
Hovedtrekk
Hovedtrekk i skatte- og avgiftspolitikken
Regjeringens mål for skatte- og avgiftspolitikken
Regjeringens plan for Norge peker på områder der regjeringen vil gjennomføre reformer og fornye samfunnet. Endringer i skattesystemet skal bygge opp under reformarbeidet, særlig gjennom en helhetlig skattereform.
Regjeringen ønsker et effektivt skattesystem som finansierer fellesskapets oppgaver, legger til rette for verdiskaping, arbeid og omstilling, og bidrar til rettferdig fordeling. Skattepolitikken skal samtidig gi stabile og forutsigbare rammebetingelser for husholdninger og næringsliv.
Ved behandlingen av Perspektivmeldingen 2024 vedtok Stortinget en anmodning om at regjeringen i inneværende stortingsperiode skal legge fram en sak om en helhetlig skattereform for å sørge for et konkurransedyktig skattenivå for norsk næringsliv. Regjeringen vil følge opp vedtaket ved å fremme en stortingsmelding om helhetlig skattereform i 2027. For å få innspill til arbeidet med en stortingsmelding og berede grunnen for et bredt forlik oppnevnte regjeringen en skattekommisjon som la fram sine anbefalinger i NOU 2026: 9 Veien mot et bedre og mer forutsigbart skattesystem. Rapporten var på høring til 24. september. Regjeringen vurderer nå kommisjonens anbefalinger i lys av høringsinnspillene og vil komme tilbake til Stortinget med en melding om oppfølgingen tidlig neste år. Målet er en skattereform som gir stabile og forutsigbare rammebetingelser, styrker norsk konkurransekraft, bidrar til rettferdig fordeling og legger til rette for at flere kan komme i arbeid.
Regjeringen står fast på skatteløftet. Samlede skatter og avgifter på norske privatpersoner og bedrifter skal ikke økes, herunder selskapsskattesatsen. I tråd med dette er de netto skatte- og avgiftsvirkningene av regjeringens forslag anslått til null i 2027.
Hovedtrekk i skatte- og avgiftsopplegget for 2027
Innretningen av regjeringens forslag til skatte- og avgiftsopplegg for 2027 er et steg i retning av en helhetlig skattereform i samsvar med Skattekommisjonens anbefalinger. Særlig gjelder dette forslaget om å veksle inn økte inntekter fra tetting av skattehull, klimaavgifter og innfasing av merverdiavgift på elbiler med redusert inntektsskatt for personer. Innenfor kapitalbeskatningen ønsker regjeringen å avvente Stortingets behandling av den kommende meldingen om skattereform.
Regjeringen foreslår å redusere inntektsskatten med om lag 6,4 mrd. kroner i 2027. Trygdeavgiften på lønn, trygd og næringsinntekt reduseres med 0,2 prosentenheter, og personfradraget økes med om lag 1 200 kroner utover ordinær justering. Dette gir brede inntektsskattelettelser innenfor skatteløftet, samtidig som skattesystemets omfordelende egenskaper holdes om lag uendret. Forslaget gjør det også mer lønnsomt å jobbe, ettersom man sitter igjen med litt mer etter skatt for hver ekstra krone man tjener. Denne innretningen følger opp regjeringens politikk fra tidligere budsjetter og er i tråd med Skattekommisjonens anbefalinger.
Regjeringen foreslår i tråd med anmodning fra Stortinget å fortsette innfasingen av merverdiavgift på elbiler, ved at innslagspunktet reduseres videre fra 300 000 kroner til 150 000 kroner i 2027. Det gir et merproveny på 3,8 mrd. kroner i 2027.
Det generelle nivået på klimaavgiftene foreslås økt til 1 900 kroner per tonn CO2 i 2027. Økningen er i tråd med opptrappingsplanen for klimaavgiftene som ble lagt frem i klimameldingen (Meld. St. 13 (2020–2021)) av regjeringen Solberg i 2021. Der ble det varslet at avgiftene på ikke-kvotepliktige utslipp av klimagasser skulle trappes opp til om lag 2 400 2025-kroner i 2030. Denne regjeringen har fulgt opp planen i de årlige budsjettene og varslet videre opptrapping frem mot 2035. Forutsigbarhet om framtidig avgiftsnivå gjør det lettere for husholdninger og bedrifter å planlegge langsiktig og styrker insentivene til klimavennlige valg. Samlet gir økte klimaavgifter et merproveny på 2,6 mrd. kroner i 2027. De økte inntektene fra klimaavgiftene tilbakeføres til skattyterne dels gjennom redusert skatt på arbeid, dels gjennom redusert veibruksavgift.
Regjeringen ønsker å skjerme veitrafikken for virkningen av økt CO2-avgift. Veibruksavgiften på mineralolje, biodiesel og bensin foreslås derfor redusert med 1,2 mrd. kroner i 2027, slik at de samlede avgiftene på bensin og diesel til bruk i veitrafikken holdes reelt uendret. Dette kommer både folk og næringsliv til gode.
Tidligere vedtak i Stortinget om 2026-budsjettet gir et betydelig proveny også i 2027 (1,8 mrd. kroner) som er med på å skape rom for prioriterte skattelettelser. Dette omfatter tettingen av skattehull i eiendomssektoren (flertrinnsmodellen) og i merverdiavgift ved internasjonal tjenestehandel, samt innfasingen av merverdiavgift på elbiler i 2026.
Regjeringen foreslår forbedringer i firmabilbeskatningen slik at den i større grad gjenspeiler kostnadsforskjeller mellom ulike motortyper. Det gir en mer treffsikker verdsetting av skattepliktig fordel ved privat bruk av arbeidsgivers bil. De fleste motortyper kommer bedre ut sammenlignet med dagens regler. Endringene gir en samlet lettelse på 325 mill. kroner.
I tillegg prioriterer regjeringen å redusere gjenværende tollavgift på klær og tekstiler til én felles sats på 5 pst., noe som gir norske butikker bedre vilkår i konkurransen med utenlandske nettbutikker.
Andre forslag som berører personer og husholdninger:
Pensjonsskattefradraget justeres slik at minste pensjonsnivå for enslige fortsatt vil være skattefritt.
Innslagspunktet for trinn 2 i formuesskatten (21,5 mill. kroner) og grensen for lav verdsetting av primærbolig (14 mill. kroner) videreføres nominelt.
Samtidig økes bunnfradraget i formuesskatten reelt, til 1 990 000 kroner.
Enkelte satser og beløpsgrenser i inntektsskatten videreføres nominelt.
Det gjøres en mindre endring i regelen om realisasjon av bolig og fritidsbolig ervervet ved arv eller gave.
Skattefritaket for tjenestetillegg i Sivilforsvaret tilpasses tilleggene i Sivilforsvarets nye godgjøringsmodell.
Skattefritak og fritak fra opplysningsplikt for vederlag til politiets kilder og kontakter lovfestes.
Fritaket for merverdiavgift for transport av postsendinger utvides.
Andre forslag til endringer i klima- og miljøavgifter:
Satsen i CO2-avgiften for kvotepliktig innenriks sjøfart økes fra 797 til 972 kroner per tonn CO2 i tråd med den lineære opptrappingsbanen.
Offshorefartøy som blir kvotepliktige fra 2027, ilegges den reduserte CO2-avgiftssatsen for kvotepliktig innenriks sjøfart.
Det innføres CO2-avgift med redusert sats for ikke-kvotepliktige virksomheter med kjemiske og metallurgiske prosesser.
Satsen for veksthusnæringen økes fra 29,1 til 71,6 pst. av den generelle CO2-avgiftssatsen.
Andre forslag som berører næringsvirksomhet:
Skattefunn-ordningen endres for å forebygge misbruk.
Ordningen med aksjesparekonto utvides til å omfatte aksjer og egenkapitalbevis som omsettes på multilaterale handelsfasiliteter som Euronext Growth.
Fritaket for lette elektriske varebiler i trafikkforsikringsavgiften utvides til å gjelde alle elektriske varebiler.
Fritaket for sukkeravgift på råstoff i vareproduksjon foreslås utvidet til også å omfatte mindre håndverksbakerier, kafeer mv. hvor produksjon, salg og servering skjer i samme lokale.
Safe Harbour-reglene fra Inclusive Framework forankres i suppleringsskatteloven med overordnede bestemmelser.
Fratrekksretten for avgift på oppdrettsfisk avgrenses til å gjelde de samme tillatelsene som inngår i grunnrenteskatten.
Sektoravgiftene under Helse- og omsorgsdepartementet, Justervesenet, Nasjonal kommunikasjonsmyndighet, Norges vassdrags- og energidirektorat og Havindustritilsynet økes for å finansiere tiltak på de respektive områdene.
Fristene for å fremme krav om merverdiavgiftskompensasjon for kommuner, fylkeskommuner og visse private og ideelle aktører utvides.
Virkninger av forslag til skatte- og avgiftsendringer
Tabell 1.1 viser anslåtte virkninger i 2027 av regjeringens forslag til skatte- og avgiftsendringer for 2027. I tråd med regjeringens skatteløfte er de netto skatte- og avgiftsvirkningene av regjeringens forslag anslått til null i 2027.
Anslåtte virkninger i 2027 av regjeringens forslag til skatte- og avgiftsopplegg for 2027. Negative tall betyr lettelser. Anslagene er regnet i forhold til referansesystemet for 2027. Mill. kroner

	Inntektsskatt for personer	
	-6 370

	Redusere trygdeavgiften i lønn/trygd og næringsinntekt med 0,2 pst.-enheter	
	-4 930

	Øke personfradraget til 120 180 kroner	
	-1 040

	Justere pensjonsskattefradraget	
	-335

	Endre reglene for firmabilbeskatning	
	-325

	Nominell videreføring, samspillsvirkninger mv.	
	260

	Formuesskatt	
	-30

	Videreføre innslagspunkter for trinn 2 og for primærbolig med lav verdsetting 
nominelt	 
	100

	Øke bunnfradrag	
	-130

	Næringsbeskatning	
	110

	Skattefunn – maksimalt fradragsgrunnlag på konsernnivå	 
	80

	Avgrense fratrekksretten i grunnrenteskatten på havbruk	
	30

	Klima- og miljøavgifter	
	2 618

	Videre opptrapping av klimaavgifter	
	2 340

	Kompensasjon til offentlige transportører	
	-26

	Øke redusert CO2-avgift for kvotepliktig innenriks sjøfart1	
	150

	Innføre redusert sats for kvotepliktige offshorefartøy1	
	105

	Innføre CO2-avgift for virksomheter med kjemiske og metallurgiske prosesser	
	36

	Øke CO2-avgiften for LPG og naturgass til veksthusnæringen	
	13

	Bilavgifter	
	-1 225

	Redusere trafikkforsikringsavgiften for elektriske varebiler	
	-50

	Redusere veibruksavgiften på mineralolje og biodiesel med 0,50 kroner per liter	
	-925

	Redusere veibruksavgiften på bensin med 0,50 kroner per liter	
	-250

	Andre særavgifter og tollavgift	
	-685

	Endre fritaket for sukkeravgift	
	-10

	Redusere gjenværende tollavgift på klær og tekstiler til én felles sats på 5 pst.	 
	-675

	Merverdiavgift	
	3 775

	Redusere beløpsgrensen i fritaket for elbiler fra 300 000 kroner til 150 000 kroner	
	3 800

	Frita transport av postsendinger fra merverdiavgift	
	-25

	Sektoravgifter	
	51,5

	Økt sektoravgift under Helse- og omsorgsdepartementet	
	10,2

	Økt sektoravgift under Justervesenet	
	6,3

	Økt sektoravgift under Nasjonal kommunikasjonsmyndighet	
	6,5

	Økt sektoravgift under Norges vassdrags- og energidirektorat	
	22,0

	Økt sektoravgift under Havindustritilsynet	
	6,5

	Forslag til nye skatte- og avgiftsendringer i 2027	
	-1 756

	Virkning i 2027 av skatteendringer vedtatt i NB 20262	
	1 690

	Virkning i 2027 av skatteendringer vedtatt i RNB 20263	
	65

	Virkning i 2027 av vedtatte skatte- og avgiftsendringer i 2026	
	1 755

	
	 

	Sum forslag til nye skatte- og avgiftsendringer i 2027 og virkning 
i 2027 av skatte- og avgiftsendringer vedtatt i 2026	
	-1


1	Virkningen er nettoført, se punkt 10.12.3 for en nærmere beskrivelse.
2	Se tabell 1.2 i Prop. 1 LS (2025–2026) Skatter og avgifter 2026 for hvilke skatteendringer i 2026-budsjettet som har virkning også i 2027.
3	Gjelder vedtak fra Revidert nasjonalbudsjett 2026 om økt CO2-komponent i engangsavgift for varebiler.
Kilde: Finansdepartementet.
Enkelte av regjeringens forslag får virkning for skattyterne utover 2027. Tabell 1.2 viser virkningene i årene 2028 og 2029 for de av regjeringens forslag som har virkning utover 2027. Regjeringens skatteløfte innebærer at innstrammingene som kommer i 2028 og 2029 som følge av forslagene i 2027-budsjettet, vil motsvares av minst tilsvarende skatte- og avgiftslettelser i forslagene til 2028- og 2029-budsjett.
Virkninger i 2028–2030 av forslag til skatte- og avgiftsendringer i vedtatt 2026-budsjett og forslag til 2027-budsjett. Mill. kroner

	2028
	2029
	2030

	Virkninger i 2028 av vedtatt 2026-budsjett1	
	560
	-
	-

	Skattefunn – maksimalt fradragsgrunnlag på konsernnivå	
	50
	-
	-

	Redusere trafikkforsikringsavgiften for elektriske varebiler	
	-95
	-5
	-

	Redusere grensen for mva-fritaket for elbiler til 150 000 kroner	
	250
	300
	150

	Sum virkninger utover budsjettåret 2027	
	765
	295
	150


1	Redusert innslagspunkt for merverdiavgift på elbiler fra 500 000 kroner til 300 000 kroner har budsjettvirkning også i 2028 (500 mill. kroner). Dette skyldes at det tar flere år å fase inn de nye reglene på leasingkjøretøy. I tillegg har endringer i reglene for jordbrukskonto budsjettvirkning i 2028 (60 mill. kroner), se Prop. 145 LS 2024–2025 Endringar i skatte- og avgiftslovgivinga og Prop. 1 LS (2025–2026) Skatter og avgifter 2026.
Kilde: Finansdepartementet.
Sosial og geografisk profil på skatteopplegget
Sosiale fordelingsvirkninger
De fleste skatter og avgifter har som hovedmål å skaffe staten inntekter. Enkelte skatter har i tillegg et særlig mål om å bidra til omfordeling. Skatten på inntekt og skattepliktige overføringer er progressivt utformet med personfradrag og med en trinnskatt hvor skattesatsen øker med inntekten i fem trinn. Formuesskatten har også en fordelingspolitisk begrunnelse og bidrar til den samlede progressiviteten. Arbeidsdelingen mellom skatter som har en eksplisitt oppgave i å omfordele, og andre skatter og avgifter, bidrar til at skattesystemet kan være omfordelende uten å gå unødig på bekostning av effektiv ressursbruk, se kapittel 2.
Alle skatter og avgifter påvirker fordelingen av inntekt, formue og forbruk. For skatter og avgifter som ikke har et eksplisitt omfordelingsformål, vil ofte sammenhengene være mer komplekse. For eksempel vil utslagene av avgiftsendringer kunne variere etter hvor stor andel av inntekten husholdninger med lave inntekter typisk bruker på bestemte varer eller tjenester, sammenlignet med de som har høyere inntekter. I hvilken grad avgiftsendringer veltes over i prisene, bestemmes av markedsforholdene for den enkelte vare eller tjeneste. Det vil igjen påvirke i hvilken grad for eksempel en avgiftsreduksjon kommer husholdningene til gode.
De ulike skatte- og avgiftsendringene som regjeringen foreslår, bør ses i sammenheng for å få et bilde av de samlede fordelingsvirkningene. Samtidig er det vanskelig å tallfeste virkningene av alle forslagene. Det kan skyldes mangel på data eller at det kreves for mange usikre antagelser til å tilordne virkninger av et forslag til ulike husholdninger på en tilfredsstillende måte.
For inntekts- og formuesskatten er det et godt data- og modellgrunnlag for å analysere hvordan endringer i hovedreglene slår ut i ulike inntekts- eller formuesgrupper på kort sikt. Lettelser i inntektsskatten er blant regjeringens viktigste prioriteringer. For å måle fordelingsvirkningene av disse lettelsene, sammenlignes forslagene med 2026-regler framført til 2027 (referansesystemet), se tabell 1.3. I tabellen er skattyterne fordelt etter bruttoinntekt og delt inn i ti like store grupper. Beregningene inkluderer endringer i satser, fradrag og beløpsgrenser i inntektsbeskatningen av personer, samt endringer i formuesskatten. Den isolerte, netto lettelsen av endringene som inngår i beregningene, er anslått til om lag 6,1 mrd. kroner.
Tabell 1.3 viser at de brede lettelsene i personbeskatningen kommer det store flertallet av skattytere til gode. 98 pst. av skattyterne anslås å få redusert eller uendret inntektsskatt.
Reduksjonen i trygdeavgift reduserer gjennomsnittsskatten på arbeidsinntekt og trygd med 0,2 prosentenheter på både lave og høye inntekter. Dette gjenspeiles i tabell 1.3.
Økt personfradrag gir like stor lettelse målt i kroner for alle med høy nok alminnelig inntekt til å dra nytte av det økte fradraget. Det bidrar isolert sett til økt omfordeling fordi den relative lettelsen er størst på lave inntekter. I tillegg økes pensjonsskattefradraget. Dette gir lettelser som i gjennomsnitt er størst på lave inntekter.
De samlede fordelingsvirkningene av forslaget til endringer i personbeskatningen er om lag nøytrale. De gjennomsnittlige lettelsene som andel av inntekt er om lag like store på lave og høye inntekter. Dette opprettholder graden av omfordeling.
Gini-koeffisienten er et mye brukt mål på graden av ulikhet. En høyere Gini-koeffisient innebærer større ulikhet. Den samlede husholdningsjusterte inntektsulikheten målt med Gini er om lag uendret som følge av forslaget til endret personbeskatning. Den anslås å øke svakt med 0,01 prosent sammenlignet med referansesystemet.
Den viktigste endringen i personbeskatningen som ikke er inkludert i tabell 1.3, er forslaget om en mer treffsikker firmabilbeskatning.
Anslåtte fordelingsvirkninger av endringer i personbeskatningen for personer 17 år og eldre. Desiler fordelt etter bruttoinntekt. Negative tall er skattelettelser. Sammenlignet med referansesystemet for 2027

	Desiler
	Bruttoinntekt.1 Kroner
	Gjennom-
snittlig skatt i
referansen. Kroner
	Gjennom-
snittlig skatt i referansen. 
Prosent
	Gjennomsnittlig 
endring i 
skatt. Kroner2
	Endring i 
pst. av 
inntekt 
etter skatt

	1
	0 –194 200	
	2 400
	3,1
	0
	0,1

	2
	194 200 – 343 800	
	17 400
	6,2
	-400
	-0,2

	3
	343 800 – 432 600	
	47 400
	12,2
	-1 000
	-0,3

	4
	432 600 – 520 400	
	78 000
	16,4
	-1 000
	-0,2

	5
	520 400 – 610 200	
	108 600
	19,2
	-1 000
	-0,2

	6
	610 200 – 705 200	
	137 600
	21,0
	-1 200
	-0,2

	7
	705 200 – 811 200	
	168 200
	22,2
	-1 600
	-0,3

	8
	811 200 – 953 400	
	212 800
	24,3
	-1 800
	-0,3

	9
	953 400 – 1 228 800	
	292 600
	27,3
	-2 000
	-0,3

	10
	1 228 800 – 	
	717 200
	35,3
	-3 200
	-0,2

	I alt	
	178 200
	24,8
	-1 400
	-0,2


1	Omfatter samlet inntekt før skatt. Det vil si lønns-, nærings-, kapital-, trygde- og pensjonsinntekt samt andre skattepliktige og skattefrie ytelser.
2	Tallene er avrundet til nærmeste 200 kroner.
Kilder: Finansdepartementet og Statistisk sentralbyrås skattemodell, LOTTE-Skatt.
I regjeringens forslag til skatte- og avgiftsendringer er netto provenyvirkninger anslått til om lag null i 2027. Lettelser i inntektsskatten, inkludert endringer i firmabilbeskatningen, og redusert tollavgift, finansieres gjennom skjerpelser blant annet i merverdiavgiften og CO2-avgiften. Lettelsene og skjerpelsene berører store deler av befolkningen. Målt i kroner er både lettelsene og skjerpelsene størst for skattytere med høye inntekter. Som andel av disponibel inntekt er samlede endringer i skatter og avgifter relativt lik på tvers av inntektsnivåer. Det betyr at den samlede fordelingsvirkningen av forslagene antas å være nøytral.
Basert på anslag fra Statistisk sentralbyrå antas det at redusert tollavgift på klær og tekstiler (­675 mill. kroner) har en relativt nøytral fordelingsprofil. Ulike inntektsgrupper bruker i gjennomsnitt en tilnærmet lik andel av sin disponible inntekt på kjøp av klær og sko. Det legges til grunn at slike utgifter i stor grad speiler betalt toll på klær og tekstiler.
Videre utfasing av merverdiavgiftsfritaket for elbiler (3 800 mill. kroner) vil gi størst avgiftsskjerpelse i toppen av inntektsfordelingen. I 2025 kjøpte husholdningene med de 20 pst. høyeste inntektene om lag 40 pst. av alle nye elbiler. Hvis mønsteret er likt i 2027, vil avgiftsskjerpelsen som andel av disponibel inntekt bli større for høyinntektsgrupper enn lavinntektsgrupper.
Mer treffsikre regler for firmabilbeskatning (­325 mill. kroner) vil gi de største skattelettelsene i toppen av inntektsfordelingen. I underkant av halvparten av de som hadde firmabil i 2024, tilhørte femtedelen av befolkningen med høyest inntekt. Det taler for at høyinntektsgrupper vil få størst del av lettelsene, også som andel av disponibel inntekt.
Opptrapping av klimaavgiftene (2 570 mill. kroner) gir trolig størst relativ avgiftsskjerpelse i bunnen av inntektsfordelingen, men tilbakeføres til husholdningene dels gjennom brede lettelser i inntektsskatten og dels gjennom redusert veibruksavgift. Om lag to tredjedeler av klimaavgiftene betales av bedriftene, og resten av husholdningene. Husholdningenes andel kommer hovedsakelig fra CO2-avgiften i veitrafikken. Isolert sett er denne delen regressiv: Skjerpelsen er størst som andel av disponibel inntekt for lavinntektshusholdninger selv om den er størst i kroner for høyinntektshusholdninger.[footnoteRef:1] Forslaget om å redusere veibruksavgiften tilsvarende økningen i CO2-avgiften motvirker denne effekten. Bedriftenes del vil i stor grad veltes over på husholdningene gjennom høyere priser på varer og tjenester generelt. Graden av overvelting er usikker, og det er uklart hvilke husholdninger som får den største kostnadsveksten. [1: Menon (2024). Fordelingsvirkninger av klimapolitikken.] 

Vedtatte skatte- og avgiftsendringer fra 2026 med virkning i 2027 (1 755 mill. kroner) antas å gi de største relative skjerpelsene i toppen av inntektsfordelingen. Endringene omfatter blant annet tettingen av skattehull i eiendomssektoren (flertrinnsmodellen) og innfasingen av merverdiavgift på elbiler i 2026. Se Prop. 1 LS (2025–2026) for nærmere omtale.
Geografiske fordelingsvirkninger
De geografiske fordelingsvirkningene av forslaget til endret personbeskatning for 2027 er små. Tabell 1.4 viser anslått gjennomsnittlig endring i inntektsskatt for personer i seks sentralitetssoner. Skatteendringene som er hensyntatt i tabellen, er de samme som i tabell 1.3.
Sentralitetssonene følger Statistisk sentralbyrås sentralitetsindeks. Indeksen er basert på tilgang til arbeidsplasser og servicefunksjoner i hver av landets om lag 13 500 bebodde grunnkretser. Data på kretsnivå aggregeres opp til kommunenivå, vektet etter antall innbyggere i kretsene.
Sone 1 er den mest sentrale og omfatter Oslo med enkelte nabokommuner, mens sone 6 er den minst sentrale. Over halvparten av kommunene ligger i sone 5 og 6. Disse kommunene har typisk lang reisetid til arbeidsplasser og tjenester, og mange er små øy- eller distriktskommuner. De anslåtte gjennomsnittlige skattelettelsene er relativt jevnt fordelt geografisk.
Det foreligger ikke tilstrekkelig grunnlag til å anslå de geografiske fordelingsvirkningene av de foreslåtte endringene i firmabilbeskatningen, tollavgift på klær og tekstiler, merverdiavgift på elbiler og opptrapping av klimaavgiftene.
Anslåtte geografiske fordelingsvirkninger av endringer i inntektsbeskatningen for personer 17 år og eldre. Negative tall er skattelettelser. Sammenlignet med referansesystemet for 2027

	Sentralitet
	Antall
	Gjennomsnittlig 
bruttoinntekt inkl. skattefrie ytelser. 
Kroner
	Gjennomsnittlig 
skatt i
referansen. Kroner1
	Gjennomsnittlig 
endring 
i skatt. 
Kroner
	Endring 
i pst. av 
inntekt 
etter skatt

	S01	
	859 500
	827 600
	230 600
	-1 400
	-0,2

	S02	
	1 277 500
	737 200
	187 200
	-1 400
	-0,2

	S03	
	1 207 000
	678 600
	159 800
	-1 200
	-0,2

	S04	
	685 500
	673 400
	155 000
	-1 200
	-0,2

	S05	
	477 000
	665 400
	153 000
	-1 200
	-0,2

	S06	
	182 700
	643 800
	144 600
	-1 200
	-0,2

	I alt	
	4 689 200
	718 400
	178 200
	-1 400
	-0,2


1	Tallene er avrundet til nærmeste 200 kroner.
Kilder: Finansdepartementet og Statistisk sentralbyrås skattemodell, LOTTE-Skatt.
Skatte- og avgiftssatser og beløpsgrenser
Tabell 1.5 viser sentrale skattesatser, fradrag og beløpsgrenser i 2026 og regjeringens forslag for 2027. Etter justering med anslått vekst i lønn, pensjon eller priser mv. fra 2026 til 2027 er de generelle fradragene og beløpsgrensene avrundet. Oppjusteringen kan derfor avvike noe fra nivået på de ulike vekstanslagene. Lønnsveksten anslås til 4,0 pst., konsumprisveksten til 2,7 pst. og pensjonsveksten til 3,35 pst. Det vises til forslag til skattevedtak i denne proposisjonen og til oversikt over fradrag og beløpsgrenser på departementets nettside.
Skattesatser, fradrag og beløpsgrenser i 2026 og forslag for 2027

	2026
	Forslag 
2027
	Endring 
2026–2027

	Skatt på alminnelig inntekt
	 
	
	 

	Personer	
	22 pst.
	22 pst.
	-

	Personer i innsatssonen1	
	18,5 pst.
	18,5 pst.
	-

	Bedrifter2	
	22 pst.
	22 pst.
	-

	
	
	
	

	Skatt på grunnrentenæringer
	
	
	

	Petroleum (særskatt)3	
	71,8 pst.
	71,8 pst.
	-

	Vannkraft (grunnrenteskatt)4	
	57,7 pst.
	57,7 pst.
	-

	Havbruk (grunnrenteskatt)5,6	
	32,1 pst.
	32,1 pst.
	-

	Vindkraft (grunnrenteskatt)6	
	32,1 pst.
	32,1 pst.
	-

	
	
	
	

	Trinnskatt
	
	
	

	Trinn 1
	
	
	

	Innslagspunkt	
	226 100 kr
	235 150 kr
	4 pst.

	Sats	
	1,7 pst.
	1,7 pst.
	-

	Trinn 2
	
	
	

	Innslagspunkt	
	318 300 kr
	331 050 kr
	4 pst.

	Sats	
	4,0 pst.
	4,0 pst.
	-

	Trinn 3
	
	
	

	Innslagspunkt	
	725 050 kr
	754 050 kr
	4 pst.

	Sats	
	13,7 pst.
	13,7 pst.
	-

	Trinn 4
	
	
	

	Innslagspunkt	
	980 100 kr
	1 019 300 kr
	4 pst.

	Sats	
	16,8 pst.
	16,8 pst.
	-

	Trinn 5
	
	
	

	Innslagspunkt	
	1 467 200 kr
	1 525 900 kr
	4 pst.

	Sats	
	17,8 pst.
	17,8 pst.
	-

	 
	
	
	

	Trygdeavgift
	
	
	

	Nedre grense for å betale trygdeavgift	
	99 650 kr
	99 650 kr
	-

	Opptrappingssats	
	25 pst.
	25 pst.
	-

	Sats
	
	
	

	Lønnsinntekt	
	7,6 pst.
	7,4 pst.
	-0,2 pst.-enhet

	Fiske, fangst og barnepass7	
	7,6 pst.
	7,4 pst.
	-0,2 pst.-enhet

	Annen næringsinntekt	
	10,8 pst.
	10,6 pst.
	-0,2 pst.-enhet

	Pensjonsinntekt mv.	
	5,1 pst.
	5,1 pst.
	-

	 
	
	
	

	Sats på bruttoinntekt for utenlandske arbeidstakere 
(kildeskatt)	
	25 pst.
	25 pst.
	-

	Arbeidsgiveravgift
	
	
	

	Sone I	
	14,1 pst.
	14,1 pst.
	-

	Sone Ia8	
	14,1/10,6 pst.
	14,1/10,6 pst.
	-

	Sone II	
	10,6 pst.
	10,6 pst.
	-

	Sone III	
	6,4 pst.
	6,4 pst.
	-

	Sone IV	
	5,1 pst.
	5,1 pst.
	-

	Sone IVa	
	7,9 pst.
	7,9 pst.
	-

	Sone V	
	0 pst.
	0 pst.
	-

	
	
	
	

	Maksimale effektive marginale skattesatser
	
	
	

	Lønnsinntekt ekskl. arbeidsgiveravgift	
	47,4 pst.
	47,2 pst.
	-0,2 pst.-enhet

	Lønnsinntekt inkl. arbeidsgiveravgift	
	53,9 pst.
	53,7 pst.
	-0,2 pst.-enhet

	Pensjonsinntekt9	
	44,9 pst.
	44,9 pst.
	-

	Næringsinntekt	
	50,6 pst.
	50,4 pst.
	-0,2 pst.-enhet

	Utbytte ekskl. selskapsskatt	
	37,8 pst.
	37,8 pst.
	-

	Utbytte inkl. selskapsskatt10	
	51,5 pst.
	51,5 pst.
	-

	 
	
	
	

	Personfradrag	
	114 540 kr
	120 180 kr
	4,9 pst.

	 
	
	
	

	Minstefradrag i lønnsinntekt mv.11
	
	
	

	Sats	
	46 pst.
	46 pst.
	

	Øvre grense	
	95 700 kr
	99 550 kr
	4 pst.

	 
	
	
	

	Minstefradrag i pensjonsinntekt11
	
	
	

	Sats	
	40 pst.
	40 pst.
	

	Øvre grense	
	75 400 kr
	77 950 kr
	3,4 pst.

	
	
	
	

	Skattefradrag for pensjonsinntekt
	
	
	

	Maksimalt beløp	
	39 100 kr
	40 750 kr
	4,2 pst.

	Nedtrapping, trinn 1
	
	
	

	Innslagspunkt	
	294 200 kr
	306 250 kr
	4,1 pst.

	Sats	
	19,1 pst.
	19,1 pst.
	-

	Nedtrapping, trinn 2
	
	
	

	Innslagspunkt	
	437 100 kr
	457 550 kr
	4,7 pst.

	Sats	
	6,0 pst.
	6,0 pst.
	-

	
	
	
	

	Skattebegrensningsregelen
	
	
	

	Avtrappingssats	
	55 pst.
	55 pst.
	-

	Skattefri nettoinntekt
	
	
	

	Enslig	
	163 750 kr
	170 300 kr
	4 pst.

	Gift	
	151 350 kr
	157 400 kr
	4 pst.

	Formuestillegget
	
	
	

	Sats	
	1,5 pst.
	1,5 pst.
	-

	Enslig	
	200 000 kr
	200 000 kr
	-

	Gift	
	100 000 kr
	100 000 kr
	-

	 
	
	
	

	Særskilt fradrag i Finnmark og Nord-Troms (innsatssonen)1	
	45 000 kr
	45 000 kr
	-

	 
	
	
	

	Særskilt fradrag for sjøfolk
	
	
	

	Sats	
	30 pst.
	30 pst.
	-

	Øvre grense	
	86 300 kr
	86 300 kr
	-

	 
	
	
	

	Særskilt fradrag for fiskere og fangstfolk
	
	
	

	Sats	
	30 pst.
	30 pst.
	-

	Øvre grense	
	160 000 kr
	160 000 kr
	-

	 
	
	
	

	Særskilt fradrag i næringsinntekt for jordbruk mv.12
	
	
	

	Inntektsuavhengig fradrag	
	99 600 kr
	99 600 kr
	-

	Sats utover inntektsuavhengig fradrag	
	38 pst.
	38 pst.
	-

	Maksimalt samlet fradrag	
	208 900 kr
	208 900 kr
	-

	
	
	
	

	Maksimalt fradrag for innbetaling til individuell 
sparing til pensjon	
	25 000 kr
	25 000 kr
	-

	 
	
	
	

	Fradrag for reiser mellom hjem og arbeid
	
	
	

	Sats per km	
	1,90 kr
	1,90 kr
	-

	Nedre grense for fradraget	
	12 000 kr
	12 000 kr
	-

	Øvre beløpsgrense	
	120 000 kr
	120 000 kr
	-

	 
	
	
	

	Maksimalt fradrag for gaver til frivillige organisasjoner	
	25 000 kr
	25 000 kr
	-

	 
	
	
	

	Maksimalt fradrag for innbetalt fagforenings-
kontingent mv.	
	8 700 kr
	8 950 kr
	2,9 pst.

	 
	
	
	

	Boligsparing for ungdom under 34 år (BSU)
	
	
	

	Sats for skattefradrag	
	10 pst.
	10 pst.
	-

	Maksimalt årlig sparebeløp	
	27 500 kr
	27 500 kr
	-

	Maksimalt samlet sparebeløp i ordningen	
	300 000 kr
	300 000 kr
	-

	
	
	
	

	Foreldrefradrag for legitimerte utgifter til pass og stell 
av barn
	
	
	

	Øvre grense13
	
	
	

	Ett barn	
	15 000 kr
	15 000 kr
	-

	Tillegg per barn utover det første	
	10 000 kr
	10 000 kr
	-

	 
	
	
	

	Arbeidsfradrag for unge som omfattes av forsøksordningen14
	
	
	

	Maksimalt fradrag	 
	125 000 kr
	130 000 kr
	4 pst.

	Innslagspunkt for nedtrapping	
	345 000 kr
	358 800 kr
	4 pst.

	Nedtrappingssats	
	40 pst.
	40 pst.
	-

	
	
	
	

	Formuesskatt15
	
	
	

	Kommune
	
	
	

	Innslagspunkt	
	1 900 000 kr
	1 990 000 kr
	4,7 pst.

	Sats	
	0,35 pst.
	0,35 pst.
	-

	Stat
	
	
	

	Innslagspunkt, trinn 1	
	1 900 000 kr
	1 990 000 kr
	4,7 pst.

	Sats, trinn 1	
	0,65 pst.
	0,65 pst.
	-

	Innslagspunkt, trinn 2	
	21,5 mill. kr
	21,5 mill. kr
	-

	Sats, trinn 2	
	0,75 pst.
	0,75 pst.
	-

	 
	
	
	

	Verdsettelse16
	
	
	

	Primærbolig med lav verdsettelse17	
	25 pst.
	25 pst.
	-

	Primærbolig	
	70 pst.
	70 pst.
	-

	Sekundærbolig (og tilordnet gjeld)	
	100 pst.
	100 pst.
	-

	Aksjer (inkl. næringseiendom) og tilordnet gjeld	
	80 pst.
	80 pst.
	-

	Driftsmidler (og tilordnet gjeld)	
	70 pst.
	70 pst.
	-

	
	
	
	

	Finansskatt
	
	
	

	Finansskatt på lønn	
	5 pst.
	5 pst.
	-

	Finansskatt på overskudd	
	3 pst.
	3 pst.
	-

	 
	
	
	

	Avskrivningssatser
	
	
	

	Saldogruppe a (kontormaskiner mv.)	
	30 pst.
	30 pst.
	-

	Saldogruppe b (ervervet forretningsverdi)	
	20 pst.
	20 pst.
	-

	Saldogruppe c (vogntog, lastebiler, busser, 
varebiler mv.)	
	24 pst.
	24 pst.
	-

	Saldogruppe d (personbiler, maskiner og 
inventar mv.)	
	20 pst.
	20 pst.
	-

	Saldogruppe e (skip, fartøyer, rigger mv.)	
	14 pst.
	14 pst.
	-

	Saldogruppe f (fly, helikopter)	
	12 pst.
	12 pst.
	-

	Saldogruppe g (anlegg for overføring og 
distribusjon av el. kraft og elektroteknisk 
utrustning i kraftforetak)	
	5 pst.
	5 pst.
	-

	Saldogruppe h (bygg og anlegg, hoteller mv.)18	
	4 (6/10/20) pst.
	4 (6/10/20) pst.
	-

	Saldogruppe i (forretningsbygg)	
	2 pst.
	2 pst.
	-

	Saldogruppe j (tekniske installasjoner 
i forretningsbygg og andre næringsbygg)	
	10 pst.
	10 pst.
	-


1	Innsatssonen for Finnmark og Nord-Troms omfatter alle de 18 kommunene i Finnmark i tillegg til kommunene Karlsøy, Storfjord, Kåfjord, Skjervøy, Nordreisa, Kvænangen og Lyngen i Nord-Troms.
2	Skatt på alminnelig inntekt for finansskattepliktige virksomheter er 25 pst. både i 2026 og i 2027.
3	Siden beregnet selskapsskatt kommer til fradrag i særskattegrunnlaget, vil en formell skattesats på 71,8 pst. tilsvare en effektiv skattesats på 56 pst.
4	Siden grunnrenterelatert selskapsskatt kommer til fradrag i grunnlaget for grunnrenteskatt, vil en formell skattesats på 57,7 pst. tilsvare en effektiv skattesats på 45 pst.
5	Det gis et bunnfradrag i grunnrenteskatten på havbruk på 70 mill. kroner per konsern.
6	Siden grunnrenterelatert selskapsskatt kommer til fradrag i grunnlaget for grunnrenteskatt, vil en formell skattesats på 32,1 pst. tilsvare en effektiv skattesats på 25 pst.
7	Næringsdrivende innenfor fiske og fangst samt barnepass i eget hjem (barn under 12 år eller med særlig behov for omsorg og pleie) har 7,6 pst. trygdeavgift på næringsinntekten i 2026 og 7,4 pst. i 2027. Lavere trygdeavgiftssats for fiske og fangst har sammenheng med at disse næringene betaler produktavgift, som blant annet skal dekke differansen til satsen for annen næringsinntekt.
8	I sone Ia skal det betales arbeidsgiveravgift med en sats på 10,6 pst. inntil differansen mellom det foretaket betaler i arbeidsgiveravgift etter denne satsen, og det foretaket ville ha betalt i arbeidsgiveravgift med en sats på 14,1 pst., er lik fribeløpet. For det overskytende avgiftsgrunnlaget brukes satsen på 14,1 pst. I 2027 er fribeløpet 850 000 kroner per foretak.
9	For personer som omfattes av skattefradraget for pensjonsinntekt, kan den høyeste effektive marginale skattesatsen bli opptil 50,2 pst. både i 2026 og i 2027.
10	Inkluderer selskapsskatt og oppjusteringsfaktor for utbytte mv. Både i 2026 og 2027 er selskapsskatten 22 pst. og oppjusteringsfaktoren for utbytte mv. 1,72.
11	Skattyter som både har lønnsinntekt mv. og pensjonsinntekt, får summen av minstefradrag i lønnsinntekt og pensjon. Øvre grense for minstefradrag i lønnsinntekt gjelder som øvre grense for summen av minstefradragene.
12	Det inntektsuavhengige fradraget i reindriftsfradraget er 99 600 kroner, og det maksimale fradraget er 208 900 kroner i 2027.
13	For barn 12 år og eldre med særskilt behov for omsorg og pleie videreføres grensene på 25 000 kroner for ett barn og 15 000 kroner per barn utover det første i 2027.
14	Fra 2026 gjennomføres en forsøksordning der et tilfeldig utvalg unge, født 1991-2006, får et ekstra fradrag i arbeidsinntekt for en periode av fem år. I 2027 er maksimalt fradrag 130 000 kroner, noe som reduserer skatten med inntil 28 600 kroner. Fradraget trappes ned med 40 pst. av inntekt over 358 800 kroner. Det vil si at fradraget er fullt utfaset ved en inntekt på 683 800 kroner.
15	Innslagspunktene er for enslige skattytere. For ektefeller, som får skatten fastsatt under ett for felles formue, er innslagspunktene det dobbelte av hva tabellen viser.
16	Verdsettelsen gjelder for eiendeler eid direkte av den formuesskattepliktige.
17	Primærbolig med lav verdsettelse gjelder for boligverdi inntil 14 mill. kroner både i 2026 og 2027.
18	Husdyrbygg i landbruket kan avskrives med en forhøyet sats på 6 pst. Bygninger med så enkel konstruksjon at brukstiden må antas å ikke overstige 20 år, kan avskrives med 10 pst. Satsen på 10 pst. gjelder også anlegg hvor brukstiden må antas å ikke overstige 20 år. Kostnader til etablering av frukt- og bærfelt kan saldoavskrives som anlegg med henholdsvis 10 og 20 pst.
Kilde: Finansdepartementet.
Tabell 1.6 viser gjeldende satser for merverdiavgift og særavgifter samt forslag til satser for 2027. Alle særavgiftene er i utgangspunktet oppjustert med 2,7 pst. for å ta hensyn til forventet prisvekst. Små avvik kan skyldes avrundinger av satsene. Det vises også til forslag til avgiftsvedtak i denne proposisjonen.
Avgiftssatser i 2026 og foreslåtte satser for 2027

	Avgiftskategori
	2026
	Forslag 
2027
	Endring i 
pst.

	Merverdiavgift, pst. av omsetningsverdien
	
	
	

	Generell sats		
	25
	25
	-

	Redusert sats		
	15
	15
	-

	Lav sats		
	12
	12
	-

	
	
	
	

	Avgift på alkohol
	
	
	

	Brennevinsbaserte drikkevarer over 0,7 vol.pst., 
kr/vol.pst. per liter		
	9,23
	9,48
	2,7

	Annen alkoholholdig drikk fra 4,7 til og med 22 vol.pst., 
kr/vol.pst. per liter		
	5,41
	5,56
	2,8

	Annen alkoholholdig drikk til og med 4,7 vol.pst., kr/liter	
	
	
	

		0,0–0,7 vol.pst.	
	-
	-
	-

		0,7–2,7 vol.pst.	
	3,72
	3,82
	2,7

		2,7–3,7 vol.pst.	
	13,98
	14,36
	2,7

		3,7–4,7 vol.pst.	
	24,20
	24,85
	2,7

	Gjæret alkoholholdig drikk fra 3,7 til og med 4,7 vol.pst. 
produsert ved små bryggerier.		
	varierer
	varierer
	-

	
	
	
	

	Avgift på tobakksvarer
	
	
	

	Sigarer, kr/100 gram		
	331
	340
	2,7

	Sigaretter, kr/100 stk.		
	331
	340
	2,7

	Røyketobakk, kr/100 gram		
	331
	340
	2,7

	Snus, kr/100 gram		
	102
	105
	2,9

	Skrå, kr/100 gram		
	135
	139
	3,0

	Sigarettpapir, kr/100 stk.		
	5,07
	5,21
	2,8

	E-væske med nikotin, kr/100 ml		
	538
	553
	2,8

	Tobakk til oppvarming, kr/100 gram		
	331
	340
	2,7

	Andre nikotinvarer, kr/100 gram		
	50,79
	52,16
	2,7

	
	
	
	

	Engangsavgift på kjøretøy
	
	
	

	Personbiler mv. 
	
	
	

	Alle personbiler
	
	
	

	Egenvekt, kr/kg
	
	
	

		første 500 kg	
	0
	0
	-

		resten	
	12,71
	13,05
	2,7

	Personbiler mv. med forbrenningsmotor
	
	
	

	Egenvekt, kr/kg
	
	
	

		første 1 200 kg	
	0
	0
	-

		resten	
	260
	267
	2,7

	CO2-utslipp, kr per g/km
	
	
	

		første 100 g/km	
	800
	 822 
	2,8

		neste 50 g/km	
	1 600
	 1 643 
	2,7

		neste 75 g/km	
	3 200
	 3 286 
	2,7

		resten	
	5 000
	 5 135 
	2,7

	Varebiler klasse 2. 
	
	
	

	Egenvekt, kr/kg	
	
	
	

		første 1 200 kg	
	0
	0
	-

		resten	
	30
	31
	3,3

	CO2-utslipp, kr per g/km
	
	
	

		første 100 g/km	
	450
	 462 
	2,7

		neste 50 g/km	
	600
	 616 
	2,7

		resten	
	1 200
	 1 232 
	2,7

	Campingbiler. 
	
	
	

	Egenvekt, kr per kg
	
	
	

		første 500 kg	
	0
	0
	-

		neste 700 kg	
	 6,71 
	6,89
	2,7

		neste 200 kg	
	 16,72 
	17,17
	2,7

		neste 100 kg	
	 52,26 
	53,67
	2,7

		resten	
	 60,78 
	62,42
	2,7

	Slagvolum		
	varierer
	varierer
	-

	Motorsykler.1
	
	
	

	Slagvolumavgift, kr/cm3
	
	
	

		første 500 cm3	
	0
	0
	-

		neste 400 cm3	
	36,33
	 37,31 
	2,7

		resten	
	84,90
	 87,19 
	2,7

	CO2-utslipp, kr per g/km
	
	
	

		første 75 g/km	
	0
	0
	-

		neste 60 g/km	
	808,35
	 830,18 
	2,7

		resten	
	1 093,01
	 1 122,52 
	2,7

	Snøscootere. 
	
	
	

	Egenvekt, kr/kg
	
	
	

		første 100 kg	
	17,06
	 17,52 
	2,7

		neste 100 kg	
	34,13
	 35,05 
	2,7

		resten	
	68,23
	 70,07 
	2,7

	Motoreffekt, kr/kW
	
	
	

		første 20 kW	
	27,40
	 28,14 
	2,7

		neste 20 kW	
	54,83
	 56,31 
	2,7

		resten	
	109,63
	 112,59 
	2,7

	Slagvolum, kr/cm3
	
	
	

		første 500 cm3	
	0
	0
	-

		resten	
	12,00
	12,32
	2,7

	Minibusser.
	
	
	

	Pst. av personbilavgift		
	23
	23
	-

	
	
	
	

	Avgift på trafikkforsikring, kr/døgn2
	
	
	

	Personbiler, varebiler mv.		
	6,52
	6,70
	2,8

	Dieselbiler uten fabrikkmontert partikkelfilter		
	8,10
	8,32
	2,7

	Motorsykler		
	5,51
	5,66
	2,7

	Traktorer, mopeder mv.		
	0,39
	0,40
	2,6

	Elbiler		
	9,16
	9,41
	2,7

	
	
	
	

	Vektårsavgift	
	varierer
	varierer
	-

	
	
	
	

	Omregistreringsavgift	
	varierer
	varierer
	-

	
	
	
	

	Veibruksavgift på drivstoff
	
	
	

	Bensin, kr/liter		
	3,77
	3,37
	-10,6

	Mineralolje, kr/liter		
	2,28
	1,84
	-19,3

	Bioetanol, kr/liter		
	2,17
	2,23
	2,8

	Biodiesel, kr/liter		
	2,28
	1,84
	-19,3

	Naturgass, kr/Sm3		
	3,12
	3,20
	2,6

	LPG, kr/kg		
	4,07
	4,18
	2,7

	Avgift på elektrisk kraft, øre/kWh
	
	
	

	Alminnelig sats		
	7,13
	7,32
	2,7

	Redusert sats		
	0,60
	0,60
	-

	
	
	
	

	Avgift på smøreolje, kr/liter		
	2,68
	2,75
	2,6

	
	
	
	

	CO2-avgift på mineralske produkter
	
	
	

	Bensin, kr/liter		
	3,80
	4,40
	15,8

	Mineralolje, kr/liter	
	
	
	

		generell sats	
	4,42
	5,13
	16,1

		ikke-kvotepliktig innenriks luftfart	
	4,18
	4,85
	16,0

		kvotepliktig innenriks sjøfart3	
	2,15
	2,59
	20,5

		fiske og fangst i fjerne farvann	
	1,11
	1,14
	2,7

		fiske og fangst i nære og fjerne farvann	
	2,76
	3,13
	13,4

	Naturgass, kr/Sm3
	
	
	

		generell sats	
	3,26
	3,78
	16,0

		kvotepliktig innenriks sjøfart3	
	1,59
	1,93
	21,4

		fiske og fangst i fjerne farvann	
	0,82
	0,84
	2,4

		fiske og fangst i nære og fjerne farvann	
	2,04
	2,32
	13,7

		veksthusnæringen	
	0,95
	2,71
	185,3

		kjemisk reduksjon mv.4	
	-
	0,95
	Ny

	LPG, kr/kg
	
	
	

		generell sats	
	4,92
	5,70
	15,9

		kvotepliktig innenriks sjøfart3	
	2,40
	2,92
	21,7

		fiske og fangst i fjerne farvann	
	1,23
	1,26
	2,4

		fiske og fangst i nære og fjerne farvann	
	3,08
	3,48
	13,0

		veksthusnæringen	
	1,43
	4,08
	185,3

		kjemisk reduksjon mv.4	
	-
	1,43
	Ny

	
	
	
	

	Avgift på avfallsforbrenning5, kr/tonn CO2	 	
	848
	871
	2,7

	
	
	
	

	Avgift på HFK og PFK, kr/tonn CO2-ekvivalenter		
	1 639
	1 900
	15,9

	
	
	
	

	Avgift på SF6, kr/kg	
	
	
	

		ren SF6	
	38 517
	44 650
	15,9

		SF6 som inngår i produkter6	
	7 708
	8 930
	15,9

	
	
	
	

	CO2-avgift i petroleumsvirksomheten
	
	
	

		mineralolje, kr/liter	
	2,92
	3,00
	2,7

		naturgass7, kr/Sm3	
	2,57
	2,64
	2,7

		naturgass som slippes ut til luft, kr/Sm3	
	23,53
	27,28
	15,9

	
	
	
	

	Svovelavgift, øre/liter		
	16,00
	16,43
	2,7

	
	
	
	

	Avgift på NOX, kr/kg		
	26,94
	27,67
	2,7

	
	
	
	

	Avgift på oppdrettsfisk, kr/kg		
	0,985
	1,01
	2,5

	
	
	
	

	Avgift på viltlevende marine ressurser, pst. av brutto salgsbeløp fratrukket avgift til fiskesalgslaget		
	0,42
	0,42
	-

	
	
	
	

	Avgift på vindkraft, øre/kWh		
	2,42
	2,49
	2,9

	
	
	
	

	Avgift på sukker, kr/kg		
	9,67
	9,93
	2,7

	
	
	
	

	Avgift på drikkevareemballasje, kr/stk.
	
	
	

	Grunnavgift, engangsemballasje		
	1,45
	1,49
	2,8

	Miljøavgift
	
	
	

		glass og metall	
	7,06
	7,25
	2,7

		plast	
	4,27
	4,39
	2,8

		kartong og papp	
	1,74
	1,79
	2,9

	
	
	
	

	Flypassasjeravgift, kr/passasjer
	
	
	

	Lav sats		
	61
	63
	3,3

	Høy sats		
	350
	359
	2,6

	
	
	
	

	Dokumentavgift, pst. av salgsverdi		
	2,5
	2,5
	-


1	Motorsykler der CO2-utslipp ikke er registrert, ilegges stykkavgift og avgift på motoreffekt i tillegg til avgift på slagvolum.
2	Avgiften som den enkelte forsikring utløser, beregnes ut fra de avgiftsatser som gjaldt da forsikringen startet å løpe. For forsikringer som er tegnet eller hadde hovedforfall før 1. mars 2026, gjelder 2025-satser. For forsikringer som tegnes eller har hovedforfall fra 1. mars 2026 til 28. februar 2027, gjelder 2026-satser. For forsikringer som tegnes eller har hovedforfall etter 1. mars 2027, gjelder 2027-satser.
3	Den reduserte satsen utvides til å gjelde kvotepliktige offshorefartøy fra 1. januar 2027, se punkt 10.12.3.
4	Det foreslås å innføre avgift på naturgass og LPG til kjemisk reduksjon mv., se punkt 10.12.3.
5	Fra 1. januar 2026 er det kun ikke-kvotepliktige virksomheter som omfattes av avgiften.
6	Satsen tilsvarer 20 pst. av den ordinære satsen og reflekterer at en andel av gassen vil slippes ut over produktenes levetid.
7	Satsen er lik for CO2 utskilt fra petroleum og sluppet til luft.
Kilde: Finansdepartementet.
Bokførte virkninger
Tabell 1.7 viser anslagene på bokførte skatte- og avgiftsinntekter for 2027 samt anslag for 2026 og regnskapstall for 2025, fordelt på kapittel og post.
Bokførte skatte- og avgiftsinntekter fordelt på kapittel og post. Mill. kroner
07J2tx2
	
	 
	 
	Budsjettanslag 2026
	 

	Kapittel
	Post
	Betegnelse
	Regnskap 2025
	Saldert 
budsjett
	Anslag NB27
	Forslag 
2027

	5501
	
	Skatter på formue og inntekt.
	
	
	
	

	
	70
	Trinnskatt, formuesskatt mv. fra 
personlige skattytere	
	134 236
	158 017
	164 400
	153 341

	
	72
	Fellesskatt mv. fra personlige 
skattytere	
	158 636
	206 313
	212 300
	169 362

	
	74
	Selskapsskatter mv. fra upersonlige skattytere utenom petroleum	
	122 657
	129 450
	157 000
	152 400

	
	76
	Kildeskatt, utbytte	
	11 363
	14 100
	11 200
	11 500

	
	77
	Kildeskatt, rentebetalinger	
	34
	20
	20
	20

	
	78
	Kildeskatt, royalties	
	0
	1
	1
	1

	
	79
	Kildeskatt, leieinntekter	
	16
	20
	15
	15

	5502
	
	Finansskatt
	
	
	
	

	
	70
	Skatt på lønn	
	3 011
	3 100
	3 100
	3 200

	
	71
	Skatt på overskudd	
	2 777
	3 900
	3 000
	3 400

	5506
	70
	Avgift av arv og gaver	
	60
	0
	0
	0

	5507
	
	Skatt og avgift på utvinning av 
petroleum
	
	
	
	

	
	71
	Ordinær skatt på formue og inntekt	
	119 371
	93 300
	124 900
	111 400

	
	72
	Særskatt på oljeinntekter	
	254 382
	198 200
	253 100
	235 200

	
	74
	Arealavgift mv.	
	1 259
	1 600
	1 200
	1 400

	5508
	70
	Avgift på utslipp av CO2 i petroleumsvirksomhet på kontinental-
sokkelen	
	7 886
	9 600
	9 900
	10 900

	5509
	70
	Avgift på utslipp av NOX i 
petroleumsvirksomheten på 
kontinentalsokkelen	
	0
	1
	1
	1

	5511
	
	Tollavgiftsinntekter
	
	
	
	

	
	70
	Tollavgift	
	3 384
	3 300
	3 800
	3 175

	
	71
	Auksjonsinntekter fra tollkvoter	
	381
	300
	320
	320

	5521
	70
	Merverdiavgift	
	397 872
	420 970
	421 000
	444 630

	5526
	70
	Avgift på alkohol	
	16 526
	16 300
	16 800
	16 900

	5531
	70
	Avgift på tobakksvarer mv.	
	7 816
	7 700
	7 900
	7 900

	5536
	
	Avgift på motorvogner mv.
	
	
	
	

	
	71
	Engangsavgift	
	7 895
	7 180
	7 875
	7 650

	
	72
	Avgift på trafikkforsikring	
	9 811
	9 290
	9 150
	9 675

	
	73
	Vektårsavgift	
	282
	300
	280
	290

	
	75
	Omregistreringsavgift	
	1 817
	1 900
	1 900
	1 990

	5538
	
	Veibruksavgift på drivstoff
	
	
	
	

	
	70
	Veibruksavgift på bensin	
	3 065
	2 770
	1 400
	2 470

	
	71
	Veibruksavgift på autodiesel	
	6 297
	5 220
	3 050
	3 800

	
	72
	Veibruksavgift på naturgass og LPG	
	4
	3
	1
	1

	5541
	70
	Avgift på elektrisk kraft	
	9 882
	6 225
	6 500
	6 000

	5542
	71
	Avgift på smøreolje mv.	
	119
	125
	125
	130

	5543
	
	Miljøavgift på mineralske 
produkter mv
	
	
	
	

	
	70
	CO2-avgift på mineralske produkter	
	18 091
	19 532
	17 500
	21 126

	
	71
	Svovelavgift	
	2
	2
	2
	2

	5546
	70
	Avgift på avfallsforbrenning	
	658
	690
	580
	600

	5548
	
	Miljøavgift på visse klimagasser
	
	
	
	

	
	70
	Avgift på HFK og PFK	
	443
	540
	500
	537

	
	71
	Avgift på SF6	
	113
	170
	150
	179

	5549
	70
	Avgift på NOX	
	43
	45
	50
	50

	5550
	70
	Miljøavgift på plantevernmidler	
	93
	65
	65
	65

	5551
	
	Avgifter knyttet til mineralvirksomhet
	
	
	
	

	
	70
	Avgift på undersjøisk utnyttelse mv. av kalkstein	
	1
	1
	1
	1

	
	71
	Vederlag knyttet til mineraler	
	23
	23
	51
	24

	5552
	70
	Avgift på oppdrettsfisk	
	1 555
	1 510
	1 550
	1 580

	5553
	70
	Avgift på viltlevende marine 
ressurser	
	142
	130
	140
	140

	5554
	70
	Avgift på vindkraft	
	330
	385
	380
	395

	5557
	70
	Avgift på sukker mv.	
	198
	220
	220
	211

	5559
	
	Avgift på drikkevareemballasje
	
	
	
	

	
	70
	Grunnavgift på engangsemballasje
	3 032
	3 100
	3 150
	3 300

	
	71
	Miljøavgift på kartong	
	58
	65
	50
	50

	
	72
	Miljøavgift på plast	
	47
	50
	40
	40

	
	73
	Miljøavgift på metall	
	9
	15
	10
	10

	
	74
	Miljøavgift på glass	
	5
	5
	5
	5

	5561
	70
	Flypassasjeravgift	
	1 843
	1 900
	1 860
	1 950

	5565
	70
	Dokumentavgift	
	14 653
	15 500
	14 650
	15 700

	
	
	Sektoravgifter1	
	5 099
	5 173
	5 174
	5 550

	5583
	70
	Frekvens- og nummeravgift	
	677
	430
	427
	438

	5584
	70
	Utgåtte avgifter, og renter og 
tvangsmulkt på særavgifter	
	-16
	0
	0
	0

	5700
	
	Folketrygdens inntekter
	
	
	
	

	
	71
	Trygdeavgift	
	196 958
	231 189
	229 900
	213 460

	
	72
	Arbeidsgiveravgift	
	274 365
	283 011
	284 000
	296 841

	 
	 
	Total	
	1 799 262
	1 862 955
	1 980 692
	1 919 325


1	Hvilke sektoravgifter som endres, framgår av tabell 1.1 og kapittel 13.
Kilde: Finansdepartementet.
Tabell 1.8 viser bokførte virkninger som følge av nye forslag til regelendringer i 2027, fordelt på kapittel og post.
Anslåtte bokførte provenyvirkninger av skatte- og avgiftsopplegget for 2027 fordelt på kapittel og post. Regnet i forhold til referansesystemet for 2027. Mill. kroner
04J1xt2
	Kap.
	Post
	Betegnelse
	Endring

	5501
	
	Skatter på formue og inntekt1
	

	
	70
	Trinnskatt og formuesskatt mv.	
	-109

	
	72
	Fellesskatt mv. fra personlige skattytere	
	-1 292

	
	74
	Selskapsskatter mv. fra upersonlige skattytere utenom petroleum	
	0

	
	76
	Kildeskatt på utbytte	
	0

	
	77
	Kildeskatt på rentebetalinger	
	0

	
	78
	Kildeskatt på royaltybetalinger	
	0

	
	79
	Kildeskatt på leiebetalinger for visse fysiske eiendeler	
	0

	5502
	
	Finansskatt
	

	
	70
	Skatt på lønn	
	0

	
	71
	Skatt på overskudd	
	0

	5506
	70
	Avgift av arv og gaver	
	0

	5507
	
	Skatt og avgift på utvinning av petroleum
	

	
	71
	Ordinær skatt på formue og inntekt	
	0

	
	72
	Særskatt på oljeinntekter	
	0

	
	74
	Arealavgift mv.	
	0

	5508
	70
	Avgift på utslipp av CO2 i petroleumsvirksomheten på kontinentalsokkelen	
	0

	5509
	70
	Avgift på utslipp av NOX i petroleumsvirksomheten på kontinentalsokkelen	
	0

	5511
	
	Tollavgiftsinntekter
	

	
	70
	Tollavgift	
	-625

	
	71
	Auksjonsinntekter fra tollkvoter	
	0

	5521
	70
	Merverdiavgift	
	3 130

	5526
	70
	Avgift på alkohol	
	0

	5531
	70
	Avgift på tobakksvarer mv.	
	0

	5536
	
	Avgift på motorvogner mv.
	

	
	71
	Engangsavgift	
	0

	
	72
	Avgift på trafikkforsikring	
	-25

	
	73
	Vektårsavgift	
	0

	
	75
	Omregistreringsavgift	
	0

	5538
	
	Veibruksavgift på drivstoff
	

	
	70
	Veibruksavgift på bensin	
	-230

	
	71
	Veibruksavgift på autodiesel	
	-850

	

	72
	Veibruksavgift på naturgass og LPG	
	0

	5541
	70
	Avgift på elektrisk kraft	
	0

	5542
	71
	Avgift på smøreolje mv.	
	0

	5543
	
	Miljøavgift på mineralske produkter mv.
	

	
	70
	CO2-avgift på mineralske produkter	
	1 926

	
	71
	Svovelavgift	
	0

	5546
	70
	Avgift på avfallsforbrenning	
	0

	5548
	70
	Avgift på hydrofluorkarboner (HFK) og perfluorkarboner (PFK)	
	57

	
	71
	Avgift på SF6	
	19

	5549
	70
	Avgift på NOX	
	0

	5550
	70
	Miljøavgift på plantevernmiddel	
	0

	5551
	
	Avgift knyttet til mineralvirksomhet
	

	
	70
	Avgift på undersjøisk utnyttelse mv. av kalkstein	
	0

	
	71
	Vederlag knyttet til mineraler	
	0

	5552
	70
	Avgift på oppdrettsfisk	
	0

	5553
	70
	Avgift på viltlevende marine ressurser	
	0

	5554
	70
	Avgift på vindkraft	
	0

	5557
	70
	Avgift på sukker mv.	
	-9

	5559
	
	Avgift på drikkevareemballasje
	

	
	70
	Grunnavgift på engangsemballasje	
	0

	
	71
	Miljøavgift på kartong	
	0

	
	72
	Miljøavgift på plast	
	0

	
	73
	Miljøavgift på metall	
	0

	
	74
	Miljøavgift på glass	
	0

	5561
	70
	Flypassasjeravgift	
	0

	5565
	70
	Dokumentavgift	
	0

	
	
	Sektoravgifter2	
	51,5

	5583
	70
	Frekvens- og nummeravgift.	
	0

	5700
	
	Folketrygdens inntekter
	

	
	71
	Trygdeavgift	
	-4 940

	
	72
	Arbeidsgiveravgift	
	-59


1	Virkninger gjelder for staten og kommunesektoren. Det vises til punkt 3.7 for omtale av de kommunale skatteørene.
2	Hvilke sektoravgifter som endres, framgår av tabell 1.9 og kapittel 13.
Kilde: Finansdepartementet.
I Meld. St. 2 (2025–2026) Revidert nasjonalbudsjett 2026 boks 3.4 er det beskrevet hvordan Finansdepartementet fra og med budsjettet for 2027 har justert beregningen av den strukturelle budsjettbalansen, slik at det er den påløpte effekten av skatte- og avgiftsoppleggene som inngår, ikke den bokførte. Slik samsvarer det strukturelle underskuddet det enkelte år bedre med den effekten skatte- og avgiftsopplegget har på økonomien i budsjettåret. Det er nærmere redegjort for beregningen av den strukturelle oljekorrigerte budsjettbalansen i Meld. St. 1 (2026–2027) Nasjonalbudsjettet 2027, vedlegg 1.
Denne omleggingen innebærer også at rent bokføringstekniske forhold rundt skatte- og avgiftsendringer ikke lenger har betydning for innretningen av budsjettpolitikken. Stortinget har fortsatt behov for å bli opplyst om de bokførte virkningene av det enkelte forslag. Fordelingen av de bokførte endringene på kapittel og post framgår av tabell 1.8. Bokførtvirkningen i budsjettåret av det enkelte forslag framgår av tabell 1.9.
Anslåtte bokførte provenyvirkninger i 2027 av regjeringens forslag til skatte- og avgiftsopplegg for 2027. Negative tall betyr lettelser. Anslagene er regnet i forhold til referansesystemet for 2027. Mill. kroner
02J0xt2
	Inntektsskatt for personer	
	-6 370

	Redusere trygdeavgiften i lønn/trygd og næringsinntekt med 0,2 pst.-enheter	
	-4 930

	Øke personfradraget til 120 180 kroner	
	-1 040

	Justeringer i pensjonsskattefradraget	
	-335

	Endre reglene for firmabilbeskatning	
	-325

	Nominell videreføring, samspillsvirkninger mv.	
	260

	Formuesskatt	
	-30

	Videreføre innslagspunkter for trinn 2 og for primærbolig med lav verdsetting nominelt 
	100

	Øke bunnfradrag	
	-130

	Næringsbeskatning	
	0

	Skattefunn – maksimalt fradragsgrunnlag på konsernnivå	 
	0

	Avgrense fratrekksretten i grunnrenteskatten på havbruk	
	0

	Klima- og miljøavgifter	
	1 976

	Videre opptrapping av klimaavgifter	
	2 145

	Kompensasjon til offentlige transportører	
	-26

	Øke redusert CO2-avgift for kvotepliktig innenriks sjøfart	
	88

	Innføre redusert sats for kvotepliktige offshorefartøy	
	-275

	Innføre CO2-avgift for virksomheter med kjemiske og metallurgiske prosesser	
	33

	Øke CO2-avgiften for LPG og naturgass til veksthusnæringen	
	11

	Bilavgifter	
	-1 105

	Redusere trafikkforsikringsavgiften for elektriske varebiler	
	-25

	Redusere veibruksavgiften på mineralolje og biodiesel med 0,50 kroner per liter	
	-850

	Redusere veibruksavgiften på bensin med 0,50 kroner per liter	
	-230

	Andre særavgifter og tollavgift	
	-634

	Endre fritaket for sukkeravgift	
	-9

	Redusere gjenværende tollavgift på klær og tekstiler til én felles sats på 5 pst.	 
	-625

	Merverdiavgift	
	3 130

	Redusere beløpsgrensen i fritaket for elbiler fra 300 000 kroner til 150 000 kroner	
	3 150

	Frita transport av postsendinger fra merverdiavgift	
	-20

	Sektoravgifter	
	51,5

	Økt sektoravgift under Helse- og omsorgsdepartementet	
	10,2

	Økt sektoravgift under Justervesenet	
	6,3

	Økt sektoravgift under Nasjonal kommunikasjonsmyndighet	
	6,5

	Økt sektoravgift under Norges vassdrags- og energidirektorat	
	22,0

	Økt sektoravgift under Havindustritilsynet	
	6,5

	Bokført virkning i 2027 av forslag til skatte- og avgiftsendringer
	-2 982


Kilde: Finansdepartementet.
Fordeling av offentlige skatte- og avgiftsinntekter
Tabell 1.10 gir en samlet oversikt over hovedgruppene av skatter og avgifter og hvilken del av offentlig sektor som mottar inntektene fra hver hovedgruppe. De samlede skatte- og avgiftsinntektene er anslått til 2 305 mrd. kroner i 2026. Av dette tilfaller om lag 88 pst. staten, 11 pst. kommunene og 1 pst. fylkeskommunene.
Påløpte skatter og avgifter fordelt på skattekreditorer. Anslag for 2026. Mrd. kroner
05J1xt2
	
	I alt
	Stat
	Kommune
	Fylke

	Personlige skattytere	
	820,7
	559,1
	218,2
	43,5

	Skatt på alminnelig inntekt	
	449,7
	200,6
	205,6
	43,5

	Skatt på personinntekt	
	128,0
	128,0
	-
	-

	Trygdeavgift	
	206,4
	206,4
	-
	-

	Formuesskatt	
	36,6
	24,0
	12,6
	-

	
	
	
	
	 

	Bedrifter (etterskuddspliktige)	
	151,6
	150,0
	1,4
	0,3

	Inntektsskatt (medregnet kraftverk)	
	150,5
	148,9
	1,4
	0,3

	Formuesskatt	
	1,1
	1,1
	0,0
	-

	
	
	
	
	 

	Finansskatt	
	6,5
	6,5
	0,0
	0,0

	Skatt på lønn	
	3,1
	3,1
	-
	-

	Skatt på overskudd	
	3,4
	3,4
	-
	-

	
	
	
	
	 

	Eiendomsskatt	
	18,4
	-
	18,4
	-

	
	
	
	
	 

	Arbeidsgiveravgift	
	288,7
	288,7
	-
	-

	
	
	
	
	 

	Avgifter	
	526,0
	526,0
	-
	-

	Merverdiavgift	
	426,0
	426,0
	-
	-

	Særavgifter og toll1	
	100,0
	100,0
	-
	-

	
	
	
	
	 

	Petroleum	
	419,2
	419,2
	0,0
	0,0

	Skatt på inntekt	
	408,3
	408,3
	-
	-

	Avgift på utvinning mv.	
	10,9
	10,9
	-
	-

	
	
	
	
	 

	Andre skatter og avgifter	
	73,7
	67,7
	4,9
	1,0

	Trygde og pensjonspremier, andre statsregnskaper2	
	42,7
	36,8
	4,9
	1,0

	Skatt på utbytte utenlandske aksjonærer	
	11,2
	11,2
	-
	-

	Andre skatter og avgifter3	
	19,7
	19,7
	-
	-

	Samlede skatter og avgifter	
	2 304,8
	2 017,1
	242,9
	44,8


1	Eksklusive enkelte særavgifter og sektoravgifter som føres som skatter og avgifter i statsbudsjettet, men som grupperes som formuesinntekt eller brukerbetalinger i nasjonalregnskapet.
2	Blant annet Statens pensjonskasse.
3	Herunder en del inntektsposter som grupperes som skatteinntekt i nasjonalregnskapet, men som ikke føres som skatteinntekt i statsbudsjettet.
Kilde: Finansdepartementet.

Oversikt over skatte- og avgiftssystemet
Innledning
Kapitlet gir en oversikt over prinsipper for et godt skatte- og avgiftssystem, samt hovedreglene for 2026. Det finnes noen unntak fra disse hovedreglene, såkalte skatteutgifter. Skatteutgiftene er omtalt i punkt 2.8 og er nærmere beskrevet i vedlegg 1.
Direkte skatter omfatter blant annet alminnelige inntektsskatter for personer og bedrifter, grunnrenteskatter, arbeidsgiveravgift, formuesskatt og eiendomsskatt.
Indirekte skatter omfatter merverdiavgift, særavgifter, tollavgifter og sektoravgifter.
Samlede skatte- og avgiftsinntekter anslås til 2 305 mrd. kroner i 2026, se tabell 1.10. Figur 2.1 viser anslag for samlede skatter og avgifter til stat, fylker og kommuner for 2026, fordelt på skattearter med utgangspunkt i tallene i tabell 1.10.
I 2026 utgjør inntektsskatt fra personer, det vil si summen av trygdeavgift, skatt på alminnelig inntekt og trinnskatt, den største andelen (34 pst.) av de samlede skatte- og avgiftsinntektene. Inntektene fra merverdiavgiften og petroleumssektoren utgjør den nest største andelen (om lag 18 pst. hver. Skatter og avgifter i petroleumssektoren inngår i statens netto kontantstrøm fra petroleumsvirksomheten, som overføres Statens pensjonsfond utland.

Påløpte skatter og avgifter til stat, fylker og kommuner. Anslag for 2026. Mrd. kroner
1	Selskapsskatt inkluderer grunnrenteskatter på havbruk og kraft.
Kilde: Finansdepartementet.
Retningslinjer for et godt skattesystem
Skatter og avgifter er nødvendige for å finansiere offentlige tjenester og overføringer. Samtidig påvirker skattesystemet arbeidstilbud, forbruk, sparing og investeringer. For at ressursene i samfunnet skal utnyttes mest mulig effektivt, bør utformingen av skattesystemet bygge på noen grunnleggende prinsipper. Viktige prinsipper er likebehandling av næringer, virksomhetsformer og investeringer, samt symmetrisk behandling av inntekter og kostnader. Sammen med brede skattegrunnlag og lave skattesatser, er dette med på å redusere kostnadene ved beskatning.
Brede skattegrunnlag som fanger opp alle typer inntekter, er også en forutsetning for at det progressive skattesystemet faktisk bidrar til den tilsiktede omfordelingen av inntekter og til å stabilisere den økonomiske utviklingen. Godt samsvar mellom skattbar inntekt og faktisk inntekt bidrar til at atferden til personer og bedrifter i mindre grad blir påvirket av skattereglene.
Unntak og særordninger som avviker fra de generelle reglene, gjør skattesystemet mindre effektivt. For å opprettholde skatteinntektene må andre skatter og avgifter økes, og de samfunnsøkonomiske kostnadene ved skattlegging øker vanligvis mer enn proporsjonalt med økte skattesatser. Dersom det er ønskelig å støtte en bestemt aktivitet eller gruppe i samfunnet, er tiltak over budsjettets utgiftsside ofte både mindre kostbare og mer treffsikre. Inntektene fra enkeltskatter og -avgifter bør som hovedregel ikke øremerkes bestemte utgiftsformål. Slike bindinger hindrer reell prioritering av midler over budsjettets utgiftsside.
Brede skattegrunnlag med få unntak og særordninger bidrar til et enklere skatte- og avgiftssystem. Skatte- og avgiftsreglene bør være enkle å etterleve for skattyterne og enkle å håndheve for skattemyndighetene. Det vil redusere de administrative kostnadene, samtidig som det gir bedre rettssikkerhet og forutsigbarhet for skattyterne. Enklere regler med få unntak vil også legge til rette for at rapporteringsløsningene til skattemyndighetene kan forenkles og forbedres gjennom digitalisering og automatisering.
I tillegg må skatte- og avgiftssystemet være utformet slik at det ikke bryter med våre forpliktelser etter EØS-avtalen eller andre internasjonale forpliktelser, se omtale i punkt 2.5 og 2.6.
Offentlig finansiering av omfattende velferdsoppgaver gjør det nødvendig å opprettholde betydelige skatte- og avgiftsinntekter. Det tilsier at en sprer skattleggingen på flere grunnlag, og utnytter skattegrunnlag som kan gi inntekter til lave samfunnsøkonomiske kostnader eller bidra til bedre ressursbruk. Skatte- og avgiftssystemet skal også ivareta andre viktige hensyn utover det å skaffe staten inntekter, i første rekke sosial og geografisk omfordeling og hensyn til miljø, klima og helse.
I noen tilfeller kan det være konflikter mellom ulike mål for skattesystemet. Ved utformingen av skatte- og avgiftsreglene må derfor ulike hensyn veies mot hverandre. Generelt bør én enkelt skatte- eller avgiftsart ikke rettes inn mot flere mål. Det kan medføre at det blir et mindre presist virkemiddel, og at det blir mer ressurskrevende å nå målene.
Skattesystemet bidrar til omfordeling blant annet ved at gjennomsnittsskatten stiger med inntekten, og ved skattlegging av formue. Skatt på lønn trekker i retning av et lavere arbeidstilbud, og det er derfor viktig at skattesystemet i minst mulig grad hemmer arbeidsdeltakelse, utdanning og yrkesvalg.
Personer med de laveste inntektene betaler lite eller ingen skatt på inntekten sin. Endringer i skatt på inntekt har derfor liten betydning for denne gruppen. Mange med vedvarende lav inntekt er ikke i arbeid. Skattereglene bør i størst mulig grad utformes slik at det lønner seg å arbeide. For personer som mottar trygd til erstatning for tapt arbeidsinntekt, er samspillet mellom trygde- og skatteregler vesentlig for insentivene til å komme tilbake i jobb eller å øke arbeidstiden. En utfordring i skatte- og velferdspolitikken er å balansere hensynet til inntektssikring mot hensynet til arbeidsinsentiver. Dette illustreres i boks 2.1, som viser at det i noen tilfeller kan være liten økonomisk gevinst ved å arbeide fremfor å motta trygd.
Insentiver til å arbeide avhenger av både skatte- og trygdesystemet
Insentiver til arbeid påvirkes både av skattesatsene på arbeid og av netto overføringer til den enkelte. Inntektssikringssystemet i Norge (i første rekke folketrygden) består av en rekke overføringsordninger for at personer som av ulike grunner ikke er i arbeid, skal ha en inntekt å leve av, for eksempel uføretrygd og dagpenger. Disse ordningene faller ofte helt eller delvis bort når en begynner å arbeide og virker dermed som en ekstra «skatt» på arbeid. Den «effektive skatten» er altså skatten på lønn pluss nettoytelsen (ytelsen etter skatt) som en mister. Dette er ikke en faktisk skattesats, men påvirker insentivet til arbeid.
Figurene 2.2 og 2.3 viser gjennomsnittlige effektive skattesatser på arbeid ved overgang fra arbeidsledighet til fullt arbeid for de nordiske landene for 2025. Beregningene tar i utgangspunktet kun hensyn til nivået på overføringene, men blant annet tidsbegrensning av ytelsene og aktivitetskrav til mottakerne vil også ha betydning for insentivene til arbeid. Beregningene inkluderer ikke behovsprøvde ordninger som bostøtte eller billigere barnehage. Den effektive gjennomsnittsskatten kan bli enda høyere dersom dette inkluderes.1 Beregningene må derfor tolkes med varsomhet.
Eksemplene i figurene er for henholdsvis en enslig forsørger med to barn og et par med to barn hvor den ene er hjemmeværende. Figurene viser at den effektive skattesatsen på arbeid kan bli betydelig. For eksempel har en enslig forsørger med to barn en effektiv gjennomsnittsskatt på 77,5 pst. når en inkluderer bortfall av dagpenger ved arbeidsledighet og antar at hen får en jobb med en lønn tilsvarende 67 pst. av gjennomsnittslønn.

Effektiv gjennomsnittsskatt ved overgang fra dagpenger ved arbeidsledighet1 til fulltidsjobb. Enslig forsørger2. 20253. Prosent
1	Beregningene tar utgangspunkt i dagpenger ved arbeidsledighet i de ulike landene. Nivået på ytelsen er for første året i arbeidsledighet.
2	Tar utgangspunkt i 67 pst. av gjennomsnittlig lønn i de ulike landene, både som grunnlag for beregning av ytelsen og som nivå på arbeidsinntekten i fullt arbeid.
3	For Danmark er tall fra 2024 brukt da dette er siste tilgjengelige tall.

Effektiv gjennomsnittsskatt ved overgang fra dagpenger ved arbeidsledighet1 til fulltidsjobb. Par med én yrkesaktiv2 og to barn. 20253. Prosent
1	Beregningene tar utgangspunkt i dagpenger ved arbeidsledighet i de ulike landene. Nivået på ytelsen er for første året i arbeidsledighet.
2	Tar utgangspunkt i 100 pst. av gjennomsnittlig lønn i de ulike landene, både som grunnlag for beregningen av ytelsen og som nivå på arbeidsinntekten ved overgang til fullt arbeid. Ektefellen/samboeren antas å være hjemmeværende.
3	For Danmark er tall fra 2024 brukt da dette er siste tilgjengelige tall.
Kilder: OECD og Finansdepartementet.
1	Dette illustreres for eksempel i boks 3.4 i Meld. St. 31 (2023–2024) Perspektivmeldingen 2024.
Rammeslutt
Miljø- og klimaavgifter bidrar til en riktigere prising av miljøskadelig aktivitet og klimagassutslipp dersom de utformes riktig. Slike avgifter motiverer personer og bedrifter til mer miljø- og klimavennlig atferd, i tråd med prinsippet om at forurenseren skal betale. Samtidig kan miljø- og klimaavgifter ha uønskede fordelingsvirkninger sosialt eller geografisk. Det er derfor viktig å sørge for at den helhetlige skattepolitikken, sammen med omfordelende stønader og overføringer, ivaretar ønskede fordelingshensyn.
Skatt på bedrifter bør i første rekke rettes inn mot å skaffe staten inntekter, og skatten bør i minst mulig grad påvirke forretningsmessige beslutninger. En mest mulig konsekvent og ensartet skattlegging av alle reelle inntekter bidrar til at ressursbruken i liten grad påvirkes av skattemotiverte investeringer. Overskuddet som beskattes, bør svare til det reelle overskuddet.
Den økte mobiliteten til kapital, varer og tjenester innebærer at forskjeller i beskatning mellom land kan få økt betydning. Norge må ha gode generelle skatte- og avgiftsregler for å beholde og tiltrekke seg næringsvirksomhet og kapital. Lokaliseringsbeslutninger avhenger imidlertid av mer enn skatt. Politisk stabilitet, infrastruktur, tilgang på kvalifisert arbeidskraft, fungerende finansielle markeder, eiendomsrett og et stabilt og forutsigbart regelverk betyr også mye for de samlede rammebetingelsene for næringsvirksomhet.
I næringer som utnytter naturressurser, kan det oppstå en ekstra avkastning i form av grunnrente. Det er ønskelig å sikre fellesskapet en høy andel av denne avkastningen uten at det reduserer investeringer i næringene som utnytter disse naturressursene. Grunnrenteskatter er en god måte å ivareta disse hensynene på. Norge har en særskilt beskatning av overskuddet fra petroleum, vannkraft, landbasert vindkraft og havbruk.
Lave samfunnsøkonomiske kostnader ved skattesystemet kan oppnås ved å ha et stort innslag av skatter og avgifter som bidrar til bedre ressursbruk, som avgifter på helse- og miljøskadelige aktiviteter, og nøytrale skatter, som grunnrenteskatter. For å oppnå tilstrekkelige skatteinntekter og mål om omfordeling må likevel det meste av skatteinntektene komme fra brede, vridende skatter. Da bør en velge skatter som har lave samfunnsøkonomiske kostnader. En godt utformet merverdiavgift med bredt grunnlag gir lavere vridninger enn mange andre skatter. De senere årene har det vært en veksling fra vridende skatter på arbeidsinntekter til skatt på grunnrente, merverdiavgift og avgift på miljøskadelige aktiviteter og klimagassutslipp.
Figur 2.4 sammenligner skatte- og avgiftsinntekter i prosent av bruttonasjonalproduktet (BNP) for Norge, Sverige, Danmark og gjennomsnittet i OECD-landene. Figuren gir et grovt bilde av forskjeller i det samlede skattenivået mellom land. En slik sammenligning tar ikke hensyn til andre inntektskilder enn skatt og heller ikke at andelen skatte- og avgiftsinntekter blant annet avhenger av om offentlige pensjons- og trygdeutbetalinger er skattepliktige. Se kapittel 3.5 i Meld. St. 1 (2026–2027) Nasjonalbudsjettet 2027 for en nærmere omtale av utviklingen i offentlige utgifter og inntekter sammenliknet med andre land.

Offentlige skatte- og avgiftsinntekter.1,2,3 Prosent av BNP
1	Fastlands-Norge inkluderer skatter og avgifter for sysselsatte i petroleumsvirksomheten.
2	Uveid gjennomsnitt for OECD.
3	For Sverige og Danmark er tall for 2007–2024 hentet fra OECD. Tall og prognoser for 2025–2027 er hentet fra de to finansdepartementene.
Kilder: Finansdepartementet og OECD.
Skatte- og avgiftsnivået, målt som skatte- og avgiftsinntektenes andel av BNP, vil variere fra år til år i ulike land. Siden 1985 har inntektene fra skatter og avgifter i Norge ligget mellom 38 og 44 pst. av BNP. En del av variasjonene skyldes endringer i skatteinntektene fra petroleumsvirksomheten, som overføres til Statens pensjonsfond utland. Det kompliserer sammenligningen med andre land i enkeltår. I Sverige har andelen ligget mellom 40 og 50 pst., mens andelen i Danmark har ligget mellom 42 og 49 pst. av BNP. Det gjennomsnittlige andelen i OECD har i samme periode variert mellom 30 og 35 pst. av BNP.
Direkte skatter
Inntektsskatt for personlige skattytere
Satsstruktur og skattegrunnlag
Inntektsskatten for personer beregnes på to ulike grunnlag. For det første betales en flat skatt på 22 pst. av alminnelig inntekt fratrukket personfradrag og enkelte særfradrag. Alminnelig inntekt er alle skattepliktige inntekter (lønn inkludert skattepliktige naturalytelser, trygdeytelser, pensjon, netto næringsinntekt, skattepliktig aksjeinntekt og andre kapitalinntekter) fratrukket minstefradrag, fradragsberettigede tap og utgifter som gjeldsrenter og foreldrefradrag.
For det andre betales trygdeavgift og trinnskatt av personinntekt, som er brutto arbeids-, trygde- og pensjonsinntekt, uten fradrag. Beregnet personinntekt for selvstendig næringsdrivende inngår også i personinntekten.
Personer med høy inntekt betaler gjennomgående en større andel av inntekten i skatt enn personer med lav inntekt. Denne progresjonen oppnås gjennom nedre grense for å betale trygdeavgift, bunnfradrag (minstefradrag og personfradrag) og satsstrukturen i trinnskatten. Boks 2.2 viser hvordan inntektsskatten beregnes for en person som kun har lønnsinntekt og standard fradrag med 2026-regler.
Figur 2.5 viser høyeste marginalskatt på lønnsinntekt i enkelte land i 2025. Her inngår arbeidstakers bidrag til trygdeordninger (trygdeavgiften i Norge), mens arbeidsgivers bidrag til trygdeordninger for arbeidstaker (arbeidsgiveravgiften i Norge) holdes utenfor. Figuren viser at høyeste marginalskatt i Norge er på nivå med høyeste marginalskatt i land som Storbritannia, Tyskland og USA, mens en del av de andre nordiske landene har høyere marginalskatt på de høyeste lønningene.

Høyeste marginalskatt på lønnsinntekt eksklusive arbeidsgivers bidrag til arbeidstakers trygdeordninger. Noen utvalgte land i 2025. Prosent
Kilder: OECD og Finansdepartementet.
Beregning av skatt på lønnsinntekt med 2026-regler
Figur 2.6 viser samlet skatt i kroner på ulike inntektsnivåer for en person som kun har lønnsinntekt og standard fradrag. Tabell 2.1 viser eksempler på hvordan skatten regnes ut for noen utvalgte inntektsnivåer.

Skatt på ulike nivåer for lønnsinntekt for en person som kun har lønnsinntekt og standard fradrag. 2026-regler. Lønnsinntekt og skatt målt i tusen kroner
Kilde: Finansdepartementet.
Beregnet skatt for noen utvalgte lønnsinntekter. 2026-regler. Kroner
04J0xt2
	Lønnsinntekt
	200 000
	650 000
	1 000 000

	- Minstefradrag
	92 000
	95 700
	95 700

	- Personfradrag
	114 540
	114 540
	114 540

	= Skattbar alminnelig inntekt
	0
	439 760
	789 760

	Skatt på alminnelig inntekt (22 pst.)
	0
	96 747
	173 747

	Trygdeavgift (7,6 pst.)
	15 200
	49 400
	76 000

	Trinn 1 (1,7 pst. over 226 100)
	0
	1 567
	1 567

	Trinn 2 (4 pst. over 318 300)
	0
	13 268
	16 270

	Trinn 3 (13,7 pst. over 725 050)
	0
	0
	34 942

	Trinn 4 (16,8 pst. over 980 100)
	0
	0
	3 343

	Trinn 5 (17,8 pst. over 1 467 200)
	0
	0
	0

	Samlet trinnskatt
	0
	14 835
	56 122

	Samlet skatt 
(pst. av lønnsinntekt) 
	15 200 (7,6 pst.)
	160 983 (24,8 pst.)
	305 870 (30,6 pst.)


Kilde: Finansdepartementet.
I 2026 er satsen for alminnelig inntekt 18,5 pst. i innsatssonen i Nord-Troms og Finnmark. Skattytere i innsatssonen får også et særskilt inntektsfradrag på 45 000 kroner i 2026. For innbyggerne i innsatssonen reduserer det samlet skatt som prosentandel av lønnsinntekt i tabell 2.1 til henholdsvis 21,1 pst. (23 716 kroner lavere skatt for en lønnsinntekt 650 000 kroner) og 27,0 pst. (35 966 kroner lavere skatt for en lønnsinntekt 1 000 000 kroner).
Figur 2.7 viser marginalskatten på lønnsinntekt, det vil si skattesatsen som gjelder for den siste opptjente kronen, og skatten i prosent av lønnsinntekten. Med en progressiv satsstruktur vil de med høyest skattepliktig inntekt betale størst andel av inntekten i skatt. Marginalskatten er med på å påvirke beslutninger om hvor mye arbeidstakere velger å jobbe.
Tabell 2.2 viser anslag på andelen personer 17 år og eldre som har personinntekt i de ulike trinnene i trinnskatten. Tabellen illustrerer andelen personer som ville fått endret marginalskatt som følge av endringer i de ulike satsene i trinnskatten. Som det framkommer av tabellen, vil en endring i trinn 2 påvirke marginalskattesatsen til flest personer. Det er likevel viktig å understreke at personer som har høy nok personinntekt til å betale trinnskatt for eksempel i trinn 4 eller 5, også får en lavere gjennomsnittsskatt dersom satsen i noen av de lavere trinnene blir endret. Marginalskatten deres er imidlertid uendret. Se for øvrig boks 2.6 om virkninger på arbeidstilbudet av redusert skatt på arbeid.
Anslag på andelen i de ulike trinnene i trinnskatten. Personer 17 år og eldre. 2026-regler.
02J0xt1
	Trinn 1
	6 %

	Trinn 2
	47 %

	Trinn 3
	17 %

	Trinn 4
	10 %

	Trinn 5
	4 %


Kilder: Finansdepartementet og Statistisk sentralbyrås skattemodell, LOTTE-Skatt.
Figur 2.7 viser at marginalskatten i all hovedsak øker med inntekten, og at gjennomsnittsskatten er lavere enn marginalskatten:
Frem til nedre grense for å betale trygdeavgift (99 650 kroner) betales ingen skatt. Deretter betales opptrappingssats (25 pst.) inntil det lønner seg å betale ordinær trygdeavgift (7,6 pst.) av hele inntekten, i 2026 ved en inntekt på 143 175 kroner.
Når inntekten overstiger summen av personfradraget og minstefradraget, fra 210 240 kroner, betales skatt av alminnelig inntekt (22 pst.). Marginalskatten øker til 29,6 pst. (7,6 pst. + 22 pst.).
Fra 226 100 kroner betales 1,7 pst. i trinnskatt, og marginalskatten øker til 31,3 pst.
Deretter øker satsen i trinnskatten i ulike trinn og gir en maksimal marginalskatt på 47,4 pst. fra inntekt på 1 467 200 kroner.

Marginalskatt og gjennomsnittsskatt eksklusiv arbeidsgiveravgift på ulike nivåer for lønnsinntekt (tusen kroner) for en lønnstaker som kun har lønnsinntekt og standard fradrag. 2026-regler. Prosent
Kilde: Finansdepartementet.
Rammeslutt
Skatt på pensjonsinntekt
Særlige skatteregler fører til at pensjonister og mottakere av enkelte trygdeytelser betaler mindre skatt enn lønnstakere. Trygdeavgiften på pensjon er lavere enn på lønn. Minstefradraget er på den annen side noe lavere i pensjonsinntekt enn i lønn.
Det gis et særskilt skattefradrag for pensjonsinntekt for personer med avtalefestet pensjon (AFP) og alderspensjonister. Skattefradraget medfører at det ikke betales skatt av en pensjonsinntekt på inntil om lag 294 000 kroner i 2026, som er noe høyere enn minstenivået for enslige i folketrygdens alderspensjon. Skattefradraget nedtrappes mot pensjonsinntekt over to innslagspunkt, slik at differansen mellom skatt på pensjon og lønn blir mindre når pensjonsinntekten stiger.
Figur 2.8 viser andel skatt med 2026-regler på henholdsvis pensjonsinntekt for AFP-/alderspensjonister og lønnsinntekt for lønnstakere. Det er lagt til grunn at skattyterne ikke har andre inntekter enn henholdsvis pensjon og lønn. Skattyterne har heller ingen andre fradrag enn standard fradrag. Skatten på en alderspensjon på 350 000 kroner utgjør 7,8 pst. av pensjonsinntekten, mens andelen skatt på samme lønnsinntekt er 17,2 pst.

Andel skatt på ulike brutto inntektsnivå for henholdsvis lønnstakere og AFP- og alderspensjonister med 2026-regler.1 Prosent
1	Det er forutsatt at skattyterne kun har henholdsvis lønn og pensjon og ikke har fradrag utover standard fradrag.
Kilde: Finansdepartementet.
Skatt på aksjeinntekter til personer
Aksjeinntekter (eierinntekter) består av realiserte utbytter og gevinster fra aksjeselskap til eiere. Forskjellen mellom de høyeste marginalskattesatsene på lønnsinntekt og aksjeinntekt bør ikke være for stor. Med vesentlig lavere marginalskattesats på aksjeinntekt enn på lønnsinntekt vil det lønne seg å ta ut reell arbeidsavkastning som aksjeinntekt for å få lavere skatt (inntektsskifting). For en eier som arbeider i eget selskap, er det derfor relevant å sammenligne samlet skatt på opptjening i selskapet som tas ut som utbytte, det vil si inkludert selskapsskatt, og skatt på lønnsinntekt inkludert arbeidsgiveravgift. I 2026 er forskjellen mellom høyeste effektive marginalskatt på lønn og aksjeutbytte 2,4 prosentenheter, se figur 2.9.
Aksjonærmodellen innebærer at aksjeinntekter til personlige aksjonærer som overstiger et skjermingsfradrag, skattlegges på eierens hånd. Skattepliktige aksjeinntekter multipliseres først med en oppjusteringsfaktor og legges deretter til alminnelig inntekt. Oppjusteringsfaktoren ble innført i 2016 for å opprettholde ønsket nivå på utbytteskatten da skattesatsen på alminnelig inntekt for selskap og person ble redusert. I 2026 er oppjusteringsfaktoren 1,72 og samlet marginalskatt på utbytte 51,5 pst.
Formålet med skjermingsfradraget er å motvirke vridninger i husholdningenes investeringer og selskapenes finansieringsstruktur som følge av utbytteskatten. Skjermingsfradraget regnes ut ved å multiplisere skjermingsgrunnlaget, som er aksjens kostpris tillagt eventuelle ubenyttede skjermingsfradrag fra tidligere år, med en skjermingsrente. Skjermingsrenten er renten på tre måneders statskasseveksler med et tillegg på 0,5 prosentenheter.
Dersom inntektene fra aksjen er lavere enn skjermingsfradraget, legges ubenyttet skjermingsfradrag til skjermingsgrunnlaget for neste år. I praksis betyr dette at ubenyttet skjermingsfradrag fremføres med en rente tilsvarende skjermingsrenten. Ubenyttet skjermingsfradrag følger den enkelte aksje og kan trekkes fra i senere utbytter og realiserte gevinster på aksjen.
Av praktiske hensyn er det eieren av aksjen den 31. desember som får skjermingsfradraget for det året. Ved salg av aksjen får selgeren trekke tidligere ubenyttet skjermingsfradrag fra eventuell gevinst. Ved tap trekkes hele tapet fra i alminnelig inntekt. Eventuelt ubenyttet skjermingsfradrag faller da bort.
For personer som flytter ut av Norge eller overfører eiendeler til noen som er skattemessig bosatt eller hjemmehørende i utlandet, ilegges den latente gevinsten fra aksjer og andeler i verdipapirfond mv. utflyttingsskatt. Utflyttingsskatten fastsettes på den latente gevinsten på utflyttingstidspunktet fratrukket skjermingsfradrag og et bunnfradrag. I 2026 er bunnfradraget 3 millioner kroner for personer som flytter ut, mens det for overføringer gjelder en beløpsgrense på 100 000 kroner. Utflyttingsskatten kan betales ved utflytting, gjennom rentefrie avdrag over 12 år eller utsettelse til 12 år etter utflytting med tillegg av renter.

Maksimal marginalskatt på lønn og utbytte med 2026-regler.1, 2 Prosent
1	Marginalskatt beregnes som andel av totale lønnskostnader (inkludert arbeidsgiveravgift). Det reduserer andelen skatt på alminnelig inntekt og personskatter på lønnstakere i søylen for maksimal marginalskatt på lønn sammenliknet med om arbeidsgiveravgift ikke var inkludert i de totale lønnskostnadene.
2	I innsatssonen er maksimal marginalskatt på lønn og utbytte henholdsvis 43,9 og 46,8 pst. på grunn av lavere skatt på alminnelig inntekt for personer og ingen arbeidsgiveravgift.
Kilde: Finansdepartementet.
Skatt på næringsinntekt
Eiere av enkeltpersonforetak skattlegges etter foretaksmodellen, mens deltakere i selskap med deltakerfastsetting (ansvarlig selskap, kommandittselskap og andre) skattlegges etter deltakermodellen. Det prinsipielle utgangspunktet for begge disse modellene er det samme som for skattlegging av aksjeinntekter, nemlig at inntekter som ligger innenfor skjermingsfradraget, kun skal skattlegges én gang som alminnelig inntekt. Det gjør at det er stor grad av skattemessig likebehandling ved ulike måter å organisere virksomhet på.
Overskudd i selskap med deltakerfastsetting skattlegges løpende som alminnelig inntekt hos deltakerne. I tillegg skattlegges utdelt selskapsoverskudd over skjermingsfradraget på nytt som alminnelig inntekt på personlige deltakeres hånd, oppjustert med 1,72.
Inntekt fra enkeltpersonforetak ut over skjermingsfradraget skattlegges som beregnet personinntekt og ilegges trinnskatt og trygdeavgift. Den beregnede personinntekten blir altså skattlagt løpende. Aksjeinntekt blir derimot skattlagt som alminnelig inntekt først ved utbytteutbetaling eller realisasjon. Denne forskjellen må ses i sammenheng med at enkeltpersonforetak ikke er egne rettssubjekter. En utdeling av midler vil derfor kun være overføring av midler innenfor eierens egen økonomi.
Selvstendig næringsdrivende betaler en høyere trygdeavgift enn lønnstakere på personinntekten fra næring. På den annen side betaler ikke selvstendig næringsdrivende arbeidsgiveravgift på personinntekten. Samtidig har selvstendig næringsdrivende i en del tilfeller lavere sosiale ytelser enn lønnstakere. Næringsdrivende fiskere betaler trygdeavgift etter mellomsats (som lønnstakere), men ilegges i tillegg en produktavgift på førstehåndsomsetning av fisk.
I tillegg gjelder særskilte fradragsordninger for personer som driver innen primærnæringer. Blant finnes det et særskilt fradrag i næringsinntekt for jordbruk mv., i næringsinntekt fra reindrift, og et fradrag for fiskere og fangstfolk.
Generell næringsbeskatning
Arbeidsgiveravgift
Arbeidsgivere i både privat og offentlig sektor plikter å betale arbeidsgiveravgift av lønn mv. Satsen for arbeidsgiveravgiften er differensiert avhengig av hvor bedriften er lokalisert. Ordningen med differensiert arbeidsgiveravgift innebærer at virksomheter i spredtbygde områder får lavere arbeidsgiveravgift enn virksomheter i andre kommuner. Satsen for arbeidsgiveravgiften varierer fra null i innsatssonen i Nord-Troms og Finnmark til 14,1 pst. i sentrale strøk, se tabell 1.5 i kapittel 1. Målet med ordningen er å motvirke nedgang i folketallet i spredtbygde områder ved å stimulere sysselsetting og grunnlag for næringsvirksomhet.
Ordningen med differensiert arbeidsgiveravgift innebærer statsstøtte. Gjeldende ordning er notifisert til EFTAs overvåkningsorgan (ESA). Ordningen er godkjent for perioden 2022–2027 på nærmere bestemte vilkår som er fastsatt for perioden. Det kan ikke gjøres endringer i støtten uten en ny godkjenning fra ESA. Arbeidsgiveravgiften fører til at marginalskatten på lønn øker, se figur 2.9.
Alminnelig selskapsskatt
Overskudd i selskap skattlegges som alminnelig inntekt med en flat skattesats på 22 pst. i 2026. Underskudd kan fremføres og trekkes fra mot senere overskudd. I bedriftsbeskatningen er det lagt særlig vekt på prinsippene om likebehandling av ulike investeringer, finansieringsformer og organisasjonsformer og symmetrisk behandling av inntekter (gevinster) og kostnader (tap). Dette tilsier blant annet at skattepliktig overskudd så langt som mulig skal fastsettes i samsvar med bedriftsøkonomisk overskudd. «Varige og betydelige» driftsmidler skal aktiveres i ulike saldogrupper og avskrives med satser som i prinsippet skal gjenspeile antatt årlig verdifall.
Fritaksmetoden innebærer at selskap i utgangspunktet fritas for beskatning av mottatt utbytte og gevinst på aksjer mv. Samtidig faller fradragsretten bort for tilsvarende tap. Målet med fritaksmetoden er å unngå kjedebeskatning i selskapssektoren, det vil si at utbytter og gevinster skattlegges flere ganger for selskap som eies av andre selskap.
Selskapsskattesatsen i Norge lå uendret på 28 pst. i perioden 1992–2013. Satsen ble fra 2014 til 2019 gradvis redusert til 22 pst. En selskapsskattesats på 22 pst. er litt under gjennomsnittet i OECD og noe høyere enn gjennomsnittet for Sverige, Danmark og Finland, se figur 2.10.

Formelle selskapsskattesatser.1 1981–2025. Prosent
1	Uveide gjennomsnitt for Sverige, Danmark og Finland og for OECD.
Kilder: OECD og Finansdepartementet.
Den effektive beskatningen av selskap vil også avhenge av skattegrunnlaget. Effektiv gjennomsnittlig skattesats er betalt skatt som andel av selskapets reelle overskudd. Den vil kunne være lavere enn den formelle skattesatsen på grunn av rentefradrag, eller hvis det er knyttet skattekreditter til investeringene, for eksempel gjennom for høye avskrivningssatser. Det er den effektive gjennomsnittlige skattesatsen som er mest relevant når et selskap ut fra skattemessige hensyn skal velge hvilket land det skal investere i. Den effektive marginale skattesatsen er mest relevant når et selskap skal velge hvor mye som skal investeres.
Selskapenes overskudd skattlegges på eiernes hånd gjennom utbytte- og gevinstbeskatningen, se punkt 2.3.1. Figur 2.11 viser samlet formell marginalskatt på utbytte på selskapets og eiernes hånd i utvalgte land i 2026.
I en liten åpen økonomi med et velfungerende kapitalmarked er det rimelig å anta at en stor del av selskapsskatten over tid bæres av arbeidstakerne. Det understøttes også av empiriske undersøkelser.[footnoteRef:2] [2: Se blant annet tabell 13.15 i NOU 2014: 13 Kapitalbeskatning i en internasjonal økonomi. ] 

Samlet marginalskatt på utbytte på selskapets og eiernes hånd i noen utvalgte land. 2026. Prosent
Kilde: OECD.
Rederibeskatning
Rederibeskattede selskap har fra og med inntektsåret 2007 skattefritak for skipsfartsinntekter og betaler kun en tonnasjeskatt. Tonnasjeskatten er en årlig avgift som beregnes på grunnlag av skipenes nettotonnasje, og satsen varierer med ulike tonnasjeintervaller. Satsen kan reduseres for skip mv. som tilfredsstiller miljøkrav fastsatt av Sjøfartsdirektoratet. Det stilles en rekke krav for å kvalifisere for skattefritak etter rederiskatteordningen, blant annet at selskapet eier eller leier skip av en viss størrelse, og som er i fart over en viss distanse. For eksempel omfatter ordningen ikke skip i rutetrafikk mellom norske havner med kortere distanse, fiske- og fangstfartøy eller lystfartøy.
Finansskatt
Det er en egen skatt på lønninger og overskudd i finansnæringen som erstatning for manglende merverdiavgift på finansielle tjenester. Omsetning og formidling av finansielle tjenester er unntatt fra merverdiavgiftsplikt, først og fremst fordi det ville vært krevende å fastsette et egnet grunnlag for å beregne avgift på marginbaserte tjenester, eksempelvis bankenes rentemarginer. Finansskatten omfatter finansielle virksomheter og består av en skatt på 5 pst. på lønninger (grunnlaget for arbeidsgiveravgift) og en skatt på selskapsoverskudd ved at skattesatsen på alminnelig inntekt er tre prosentenheter høyere enn for annen virksomhet.
Skatt på grunnrentenæringer
I Norge har flere næringer eksklusiv tilgang til verdifulle naturressurser, som vann- og vindkraft, petroleum samt havbruk. Tilgangen til verdifulle naturressurser gjør at slike stedbundne næringer over tid kan oppnå høyere avkastning enn andre næringer, såkalt grunnrente. Prinsippet om at fellesskapet skal ha en stor andel av avkastningen av naturressurser, har tjent Norge godt.
Av de kommersielt utnyttede naturressursene har petroleumsvirksomheten gitt klart høyest grunnrente over tid, etterfulgt av kraftnæringen. Grunnrenten i havbruk har i perioder vært i samme størrelsesorden som grunnrenten i kraftnæringen. Figur 2.12 og 2.13 viser anslått grunnrente i utvalgte næringer i perioden 1984–2022.

Anslått grunnrente for olje- og gassutvinning. 1984–2022. Mrd. 2026-kroner
Kilder: Dalen, Greaker og Hagem (2023) og Finansdepartementet.
Skattesystemet har en avgjørende rolle i å sikre at grunnrenten fra bruk av felles naturressurser kommer fellesskapet til gode. For vannkraft- og petroleumsressursene har grunnrenteskatter vært benyttet i lang tid. De siste årene er det innført grunnrenteskatter også for havbruk og landbasert vindkraft.
Grunnrenteskattene for petroleum, vannkraft, landbasert vindkraft og havbruk bygger på noen felles hovedprinsipper, men med tilpasninger for de enkelte næringene. Grunnrenteskatt betales til staten og kommer i tillegg til ordinær selskapsskatt. Alle grunnrenteskattene er utformet som kontantstrømskatter, som innebærer at investeringskostnader fradragsføres umiddelbart istedenfor over tid. Med en riktig utformet grunnrenteskatt vil investeringer som er lønnsomme før grunnrenteskatt, også være lønnsomme etter grunnrenteskatt og motsatt. Det vil si at grunnrenteskatten virker nøytralt på selskapenes insentiv til å investere. Grunnrenteskatter passer dessuten godt i næringer med varierende lønnsomhet fordi skatten automatisk tilpasses lønnsomheten.

Anslått grunnrente for kraftproduksjon1, havbruk og fiske og fangst. 1984–2022. Mrd. 2026-kroner
1	Anslagene for kraftproduksjon omfatter både vann-, vind- og varmekraft, hvorav vannkraft utgjør hoveddelen.
Kilder: Dalen, Greaker og Hagem (2023) og Finansdepartementet.
I tillegg til grunnrenteskatt og ordinær selskapsskatt til staten er det for disse næringene innført flere ordninger som tilgodeser vertskommuner og fylkeskommuner. Det gjør at mange kommuner som er rike på naturressurser, har høye inntekter per innbygger.
Beskatningen av de enkelte næringene beskrives nærmere nedenfor. Tabell 2.3 viser inntekter fra grunnrenteskatter mv. for petroleum, vannkraft, landbasert vindkraft og havbruk for årene 2021–2026.
Petroleum
Petroleumsselskapene har gjennom utvinningstillatelsene enerett til å undersøke, bore og utvinne petroleum på norsk kontinentalsokkel. Petroleum er en svært verdifull ikke-fornybar naturressurs, og inntektene fra salg av petroleum utvunnet på norsk kontinentalsokkel overstiger de samlede produksjonskostnadene. Å besitte en eksklusiv tilgang til en slik naturressurs gir derfor en grunnrente.
Det ble i 1975 innført en særskatt (grunnrenteskatt) til staten på inntekter fra petroleumsutvinning, i tillegg til ordinær selskapsskatt. Effektiv særskattesats er 56 pst. i 2026, noe som gir en samlet skattesats på 78 pst. Det gis fradrag for beregnet selskapsskatt i særskattegrunnlaget. For å oppnå en effektiv særskattesats på 56 pst., er den formelle særskattesatsen 71,8 pst.
Inntekter fra grunnrenteskatter mv. for petroleum, vannkraft, landbasert vindkraft og havbruk per august 2026. Anslag for 2025 og 2026.1 Påløpte størrelser. Mill. kroner. Løpende priser
06J1xt2
	
	2022
	2023
	2024
	2025
	2026

	Petroleum
	
	
	
	
	

		Særskatt på petroleum
	619 220
	317 618
	260 679
	203 600
	270 600

		Statens direkte økonomiske engasjement2
	529 034
	276 510
	219 242
	246 451
	256 100

	Vannkraft
	
	
	
	
	

		Grunnrenteskatt på vannkraft 
	45 668
	26 553
	16 940
	16 900
	33 100

		Naturressursskatt3
	1 649
	1 630
	1 618
	1 620
	1 620

	Landbasert vindkraft
	
	
	
	
	

		Grunnrenteskatt på landbasert vindkraft4
	-
	-
	10
	14
	

		Avgift på vindkraft3
	70
	279
	333
	332
	390

	Havbruk
	
	
	
	
	

		Grunnrenteskatt på havbruk4
	-
	4385
	2985
	2 300
	2 200

		Avgift på oppdrettsfisk3
	581
	1 078
	1 362
	1 576
	1 550


1	For 2025 er avgift på vindkraft og avgift på oppdrettsfisk statistikk for fastsatt avgift for inntektsåret. Øvrige tall er anslag.
2	Statens direkte økonomiske engasjement (SDØE) er inkludert i tabellen fordi det er en viktig del av statens inntekter fra petroleumsvirksomheten. SDØE er ikke en skatt teknisk sett, men ordningen har samme egenskaper som en feltvis kontantstrømskatt. Nettoinntektene fra SDØE er en bokført størrelse.
3	Naturressursskatt i grunnrenteskatten på vannkraft, samt avgiftene på vindkraft og oppdrettsfisk, er mekanismer for å omfordele inntekter fra grunnrenteskattene til vertskommuner og -fylker. Naturressursskatten for vannkraft kommer til fratrekk krone for krone i skatt på alminnelig inntekt. Avgift på vindkraft og avgift på oppdrettsfisk kommer til fratrekk i fastsatt grunnrenteskatt.
4	Netto grunnrenteskatt, etter fratrekk for henholdsvis avgift på vindkraft og avgift på oppdrettsfisk.
5	Grunnrenteskatt på havbruk for 2023 og 2024 er redusert sammenlignet med skatteoppgjøret. Det skyldes endringer i selskapenes egenfastsetting. Tallene er ikke endelige. Skatteetaten gjennomfører kontroller og kan endre skattefastsettingen i fem år etter inntektsåret.
Kilder: Skatteetaten, statsregnskapet og Finansdepartementet.
Særskatten har siden 2022 vært utformet som en kontantstrømskatt med umiddelbart fradrag for investeringer. I begge skattegrunnlag verdsettes inntekter fra salg av råolje med administrativt fastsatte normpriser. Dersom et selskap går med underskudd i særskattegrunnlaget, utbetales skatteverdien av underskuddet i forbindelse med skatteoppgjøret.
Våren 2020 ble det innført midlertidige regler i petroleumsskatten, se Prop. 113 L (2019–2020) Midlertidige endringer i petroleumsskatteloven og Innst. 351 L (2019–2020). De midlertidige reglene innebærer at det i tillegg til investeringskostnaden umiddelbart fradragsføres en friinntekt i særskattegrunnlaget. Reglene gjelder for investeringer som er omfattet av plan for utbygging og drift (PUD) eller plan for anlegg og drift (PAD) innkommet til Olje- og energidepartementet før 1. januar 2023 og godkjent av departementet før 1. januar 2024, men kun frem til året for planlagt produksjons- eller driftsstart for petroleumsforekomsten/innretningen. Friinntekten i 2026 utgjør 12,4 pst. av investeringskostnaden. Selskapene får dermed umiddelbart fradrag for 112,4 pst. av investeringskostnaden.
Statens direkte økonomiske engasjement (SDØE), hvor staten deltar finansielt direkte i utvinningstillatelser, er også en viktig del av statens inntekter fra sokkelen. SDØE har samme egenskaper som en feltvis kontantstrømskatt, ved at staten løpende dekker sin andel av investeringer og driftskostnader og får den samme andelen av inntektene. SDØEs andel varierer mellom tillatelsene.
Statens inntekter fra SDØE, samt skatter og avgifter fra petroleumsvirksomheten, inngår i kontantstrømmen som i sin helhet overføres til Statens pensjonsfond utland.
Figur 2.14 viser sammensetningen av statens inntekter fra petroleumsvirksomheten. Mesteparten av statens inntekter baserer seg på netto overskudd i petroleumsvirksomheten, og skatteinntektene vil dermed automatisk tilpasse seg lønnsomheten i næringen.

Samlede netto inntekter til staten fra petroleumssektoren (mrd. kroner) og oljeprisutvikling (kroner per fat) fra 1971 til 2026. 2026-kroner1
1	Anslag for 2026.
Kilde: Finansdepartementet.
Vannkraft
Klima, topografi og nedbørsforhold skaper et svært godt grunnlag for å drive vannkraftproduksjon i Norge. Vannkraftnæringen har eksklusiv tilgang til en knapp fornybar naturressurs som gir opphav til grunnrente.
For vannkraftverk ble det i 1997 innført grunnrenteskatt til staten, i tillegg til ordinær selskapsskatt. Effektiv grunnrenteskattesats er 45 pst. i 2026, noe som gir en samlet skattesats på 67 pst. Det gis fradrag for beregnet selskapsskatt i grunnrenteinntekten. For å oppnå en effektiv grunnrenteskattesats på 45 pst., er den formelle grunnrentekattesatsen 57,7 pst.
Grunnrenteskatten er i hovedsak nøytralt utformet slik at prosjekter som er lønnsomme før grunnrenteskatt, også er lønnsomme etter grunnrenteskatt. Kraftverk med generatorer under 10 000 kVA (nedre grense) er imidlertid fritatt for grunnrenteskatt, noe som gir selskapene insentiv til å redusere ytelsen i kraftverkene.
Grunnlaget for grunnrenteskatt (grunnrenteinntekten) beregnes som en normert markedsverdi av kraftproduksjonen (hovedregel om faktisk produksjon multiplisert med spotmarkedspriser) fratrukket investeringskostnader, driftskostnader, konsesjonsavgift og eiendomsskatt. For enkelte salgsavtaler legges kontraktsprisen til grunn i inntektsfastsettelsen, i stedet for spotmarkedspriser. Grunnrenteskatten har siden 2021 vært utformet som en kontantstrømskatt med umiddelbar utgiftsføring av nye investeringer. Investeringer fra før 2021 kommer fortsatt til fradrag gjennom avskrivninger og friinntekt. Negativ grunnrenteinntekt i ett kraftverk kan samordnes med positiv grunnrenteinntekt i andre kraftverk i samme skattekonsern. Videre utbetales skatteverdien av eventuell negativ grunnrenteinntekt etter samordning mellom kraftverk.
Vannkraftverk ilegges også en naturressursskatt på 1,34 øre/kWh. Naturressursskatten virker som en særskilt mekanisme for å omfordele en del av grunnrenten fra staten til vertskommuner og -fylker. Naturressursskatt kan trekkes fra krone for krone i fastsatt selskapsskatt til staten, og utgjør derfor normalt ingen ekstra belastning for selskaper. Vannkraftprodusentene betaler også konsesjonsavgift til vertskommuner og staten, og de må avstå konsesjonskraft til vertskommuner og -fylkeskommuner til en kostnadsbasert pris. I tillegg kan kommunene ilegge eiendomsskatt for vannkraftanlegg etter særskilte regler.
Havbruk
Norge har blant verdens beste klimatiske forhold for oppdrett av laks. Norske sjøområder har gode strømforhold og oksygenrikt vann med gunstige temperaturer. Fjordene gir samtidig skjerming for vær og vind. Produksjonen i norske fjorder kan skje til lavere kostnader enn de fleste andre steder i verden. Tillatelser til å drive akvakultur utstedes av staten og gir en beskyttet og tidsubegrenset rett til næringsutøvelse. Grunnrente i havbruk oppstår delvis som følge av de gunstige produksjonsforholdene for havbruksvirksomhet, og delvis som følge av miljøbegrunnede begrensninger på hvor mange tillatelser som kan gis.
Fra 2023 er det innført grunnrenteskatt på havbruk, i tillegg til ordinær selskapsskatt. Effektiv grunnrenteskattesats er 25 pst. i 2026, noe som gir en samlet skattesats på 47 pst. Det gis fradrag for beregnet selskapsskatt i grunnrenteinntekten. For å oppnå en effektiv grunnrenteskattesats på 25 pst., er den formelle grunnrentekattesatsen 32,1 pst.
Grunnrenteskatten er i hovedsak nøytralt utformet slik at prosjekter som er lønnsomme før grunnrenteskatt, også er lønnsomme etter grunnrenteskatt. Det gis et bunnfradrag på 70 mill. kroner per konsern.
Grunnrenteskatten er avgrenset til sjøfasen. Brutto inntekt fastsettes ut fra fiskens markedsverdi på merdkanten, og det gis umiddelbart fradrag for investeringer og driftskostnader i sjøfasen. Eventuelle ubenyttede fradrag fremføres med en risikofri rente, og kommer til fradrag i positiv grunnrenteinntekt i senere år. Et prisråd kan fastsette normpriser til bruk ved inntektsfastsettelsen i grunnrenteskatten.
For å omfordele grunnrenteskatt fra staten til kommunesektoren ilegges produksjon av laks, ørret og regnbueørret i tillegg en avgift på oppdrettsfisk. For 2026 er avgiften 98,5 øre per kg produsert fisk. Avgiften trekkes fra krone for krone i fastsatt grunnrenteskatt, og utgjør derfor normalt ingen ekstra belastning for selskaper som betaler grunnrenteskatt. Inntektene fra avgiften på oppdrettsfisk fordeles til havbrukskommuner og -fylkeskommuner gjennom Havbruksfondet. I tillegg fordeles 55 pst. av inntektene fra salg av nye oppdrettstillatelser til Havbruksfondet.
Landbasert vindkraft
Vindkraftnæringen har eksklusiv tilgang til vindressurser. Ved å utnytte en stedbunden naturressurs kan vindkraftnæringen oppnå grunnrente, dels på grunn av at vindforholdene i Norge er gunstige, dels fordi ressurstilgangen er begrenset av konsesjonssystemet. Ifølge Norges vassdrags- og energidirektorat (NVE) er vindressursene i Norge blant de beste i Europa.
Fra 2024 er det for landbaserte vindkraftverk innført grunnrenteskatt til staten, i tillegg til ordinær selskapsskatt. Effektiv grunnrenteskattesats er 25 pst. i 2026, noe som gir en samlet skattesats på 47 pst. Det gis fradrag for beregnet selskapsskatt i grunnrenteinntekten. For å oppnå en effektiv grunnrenteskattesats på 25 pst., er den formelle grunnrentekattesatsen 32,1 pst.
Grunnrenteskatten er nøytralt utformet for nye investeringer slik at prosjekter som er lønnsomme før grunnrenteskatt, også er lønnsomme for selskapene etter grunnrenteskatt. Det ble vedtatt romslige overgangsordninger som vil redusere grunnrenteskatten for eksisterende vindkraftverk.
Grunnlaget for grunnrenteskatt (grunnrenteinntekten) beregnes som en normert markedsverdi av kraftproduksjonen (hovedregel om faktisk produksjon multiplisert med spotmarkedspriser), fratrukket investeringskostnader, driftskostnader og eiendomsskatt. For enkelte salgsavtaler legges kontraktsprisen til grunn i inntektsfastsettelsen, i stedet for spotmarkedspriser. Investeringer utgiftsføres umiddelbart. Historiske investeringer kommer til fradrag ved at inngangsverdiene (som beregnes etter særskilte regler, se Prop. 2 LS (2023–2024) Grunnrenteskatt på landbasert vindkraft og Innst. 124 L (2023–2024)) avskrives lineært over 5 år, med tillegg av en venterente (tilsvarende friinntekten i grunnrenteskatten på vannkraft). Grunnrenteskatten beregnes per vindkraftanlegg. Selskapene har sikkerhet for full verdi av skattefradragene også når grunnrenteinntekten er negativ.
For å omfordele grunnrenteskatt fra staten til vertskommuner ilegges vindkraftanlegg en produksjonsavgift (avgift på vindkraft). For 2026 er avgiften 2,42 øre/kWh. Produksjonsavgiften kan trekkes fra krone for krone i fastsatt grunnrenteskatt. I tillegg kan kommunene ilegge eiendomsskatt for vindkraftanlegg etter særskilte regler.
Skatt på kapitalbeholdning
Formuesskatt
Personlige skattytere betaler formuesskatt på 1,0 pst. av skattepliktig nettoformue, det vil si bruttoformue fratrukket gjeld, over et bunnfradrag på 1,9 mill. kroner i 2026. Ektefeller får et felles bunnfradrag på 3,8 mill. kroner. For nettoformuer over 21,5 mill. kroner betales formuesskatt med en sats på 1,1 pst. I 2026 anslås inntektene fra formuesskatten samlet til om lag 36 mrd. kroner, hvorav om lag 1 mrd. kroner fra upersonlige skattytere. Formuesskatten fører til at skattesystemet for personer samlet sett virker mer progressivt enn ved inntektsbeskatning alene. Figur 2.15 illustrerer dette. Gjennomsnittlig bruttoinntekt i 6. desil er om lag 570 000 kroner, mens den i 9. desil er om lag 940 000 kroner. For personene i den øverste 0,1 prosenten av inntektsfordelingen er gjennomsnittlig bruttoinntekt om lag 16,4 mill. kroner. Gjennomsnittlig skatt for denne gruppen er om lag 7,1 mill. kroner, som utgjør 44 pst. av inntekten. Av dette er om lag 1,4 mill. kroner formuesskatt.

Skatt som andel av bruttoinntekt i ulike inntektsgrupper1 i 2024. Prosent
1	Personene 17 år og eldre fordelt i ti like store grupper (desiler) etter stigende bruttoinntekt. Den øverste desilen er igjen delt opp i persentiler (hundredeler).
Kilder: Statistisk sentralbyrå og Finansdepartementet.
Den skattemessige verdien av formueseiendelene skal i utgangspunktet være lik markedsverdi. Flere formuesobjekter verdsettes imidlertid til dels betydelig lavere enn markedsverdi. Dette skyldes både formelle verdsettingsrabatter i skattereglene og at enkelte eiendeler er vanskelige å verdsette.
Primærbolig (boligen eieren bor i) verdsettes til 25 pst. opp til beregnet markedsverdi på 14 mill. kroner, mens overskytende verdi verdsettes til 70 pst. Personlig eide sekundærboliger (boliger utover primærboligen som ikke er nærings- eller fritidseiendom) verdsettes til 100 pst. av beregnet markedsverdi. Eiere av primær- og sekundærboliger og næringseiendom kan få nedsatt den beregnede verdien til en lavere dokumentert verdi (sikkerhetsventilen).
Formuesverdiene av fritidsboliger tar utgangspunkt i historiske byggekostnader og fastsettes ikke som for primær- og sekundærbolig til en andel av anslått markedsverdi. Formuesverdien av fritidsbolig skal likevel utgjøre maksimalt 30 pst. av markedsverdien, og skattyter kan kreve formuesverdien nedsatt til 30 pst. av dokumentert markedsverdi.
Aksjer og næringseiendom verdsettes til 80 pst., mens direkte eide driftsmidler verdsettes til 70 pst. For børsnoterte aksjer er kursverdien utgangspunktet for rabatten, mens ikke-børsnoterte aksjer verdsettes med utgangspunkt i selskapets bokførte verdier med unntak for enkelte immaterielle eiendeler.
Det gis fradrag for gjeld ved fastsettelse av formuesskatt. Gjeld tilordnet næringseiendom, sekundærboliger, bankinnskudd, aksjer og driftsmidler verdsettes med samme formelle prosentsats som eiendelen. Gjelden fordeles forholdsmessig ut fra hvor stor andel de ulike formueseiendelene utgjør av brutto formue. Gjeld tilordnet primærbolig og fritidseiendom verdsettes fullt ut på tross av lav verdsettelse.
Figur 2.16 viser utviklingen i de effektive[footnoteRef:3] marginale formuesskattesatsene siden 2005. I beregningen er det ikke tatt hensyn til ulik gjeldsavkortning, bunnfradrag eller at noen eiendeler i utgangspunktet er lavt verdsatt. [3: Effektive marginale formuesskattesatser defineres som formuesskattesatsen multiplisert med den formelle verdsettelsesprosenten.] 

Utviklingen i effektive marginale formuesskattesatser1 for trinn 2 for ulike eiendeler i 2005-2026. Prosent
Kilde: Finansdepartementet.
Andelen personer som betaler formuesskatt, er redusert over tid som følge av økt bunnfradrag. Det anslås at om lag 15,2 pst. av skattyterne betaler formuesskatt i 2026, se figur 2.17. Gjennomsnittlig formuesskatt blant de som betaler formuesskatt, har i hovedsak økt de to siste tiårene, og økningen har vært størst fra 2021 til 2022. Økningen over perioden skyldes delvis at formuesskatten er blitt mer progressiv, men også i stor grad at formuene har økt og folk er blitt rikere. Siden 2022 har gjennomsnittlig formuesskatt vært om lag uendret. Anslagene for 2025 og 2026 er usikre og kan bli revidert.

Prosentandel (av bosatte personer 17 år og eldre) som betaler formuesskatt1 og gjennomsnittlig formuesskatt. 2000–2026. Anslag for 2025 og 2026. 2026-kroner
1	Formuesskatt før eventuelle nedsettelser som følge av 80-prosentregelen (kun relevant for årene 1999–2008).
Kilder: Finansdepartementet og Statistisk sentralbyrås skattemodell, LOTTE-Skatt.
Figur 2.18 viser gjennomsnittlig beregnet nettoformue fordelt på ulike formueskomponenter i ulike formuesdesiler. Beregnet nettoformue omfatter beregnet bruttoformue fratrukket bruttogjeld uten formelle verdsettingsrabatter. For den første formuesdesilen, med lavest nettoformue, overstiger gjelden verdien av eiendelene. For øvrig er hovedbildet at primærbolig utgjør den største delen av formuen for hoveddelen av befolkningen, mens aksjer utgjør den største eiendelen for de mest formuende (desil 10).

Gjennomsnittlig formue i ulike formuesgrupper.1 Mill. kroner. 2024
1	Befolkningen er delt i ti like store grupper (desiler) etter stigende nettoformue
Kilde: Statistisk sentralbyrå.
Eiendomsskatt
Den enkelte kommune avgjør selv om det skal skrives ut eiendomsskatt innenfor rammene av eigedomsskattelova. Inntektene tilfaller i sin helhet kommunen. Kommunenes samlede inntekter fra eiendomsskatten var om lag 18 mrd. kroner i 2025, hvorav 8,6 mrd. kroner var eiendomsskatt på bolig- og fritidseiendommer, se figur 2.19.

Kommunenes eiendomsskatteinntekter 2007–20251. Mrd. 2025-kroner
1	Statistikken ble detaljert med flere kategorier fra og med 2023 og fra og med 2025.
Kilde: Statistisk sentralbyrå (tabell 14155).
Eiendomsskattesatsen skal være mellom 1 og 7 promille av takstgrunnlaget, mens for bolig og fritidsbolig er maksimal skattesats 4 promille i 2026. Eiendomsskattegrunnlaget skal fastsettes ved alminnelig taksering hvert tiende år. For eiendomsskatt på kraftanlegg gjelder egne takseringsregler, som baserer seg på verdien av produksjonen innenfor en minimums- og maksimumsgrense.
For bolig kan kommunene alternativt velge å bruke formuesskattegrunnlagene for verdsettelse. 123 kommuner benytter seg av denne muligheten i 2025, og eiendomsskattegrunnlaget vil da utvikle seg i tråd med markedsprisene.
Kommunene må bruke en reduksjonsfaktor ved taksering av bolig og fritidseiendom på minst 30 pst. 79 kommuner bruker bunnfradrag for å redusere takstgrunnlaget. To kommuner benytter seg av muligheten å frita fritidseiendommer for eiendomsskatt i 2026.
I 2026 har 329 av 357 kommuner innført eiendomsskatt, hvorav 249 har eiendomsskatt på bolig i hele eller deler av kommunen.
Skatt på kapitalbeholdning internasjonalt
Boks 2.3 gir en oversikt over inntekter fra skatt på kapitalbeholdning som andel av samlede skatteinntekter i utvalgte OECD-land.
Inntekter fra skatt på kapitalbeholdning i OECD-landene
OECDs skattestatistikk gir oversikt over inntektene fra ulike skattearter. Skatt på kapitalbeholdning omfatter skatter for bruk, eierskap og overføring av kapitalbeholdning, herunder fast eiendom. Skatt på avkastning omfattes ikke. For Norge er både kommunal eiendomsskatt, formuesskatt og dokumentavgift omfattet. Mange land har ikke formuesskatt, men har arveskatt og en til dels betydelig høyere eiendomsskatt.
For enkelte land kan det være forskjell mellom brutto- og nettoskatten på kapitalbeholdning. Det gjelder for eksempel i USA, hvor mange skattytere kan fradragsføre innbetalt lokal eiendomsskatt ved beregning av den føderale inntektsskatten. OECD-tallene er basert på uveide gjennomsnitt av bruttoskattene.
Figur 2.20 viser inntektene fra skatt på kapitalbeholdning i utvalgte OECD-land. Som for andre internasjonale sammenligninger, må tallene tolkes med varsomhet. I Norge utgjør skatt på kapitalbeholdning 1,2 pst. av BNP. Dette er under OECD-gjennomsnittet på 1,7 pst. Samtidig understrekes det at OECD-tallene omfatter ulike skatter som har ulik virkning på atferd.

Skatt på kapitalbeholdning. Prosent av BNP. 20241
1	Tall for OECD er et uveid gjennomsnitt for de landene som har rapportert for 2023.
Kilder: OECD og Finansdepartementet.
Rammeslutt
Indirekte skatter
Merverdiavgift
Merverdiavgift er en generell avgift på innenlandsk forbruk av varer og tjenester og har som formål å skaffe inntekter til staten. I 2026 anslås inntektene fra merverdiavgiften til om lag 420 mrd. kroner. Det utgjør i underkant av en fjerdedel av de samlede skatte- og avgiftsinntektene eksklusive petroleumsinntektene.
Det skal beregnes merverdiavgift i alle omsetningsledd. Merverdiavgiftspliktige virksomheter kan fradragsføre merverdiavgift på varer og tjenester som er til bruk i virksomheten. Dette bidrar til at avgiften ikke belastes de næringsdrivende, men det endelige forbruket av varer og tjenester. Siden avgiften belastes sluttbruken, gir den heller ikke tilpasninger i produksjonen.
Merverdiavgiften skal i minst mulig grad påvirke hvilke varer og tjenester som produseres og forbrukes, og samtidig sikre staten stabile inntekter. I tillegg bør de administrative kostnadene ved innkreving og innbetaling være lavest mulig. Det tilsier at antall unntak, fritak og særordninger begrenses.
Den alminnelige merverdiavgiftssatsen i Norge er 25 pst., samme som i Danmark og Sverige. I boks 2.4 sammenlignes merverdiavgiftssystemene i enkelte OECD-land.
Dagens merverdiavgift er i utgangspunktet en generell avgift på forbruk, men det er flere unntak, fritak og reduserte satser. I Norge ilegges blant annet matvarer en redusert sats på 15 pst., mens flere tjenester er omfattet av lav sats på 12 pst.
Enkelte varer og tjenester har fritak (såkalt nullsats), som innebærer at den næringsdrivende har full fradragsrett for merverdiavgift på varer og tjenester til bruk i virksomheten, men at det ikke beregnes merverdiavgift av omsetningen. Videre er flere tjenester unntatt fra merverdiavgiftsloven, blant annet finansielle tjenester, helsetjenester og undervisning. Virksomheter som er unntatt fra merverdiavgiftsloven, har ikke rett til fradrag for merverdiavgift på varer og tjenester til virksomheten.
Merverdiavgiften i OECD-land
Merverdiavgift er innført i over 170 land. I OECD-landene utgjorde i 2022 merverdiavgiftsinntektene i gjennomsnitt 20,8 pst. av samlede skatteinntekter.
OECD sammenligner merverdiavgiftens evne til å skaffe inntekter i de enkelte medlemslandene. De faktiske merverdiavgiftsinntektene sammenlignes da med hva inntektene hadde vært om hele det potensielle skattegrunnlaget var ilagt én generell sats, og merverdiavgiftsinntektene som andel av forbruket følgelig var lik satsen. Lavere inntektsandel enn den generelle satsen kan skyldes flere forhold, herunder reduserte satser, fritak og unntak. Forhold ved skatteinnkreving og etterlevelse, herunder omfanget av skatteplanlegging, unndragelse og svindel, vil også påvirke inntektsandelen. Inntektsandelen må tolkes med forsiktighet, men kan gi et bilde av hvor effektivt merverdiavgiftssystemet fungerer.
Figur 2.21 viser de generelle merverdiavgiftssatsene for Norge, OECD-gjennomsnittet og enkelte andre land. Figuren viser også inntektene fra merverdiavgiften som andel av forbruket. Norge har en like høy generell merverdiavgiftssats som Danmark og Sverige. Danmark har ikke reduserte merverdiavgiftssatser. Inntektene fra merverdiavgift som andel av forbruk er derfor noe høyere i Danmark enn i Norge og Sverige. New Zealand har et merverdiavgiftssystem med én felles sats og få unntak og fritak. Dermed beskattes tilnærmet alt forbruk med den generelle satsen, også offentlig tjenesteyting.

Alminnelig merverdiavgiftssats og merverdiavgiftsinntekter i prosent av samlet forbruk. 2022
Kilder: OECD og Finansdepartementet.
Rammeslutt
Merverdiavgift ved internasjonal handel bygger på destinasjonsprinsippet. Det vil si at beskatningsretten tilhører landet der forbruket skjer. Prinsippet innebærer videre at det beregnes merverdiavgift ved innførsel, men ikke ved eksport. Merverdiavgiften virker da nøytralt med hensyn til hvilket land varer og tjenester er produsert i.
Bruk av reduserte satser, fritak og unntak fører til at merverdiavgiften påvirker prisforholdet mellom varer og tjenester, og dermed sammensetningen av forbruk og produksjon. Virksomheter som har omsetning som er unntatt fra merverdiavgiftsloven, vil ha et insentiv til å produsere tjenester uten avgift selv, i stedet for å kjøpe tjenester med merverdiavgift. I tillegg medfører reduserte satser, fritak og unntak at de administrative kostnadene blir høyere. Merverdiavgiftssystemet er generelt lite egnet til å ivareta fordelingshensyn, støtte bestemte formål eller vri forbruket i en ønsket retning. Hvis man for eksempel ønsker å redusere forbruket av goder som anses skadelig for den enkelte og samfunnet, vil det være mer effektivt å benytte særavgifter eller ordninger over budsjettets utgiftsside.
Særavgifter
Særavgifter er avgifter på bestemte varer og tjenester mv., i motsetning til merverdiavgiften som er en generell avgift på omsetning av alle varer og tjenester. Særavgifter går direkte til statskassen og bidrar til å finansiere offentlige utgifter, uten noen form for øremerking.
For særavgifter på varer (vareavgifter) skal avgiften beregnes ved innenlandsk produksjon og import. Dette bidrar til å holde antall avgiftspliktige, og dermed de administrative kostnadene, nede. Det er produsenter og importører som betaler avgiftene. Det er likevel rimelig å anta at avgiftene i stor grad veltes over i vareprisene, slik at kjøperen helt eller delvis bærer den økonomiske kostnaden. Graden av overvelting avhenger av markedsforholdene.
Enkelte særavgifter har som eneste formål å skaffe staten inntekter og omtales ofte som fiskale avgifter. Andre særavgifter brukes til også å påvirke atferd gjennom virkningen på prisene, for eksempel til å redusere produksjon eller forbruk som er skadelig for helse og miljø.
Avgiftens formål er av betydning for hvordan den utformes. De fiskale særavgiftene bør ikke legges på innsatsfaktorer i produksjon av varer og tjenester. Når avgiften ikke gir tilpasninger i produksjonen, begrenses de samfunnsøkonomiske kostnadene ved beskatningen. Miljøavgifter som skal prise et miljøproblem, bør derimot omfatte alle kilder til miljøproblemet, og avgiftssatsen bør avspeile miljøskaden.
[image: ]
Proveny fra særavgifter mv.1,2 i prosent av BNP og samlede skatter. 2024
1	Kategorien 5000 Taxes on Goods and Services fratrukket kategorien 5110 General Taxes on Goods and Services.
2	For OECD gjelder tallene 2023.
Kilder: OECD og Finansdepartementet.
Figur 2.22 viser inntektene fra særavgifter mv. i utvalgte OECD-land, som andel av BNP og samlede skatter, og illustrerer at andelene er lavere i Norge enn i andre sammenlignbare land. Tall fra OECD viser at i OECD utgjorde særavgiftene i gjennomsnitt 4,1 pst. av BNP i 2005 og 3,4 pst. i 2023. I Norge utgjorde særavgiftene til sammenligning 4,2 pst. av BNP i 2005 og 2,2 pst. av BNP i 2024. Særavgiftenes bidrag til samlede skatteinntekter har derfor falt mer i Norge enn i OECD. Dette har særlig sammenheng med det store fallet i inntektene fra bilavgiftene, se omtale i boks 13.3.
Helse- og sosialrelaterte avgifter
Forbruk av enkelte varer, for eksempel alkohol og tobakk, kan medføre sosiale og helsemessige kostnader for samfunnet som normalt ikke gjenspeiles i markedsprisene. Slikt forbruk kan gi både økte helseutgifter som må dekkes av det offentlige, og ulemper for andre enn dem som bruker varene. I tillegg tar forbrukerne ikke nødvendigvis tilstrekkelig hensyn til de langsiktige virkningene av forbruket på sin egen helse. Avgiftene på alkohol og tobakksvarer gir staten inntekter, men bidrar også til at prisene på disse produktene i større grad inkluderer kostnadene bruken påfører samfunnet.
Et høyt avgiftsnivå på forbruksvarer kan medføre økt grensehandel, tax free-handel, smugling og hjemmebrenning av alkohol. Slik uregistrert omsetning svekker kontrollen med forbruket, og innebærer tap av avgiftsinntekter. De positive helseeffektene av redusert forbruk må veies opp mot samfunnsmessige kostnadene ved uregistrert omsetning.
Miljøavgifter og miljørelaterte avgifter
Samfunnets kostnader ved miljøskadelige aktiviteter gjenspeiles normalt ikke i markedspriser. Formålet med miljøavgifter er å øke kostnaden aktørene møter ved miljøskadelige aktiviteter, slik at de tar hensyn til samfunnets totale kostnader ved aktiviteten. Dette er i tråd med prinsippet om at forurenser skal betale. Inntektene fra miljøavgifter kan benyttes til å redusere andre vridende skatter og dermed bidra til et mer effektivt skatte- og avgiftssystem.
Miljøavgiftene består av en rekke avgifter som har til formål å prise miljøskadelige aktiviteter. Blant annet gjelder dette klimaavgifter (se nærmere omtale under), veibruksavgift, smøreoljeavgift, svovelavgift, avgift på utslipp av NOX, miljøavgift på plantevernmidler og miljøavgift på drikkevareemballasje.
I tillegg er det enkelte avgifter som er fiskalt begrunnet, men som også har et miljøformål. Dette gjelder for eksempel engangsavgiften på motorvogner, som blant annet er differensiert etter CO2-utslipp. Avgifter på drivstoff og kjøretøy utgjør en stor andel av provenyet fra de miljørelaterte avgiftene.
Klimaavgifter
Hovedvirkemidlene i norsk klimapolitikk er klimaavgifter og deltakelse i EUs kvotesystem, som begge setter en pris på utslipp av klimagasser. Prising av utslipp gir aktørene et økonomisk insentiv til å redusere utslippene, for eksempel ved å endre produksjonsmetodene eller investere i renseutstyr, uten at myndighetene behøver å pålegge bestemte tiltak. Avgift og kvoter bidrar også til å vri forbruket mot varer og tjenester med lavere utslipp. I tillegg kan karbonprising gi økt lønnsomhet i lav- og nullutslippsteknologi og stimulere til innovasjon. Når alle aktørene møter samme karbonpris, reduseres utslippene til lavest kostnad for samfunnet. Det er bred faglig enighet om at prising av klimagassutslipp er et effektivt virkemiddel for å nå både nasjonale og globale utslippsmål.
Om lag halvparten av norske klimagassutslipp er dekket av EUs kvotesystem, som setter et felles tak på utslipp fra bedrifter i industri, petroleum, kraftproduksjon, kommersiell luftfart og maritim transport. Utslipp som er dekket av EUs kvotesystem, er i hovedsak ikke ilagt klimaavgifter. Sammenhengen mellom EUs klimaregelverk og klimaavgiftene er nærmere omtalt i boks 2.5.
Utslipp utenfor EUs kvotesystem er regulert gjennom EUs innsatsfordelingsforordning (innsatsfordelingen), som blant annet omfatter utslipp fra transport, jordbruk, fiske og avfallsforbrenning. Over 60 pst. av utslippene under innsatsfordelingen er ilagt klimaavgift på generelt nivå, som i 2026 er på 1 639 kroner per tonn CO2-ekvivalenter. Regjeringen har varslet at disse avgiftene skal trappes opp til 2 400 kroner per tonn CO2 i 2030 og til 3 400 kroner per tonn CO2 i 2035, målt i 2025-kroner, se punkt 10.12.
Utslipp fra olje- og gassutvinning på kontinentalsokkelen og på Melkøya ilegges både den særskilte CO2-avgiften i petroleumsvirksomheten og kvoteplikt.
Hvilke karbonpriser de ulike sektorene i Norge står overfor i 2026, er vist i figur 2.23. I figuren skilles det mellom eksplisitte og effektive karbonpriser. Eksplisitte karbonpriser er alle prisingsmekanismer som har som formål å redusere utslipp av klimagasser, som klimaavgifter og kvotepriser. Effektive karbonpriser inkluderer også andre avgifter og mekanismer som påvirker insentivene til å slippe ut klimagasser, uavhengig av formål. For eksempel er mineralolje og bensin i enkelte sektorer også ilagt veibruksavgift, mens kystrekeflåten mottar drivstofftilskudd. Veibruksavgiften har til hensikt å korrigere for andre negative virkninger av veibruk utover klimagassutslipp, se punkt 10.8.

Netto eksplisitt (rød linje) og effektiv (blå linje) pris på utslipp av klimagasser i ulike sektorer. Avgiftsnivå i kroner per tonn CO2-ekvivalenter i 20261 og kvotepris på 880 kroner per tonn CO2. Utslippstallene er fra 2024
1	Avgiftsnivåene i denne figuren ser bort fra den midlertidige reduksjonen i drivstoffavgiftene fra 1. mai til 1. september.
Kilder: Statistisk sentralbyrå, Miljødirektoratet og Finansdepartementet.
EUs klimaregelverk og innretningen av klimaavgiftene
Norske klimagassutslipp er omfattet av EUs kvotesystem (ETS), innsatsfordelingsforordningen (ESR) eller begge, jf. figur 2.24. Hvilket klimaregelverk utslippene er omfatte av har betydning for innretningen av den norske CO2-avgiften.
For utslipp som omfattes av ETS, bestemmes bidraget fra kvotesystemet til å oppfylle Norges mål under Parisavtalen gjennom en egen oppgjørsmekanisme med EU. Bidraget er uavhengig av i hvilke land utslippsreduksjonene skjer. Ytterligere nasjonale virkemidler overfor kvotepliktige utslipp bidrar derfor som hovedregel ikke til å øke Norges måloppnåelse.
For utslipp som omfattes av innsatsfordelingsforordningen (innsatsfordelingen), har Norge årlige bindende utslippsbudsjetter. Norge bestemmer selv hvilke virkemidler som skal benyttes for å oppfylle forpliktelsen. Klimaavgifter er et hovedvirkemiddel som bidrar til kostnadseffektive utslippsreduksjoner.
CO2-avgiften på mineralske produkter er på denne bakgrunn innrettet etter i hvilket klimaregelverk utslippene er regulert:
Utslipp som bare omfattes av innsatsfordelingen, ilegges generell avgiftssats.
Utslipp som bare omfattes av ETS, fritas som hovedregel for avgift.
Utslipp som omfattes av både ETS og innsatsfordelingen, ilegges redusert avgift slik at samlet karbonpris fra avgift og kvoter tilsvarer det generelle avgiftsnivået.
Innretningen legger til rette for en kostnadseffektiv oppfyllelse av Norges klimaforpliktelser.
Fra 2028 vil deler av utslippene under innsatsfordelingen også omfattes av ETS2. Disse utslippene vil fortsatt inngå i Norges forpliktelse under innsatsfordelingen. Utviklingen i EUs klimaregelverk vil ha betydning for både avgiftsnivået og innretningen på klimaavgiftene.
Systemet over gjelder sektorer som er omfattet av EØS-avtalen, dvs. at utslipp fra jordbruk og fiske ikke er bundet av systemet. Andre klimaavgifter, slik som CO2-avgiften i petroleumsvirksomheten eller avgiften på avfallsforbrenning, følger heller ikke dette systemet, se punkt 10.12.

Fordeling av utslipp som er regulert under EUs kvotesystem (ETS), EUs innsatsfordeling (ESR) og ETS2
1	Maritim transport inngår i kategorien sjøfart og omfatter utslipp fra kommersiell transport av varer eller passasjerer med skip fra 5 000 bruttotonn og oppover, og som reguleres av MRV-forordningen (2015/757). MRV står for Monitoring, Reporting and Verification. Utslipp fra utenriks maritim transport omfattes ikke av verken Norges utslippsregnskap eller Norges internasjonale klimaforpliktelser.
2	Andre kilder omfatter blant annet avfall og fluorgasser.
3	ETS2 omfatter utslipp fra forbruk av brensel i veitransport, bygninger (oppvarming) og andre sektorer.
4	Andre sektorer omfatter primært bygg- og anleggsvirksomhet og industri som ikke er omfattet av EU ETS.
Rammeslutt
Tollavgift
Tollavgift har til formål å beskytte innenlandske produsenter mot konkurranse fra utlandet. Tollavgift kan føre til dyrere varer og begrenset vareutvalg for forbrukerne, og til økte produksjonskostnader for næringslivet. Tollavgift reduserer omfanget av handel og bidrar til at de ulike lands relative fortrinn i produksjon av varer og tjenester ikke blir utnyttet fullt ut. Handel med varer og tjenester har åpnet for å utnytte Norges konkurransefortrinn.
Norge er et av landene i verden med minst tollbeskyttelse for industrivarer. Av industrivarene er det bare enkelte typer klær og tekstiler som er ilagt tollavgift. Det gjenstår også tollavgift på noen få varenummer for fiskeprodukter som ikke er egnet som menneskeføde. Tollbeskyttelse på jordbruksvarer er et sentralt landbrukspolitisk virkemiddel. Importvernet bidrar blant annet til at omsetning av norske jordbruksvarer kan skje til priser som er fastsatt i jordbruksavtalen. Tollavgiftssatsene for jordbruksvarer varierer sterkt, avhengig av beskyttelsesbehovet.
Det er fastsatt maksimale tollavgiftssatser gjennom internasjonale avtaler. I likhet med andre industriland gir Norge reduserte tollavgiftssatser til utviklingsland gjennom det generelle preferansesystemet for utviklingsland (Generalized System of Preferences, GSP). Systemet innebærer at utviklingsland gis bedre markedsadgang for deres varer. GSP-systemet er ensidig og kan til enhver tid trekkes tilbake eller endres.
Gebyrer og sektoravgifter
Statlig tjenesteproduksjon og myndighetsutøvelse finansieres normalt ved bevilgninger over statsbudsjettet, men på noen områder brukes gebyrer og sektoravgifter. Finansdepartementet har fastsatt overordnede bestemmelser for statlig gebyr- og avgiftsfinansiering. Gebyrordninger kan etableres når det offentlige utfører en klart definert tjeneste overfor betaleren, og gebyret ikke dekker noe annet eller mer enn kostnaden ved å produsere og levere tjenesten. En kostnadsriktig gebyrfinansiering er dermed ikke å anse som beskatning. Gebyrer som er høyere enn kostnaden ved å produsere og levere tjenesten, vil derimot ha et element av skjult skattlegging. Slik overprising har blitt avviklet over tid.
Sektoravgifter har et videre finansieringsformål og kan anvendes til å finansiere fellestiltak overfor en næring eller sektor. Dette forutsetter at avgiften betales av aktører som tilhører eller har en nær tilknytning til sektoren. For eksempel finansieres virksomheten til flere tilsynsorganer helt eller delvis med sektoravgifter. Endring av avgiftsgrunnlag eller -sats for sektoravgifter regnes derfor som en del av skatte- og avgiftsopplegget. Det følger av Finansdepartementets bestemmelser at det bør utvises stor tilbakeholdenhet med å innføre sektoravgifter for å finansiere statlige utgifter.
Forholdet til EØS-avtalen
EØS-avtalen inneholder ingen plikt til å harmonisere norske skatte- og avgiftsregler med EUs forordninger og direktiver. EØS-avtalens generelle bestemmelser om de fire friheter og forbudet mot statsstøtte setter imidlertid klare begrensninger på innholdet i de norske skatte- og avgiftsreglene.
De fire friheter sikter til prinsippene om fri bevegelighet av varer, tjenester, kapital og personer, herunder retten tiletablering, innenfor EU/EØS. På skatterettens område er det nærmere innholdet av prinsippene i hovedsak utviklet av EFTA- og EU-domstolen. Norge kan i utgangspunktet ikke ha regler som behandler grenseoverskridende bevegelser og transaksjoner mellom Norge og andre EØS-stater strengere enn nasjonale bevegelser og transaksjoner. Dersom det foreligger en såkalt rettferdiggjørelsesgrunn, kan vi likevel ha regler som i utgangspunktet innebærer en restriksjon. Dette kan for eksempel være for å motvirke skatteomgåelse eller sikre en effektiv skatteinnkreving. For å kunne rettferdiggjøre regelen, kreves i tillegg at den er egnet for å ivareta det aktuelle hensynet, og at den ikke er strengere enn nødvendig for å ivareta dette hensynet (krav om proporsjonalitet).
Statsstøtteforbudet innebærer at Norge i utgangspunktet ikke kan ha skatteregler som gir enkeltforetak eller grupper av foretak gunstigere skattemessig behandling enn det som er hovedregelen for slike foretak. Forbudet rammer både fordeler for enkeltforetak og fordeler for enkelte sektorer eller geografiske områder. EØS-avtalen har imidlertid regler som på nærmere vilkår åpner for å gi statsstøtte. EFTAs overvåkningsorgan (ESA) vedtar retningslinjer for tolkning og bruk av disse reglene. Retningslinjene, som gjenspeiler EUs regelverk på området, setter strenge betingelser for at støtten skal kunne anses forenlig med EØS-avtalen. Slik støtte må notifiseres til ESA, og kan ikke iverksettes før ESA har godkjent den. Det er gjort unntak fra notifikasjonsplikten i den såkalte gruppeunntaksforordningen. I visse tilfeller kan støtte være tillatt også uten notifikasjon eller melding. Dette gjelder støtte som oppfyller kriteriene i forordningen for bagatellmessig støtte.
Norge er ikke en del av EUs tollunion. Norske tollmyndigheter berøres likevel i stadig større grad av regelverk som tas inn i EØS-avtalen på ulike fagmyndigheters område. EU har de senere årene vedtatt en rekke rettsakter som stiller krav til varer som innføres fra tredjeland for omsetning mv. på det indre marked. Kravene er knyttet til produkters tilblivelse, egenskaper mv. Ved innførsel av varer til EU som er omfattet av de aktuelle rettsaktene, blir dokumentasjon for at kravene er oppfylt kontrollert av tollmyndighetene i EU gjennom produktpass, sertifikater og lignende. Når slike regler blir tatt inn i EØS-avtalen, vil norske tollmyndigheter få en tilsvarende oppgave med å kontrollere dokumentasjon på at varer som innføres fra tredjeland, oppfyller kravene.
Internasjonalt skattesamarbeid
Handel og investeringer over landegrensene kan føre til at inntekter og formue blir dobbeltbeskattet ved at de er skattepliktig i flere land. Det kan igjen hemme handel, investeringer og personers mobilitet. Videre kan ulikheter i skattesystemer og skattenivåer mellom land gi muligheter for uønsket internasjonal skattetilpasning og skadelig skattekonkurranse mellom land. Dette kan redusere lands skatteinntekter og vri beskatningen over på andre skattegrunnlag. I tillegg gir det grobunn for mindre effektive former for beskatning.
Disse problemstillingene krever internasjonalt samarbeid, blant annet for å legge til rette for at land kan håndheve sin nasjonale skattelovgivning. Her står informasjonsutveksling mellom lands skattemyndigheter sentralt. Det pågår i dag flere internasjonale prosesser for å utarbeide multinasjonale standarder og avtaler med sikte på å fremme handel, investeringer og økonomisk utvikling, samt å motvirke uheldige virkninger av skattetilpasninger og skadelig skattekonkurranse. Som en liten åpen økonomi avhengig av et stabilt internasjonalt skatterammeverk, legges det fra norsk side vekt på å delta som en aktiv bidragsyter i alle de pågående prosessene, herunder i OECD, OECD/G20s Inclusive Framework on Base erosion and profit shifting (IF), Global Forum on Transparency and Exchange of Information for Tax Purposes (Global Forum) og FN.
Foruten å utarbeide analyser og statistikk for skatteformål er OECD sentral i arbeidet med å utarbeide og vedlikeholde standarder for bilaterale skatteavtaler, internprisingsretningslinjer og informasjonsutveksling. I IF, som nå teller 145 land og jurisdiksjoner, har man et bredere samarbeid. Dette samarbeidet har gitt oss den globale minimumsskatten for store konsern (pilar 2) som ble innført i Norge gjennom suppleringsskatteloven med virkning fra 1. januar 2024. Flere andre sentrale arbeider pågår i IF, blant annet oppfølgingen av BEPS-prosjektet, en vurdering av forholdet mellom skatt, ulikhet og vekst, global mobilitet av privatpersoner og selskaper, samt en dialog om skattemessige problemstillinger knyttet til en stadig mer digitalisert økonomi.
OECDs standarder for automatisk informasjonsutveksling omfatter rapportering og utveksling av finansiell kontoinformasjon, transaksjoner med kryptovaluta og inntekter fra digitale plattformer. Det er også utarbeidet en standard knyttet til opplysninger om fast eiendom i utlandet, hvor de første utvekslingene er ventet fra 2029. Global Forum, som nå teller 174 medlemsland, er av G20 satt til å overvåke at landene implementerer og etterlever OECDs standarder for utveksling av informasjon.
FNs medlemsland forhandler om en rammekonvensjon om internasjonalt skattesamarbeid. Rammekonvensjonen skal fremforhandles i perioden 2025–2027. Det er bestemt at det samtidig skal utarbeides to protokoller samtidig med rammekonvensjonen. Disse protokollene skal regulere beskatning av grensekryssende tjenester og tvisteløsningsmekanismer.

Inntektsulikhet før og etter skatt og overføringer. Gini-koeffisienter for ekvivalent inntekt per forbruksenhet (EU-skala). 1992–2024
1	Svingninger rundt årene 2000, 2005, 2015 og 2021 må sees i sammenheng med endringer i skattereglene som har ført til midlertidige skattetilpasninger.
2	Inntekt før skatt og overføringer inkluderer blant annet lønns-, nærings- og kapitalinntekter. I inntekt etter skatt og overføringer er overføringer lagt til, og utlignet skatt og negative overføringer som barnebidrag og pensjonspremier trukket fra.
Kilde: Statistisk sentralbyrå.
Fordelingsvirkninger av skatte- og avgiftssystemet
Det er mange og sammensatte faktorer som påvirker utviklingen i økonomisk ulikhet. Økonomiske konjunkturer og strukturelle forhold påvirker fordelingen av markedsinntektene, se omtale i Meld. St. 1 (2026–2027) Nasjonalbudsjettet 2027 kapittel 6. Skattesystemet påvirker inntektsfordelingen både direkte og indirekte. Skattesystemet bidrar til å omfordele inntekter blant annet ved at det er progressivt utformet. Det vil si at gjennomsnittlig skattesats øker med nivået på inntekten eller formuen. Skatteinntektene finansierer dessuten overføringer til husholdningene og offentlige tjenester innenfor blant annet helse og utdanning, som også virker utjevnende. Videre kan skatter, sammen med overføringer og offentlige tjenester, påvirke skattyternes økonomiske beslutninger og dermed også fordelingen av markedsinntekt (før skatt).
Det samlede utjevningsbidraget fra skatter og overføringer har vært forholdsvis stabilt de siste 30 årene, se figur 2.26. Figuren viser ulikheten målt ved Gini-koeffisienten for inntekt før og etter skatt og overføringer. Når Gini-koeffisienten er null, har alle lik inntekt, mens 100 innebærer at én person mottar all inntekt. Inntektene er her målt som i inntektsstatistikken til Statistisk sentralbyrå, og omfatter de fleste kontante inntekter som husholdningene mottar. Likevel er det en rekke bidrag til husholdningenes materielle levestandard som ikke fanges av denne inntektsdefinisjonen, blant annet verdien av offentlige tjenester, avkastningen av egen bolig og overskudd som holdes tilbake i private selskaper.
Som følge av at kapitalavkastning kun fanges opp når den realiseres, påvirkes den målte inntektsulikheten kraftig av de ekstraordinært høye utbytteutbetalingene i forkant av at utbytteskatten ble innført i 2006 og varslet økt i 2016 og 2022.
Personskattenes betydning for inntektsfordelingen
Progressiviteten i skattesystemet kommer tydelig frem av figur 2.26, som viser at skatt i prosent av inntekten stiger med inntektsnivået. I denne figuren er både inntektsskatt og formuesskatt inkludert. Figur 2.16 i punkt 2.3.4 viser det samme uten formuesskatt, og viser at skattesystemet er regressivt, det vil si at skatteprosenten faller, helt på toppen av inntektsfordelingen dersom man ikke tar med formuesskatten. Progressiviteten har vært relativt stabil de siste tiårene, unntatt helt øverst i inntektsfordelingen.
[image: ]
Skatt som andel av bruttoinntekt i ulike inntektsgrupper. Prosent
Kilde: Statistisk sentralbyrå.
For dem med aller høyest inntekt, har skatteprosenten variert betydelig over tid. Dette skyldes både endringer i skattereglene for utbytter og tilpasninger i utbytteuttak til disse regelendringene, se figur 2.27. I år med ekstraordinært høye utbytteuttak, som i 2021, øker skatten målt i kroner, mens skatteprosenten faller. Dette skyldes at utbyttene skattlegges med en noe lavere sats enn høye arbeidsinntekter. Skatteprosenten for de med høyest inntekt er likevel på et høyere nivå enn før utbytteskatten ble innført, når man måler skatten i prosent av bruttoinntekt slik det defineres i offisiell statistikk (eksklusive eierinntekt som holdes tilbake i selskapene).

Gjennomsnittlig bruttoinntekt, skatt og skatt i prosent av bruttoinntekt for topp 0,1 pst. 2024-kroner. 1993–2024
Kilder: Statistisk sentralbyrå og Finansdepartementet.
Avgiftenes betydning for inntektsfordelingen
Når en skal se på hvordan skatte- og avgiftssystemet påvirker husholdningenes forbruksmuligheter og velferd, bør en ideelt sett ta hensyn til at også avgifter påvirker forbruksmulighetene. Avgifter avhenger ikke av den enkeltes inntekt eller formue. Avgifter er indirekte skatter som, til forskjell fra direkte skatter, normalt ikke ilegges forbruker direkte, men indirekte via avgiftspliktige produsenter og importører. I hvor stor grad avgiftsbelastningen veltes over i prisene til forbrukerne, avhenger av forhold i markedet for varene og tjenestene som omfattes av avgiften. Det foreligger imidlertid ikke sikre tall som viser i hvelken grad avgiftene belastes henholdsvis privatpersoner eller næringsdrivende, eller hvordan avgiftsinnbetalingen fordeler seg på ulike inntektsintervaller. Departementet gir derfor i hovedsak ikke anslag på fordelingsvirkninger av endringer i enkeltavgifter. Figur 2.28 viser anslag på aggregerte avgiftsinntekter fordelt etter inntektsdesiler basert på modellen Lotte-Konsum.
I figuren er hver person tildelt en andel av husholdningens inntekt og skatt justert for stordriftsfordeler (husholdningsjustert inntekt), og deretter rangert etter stigende inntekt i ti like store grupper (inntektsdesiler). Tilsvarende er personene tilordnet en andel av anslåtte avgifter innbetalt av husholdningen. I avgiftsanslagene er det forutsatt at avgiftene i sin helhet veltes over i prisene til forbrukerne.
Figuren viser at personer med lave inntekter har lavere samlet skatte- og avgiftsbelastning enn personer med høye inntekter. Samtidig bidrar avgiftene samlet sett til å svekke progressiviteten i skatte- og avgiftssystemet. Dette skyldes delvis at beregningene tar utgangspunkt i husholdningenes bruttoinntekt. For en person med høy bruttoinntekt utgjør avgiftene en mindre andel av inntekten enn for en person med lav bruttoinntekt. Dersom beregningene var basert på inntekt etter skatt (disponibel inntekt), ville avgiftsbelastningen vært jevnere som andel av inntekt i de ulike inntektsgruppene. Målt i kroner øker det samlede konsumet av avgiftsbelagte varer og tjenester over inntektsfordelingen, og gruppen med de høyeste inntektene har den høyeste avgiftsbelastningen i kroner.

Skatt og avgift per person i prosent av husholdningsjustert inntekt etter inntektsdesiler. 2026-regler. Prosent
Kilder: Statistisk sentralbyrå og Finansdepartementet.
Anslag på skatteutgifter
I skatte- og avgiftssystemet er det en rekke fritak, unntak og særordninger som bidrar til å redusere de offentlige inntektene. De representerer en fordel for dem som omfattes, sammenlignet med å bli skattlagt etter de ordinære reglene.
Det norske skattesystemet bygger på prinsippet om at alle inntekter og verdier skal beskattes, og at skattegrunnlaget skal tilsvare de reelle, økonomiske størrelsene. Når det likevel ikke er slik i enkelte tilfeller, kan det for eksempel være ut fra et ønske om å ivareta andre hensyn eller å tilgodese bestemte formål.
Tilsvarende finnes det i skatte- og avgiftssystemet skatter og avgifter som er høyere enn det som følger av et generelt og ensartet sett av regler eller av sentrale prinsipper. I slike tilfeller blir skatteutgiften negativ. Et eksempel er fiskale avgifter på innsatsfaktorer i næringsvirksomhet.
I motsetning til tiltak over budsjettets utgiftsside vedtar ikke Stortinget nivået på skatteutgifter i de årlige budsjettene. Skatteutgifter blir dermed ikke gjenstand for årlige budsjettmessige prioriteringer på samme måte som ordninger på utgiftssiden. Dette avsnittet er derfor ment å gi supplerende informasjon og synliggjøre budsjettvirkninger av avvik fra skatte- og avgiftsreglene. Oversikten over slike unntak er ikke fullstendig, blant annet har det ikke vært mulig å kvantifisere alle skatteutgiftene. Vedlegg 1 gir en detaljert oversikt over departementets beregninger av skatteutgifter.
Størrelsen på skatteutgifter avhenger av hvordan referansesystemet defineres. I utgangspunktet legges de generelle skatte- og avgiftsreglene til grunn. På noen områder legges hovedprinsipper for utformingen av skatte- og avgiftssystemet til grunn, slik disse er nedfelt blant annet i skattereformene i 1992, 2006 og 2016. Dette gjelder for eksempel for avskrivningssatser, beskatning av bolig og enkelte avgifter. I likhet med de fleste andre land benytter departementet den såkalte inntektstapsmetoden, det vil si at skatteutgiften settes lik skatteinntektene det offentlige går glipp av som følge av lempeligere regler enn referansesystemet tilsier. Skatteutgiftene uttrykker verdien av unntaket i kroner. De gir likevel i mange tilfeller ikke et realistisk anslag på provenyet ved å fjerne eller redusere skatteutgiften, siden metoden ikke fanger opp atferdsendringer. Tallene må derfor brukes med stor varsomhet.
Figur 2.29 viser hvordan netto skatteutgifter i 2026 fordeles på ulike områder. De største skatteutgiftene skyldes unntak og særordninger i merverdiavgiften, manglede inntektsbeskatning av egen bolig og verdsettingsrabatter i formuesskatten.
[image: ]
Netto skatteutgifter i 2026 fordelt på ulike områder. Prosent
Kilde: Finansdepartementet.
Metoder for provenyberegninger
Provenyvirkninger betegner virkningene på statens inntekter av endringer i skatte- og avgiftsreglene, til forskjell fra inntektsendringer som skyldes andre utviklingstrekk, herunder de økonomiske konjunkturene. Finansdepartementet anslår provenyvirkninger av skatte- og avgiftsendringer ved hjelp av en rekke ulike metoder. Metodene varierer fra avanserte modeller til enkle anslag basert utelukkende på statistikk. Hvilken metode som brukes, avhenger av hvilke modeller som er utviklet, hvilke datagrunnlag som er tilgjengelige og hvilken tidsfrist beregningen gjøres under. Nedenfor oppsummeres beregningsmetodene. Se Beregningskonvensjoner 2027 for mer detaljerte beskrivelser av metodene for provenyberegninger.
Referansesystem og referansealternativ
Referansesystem for skatte- og avgiftsreglene
Provenyvirkningene av endringer i skatte- og avgiftsreglene i budsjettåret beregnes mot et referansesystem som skal representere reelt uendrede regler fra året før, gitt forventet vekst i økonomien. I referansesystemet justeres grenser og satser[footnoteRef:4] i skatte- og avgiftsregelverket med anslag for den relevante vekstfaktoren, for eksempel veksten i konsumpriser, lønninger, pensjoner eller formuesverdier. Dersom en sats eller grense som justeres i referansesystemet, holdes nominelt uendret, vil det altså beregnes en provenyvirkning. På den måten vil en få frem provenyvirkninger av endringer som avviker fra et referansesystem basert på uendret politikk. [4: Prosentsatser, som for eksempel merverdiavgiftssatsene og trygdeavgiftssatsene, holdes i referansesystemet uendret fra året før.] 

Referansesystemet for skatt er basert på skattereglene for inneværende år, hvor fradrag og inntektsgrenser i den generelle satsstrukturen i personbeskatningen i hovedsak er justert med anslått lønnsvekst. En skattyter som kun har standard fradrag (personfradrag og minstefradrag) og en vekst i både alminnelig inntekt og personinntekt lik anslått lønnsvekst, får da tilnærmet samme gjennomsnittlige inntektsskatt i referansesystemet som i inneværende år.
I referansesystemet for særavgiftene justeres alle kvantumssatsene med anslått prisvekst (endring i konsumprisindeksen). Avgiftsbelastningen i referansesystemet blir dermed reelt sett uendret.
Referansealternativ for skatte- og avgiftsinntektene
I referansealternativet for skatte- og avgiftsinntektene i det aktuelle budsjettåret er alle skatter og avgifter holdt reelt sett uendret fra året før. Referansealternativet bestemmes av referansesystemet for skatte- og avgiftsregelverket og anslått utvikling i skatte- og avgiftsgrunnlagene. Fremskrivingen av skatte- og avgiftsgrunnlagene bygger blant annet på anslag for den makroøkonomiske utviklingen. Det samlede inntektsanslaget for en budsjettpost vil dermed bestå av anslaget i referansealternativet pluss anslått virkning av eventuell regelverksendring. Det er de bokførte virkningene som danner grunnlaget for bevilgningsvedtak.
Provenyberegninger uten atferdsvirkninger
Ved den enkleste formen for provenyberegning forutsettes det at skatte- eller avgiftsendringen ikke endrer husholdningenes eller bedriftenes atferd. Provenyvirkningen gjenspeiler da kun den direkte virkningen på skatteinntektene. For eksempel beregnes provenyvirkningen av en satsendring som skattegrunnlaget multiplisert med endringen i skatte- eller avgiftssatsen.
Provenyberegninger som kun inkluderer direkte virkninger, vil i mange tilfeller være en god tilnærming til provenyvirkningen i budsjettåret regelen endres. Dette gjelder i de tilfellene hvor det er liten grunn til å anta at endringen vil gi vesentlige atferdsendringer på kort sikt eller påvirke andre skattegrunnlag nevneverdig.
Provenyberegninger med atferdsvirkninger
Endringer i skatter, avgifter og enkelte offentlige utgifter kan ha betydning for offentlige finanser utover den umiddelbare, direkte budsjettvirkningen. Det skyldes at endringene kan påvirke bedriftenes og husholdningenes atferd. I en del tilfeller kan det være relevant å legge til grunn atferdsvirkninger allerede første året. Provenyberegningen vil da både ta hensyn til regelendringen og hvordan atferdsendringer hos husholdninger og bedrifter vil påvirke skattegrunnlaget. Generelt skjer finansielle tilpasninger forholdsvis raskt, mens realøkonomiske tilpasninger kan ta lengre tid.
Selvfinansiering av redusert skatt på arbeid
Når skattesatser settes ned, vil deler av det umiddelbare provenytapet over tid kunne motvirkes av at skatte- og avgiftsgrunnlagene vokser. For skatt på arbeid skyldes dette at redusert skatt fører til at flere arbeider mer. Skattelettelser kan dermed ha en viss grad av selvfinansiering. Selvfinansieringsgraden uttrykker hvor mye av skattelettelsen staten får tilbake på grunn av økte skattegrunnlag. Det er stor usikkerhet om graden av selvfinansiering, og den vil variere mellom ulike skatter. Resultatene følger av modellvalget og forutsetningene som er lagt til grunn. Generelt bør resultatene anvendes med stor forsiktighet og betraktes som grove anslag. Tabell 2.4 gjengir anslag på selvfinansieringsgrader fra Statistisk sentralbyrås modell LOTTE-Arbeid.
Eksempelvis innebærer en selvfinansieringsgrad på 6 pst. (som anslått for redusert skattesats på alminnelig inntekt) at om lag 6 mill. kroner av et umiddelbart provenytap på 100 mill. kroner kommer tilbake etter en viss tid som følge av økt arbeidstilbud og dermed høyere skattegrunnlag. Det er stor usikkerhet i anslagene.
Arbeidstilbudsvirkninger og provenyvirkninger av endringer i inntektsskatten for personer sammenlignet med skattereglene for 2025. Ti prosent av datagrunnlaget for 2022 framført til 2025 med framføringsfaktorer fra Nasjonalbudsjettet 2025.

	Endring fra referansen
	Skatteproveny, 
direkte effekt (mill.kr.)1 
	Skatteproveny, 
indir. effekt. (mill.kr.)1 
	Selvfinansieringsgrad (pst.)

	Skattesatsen for trinnskatten, trinn 4, reduseres med 
1 prosentenhet (til 15,7 prosent)
	-1 620
	250
	15

	Innslagspunktet for trinnskatten, trinn 4, økes med 
100 000 kroner (til 1 042 400 kroner)
	-1 630
	220
	13

	Skattesatsen for trinnskatten, trinn 3, reduseres med 
1 prosentenhet (til 12,7 prosent)
	-2 350
	250
	10

	Innslagspunktet for trinnskatten, trinn 3, økes med 
100 000 kroner (til 797 150 kroner)
	-11 560
	1 000
	9

	Skattesatsen for alminnelig inntekt for personer reduseres med 1 prosentenhet (fra 22 prosent til 21 prosent)
	-19 030
	1 160
	6

	Trygdeavgiftssatsene for lønn/trygd og næringsinntekt reduseres med 1 prosentenhet (til hhv. 6,7 pst. og 9,9 pst.)
	-22 370
	1 090
	5

	Skattesatsen for trinnskatten, trinn 2, reduseres med 
1 prosentenhet (til 3,0 prosent) 
	-9 620
	360
	4

	Innslagspunktet for trinnskatten, trinn 2, økes med 
100 000 kroner (til 406 050 kroner)
	-7 580
	100
	1

	Minstefradraget i lønnsinntekt: Øvre grense økes med 10 000 kroner (til 102 000 kroner)
	- 6 600
	0
	0

	Skattesatsen for trinnskatten, trinn 1, reduseres med 
1 prosentenhet (til 0,7 prosent) 
	-3 310
	-10
	0

	Personfradraget økes med 10 000 kroner (til 118 550 kroner) 
	-8 390
	-30
	0

	Innslagspunktet for trinnskatten, trinn 1, økes med 
50 000 kroner (til 267 400 kroner)
	-3 220
	-10
	0

	Minstefradraget i lønnsinntekt: Sats økes med 
5 prosentenheter (fra 46 prosent til 51 prosent)
	-50
	-10
	-12


1	Avrundet til nærmeste ti millioner kroner.
Kilder: Statistisk sentralbyrå (LOTTE-Arbeid) og Finansdepartementet.
Det umiddelbare provenytapet i disse beregningene inkluderer alle skattytere (det vil si lønnstakere, næringsdrivende, trygdede og pensjonister mv.), mens den motvirkende effekten via økt arbeidstilbud i hovedsak bare inkluderer lønnstakere i aldersgruppen 26–62 år. Økt arbeidstilbud vil også påvirke andre deler av statsbudsjettet, herunder utgifter til folketrygdytelser og inntekter fra selskapsskatt og merverdiavgift. Slike effekter er heller ikke hensyntatt i disse beregningene.
Rammeslutt

Del II
Forslagene
Inntektsskatt for personer
I forrige stortingsperiode gjennomførte regjeringen betydelige endringer i inntektsskatten som bidro til økt omfordeling. I 2027-budsjettet foreslår regjeringen å redusere inntektsskatten og gjøre det litt mer lønnsomt å arbeide for det store flertallet skattytere. Samtidig holdes inntektsskattens omfordelende egenskaper om lag uendret. Regjeringen viderefører dermed satsingen fra fjorårets budsjett.
Arbeidstilbudsvirkningene av forslaget drøftes nærmere i punkt 3.1.5. Fordelingsvirkningene av endringene i inntektsskatten er beskrevet i punkt 1.4.
Utgangspunktet for inntektsskattereglene i 2027 er at fradrag og beløpsgrenser mv. justeres fra 2026- til 2027-nivå med forventet vekst i inntekt (lønn/pensjon) og prisvekst. Dette regnes som uendret politikk, og kalles for referansesystemet, se nærmere omtale i punkt 2.9.1. Referansesystemet gir et sammenligningsgrunnlag for å beregne hvordan regjeringens forslag til skatteendringer slår ut. I tråd med rammene for det økonomiske opplegget ellers er det lagt til grunn en forventet lønnsvekst fra 2026 til 2027 på 4,0 pst., en forventet pensjonsvekst på 3,35 pst. og en forventet konsumprisvekst på 2,7 pst. Det regnes som regel provenyvirkning av forslag dersom de skiller seg fra referansesystemet.
Endringene i inntektsskatten med størst provenyvirkning i forslaget til 2027-budsjett inkluderer redusert trygdeavgift og økt personfradrag. Disse endringene er beskrevet i punktene 3.1.1 og 3.1.2. Samlet er det anslått at regjeringens forslag til endringer i inntektsskatten gir et provenytap på om lag 6,4 mrd. kroner.
Sentrale satser, grenser og fradrag
Skatt på alminnelig inntekt
I 2026 utgjør skattesatsen på alminnelig inntekt 22 pst. både for personer og selskap. Regjeringen foreslår ingen endringer i skattesatsen på alminnelig inntekt i 2027.
I alminnelig inntekt inngår alle skattepliktige inntekter (lønn inkludert skattepliktige naturalytelser, trygd, pensjon, netto næringsinntekt, skattepliktig aksjeinntekt og andre kapitalinntekter) fratrukket alle kostnader som er pådratt for å erverve inntekten. Blant aktuelle fradrag er minstefradrag, fagforeningsfradrag, reisefradrag, foreldrefradrag, kostnader til gjeldsrenter mv. og fradragsberettigede tap.
Det gis minstefradrag i alminnelig inntekt til personer med lønns-, trygde- og pensjonsinntekt. Minstefradraget i lønn er i utgangspunktet et sjablongfradrag for å dekke utgifter til opptjening av inntekten. Selvstendig næringsdrivende får fradrag for faktiske kostnader i næringsvirksomheten. I 2026 utgjør minstefradraget i lønns- og trygdeinntekter 46 pst. av samlet lønn og trygd, og maksimalt 95 700 kroner.
I 2026 utgjør minstefradraget i pensjonsinntekt 40 pst. av samlet pensjonsinntekt, og maksimalt 75 400 kroner. Minstefradraget i pensjonsinntekt er lavere enn minstefradraget i lønn, blant annet fordi det ikke skal dekke utgifter til opptjening av inntekten.
Regjeringen foreslår at øvre grense i minstefradragene i lønn, trygd og pensjon justeres med anslått lønns- og pensjonsvekst på henholdsvis 4,0 og 3,35 pst. Øvre grense i minstefradraget i lønns- og trygdeinntekt økes dermed til 99 550 kroner og øvre grense i minstefradraget i pensjonsinntekt økes til 77 950 kroner.
Personer betaler 22 pst. skatt på alminnelig inntekt som overstiger personfradraget (114 540 kroner i 2026). Personfradraget er et generelt fradrag i alminnelig inntekt som er begrunnet i fordelingshensyn. Fradraget medfører at gjennomsnittsskatten på alminnelig inntekt øker med inntekten. Det bidrar til progressiviteten i skattesystemet.
Regjeringen foreslår at personfradraget økes med 4,9 pst. til 120 180 kroner i 2027, som tilsvarer en reell økning på om lag 1 200 kroner sammenlignet med referansesystemet. Økt personfradrag gir brede lettelser. Skattytere som har høy nok alminnelig inntekt til å dra nytte av hele fradraget, får den samme skattelettelsen på om lag 250 kroner sammenlignet med referansesystemet. Skattelettelsen i prosent av inntekt er størst for de med lavest inntekt. Isolert sett øker dette omfordelingen i inntektsskatten.
Provenyet er anslått redusert med 1 040 mill. kroner i 2027 som følge av økt personfradrag.
Departementet viser til forslag til Stortingets skattevedtak for inntektsåret 2027 §§ 6-1 og 6-3.
Trinnskatt
Trinnskatt er en progressiv skatt på personinntekt. Trinnskatten har fem innslagspunkt med stigende skattesats for hvert innslagspunkt. Trinn 5 ble innført i 2022.
Regjeringen foreslår at satsene i trinnskatten holdes uendret i 2027. Det gir satser på 1,7 pst. i trinn 1, 4,0 pst. i trinn 2, 13,7 pst. i trinn 3, 16,8 pst i trinn 4 og 17,8 pst. i trinn 5.
Innslagspunktene i trinnskatten foreslås justert med anslått lønnsvekst på 4,0 pst. Det gir innslagspunkt på 235 150 kroner for trinn 1, 331 050 kroner for trinn 2, 754 050 kroner for trinn 3, 1 019 300 kroner for trinn 4 og 1 525 900 kroner for trinn 5.
Siden satsene og innslagspunktene i trinnskatten foreslås uendret sammenlignet med referansesystemet for 2027, har endringene ingen provenyvirkning.
Departementet viser til forslag til Stortingets skattevedtak for inntektsåret 2027 § 3-1.
Trygdeavgift
Personlige skattytere betaler trygdeavgift av personinntekt, det vil si lønn, trygd og pensjon, uten fradrag. Beregnet personinntekt fra næring inngår også i personinntekten, men kapitalinntekter inngår ikke. De ordinære satsene for trygdeavgift i 2026 er 7,6 pst. for lønns- og trygdeinntekt, 10,8 pst. for næringsinntekt og 5,1 pst. for pensjonsinntekt.
Det betales likevel ikke trygdeavgift dersom personinntekten er under en nedre grense på 99 650 kroner i 2026. Avgiften skal ikke utgjøre mer enn 25 pst. av inntekten som overstiger nedre grense. Siden restskatt under 100 kroner ikke innkreves, er den såkalte frikortgrensen noe høyere (100 000 kroner) enn den nedre grensen for å betale trygdeavgift. Deretter betales det 25 pst. trygdeavgift på den delen av personinntekten som overstiger den nedre grensen, inntil det lønner seg å betale trygdeavgift etter de ordinære satsene av hele personinntekten. Regjeringen forslår å holde frikortgrensen nominelt uendret på 100 000 kroner i 2026, se punkt 3.1.5. Det må ses i sammenheng med at grensen ble økt kraftig fra 70 000 kroner til 100 000 kroner i 2025.
Regjeringen foreslår å redusere trygdeavgiftssatsene på lønn/trygd og næringsinntekt med 0,2 prosentenheter i 2027, til henholdsvis 7,4 og 10,6 pst. Forslaget bidrar til brede skattelettelser på arbeidsinntekter. Dette inkluderer lettelser for personer som har såpass lav inntekt at de ikke betaler skatt av alminnelig inntekt, og som dermed ikke drar nytte av økt personfradrag. Også personer som mottar trygdeytelser som skattlegges som lønn, drar nytte av satsreduksjonen. Trygdeavgiftssatsen på pensjon foreslås holdt uendret på 5,1 pst.
Reduksjonen i trygdeavgift reduserer gjennomsnittsskatten på arbeidsinntekt/trygd med 0,2 prosentenheter på både lave og høye inntekter. For en skattyter med lønn på for eksempel 750 000 kroner gir det en skattelettelse på 1 500 kroner. Lettelsen målt i kroner øker med inntekt. Redusert trygdeavgift på arbeidsinntekt reduserer marginalskatten på arbeid for nærmest alle med arbeidsinntekt. For hver ekstra krone man tjener, sitter man igjen med mer etter skatt. Dette gjør det mer lønnsomt å jobbe. Se punkt 3.1.5 og boks 3.1 for en nærmere beskrivelse av arbeidstilbudsvirkningene av forslaget.
Både Skatteutvalget (NOU 2022: 20) og Skattekommisjonen (NOU 2026: 9) har foreslått lettelser i inntektsskatten gjennom redusert trygdeavgift. Lettelsene viderefører også regjeringens prioriteringer; siden 2021 har vi allerede redusert trygdeavgiften på lønn og næringsinntekt med 0,6 prosentenheter, fra 8,2 til 7,6 pst.
Forslaget anslås å redusere provenyet med 4 930 mill. kroner i 2027 sammenlignet med referansesystemet.
Departementet viser til forslag til stortingsvedtak om fastsetting av avgifter mv. til folketrygden for 2027 §§ 7 og 8.
Justeringer i pensjonsskattefradraget
Regjeringen foreslår å justere beløpsgrensene i pensjonsskattefradraget slik at enslige minstepensjonister ikke skal betale skatt av minstepensjonen i 2027.
Skattereglene er utformet slik at pensjonister ikke betaler inntektsskatt av en alderspensjon opptil om lag minstenivået for enslige, forutsatt at de ikke har andre inntekter. Dette sikres blant annet av et særskilt skattefradrag for pensjonsinntekt.
I behandlingen av revidert nasjonalbudsjett for 2026 ble det vedtatt å øke minste pensjonsnivå for enslige med 8 000 kroner fra 1. mai 2026. Siden økningen gjelder fra 1. mai 2026, vil vedtaket gi en ytterligere økning av minste pensjonsnivå i 2027. Hvis pensjonsskattefradraget økes i tråd med referansesystemet for 2027, vil det føre til at personer med minste pensjonsnivå for enslige og ingen andre inntekter vil måtte betale om lag 750 kroner i skatt i 2027, gitt øvrige forslag til endringer i inntektsskatten. Det betyr at innslagspunktet for å betale skatt på pensjon må økes ut over referansen dersom minste pensjonsnivå for enslige fortsatt skal holdes skattefritt i 2027.
Regjeringen foreslår at pensjonsskattefradraget justeres slik at minste pensjonsnivå for enslige holdes skattefritt også i 2027. Dette gjøres ved å øke maksimalt pensjonsskattefradrag fra 39 100 kroner i 2026 til 40 750 kroner i 2027 og øke innslagspunktet for nedtrapping i trinn 1 i pensjonsskattefradraget med 2 200 kroner utover referansen for 2027 (til 306 250 kroner). Dette gir en lettelse på inntil 750 kroner sammenlignet med referansen for 2027. For å målrette lettelsen mot lavere pensjonsinntekter, økes samtidig innslagspunktet for nedtrapping i trinn 2 med 5 800 kroner (til 457 550 kroner). Dette sikrer at lettelsen er faset ut ved en pensjonsinntekt på drøyt 450 000 kroner. Forslaget er anslått å redusere provenyet med 335 mill. kroner sammenlignet med referansen for 2027.
Tabell 3.1 viser de anslåtte lettelsene av forslaget fordelt på inntektsintervaller. Tabellen viser at forslaget er anslått å gi de største lettelsene til personer med relativt lave inntekter. Siden pensjonsskattefradraget gis i pensjonsinntekt opp til et inntektstak, tilfaller imidlertid skattelettelsen langt flere enn de med minste pensjonsnivå. I 2025 var det om lag 80 000 personer som har minsteytelse (minste pensjonsnivå og garantipensjon). Drøyt 800 000 er anslått å bli berørt av endringer i pensjonsskattefradraget. Av disse er det anslått at i underkant av 500 000 får en skattelettelse på mer enn 200 kroner. Det er også et betydelig antall personer med høye inntekter som drar nytte av pensjonsskattefradraget, se tabell 3.1.
Anslåtte fordelingsvirkninger av foreslåtte endringer i pensjonsskattefradraget for personer med endret skatt. Negative tall er skattelettelser. Sammenlignet med referansesystemet for 2027

	Bruttoinntekt inkl. skattefrie ytelser, referanse
	Antall
	Gjennomsnittlig bruttoinntekt1. Kroner
	Gjennomsnittlig 
skatt i referansen. 
Kroner
	Gjennomsnittlig endring i skatt. Kroner2

	0 – 500 000 kr.
	400 800
	411 300
	43 400
	-600

	500 000 – 1 000 000 kr.
	357 900
	633 300
	128 700
	-200

	1 000 000 kr. og over
	66 900
	1 730 100
	564 300
	-400

	I alt 
	825 700
	614 400
	122 600
	-400


1	Omfatter samlet inntekt før skatt. Det vil si lønns-, nærings-, kapital-, trygde- og pensjonsinntekt samt andre skattepliktige og skattefrie ytelser.
2	Tallene er avrundet til nærmeste 100 kroner.
Kilder: Finansdepartementet og Statistisk sentralbyrås skattemodell, LOTTE-Skatt.
Departementet viser til forslag til Stortingets skattevedtak for inntektsåret 2027 § 6-5.
Arbeidstilbudsvirkninger av forslaget
Skatt på arbeidsinntekt påvirker insentivene til å arbeide. Når skatten reduseres, kan arbeidstilbudet øke, både fordi de som allerede er i jobb, jobber mer, og fordi flere går inn i arbeidsmarkedet. Regjeringen foreslår å redusere inntektsskatten med om lag 6,4 mrd. kroner i 2027, hvorav redusert trygdeavgift utgjør om lag 4,9 mrd. kroner og økt personfradrag en drøy milliard. Det er rimelig å legge til grunn at dette isolert sett vil øke arbeidstilbudet.
Redusert trygdeavgift på lønn/trygd og næringsinntekt reduserer marginalskatten for det store flertallet skattytere med 0,2 pst-enheter. Dette gjør det mer lønnsomt å jobbe. Denne effekten er den viktigste grunnen til å forvente at arbeidstilbudet øker som følge av regjeringens forslag. Trygdeavgiften i pensjonsinntekt holdes uendret på 5,1 pst. Isolert sett øker den relative forskjellen mellom lønnsinntekt og pensjonsinntekt. Dette bidrar til å styrke insentivene til å arbeide. Lettelsen tilfaller også personer som mottar trygdeytelser som skattlegges som lønn. Den bidrar derfor i liten grad til å øke insentivet til å arbeide for disse gruppene.
Økt personfradrag gir den samme lettelsen i kroner for alle skattytere med høy nok alminnelig inntekt til å dra nytte av det økte fradraget. Dette reduserer gjennomsnittsskatten, men marginalskatten reduseres kun i et svært lite intervall. Lettelsen bidrar i liten grad til at det blir mer lønnsomt å jobbe mer for de som allerede er i jobb. I tillegg gis lettelsen i all skattbar inntekt, også trygdeinntekter og pensjon. Det vil si at den relative forskjellen mellom å stå i og utenfor arbeid i liten grad endres. Samlet bedrer økt personfradrag i liten grad insentivene til arbeid. Lettelsen i personfradraget er begrunnet i fordelingshensyn.
En økning i arbeidstilbudet kan i hovedsak komme som følge av at redusert trygdeavgift gjør det mer lønnsomt å arbeide mer for de som allerede jobber. Både resultater fra Lotte-Arbeid og analyser Frischsenteret har gjort på oppdrag fra Skattekommisjonen, understøtter at forslaget kan forventes å ha positive effekter på arbeidstilbudet, se boks 3.1.
Effektene beskrevet over inkluderer kun hovedelementene av forslaget til endringer i inntektsskatten. Forslagene som finansierer lettelsene, kan ha arbeidstilbudsvirkninger som trekker i motsatt retning. Dette er ikke beskrevet nærmere her.
Nærmere om arbeidstilbudsvirkninger av endringer i inntektsskatten
Lavere skatt på inntekt påvirker insentivene til å jobbe på ulike måter og effektene kan trekke i ulik retning.
For de som allerede jobber, vil lavere skatt på arbeidsinntekt øke skattyters inntekt etter skatt. Det vil si at man kan jobbe mindre og likevel opprettholde samme inntekt og forbruk. Denne effekten trekker i retning av redusert arbeidstilbud («inntektseffekten»).
Samtidig vil lavere skatt på arbeid gjøre at én ekstra arbeidstime gir rom for mer forbruk fordi man sitter igjen med mer penger for den ekstra timen. Denne substitusjonseffekten trekker i retning av økt arbeidstilbud. Det er skatten på den siste kronen (marginalskatten) som avgjør størrelsen på insentivet til å øke arbeidsinnsatsen.
Inntektseffekten og substitusjonseffekten trekker i motsatt retning. Hvilken effekt som er størst, bestemmes både av hvilke skatter som reduseres og hvor mye skattyterne endrer atferd som følge av endrede insentiver. Nettoeffekten er et empirisk spørsmål. Med regjeringens forslag til endret inntektsskatt, er det grunn til å anta at substitusjonseffekten vil dominere.
Lavere skatt på inntekt kan også bidra til at flere deltar i arbeidsmarkedet. For at redusert skatt skal bidra til økt arbeidsdeltagelse, må forskjellen mellom inntekt etter skatt ved å være i arbeid, sammenlignet med å ikke være i arbeid, øke. For personer uten skattbar inntekt er det gjennomsnittsskatten på hele arbeidsinntekten som påvirker insentivet til å delta i arbeidsmarkedet.
Mange som i dag står utenfor arbeidslivet, mottar offentlige ytelser som reduseres eller bortfaller når de går inn i arbeidslivet. Insentivene til arbeid påvirkes dermed både av skattereglene og innretningen av trygde- og støtteordningene. De fleste trygdeytelser skattlegges som lønn. Dette inkluderer store ytelser som uføretrygd, arbeidsavklaringspenger og dagpenger. Å senke skattene på lønn vil derfor også øke trygdeinntekten etter skatt. Dermed påvirkes denne gruppens insentiver i mindre grad.
Den såkalte selvfinansieringsgraden er et mål på hvor stor andel av det mekaniske provenytapet som over tid kan motvirkes som følge av at skatte- og avgiftsgrunnlagene vokser fordi folk jobber mer.
For eksempel viser resultater fra SSBs modell Lotte-Arbeid at redusert trygdeavgift kan anslås å ha en selvfinansieringsgrad på om lag 5 pst. Dette innebærer at 5 pst. av provenytapet kommer inn igjen som skatteinntekter som følge av økt arbeidstilbud. Endringer i personfradraget har en selvfinansieringsgrad på om lag 0 pst. Beregningene inkluderer i hovedsak bare lønnstakere i aldersgruppen 26–62 år. Det vil si at selvfinansieringsgraden i liten grad inkluderer effekten skatteendringer har på avveiingen mellom å arbeide eller stå utenfor arbeidsmarkedet. Se boks 2.6 for en nærmere beskrivelse av beregningene.
Innretningen på lettelsene som regjeringen foreslår, er stor grad lik som den Skattekommisjonen anbefaler i NOU 2026: 9 Veien mot et bedre og mer forutsigbart skattesystem. I kommisjonens forslag ble trygdeavgiften på lønn og næringsinntekt redusert med 0,5 pst-enheter og personfradraget økt med 10 000 kroner. Frischsenteret gjennomførte beregninger for Skattekommisjonen av hvordan dette kan påvirke arbeidstilbudet. I disse beregningene er selvfinansieringsgraden anslått til mellom 7 og 17 pst, avhengig av hvor mye man legger til grunn at skattyterne reagerer på endrede insentiver.1
Til forskjell fra beregningene fra Lotte-Arbeid inkluderer populasjonen i beregningene fra Frischsenteret både de som allerede jobber, og de som er utenfor arbeidsmarkedet. I tillegg inkluderes økte skatteinntekter fra arbeidsgiveravgift og merverdiavgift når arbeidstilbudet øker. Beregningene fra Lotte-Arbeid inkluderer kun økte skatteinntekter fra den ordinære inntektsskatten. De ulike forutsetningene gjør det vanskelig å direkte sammenligne resultatene.
1	I skattekommisjonens forslag brukes en større andel av lettelsene på å øke personfradraget sammenlignet med regjeringens forslag. Gitt at de positive effektene på arbeidstilbudet kommer gjennom redusert trygdeavgift, kan man forvente at regjeringens forslag hadde fått anslått større selvfinansieringsgrader med Frisch-senterets modell sammenlignet med skattekommisjonens forslag. Se en nærmere beskrivelse av beregningene i boks 8.1 i NOU 2026: 9 Veien mot et bedre og mer forutsigbart skattesystem.
Rammeslutt
Andre grenser og fradrag
I tråd med vanlig praksis foreslår regjeringen at enkelte beløpsgrenser holdes nominelt uendret i 2027. Det gjelder blant annet finnmarksfradraget, maksimalt fradrag for innbetaling til individuell sparing til pensjon (IPS), maksimal årlig og samlet sparing i boligsparing for ungdom (BSU), gavefradraget, reisefradraget, foreldrefradraget, fiskerfradraget, fradraget for sjøfolk, den skattefrie satsen for kilometergodtgjørelse, nedre grense for å betale trygdeavgift (frikortgrensen), jordbruksfradraget, reindriftsfradraget, fradraget for skiferdrivere i innsatssonen i Troms og Finnmark og formuestillegget i skattebegrensingsregelen. Nominell videreføring innebærer en endring sammenlignet med referansesystemet. Det regnes derfor proveny av forslagene.
Den skattefrie nettoinntekten under skattebegrensningsregelen foreslås økt med anslått lønnsvekst fra henholdsvis 163 750 kroner til 170 300 kroner for enslige og fra 151 350 kroner til 157 400 kroner for hver ektefelle. Beløpsgrensen økes tilsvarende fra 302 700 kroner til 314 800 kroner for ektepar og samboere som ved skattebegrensningen får inntekten fastsatt under ett. Maksimalt fradrag og grense for nedtrapping i forsøksordningen med arbeidsfradraget for unge foreslås også økt med lønnsvekst i tråd med referansen. Videre foreslås det at maksimalt fradrag for fagforeningskontingent og for kontingent til visse yrkes- og næringsorganisasjoner prisjusteres fra 8 700 kroner til 8 950 kroner i tråd med referansen, og at maksgrensen i det særskilte skattefradraget i barnepensjon lønnsjusteres som i referansesystemet.
Tabell 1.5 i kapittel 1 gir en oversikt over forslagene til ulike satser, grenser og fradrag i personskatten.
Provenyet anslås samlet å øke med om lag 260 mill. kroner sammenlignet med referansen for 2027 som følge av nominell videreføring. Anslaget inkluderer i tillegg samspillsvirkninger mellom forslagene til endringer i inntektsskatten og provenyvirkningen av at enkelte beløpsgrenser avrundes.
Det vises til forslag til Stortingets skattevedtak for inntektsåret 2027 § 6-4 og § 6-6. Det vises videre til forslag til endringer i skatteloven § 6-19 andre ledd fjerde punktum, 6-20 tredje ledd andre punktum og § 6-49 første punktum. Departementet foreslår at lovendringene trer i kraft straks med virkning fra og med inntektsåret 2027.
Endringer i skattereglene om privat bruk av bil i arbeidsforhold
Innledning og sammendrag
Regjeringen foreslår en mer treffsikker modell for å verdsette privat bruk av bil i arbeidsforhold (firmabilbeskatningen).
Fordelen ved bruk av arbeidsgivers bil fastsettes som hovedregel etter en sjablong. I 2026 settes fordelen til 30 pst. av bilens listepris som ny inntil 370 300 kroner, og 20 pst. av overskytende verdi. Beløpsgrensen justeres årlig med forventet vekst i konsumprisindeksen. Formålet med modellen er å verdsette den private fordelen ved firmabil på en administrativt enkel måte.
Ved behandling av Dokument 8:150 S (2024–2025) anmodet Stortinget den 17. juni 2025 om følgende, se Innst. 543 S (2024–2025): «Stortinget ber regjeringen foreta en full gjennomgang av firmabilbeskatningen for å sørge for at regelverket gir riktig fordelsbeskatning i tråd med skattelovens prinsipper». Bakgrunnen for anmodningen var medieomtale som indikerte at dagens sjablongregler kunne medføre at fordelen settes for høyt, særlig for elbiler.
Som varslet i Prop. 1 LS (2025–2026) Skatter og avgifter 2026, har departementet gjennomgått dagens firmabilbeskatning.
Departementet sendte 13. mai 2026 på høring forslag til endring av skattereglene for privat bruk av arbeidsgivers bil. Forslaget i denne proposisjonen er hovedsakelig i samsvar med det som var på høring. Den eneste justeringen er at forutsatt rente i beregningsgrunnlaget nedjusteres til rente etter skatt.
Departementet foreslår at den skattepliktige fordelen ved privat bruk av firmabil settes til 20 pst. av bilens listepris som ny, tillagt et beløp for kostnader ved bilholdet.
Kostnadskomponenten vil være et fast beløp som skal reflektere antatte kostnader ved bilholdet, men som ikke avhenger av bilens listepris som ny. Kostnader varierer mellom ulike motortyper (elmotor, forbrenningsmotorer og hybridmotorer), blant annet grunnet forskjeller i drivstoffkostnader. For å ta hensyn til dette foreslås det at kostnadskomponenten varierer mellom motortyper.
Forslaget vil ikke ha vesentlige administrative konsekvenser for verken skattyter, arbeidsgiver eller Skatteetaten. Endringen gir en mer treffsikker modell for verdsetting, som i utgangspunktet innebærer lempeligere regler for elbiler, dieselbiler og hybridbiler sammenlignet med i dag. Inntektspåslaget for bensinbiler vil øke noe, men fortsatt være lavere enn anslåtte kostnader for en typisk bensinbil. Forslaget anslås på usikkert grunnlag å redusere provenyet med om lag 325 mill. kroner i 2027, sammenlignet med videreføring av dagens regelverk.
Departementet viser til forslag til endring av skatteloven § 5-13 første ledd.
Departementet foreslår at endringen trer i kraft med virkning fra og med inntektsåret 2027.
Gjeldende rett
Utgangspunktet er at fordelen ved å bruke arbeidsgivers bil til private formål er skattepliktig inntekt, jf. skatteloven § 5-1. Sporadisk bruk av arbeidsgivers bil er likevel skattefri av administrative grunner, jf. Finansdepartementets samleforskrift til skatteloven (FSFIN) § 5-13-2. Privat bruk anses som sporadisk når bruken ikke overstiger 10 kalenderdager per år, eller dersom samlet privat årlig kjørelengde ikke overstiger 1 000 km.
Fordelen fastsettes som hovedregel etter en sjablong som tar utgangspunkt i bilens listepris som ny, jf. skatteloven § 5-13 og FSFIN § 5-13-5. Den skattepliktige fordelen for 2026 er satt til 30 pst. av bilens listepris inntil 370 300 kroner og 20 pst. av overskytende listepris. De to prosentsatsene skal fange opp at deler av bilkostnadene, som eksempelvis drivstoff- og vedlikeholdskostnader, i stor grad er uavhengige av bilens listepris.
Biler som er eldre enn tre år, verdsettes med utgangspunkt i 75 pst. av bilens listepris som ny, jf. skatteloven § 5-13. Det samme gjelder hvis det kan dokumenteres at yrkeskjøringen overstiger 40 000 km i inntektsåret, jf. FSFIN § 5-13-5. For biler som er eldre enn tre år og kjøres over 40 000 km årlig i yrkeskjøring, verdsettes fordelen til 56,25 pst. av bilens listepris som ny.
For varebiler klasse 2 og lastebil med tillatt totalvekt mindre enn 7 501 kg er det en særregel der fordelen kan beregnes etter sjablongregelen, men med et bunnfradrag, jf. FSFIN § 5-13-1. Alternativt kan fordelen beregnes etter faktisk bruk med en fast kilometersats på 3,40 kroner uansett kjørelengde. Denne regelen skal sørge for at fordelen settes lavere for firmabiler som i mindre grad er egnet for privat bruk.
I tillegg gjelder en særregel basert på faktisk bruk for noen bestemte firmabiler. Det omfatter blant annet større lastebiler og passasjerbusser mv. Fordelen ved all privatkjøring til og med 4 000 km beregnes etter en sats på 3,40 kroner per km. For arbeidsreiser eller besøksreiser som overstiger 4 000 km, beregnes fordelen med en sats på 1,50 kroner per km for de overskytende antall km.
I FSFIN § 5-13-5 andre ledd er det en snever unntaksregel som innebærer at fordelen kan fastsettes ved skjønn «i særlige tilfeller der listeprisen klart ikke står i forhold til den private bruk». Den kan komme til anvendelse når listeprisen ved bruk av standardregelen vil gi en for høy eller for lav beregnet fordel.
Høringen
Departementet sendte 13. mai 2026 på høring forslag til endring av skattereglene for privat bruk av bil i arbeidsforhold. Høringsfristen var 8. juli 2026.
Departementet har mottatt høringssvar med merknader fra 12 instanser. Disse er:
Avyens Norge AS
Fiken AS
Norges trafikkskoleforbund
Norges Bilbransjeforbund (NBF)
Norsk elbilforening
NTL Skatt og DFØ
Bilimportørenes landsforening
Næringslivets hovedorganisasjon (NHO)
Opplysningsrådet for veitrafikken (OFV)
Regnskap Norge
Skattedirektoratet
SMB Norge
Høringsinstansene støtter i hovedsak at fordelen ved privat bruk av firmabil fastsettes ved sjablong. Flertallet støtter hovedinnretningen i den foreslåtte modellen. Noen av instansene har likevel enkelte merknader. Merknadene knytter seg til nivået på bilpriskomponenten, at rentekostnader inngår i beregningsgrunnlaget, og at kostnadskomponenten i fremtidige inntektsår foreslås justert med anslått prisvekst og ikke med oppdaterte anslag for kostnader ved bilholdet. I tillegg mener enkelte høringsinstanser at modellen bør forenkles ytterligere med én felles sats uten egen kostnadskomponent. SMB Norge fraråder den foreslåtte modellen. Høringsinstansenes merknader behandles nærmere i punkt 3.2.4. Merknader om administrative forhold omtales i punkt 3.2.5.
Vurderinger og forslag
Ifølge skatteloven § 5-1 anses «enhver fordel» vunnet ved arbeid som skattepliktig inntekt, også inntekter i form av naturalytelser. Naturalytelser skal verdsettes og skattlegges etter markedsverdi. Markedsverdien er hva det ville kostet skattyter å komme i tilsvarende posisjon på egen hånd. Skattlegging av naturalytelsen bør i prinsippet være den samme som om en lønnsmottaker mottok tilsvarende verdi som ordinær lønn.
Det ville vært mest presist å beregne verdien av privatkjøringen i hvert enkelt tilfelle, der det blant annet tas hensyn til at kjørelengden varierer. Siktemålet med sjablongbeskatning er imidlertid å beskatte verdien av privat bruk av firmabil så riktig som mulig på en administrativt enkel måte. Sjablongregler begrenser de administrative byrdene for skattyterne, selskaper og skattemyndighetene.
Ved vurderingen av sjablongregler må forenklingshensyn veies opp mot hensynet til et så objektivt riktig resultat som mulig. Sjablongregelen bør også være stabil over tid for å sikre forutsigbarhet for arbeidsgiver og arbeidstaker.
En riktig beskatning av privat bruk av firmabil avhenger av omfanget av privat bruk. Dersom firmabilen brukes i tjeneste og privat, bør den ansatte beskattes for den private fordelen. Fordelen bør gjenspeile de kostnadene som arbeidstakeren ville ha pådratt seg ved å holde en tilsvarende bil privat, men hvor det tas hensyn til at bilen også benyttes til yrkeskjøring.
I utgangspunktet kunne privat kjøring blitt rapportert med bruk av kjørebøker for å muliggjøre en nøyaktig beregning av den skattemessige fordelen. En slik åpning lå i regelverket frem til 1987. Kjørebøkene bidro til et administrativt komplisert system som ga motiver til å oppgi en for stor andel av bilbruken som yrkeskjøring. Departementet mener at det ikke er aktuelt å gå tilbake til en løsning med kjørebøker. Treffsikkerheten bør heller forbedres innenfor rammen av eksisterende sjablongbeskatning.
Forslaget til nye sjablonger tar sikte på å fange opp den reelle fordelen arbeidstaker oppnår ved privat bruk av arbeidsgivers bil, samtidig som regelverket fortsatt skal være enkelt å praktisere og etterleve.
Departementet foreslår at privat bruk av firmabil beskattes etter en justert versjon av dagens fordelsbeskatning. I den justerte modellen settes fordelen til 20 pst. av bilens listepris som ny, tillagt et beløp for kostnader ved bilholdet, se tabell 3.2. Det innebærer at fordelen ved å holde firmabil beregnes som summen av to komponenter:
En bilpriskomponent avhengig av listepris som ny.
En kostnadskomponent avhengig av motortype.
Bilpriskomponent og kostnadskomponent for ulike drivstofftyper
04J1xt2
	Drivlinje
	Kostnadskomponent (kroner)
	Bilpriskomponent – grunnlag
	Bilpriskomponent – sats (prosent)

	Elektrisk
	16 200
	Listepris (inkludert rabatter)
	20

	Bensin
	39 700
	
	

	Diesel
	28 100
	
	

	Ladbar hybrid
	22 400
	
	


Kilde: Finansdepartementet.
Fiken og Regnskap Norge fremhever at sjablongen bør være én felles sats på bilens listepris uten kostnadskomponent i tillegg. Det ville være administrativt enklere for bedrifter og skattemyndighetene å forholde seg til. Samtidig ville det kunne gi større grad av over- eller undervurdering av fordelen for enkelte motortyper.
Departementet mener at en sjablong som tar hensyn til ulike motortyper, er viktig for å øke treffsikkerheten i fordelsberegningen. Den foreslåtte sjablongen vil ikke føre til vesentlig større administrativ byrde.
Flere av høringsinstansene mener bilpriskomponenten er for høy. Norges Bilbransjeforbund og Opplysningsrådet for veitrafikken foreslår 15 pst. Norsk elbilforbund foreslår 15 pst. dersom renter holdes utenfor, subsidiært 17,5 pst. Avyens Norge AS mener det bør være 10-11 pst. og uttaler at bilpriskomponenten alene overstiger fordelen skattyter mottar.
Departementet bemerker at satsen på bilpriskomponenten som foreslås av høringsinstansene, gir lavere inntektspåslag enn det OFVs kostnadskalkyle tilsier. Departementet fastholder forslaget i høringsnotatet om bilpriskomponenten.
Kostnadskomponenten vil være et fast beløp som skal reflektere antatte kostnader ved bilholdet, men som ikke avhenger av bilens listepris som ny. Kostnadskomponenten foreslås differensiert etter motortypene «elektrisitet», «bensin», «diesel» og «ladbar hybrid» for å ta hensyn til at kostnadene varierer mellom motortyper. Biler med ikke-ladbar hybrid skal ha samme beløp som bensin eller diesel etter hvilken forbrenningsmotor bilen har. Øvrige biler (eksempelvis hydrogenbiler) får samme kostnadskomponent som elektriske biler. Det foreslås at kostnadskomponentene for de enkelte motortypene fastsettes i forskrift og justeres årlig med anslått prisvekst (KPI).
Næringslivets Hovedorganisasjon, Norges Bilbransjeforbund, Bilimportørenes Landsforening og Opplysningsrådet for veitrafikken mener kostnadskomponenten bør oppdateres årlig etter nyeste kalkyle, i stedet for å bygge på 2025-tallene med bare KPI-justering. De påpeker at bilbransjen er i rask teknologisk endring og at sjablongen kan stå i fare for å bli utdatert.
Departementet er enig i at det ville gitt mer treffsikre sjablonger med årlig oppdatering etter nyeste kostnadskalkyle, men mener at ressursbruken med løpende oppdatering er uforholdsmessig stor sett mot gevinsten. Departementet vil i stedet følge kostnadsutviklingen og vurdere behov for oppdatering i de årlige budsjettene.
Kostnadskomponenten i forslaget har noen forutsetninger. Sjablongen er fastsatt med utgangspunkt i anslåtte kostnader ved å holde tilsvarende bil privat. Den bygger på kostnadskalkylene fra Opplysningsrådet for veitrafikken med enkelte justeringer. Det er lagt til grunn en årlig privat kjørelengde på 15 000 km, som blant annet bygger på at marginalkostnaden ved privat kjøring med firmabil i mange tilfeller er tilnærmet null.
Avyens Norge AS mener forslaget legger til grunn en for høy andel privat kjøring og foreslår 13 000 km som grunnlag. Etter departementets oppfatning er det ikke tilstrekkelig begrunnet at forutsetningen om 15 000 km årlig kjørelengde bør fravikes. Kjørelengden som legges til grunn, er derfor 15 000 km årlig.
I kostnadskomponenten tas det hensyn til at renteutgifter er en kostnad ved bilhold. Avyens Norge AS, Norsk elbilforening og Norges bilbransjeforbund mener rentekostnader ikke bør inngå i kostnadskomponenten. De viser til at rentekostnader tradisjonelt har vært holdt utenfor sjablongen, jf. Ot.prp. nr. 4 (1986–1987), og at rentenivået varierer for mye til å egne seg i en sjablong som skal stå fast over tid. Det blir også pekt på at hvis renten skal inngå i kostnadskomponenten, er rentesatsen som er lagt til grunn, for høy. I tillegg blir det pekt på at rentekostnadene bør være rente etter skatt.
Departementet mener at rentekostnader bør inngå i kostnadskomponenten. Siktemålet med beregningen av inntektspåslaget er å fange opp hva det ville kostet arbeidstaker å holde firmabilen privat. Rentekostnader utgjør en reell kostnad ved privat bilhold, også når bilholdet finansieres uten låneopptak.
Departementet er likevel enig i at det er rentekostnader etter skatt som er de relevante, og foreslår å legge dette til grunn for beregningen. Det reduserer kostnadskomponenten noe fra forslaget i høringen, se tabell 3.2.
Det foreslås ikke endringer i reglene for beregning av skattepliktig fordel for biler som beskattes utenfor sjablongreglene. Det foreslås heller ikke endringer i reglene om reduksjon i listeprisen. Det innebærer at bilpriskomponenten verdsettes til 75 pst. av bilens listepris dersom bilen er eldre enn tre år eller yrkeskjøringen overstiger 40 000 kilometer (56,25 pst. dersom begge unntakene inntreffer).
Det vises til forslag til endring av skatteloven § 5-13 første ledd.
Økonomiske og administrative konsekvenser
Forslaget til endring av firmabilbeskatningen er en justering av den eksisterende modellen. Det medfører ikke vesentlig endrede administrative konsekvenser for skattyter. Endringen legger heller ikke nye rapporteringsplikter på arbeidsgiver. Arbeidsgiver skal som tidligere rapportere den skattepliktige fordelen med utgangspunkt i listeprisene og bilens registreringsnummer. Arbeidsgiver må i tillegg hensynta det fastsatte kostnadselementet for den enkelte bil basert på motortype.
Skattedirektoratet og NTL og DFØ regner med noe merarbeid i en overgangsperiode, samt behov for oppdatert veiledning og tilpasninger i næringsspesifikasjonen i skattemeldingen.
Departementet anslår på usikkert grunnlag at endringen reduserer provenyet med om lag 325 mill. kroner i 2027.
Ikrafttredelse
Departementet foreslår at endringene trer i kraft straks med virkning fra og med inntektsåret 2027.
Endring i reglene om skatteplikt og fradragsrett for bolig og fritidsbolig mottatt ved arv eller gave
Innledning og sammendrag
Departementet foreslår en mindre endring i regelen om realisasjon av bolig og fritidsbolig ervervet ved arv eller gave. Forslaget innebærer at det verken skal være skatteplikt for gevinst eller fradragsrett for tap dersom eiendommen realiseres innen ett år etter arve- eller gavetidspunktet. Forslaget samsvarer med forslag som har vært på høring.
Forslaget skal avhjelpe utfordringer med å fastsette riktig inngangsverdi i disse tilfellene, og hindre tilpasninger som kan gi urettmessige tapsfradrag. En arving eller gavemottaker bør ikke kunne kreve fradrag for et tap som arvelater eller giver ikke ville hatt rett til.
Forslaget forenkler regelverket. Det vil med endringen ikke lenger være behov for å fastsette og kontrollere inngangsverdi basert på antatt salgsverdi der hvor realisasjon skjer innen ett år etter ervervet. Departementet legger til grunn at forslaget vil ha begrensede provenyvirkninger.
Departementet viser til forslag til endring av skatteloven § 9-7 femte ledd nytt femte punktum.
Departementet foreslår at endringen trer i kraft straks med virkning fra og med inntektsåret 2027.
Gjeldende rett
Ved realisasjon av eiendom er hovedregelen at gevinst er skattepliktig, jf. skatteloven § 5-1. Gevinst ved realisasjon av egen bolig eller fritidsbolig er likevel skattefri når kravene til eier- og brukstid i skatteloven § 9-3 er oppfylt. Tap er bare fradragsberettiget dersom en eventuell gevinst ville vært skattepliktig, jf. skatteloven § 9-4 første ledd.
Skatteloven § 9-7 regulerer fastsettelsen av inngangsverdi for formuesobjekter ervervet ved arv eller gave. Inngangsverdien er utgangspunktet for å beregne en ev. senere gevinst eller tap ved realisasjon. Hovedregelen ved erverv gjennom arv eller gave er skattemessig kontinuitet (kontinuitetsprinsippet). Det innebærer at arvingen eller gavemottaker trer inn i arvelaters eller givers inngangsverdier og øvrige skatteposisjoner.
Skatteloven § 9-7 femte ledd oppstiller et unntak fra kontinuitetsprinsippet for bolig, fritidsbolig, alminnelig gårdsbruk og skogbruk, når arvelater eller giver kunne ha realisert eiendommen uten gevinstbeskatning på dødsfall- eller gavetidspunktet, jf. skatteloven § 9-3 andre, tredje eller fjerde ledd.
Inngangsverdien for slike eiendommer settes i stedet til «antatt salgsverdi» på ervervstidspunktet, jf. skatteloven § 9-7 femte ledd tredje punktum. Begrunnelsen er at arvelater eller giver i disse tilfellene kunne solgt eiendommen skattefritt til en arving eller tredjemann, se Prop. 1 LS Tillegg 1 (2013–2014) s. 45:
«I disse tilfellene kunne arvelater eller giver solgt eiendommen skattefritt til arving eller tredjemann som kan legge salgsvederlaget til grunn som sin inngangsverdi dersom dette er korrekt markedsverdi. Vederlaget som selger får, kan gå i arv eller gis bort til arving uten arveavgift. Da kan man oppnå den samme verdioverføringen uten skattebelastning, med oppskrivning av skattemessig inngangsverdi.»
Regelen er også begrunnet i praktiske hensyn, ettersom det i visse tilfeller kan være vanskelig å fastslå den historiske kostprisen for bolig og fritidsbolig.
Antatt salgsverdi fastsettes ved en skjønnsmessig verdsettelse. Den skattepliktige må selv dokumentere eller sannsynliggjøre inngangsverdien i skattemeldingen for realisasjonsåret. Skattemyndighetene kan fastsette verdien ved skjønn dersom egenfastsettelsen er uriktig, jf. skatteforvaltningsloven § 12-2.
Dersom arvelater eller giver oppfyller vilkårene for gevinstfritak kun for en del av eiendommen, er det denne delen som unntas fra kontinuitet. Eiendom som ville blitt behandlet etter tomtebeskatningsregelen i skatteloven § 9-3 niende ledd på dødsfalls- eller gavetidspunktet, omfattes ikke av skatteloven § 9-7 femte ledd.
Høringen
Departementet sendte 8. mai 2026 et forslag til endring av reglene for skatteplikt og fradragsrett ved realisasjon av bolig og fritidsbolig mottatt ved arv eller gave på høring. Høringsfristen var 10. juli 2026.
I høringsnotatet ble det foreslått å endre skatteloven § 9-7 femte ledd slik at det ikke skal være skatteplikt for gevinst og ikke fradragsrett for tap, når bolig eller fritidsbolig mottatt ved arv eller gave realiseres innen ett år etter arve- eller gavetidspunktet.
Departementet har mottatt høringssvar med merknader fra fire instanser. Disse er:
Landsorganisasjonen i Norge (LO)
Norges Bondelag
Skattebetalerforeningen
Skattedirektoratet
Samtlige høringsinstanser støtter departementets forslag. Norges Bondelag slutter seg til departementets vurdering om at endringsforslaget ikke bør omfatte alminnelig gårdsbruk som giver eller arvelater kunne ha solgt uten skatteplikt for gevinst eller fradragsrett for tap, jf. skatteloven § 9-13. Skattebetalerforeningen støtter forslaget og peker på at det vil være en praktisk forenkling for arvinger.
Vurderinger og forslag
Ved erverv av bolig eller fritidsbolig ved arv eller gave, skal inngangsverdien settes til «antatt salgsverdi» på eiendommen på arve-/gavetidspunktet jf. skatteloven § 9-7 femte ledd tredje punktum.
Retten til å oppjustere inngangsverdien forutsetter at arvelater eller giver kunne solgt eiendommen skattefritt. Motstykket til dette er at det heller ikke ville vært fradragsrett for tap, jf. skatteloven § 9-4, jf. skatteloven § 9-3. Gjeldende regler går dermed lenger enn sitt formål om å sikre arving og gavemottaker skattefritak for gevinst som ville vært skattefri for arvelater eller giver på ervervstidspunktet.
Skatteetaten har i flere saker måttet ta stilling til om mottaker har verdsatt eiendommen for høyt, og har i utgangspunktet ikke godtatt at eiendommer har falt betydelig i verdi kort tid etter ervervet. Flere saker har endt i Skatteklagenemda. Vurderingene som er gjort knyttet til verdifastsettelsen på ervervstidspunktet, er imidlertid vanskelig å overprøve.
I samsvar med høringsnotatet foreslår departementet derfor en endring i reglene om realisasjon av bolig og fritidsbolig ervervet ved arv eller gave. Forslaget innebærer at det verken skal være skatteplikt for gevinst eller fradragsrett for tap dersom eiendommen realiseres innen ett år etter arve- eller gavetidspunktet. Etter departementets vurdering vil dette innebære en forenkling, ettersom skattyter ikke behøver å fastsette eiendommens inngangsverdi ved realisasjon innen ett år. Det vil samtidig redusere muligheten til å oppnå tapsfradrag basert på en inngangsverdi som er satt for høyt.
Regelen skal bare komme til anvendelse for bolig og fritidsbolig som giver eller arvelater kunne realisert skattefritt på dødsfalls- eller gavetidspunktet, jf. skatteloven § 9-3 andre, tredje eller fjerde ledd. Når bare deler av eiendommen kunne vært realisert skattefritt, er det kun denne delen som omfattes av bestemmelsen.
Departementet foreslår at fritaket kun skal gjelde bolig og fritidsbolig. Gjeldende regel om diskontinuitet i skatteloven § 9-7 femte ledd omfatter også alminnelig gårdsbruk og skogbruk. Departementet mener at det ikke er et tilsvarende behov for et tidsbegrenset skattefritak for gårdsbruk og skogbruk. For disse eiendommene må det uansett etableres nye avskrivningsgrunnlag mv. på mottakers hånd ved ervervet.
Det er ikke fradrag for salgskostnader når et salg er skattefritt. Det vil også gjelde i disse tilfellene når et salg skjer innenfor den 12-månedersperioden hvor realisasjon vil være skattefri og ikke gi fradrag for tap.
Det vises til forslag til endring av skatteloven § 9-7 femte ledd nytt femte punktum.
Økonomiske og administrative konsekvenser
Forslaget vil gi forenklinger for skattyter og skattemyndighetene ved at det ikke lenger vil være nødvendig å fastsette og kontrollere antatt salgsverdi for realisasjon som skjer innenfor ettårsfristen. Dette gjelder selv om forslaget ikke løser utfordringene med å fastsette inngangsverdi for realisasjon som skjer senere enn ett år etter arve- eller gavetidspunktet.
Departementet legger til grunn at forslaget vil ha begrensede provenyvirkninger.
Ikrafttredelse
Departementet foreslår at endringene trer i kraft straks med virkning fra og med inntektsåret 2027.
Endring av skattefritak for tjenestetillegg i Sivilforsvaret
Departementet foreslår presiseringer i reglene i skatteloven om skattefrie tillegg til tjenestepliktige i Sivilforsvaret.
I skatteloven § 5-15 først ledd bokstav f er det gitt skattefritak for nærmere bestemte ytelser til tjenestepliktige i Forsvaret og Sivilforsvaret etter offentlig regulativ. Bestemmelsen er et unntak fra hovedregelen om skatteplikt for fordel vunnet ved arbeid i og utenfor tjenesteforhold.
Sivilforsvaret innførte fra 2018 en ny godtgjøringsmodell som erstattet tidligere fredsregulativ for Sivilforsvaret. Dagens godtgjørelser er nå regulert i forskrift om sivilforsvar av 1. mars 2022 nr. 253 (sivilforsvarsforskriften) kapittel 5. Hovedformålet med den nye modellen var å innføre en generell kompensasjon for tapt arbeidsinntekt inntil 6 G. Utover slik skattepliktig lønnskompensasjon gis det også enkelte tillegg. Gjeldende skattefritak bygger på tidligere regulativ og er ikke tilstrekkelig tilpasset disse tilleggene.
For Sivilforsvaret omfatter gjeldende skattefritak «dagpenger» og «forsørgertillegg m.v.» etter tidligere regulativ. Fritaket for dagpenger omfattet såkalte ordinære tjenestetillegg til mannskap, og var begrunnet i dekning av småutgifter til nødvendige forbruksartikler. Skattefritaket for forsørgertillegg omfattet ektefelletillegg og barnetillegg til samme gruppe (mannskap). Kompensasjonstillegg for tapt lønn og ulempetillegg var skattepliktige ytelser. Befal i Sivilforsvaret mottok skattepliktig lønn etter grad, og ikke skattefrie tjenestetillegg mv.
Tilleggene i ny godtgjøringsmodell er regulert i sivilforsvarsforskriften § 32. Etter bestemmelsens første ledd gis det nå et generelt tjenestillegg på 0,2 G til alle tjenestepliktige i Sivilforsvaret uavhengig av grad. Tjenestetillegget er ment å kompensere for småutgifter, slik som tidligere. Videre gis det et ulempetillegg på 0,4 G per døgn som kompensasjon for rask respons og deltakelse på ikke planlagt aktivitet. Befal gis også et ledertillegg etter grad mellom 0,05 G til 0,3 G per døgn, jf. andre ledd bokstav a. til d. Ansvarstilleggene skal kompensere for ekstra ansvar og merarbeid. De tidligere forsørgertilleggene er fjernet i den nye modellen.
Departementet foreslår at rekkevidden av skattefritaket i skatteloven presiseres og tilpasses tilleggene i Sivilforsvarets nye godtgjøringsmodell. Det foreslås at fritaket for «dagpenger» i Sivilforsvaret endres til å omfatte det generelle tjenestetillegget på 0,2 G etter sivilforsvarsforskriften § 32 første ledd. En slik endring innebærer en utvidelse av gruppen tjenestepliktige som mottar skattfritt tjenestetillegg sammenlignet med tidligere. Tjenestetillegget har imidlertid samme karakter og formål som før. Det er ment å kompensere for småutgifter og ligger på om lag samme nivå (273 kroner i 2026) som tilsvarende tjenestetillegg i Forsvarets ordninger (243,50 kroner i 2026). Det vil også være en forenkling at en ikke må skille mellom ulike grupper tjenestepliktige i Sivilforsvaret.
Den foreslåtte endringen av lovteksten klargjør at ulempetillegget og ledertilleggene faller utenfor skattefritaket. Dette er hovedsakelig i tråd med tidligere praksis for Sivilforsvaret og den skattemessige behandlingen av lignende tillegg til tjenestepliktige reservister etter Forsvarets fredsregulativ. Slike tillegg utgjør vederlag for ulemper og ansvar og anses som rene lønnstillegg. Forsørgertilleggene er fjernet, og lovteksten foreslås oppdatert i tråd med dette. Endringene for Sivilforsvaret foreslås inntatt som første ledd bokstav f nr. 2. Det foreslås også en teknisk tilpasning av skattefritaket for tjenestepliktige i Forsvaret som følge av at disse nå reguleres i første ledd bokstav f nr. 1. Dette medfører ingen realitetsendring.
Forslaget antas å ha begrensede administrative og økonomiske konsekvenser.
Det vises til forslag til endringer i skatteloven § 5-15 første ledd bokstav f. Departementet foreslår at endringene trer i kraft straks med virkning fra og med inntektsåret 2027.
Lovfesting av skattefritak og fritak fra opplysningsplikt for vederlag til politiets kilder og kontakter
Vederlag til politiets kilder og kontakter (informanter) er etter gjeldende praksis skattefritt og fritatt fra opplysningsplikt. Regelen er begrunnet i behovet for å skjerme politiets ansatte, kilder, kapasiteter, metoder og operasjoner mot offentlig eksponering. Departementet foreslår å lovfeste fritaket fra skatte- og opplysningsplikt. En lignende regel er lovfestet i etterretningstjenesteloven § 11-4 for Etterretningstjenesten og i skatteloven § 5-15 første ledd q for Politiets sikkerhetstjeneste. Departementet mener at fritak fra skatte- og opplysningsplikt i størst mulig grad bør fremgå av lovgivningen, og foreslår å regulere skattefritaket i skatteloven § 5-15 første ledd bokstav q.
Reglene er kun ment å gjelde vederlag til politiets kilder og kontakter utenfra. Slike vederlag vil ikke inngå i grunnlaget for beregning eller avkortning av pensjons- og trygderettigheter eller andre sosiale ytelser. Forslaget antas å ha begrensede administrative og økonomiske konsekvenser.
Det vises til endring i skatteloven § 5-15 første ledd bokstav q. Fritaket fra opplysningsplikten gjøres i skatteforvaltningsforskriften. Departementet foreslår at endringen trer i kraft straks.
Forsøksordningen med arbeidsfradrag for unge
Regjeringen har fra og med 2026 igangsatt en forsøksordning med arbeidsfradrag for unge. Målet er å fremskaffe ny kunnskap om hvordan et arbeidsfradrag, og økonomiske insentiver generelt, kan påvirke yrkesdeltakelse og hvor mye man jobber, se Prop. 1 LS (2025–2026) Skatter og avgifter 2026.
Det er lagt opp til at forsøksordningen skal vare i fem år, til og med inntektsåret 2030. At forsøket har en viss varighet, er viktig for at ordningen i størst mulig grad skal gi tilsvarende effekter som en mer permanent ordning. Skattekommisjonen støttet at forsøksordningen skal få virke i den planlagte perioden, se NOU 2026: 9 Veien mot et bedre og mer forutsigbart skattesystem.
Ordningen er utformet som et stort, randomisert kontrollert forsøk. En gruppe på 8 pst. av alle unge, født 1991-2006, er trukket ut tilfeldig. Disse får rett på et ekstra fradrag som reduserer skatten på lave og midlere arbeidsinntekter.[footnoteRef:5] Randomiseringen gjør at man har en sammenlignbar kontrollgruppe som følger ordinære skatteregler. Foreløpige analyser fra forskergruppen som evaluerer forsøket, tyder på at randomiseringen er gjennomført som planlagt.[footnoteRef:6] [5: I 2026 er maksimalt fradrag 125 000 kroner, noe som reduserer skatten med inntil 27 500 kroner. Fradraget fases ut med 40 pst. av den inntekten som overstiger 345 000 kroner, slik at det er helt utfaset ved en inntekt på 657 500 kroner. I 2027-budsjettet foreslås det at både fradraget og inntektsgrensen justeres opp med anslått lønnsvekst på 4 pst., til hhv. 130 000 kroner og 358 800 kroner. Det vil si at fradraget i 2027 er fullt utfaset ved en inntekt på 683 800 kroner. Se punkt 3.1.6.]  [6: Evalueringen av forsøket kan følges på www.arbeidsfradrag.no som er forskergruppens nettside for forsøket.] 

Alle som er i målgruppen for forsøket, kan se om de er trukket ut ved å logge seg på skatteetatens nettsider. Trekningsutfallet ble publisert den 15. desember 2025, samtidig med publiseringen av skattekortene for 2026. Foreløpige analyser viser at om lag 2/3 av personene i målgruppen har besøkt siden hvor utfallet av trekningen vises. Andelen er lavere blant personer som ikke har lønnsinntekt.
Forsøksordningen komplementeres med to store spørreundersøkelser blant personer i målgruppen. Den første ble gjennomført høsten 2025, den andre blir gjennomført høsten 2026. Undersøkelsene vil gi informasjon som ikke kan hentes fra administrative registre, blant annet kjennskap til skatteregler, opplevde jobbmuligheter, skattemoral og tillit til myndighetene. Denne informasjonen vil være viktig for å supplere og tolke resultatene fra forsøksordningen, og kan også ha nytte utover forsøket.
Evalueringen av forsøket vil foregå løpende mens forsøket pågår, og etter at forsøksperioden er avsluttet. Det tas sikte på at forskergruppen som evaluerer forsøket, legger frem en første rapport våren 2027 med analyser av forsøkets første år og resultater fra spørreundersøkelsene.
Det understrekes at det kan ta tid før eventuelle effekter materialiserer seg, da beslutninger om jobbsøking, jobbskifte og endringer i arbeidstid mv. ikke er noe som skjer umiddelbart. Det er derfor viktig at forsøksordningen får virke den planlagte forsøksperioden.
Departementet vil komme tilbake til Stortinget med informasjon om status for evalueringen av forsøket i de årlige budsjettene.
Skattører og fellesskatt
Skattørene fastsettes innenfor et samlet opplegg for kommuneøkonomien og må ses i sammenheng med utviklingen i skattegrunnlagene, endringer i personbeskatningen og fordelingen av inntektene til kommuner og fylkeskommuner mellom overføringer og skatter.
I Prop. 94 S (2025–2026) Kommuneproposisjonen 2027 ble det varslet at skattørene skal fastsettes ved behandlingen av statsbudsjettet. Det ble også varslet at skattørene fastsettes med sikte på at skatteinntektene skal utgjøre 40 pst. av kommunesektorens samlede inntekter.
De kommunale og fylkeskommunale skattørene ble satt ned i 2026 for å ta hensyn til en midlertidig høy skatteinngang som følge av avviklingen av ordningen med skattetrekkskontoordningen fra og med 1.1.2026. Denne effekten faller bort i 2027. Skattørene for 2027 må derfor settes opp for å nå målet om 40 pst. skatteandel. Samlet sett tilsier rammene for kommuneopplegget at de kommunale og fylkeskommunale skattørene økes med 2,50 prosentpoeng sammenlignet med gjeldende skattører. Det er da også tatt hensyn til at skatteopplegget for 2027 isolert sett reduserer kommunesektorens skatteinntekter med om lag 0,7 mrd. kroner, hvorav om lag 0,6 mrd. kroner for kommunene og 0,1 mrd. kroner for fylkeskommunene.
Den kommunale skattøren er justert opp med 2,05 prosentpoeng, og den fylkeskommunale skattøren er oppjustert med 0,45 prosentpoeng. Fylkeskommunenes andel av kommunesektorens skatteinntekter anslås med dette til om lag 16,6 pst.
Regjeringens forslag til maksimalskattører for personlige skattytere i 2027 fremgår av tabell 3.3. Punkt 3.4 i Meld. St. 1 (2026–2027) Nasjonalbudsjettet 2027 gir en nærmere omtale av kommuneforvaltningens økonomi i 2026.
Departementet viser til forslag til Stortingets skattevedtak for inntektsåret 2027 §§ 3-2 og 3-8.
Maksimalskattøren for personlige skattytere i 2026 og forslag for 2027. Prosent

	2026
	2027
	Endring
 i prosentenheter

	Samlet sats på alminnelig inntekt	
	22,0
	22,0
	-

	Satser annen alminnelig inntekt1
	
	
	

	Kommuner	
	11,35
	13,40
	2,05

	Fylkeskommuner	
	2,40
	2,85
	0,45

	Fellesskatt til staten2	
	8,25
	5,75
	-2,50

	Satser på netto eierinntekt3
	
	
	

	Kommuner	
	0,00
	0,00
	-

	Fylkeskommuner	
	0,00
	0,00
	-

	Fellesskatt til staten2	
	22,0
	22,0
	-

	Formuesskatt
	
	
	

	Kommunal skattøre, formue	
	0,35
	0,35
	-

	Statlig skattesats, formue, trinn 1	
	0,65
	0,65
	-

	Statlig skattesats, formue, trinn 2	
	0,75
	0,75
	-


1	Annen alminnelig inntekt er samlet alminnelig inntekt fratrukket netto eierinntekter.
2	Skattesatsen for fellesskatt til staten for innsatssonen for Finnmark og Nord-Troms i 2027 settes til 2,25 pst. av annen alminnelig inntekt og 18,5 pst. av netto eierinntekt.
3	I skattegrunnlaget er netto eierinntekt oppjustert med en faktor på 1,72.
Kilde: Finansdepartementet.

Formuesskatt
Innledning
I 2026 anslås inntektene fra formuesskatten samlet til om lag 36 mrd. kroner, hvorav om lag 1 mrd. kroner kommer fra upersonlige skattytere. Om lag 15,2 pst. av personlige skattytere betaler formuesskatt i 2026. Formuesskatten bidrar til at skattesystemet for personer samlet virker mer progressivt enn med inntektsskatten alene. Den supplerer inntektsskattens omfordelende virkninger og bidrar til å utjevne forskjeller i formue.
Regjeringen vil tidlig i 2027 komme tilbake til Stortinget med en sak om helhetlig skattereform og forslag til oppfølging av anbefalingene fra Skattekommisjonen, se NOU 2026: 9 Veien mot et bedre og mer forutsigbart skattesystem. Regjeringen foreslår derfor kun mindre endringer i formuesskatten i 2027.
Innslagspunkt
Med gjeldende 2026-regler betaler personlige skattytere formuesskatt på 1,0 pst. av skattepliktig nettoformue over et bunnfradrag på 1 900 000 kroner og 1,1 pst. for samlet nettoformue over 21,5 mill. kroner.
Det foreslås at beløpsgrensen for lav verdsetting av primærbolig på 14 mill. kroner og innslagspunktet på 21,5 mill. kroner for trinn 2 i formuesskatten videreføres nominelt fra 2026 til 2027. Samlet øker dette provenyet med om lag 100 mill. kroner.
Regjeringen foreslår at dette merprovenyet benyttes til å øke bunnfradraget i formuesskatten med 90 000 kroner fra 1 900 000 kroner i 2026 (3 800 000 kroner for ektepar) til 1 990 000 kroner (3 980 000 kroner for ektepar). Dette anslås isolert sett å redusere provenyet med om lag 130 mill. kroner. Samlet anslås regjeringens forslag å redusere provenyet fra formuesskatten med om lag 30 mill. kroner i 2027.
Departementet viser til forslag til Stortingets skattevedtak for inntektsåret 2027 §§ 2-1 og 2-3.

Tiltak mot misbruk av Skattefunn-ordningen
Innledning og sammendrag
Skattefunn er en støtteordning som gir fradrag i skatt for kostnader til forskning og utvikling. Ordningen er rettighetsbasert, har høye fradragsgrunnlag og åpner for direkte utbetaling, noe som gjør ordningen sårbar for misbruk. De siste årene har det blitt avdekket grove tilfeller av systematisk misbruk av Skattefunn, og flere saker er anmeldt til Økokrim.
For å begrense misbruk foreslår regjeringen følgende endringer av Skattefunn i skatteloven:
Garantifristen for behandling av søknader mottatt før 1. september oppheves, og det skal kun gis fradrag for kostnader som er pådratt etter prosjektgodkjenning.
For konsern innføres en samlet fradragsramme på 25 mill. kroner.
Fradragsretten begrenses for FoU-kostnader fra land utenfor EØS som Norge ikke har skatteavtale eller informasjonsutvekslingsavtale med.
Hjemmelen til å gi forskrift om delingshjemmel av taushetsbelagte opplysninger mellom Norges forskningsråd og skattemyndighetene utvides.
Departementet vil i tillegg følge opp forslag til endringer i Finansdepartementets samleforskrift til skatteloven (FSFIN). Dette gjelder blant annet å utvide dokumentasjonsplikten for kostnader til nærstående og å innføre krav om at Skattefunn-søknaden skal inneholde en finansieringsplan som er godkjent av søkerbedriftens styre.
Lov- og forskriftsforslagene har vært på høring. Samlet sett skal forslagene forbedre Skattefunn og gjøre ordningen mer motstandsdyktig mot misbruk. Samtidig skal ordningen bevares som en enkel og tilgjengelig finansieringsmulighet for forskning og utvikling i næringslivet, særlig for små og mellomstore bedrifter. Lovforslagene som fremmes her, er i det alt vesentlige i tråd med forslagene i høringsnotatet.
Departementet anslår at forslagene samlet gir en moderat innstramming av ordningen, og da i stor grad som følge av forslaget om å innføre en samlet fradragsramme for konsern, som anslås å øke provenyet med om lag 130 mill. kroner årlig. Siden forslaget omfatter en overgangsregel, vil den fulle provenyeffekten først inntreffe når denne utløper.
Flere av de foreslåtte endringene vil øke de administrative byrdene for støttemottaker. Samlet anslås de administrative kostnadene for Norges Forskningsråd å øke noe. For skattemyndighetene anslås de samlede administrative konsekvensene å være begrensede.
Det vises til forslag til endringer i skatteloven § 16-40 med tilhørende overgangsregel. Det foreslås at endringene skal gjelde fra og med inntektsåret 2027. 
Bakgrunn
Skattefunn er en støtteordning som gir rett til fradrag i skatt for kostnader til forsknings- og utviklingsprosjekter bedriftene selv velger ut. Formålet er å stimulere næringslivets egen forskningsinnsats. Støtten skal bidra til samfunnsøkonomisk lønnsomme investeringer i forskning og utvikling. Slike investeringer kan ha positive eksterne virkninger, det vil si at resultatene kan komme andre enn bedriften selv til gode. Utgangspunktet er at bedriftene uten støtten ikke vil ta hensyn til denne samfunnsnytten når investeringsbeslutningen tas.
For å gi rett til skattefradrag må prosjektet godkjennes av Norges forskningsråd (Forskningsrådet). Vilkåret for godkjenning er at prosjektet kvalifiserer som et forsknings- og utviklingsprosjekt, jf. skatteloven § 16-40. Prosjektet må være avgrenset og målrettet og ta sikte på å fremskaffe ny kunnskap eller nye ferdigheter som antas å være nyttige for utvikling av nye eller bedre varer, tjenester eller produksjonsprosesser, jf. FSFIN § 16-40-2.
Et godkjent prosjekt gir støttemottaker et direktefradrag i skatt og eventuelt trygdeavgift på 19 pst. av kostnadene til prosjektet. Direktefradraget gjelder kostnader opptil 25 mill. kroner per inntektsår (fradragsramme). Maksimal årlig støtte per støttemottaker er dermed 4,75 mill. kroner. Overstiger skattefradraget fastsatt skatt, blir det overskytende utbetalt. Støttemottakere uten skattepliktig inntekt, får fradraget utbetalt i sin helhet. Om lag 80 pst. av støtten gis som utbetaling og ikke som fradrag i skatt.
Forvaltningen av Skattefunn er delt mellom Forskningsrådet og Skatteetaten. Forskningsrådet godkjenner søknader og følger opp støttemottakere, mens Skatteetaten kontrollerer at vilkårene for støtte er oppfylt, og utbetaler støtten.
Siden innføringen i 2002 er ordningen endret i flere omganger og blant annet utvidet ved at fradragsrammen økte hvert år fra 2014 til 2017. I samme periode økte samlede skattefradrag og antallet støttemottakere. Fra 2017 til 2024 har de samlede fradragene gått noe ned, til om lag 3,6 mrd. kroner fordelt på om lag 2 900 mottakere. Figur 5.1 viser utviklingen i støttebeløp- og mottakere.

Skattefunn. Utvikling i støttebeløp og -mottakere 2002–2024
Kilder: Statistisk sentralbyrå (SSB-tabell 12641) og Finansdepartementet. Nominelle årlige Skattefunn-fradrag er deflatert med prisutviklingen for forsknings- og utviklingsarbeid hentet fra SSB-tabell 09170 for å vise utviklingen i Skattefunn-fradrag i faste 2024-priser.
Skattefunn er rettighetsbasert. I motsetning til de fleste andre støtteordninger har staten derfor ikke direkte økonomisk kontroll over ordningen gjennom å fastsette rammer i de årlige budsjettene. Det er derfor særlig viktig å sørge for at ordningen virker etter hensikten, og at misbruk og feilaktige utbetalinger av støtte forebygges. I sin trusselvurdering for 2026 fremhever politiet at utnyttelse av offentlige tilskudds- og støtteordninger er en alvorlig trussel mot norsk økonomi og den norske velferdsmodellen.
Skatteetaten har over tid avdekket tilpasninger og manglende etterlevelse av Skattefunn-regelverket. Flere grove tilfeller av systematisk misbruk er anmeldt til Økokrim. I perioden 2021 til 2025 kontrollerte Skatteetaten om lag 1 150 prosjekter. Kontrollene har så langt ført til endring av fradragsgrunnlaget for om lag 300 av disse, med en samlet avkortning av utbetalt støtte på om lag 290 mill. kroner.
Kontrollene gir ikke grunnlag for å fastslå det samlede omfanget av misbruk. Etter departementets syn underbygger de likevel at dagens ordning, til tross for tidligere regelendringer, har egenskaper som gir stort handlingsrom for misbruk.
Målrettede tiltak mot misbruk kan imidlertid gjøre ordningen mindre tilgjengelig og mer krevende å administrere. Skattefunn skal fortsatt være en lavterskel ordning som stimulerer til økt forsknings- og utviklingsinnsats i næringslivet. Slike tiltak må derfor veies opp mot disse egenskapene og mot ordningens formål. I arbeidet med tiltakene har departementet bedt Forskningsrådet og Skatteetaten om innspill til regelverket, basert på deres erfaringer fra misbrukssakene.
Høring
Finansdepartementet sendte 30. april 2026 forslag om endringer i Skattefunn på høring. Det ble foreslått følgende endringer i skatteloven § 16-40:
Garantifristen for behandling av søknader mottatt før 1. september oppheves, og det gis kun fradrag for kostnader som er pådratt etter godkjenning.
For konsern innføres en samlet fradragsramme på 25 mill. kroner årlig.
Fradragsretten begrenses for FoU-kostnader fra land utenfor EØS som Norge ikke har skatteavtale eller informasjonsutvekslingsavtale med.
Hjemmelen til å gi forskrift om delingshjemmel av taushetsbelagte opplysninger mellom Forskningsrådet og skattemyndighetene utvides.
Det ble foreslått at endringene skulle tre i kraft fra og med inntektsåret 2027.
Høringsnotatet inneholdt også forslag om endringer i FSFIN. Det foreslås at søknaden skal inneholde opplysninger om kompetansebehovet i prosjektet og om hvilket prosjektpersonell som skal utføre arbeidet, og en finansieringsplan som er godkjent av søkerbedriftens styre. Videre foreslås en utvidet dokumentasjonsplikt for kostnader til nærstående. Kravene til timelister mv. skal svare til kravene for foretakets egne kostnader, og plikten skal omfatte alle kostnadstyper og ikke bare kjøp av FoU-tjenester. Endelig foreslås avkortningsregelen for inntekter fra prototyper og forsøksprosjekter opphevet. Forskriftsforslagene omtales nærmere i punkt 5.8 nedenfor.
Høringsfristen var 1. august 2026. Departementet mottok svar fra 42 høringsinstanser, hvorav to er uten realitetsmerknader.
Følgende 40 høringsinstanser har avgitt høringsuttalelser med realitetsmerknader:
Abelia
Advokatforeningen
Akademikerne
Aply AS
Arbeidsgiverforeningen Spekter
BDO Advokater AS
Borregaard AS
Den norske Revisorforening
Felleskjøpet Agri SA
Foreningen for innovasjonsselskaper i Norge
Fintech Norway
Forskerforbundet
Forskningsinstituttenes fellesarena
Front Innovation AS
GCE Ocean Technology SA
Hovedorganisasjonen Virke
Igaidi AS
Innovasjon Norge
Institutt for energiteknikk
Kongsberg Gruppen ASA
Landsorganisasjonen i Norge
Norges forskningsråd
Norsk Industri
Norwegian Alliance for Startups and Tech
Næringslivets Hovedorganisasjon
NHO Mat og Drikke
Regnskap Norge
SalMar ASA
SINTEF
Skattedirektoratet
Skatteforsk – Norwegian Centre for Tax Research
SMB Norge
SoCentral AS
Tax Justice Norge
TEK Norge
Tekna
Unio
Økokrim
To privatpersoner
Formålet om å motvirke misbruk av Skattefunn får bred støtte, og et flertall av forslagene får i hovedsak tilslutning. Flere instanser, blant andre Abelia, Norsk Industri, SMB Norge og TEK Norge, fremhever samtidig at ordningens styrke er at den er bred, enkel og forutsigbar, og at tiltakene ikke bør gjøre den unødvendig byråkratisk for virksomheter som etterlever regelverket. Akademikerne og TEK Norge viser til at regelverket ble skjerpet i 2020, blant annet med krav om signering av timelister, og at kontrollfunnene det vises til i høringsnotatet i stor grad gjelder inntektsår før disse endringene. Fintech Norway peker på at høringsnotatet ikke skiller mellom bevisst misbruk og ordinære dokumentasjonsfeil, og mener dette gjør det vanskelig å vurdere om tiltakene er forholdsmessige. Unio mener kontrollarbeidet i Skatteetaten bør styrkes.
Enkelte høringsinstanser har kommet med innspill som ligger utenfor forslagene som har vært på høring, blant annet at det er behov for en bredere gjennomgang av Skattefunn. Norges forskningsråd og Forskningsinstituttenes fellesarena foreslår at insentivet til samarbeid med godkjente forskningsmiljøer gjeninnføres. Front Innovation AS, Tekna og TEK Norge tar til orde for at maksimal timesats og fradragsrammen økes. Departementet har ikke vurdert innspillene her. Det vises for øvrig til punkt 5.11 om videre utredning av endringer i Skattefunn.
Høringsforslaget og de detaljerte merknadene fra høringsinstansene er nærmere omtalt der de tematisk hører hjemme under omtalen av de enkelte forslagene nedenfor.
Oppheving av garantifrist og endret tidspunkt for rett til fradrag
Innledning og sammendrag
Kostnader pådratt før godkjenning av Skattefunn-prosjekter kommer til fradrag når de er pådratt i samme inntektsår som godkjenningen ble gitt. Videre framgår det av Finansdepartementets samleforskrift til skatteloven at søknader mottatt av Forskningsrådet før 1. september skal realitetsbehandles innen utløpet av inntektsåret. Regelen omtales som «garantifristen».
Departementet foreslår at regelen om garantifrist oppheves. Videre foreslås det at det kun skal gis fradrag for kostnader pådratt etter at prosjektet er godkjent av Forskningsrådet.
Det antas at endringene ikke vil ha provenyvirkninger.
Departementet viser til forslag til endringer av skatteloven § 16-40 tredje ledd og forslag til overgangsregel til skatteloven § 16-40.
Det foreslås at endringen skal få virkning fra og med inntektsåret 2027. 
Gjeldende rett
Siden innføringen av Skattefunn i 2002 har man kunnet søke om godkjenning av prosjekter fra Forskningsrådet uten en spesifikk dato som søknadsfrist. Dersom godkjenning blir gitt i løpet av søknadsåret, vil det kunne gis fradrag for kostnader pådratt forut for godkjenningen. Reelt sett fungerte derfor 31. desember i inntektsåret lenge som en form for søknadsfrist.
Disse reglene medførte at Forskningsrådet mottok svært mange søknader på slutten av året. For Forskningsrådet ga dette en stor arbeidsbelastning siste del av året, og gjorde det krevende å ferdigbehandle alle søknadene før utgangen av året. Dersom godkjenning ikke ble gitt før årsskiftet, mistet foretaket retten til skattefradrag for kostnader pådratt i søknadsåret.
Med virkning fra 2006 ble den såkalte «garantifristen» innført, jf. FSFIN § 16-40-4 tredje ledd. Når søknad mottas av Forskningsrådet før 1. september, skal denne realitetsbehandles innen utløpet av søknadsåret. Formålet med endringen var å spre søknadene ut over året. Søknader kan fortsatt inngis etter fristen 1. september, men uten garanti for at de vil bli avgjort før årets utgang.
Etter gjeldende regler gis det fradrag for kostnader pådratt før prosjektet er godkjent forutsatt at godkjennelse er gitt før utløpet av det inntektsåret godkjennelsen ble gitt.
Forslaget i høringsnotatet
I høringsnotatet ble det foreslått endringer i skatteloven § 16-40 tredje ledd, slik at kostnader pådratt før Forskningsrådets godkjenning av prosjektet ikke lenger gir Skattefunn-fradrag. Videre ble det foreslått en regel om at den årlige fradragsrammen reduseres forholdsmessig i prosjektets oppstarts- og avslutningsår. Dette har sammenheng med at prosjektperioden ikke lenger vil følge kalenderåret (inntektsåret) når det ikke lenger kan kreves fradrag for kostnader pådratt før godkjenning. Som følge av dette vil prosjektperioden kunne inngå i flere inntektsår enn hele kalenderår. Uten en slik regel vil den totale fradragsrammen for hele prosjektperioden bli høyere enn med dagens regler.
Høringsinstansenes synspunkter
Høringsinstansene er delt i sitt syn på forslaget om opphevelse av garantifristen. Økokrim, Norges forskningsråd, Landsorganisasjonen i Norge, Arbeidsgiverforeningen Spekter, SINTEF, Institutt for energiteknikk, Forskningsinstituttenes fellesarena, SoCentral AS og BDO Advokater AS støtter forslaget i høringsnotatet om at fradrag først skal kunne kreves fra godkjenningstidspunktet. Instansene som er negative viser blant annet til at forslaget vil forsinke oppstart av prosjektene. Det anføres at forslaget vil innebære at oppstart av prosjektene vil bli avhengige av behandlingstiden for godkjenning i Forskningsrådet. Som en mellomløsning tar flere organisasjoner til orde for å gi fradragsrett for kostnader pådratt fra søknadstidspunktet. Dette gjelder blant annet Næringslivets Hovedorganisasjon, Abelia, Norsk Industri, Foreningen for innovasjonsselskaper, Den norske Revisorforening og Innovasjon Norge. Enkelte høringsinstanser mener at det bør fastsettes regler om garantert saksbehandlingstid i Forskningsrådet for godkjenning av søknader. TEK Norge, Regnskap Norge, Front Innovation AS, Tekna mfl. ønsker å beholde dagens ordning med garantifrist, hvor det kan kreves fradrag for kostnader pådratt før godkjenning.
Høringsinstansene som er positive og som har gitt konkrete kommentarer, viser hovedsakelig til at forslaget vil redusere muligheten for tilpasninger, og at fradragsrett fra godkjenningstidspunktet innebærer godkjenning uten tilbakevirkende kraft. Det pekes også på at forslaget vil gi samsvar mellom oppstart og kostnader, noe som også vil lette rapportering. Økokrim mener at godkjenningstidspunktet må være skjæringspunkt også i de tilfeller det gis godkjenning etter klage, og ikke fra tidspunktet for avslag, som foreslått i høringsnotatet.
Vurderinger og forslag
Data fra Forskningsrådet viser at om lag 70 pst. av søknadene i Skattefunn kommer tett opp mot fristen 1. september. Samtidig framgår det at mer enn 80 pst. av prosjektene hadde oppstart 1. januar. I mange tilfeller vil det derfor gå lang tid fra prosjektet påbegynnes og kostnaden pådras, til godkjenning av prosjektet. Dette øker faren for ubevisst misbruk ved at dokumentasjon av påløpte kostnader i prosjektet ikke skjer løpende fra oppstart, men ofte vil måtte framskaffes i ettertid. Særlig vil dette kunne gjelde føring av timelister for arbeid utført på prosjektet. Dokumentering i etterkant er imidlertid et generelt problem, og vil gjelde også for andre typer kostnader. Departementet viser til Økokrim sin høringsuttalelse, hvor det heter at forslaget «(…) vil øke systemets forutberegnelighet og forebygge uriktig rapportering. Det vil ofte knytte seg større usikkerhet til hvorvidt kostnader som er pådratt i tid før godkjenning av et prosjekt er relatert til forskningsprosjektet.» Etter departementets syn må en regel om fradragsrett fra godkjenningstidspunktet antas å redusere mulighetene for både intendert og uintendert misbruk.
Flere av høringsinstansene har pekt på at søknadstidspunktet bør utgjøre skjæringstidspunkt for når pådratte kostnader gis fradragsrett, heller enn godkjenningstidspunktet. Departementet viser her til at en relativt høy andel av prosjekter utføres av foretak med begrenset erfaring med FoU-prosjekter. I søknadsbehandlingen bruker Forskningsrådet mye ressurser på veiledning til utarbeiding av søknader og kvalitetssikring av prosjektene. Det er uheldig for kvaliteten på prosjektene dersom denne veiledningen først kommer nærmere ett år inn i prosjektets levetid og ikke før oppstarten, jf. ovenfor. Disse problemene løses trolig ikke ved å fastsette søknadstidspunktet som skjæringstidspunkt for fradragsretten framfor godkjenningstidspunktet. En konkret søknadsfrist kombinert med konsekvenser av manglende overholdelse kan også medføre at kvaliteten på søknadene blir lavere enn uten en slik frist på grunn av hastverk med å overholde fristen.
Noen høringsinstanser har anført at oppstart av prosjektene vil bli prisgitt saksbehandlingstiden for godkjenning i Forskningsrådet. Departementet viser til at innføringen av en garantifrist i liten grad synes å ha resultert i en jevnere søknadsmengde ut over året, jf. ovenfor. Fjerning av søknadsfristen vil kunne gi en større spredning av søknadene, noe som igjen kan gi en jevnere arbeidsbelastning for Forskningsrådet med mulighet for kortere saksbehandlingstid og bedre veiledning overfor søkerne.
Departementet antar at de foreslåtte endringene vil gi brukerne økt fleksibilitet med hensyn til oppstart av prosjekter, og større notoritet for når oppstart faktisk skjer. Dette vil kunne forenkle samordningen av støtte fra flere ulike kilder.
Godkjenning av Skattefunn-prosjekter gis normalt for ett til tre år (i spesielle tilfeller fire år) med en fradragsramme på 25 mill. kroner per inntektsår for hver støttemottaker. For et treårig prosjekt vil maksimalt fradrag over tre inntektsår utgjøre 75 mill. kroner. Forslaget innebærer at godkjenning kan gis gjennom hele inntektsåret. Prosjektperioden for et treårig prosjekt kan derfor inngå i fire inntektsår. En følge av dette er at prosjektets fradrag i slike tilfeller kan utgjøre 100 mill. kroner. Uten nærmere regulering vil forslaget medføre en utilsiktet økning av støtten i Skattefunn.
Departementet foreslår derfor en forholdsmessig avkortning av fradragsrammen i prosjektperiodene som ikke dekker et helt kalenderår. Fradragsrammen skal i slike tilfeller utgjøre det antallet tolvtedeler av 25 mill. kroner som svarer til antallet kalendermåneder prosjektet løper i inntektsåret. For et prosjekt som løper over ett helt kalenderår, blir fradragsrammen 25 mill. kroner (12/12*25 mill. kroner). For et prosjekt som godkjennes 1. august blir fradragsrammen 10,4 mill. kroner (5/12*25 mill. kroner), mens fradragsrammen i avslutningsåret blir 14,6 mill. kroner (7/12*25 mill. kroner). På denne måten overstiger ikke prosjektets samlede fradragsramme 75 mill. kroner i løpet av tre år (36 måneder). Det foreslås at beregningen baseres på hele måneder, med avrunding opp eller ned med skjæringspunkt den 15. i måneden. Dette foreslås regulert i forskrift.
Endringene i reglene om beregning av fradragsrammen vil få betydning for støttemottakere som har flere, samtidige Skattefunn-prosjekter. Fradragsrammen skal aldri være mer enn 25 mill. kroner for støttemottaker. Det fastsettes da fradragsrammer på to nivåer, én samlet for støttemottaker som gjelder alle prosjektene, og én for hvert prosjekt. Fradragsrammen til hvert enkelt prosjekt fastsettes ut fra prosjektets løpetid som beskrevet over. Fradragsrammen for støttemottakeren skal tilsvare antallet kalendermåneder støttemottaker har minst ett aktivt prosjekt i inntektsåret, delt på tolv og multiplisert med 25 mill. kroner. Siden den felles fradragsrammen er basert på antall kalendermåneder støttemottakeren har et aktivt prosjekt i inntektsåret, kan denne fradragsrammen aldri overstige 25 mill. kroner. Flere, samtidige prosjekter gir dermed ikke flere fradragsrammer. 
Innenfor disse fradragsrammene fordeler skattepliktige fradragsgrunnlaget fritt mellom prosjektene. 
Forholdsmessig avkortning av fradragsramme

Fradragsramme ved flere samtidige prosjekter
Kilde: Finansdepartementet

Som et eksempel får Skattefunn AS godkjent prosjekt A 1. mars i år 1. Prosjektet varer til 28. februar år 4. Fradragsrammen til prosjektet utgjør i år 1 20,8 mill. kroner (10/12*25 mill. kroner). I år 2 og 3, hvor prosjektet løper over hele kalenderår blir fradragsrammen 25 mill. kroner hvert år. I år 3 blir imidlertid prosjekt B godkjent 1. august. Prosjekt B får en egen fradragsramme på 10,4 mill. kroner (5/12*25 mill. kroner). Når det er to prosjekter som gjennomføres samtidig, gjelder det også en samlet fradragsramme. Siden Skattefunn AS har minst et aktivt prosjekt i hver kalendermåned blir den samlede fradragsrammen i år 3 25 mill. kroner (12/12*25 mill. kroner).
Samlet sett innebærer fradragsrammene at fradraget til prosjekt A i år 3 ikke kan overstige 25 mill. kroner, mens fradraget til prosjekt B ikke kan overstige 10,4 mill. kroner. I tillegg kan ikke summene av fradragene i Prosjekt A og B overstige 25 mill. kroner. Innenfor disse rammene kan Skattefunn AS fritt fordele fradragsrammen mellom prosjektene i år 3.
I år 4 avsluttes prosjekt A den 28. februar, og fradragsrammen blir derfor 4,2 mill. kroner (2/12*25 mill. kroner). Prosjekt B, som løper over et helt kalenderår, får en fradragsramme på 25 mill. kroner. I tillegg gjelder det en samlet fradragsramme. Siden Skattefunn AS har et aktivt prosjekt hver kalendermåned i inntektsår 4 blir den samlede fradragsrammen 25 mill. kroner. Summen av fradraget i prosjekt A og B kan derfor ikke bli mer enn 25 mill. kroner.

Eksempel på to treårige prosjekter hos samme skattyter – felles fradragsramme
Kilde: Finansdepartementet
Rammeslutt
Departementet foreslår at regelen om søknadsfrist («garantifristen») i Skattefunn oppheves, og at rett til fradrag for kostnader skal gjelde fra godkjenning av prosjektet. I samsvar med høringsuttalelse fra Økokrim foreslås det at fradragsretten skal gjelde fra godkjenning også der denne gis etter klage over avslag.
Departementet foreslår at endringene skal tre i kraft med virkning fra og med inntektsåret 2027. Ettersom Forskningsrådet kan godkjenne Skattefunn-prosjekter for flere år, vil det i en overgangsperiode være støttemottakere med kostnader knyttet til prosjekter godkjent før virkningstidspunktet. Departementet legger til grunn at prosjekter som er godkjent før regelendringene trer i kraft, ikke bør påvirkes, og at forslagene derfor ikke skal gjelde prosjekter som er godkjent før 1. januar 2027. Dette sikrer at disse prosjektene ikke får avkortet fradragsrammen sin i avslutningsåret. Departementet foreslår at dette reguleres i overgangsregler.
Departementet viser til forslag til endringer i skatteloven § 16-40 tredje ledd og forslag til overgangsregel til skatteloven § 16-40.
Innføring av samlet fradragsramme for konsern
Innledning og sammendrag
Den enkelte skattyter har rett til Skattefunn-fradrag for kostnader opp til 25 mill. kroner i inntektsåret. Rammen gjelder per skattyter, uavhengig av om selskapet inngår i et konsern. Har konsernet prosjekter med innbyrdes sammenheng, behandles det som ett prosjekt med en felles fradragsramme, fordelt forholdsmessig mellom konsernselskapene. Ut over dette er det ikke fastsatt noen samlet fradragsramme for konsern.
Departementet foreslår at fradragsrammen på 25 mill. kroner skal gjelde samlet for alle selskapene i konsernet. Det foreslås samtidig å oppheve dagens regel for prosjekter i konsern med innbyrdes sammenheng. Det foreslås en overgangsregel som sikrer at prosjekter som er godkjent før regelendringene trer i kraft, ikke påvirkes av forslaget.
Forslaget anslås å øke provenyet med om lag 130 mill. kroner årlig når perioden med overgangsregler er utløpt.
Departementet viser til forslag til opphevelse av skatteloven § 16-40 femte ledd, endring av § 16-40 sjette ledd og nytt niende ledd og forslag til overgangsregel til § 16-40.
Det foreslås at endringene skal få virkning fra og med inntektsåret 2027. 
Gjeldende rett
Så lenge Skattefunn har eksistert, har ordningen hatt en øvre grense for kostnadene som kan inngå i fradragsgrunnlaget (fradragsramme). Etter gjeldende rett er fradragsrammen 25 mill. kroner per skattyter og inntektsår, jf. skatteloven § 16-40 andre ledd. Rammen har blitt utvidet flere ganger, men har vært uendret siden inntektsåret 2020.
Rammen gjelder for den enkelte skattyter, og det er ikke fastsatt noen samlet ramme for konsern. Skattytere som inngår i et konsern, har i utgangspunktet hver sin fradragsramme. Har prosjekter i konsernet innbyrdes sammenheng, skal de likevel behandles som ett prosjekt med en felles ramme fordelt forholdsmessig mellom selskapene, jf. skatteloven § 16-40 femte ledd.
Forslaget i høringsnotatet
I høringsnotatet foreslo departementet å innføre en samlet fradragsramme på 25 mill. kroner for konsern. Det ble samtidig foreslått å oppheve gjeldende § 16-40 femte ledd om felles fradragsramme for prosjekter i konsern med innbyrdes sammenheng. Rammen ble foreslått fordelt forholdsmessig mellom konsernselskapene etter hvor stor andel av kostnadene som er pådratt i det enkelte selskap. Som konsernavgrensning ble definisjonen i aksjeloven og allmennaksjeloven § 1-3 foreslått, målt ved utgangen av inntektsåret. Departementet sendte videre to alternative overgangsregler på høring, som begge skulle sikre at prosjekter godkjent før ikrafttredelsen ikke ble berørt av endringen.
Hvilke selskap som foreslås omfattet og forslag til fordeling av fradragsrammen, revisorkontroll og overgangsregler omtales nærmere under punkt 5.5.6.
Høringsinstansenes synspunkter
Landsorganisasjonen i Norge, Tax Justice Norge og Økokrim støtter forslaget. Innovasjon Norge slutter seg til at konsernet legges til grunn som økonomisk enhet ved fastsetting av beløpsgrenser. Samtidig peker høringsinstansen på at konsern med høy forskningsaktivitet ikke uten videre kan søke støtte fra Innovasjon Norge og Forskningsrådet for det som overstiger fradragsrammen. Det vises til at ordningene primært er rettet mot små og mellomstore bedrifter.
Flere høringsinstanser går imot forslaget. Dette gjelder Advokatforeningen, BDO Advokater AS, Felleskjøpet Agri SA, Foreningen for innovasjonsselskaper i Norge, Front Innovation AS, GCE Ocean Technology SA, Igaidi AS, Kongsberg Gruppen ASA, Norsk Industri, Næringslivets Hovedorganisasjon, NHO Mat og Drikke, Regnskap Norge, SalMar ASA og TEK Norge.
Hovedinnvendingen er at forslaget vil påvirke konsern som driver reell og uavhengig forsknings- og utviklingsaktivitet i flere selskaper av forretningsmessige grunner, og ikke bare konsern som deler opp virksomheten for å oppnå flere fradragsrammer. TEK Norge viser til at et teknologikonsern kan ha egne selskaper for produktutvikling, skyinfrastruktur og datasikkerhet uten at dette er uttrykk for tilpasning. Akademikerne peker på at et konsern med tre selskaper som hver har et kostnadsgrunnlag på 25 mill. kroner, kan få den effektive støttegraden redusert fra 19 pst. til om lag 6 pst. per selskap.
Akademikerne, Næringslivets Hovedorganisasjon og SalMar ASA mener forslaget innebærer at støtten avhenger av organisasjonsform framfor av faktisk forsknings- og utviklingsaktivitet. Advokatforeningen, Front Innovation AS, Igaidi AS og TEK Norge viser til at regelen om prosjekter med innbyrdes sammenheng i skatteloven § 16-40 femte ledd og den generelle omgåelsesregelen allerede gir grunnlag for å avskjære tilpasninger, og at departementet heller eventuelt bør presisere disse reglene.
Vurderinger og forslag
Etter en samlet vurdering av høringsinnspillene fastholder departementet forslaget i høringsnotatet.
Departementet viser til at gjeldende regler åpner for uheldige tilpasninger i konsern, ettersom de slår gunstigere ut for selskaper i konsern enn for enkeltstående selskaper. Et konsern kan få flere fradragsrammer ved å opprette nye selskaper eller fordele prosjekter mellom flere selskaper, og dermed oppnå et større samlet skattefradrag. Reglene kan dermed gi insentiver til å organisere virksomheten på en måte som ikke er forretningsmessig begrunnet. Dette kan også uthule formålet bak fradragsrammen, som er å sette et tak på støtten som gis til den enkelte støttemottaker. Departementet peker også på at gjeldende regler gjør ordningen utsatt for misbruk. Har skattyter først innrettet seg med sikte på å kreve urettmessige skattefradrag, kan omfanget av misbruket økes ved å kreve fradrag i flere konsernselskaper.
Regelen om prosjekter med innbyrdes sammenheng gir anvisning på en skjønnsmessig vurdering. Skatteetaten har opplyst at det i praksis kan være vanskelig å avgjøre om prosjekter i konsern er selvstendige eller har innbyrdes sammenheng, og at vurderingen er krevende både for skattyter og skattemyndighetene. Det svekker forutberegneligheten for skattyterne og gjør regelen ressurskrevende å håndheve. Etter departementets syn er regelen dermed ikke et hensiktsmessig virkemiddel mot omgåelse av fradragsrammen.
Departementet er enig i at forslaget innebærer en innstramming for konsern som har reelt uavhengige Skattefunn-prosjekter i forskjellige selskap i konsernet, og som i dag samlet overstiger fradragsrammen på 25 mill. kroner. Forslaget er anslått å påvirke 50–70 konsern og redusere den samlede årlige Skattefunn-støtten med om lag 130 mill. kroner når perioden med overgangsregler er utløpt. Departementet mener forslaget er en regelverksforbedring som reduserer muligheten for å misbruke ordningen. Slike regelverksforbedringer bør gjennomføres uavhengig av omfanget av eventuell nåværende omgåelse.
Fradragsrammen har som hensikt å begrense støtten gitt gjennom Skattefunn til enkeltaktører. Den øvre grensen på kostnadsgrunnlaget innebærer at skattepliktige med store prosjekter, eller høy FoU-aktivitet gjennom et høyt antall små prosjekter, bare kan få støtte gjennom Skattefunn opp til det nivået fradragsrammen tillater. Om selskapene ønsker støtte utover dette, kan de søke andre kilder, for eksempel de søknadsbaserte ordningene i Forskningsrådet eller Innovasjon Norge. Fradragsrammen gjelder uavhengig av om selskapet skulle være stort eller lite, og regulerer kun Skattefunn-støtten etter størrelsen på FoU-aktiviteten innenfor selskapet. For selskaper som har høy FoU-aktivitet, innebærer det at støtten som eventuelt gis utover fradragsrammen trolig ikke vil være rettighetsbasert, som i Skattefunn. Ved eventuell ytterligere støtte vil derfor prosjektets forskningsmessige verdi og samfunnsøkonomiske nytte bli vurdert nærmere.
For at beløpsgrensen innenfor Skattefunn skal virke etter sin hensikt, er det viktig at denne beløpsgrensen ikke kan omgås. I dag kan selskaper i konsern omgå fradragsrammen ved å søke om støtte og kreve fradrag for kostnader til forskningsprosjekter i ulike selskaper innenfor konsernet. Enkeltselskaper med flere prosjekt har ikke denne muligheten. Denne problemstillingen er kjent fra utformingen av tilskuddsordninger som regulerer støtten med beløpsgrenser. Her viser departementet til Innovasjon Norges høringsinnspill om at konsern er den riktige økonomiske enheten å benytte ved fastsettelse av slike beløpsgrenser. Videre gjaldt beløpsgrensene på konsernnivå blant annet i den midlertidige støtteordningen for selskaper med omsetningsfall etter august 2020. I rapporteringen av såkalt bagatellmessig støtte («de minimis aid») rapporterer selskapene etter det EØS-rettslige begrepet «undertaking» som ofte sammenfaller med det som i praksis vil tilsi et konsern.
Departementet foreslår på denne bakgrunn at regelen om prosjekter med innbyrdes sammenheng i konsern i skatteloven § 16-40 femte ledd oppheves og at det innføres en samlet fradragsramme på 25 mill. kroner i inntektsåret for konsern. Som følge av endring i leddnummereringen på grunn av forslaget i punkt 5.4, foreslås det at fradragsrammen for konsern tas inn i skatteloven § 16-40 sjette ledd.
Departementet viser til forslag til opphevelse av skatteloven § 16-40 femte ledd og endring av § 16-40 sjette ledd
Nærmere om enkelte spørsmål ved forslaget
Hvilke selskap som er omfattet av konsernrammen
I høringsnotatet foreslo departementet at samlet fradragsramme for konsern skulle omfatte konsern etter aksjeloven § 1-3 og allmennaksjeloven § 1-3. Etter bestemmelsene foreligger konsern dersom et selskap (morselskapet) har bestemmende innflytelse over ett eller flere andre selskaper (datterselskaper), typisk ved at det på grunn av avtale eller eierskap har flertallet av stemmene eller rett til å velge eller avsette et flertall av styremedlemmene i datterselskapet. Det ble foreslått at tidspunktet for vurdering av konserntilknytning skulle være 31. desember i inntektsåret.
Tax Justice Norge støtter at konsern avgrenses etter definisjonen i aksjeloven § 1-3 og allmennaksjeloven § 1-3 framfor skatteloven § 10-4, og viser til at denne er mer robust mot misbruk. Front Innovation AS mener en konsernramme av hensyn til minoritetsaksjonærer bare bør gjelde ved fullt eller tilnærmet fullt eierskap. Norwegian Alliance for Startups and Tech foreslår at bare konsern over en viss samlet omsetning omfattes.
Den norske Revisorforening peker på at selskaper som eies fra utlandet, reiser særlige problemstillinger, og at det er uklart om slike selskaper i alle sammenhenger kan regnes som selskaper i konsern etter aksjeloven § 1-3. Foreningen mener tilfeller med utenlandsk morselskap derfor bør reguleres særskilt. Næringslivets Hovedorganisasjon viser til at norske konsern som vurderer å kjøpe eierandeler i norske selskaper med Skattefunn-støtte, etter forslaget må ta hensyn til om konsernets ramme allerede er utnyttet, mens utenlandske oppkjøpere antas å påvirkes i mindre grad. BDO Advokater AS mener ulike konserndefinisjoner innenfor samme ordning kan bli krevende å praktisere, ettersom det EØS-reglenes konsernbegrep benyttes for Skattefunn for øvrig.
Regnskap Norge etterlyser en avklaring av hvordan regelen skal virke ved oppkjøp, fusjoner, fisjoner og andre eierendringer i prosjektperioden. SalMar ASA peker på at et selskap med godkjent prosjekt kan miste forventet fradrag dersom det senere kjøpes inn i et konsern som allerede har benyttet rammen, og mener dette svekker forutsigbarheten.
Departementet viser til at en snevrere konserndefinisjon enn det som følger av aksjeloven og allmennaksjeloven § 1-3, ble vurdert i høringsnotatet. Konserndefinisjonen i skatteloven § 10-4 krever mer enn 90 pst. eierskap, og er etter departementets syn for snever. Departementet peker på at et krav om fullt eller tilnærmet fullt eierskap ville gjøre det enkelt å omgå den samlede fradragsrammen. Departementet fastholder derfor at konserndefinisjonen ikke bør knyttes til fullt eller tilnærmet fullt eierskap.
Departementet er enig med høringsinstansene i at forslaget i høringsnotatet er noe uklart når det gjelder selskaper eid fra utlandet, og at det er behov for en nærmere avgrensning. Konserndefinisjonen i aksjeloven og allmennaksjeloven § 1-3 forutsetter i utgangspunktet at morselskapet er et norsk aksjeselskap eller allmennaksjeselskap. En avgrensning som bygger direkte på disse bestemmelsene, ville stille utenlandskeide konsern gunstigere enn norskeide, og ville åpne for tilpasninger. Etter departementets syn bør fradragsrammen også gjelde for tilfeller der konsernet har utenlandsk morselskap eller der et norsk konsern har et mellomliggende selskap i utlandet. For å unngå usikkerhet om dette, mener departementet at konserndefinisjonen ikke bør bygge på aksjeloven og allmennaksjeloven § 1-3 direkte. 
Innenfor Skattefunn forholder støttemottakere seg til ulike konsernavgrensninger, blant annet ved vurderingen av om foretaket er i vanskeligheter etter gruppeunntaksforordningen. Departementet har vurdert om en av disse kan legges til grunn også for fradragsrammen, men finner det ikke hensiktsmessig. Departementet legger vekt på at disse avgrensningene bygger på skjønnsmessige vurderinger og er utformet for andre formål enn fradragsrammen.
Etter departementet syn er det på denne bakgrunn mest hensiktsmessig at det utformes en egen konserndefinisjon som virker uavhengig av utenlandsk eierskap. Departementet foreslår at definisjonen skal være utformet slik at et morselskap sammen med ett eller flere datterselskaper utgjør et konsern. Videre foreslås det at et foretak skal regnes som morselskap når det eier aksjer eller andeler som representerer mer enn 50 pst. av stemmene i et annet foretak, og det andre foretaket regnes som datterselskap. Det samme gjelder når ett eller flere datterselskaper, alene eller sammen med morselskapet, har stemmeflertall i foretaket.
Departementet har vektlagt at definisjonen skal være objektiv og enkel å kontrollere. Definisjonen som foreslås, knyttes bare til aksjeeie og stemmeflertall og favner derfor noe snevrere enn konserndefinisjonen i aksjeloven og allmennaksjeloven § 1-3. Departementet viser til at en tilsvarende definisjon som foreslås, er benyttet i § 3-4 tredje ledd i forskrift til utfylling og gjennomføring av lov om midlertidig tilskuddsordning for foretak med stort omsetningsfall etter august 2020 for tilskuddsperioder etter februar 2021.
Etter departementets syn bør konserntilknytningen vurderes på ett fast tidspunkt, selv om eierendringer i løpet av inntektsåret kan påvirke hvilken fradragsramme et selskap må forholde seg til. Dersom konserntilknytningen skulle vurderes løpende gjennom året, eller rammen skulle beregnes forholdsmessig ut fra hvor lenge selskapet har vært del av konsernet, ville regelen blitt vesentlig mer komplisert å praktisere for skattyter, revisor og skattemyndighetene. Et fast måletidspunkt ved utgangen av inntektsåret gir en enkel og kontrollerbar regel. Virkningen for Skattefunn-fradraget vil dessuten være et forhold partene kan ta i betraktning ved gjennomføringen av transaksjonen. Departementet fastholder derfor forslaget om at konserntilknytningen skal vurderes per 31. desember i inntektsåret.
I høringsnotatet ble det foreslått at konserndefinisjonen skulle følge direkte av lovbestemmelsen. Departementet mener det er mer hensiktsmessig at definisjonen fastsettes i forskrift. I tråd med dette foreslår departementet derfor at forskriftshjemmelen utvides slik at det kan fastsettes i forskrift hvilke selskap som skal regnes som konsern etter forslaget.
Det vises til forslag til endring i § 16-40 nytt niende ledd.
Fordeling av fradragsrammen mellom konsernselskapene
I høringsnotatet foreslo departementet at fradragsrammen ved overskridelse skal fordeles forholdsmessig mellom konsernselskapene etter kostnadsandel. Departementet hadde også vurdert en løsning der konsernet selv fordeler rammen, men fant forholdsmessig fordeling rimelig og praktikabel, i samsvar med løsningen for prosjekter med innbyrdes sammenheng.
Kongsberg Gruppen ASA mener konsernet selv bør bestemme fordelingen, fordi den må ses i sammenheng med andre finansieringsordninger og behovet for egenfinansiering. Front Innovation AS peker på at valgfri fordeling kan svekke vernet av minoritetsaksjonærer i selskaper som nedprioriteres. Aply AS, TEK Norge og en privatperson peker på at det enkelte selskapet ikke har noen forhåndsdefinert andel av rammen, at endelig støtte først er kjent etter årsslutt når alle konsernselskapene har rapportert, og at dette gir usikre regnskapsmessige avsetninger og svekket forutsigbarhet for prosjektbeslutninger. Aply AS og TEK Norge peker videre på at en endring av fastsettingen i ett konsernselskap kan utløse behov for endringer i fastsettingen for de øvrige.
Departementet fastholder at fradragsrammen skal fordeles forholdsmessig mellom konsernselskapene når fradragsrammen overstiges. Departementet mener at det er antall måneder med aktivt Skattefunn prosjekt som skal være utgangspunktet for enkeltselskapers forholdsmessige andel av fradragsrammen i konsern.
I boks 5.1 om justering i reglene om søknadsfrist vises det hvordan fradragsrammen blir for ett selskap med flere Skattefunn-prosjekt med ulikt oppstarts- og avslutningstidspunkt. I figur 5.4 nedenfor vises et tilsvarende eksempel, hvor de to prosjektene gjennomføres i to ulike konsernselskaper.
Fordeling av fradragsramme for selskaper i konsern
Skatt AS og Funn AS inngår i samme konsern. Skatt AS får godkjent prosjekt A 1. mars i år 1. Fradragsrammen til prosjektet utgjør i år 1 20,8 mill. kroner (10/12*25 mill. kroner).
I år 2 og 3, hvor prosjektet løper over hele kalenderår er fradragsrammen 25 mill. kroner.
I år 3 får Funn AS godkjent prosjekt B 1. august. Prosjekt B får en egen fradragsramme på 10,4 mill. kroner (5/12*25 mill. kroner). Prosjekt A i Skatt AS løper fortsatt gjennom hele dette kalenderåret. Den samlede fradragsrammen på 25 mill. kroner gjelder også når to prosjekter gjennomføres samtidig i samme konsern. Siden konsernet har minst ett aktivt prosjekt i hver kalendermåned i år 3 er den samlede fradragsrammen i år 3 25 mill. kroner (12/12*25 mill. kroner).
Fradragsrammene fordeles på de to konsernselskapene etter kostnadene det er krevd fradrag for. Har det enkelte konsernselskapet bare hatt aktivt prosjekt i deler av året, reduseres selskapets fradragsramme tilsvarende månedene selskapet ikke har et aktivt prosjekt. Den reduserte rammen utgjør da den øvre grensen for selskapet, uavhengig av hvordan kostnadene fordeler seg mellom konsernselskapene. I eksempelet krever Skatt AS fradrag for 18 mill. kroner og Funn AS krever fradrag for 11 mill. kroner, til sammen 29 mill. kroner. Avkortningen av fradragsrammen gjøres på følgende måte:
Fradragsramme Skatt AS = 18 mill. kroner / 29 mill. kroner * 25 mill. kroner = 15,5 mill. kroner.
Fradragsramme Funn AS = 11 mill. kroner / 29. mill. kroner * 25 mill. kroner = 9,5 mill. kroner, men oppad begrenset til selskapets egen fradragsramme på 10,4 mill. kroner.
I år 4 avslutter Skatt AS prosjekt A den 28. februar, og fradragsrammen blir derfor 4,2 mill. kroner (2/12*25 mill. kroner) for prosjekt A og Skatt AS. Prosjekt B i Funn AS er aktivt gjennom kalenderåret, slik at fradragsrammen for konsernet dette året også er 25 mill. kroner.
Skatt AS krever fradrag for 4,2 mill. kroner og Funn AS krever fradrag for 16 mill. kroner, til sammen 20,2 mill. kroner, til sammen 24,4 mill. kroner. Fradragene avkortes ikke fordi konsernet krever fradrag for mindre enn fradragsrammen.

Illustrasjon av fordeling av fradragsramme i konsern
Kilde: Finansdepartementet
Rammeslutt
Revisorkontroll
I høringsnotatet la departementet til grunn at kontrollen av om støttemottakere i konsern holder seg innenfor samlet fradragsramme, vil inngå i en kontrolloppgave revisor allerede har. Det gis bare Skattefunn-fradrag for kostnader som er attestert av revisor, og revisors bekreftelse på kostnadene skal fremlegges som vedlegg til skattemeldingen, jf. FSFIN § 16-40-8 første ledd. Det ble videre lagt til grunn at støttemottakers revisor vil ha nødvendig informasjon tilgjengelig om konserntilknytning og kostnadene det kreves fradrag for innenfor konsernet.
BDO Advokater AS og Front Innovation AS peker på at forslaget vil innebære økte revisorkostnader, særlig dersom konsernet revideres av ulike revisorer. Den norske Revisorforening mener kontrollen av den samlede rammen bør gjøres av Skatteetaten på grunnlag av innrapporterte konsernopplysninger. Dersom kontrolloppgaven likevel legges til revisor, mener foreningen at regelverket må legge til rette for praktisk informasjonsinnhenting. Hovedorganisasjonen Virke legger til grunn at revisor vil ha nødvendig informasjon tilgjengelig.
Departementet er enig i at forslaget vil kunne øke revisorkostnadene noe, særlig i de tilfellene der det er ulike revisorer innenfor konsernet. Skattefunn er en rettighetsbasert støtteordning, og dette tilsier etter departementets syn at det bør stilles relativt stenge krav til dokumentasjon og kontroll før fradrag gis. Departementet mener at det er mest hensiktsmessig at også kontrollen av den samlede fradragsrammen inngår i revisorattestasjonen av kostnadene, fremfor at den legges til Skatteetaten i etterkant. Departementet fastholder derfor at revisor ved attestasjonen skal kontrollere at konsernet er innenfor den samlede fradragsrammen.
Departementet vil vurdere behovet for å presisere innholdet i revisors attestasjonsplikt i forskrift, herunder hva som kreves av revisor når støttemottaker inngår i konsern. Departementet vil i forskriftsarbeidet vurdere hvordan regelverket eventuelt kan legge til rette for praktisk innhenting og deling av nødvendige opplysninger mellom konsernselskapene og revisor.
Ikrafttredelse og overgangsregler
Departementet foreslo i høringsnotatet at fradragsrammen i konsern skal tre i kraft med virkning fra og med inntektsåret 2027. Ettersom Forskningsrådet kan godkjenne Skattefunn-prosjekter for flere år, vil det i en overgangsperiode være skattytere med kostnader knyttet til prosjekter godkjent før virkningstidspunktet. I høringsnotatet ble det lagt til grunn at støtten til prosjekter som er godkjent før regelendringene trer i kraft, ikke bør påvirkes, og at det derfor gis overgangsregler som sikrer at skattytere med prosjekt godkjent før virkningstidspunktet, ikke får lavere fradrag for disse prosjektene enn de ville fått etter gjeldende regler. Det ble skissert to alternative overgangsordninger, som ble sendt på høring som likestilte.
Høringsinstansene som har uttalt seg om overgangsreglene, mener at forslaget etter alternativ 1 vil være mindre komplisert å kontrollere og er enklere lovteknisk enn alternativ 2. Skattedirektoratet viser til at det kan vurderes om regelen om prosjekter med «innbyrdes sammenheng» bør videreføres i overgangsperioden.
Departementet er enig i høringsinstansenes vurdering og foreslår at overgangsregelen utformes i tråd med alternativ 1 i høringsnotatet.
Alternativ 1 innebærer at den nye fradragsrammen for konsern ikke får virkning for prosjekter godkjent av Forskningsrådet før 1. januar 2027. Konsernselskap kan dermed fortsatt kreve fradrag etter gjeldende regler for kostnader knyttet til slike prosjekter, mens fradrag for prosjekter godkjent fra og med 1. januar 2027 ikke kan overstige den samlede fradragsrammen for konsernet. Samlet fradragsgrunnlag for konsernet vil i overgangsperioden kunne overstige 25 mill. kroner i det enkelte inntektsår, men aldri for den enkelte skattyter. Departementet er enig i at reglene om innbyrdes sammenheng for konsern bør videreføres i overgangsperioden og foreslår at dette reguleres i overgangsreglene.
Alternativ 1 er en mer lempelig løsning enn alternativ 2 og anslås å gi en mindre provenyvirkning i overgangsperioden, jf. punkt 5.9. Overgangsreglene vil kunne få virkning til og med inntektsåret 2029.
Departementet viser til forslag til overgangsregel til skatteloven § 16-40.
Økonomiske og administrative konsekvenser
Flere instanser mener at forslaget vil medføre økte administrative byrder. Front Innovation AS, Næringslivets Hovedorganisasjon, SalMar ASA, TEK Norge og Tekna viser til at konsernselskapene må koordinere seg om en felles ramme, og at det enkelte selskapet ikke vil kjenne sin andel før alle selskapene i konsernet har rapportert. Den norske Revisorforening peker på at revisor i ett konsernselskap ikke uten videre kan innhente opplysninger fra revisor i andre konsernselskaper, og mener kontrollen med den samlede rammen bør ligge hos Skatteetaten.
I høringsnotatet skrev departementet at det med forslaget blir nødvendig for støttemottakerne å kjenne til Skattefunn-fradrag for øvrige selskap i konsernet. I tillegg kan det bli behov for å ha oversikt over pådratte kostnader totalt i konsernet mens prosjektet utføres, slik at avkortning ikke får konsekvenser for gjennomføringen av prosjektet.
Departementet er enig i at forslaget vil innebære økte administrative byrder for enkelte støttemottakere. Støttemottakerne må forholde seg til hvordan fradragsrammen skal fordeles mellom konsernselskapene, som beskrevet i punkt 5.5.6, slik at konsernet holder seg innenfor fradragsrammen. De siste årene har om lag 200 konsern årlig hatt flere prosjekter som gjennomføres i selskaper innenfor konsernet. Av disse er det derimot færre konsern, omtrent 50–70, som i tillegg har oversteget fradragsrammen på 25 mill. kroner og nå potensielt må forholde seg til hvordan en avkortning av fradraget skal fordeles mellom konsernselskapene.
Selv om samordningen vil være en ekstra byrde for konsernene det gjelder, antar departementet at konsernene har erfaring med å forholde seg til at offentlig støtte ses under ett med hensyn til konsernet. Konsern må for eksempel rapportere offentlig støtte på konsernnivå til Støtteregisteret. I tillegg beregnes beløpsgrensen for hva som anses som bagatellmessig støtte etter EØS-rettens begrep «undertaking», som i mange tilfeller sammenfaller med et konsern.
Geografisk begrensning av fradragsretten
Innledning og sammendrag
Kostnader til FoU-tjenester fra foretak i land utenfor EØS, og som Norge ikke har skatteavtale eller informasjonsutvekslingsavtale med, gir ikke rett til fradrag i skatt gjennom Skattefunn. Bakgrunnen for regelen er at Skatteetaten skal kunne verifisere at kostnadene er reelle og tilknyttet Skattefunn-prosjektet. Dette skillet mellom kostnader til FoU-tjenester og andre kostnader er ikke nærmere begrunnet selv om Skatteetatens behov for å verifisere kostnadene anses som like reelt i begge tilfeller.
På denne bakgrunn foreslår departementet at det ikke skal være fradragsrett for FoU-kostnader fra foretak utenfor EØS og land som Norge ikke har skatteavtale eller informasjonsutvesklingsavtale med.
Det antas at endringen vil ha svært begrensede provenyvirkninger.
Departementet viser til forslag til endring av skatteloven § 16-40 åttende ledd.
Det foreslås at endringen skal få virkning fra og med inntektsåret 2027. 
Gjeldende rett
Fradragsgrunnlaget i Skattefunn gjelder alle kostnader til godkjente FoU-prosjekt som er fradragsberettiget etter skatteloven kapittel 6, og som er innenfor den maksimale fradragsrammen, jf. skatteloven § 16-40 andre ledd.
Ved kjøp av FoU-tjenester er det et vilkår for fradrag at tjenesten kjøpes fra foretak innenfor EØS eller fra land som Norge har skatteavtale eller informasjonsutvekslingsavtale med, jf. skatteloven § 16-40 syvende ledd. Vilkåret ble innført med virkning fra og med inntektsåret 2020 som ett av flere tiltak mot misbruk. En slik geografisk avgrensning av fradragsretten gir Skatteetaten mulighet til å verifisere at kostnadene til FoU-tjenester er reelle og relevante for det godkjente Skattefunn-prosjektet, jf. Prop. 1 LS (2019–2020) Skatter, avgifter og toll 2020 punkt 7.6.2.
Høringen
I høringsnotatet ble det foreslått å utvide den geografiske avgrensningen for Skattefunn-fradrag ved kjøp av FoU-tjenester i skatteloven § 16-40 syvende ledd til å gjelde alle Skattefunn-kostnader. Utvidelsen skal sikre at skattemyndighetene kan verifisere kostnader fra utlandet uavhengig av kostnadstype, og beskytte ordningen mot misbruk.
Flertallet av høringsinstansene som har uttalt seg støtter forslaget, og anerkjenner Skatteetatens behov for å verifisere opplysningene. Økokrim uttaler at forslaget er et svært viktig tiltak for bekjempelse av kriminalitet knyttet til Skattefunn.
Akademikerne, Fintech Norway og Advokatforeningen støtter også forslaget, men med forbehold om tydelig veiledning.
Vurderinger og forslag
Departementet opprettholder forslaget fra høringen.
Skatteloven § 16-40 syvende ledd er begrenset til kjøp av FoU-tjenester fra utlandet. Regelen er begrunnet ut fra hensynet til at Skatteetaten skal kunne verifisere at kostnadene er reelle og relevante for det godkjente Skattefunn-prosjektet, jf. forarbeidene. Siden vilkåret om kjøp fra foretak innenfor EØS eller fra land som Norge har skatte- eller informasjonsutvekslingsavtale med er begrenset til FoU-tjenester, omfattes ikke andre typer kostnader. Slike kostnader kan blant annet være kjøp av varer, rettigheter, lisenser for å benytte patenter eller innleie av utenlandske forskere så lenge leverandøren ikke skal utføre et arbeid ved hjelp av eget personell. Regelen omfatter heller ikke lønnskostnader i utlandet. Hvorfor det skilles mellom ulike typer kostnader, er ikke drøftet nærmere i forarbeidene.
Virkningene av skillet mellom ulike kostnadstyper fra utlandet kan illustreres med to eksempler. Kjøper et Skattefunn-foretak FoU-tjenester fra et foretak i et land utenfor EØS som Norge ikke har skatteavtale eller informasjonsutvekslingsavtale med, gir skatteloven § 16-40 syvende ledd ikke rett til Skattefunn-fradrag. Regelen virker da etter sin hensikt ettersom det kan være krevende for skattemyndighetene å verifisere om kostnadene er reelle og relevante. Hadde Skattefunn-foretaket derimot kjøpt andre innsatsfaktorer fra samme foretak, ville kostnaden vært fradragsberettiget. Kontrollutfordringene anses imidlertid å være like store som ved kjøp av FoU-tjenester.
At dagens skille ikke nødvendigvis er velbegrunnet, illustreres av Agder tingretts dom 31. oktober 2022 i sak TAGD-2021-84238 (Dubai-saken). Saken gjaldt Skattefunn-fradrag for lønnskostnader til egne ansatte, blant annet i De forente arabiske emirater. Kostnadene ga fradragsrett fordi de knyttet seg til lønn og ikke til kjøp av FoU-tjenester. Skattemyndighetene avdekket at lønnsutbetalingene og fakturaene var fiktive. Uten informasjonsutvekslingsavtale ble arbeidet med å identifisere og ettergå kostnadene svært krevende, noe Økokrim har bekreftet i sin høringsuttalelse.
For å påse at Skattefunn ikke utnyttes og at legitimiteten til ordningen opprettholdes, mener departementet at Skattefunn-fradraget må kunne verifiseres. Dagens regel ivaretar dette behovet bare delvis, det vil si kun for kostnader til kjøp av FoU-tjenester i utlandet, som illustrert over. Hensynet til at Skatteetaten skal kunne verifisere kostnadene, er imidlertid like viktig for andre prosjektkostnader som for kostnader til FoU-tjenester fra utlandet. Behovet for å verifisere kostnadene, tilsier at skatteloven § 16-40 syvende ledd utvides til å gjelde alle Skattefunn-kostnader.
Samtlige høringsinstanser er enige i at det er viktig å kunne verifisere kostnadene. Regnskap Norge omtaler det som vesentlig å kunne verifisere at de aktuelle kostnadene er reelle og relevante for å motvirke misbruk. Akademikerne fremhever at dersom kontrollmulighetene er svake, svekkes både ordningens legitimitet og likebehandlingen mellom støttemottakere. Næringslivets Hovedorganisasjon og Foreningen for Innovasjonsselskaper i Norge mener det er liten grunn til å skille mellom kjøp av tjenester og andre kostnader.
TEK Norge uttaler at regelen ikke bør strammes inn mer enn kontrollhensynet faktisk krever, og peker på at norske teknologiselskaper i stor grad samarbeider internasjonalt, også utenfor EØS.
Departementet er enig med TEK Norge. En utvidelse av skatteloven § 16-40 syvende ledd til å gjelde alle typer Skattefunn-kostnader kan medføre at enkelte foretak ikke lenger kan kreve Skattefunn-fradrag for kostnader som tidligere var fradragsberettiget. For disse foretakene vil utvidelsen innebære en innstramming. Forslaget innebærer imidlertid en likebehandling av alle kostnader i Skattefunn. Høringsinstansene Front Innovation AS og Igaidi AS fremhever at tiltaket både er forholdsmessig og ikke innebærer særlig økte administrative byrder for støttemottakerne.
Departementet erkjenner at det er utfordrende å kartlegge antallet støttemottakere som påvirkes av forslaget. Norge har i dag skatte- eller informasjonsutvekslingsavtale med svært mange land. På bakgrunn av dette antok departementet i høringen at forslaget kun vil gjelde et begrenset omfang av Skattefunn-prosjekter. Øvrige høringsinstanser har ikke kommentert dette nærmere.
Høringsinstansene har derimot pekt på andre behov ved forslaget.
Akademikerne ber om at Skatteetaten og Forskningsrådet gir veiledning og oppdatert informasjon om hvilke land som omfattes av den foreslåtte regelen. Departementet viser til at skatteavtaler og informasjonsutvekslingsavtaler er offentlige og publiseres på regjeringen.no
Fintech Norway og Advokatforeningen fremhever viktigheten av tydelig veiledning om hvordan reglene skal anvendes i moderne teknologiprosjekter og om hvordan foretak skal kartlegge leverandører, underleverandører og konserninterne ressurser som kan bli berørt.
Departementet viser til at det avgjørende for om regelen avskjærer Skattefunn-fradrag, er at foretaket det er inngått avtale med er hjemmehørende i et land utenfor EØS og som Norge ikke har skatteavtale eller informasjonsutvekslingsavtale med.
Selv om forslaget kan innebære en innstramming for enkelte foretak, viser blant annet tingrettens avgjørelse i Dubai-saken at fraværet av skatte- eller informasjonsutvekslingsavtale gjør det krevende for Skatteetaten å verifisere at kostnadene til Skattefunn-prosjektet er reelle og relevante. En utvidelse av hvilke kostnader som skal omfattes av skatteloven § 16-40 syvende ledd, vil dermed forenkle Skatteetatens kontroller. Økokrim, Norsk Industri og Landsorganisasjonen i Norge har i sine høringsuttalelser gitt uttrykk for at de er enige i at utvidelsen forbedrer kontrollen med ordningen.
Skattefunn er en støtteordning for næringslivet som gir rett til et direktefradrag i skatt for foretak som oppfyller nærmere bestemte vilkår. Departementet mener derfor det er grunnlag for å kunne stille strengere krav til Skattefunn-fradraget, enn ved alminnelige fradrag etter skatteloven kapittel 6. Det påpekes at forslaget om utvidelse av skatteloven § 16-40 syvende ledd kun gjelder fradrag i Skattefunn, og ikke fradrag etter de alminnelige reglene i skatteloven.
Departementet mener at hensynet til å kunne verifisere at kostnadene til Skattefunn prosjektet er reelle og relevante, må veie tyngre enn innstrammingene forslaget innebærer.
Det vises til forslag til endring av skatteloven § 16-40 åttende ledd.
Utvidet forskriftshjemmel for deling av taushetsbelagte opplysninger
Innledning og sammendrag
Et særtrekk ved Skattefunn er blant annet måten ordningen er organisert på. Søknadsbehandlingen og vurderingen av FoU-innholdet i prosjektene gjøres av Forskningsrådet, mens kontroll, beregning av fradraget og eventuell utbetaling av støtte gjøres av Skatteetaten. Denne kompetansefordelingen gjør reglene utfordrende å kontrollere. Dette skyldes at opplysninger om søknader, søkere, prosjektet og gjennomføringen av dette vil ligge hos Forskningsrådet, mens opplysninger knyttet til kontroll, beregning av fradrag og utbetaling av støtte vil ligge hos Skatteetaten.
Opplysninger som Forskningsrådet og skattemyndighetene mottar, er underlagt regler om taushetsplikt. Kompetansefordelingen gjør det nødvendig å utveksle slike opplysninger mellom organene. Departementet har fastsatt et unntak fra denne taushetsplikten i forskrift. I praksis er det oppstått en usikkerhet rundt rekkevidden av unntaket, noe som medfører at det i hovedsak bare utveksles opplysninger i forbindelse med kontroll av konkrete Skattefunn-prosjekter. Denne praksisen fører til at skattemyndighetene og Forskningsrådet ikke har tilstrekkelig med opplysninger til å utøve en effektiv kunnskaps- og risikobasert tilnærming til forvaltningen av og kontrollen med ordningen. Departementet foreslo derfor i høringsnotatet å utvide delingshjemmelen.
Usikkerheten rundt dagens delingshjemmel gjør seg også gjeldende for forskriftshjemmelen i skatteloven. Departementet foreslår på denne bakgrunn at forskriftshjemmelen utvides for å sikre et klart og tilstrekkelig hjemmelsgrunnlag slik at departementet kan fastsette en utvidet delingshjemmel mellom skattemyndighetene og Forskningsrådet. Forslaget har ingen provenyvirkning.
Departementet viser til forslag til skatteloven § 16-40 nytt niende ledd.
Det foreslås at endringen skal få virkning fra og med inntektsåret 2027. 
Gjeldende rett
Opplysninger som Forskningsrådet og Skatteetaten mottar ved forvaltningen av Skattefunn, er underlagt taushetsplikt etter forvaltningsloven § 13 og skatteforvaltningsloven § 3-1. Kompetansefordelingen gjør det nødvendig å utveksle opplysninger mellom organene for å forvalte og kontrollere ordningen. I slike tilfeller kommer reglene om taushetsplikt på spissen. Lovgiver har derfor fastsatt en forskriftshjemmel i skatteloven § 16-40 åttende ledd, slik at Finansdepartementet kan gi forskrift om utveksling av taushetsbelagte opplysninger. Bestemmelsen gir Forskningsrådet og skattemyndighetene hjemmel til å utveksle taushetsbelagte opplysninger for å sikre kontroll av et forsknings- og utviklingsprosjekt etter skatteloven § 16-40. Begrunnelsen for unntaket er at kontrollmulighetene skal være tilsvarende som om ordningen ble forvaltet av ett organ, jf. Prop. 116 LS (2010–2011) Endringar i skatte- og avgiftsreglane mv. punkt 5.3.1. Forskningsrådet og skattemyndighetene tolker og praktiserer unntaket slik at taushetsbelagte opplysninger i hovedsak bare kan utveksles i forbindelse med kontroller av konkrete Skattefunn-prosjekter.
Opplysninger som Forskningsrådet mottar fra Skatteetaten, er underlagt taushetsplikt etter skatteforvaltningsloven, jf. FSFIN § 16-40-11, og fraviker dermed utgangspunktet om at det er mottakerorganets regler for taushetsplikt som gjelder, jf. skatteforvaltningsloven § 3-11 første punktum.
Høringen
I høringsnotatet foreslo departementet å utvide dagens forskriftshjemmel i skatteloven § 16-40 åttende ledd andre punktum. Formålet med forslaget er å sikre et klart og tilstrekkelig hjemmelsgrunnlag i Finansdepartementets samleforskrift til skatteloven for en utvidet delingshjemmel mellom Forskningsrådet og skattemyndighetene.
Høringsnotatets forslag om utvidet delingshjemmel innebærer blant annet at det fastsettes forskrift om at Forskningsrådet og skattemyndighetene kan utveksle taushetsbelagte opplysninger til forvaltning og kontroll med ordningen, uavhengig om det foreligger en konkret kontrollsituasjon. Opplysningene skal etter forslaget kunne utveksles automatisk. Det ble også foreslått at opplysninger om relevante straffbare forhold skal kunne utveksles for en begrenset tidsperiode på opptil fem år, regnet fra rettskraftig dom, vedtatt forelegg eller rettskraftig ilagt administrativ reaksjon.
Flertallet av høringsinstansene som har inngitt svar støtter forslaget. Det er bred enighet om at bedre informasjonsflyt vil kunne styrke kontrollen og muligheten til å avdekke misbruk. Enkelte høringsinstanser omtaler forslaget som et av de mest treffsikre tiltakene mot misbruk i høringsnotatet.
Næringslivets Handelsorganisasjon, TEK Norge, Foreningen for innovasjonsselskaper i Norge og Front Innovation AS fremhever at forslaget innebærer bedre bruk av allerede rapporterte opplysninger, og ikke pålegger foretakene nye byrder.
Økokrim uttaler at tydeligere delingsadgang antas å styrke muligheten til å avdekke straffbare forhold vesentlig.
En gruppe høringsinstanser bestående av Akademikerne, Fintech Norway, Foreningen for innovasjonsselskaper i Norge, Regnskap Norge og Advokatforeningen støtter forslaget, men med klare krav til rettssikkerhet og personvern. Institutt for energiteknikk tilføyer at informasjonssikkerheten må ivaretas forsvarlig.
Norges forskningsråd uttaler at endringen må ha gradvis innfasing av datadeling fra Skatteetaten, der opplysninger, hyppighet og teknisk løsning tilpasses formålet og aktørenes kapasitet.
Enkelte høringsinstanser har merknader til de foreslåtte forskriftsendringene. Blant annet peker Advokatforeningen på at det er uklart hva som omfattes av formuleringene «straffbare forhold» og «automatisk» deling.
Vurderinger og forslag
Innledning
Departementet opprettholder forslaget fra høringen om å utvide dagens forskriftshjemmel i skatteloven § 16-40 åttende ledd andre punktum, slik at departementet kan fastsette en utvidet delingshjemmel mellom Forskningsrådet og skattemyndighetene i FSFIN § 16-40-11.
Det er i praksis oppstått usikkerhet om rekkevidden av unntaket i FSFIN § 16-40-11 til å utveksle opplysninger uavhengig av taushetsplikten mellom Forskningsrådet og skattemyndighetene. Ordlyden i bestemmelsen kan trekke i retning av at utveksling av taushetsbelagte opplysninger bare gjelder i tilfeller hvor det gjennomføres en kontroll av et konkret Skattefunn-prosjekt. Forarbeidene er mer tvetydige. På den ene siden fremgår det at taushetsbelagte opplysninger skal kunne utveksles for «å gjennomføre kontroll av eit FoU-prosjekt», jf. Prop. 116 LS (2010–2011) punkt 5.3.1. På den andre siden fremgår det at unntaket ble innført for at kontrollmulighetene skulle være de samme som om ordningen ble forvaltet av ett organ. Sistnevnte kan tyde på at unntaket ikke skal være begrenset til kontroller av konkrete prosjekter. Denne usikkerheten har ledet til at Forskningsrådet og skattemyndighetene bare utveksler taushetsbelagte opplysninger i forbindelse med kontroller av konkrete Skattefunn-prosjekter. Det er blant høringsinstansene bred enighet om at dette er uheldig.
Både skattemyndighetene og Forskningsrådet forvalter og utfører sine kontrolloppgaver med en kunnskaps- og risikobasert tilnærming. For at en slik forvaltning og kontroll skal fungere effektivt, kreves det tilgang på opplysninger. Når utvekslingen av opplysninger begrenser seg til konkrete kontroller av enkeltprosjekter, har ikke organene tilgang på de nødvendige opplysningene for å utføre oppgavene på en tilfredsstillende måte.
Eksempelvis vil opplysninger om hvem som administrerer og arbeider med Skattefunn i et foretak, kunne bidra til at aktører med forhøyet risiko for manglende etterlevelse av regelverket og misbruk av Skattefunn i større grad identifiseres. Dette gjelder særlig i tilfeller hvor såkalt «rundfakturering» benyttes for å oppnå høyere Skattefunn-fradrag. Rundfakturering innebærer at to eller flere foretak fakturerer hverandre for å øke fradragsgrunnlaget, samtidig som nettoeffekten blir tilsvarende null i resultatregnskapene. Muligheten til å utveksle taushetsbelagte opplysninger hyppigere vil være et viktig virkemiddel for å komme tilstrekkelig tidlig inn i saker med høy risiko for manglende etterlevelse og misbruk. Tidlig deling av opplysninger legger altså til rette for mer treffsikre analyser av risiko, både på overordnet og konkret nivå. Potensielt kan det også legge til rette for at støttemottakere som har til hensikt å misbruke ordningen, blir stanset allerede før søknaden godkjennes.
Økt tilgang på opplysninger vil ikke bare kunne bidra til at kontrolltiltak og oppfølging rettes mot aktører hvor risikoen for misbruk er størst, men også til at kontrollhyppigheten av de som etterlever ordningen, blir mindre. Dette vil igjen kunne gi en mer effektiv utnyttelse av offentlige ressurser. Departementet legger på denne bakgrunn opp til at dagens delingshjemmel i forskrift bør utvides.
Hva det bør gis opplysninger om
Forskningsrådet mottar i dag opplysninger fra støttemottakere i forbindelse med Skattefunn-søknaden og års- og sluttrapporter, samt tips fra tredjeparter. Søknaden skal inneholde alle nødvendige opplysninger for at Forskningsrådet skal kunne ta stilling til om prosjektet oppfyller vilkårene i loven, jf. FSFIN § 16-40-4 andre ledd. Dette innebærer blant annet informasjon om foretakets navn, organisasjonsnummer, hvilken bransje virksomheten driver innenfor og godkjenningsperiode. Videre innebærer det informasjon om rapporterte og budsjetterte kostnader, finansieringsplan, hvem som er prosjektansvarlig, prosjektpersonell, daglig leder, søker og informasjon om prosjektinnholdet. I tillegg innebærer det informasjon om hvem som har sendt inn søknader og opplysninger på vegne av foretaket og hvem som er rolleinnehavere og prosjektledere med videre. Opplysninger som Forskningsrådet mottar gjennom års- og sluttrapporter, kan også omfatte opplysninger som nevnt over, i tillegg til opplysninger om prosjektets fremdrift.
De nevnte opplysningene gjør at Forskningsrådet kan utarbeide lister over prosjekter de mener bør kontrolleres av skattemyndighetene. Disse listene gir en oversikt over foretak med godkjente Skattefunn-prosjekter som Forskningsrådet vurderer at kan ha forhøyet risiko for manglende etterlevelse av ordningen, og som Skatteetaten derfor bør vurdere å ta ut til kontroll.
Skatteetaten mottar på sin side opplysninger fra støttemottakere gjennom skattemeldingen, opplysninger fra egne kontroller og utfallet av disse, tips fra tredjeparter og opplysninger om relevante straffbare forhold.
Advokatforeningen uttaler at det ikke er nærmere klargjort hva som omfattes av «straffbare forhold». Det reises spørsmål ved om det kreves formell mistanke, tiltale eller endelig dom for at det skal være aktuelt å dele informasjon, herunder om Skatteetatens egne mistanker også vil omfattes. Foreningen viser også til at det ikke er nærmere forklart hvilke offentlige etater som vil dele informasjon om straffbare forhold med Skatteetaten, og i hvilke tilfeller, slik at dette også vil kunne deles med Forskningsrådet.
Departementet legger til grunn at relevante straffbare forhold vil være overtredelser av straffeloven kapittel 30. I tillegg legger departementet til grunn at administrative reaksjoner og straff etter skatteforvaltningsloven kapittel 14 også bør omfattes av delingshjemmelen som er foreslått i høringsnotatet. For at det skal kunne utveksles opplysninger om straffbare forhold eller administrative reaksjoner mener departementet at det må foreligge en rettskraftig dom eller administrativ reaksjon, eller vedtatt forelegg. Departementet viser til at Skatteetaten i stor grad får tilgang på slike opplysninger fra saksbehandlingen eller kontrollsaker, herunder saker hvor det er ilagt tilleggsskatt. Det vil også kunne være tilsvarende opplysninger om skatteunndragelser i forbindelse med skattefastsettingen. Utover disse tilfellene vil Skatteetaten normalt ikke ha tilgang til informasjon om straffereaksjoner, med mindre disse deles til Skatteetaten fra eksterne, for eksempel gjennom tips eller fra andre offentlige etater som politiet.
Utveksling av opplysninger tilknyttet lister over foretak Forskningsrådet mener skattemyndighetene bør kontrollere nærmere, kan være basert på enten en risikovurdering, mistanke, eller tips fra tredjeparter. Opplysningene, og eventuelle mistanker bak listene, er imidlertid tettere tilknyttet støttemottakernes bruk av Skattefunn, og organenes forvaltnings- og kontrolloppgaver enn til de relevante straffbare forholdene. Departementet mener derfor at disse opplysningene bør kunne utveksles.
Høringsinstansene Næringslivets Hovedorganisasjon, TEK Norge, Foreningen for innovasjonsselskaper i Norge og Front Innovation AS støtter forslaget og fremhever at utvekslingen av opplysningene ikke innebærer nye byrder for foretakene ettersom opplysningene allerede rapporteres inn. Abelia uttaler at forslaget bidrar til bedre utnyttelse av informasjonsmengden det offentlige allerede har.
Selv om enkelte at de nevnte opplysningene ikke er underlagt reglene om taushetsplikt, medfører usikkerheten rundt dagens delingshjemmel at opplysningene over hovedsakelig utveksles ved kontroll av konkrete Skattefunn-prosjekter. De nevnte opplysningene over bør kunne utveksles mellom Forskningsrådet og skattemyndighetene, uavhengig av konkrete kontroller av Skattefunn-prosjekter. For utveksling av opplysninger om straffbare forhold mener departementet at disse opplysningene ikke bør kunne utveksles for forhold mer enn fem år tilbake i tid fra rettskraftig dom eller administrativ reaksjon som er å regne som straff, eller vedtakelse av forelegg. Departementet legger opp til å regulere dette nærmere i forskrift.
Hvordan opplysningene bør utveksles
Opplysninger kan endre seg fortløpende, for eksempel om rolleinnehavere og hvem som har fullmakt til å utføre oppgaver på vegne av foretaket i relasjon til Skattefunn. Dagens restriktive praksis for når opplysninger utveksles, svekker dermed mulighetene til å forvalte og kontrollere ordningen effektivt. Gjennomførte kontroller tyder på at misbruket ikke i tilstrekkelig grad er redusert med de eksisterende virkemidlene. Behovet for å forebygge, analysere og vurdere helheten av misbruket av ordningen blir dermed ikke ivaretatt. Departementet mener derfor at dagens adgang til å utveksle opplysninger bør utvides. Etter departementets vurdering kan dette behovet i større grad dekkes dersom opplysningene utveksles automatisk mellom skattemyndighetene og Forskningsrådet fremfor at det må fremsettes konkrete forespørsler. Et slikt forslag vil være ressursbesparende for organene, og sikre at opplysningene er oppdaterte til enhver tid.
Advokatforeningen bemerker at det er uklart hvordan informasjonsdelingen skal finne sted, herunder om denne i noen grad skal automatiseres. Foreningen uttaler videre at det er uklart hva departementet legger i ordet «automatisk», og mener dette bør klargjøres.
Departementet legger til grunn at «automatisk» utveksling av opplysninger innebærer en løpende systematisk deling av de foreslåtte opplysningene mellom skattemyndighetene og Forskningsrådet, uten forutgående anmodning. Dette kan for eksempel gjøres digitalt og vil bidra til å holde de administrative kostnadene lave. Departementet vil overlate til skattemyndighetene og Forskningsrådet å avgjøre selv hvordan deling kan gjøres på en hensiktsmessig måte innenfor de rammene som følger av forslaget. Det vises blant annet til Norges forskningsråd sin høringsuttalelse om at endringen må ha gradvis innfasing av datadeling fra Skatteetaten, der opplysninger, hyppighet og teknisk løsning tilpasses formålet og aktørenes kapasitet.
På denne bakgrunn mener departementet at opplysningene som er beskrevet over, bør kunne utveksles automatisk mellom skattemyndighetene og Forskningsrådet. Departementet legger derfor opp til å utvide dagens delingshjemmel i Finansdepartementets samleforskrift til skatteloven.
Forslag om utvidet forskriftshjemmel i skatteloven § 16-40
En utvidelse av dagens forskrift om utveksling av taushetsbelagte opplysninger, krever endring i forskriftshjemmelen. Skatteloven § 16-40 åttende ledd andre punktum gir i dag departementet adgang til å gi forskrift om utveksling av opplysninger tilknyttet «et» forsknings- og utviklingsprosjekt mellom Forskningsrådet og skattemyndighetene. Det vises her til omtalen ovenfor av usikkerheten om rekkevidden til FSFIN § 16-40-11. Departementet oppfatter at denne usikkerheten også gjør seg gjeldende for skatteloven § 16-40 åttende ledd annet punktum.
Departementet foreslår derfor å utvide skatteloven § 16-40 åttende ledd andre punktum, slik at departementet får fullmakt til å fastsette en utvidet delingshjemmel i Finansdepartementets samleforskrift til skatteloven. Det vises til forslag til endring av skatteloven § 16-40 nytt niende ledd.
Personvernkonsekvenser
Taushetspliktsreglene i skatteforvaltningsloven § 3-1 og forvaltningsloven § 13 er begrunnet i viktige personvern- og rettssikkerhetshensyn. Behandling av taushetsbelagte opplysninger innebærer dermed et inngrep overfor dem det gjelder, og må oppfylle visse krav for å anses berettiget.
Det følger av kravene til Grunnloven § 102 sammenholdt med Rt. 2015 side 93 avsnitt 60 flg. EMK art. 8 nr. 2 og personvernforordningen artikkel 6 og 23 at behandlingen av personopplysninger må ha tilstrekkelig hjemmel, forfølge et legitimt formål og være forholdsmessig. Automatisk utveksling av taushetsbelagte opplysninger anses å innebære et større inngrep enn utveksling av opplysninger i konkrete kontrolltilfeller. Dette medfører at det stilles strengere krav til forholdsmessighetsvurderingen.
Forslaget til utvidet forskriftshjemmel i skatteloven § 16-40 nytt niende ledd vil, sammen med høringsnotatets forslag til utvidelse av delingshjemmelen i Finansdepartementets samleforskrift til skatteloven, gi rettslig grunnlag for behandling av de ovenfor nevnte taushetsbelagte opplysninger mellom Forskningsrådet og skattemyndighetene. Departementet legger til grunn at dette gir tilstrekkelig rettslig grunnlag i samsvar med personvernforordningen artikkel 6, Grunnloven § 102 og EMK artikkel 8.
Formålet med forslaget om utvidet forskriftshjemmel er å sikre et klart og tilstrekkelig hjemmelsgrunnlag, slik at departementet kan gi forskrift om automatisk utveksling av taushetsbelagte opplysninger mellom skattemyndighetene og Forskningsrådet. Departementets forslag i høringsnotatet om en utvidet delingshjemmel i Finansdepartementets samleforskrift til skatteloven, skal sikre at skattemyndighetene og Forskningsrådet får et bedre grunnlag for å forebygge og utøve kontroll- og tilsynsfunksjon i skattesaker. Disse forslagene vil også bidra til å motvirke skatteunndragelser. Etter EMK artikkel 8 nr. 2 er hensynet til landets økonomiske velferd et relevant formål. Et legitimt formål etter personvernforordningen artikkel 23 nr. 1 bokstav e og h er medlemsstatenes kontrollfunksjon tilknyttet utøvelsen av offentlig myndighet i blant annet skattesaker. Departementet legger dermed til grunn at kravene etter personvernforordningen artikkel 5 om formålsbestemthet og kravet etter Grunnloven og EMK om at inngrepet må forfølge et legitimt formål, er oppfylt i denne saken.
Dette innebærer at inngrepet må være nødvendig for å oppnå formålet, og forholdsmessig overfor Skattefunn-brukerne. For å vurdere dette må det foretas en avveining mellom Skattefunn-brukernes behov for beskyttelse av de taushetsbelagte opplysningene, og Skatteetaten og Forskningsrådets behov for automatisk deling av de taushetsbelagte opplysningene i lys av formålet.
Skatteetatens og Forskningsrådets oppgaver omfatter blant annet å forvalte, kontrollere, herunder vurdere og behandle søknader, samt kontrollere at vilkårene for skattefradrag er oppfylt. Dette gjøres som nevnt med utgangspunkt i en kunnskaps- og risikobasert tilnærming. En automatisk utveksling av de nevnte taushetsbelagte opplysningene vil sette organene i bedre stand til å treffe mer korrekte avgjørelser og utføre oppgavene mer effektivt sammenlignet med dagens praksis for utveksling av opplysninger.
Etter departementets vurdering vil forslaget sammen med en utvidet delingshjemmel også bidra til å målrette kontroller mot aktører med forhøyet risiko for manglende etterlevelse, og dermed redusere omfanget av og mulighetene for skatteunndragelser. Dette vil videre bidra til å sikre riktig skatt, gi legitimitet til skattesystemet og rettferdige konkurransevilkår. Departementet vurderer derfor at automatisk utveksling av de nevnte taushetsbelagte opplysningene mellom Forskningsrådet og skattemyndighetene er både relevant og nødvendig for å sikre effektiv forvaltning og kontroll med Skattefunn. Dette taler også for at forslaget om utvidet forskriftshjemmel i skatteloven § 16-40 nytt niende ledd er relevant og nødvendig for å sikre effektiv forvaltning og kontroll med Skattefunn.
Høringsinstansen Abelia uttaler at en utvidet delingshjemmel vil styrke en kunnskaps- og risikobasert kontroll der den treffer best, mens Fintech Norway synes det er positivt med tiltak som kan bidra til mer treffsikker kontroll og mindre misbruk.
Selv om forslaget til utvidet forskriftshjemmel og en utvidet delingshjemmel utgjør et inngrep i personvernet, er det hovedsakelig tale om utveksling av virksomhetsbaserte opplysninger. Flere av disse opplysningene finnes tilgjengelig i offentlig registre som Brønnøysundregistrene. Skattemyndighetene og Forskningsrådet har behov for opplysninger for å forvalte og kontrollere ordningen. Brukere av en frivillig ordning som Skattefunn må derfor kunne påregne at slike opplysninger blir delt.
Eventuelle personopplysninger som deles, vil i all hovedsak være personopplysninger knyttet til roller og handlinger som utføres på vegne av virksomhetene. Dette er personopplysninger som de aktuelle personene i virksomheten også må påregne at blir delt for de samme formål, tilsvarende virksomhetsopplysningene.
Som hovedregel vil det med forslaget ikke være aktuelt å fastsette en delingshjemmel i forskrift om å dele særlige personopplysninger etter personvernforordningen artikkel 9. I den grad det fastsettes en forskrift om å dele personopplysninger om straffedommer og lovovertredelser etter personvernforordningen artikkel 10, vil delingen måtte være begrenset til opplysninger som er relevante for å kunne utøve kontroll og avdekke misbruk av ordningen. Det vises til de nevnte opplysningene om straffbare forhold og administrative reaksjoner i punkt 5.7.4. Deling av slike opplysninger bør begrenses til forhold som er fem år tilbake i tid fra tidspunktet for rettskraftig dom eller administrativ reaksjon eller vedtak av forelegg. Dette bidrar etter departementets vurdering til å gjøre forslaget om utvidet forskriftshjemmel mindre inngripende.
Opplysningene vil gjøre Forskningsrådet oppmerksom på slike forhold, og sette dem bedre i stand til å vurdere opplysningene i søknaden. Det bør etter departementets syn heller ikke fremstå som upåregnelig for personer som har sentrale roller tilknyttet Skattefunn-foretak, at offentlige myndigheter har behov for slike opplysninger av kontrollhensyn, og at slike opplysninger blir delt.
Flere høringsinstanser som Akademikerne, Fintech Norway, Foreningen for innovasjonsselskaper i Norge, Regnskap Norge og Advokatforeningen støtter forslaget, men med krav om rettssikkerhets- og personvernrammer. Institutt for energiteknikk tilføyer at informasjonssikkerheten må ivaretas forsvarlig.
Departementet er enig i dette, og viser til drøftelsene om forholdsmessigheten ved forslaget over. I tillegg viser departementet til at de nevnte opplysningene som bør kunne deles mellom skattemyndighetene og Forskningsrådet, vil være underlagt de strenge taushetspliktsreglene i skatteforvaltningsloven. Dette sikrer at opplysningene ikke deles uten at det foreligger lovbestemt adgang til videre deling, og at opplysningene ikke kommer på avveie. Den strenge taushetsplikten taler også for at forslaget er forholdsmessig.
Departementet kan ikke se at det finnes andre, mindre inngripende muligheter som i tilstrekkelig grad ivaretar de aktuelle hensynene. Departementet viser til at skattemyndighetene og Forskningsrådet over en lengre periode har brukt betydelige ressurser på kontroll og veiledning, men at dagens virkemidler ikke er tilstrekkelig til å beskytte Skattefunn mot uønskede tilpasninger og misbruk.
På bakgrunn av dette vurderer departementet at både skattemyndighetene og Forskningsrådet har et nødvendig behov for tilgang på taushetsbelagte opplysninger i forbindelse med forvaltning og kontroll av Skattefunn. Tilsvarende har departementet et nødvendig behov for en utvidet forskriftshjemmel, slik at det kan gis en utvidet delingshjemmel i tråd med forslaget i høringsnotatet. Departementet vurderer også at Forskningsrådets og skattemyndighetenes behov for taushetsbelagte opplysninger veier tyngre enn Skattefunn-brukernes behov for beskyttelse av opplysningene. Det skyldes at utvekslingen av opplysningene er nødvendige for å sikre effektiv kontroll med og forvaltning av ordningen. Utvekslingen anses heller ikke som særlig inngripende siden opplysningene i stor grad allerede er offentlige. Det må i tillegg anses som påregnelig at slike opplysninger deles i forbindelse med tildeling av støtte gjennom Skattefunn. Departementet vurderer derfor at forslaget om utvidet forskriftshjemmel i skatteloven § 16-40 nytt niende ledd, ikke innebærer vesentlige eller uforholdsmessige inngrep i personvernet.
Utgangspunktet etter skatteforvaltningsloven § 3-3 andre ledd og forskrift til skatteforvaltningsloven § 3-3-1 første ledd er at det skal gjøres en forholdsmessighetsvurdering av opplysningene før de deles. Begrunnelsen og formålet for delingen av opplysningene vil være de samme fra gang til gang. På bakgrunn av konklusjonen over vurderer departementet at deling av opplysningene er forholdsmessig, og at det som hovedregel ikke vil være behov for en konkret forholdsmessighetsvurdering ved deling av opplysningene i det enkelte tilfellet.
Øvrige forskriftsendringer
I tillegg til lov- og forskriftsforslagene som er omtalt i punkt 5.4 til 5.7, inneholdt høringsnotatet følgende forslag til endringer i Finansdepartementets samleforskrift til skatteloven:
Krav om opplysninger om prosjektpersonell i søknaden. 
Krav om styregodkjent finansieringsplan i søknaden. 
Utvidet dokumentasjonsplikt for Skattefunn-kostnader til nærstående.
Oppheving av avkortningsregelen for inntekter fra prototyper og forsøksprosjekter. 
Forslagene skal bidra til å styrke kontrollen med Skattefunn og redusere faren for misbruk. Forslagene retter seg særlig mot søknads- og dokumentasjonskravene, og skal gjør det enklere å avdekke fiktive kostnader og prosjekter uten reelt forsknings- og utviklingsinnhold.
Regjeringen fastholder forslagene. Forskriftsendringene fastsettes av departementet i egen prosess.
Forslaget til krav om opplysninger om prosjektpersonell har i høringen fått blandede tilbakemeldinger. Et flertall av høringsinstansene støtter forslaget enten helt eller delvis. Et mindretall av instansene er imot forslaget. Disse instansene peker på at kompetansebehovet kan endre seg, og at forslaget er byråkratisk.
Innspillene til forslaget om å innføre styregodkjent finansieringsplan i søknaden er delte. Formålet om å styrke internkontrollen i søkerbedriften har bred støtte blant høringsinstansene. Hovedinnvendingene retter seg særlig mot å skulle pålegge styrebehandling. Blant annet mener Næringslivets Hovedorganisasjon at bedriftene selv bør kunne avgjøre hva som skal behandles i styret innenfor rammene i aksjelovgivningen, og viser til at for små bedrifter kan Skattefunn-søknader være noe som allerede må behandles av styret etter nåværende regler, mens det ikke nødvendigvis er tilfellet for større bedrifter. En annen innvending er at styrebehandling i noen tilfeller vil kunne ha begrenset virkning mot misbruk. Blant annet peker flere høringsinstanser på at det i mindre selskaper i praksis blir samme person som utarbeider søknaden og godkjenner finansieringsplanen.
Departementet er enig i at et krav om styregodkjenning av finansieringsplanen ikke nødvendigvis vil ha samme virkning på misbruk i alle tilfeller. I selskaper med eksterne styremedlemmer vil forslaget likevel kunne sikre at prosjektet forelegges andre enn dem som står for oppfølgingen, og da må kravet antas å kunne ha god effekt mot misbruk. For større selskaper vil det kunne innebære styrebehandling av en sak som ellers ville vært håndtert av daglig ledelse. Kravet vil i de fleste tilfeller innebære at en ytterligere sak føres opp på en dagsorden. Planen vil bygge på et grunnlag søkerbedriften må utarbeide uavhengig av styrekravet. Videre dekker støtten fra Skattefunn inntil 19 pst. av prosjektkostnadene og de øvrige kostnadene må finansieres på annet vis. For å begrense muligheten for å motta støtte uten egen ressursinnsats til FoU, mener departementet det er berettiget å kreve at selskapene sannsynliggjør hvordan prosjektene blir finansiert. Departementet mener derfor at styregodkjenning ikke er et urimelig krav i en ellers generøs ordning som Skattefunn.
Flertallet av høringsinstansene støtter helt eller delvis forslaget om utvidet dokumentasjonsplikt ved kjøp mellom nærstående. Enkelte av høringsinstansene peker på at forslaget er målrettet og gjelder et identifisert risikoområde. Blant høringsinstansene som delvis støtter forslaget reises det spørsmål om hvem som skal signere timelistene når prosjektleder tilhører et annet foretak, og at et fullstendig prosjektregnskap kan være uforholdsmessig.
Forslaget om oppheving av avkortningsregelen for inntekter fra prototyper og forsøksprosjekter har bred støtte blant høringsinstansene. Enkelte høringsinstanser peker på at regelen bør vurderes nærmere, og at det kan være risiko for at Skattefunn misbrukes.
Selv om høringsinstansenes tilbakemeldinger til enkelte forslag er delt, er det klare flertallet positive. Helheten av forslagene innebærer en pakke som sammen gjør Skattefunn mer motstandsdyktig mot misbruk, samtidig som ordningen bevares som en enkel og tilgjengelig finansieringsmulighet for forskning og utvikling i næringslivet.
Økonomiske og administrative konsekvenser
Skattefunn skal fortsatt være en administrativt enkel ordning. Det begrenser ressursbruken for støttemottakerne og myndighetene. Samtidig må det sørges for at det er balanse mellom brukervennlighet for støttemottakerne og myndighetenes behov for kontroll, slik at faren for misbruk er liten.
Flere av de foreslåtte endringene vil kunne øke de administrative byrdene for støttemottaker og for myndighetene, men samtidig vil de bidra til å forebygge og avdekke misbruk. Dette gjelder forslaget om å innføre krav om styregodkjent finansieringsplan og opplysningsplikt om prosjektpersonell, og utvidet dokumentasjonsplikt for fradrag for Skattefunn-kostnader til nærstående. Disse forslagene vil kunne bidra til bedre etterlevelse av reglene. I seg selv vil ikke forslagene påvirke retten til Skattefunn-fradrag. Forslagene vil likevel kunne øke terskelen for å søke om støtte, eller i misbrukstilfeller, øke antall avslag på søknader om støtte.
Forslaget om å oppheve garantifristen anslås ikke å ha provenyvirkninger. Videre antas forslaget å gi en større spredning av søknadene, noe som igjen kan gi en jevnere arbeidsbelastning for Forskningsrådet. 
Det eneste forslaget som anslås å ha økonomiske konsekvenser av betydning, er forslaget om at fradragsrammen skal gjelde på konsernnivå. Departementet anslår at om lag 50–70 konsern vil få reduserte Skattefunn fradrag som følge av forslaget. Det vil øke årlig proveny med om lag 130 mill. kroner når overgangsreglene er utløpt. Med forslaget til overgangsregel i punkt 5.5.6 anslås provenyøkningen i 2027 og 2028 til henholdsvis om lag 80 og 50 mill. kroner. Forslaget innebærer trolig at noen færre prosjekter kvalifiserer til Skattefunn-støtte. De administrative kostnadene for Forskningsrådet og Skatteetaten kan bli tilsvarende redusert. Samtidig vil selskaper i samme konsern måtte samordne sine krav om fradrag i henhold til fradragsrammen. Dette vil kunne øke byrdene for de støttemottakerne dette gjelder.
Forslag om at det ikke skal gis fradrag for FoU-kostnader fra land utenfor EØS uten skatte- eller informasjonsutvekslingsavtale, er en innstramming som vil begrense fradragsgrunnlaget. Det antas likevel at provenyvirkningene vil være svært begrensede.
Forslaget om utvidet delingshjemmel vil kunne bidra til å avdekke flere misbrukstilfeller. Samtidig som det blir administrativt enklere for Forskningsrådet og skattemyndighetene å dele opplysninger, vil forslaget også føre til arbeid knyttet til håndtering av flere opplysninger.
Samlet anslås de administrative byrdene for Forskningsrådet å øke noe som følge av forslagene. For skattemyndighetene anslås de samlede administrative konsekvensene å være begrensede.
Ikrafttredelse og overgangsregler
Det foreslås at endringene skal tre i kraft straks med virkning fra og med inntektsåret 2027. Videre foreslås det overgangsregler til forslag til endring av § 16-40 tredje og sjette ledd og opphevelse av § 16-40 femte ledd.
Videre utredning av endringer i Skattefunn
Finansdepartementet vil i samråd med Nærings- og fiskeridepartementet og Kunnskapsdepartementet utrede endringer i Skattefunn, med formål om at ordningen i større grad kan stimulere til økt FoU-innsats i næringslivet, blant annet gjennom samarbeid mellom næringsliv og forskningsmiljøer. Departementene vil innhente innspill fra næringslivet og andre berørte parter om eventuelle endringer, og tar sikte på å sende mulige forslag på høring våren 2027.

Utvidelse av aksjeparekontoordningen
Innledning og sammendrag
Departementet foreslår at ordningen med aksjesparekonto utvides slik at også aksjer og egenkapitalbevis tatt opp til handel på multilateral handelsfasilitet kan eies gjennom aksjesparekonto.
De senere årene har det vært en utvikling i kapitalmarkedene hvor flere små og mellomstore vekstbedrifter henter kapital gjennom markedsplasser med enklere regelverk enn børser og andre regulerte markeder. Disse markedsplassene er blitt en viktig finansieringskilde, særlig for selskaper i en tidlig vekstfase. Den foreslåtte utvidelsen vil legge til rette for denne utviklingen, og vil gjøre ordningen med aksjesparekonto mer fleksibel for skattyterne.
I dag kan midler på aksjesparekonto bare brukes til å investere i børsnoterte aksjer og egenkapitalbevis i selskap hjemmehørende i EØS og andeler i aksjefond hjemmehørende i EØS. Som børsnotert regnes også aksjer og egenkapitalbevis notert på andre regulerte markeder enn børs. Med aksjefond menes verdipapirfond med mer enn 80 prosent aksjeandel.
Aksjeparekonto er en ordning som gir vanlige sparere mulighet til å investere i verdipapirer på lignende skattevilkår som for investeringer gjennom eget selskap. Som i et holdingselskap kan avkastning fra verdipapirer på aksjesparekontoen reinvesteres uten å bli skattlagt løpende, og sparemidler kan omfordeles mellom ulike verdipapirer på kontoen uten skattlegging. Ordningen er mye brukt. Tall fra Skatteetaten viser at det ved utgangen av 2025 var registrert 1 508 835 eiere av aksjesparekontoer i Norge. Samlet formue på kontoene var i overkant av 579 mrd. kroner (skattemessig verdsetting før fradrag for aksjerabatt). Bruken av aksjesparekonto er økende.
Forslaget har vært på høring, jf. nærmere omtale av høringen i punkt 6.4.
Å utvide ordningen med aksjesparekonto til å omfatte ikke-børsnoterte verdipapirer, innebærer enkelte utfordringer. Ordningen må avgrenses slik at forbrukerhensyn og investorvern blir ivaretatt. Multilaterale handelsfasiliteter er noe enklere regulert enn børser og andre regulerte markeder, med mindre omfattende krav til rapportering og kontroll. Mange av selskapene er små, nystartede eller under omstilling, noe som gir høyere risiko knyttet til utviklingen i selskapet. Færre kjøpere og selgere kan gi større kurssvingninger. Forbrukerhensyn og behovet for investorvern er vektlagt ved utarbeidelsen av lovforslaget. Avgrensning av ordningen er nærmere drøftet i punkt 6.6 og investorvern i punkt 6.7.
Ulike problemstillinger ved gjennomføring av utvidelsen er behandlet i punkt 6.8 til 6.12. En kort oversikt over disse problemstillingene er gitt i punkt 6.5. På disse punktene foreslås ingen lovendringer.
Økonomiske og administrative konsekvenser er nærmere omtalt i punkt 6.13.
Utvidelsen antas å ikke få provenyvirkninger. I aksjonærmodellen motvirker skjermingsfradraget at nåverdien av skatten på aksjeinntekter endres om realisasjon utsettes. Derfor antas det at realisasjon av aksjeinntekter ikke påvirkes på kort sikt, og at nåverdien av skatt på aksjeinntekter heller ikke påvirkes på lang sikt.
Administrativt vil den foreslåtte utvidelsen kreve enkelte endringer i rapporteringsrutiner og systemer for Skatteetaten og tilbyderne. Forslaget antas å medføre noe økt ressursbruk hos Skatteetaten til veiledning og kontroll. Det er lagt vekt på å gjennomføre utvidelsen på en måte som ivaretar hensynet til aktørene som tilbyr aksjesparekonto. Det er lagt opp til løsninger som gjør det mulig for Skatteetaten å gjennomføre beskatningen på en effektiv måte, uten vesentlig ressursbruk i etaten, hos tilbyderne og hos skattyterne.
Det vises til forslag til endringer i skatteloven § 10-21 andre, sjette og syvende ledd.
Det foreslås at endringene skal få virkning fra og med inntektsåret 2027. Det foreslås ingen overgangsregler. Ikrafttredelse og departementets vurdering av overgangsregler er omtalt i punkt 6.14.
Bakgrunn
Ved behandling av Dokument 8:108 S (2025–2026) anmodet Stortinget den 23. april 2026 om følgende, se Innst. 182 S (2025–2026) nr. 644:
«Stortinget ber regjeringen innen første halvår 2026 sende på høring et forslag om at aksjer som er notert på markedsplasser for små og mellomstore bedrifter («multilateral handelsfasilitet»), skal kunne eies gjennom aksjesparekonto, med sikte på innføring 1. januar 2027.»
I Innst. 182 S (2025–2026) uttalte komitéflertallet følgende:
«Komiteens flertall, medlemmene fra Arbeiderpartiet, Fremskrittspartiet, Høyre, Senterpartiet, Kristelig Folkeparti og Venstre, vil påpeke at markedsplasser som Euronext Growth har blitt en verdifull kilde til finansiering for vekstbedrifter i Norge. I Sverige er det åpnet for at midler på svensk aksjesparekonto («investeringssparkonto») kan investeres i aksjer som er notert på denne typen markedsplasser. Begrunnelsen for aksjesparekonto var å legge til rette for sparing og å bedre kapitaltilgangen for norske bedrifter. En utvidelse av aksjesparekontoordningen til også å omfatte aksjer på markedsplasser for mindre bedrifter vil være en naturlig videreføring av Stortingets intensjon med ordningen, og vil gi likere vilkår mellom Norge og Sverige.»
Departementet sendte 22. juni i år et forslag på høring om utvidet aksjesparekonto. Med høringsnotatet og dette lovforslaget følger departementet opp Stortingets anmodning.
Selve ordningen med aksjesparekonto ble vedtatt i forbindelse med behandlingen av statsbudsjettet for 2017, og fikk virkning fra 1. september 2017.
Innføringen av aksjesparekonto må ses i lys av tidligere stortingsvedtak. I Stortingets innstilling til Meld. St. 4 (2015–2016) Bedre skatt – En skattereform for omstilling og vekst, ba et bredt flertall regjeringen om å foreslå en ordning for langsiktig sparing i børsnoterte aksjer og aksjefond i forbindelse med budsjettet for 2017. Ordningen skulle innebære at gevinster ikke beskattes løpende.
Regjeringen Solberg fulgte opp med lovforslag i Prop. 1 LS (2016–2017) Skatter, avgifter og toll 2017 punkt 5.3. I proposisjonen ble formålet med aksjesparekonto presentert slik:
«Formålet med aksjesparekonto er å gjøre det enklere og mer gunstig for privatpersoner å omfordele sparemidler i aksjer, og på den måten bidra til at småsparere i større grad investerer i aksjer.»
Forslaget var basert på at midlene på kontoen skulle investeres i børsnoterte aksjer i selskap hjemmehørende i EØS og andeler i aksjefond hjemmehørende i EØS. Om denne avgrensningen heter det:
«Avgrensningen til børsnoterte aksjer kan blant annet ses i lys av begrunnelsen for anmodningsvedtaket om å utrede en aksjespareordning. I forbindelse med at anmodningsvedtaket (vedtak nr. 399 (2014–2015)) ble fremmet, uttalte Næringskomiteen i Innst. 140 S (2014–2015):
«Komiteen ser det som viktig i lys av den svake tilstedeværelsen av småsparere på Oslo Børs å stimulere til at små, private investorer kan investere i aksjer på Oslo Børs uten å gå veien om å danne et eget aksjeselskap.»
Departementet legger til grunn at børsnoterte aksjer avgrenses på samme måte som ved formuesbeskatningen. Her skilles det mellom børsnoterte aksjer og ikke-børsnoterte aksjer i forbindelse med verdsettelsen. EØS-avtalens krav om likebehandling tilsier at ordningen også må omfatte børsnoterte aksjer i selskap hjemmehørende i andre EØS-land.»
Under Stortingsbehandlingen ble ordningen utvidet til å gjelde også for egenkapitalbevis i selskap i EØS, jf. Innst. 4 L (2016–2017).
Ordningen med aksjesparekonto gjaldt opprinnelig kun gevinster på verdipapirer på kontoen. Utbytte fra verdipapirer var ikke omfattet av den utsatte beskatningen, men ble tilordnet aksjonærene direkte og skattlagt som normalt ved innvinning. Med virkning fra og med inntektsåret 2019 ble ordningen endret slik at det også ble utsatt beskatning av utbytte på kontoen.
Siden ordningen med aksjesparekonto ble innført 1. september 2017, har avgrensningen til børsnoterte aksjer i selskap i EØS, egenkapitalbevis i selskap i EØS og andeler i aksjefond i EØS ligget fast fram til den utvidelsen som foreslås her.
Gjeldende rett
Lovgivning om multilaterale handelsfasiliteter mv.
En multilateral handelsfasilitet (MHF) er, i likhet med regulerte markeder, en type handelsplass for aksjer og andre finansielle instrumenter. På handelsplassene blir flere kjøps- og salgsinteresser koblet sammen, slik at det kan inngås bindende handler, jf. verdipapirhandelloven § 2-7 tredje og fjerde ledd. I Norge har vi de regulerte markedene Euronext Oslo Børs (Oslo Børs), Euronext Expand og Norexeco. Euronext Growth er en MHF og også et vekstmarked for små og mellomstore bedrifter (SMB).
Verdipapirmarkedsdirektivet 2014 (MiFID II)[footnoteRef:7] gir detaljerte regler om handelsplasser for finansielle instrumenter. Formålet er blant annet å sikre gjennomsiktighet og tillit i markedet og å verne investorene. Regulerte markeder er undergitt en mer omfattende regulering enn MHF. Børser er en undergruppe av regulerte markeder med særlig streng regulering. Handelsplasser med status som vekstmarked for SMB er en undergruppe av MHF der det er gitt lempeligere krav for små og mellomstore bedrifter. Formålet er å redusere den administrative byrden og gjøre vekstmarkedene mer attraktive for investorer. Det skal gi små og mellomstore bedrifter bedre tilgang på kapital, slik at disse lettere kan vokse og senere flytte til regulerte markeder.[footnoteRef:8] Multilaterale handelsfasiliteter, og særlig de som kategoriseres som vekstmarked for SMB, fungerer altså som et alternativ til tradisjonelle regulerte markeder, og brukes typisk for notering av små eller relativt nystartede selskaper som ikke kan oppfylle alle kravene som stilles til notering på et regulert marked. [7: Europaparlaments- og rådsdirektiv 2014/65/EU av 15. mai 2014 om markeder for finansielle instrumenter og om endring av direktiv 2002/92/EF og direktiv 2011/61/EU. (Verdipapirmarkedsdirektivet 2014 (MiFID II)).]  [8: Jf. Europaparlaments- og rådsforordning (EU) 2019/2115 om endring av direktiv 2014/65/EU og forordning (EU) nr. 596/2014 og (EU) 2017/1129 med hensyn til å fremme bruken av vekstmarkeder for SMB-er (SMB-vekstmarkedsforordningen). ] 

MiFID II er gjennomført i norsk rett i verdipapirhandelloven og verdipapirforskriften. Verdipapirhandelloven og verdipapirforskriften kapittel 11 og 12 gir regler for regulerte markeder generelt, og kapittel 13 gir særregler for børs. I tillegg har Euronext gitt omfattende regelbøker for Euronext Expand (regulert marked) og Oslo Børs (regulert marked og børs).
Verdipapirhandelloven kapittel 9 del III gir særlige regler for MHF. Bare et fåtall av bestemmelsene i verdipapirhandelloven kapittel 11 er gitt anvendelse for MHF. Verdipapirhandelloven § 9-31 gir særlige regler for MHF med status som vekstmarked for SMB. I tillegg gjelder reglene i regelboken for Euronext Growth, som ble registrert som vekstmarked for små og mellomstore bedrifter i 2024. Med små og mellomstore bedrifter menes bedrifter som har en gjennomsnittlig markedsverdi på mindre enn 200 millioner euro beregnet på grunnlag av sluttkursen for de tre foregående kalenderårene, jf. verdipapirhandelloven § 9-31 andre ledd.
For at aksjene i et selskap skal kunne noteres på børs, stilles det krav om at aksjene er egnet for børsnotering og forventes å bli omsatt regelmessig, jf. verdipapirhandelloven § 13-2 og verdipapirforskriften § 13-2. Videre må markedsverdien av aksjene som søkes tatt opp til handel på Oslo Børs, være på minst 300 millioner kroner, jf. Euronext Oslo Regelbok II utstederregler punkt 3.1.2.1 (1). For det regulerte markedet Euronext Expand er tilsvarende krav 8 millioner kroner, jf. Euronext Oslo Regelbok II utstederregler punkt 3.1.2.1 (2). Det stilles ikke krav til minste markedsverdi for notering av aksjer på Euronext Growth.
På Oslo Børs stilles det i utgangspunktet krav om at foretaket skal ha drevet det vesentligste av sin virksomhet i minst tre år og offentliggjort årsregnskap for disse årene, jf. verdipapirforskriften § 13-2 tredje ledd. Kravet på Euronext Growth er at utsteder må ha utarbeidet «årsrapport for de to foregående regnskapsår eller slik kortere regnskapsperiode Utsteder har bestått», jf. Euronext Growth Oslo Regelbok del I punkt 2.1.3.2.
På Oslo Børs må minst 25 prosent av aksjene som søkes opptatt til notering, være spredt blant allmennheten, jf. verdipapirforskriften § 13-2 fjerde ledd. Aksjene må ha en forventet kursverdi på minst 10 kroner per aksje. De skal i utgangspunktet være spredt blant minst 500 aksjeeiere, som hver eier aksjer med en verdi på minst 10 000 kroner, jf. Euronext Oslo Børs/Euronext Expand Regelbok II – Utstederregler punkt 3.1.4.2 og 3.1.4.5. På Euronext Growth Oslo må minst 15 prosent av aksjene som søkes opptatt til handel, være spredt blant allmennheten. Aksjene må ha en forventet kursverdi på minst 1 krone per aksje, og skal i utgangspunktet være spredt blant minst 30 aksjeeiere, som hver eier aksjer med en verdi på minst 5 000 kroner, jf. Euronext Growth Oslo Regelbok – del II punkt 2.1.5.2.15 og 2.1.5.3 nr. 1.
Foretak som noteres på Oslo Børs, må utarbeide prospekter med detaljert informasjon om foretaket og få det godkjent av Finanstilsynet.[footnoteRef:9] Det er både tid- og kostnadskrevende. På Euronext Growth stilles det i stedet krav om at utstederen utarbeider et informasjonsdokument som gir tilstrekkelig informasjon til at markedsaktørene kan fastsette markedsriktige kurser, og gir vesentlige opplysninger om utstederen og aksjene. [9: Jf. Europaparlaments- og rådsforordning (EU) 2017/1129 av 14. juni 2017 om det prospektet som skal offentliggjøres når verdipapirer tilbys offentligheten eller opptas til handel på et regulert marked, og om oppheving av direktiv 2003/71/EF (Prospektforordningen).] 

Markedsmisbruksforordningen[footnoteRef:10] gir regler om innsideinformasjon, innsidehandel og løpende informasjonsplikt. Bestemmelsene skal sikre gjennomsiktighet, slik at aktørene har tillit til markedet og vil handle der. Bestemmelsene gjelder også for selskaper tatt opp til handel på MHF, men det er gitt enklere formkrav for beslutning om utsatt offentliggjøring av innsideinformasjon for utstedere på SMB-vekstmarkeder. [10: Europaparlaments- og rådsforordning (EU) nr. 596/2014 av 16. april 2014 om markedsmisbruk.] 

Norske skatteregler – aksjesparekonto
Utgangspunktet for personlige skattytere er at inntekter fra aksjer er skattepliktige etter aksjonærmodellen. Utbytte eller realiserte gevinster som overstiger et skjermingsfradrag, regnes som skattepliktig aksjeinntekt, jf. skatteloven §§ 10-10 flg. og §§ 10-30 flg. Skjermingen beregnes for den enkelte aksje, og settes til aksjens skjermingsgrunnlag multiplisert med en skjermingsrente. Skjermingsrenten er gjennomsnittlig rente på statskasseveksler med 3 måneders løpetid, tillagt et påslag på 0,5 prosentenheter. Skjermingsgrunnlaget er aksjens inngangsverdi tillagt aksjens ubenyttede skjermingsfradrag for tidligere år. Skattepliktige aksjeinntekter oppjusteres med en faktor og inngår i aksjonærens alminnelige inntekt. Oppjusteringsfaktoren er 1,72 for 2026, noe som gir en skattesats på 37,84 prosent. Tap ved realisasjon oppjusteres på samme måte og kommer til fradrag ved fastsetting av alminnelig inntekt. Likt med aksjeinntekter beskattes blant annet inntekter fra egenkapitalbevis og andeler i aksjefond.
Ordningen med aksjesparekonto er regulert i skatteloven § 10-21. Første ledd definerer aksjesparekonto som en investeringskonto som kan opprettes av personlige skattytere bosatt i EØS, hos tilbyder av aksjesparekonto. Samme skattyter kan ha flere aksjesparekontoer. Det er ingen form for innskuddstak på aksjesparekonto.
Etter § 10-21 andre ledd kan midler på kontoen bare benyttes til å investere i andeler i aksjefond og børsnoterte aksjer og egenkapitalbevis i enhet hjemmehørende i EØS. Som børsnotert regnes verdipapirer notert på et regulert marked, slik at aksjer notert på eksempelvis Euronext Expand også er omfattet. Med aksjefond menes verdipapirfond med mer enn 80 prosent aksjeandel. Kontanter kan stå på kontoen, men det kan ikke opptjenes renter.
Inntekter fra verdipapirer på kontoen er fritatt for skatt, mens tap ikke gir rett til fradrag. Dette fremgår av § 10-21 tredje ledd. Av fjerde ledd fremgår at skattlegging av kontohaver først skjer ved uttak fra kontoen utover tilbakebetaling av innskudd. Skattepliktig uttak, etter fradrag for skjerming, skal oppjusteres med 1,72 og inngår i skattyters alminnelige inntekt. Det vil si samme beskatning som for aksjeinntekter til personlige aksjonærer utenfor aksjesparekonto.
Skjermingsreglene for aksjesparekonto er regulert i § 10-21 femte ledd. Skjermingen er ikke knyttet til den enkelte aksjen, men beregnes til kontoens skjermingsgrunnlag multiplisert med skjermingsrenten. Kontoens skjermingsgrunnlag settes til kontohavers laveste innskuddssaldo på kontoen i løpet av inntektsåret, tillagt ubenyttet skjerming fra tidligere år. Skjermingen tilordnes kontohaver 31. desember i inntektsåret.
§ 10-21 sjette og syvende ledd regulerer overføring av verdipapirer mellom kontohaver og aksjesparekonto, og mellom kontohavers aksjesparekontoer. Overføring av verdipapir fra kontohaver til aksjesparekonto anses som innskudd på kontoen og skattlegges som realisasjon hos kontohaveren. Overføring av verdipapir fra aksjesparekonto til kontohaver anses som uttak fra kontoen. Mellom egne aksjesparekontoer kan kontohaver overføre verdipapirer uten beskatning. Ved overføring mellom egne kontoer overføres samtidig en andel av kontohavers innskudd og ubenyttet skjerming som tilsvarer de overførte verdienes andel av verdiene på den avgivende kontoen.
§ 10-21 åttende ledd regulerer opphør av aksjesparekonto. Ved opphør skattlegges innestående på kontoen fratrukket innskudd, på samme måte som ved uttak fra kontoen. Er innestående lavere enn innskudd, anses differansen som tap på aksjer. Tapet oppjusteres med 1,72 og kan føres til fradrag i kontohavers alminnelige inntekt.
For formuesskatteformål verdsettes i alminnelighet børsnoterte aksjer til 80 prosent av kursverdien 1. januar i skattefastsettingsåret, jf. skatteloven § 4-12 første ledd. Det samme gjelder børsnoterte egenkapitalbevis og andeler i aksjefond, jf. § 4-12 femte og sjette ledd. Verdsettingsmetoden er den samme uavhengig av om verdipapirene eies gjennom aksjesparekonto eller ikke. Ingen verdipapirer som kan inngå på aksjesparekonto, verdsettes basert på selskapets skattemessige formuesverdi, sml. § 4-12 andre ledd.
Tilbyder av aksjesparekonto plikter å innrapportere alt som har betydning for skattlegging av kontohaver, jf. skatteforvaltningsloven § 7-3 med tilhørende forskriftsbestemmelser. Tilbyders rapportering danner grunnlag for forhåndsutfylling i kontohavers skattemelding av skattepliktig formue på kontoen, skattepliktig uttak fra kontoen og eventuelt tap ved avslutning av konto. Verdsetting og rapportering er nærmere behandlet i punkt 6.9.
I Finansdepartementets samleforskrift til skatteloven (FSFIN) § 10-21 er det fastsatt nærmere regler om hvem som kan tilby aksjesparekonto, tilbyderes informasjonsplikt og plikter som kontofører, krav til avtaler om aksjesparekonto, og overføring og oppsigelse av aksjesparekonto.
Svenske skatteregler – investeringssparkonto
Sverige har en ordning med investeringssparkonto (ISK). ISK kan opprettes av fysiske personer. Det er mulig å opprette flere kontoer. Ordningen innebærer forenklet skatterapportering og en særskilt sjablongbeskatning av verdiene.
Midler på ISK kan benyttes til å investere i finansielle instrumenter som er notert på et regulert marked (herunder børser) innenfor og utenfor EØS, finansielle instrumenter som handles på en MHF innenfor EØS, andeler i verdipapirfond og kontanter i svensk eller utenlandsk valuta.
Avkastning av eiendeler på ISK beskattes ikke, og uttak fra kontoen er skattefritt. Kontohaver får i stedet inntektsført en årlig sjablonginntekt, som skattlegges med den ordinære kapitalskattesatsen i Sverige på 30 prosent. Sjablonginntekten fastsettes uavhengig av om verdiene på kontoen har økt eller minket.
Sjablonginntekten fastsettes ved å multiplisere kapitalgrunnlaget på kontoen med en prosentsats. Kapitalgrunnlaget er summen av kontoens verdier ved inngangen til hvert kvartal, tillagt innskudd i løpet av året, delt på fire. Prosentsatsen er statslånerenten den 30. november året før inntektsåret pluss ett prosentpoeng. Satsen kan likevel ikke settes lavere enn 1,25 prosent. For inntektsåret 2026 er prosentsatsen 3,55 prosent. Dette gir en årlig skatt på 1,065 prosent av kontoens kapitalgrunnlag (3,55 * 30 prosent).
Fra og med 2025 gjelder et skattefritt bunnbeløp for samlet sparing på ISK, kapitalforsikring og PEPP-produkt (Pan-European Personal Pension Product). Bunnbeløpet var 150 000 svenske kroner i 2025 og er økt til 300 000 fra og med 2026. Den skattefrie delen gis som et fradrag, slik at sjablongbeskatningen i praksis bare omfatter den delen av kapitalgrunnlaget som overstiger bunnbeløpet.
Tilbyderen innrapporterer sjablonginntekten til Skatteverket, og kontohaver behøver ikke å beregne eller rapportere gevinst og tap på de enkelte transaksjonene på kontoen.
Danske skatteregler – aktiesparekonto
Danmark har en ordning med aktiesparekonto. Aktiesparekonto kan opprettes av fysiske personer som har full skatteplikt til Danmark. Det er ikke mulig å opprette mer enn én konto. Ordningen innebærer forenklet skatterapportering og -betaling, og en særskilt skatt basert på kontoens verdiendring i løpet av året.
Midler på dansk aktiesparekonto kan benyttes til å investere i aksjer som er tatt opp til handel på regulert marked (herunder børser) eller MHF. I tillegg omfatter ordningen visse aksjebaserte investeringsbevis og andeler i registrerte aksjebaserte investeringsselskaper. Ordningen omfatter ikke obligasjoner, rentefond og andre rentebaserte instrumenter.
Aktiesparekontoen har et innskuddstak som i 2026 er på 174 200 danske kroner. Dersom kontoens samlede verdi per 31. desember foregående år er over innskuddstaket for inneværende år, er det ikke tillatt å skyte inn ytterligere midler. Et unntak gjelder når det overskytende beløpet skal dekke kontoens skatt.
Kontohaver skattlegges med en sats på 17 prosent av årets avkastning på aktiesparekontoen. Beregningen skjer etter et lagerprinsipp. Skattegrunnlaget er differansen mellom kontoens verdi ved årsslutt (utgangsverdi) og kontoens verdi ved årets begynnelse (inngangsverdi). Innskudd i løpet av året legges til inngangsverdien, slik at dette ikke blir skattlagt. Uttak fra kontoen i løpet av året fratrekkes inngangsverdien, slik at det inngår i skattegrunnlaget. Dersom et års skattegrunnlag er negativt (eksempelvis fordi kontoens verdi har falt i løpet av året), beregnes et negativt skattebeløp. Dette kan kun fradras i etterfølgende års skatt tilknyttet samme aksjesparekonto.
Gevinst eller tap på aktiesparekontoen inngår ikke i kontohaverens alminnelige skatteoppgjør. Tilbyder beregner skatten, og det er tilbyder som innbetaler denne ved trekk fra kontoen.
Høring
Den 22. juni 2026 sendte departementet på høring et forslag om utvidet aksjesparekonto. I høringsnotatet foreslo departementet at også aksjer og egenkapitalbevis tatt opp til handel på MHF, skal kunne eies gjennom aksjesparekonto. Det ble foreslått at endringene skulle få virkning fra og med inntektsåret 2027. Høringsfristen var 3. august 2026.
Departementet mottok svar med merknader fra følgende ni høringsinstanser:
Advokatforeningen
Aksjonærforeningen
Finans Norge
Forening for finansfag Norge
NHO – Næringslivets Hovedorganisasjon
Nordnet
Euronext (Oslo Børs og Verdipapirsentralen, felles høringsuttalelse)
Skatteetaten
Verdipapirfondenes forening – næringspolitikk
Departementet har også mottatt høringsuttalelse fra en anonym privatperson.
I dette punktet trekkes frem noen generelle merknader fra høringsinstansene til den foreslåtte utvidelsen. Høringsuttalelser som gjelder mer spesifiserte forhold, behandles i tilknytning til de enkelte temaene i punkt 6.6 til 6.14.
Samtlige høringsinstanser med merknader støtter forslaget om å utvide ordningen.
Finans Norge, Forening for finansfag Norge, NHO og Euronext (Oslo Børs og Verdipapirsentralen) viser til at utvidelsen kan bedre kapitaltilgangen for mindre og nyetablerte vekstbedrifter. Det vises blant annet til at disse kan få økt tilgang til privat kapital gjennom en etablert og mye brukt spareordning. De samme instansene – samt Nordnet, Aksjonærforeningen og Verdipapirfondenes forening – peker på at kontohaverne får et bredere investeringsunivers og en mer fleksibel ordning. Verdipapirfondenes forening viser til EU-kommisjonens anbefaling om spare- og investeringskontoer i september 2025, som legger vekt på at investor bør ha tilgang til et bredt utvalg finansielle instrumenter.
Aksjonærforeningen peker på at utvidelsen er i tråd med et formål om likebehandling av personlige aksjesparere og selskapsinvestorer. Forening for finansfag Norge mener forslaget innebærer en mer nøytral og konsistent skattemessig behandling av investeringer uavhengig av markedsplass, noe som er et viktig prinsipp for et velfungerende skattesystem. NHO bemerker at norske sparere med utvidelsen får tilgang til en ordning som med hensyn til investeringsunivers nærmer seg svensk investeringssparkonto og dansk aktiesparekonto.
Flere av høringsinstansene fremhever behovet for klare og praktikable regler for verdsetting og rapportering, som ikke pålegger tilbydere av aksjesparekonto uforholdsmessige byrder. Det vises til nærmere omtale av høringsuttalelsene om dette i punkt 6.9.2 og punkt 6.10.2. Skatteetaten mener utvidelsen er forenlig med ordningens formål og system, men antar den vil øke behovet for veiledning og kontroll.
Ytterligere utvidelse av ordningen – obligasjoner, rente- og kombinasjonsfond
I høringsnotatet skrev departementet at det vurderes en ytterligere utvidelse av ordningen med aksjesparekonto. En slik ytterligere utvidelse vurderes for investeringer i obligasjoner, rentefond og kombinasjonsfond. Det vil gjøre at investeringsmulighetene blir likere i den norske ordningen med aksjesparekonto og den svenske ordningen med investeringssparkonto. En slik utvidelse vil gjøre det lettere å veksle mellom investeringer i aksjer og rentepapirer, og gi grunnlag for bedre risikospredning ved private investorers langsiktige sparing. I høringsnotatet understreket departementet at en slik utvidelse reiser en rekke spørsmål som må vurderes nærmere. En særlig utfordring er at aksjeinntekter og renteinntekter skattlegges på ulike måter. I høringsnotatet skrev departementet at det tas sikte på at utredningen ferdigstilles i løpet av høsten 2026. Et eventuelt forslag vil da bli sendt på høring. Departementet tar fremdeles sikte på dette.
Høringsinstansene har følgende merknader til omtalen av en eventuell ytterligere utvidelse:
Verdipapirfondenes forening, Forening for finansfag Norge, NHO og Euronext (Oslo Børs og Verdipapirsentralen) støtter at departementet utreder en slik utvidelse. Det vises blant annet til at en mer produktnøytral spareordning vil gi private investorer bedre muligheter til risikospredning innenfor samme ordning, legge til rette for et mer helhetlig spareprodukt og gi sterkere insentiver til langsiktig sparing. Flere instanser peker på at ordningen med en slik utvidelse vil komme nærmere den svenske investeringssparkontoen. Forening for finansfag Norge mener en slik utvidelse også vil bidra til å følge opp anbefalingen fra EU-kommisjonen i september 2025 om at spare- og investeringskontoer bør gi tilgang til et videre investeringsunivers. NHO mener at de nye skattereglene for rentefond som gjelder fra 1. januar 2026, legger til rette for en utvidelse.
Forening for finansfag Norge peker på at renteavkastning i dag er underlagt lavere beskatning enn aksjeinntekter, slik at en utvidelse i utgangspunktet medfører en høyere skattesats ved uttak fra kontoen enn ellers. Foreningen oppfordrer departementet til å vurdere løsninger der renteavkastning ved uttak skattlegges med den ordinære satsen for renteinntekter, slik at slike investeringer likevel kan oppnå ordningens sentrale fordel, utsatt beskatning fram til endelig realisasjon. Euronext (Oslo Børs og Verdipapirsentralen) mener det som ledd i utredningen bør vurderes om kontanter på aksjesparekonto kan være rentebærende.
Aksjonærforeningen skriver at begrunnelsen for aksjesparekonto var å legge bedre til rette for aksjesparing, og å bedre kapitaltilgangen for norske bedrifter ved å gi personlige sparere lignende muligheter til skattefri reinvestering som fritaksmetoden gir selskapsaksjonærer. Foreningen peker på at obligasjoner, rentefond og kombinasjonsfond ikke inngår i fritaksmetoden, og mener slike investeringer ikke styrker norske bedrifters tilgang på egenkapital. En utvidelse harmonerer etter foreningens syn derfor dårlig med ordningens opprinnelige formål. Foreningen mener videre at ulik beskatning innenfor én og samme spareordning er uheldig, og er skeptisk til en utvidelse til annet enn aksjer med mindre det vurderes en ny spareordning der all avkastning beskattes etter samme skattesats.
Finans Norge tar ikke stilling til en utvidelse, men peker på fordelene ved en mer helhetlig tilnærming ved videreutviklingen av aksjesparekontoordningen. En samlet vurdering av flere endringer vil etter foreningens syn gi et bedre grunnlag for å analysere konsekvensene for tilbyderne, og kan redusere behovet for gjentatte systemtilpasninger og endringer i rapporteringsrutiner.
Nordnet er positive til at aksjesparekontoordningen videreutvikles. Et bredere investeringsunivers og forsterkede generelle insentiver for å spare, er avgjørende for å sikre norske privatpersoner like gode spareløsninger som i andre nordiske land.
Forhold utenfor høringsnotatet
Enkelte høringsinstanser har innspill til forhold som ikke var berørt i høringsnotatet.
Euronext (Oslo Børs og Verdipapirsentralen) mener ordningen på sikt bør omfatte aksjer notert på regulert marked eller tatt opp til handel på en multilateral handelsfasilitet i EU/EØS, uavhengig av utsteders juridiske hjemsted. De mener også det bør vurderes å innføre et skattefritt bunnbeløp, etter mønster av svensk investeringssparkonto.
NHO peker på at beregningen av skjermingsgrunnlaget på aksjesparekonto er begrenset til laveste innskudd gjennom året, som ofte gir for lav skjerming. NHO mener videre at det bør gis regler som sikrer kreditfradrag for utenlandsk kildeskatt knyttet til utenlandske aksjer på kontoen. Organisasjonen tar også opp den generelle skattesatsen på aksjeinntekter, som etter deres syn er for høy.
Departementet går ikke nærmere inn på disse forholdene i denne proposisjonen, men tar innspillene med i det videre arbeidet med å vurdere endringer i aksjesparekontoordningen.
Oversikt over problemstillingene
En utvidelse av ordningen med aksjesparekonto reiser ulike spørsmål. Dette gjelder
hvilke handelsplasser utvidelsen skal gjelde for, jf. punkt 6.6
hvordan hensynet til forbrukervern og investorbeskyttelse ivaretas, jf. punkt 6.7
hva som skjer når verdipapirer på aksjesparekontoen ikke lenger oppfyller vilkårene for å være på kontoen, jf. punkt 6.8
hvordan verdsettingsreglene for ikke-børsnoterte aksjer vil påvirke skatterapportering, jf. punkt 6.9
problemstillinger ved overføring av verdipapirer mellom egne aksjesparekontoer mv., jf. punkt 6.10
om det er behov for å justere reglene om hvem som kan tilby aksjesparekonto, og om hvilke tjenester som må inngå i ordningen, jf. punkt 6.11
om det skal være adgang til å overføre eksisterende verdipapirer på MHF til kontoen uten å utløse beskatning, jf. punkt 6.12.
Hvilke handelsplasser utvidelsen skal gjelde for
Forslag i høringsnotatet
Ved utvidelse av ordningen med aksjesparekonto må det tas stilling til hvilke handelsplasser utvidelsen skal gjelde for.
I høringsnotatet viste departementet til at et naturlig utgangspunkt er å vurdere en utvidelse til aksjer tatt opp til handel på multilateral handelsfasilitet (MHF). Ifølge European Securities and Markets Authority (ESMA) sin database over handelsplasser registrert i EU/EØS, er det ca. 150 markedsplasser med MHF-tillatelse per mai 2026. Flertallet av disse har ingen funksjon som førstehåndsmarked, men er markedsplasser som er etablert for å konkurrere om annenhåndsomsetningen med de etablerte regulerte markedsplassene.
I høringsnotatet ble det uttalt at departementet også kunne vurdere en mindre omfattende utvidelse. Den mindre utvidelsen ville da kun gjelde aksjer og egenkapitalbevis tatt opp til handel på MHF som er registrert som vekstmarked for små og mellomstore bedrifter (vekstmarked for SMB) etter direktiv om markeder for finansielle instrumenter (MiFID II), art. 33, jf. verdipapirhandelloven § 9-31. Denne undergruppen av MHF har som eksplisitt formål å bidra til finansiering av små og mellomstore bedrifter i et regulert rammeverk. Undergruppen oppfyller dermed en førstehåndsmarkedsfunksjon i tillegg til å være et annenhåndsmarked. En slik avgrensning ville gjøre at Euronext Growth Oslo ble omfattet, i tillegg til ca. 30 andre tilsvarende markedsplasser som per mai 2026 har status som vekstmarked for SMB. Dette gjelder Euronext sine øvrige Growth-marketsplasser, Nasdaq sine «First North»-markedsplasser og et fåtall andre MHF.
Dersom målet med å utvide ASK-ordningen først og fremst er å bidra til bedre kapitaltilgang for små og mellomstore vekstbedrifter, kunne det være tilstrekkelig å utvide ordningen til å omfatte vekstmarkeder for SMB. I høringsnotatet ble det vist til at dette vil være i samsvar med EUs pågående arbeid med Savings and Investment Union, der et mål er å kanalisere mer kapital til små og mellomstore bedrifter og styrke bruken av regulerte og kvalitetssikrede markedsplasser for slike foretak. Å utvide ASK-ordningen til å omfatte denne typen selskaper kan skape økt likviditet og interesse for selskaper i vekstfase. Dette kan igjen føre til at innhenting av kapital for små- og mellomstore selskaper blir enklere på sikt.
Departementet foreslo likevel å utvide ASK-ordningen til å omfatte aksjer og egenkapitalbevis som er tatt opp til handel på MHF generelt, ikke bare MHF med status som vekstmarked for SMB. Det ble generelt ansett ønskelig å ha en bred ASK-ordning innenfor rammene av hva som er teknisk og administrativt gjennomførbart, og som også ivaretar forbrukerhensyn. Etter departementets vurdering tilsa ikke noen av disse hensynene en snevrere avgrensning enn til MHF. Departementet viste også til at Danmark og Sverige bruker MHF som avgrensningskriterium i sine ordninger.
I høringsnotatet oppfordret departementet høringsinstansene til å komme med synspunkter på disse to alternative avgrensningene.
Høringsinstansenes synspunkter
Fire instanser har merknader til hvilke handelsplasser utvidelsen skal avgrenses til. Samtlige fire støtter å knytte avgrensningen til multilaterale handelsfasiliteter (MHF) generelt, fremfor den snevrere kategorien MHF med status som vekstmarked for små og mellomstore bedrifter.
Euronext (Oslo Børs og Verdipapirsentralen) viser til at en bred avgrensning vil gjøre ordningen enklere å forstå og praktisere, og vil være bedre egnet til å sikre likebehandling av sammenlignbare handelsplasser og investeringsmuligheter. De merker seg også at Danmark og Sverige bruker MHF som avgrensningskriterium.
Verdipapirfondenes forening ser ingen grunn til å avgrense snevrere enn til MHF. Foreningen viser også til EU-kommisjonens anbefaling om investerings- og sparekontoer, som vektlegger at investor bør ha tilgang til et bredt utvalg av finansielle instrumenter fra et vidt spekter av utstedere.
Forening for finansfag støtter begrunnelsen i høringsnotatet om å ha en bred ASK-ordning innenfor rammene av hva som er teknisk og administrativt gjennomførbart, og som ivaretar forbrukerhensyn. Hensikten bør være at investor får tilgang til et bredt marked innenfor aksjesparekontoen. De peker også på at det vil være prinsipielt vanskelig å skille mellom vekstbedrifter og andre bedrifter.
Etter Aksjonærforeningens oppfatning er ikke målet med å utvide ASK-ordningen utelukkende å bidra til bedre kapitaltilgang for små og mellomstore vekstbedrifter, men også å tilby aksjesparere enklere tilgang til et bredere spekter investeringsobjekter. I tillegg er målet å i størst mulig grad likestille personlige aksjesparere og selskapsinvestorer. Aksjonærforeningen støtter derfor at utvidelsen skal gjelde MHF generelt, men støtter også en snevrere avgrensning dersom en generell utvidelse påfører tilbyderne urimelig ekstra belastning.
Vurderinger og forslag
Departementet vurderer det som hensiktsmessig at ordningen med aksjesparekonto favner bredt. Samtidig må det tas hensyn til hva som er teknisk og administrativt gjennomførbart, samt legges vekt på forbrukerhensyn og investorbeskyttelse.
Etter departementets vurdering ligger det til rette for å utvide ordningen med aksjesparekonto til MHF generelt, og ikke bare til MHF med status som vekstmarked for SMB. Departementet kan ikke se at det foreligger hensyn som taler for en snevrere avgrensning enn til MHF generelt, og slike hensyn er heller ikke kommet frem under høringen. Departementet foreslår derfor at utvidelsen skal gjelde for aksjer som er tatt opp til handel på MHF.
Departementet foreslår samtidig å forenkle ordlyden i lovteksten ved at hjemmehørende «i land innenfor EØS» justeres til hjemmehørende «i EØS».
Skatteloven bruker gjennomgående termen «børsnotert». Både gjeldende lovtekst i § 10-21 og endringsforslaget bruker «børsnotert». Departementet gjør oppmerksom på at bestemmelsen er ment å omfatte også aksjer som er notert på andre regulerte markeder enn børs.
Det vises til forslag til endringer i skatteloven § 10-21 andre ledd første og andre punktum.
Hensynet til forbrukervern og investorbeskyttelse
Forslag i høringsnotatet
Ordningen med aksjesparekonto tilrettelegger for at vanlige sparere kan investere i verdipapirer som omfattes av ordningen. Et relevant hensyn ved avgrensningen av hvilke verdipapirer som skal omfattes av ordningen, er derfor forbrukervern og investorbeskyttelse.
I høringsnotatet viste departementet til at investeringer i verdipapirer på multilateral handelsfasilitet (MHF) ofte har høyere risiko enn investeringer i verdipapirer på regulerte markeder, herunder børser. Dette skyldes dels forskjeller i regelverket for handelsplassene og dels egenskaper ved selskapene og markedene.
Det ble vist til at de regulatoriske kravene gjennomgående er mindre omfattende på MHF enn på regulerte markeder. Dette gjelder blant annet kravene til opptak, rapportering og informasjonsplikt. Konsekvensen er at investorer kan måtte treffe investeringsbeslutninger på grunnlag av mindre omfattende informasjon.
Departementet påpekte at selskapsrisikoen ofte er høyere på MHF enn på regulerte markeder. Mange av selskapene på MHF og vekstmarked for SMB er små, nystartede eller under omstilling. Økt risiko skyldes også ulike markedsforhold. Verdipapirer på MHF har gjerne lavere likviditet enn verdipapirer på regulerte markeder. Det kan være færre kjøpere og selgere, noe som kan vanskeliggjøre salg. Få ordrer gjør også verdipapirene mer volatile.
Samtidig viste departementet til at det alltid er risiko ved investeringer i verdipapirer, og at investoren vil kunne redusere risikoen ved å spre investeringene på flere aksjer. Departementet ga uttrykk for at den noe høyere risikoen ved investeringer på MHF ikke bør være til hinder for å legge bedre til rette for sparerne gjennom utvidelse av aksjesparekontoordningen. Hensynet til forbrukervern og investorbeskyttelse bør i stedet ivaretas gjennom reguleringen av finansmarkedene.
Departementet viste til at også MHF er underlagt regulering. Selv om kravene er mindre omfattende enn for regulerte markeder, gjelder krav til blant annet opptak til handel, organisering, markedsovervåking og informasjon. I tillegg gjelder sentrale regler om markedsmisbruk, herunder forbud mot innsidehandel og markedsmanipulasjon, jf. punkt 6.3.1. Verdipapirforetakenes plikter overfor ikke-profesjonelle kunder gjelder også ved handel i verdipapirer på MHF. For eksempel plikter verdipapirforetak å påse at all informasjon til kunder eller potensielle kunder er balansert, klar og ikke villedende, jf. verdipapirhandelloven § 10-10 første ledd. Opplysninger skal gis i forståelig form og på en slik måte at kunder og potensielle kunder har en rimelig mulighet til å forstå arten av og risikoen forbundet med investeringen, og på den bakgrunn være i stand til å fatte en informert investeringsbeslutning, jf. verdipapirhandelloven § 10-10 åttende ledd.
Departementet konkluderte med at hensynet til forbrukervern og investorbeskyttelse vil være tilstrekkelig ivaretatt, selv om aksjesparekontoordningen utvides til å omfatte verdipapirer som kan ha høyere risiko enn det som normalt gjelder for børsnoterte verdipapirer. På denne bakgrunn ble det heller ikke fremmet forslag til nye regler for å ivareta hensynet til forbrukervern og investorbeskyttelse.
Høringsinstansenes synspunkter
Ingen høringsinstanser har innvendinger til punktet om forbrukervern og investorbeskyttelse.
Vurderinger og forslag
Departementet legger til grunn at den utvidelsen av ordningen med aksjesparekonto som foreslås her, ivaretar hensynet til forbrukervern og investorbeskyttelse. Departementet foreslår ikke særlige regler for å ivareta forbrukervern og investorbeskyttelse, men viser til at det er lagt stor vekt på disse hensynene ved utarbeiding av forslaget.
Verdipapirer som endrer status
Forslag i høringsnotatet
I høringsnotatet viste departementet til at børsnoterte aksjer og egenkapitalbevis som oppfyller kravene til å stå på aksjesparekonto på investeringstidspunktet, kan bli stående på aksjesparekontoen om de endrer status. Dette gjelder eksempelvis om selskapet ikke lenger oppfyller kravene til å være hjemmehørende i EØS eller selskapet tas av børs. Det ble vist til at denne forståelsen ikke kommer eksplisitt til uttrykk i regelverket, men bygger på en fortolkning av skatteloven § 10-21 andre ledd om hva som kan inngå på en aksjesparekonto. Fortolkningen er også forankret i lovforarbeidene, jf. Prop. 1 LS (2016–2017) Skatter, avgifter og toll 2017 punkt 5.3.3.
Departementet foreslo at dette prinsippet også skal gjelde for verdipapirer tatt opp til handel på MHF.
I høringsnotatet ble det også vist til at verdsettingen endres når aksjer strykes fra børs.
I utgangspunktet verdsettes børsnoterte aksjer til 80 prosent av kursverdien, mens ikke-børsnoterte verdsettes til 80 prosent av aksjens forholdsmessige andel av selskapets skattemessige formuesverdi. Det ble ikke foreslått endringer i dette. Det vises til nærmere omtale av verdsetting av aksjer i punkt 6.9.
Høringsinstansenes synspunkter
Euronext (Oslo Børs og Verdipapirsentralen) støtter at også aksjer og egenkapitalbevis på MHF som oppfyller vilkårene på investeringstidspunktet, kan bli stående på aksjesparekontoen om de senere endrer status. Dette er en praktisk og hensiktsmessig løsning som bidrar til forutsigbarhet for investorer og tilbydere.
Ingen andre høringsinstanser hadde merknader til dette punktet.
Vurderinger og forslag
Departementet opprettholder forslaget fra høringsnotatet om at aksjer og egenkapitalbevis på MHF kan bli stående på aksjesparekonto etter statusendring. Denne løsningen bygger på en fortolkning av gjeldende regler. Det foreslås derfor ingen lovendring på dette punktet.
Verdsettingsregler og skatterapportering
Forslag i høringsnotatet
Den skattemessige formuesverdien av ikke-børsnoterte aksjer fastsettes etter andre regler enn de som gjelder for børsnoterte aksjer. Forskjellene går ikke bare på selve verdsettingsmetoden, men også verdsettingstidspunktet og tidspunktet opplysningene blir tilgjengelige på.
I høringsnotatet ble det vist til at disse forskjellene får konsekvenser for hvordan tilbyder av aksjesparekonto innrapporterer til skattemyndighetene. Etter skatteforvaltningsloven § 7-3 med tilhørende forskriftsbestemmelser skal tilbyder av aksjesparekonto gjøre all skatteberegning og levere komplette opplysninger til Skatteetaten, med frist 10. februar i skattefastsettingsåret (året etter inntektsåret).
Børsnoterte aksjer verdsettes i alminnelighet til 80 prosent av kursverdien 1. januar i skattefastsettingsåret, jf. skatteloven § 4-12 første ledd. Ikke-børsnoterte aksjer i norske selskaper verdsettes til 80 prosent av aksjens forholdsmessige andel av selskapets samlede skattemessige formuesverdi, som hovedregel per 1. januar i året før skattefastsettingsåret, fordelt etter pålydende. Dette følger av skatteloven § 4-12 andre ledd.
I høringsnotatet er det vist til at det ikke vil oppstå problemer for aksjer som følger hovedregelen om verdsetting i skatteloven § 4-12 andre ledd. Da skjer verdsettingen ut fra verdiene 1. januar i året før skattefastsettingsåret. I slike tilfeller vil Skatteetaten normalt kunne levere opplysninger om skattemessig formuesverdi til tilbyderne av aksjesparekonto innen utgangen av inntektsåret. Det vil derfor som hovedregel være uproblematisk for tilbyder å gjennomføre skatteberegning og levere komplette opplysninger til Skatteetaten innen fristen 10. februar i skattefastsettingsåret.
Problemer kan imidlertid oppstå når aksjene skal verdsettes etter en særregel i skatteloven § 4-13. Da utskytes tidspunktet for verdsetting med ett år, til 1. januar i skattefastsettingsåret. Det utsatte verdsettingstidspunktet vanskeliggjør rettidig skatterapportering. Særregelen gjelder i visse tilfeller hvor aksjekapitalen er endret, selskapet har ervervet egne aksjer, aksjen er strøket fra børs, selskapet er nystiftet eller er overtakende selskap i bestemte former for fusjon.
Etter gjeldende systemer og rutiner vil ikke Skatteetaten ha opplysninger om selskapenes formuesverdier før tidligst i mai eller juni samme år. Når særregelen brukes, vil tilbydere av aksjesparekonto ikke ha tilgang til disse opplysningene før leveringsfristen 10. februar. Tallene som viser skattemessig formuesverdi, må i stedet sendes til aksjonærene senere, etter hvert som selskapenes skattemeldinger blir levert. Oppgavene vil bli sendt ut etter leveringsfristen for skattemelding for personlige aksjonærer. Aksjonærene vil bli oppfordret til å fastsette denne formuen gjennom egenretting. Det kan da forekomme at aksjonærene unnlater egenretting. Dette gir igjen risiko for at korrekt verdi ikke blir lagt til grunn.
I høringsnotatet ble det skissert tre ulike løsninger på problemet med sent utsendte oppgaver og manglende egenretting.
Den første løsningen som ble vurdert, var å pålegge alle selskaper på MHF å levere oppgaver over aksjenes estimerte skattemessige formuesverdi allerede i månedsskiftet januar/februar. Med en slik innberetningsfrist vil Skatteetaten kunne forhåndsutfylle opplysningene i investors skattemelding. En så tidlig frist vil imidlertid være vanskelig å overholde og gi risiko for mange etterfølgende korrigeringer. Departementet frarådet derfor denne løsningen.
Den andre løsningen var å innføre en regel med korreksjon gjennom inntektsåret. Det vil si at man i de tilfellene som i dag er regulert i § 4-13, verdsetter 1. januar i inntektsåret, men korrigerer for faktiske inn- og utbetalinger gjort i løpet av inntektsåret. Dette er beløp de norske selskapene skal kunne levere til tilbyder før 10. februar. En slik løsning ville imidlertid innebære en større omlegging av gjeldende verdsettingsregler, og reiser ulike problemstillinger. I høringsnotatet la derfor departementet til grunn at en slik større omlegging ikke er aktuell for å løse dette konkrete problemet alene.
En tredje løsning som ble vurdert i høringsnotatet, var at skattemyndighetene i disse tilfellene fatter endringsvedtak. Når det foreligger nye opplysninger, er utgangspunktet at den skattepliktige selv skal endre. Dersom skattemyndighetene er kjent med de nye opplysningene, kan de gjøre de skattepliktige oppmerksomme på opplysningene med oppfordring om at de egenendrer. Skattemyndighetene kan ellers fatte endringsvedtak dersom det ikke innføres særregler for disse tilfellene.
I høringsnotatet oppfordret departementet høringsinstansene til å komme med innspill til valg av løsning.
I høringsnotatet ble det også vist til at det kan oppstå utfordringer for ikke-børsnoterte aksjer i utenlandske selskaper.
Verdsettingen av ikke-børsnoterte aksjer i utenlandske selskaper er regulert i skatteloven § 4-12 tredje ledd. Slik aksje verdsettes til 80 prosent av antatt salgsverdi 1. januar i skattefastsettingsåret. Aksjen skal likevel verdsettes til 80 prosent av dens forholdsmessige andel av selskapets formuesverdi 1. januar i året før skattefastsettingsåret når skattyteren krever det og kan sannsynliggjøre selskapets formuesverdi. Fordi utgangspunktet her er salgsverdi, vil verdsetting 1. januar i skattefastsettingsåret normalt ikke medføre problemer ved skatterapporteringen. Det kan imidlertid oppstå utfordringer i de tilfellene skattyter krever verdsetting basert på selskapets skattemessige formuesverdi. Utenlandske selskaper leverer ikke skattemelding til Norge, og Skatteetaten har derfor ikke grunnlagsdata om formuesverdier for disse. For utenlandske selskaper er det ikke mulig for Skatteetaten å tilby en løsning for deling av opplysninger. I stedet vil tilbyder av aksjesparekontoen eller den skattepliktige selv måtte hente inn opplysninger fra selskapene og estimere formuesverdien. I høringsnotatet la departementet til grunn at denne situasjonen i praksis vil være håndterbar for de involverte. I høringsnotatet ble det derfor ikke foreslått endringer i tilknytning til disse spesielle tilfellene.
I høringsnotatet ble det påpekt at problemstillingene ved utsatt verdsetting etter skatteloven § 4-13 og utenlandske aksjer, kunne blitt løst om verdsettingen i stedet var basert på kursverdi. Det ble vist til at en slik omlegging måtte ha vært vurdert i en bredere sammenheng enn bare utvidelse av aksjesparekontoordningen.
Problemstillingene over er bare aktuelle for aksjer, og ikke for egenkapitalbevis. Egenkapitalbevis verdsettes til kursverdi eller antatt salgsverdi i alle sammenhenger.
Høringsinstansenes synspunkter
Euronext (Oslo Børs og Verdipapirsentralen) understreker viktigheten av klare, praktikable og konsistente regler. Disse instansene og Nordnet mener det bør være et prinsipp at formuesverdsettingen av finansielle instrumenter er lik uavhengig av om de står på aksjesparekonto eller ikke. Ulik verdsetting avhengig av kontotype skaper unødvendig kompleksitet og uheldige tilpasningsmuligheter.
Verdipapirfondenes forening har ikke bestemte oppfatninger om valg av løsning for rapportering, men understreker at man så langt som mulig bør velge løsninger som ikke legger unødige byrder på kontohaver eller tilbyder. Etter deres syn bør forenklingshensyn gå foran «millimeter-presisjon».
Nordnet foreslår følgende for tilbyders rapportering av formuesverdi: For norske MHF-aksjer legges den skattemessige formuesverdien til grunn for beregningen, forutsatt at tilbyder mottar dette datagrunnlaget fra Skatteetaten i god tid før rapporteringsfristen 10. februar. For utenlandske MHF-aksjer bør verdsettingen baseres på siste omsetningskurs (alternativt snittet mellom siste sluttkurs i skatteåret og første sluttkurs i det nye året). Eventuelle endringer i formuesverdi for utenlandske aksjer bør utelukkende være en prosess mellom Skatteetaten og den enkelte skattyter. Ved etterfølgende endringer i selskapenes formuesgrunnlag (eksempelvis ved kapitalendringer), må korreksjoner og oppdateringer skje direkte fra selskapet til Skatteetaten og kunden, uten å pålegge tilbyder plikter. Alternativt må kunden selv motta opplysningene fra selskapet og stå ansvarlig for å oppdatere egen skattemelding.
Euronext (Oslo Børs og Verdipapirsentralen) skriver at det bør klargjøres hvordan eventuelle korreksjoner skal gjennomføres, herunder hvilken rolle tilbydere av aksjesparekonto skal ha. De mener det særlig bør avklares i hvilke tilfeller investorens egenretting er tilstrekkelig, og i hvilke tilfeller tilbyder av aksjesparekonto også må levere korrigerte opplysninger. Tilsvarende som Nordnet legger Euronext vekt på at tilbyderne ikke må pålegges en uforholdsmesig plikt til å korrigere i etterkant.
Også Finans Norge mener at tilbydere ikke bør pålegges rapporteringsplikter ved endringer i aksjenes formuesgrunnlag etter fristen 10. februar. Etter Finans Norges syn kan Skatteetaten enten treffe endringsvedtak eller anmode skattyter om å korrigere opplysningene i skattemeldingen. De peker på at Skatteetaten i disse tilfellene allerede har tilgang til de oppdaterte opplysningene, og at et krav om korrigert rapportering fra tilbyderne vil innebære uforholdsmessig manuelt arbeid uten tilsvarende nytteverdi.
Euronext (Oslo Børs og Verdipapirsentralen) og Finans Norge peker på at tilbydere av aksjesparekonto har ulik tilgang til opplysninger avhengig av hvilken teknisk rapporteringsløsning de bruker. For tilbydere som ikke har kjennskap til estimerte formuesverdier før innrapporteringsfristen, foreslår Finans Norge at det bør være tilstrekkelig å rapportere antall aksjer i de aktuelle selskapene.
NHO er enig i at en omlegging til kursverdi må vurderes i en bredere sammenheng.
Vurderinger og forslag
Departementet har i samråd med Skattedirektoratet vurdert hvordan høringsinstansenes ønske om enkle og klare rapporteringsrutiner kan imøtekommes. Det legges opp til følgende løsninger for skatterapportering av formuesverdi:
Norske aksjer
For norske aksjer som ikke er børsnoterte, legges det opp til at tilbyder av aksjesparekonto ikke skal innrapportere formuesverdi. Det vil gjelde uansett om aksjen verdsettes etter skatteloven § 4-12 eller § 4-13.
Alle som eier aksjer som verdsettes etter skatteloven § 4-12, vil få formuesverdien forhåndsutfylt på skattemeldingen uansett om aksjene er plassert på aksjesparekonto eller ikke.
For aksjer som verdsettes etter skatteloven § 4-13, legges det opp til en løsning basert på det som i høringsnotatet er omtalt som «den tredje mulige løsningen». Aksjonærene vil få tilsendt opplysninger om aksjenes formuesverdi etter at selskapene har levert sine skattemeldinger. Dette gjøres i dag for alle slike aksjer. Skatteetaten må lage en tilsvarende løsning for aksjer som verdsettes etter § 4-13, og som er plassert på aksjesparekonto. Aksjonærene mottar opplysningene om aksjenes formuesverdi etter at de har levert skattemelding, og opplysningene gis i form av en korrigert aksjeoppgave fra Skatteetaten. Aksjonærene blir oppfordret til å korrigere egen skattemelding. For aksjonærer som ikke egenendrer, vil Skatteetaten vurdere å korrigere gjennom endringsvedtak.
Utenlandske aksjer
For utenlandske aksjer som ikke er børsnoterte, legges det opp til at tilbyderen av aksjesparekonto skal rapportere formuesverdien. Det vil være antatt salgsverdi som skal rapporteres inn, jf. skatteloven § 4-12 tredje ledd første punktum.
Departementet legger til grunn at den rapporteringsløsningen som er beskrevet her for norske og utenlandske aksjer som ikke er børsnoterte, vil være enkel å forholde seg til for tilbyderne av aksjesparekonto. For tilbyderne vil rapporteringsplikten for ikke-børsnoterte aksjer innen rapporteringsfristen (10. februar i skattefastsettingsåret) være begrenset til:
selskap
antall aksjer
formuesverdi for utenlandske aksjer.
Etter denne fristen vil tilbyderne ikke ha noe ansvar for oppdateringer og etterfølgende korreksjoner. Dette ansvaret vil i utgangspunktet ligge hos Skatteetaten. Tilbyderne skal likevel rapportere på nytt dersom de oppdager feil og mangler i tidligere innrapporteringer, slik praksis også er i dag for andre opplysningstyper.
Denne løsningen kan gjennomføres innenfor gjeldende regler om opplysningsplikt i skatteforvaltningsloven. Det foreslås derfor ingen lovendringer på dette punktet.
Overføring av verdipapirer mellom egne aksjesparekontoer mv.
Forslag i høringsnotatet
Etter skatteloven § 10-21 syvende ledd kan kontohaver overføre aksjer, egenkapitalbevis og andeler i aksjefond mellom egne aksjesparekontoer uten beskatning. I høringsnotatet foreslo departementet at denne bestemmelsen også skal gjelde for verdipapirer tatt opp til handel på MHF.
Etter denne bestemmelsen skal kontohavers innskudd og ubenyttet skjerming fra tidligere år på den avgivende kontoen overføres til den mottakende kontoen. Innskudd og ubenyttet skjerming overføres i samme forhold som de overførte verdienes andel av verdiene på den avgivende kontoen.
For å gjennomføre overføringen må tilbyder sette en markedsverdi på kontoen på flyttetidspunktet. Tilbyder av aksjesparekonto har derfor behov for å kunne sette en verdi på verdipapirene gjennom hele året. I høringsnotatet er det vist til at bruk av kursverdi i stedet for skattemessig formuesverdi, vil være sterkt forenklende i denne sammenhengen. Skattemessig formuesverdi er ikke tilgjengelig for tilbyder av aksjeparekonto gjennom året.
Det ble vist til at slik bruk av kursverdi kun vil ha betydning for beregningen av fordelingen mellom ny og gammel konto, og ikke påvirke skattebelastningen. Det ble også vist til at det ikke er noen direkte sammenheng mellom valg av verdsettingsmetode for formuesskatteformål og verdsettingen som brukes for å beregne forholdstall ved overføring mellom aksjesparekontoer.
På denne bakgrunnen foreslo departementet i høringsnotatet at kursverdi skal legges til grunn ved overføringen.
Skatteloven § 10-21 syvende ledd viser til en forholdsmessig fordeling uten å spesifisere hvilken verdsettingsmetode som brukes. I høringsnotatet skrev departementet at bruk av kursverdi er innarbeidet i denne sammenhengen, og la til grunn at det ikke er behov for å spesifisere i lovteksten at kursverdi skal legges til grunn når ikke-børsnoterte verdipapirer overføres.
På MHF vil det kunne være enkelte verdipapirer som over forholdsvis lang tid har lav eller ingen omsetning. Det vil da kunne forekomme at siste registrerte kurs ikke gir uttrykk for oppdatert markedsverdi. I slike tilfeller må man ha en klar regel for hvilken verdi tilbyder skal bruke.
I høringsnotatet viser departementet til at en mulig løsning vil være å ha en egen verdsettingsregel for de tilfellene et verdipapir ikke har vært omsatt innenfor en gitt periode. Det kan for eksempel være mulig å basere verdsettingen på:
kursverdien 1. januar
vektet gjennomsnitt over en viss periode
siste kursverdi
andel av selskapets skattemessige formuesverdi.
Det er viktig at en slik regel blir praktikabel og kan brukes konsistent av alle tilbydere av aksjesparekonto. I høringsnotatet tok ikke departementet stilling til hvilken løsning som bør velges. Departementet oppfordret høringsinstansene til å komme med innspill om mulige løsninger på denne problemstillingen.
I høringsnotatet ble det også vist til at utfyllende regler om overføring er gitt i Finansdepartementets samleforskrift til skatteloven (FSFIN) § 10-21-5. Denne bestemmelsen setter ulike frister for gjennomføring når aksjesparekontoen overføres mellom ulike tilbydere. Bestemmelsen regulerer også overføring av informasjon for innrapportering til skattemyndighetene og setter rammer for kostnadsdekning ved flyttingen. I høringsnotatet la departementet til grunn at det ikke var behov for endringer i denne forskriftsbestemmelsen.
Høringsinstansenes synspunkter
Finans Norge og Euronext (Oslo Børs og Verdipapirsentralen) peker på behovet for klare og entydige regler for hvilken verdi som skal benyttes, slik at tilbydere praktiserer regelverket likt og investorer ikke behandles ulikt. Euronext nevner at tilsvarende verdsettingsspørsmål oppstår ved arv og gave. Finans Norge viser til løsningen i den svenske ISK-ordningen for å fastsette sjablonginntekten. Der benyttes siste tilgjengelige kurs dagen før kvartalets begynnelse. Dersom slik kurs ikke foreligger, benyttes siste kjøpskurs. Løsningen illustrerer at det kan fastsettes sjablongpregede og praktisk gjennomførbare regler for verdsetting der løpende markedsverdi ikke foreligger. Organisasjonen mener tilsvarende retningslinjer bør fastsettes i Norge ved overføring av MHF-aksjer mellom egne aksjesparekontoer og ved overføring av eksisterende MHF-aksjer til en aksjesparekonto.
Aksjonærforeningen har ingen innvendinger til at kursverdi brukes ved overføring mellom egne aksjesparekontoer. Løsningen er sterkt forenklende og påvirker ikke kontohavers skattebelastning.
Verdipapirfondenes forening anbefaler at siste kursverdi legges til grunn også der en aksje over lengre tid ikke har vært omsatt. Dette vil være en enkel og transparent metode som bør kunne fungere godt i de fleste tilfeller.
Nordnet støtter at aksjer på MHF og ordinære børser skal behandles likt ved overføring ut av eller mellom egne aksjesparekontoer. De støtter særlig forslaget om å benytte markedsverdi (siste kurs) som grunnlag for forholdsmessig fordeling ved overføring mellom aksjesparekontoer. De peker på at dette også bør gjelde ved splitt av kontoer i forbindelse med arv og gave. En slik løsning vil være transparent og enkel å forholde seg til for kundene, samtidig som den sikrer en smidig og praktisk håndtering for kontofører.
Vurderinger og forslag
Departementet opprettholder forslaget fra høringsnotatet om at verdipapirer tatt opp til handel på MHF skal kunne overføres mellom egne aksjesparekontoer uten beskatning. Departementet opprettholder også forslaget om at kursverdi skal legges til grunn ved overføringen.
Departementet foreslår at siste kjente kursverdi også skal brukes i tilfeller hvor det over tid har vært lav eller ingen omsetning. Forenklingshensyn taler for en slik løsning.
Departementet foreslår også at siste kjente kursverdi blir brukt når eksisterende MHF-verdipapirer som ikke står på aksjesparekonto, settes inn på aksjesparekonto. Tilsvarende bør siste kjente kursverdi legges til grunn når slike verdipapirer tas ut fra aksjesparekonto.
Bruk av siste kjente kursverdi vil bidra til en konsistent rapporteringspraksis, og spare tilbyderne for skjønnsmessige vurderinger rundt verdsettingen.
Departementet foreslår endringer i skatteloven § 10-21 sjette og syvende ledd for å klargjøre at siste kjente kursverdi skal legges til grunn i tilfellene som er nevnt over.
Departementet er enig med Nordnet i at det vil være hensiktsmessig å legge siste kjente kursverdi til grunn også når aksjesparekonto splittes opp i forbindelse med arv og gave, og foreslår at regelverket blir praktisert slik.
Med siste kjente kursverdi menes siste omsetningskurs. Som siste kjente kursverdi anses også emisjonskurs og konverteringskurs ved konvertering av fordring til aksjekapital.
Det vises til forslag til endringer i skatteloven § 10-21 sjette og syvende ledd.
Utfyllende bestemmelser om hvem som kan tilby aksjesparekonto og hvilke tjenester som må inngå i ordningen
Forslag i høringsnotatet
Finansdepartementets samleforskrift til skatteloven (FSFIN) § 10-21 gir nærmere regler om hvem som kan tilby aksjesparekonto, og hvilke tjenester som må inngå i ordningen. I høringsnotatet drøftet departementet om en utvidet aksjesparekonto gir behov for å endre disse reglene.
Etter FSFIN § 10-21-1 kan aksjeparekonto tilbys av institusjoner som har tillatelse til å drive virksomhet som bank, verdipapirforetak eller forvaltningsselskap for verdipapirfond her i riket. Institusjonene må være hjemmehørende i Norge eller i andre EØS-land. I høringsnotatet la departementet til grunn at en utvidet aksjeparekonto ikke gjør det nødvendig å endre kretsen av tilbydere.
Tilbyders informasjonsplikt er regulert i FSFIN § 10-21-2. Etter denne bestemmelsen skal tilbyder gi kontohaver opplysninger om
hvilke midler som kan inngå på kontoen
relevante skatteregler
kostnader knyttet til kontoen
at det ikke løper renter på innestående kontanter på kontoen
forholdet til innskuddsgarantiordningen
beholdningen av finansielle instrumenter og kontanter på kontoen (to ganger årlig)
kontohavers samlede innskudd på kontoen.
I høringsnotatet vurderte departementet om tilbyder av aksjesparekonto bør ha plikt til å opplyse kontohaver om risikoen ved investeringer i aksjer og egenkapitalbevis på en MHF. Det ble vist til at hensynet til investorvern isolert sett kan tale for en slik opplysningsplikt. Samtidig må det tas hensyn til at det også er mange aksjer med høy risiko som handles på børs og andre regulerte markeder. En advarsel rettet særlig mot MHF kan gi inntrykk av at handel med børsnoterte aksjer i alle tilfeller er mindre risikofylt, og slik sett gi villedende informasjon. En eventuell advarsel burde derfor rette seg mot finansielle investeringer mer generelt. Departementet viste til at verdipapirforetak allerede har informasjonsplikt etter verdipapirhandelloven. Etter en samlet vurdering fant departementet at det ikke var behov for å innføre nye regler om tilbyders informasjonsplikt.
I høringsnotatet ble det videre drøftet om det var behov for endringer i reglene om
hvordan avtale om aksjesparekonto skal inngås, jf. FSFIN § 10-21-3
kontoføring, jf. FSFIN § 10-21-4, og
overføring og oppsigelse av konto, jf. FSFIN § 10-21-5.
Departementet konkluderte med at det ikke var behov for å endre disse reglene.
Høringsinstansenes synspunkter
Ingen av høringsinstansene har hatt merknader til denne delen av høringsnotatet.
Vurderinger og forslag
Departementet holder fast ved at det ikke er behov for endringer i FSFIN § 10-21.
Om å overføre eksisterende verdipapirer til kontoen
Forslag i høringsnotatet
Etter skatteloven § 10-21 sjette ledd tredje punktum anses overføring av aksje, egenkapitalbevis eller andel i aksjefond til aksjesparekonto som realisasjon hos kontohaveren. Overføringen utløser derfor beskatning.
Ved innføringen av aksjeparekonto ble det gitt en overgangsregel. Den gjorde det mulig å flytte eksisterende børsnoterte aksjer, egenkapitalbevis eller aksjefondsandeler inn på aksjesparekonto uten at det utløste beskatning. Overgangsregelen var midlertidig, og gjaldt i utgangspunktet for ett år. Den ble senere utvidet til å gjelde i tre år. Overføringen måtte skje med skattemessig kontinuitet, slik at skattemessige inngangsverdier og skjermingsgrunnlag ble videreført uendret.
I høringsnotatet vurderte departement om en tilsvarende overgangsregel burde gjelde ved utvidelsen av ordningen med aksjesparekonto. Departementet la særlig vekt på muligheten for teknisk gjennomføring og betydningen for kvaliteten på de skattemessige verdiene som skal overføres til aksjesparekontoen.
Overgangsregelen ved innføringen av aksjeparekonto ble teknisk håndtert ved at Skatteetaten inngikk avtale med daværende Verdipapirsentralen (nå Euronext VPS). Avtalen innebar at Skattedirektoratet ga Verdipapirsentralen det datagrunnlaget som var nødvendig for at tilbyderne skulle kunne gjøre korrekt skatterapportering. Verdipapirsentralen delte etter avtale disse opplysningene videre med tilbyderne.
I høringsnotatet ble det vist til at departementet hadde innhentet Skattedirektoratets vurdering av om en tilsvarende løsning ville være hensiktsmessig ved utvidelsen av ordningen med aksjeparekonto. Skattedirektoratet ga følgende anbefaling:
«Teknisk sett skal det gå fint å dele tilsvarende opplysninger for aksjer som er registrert på Euronext Growth. Delingen av opplysninger skjer da fra Skatteetatens aksjonærregister til Euronext. Kvaliteten på historiske inngangsverdier i aksjonærregisteret er gjennomgående god, men det finnes feil og mangler også knyttet til disse, for eksempel aksjer som feilaktig er registrert med 0 i kostpris.
For aksjer som ikke er registrert på Euronext Growth, men på andre tilsvarende markedsplasser i utlandet, må tilbyder selv hente inn korrekte inngangsverdier og skjermingsgrunnlag. Skatteetatens erfaring er at det ved innrapportering av utenlandske aksjer fra norske finansinstitusjoner er noe dårligere kvalitet med hensyn til historiske inngangsverdier. Vi antar derfor at dette også vil være en utfordring for utenlandske tilbydere.
Dersom man utvider ordningen med aksjesparekonto (ASK) til også å omfatte aksjer notert på multilaterale handelsfasiliteter, vil risikoen for feil øke ved innføring av en eventuell overgangsregel. Ved å kreve gevinstberegning ved overføring av alle aksjer til ASK, vil det bli bedre kvalitet på verdiene på ASK fra første dag regelendringen eventuelt innføres (nærhet i tid mellom transaksjon og fastsettelse av riktig innskutt kapital på ASK).
For å redusere risikoen for å innhente uriktige historiske inngangsverdier, anbefaler Skattedirektoratet i utgangspunktet ikke å innføre tilsvarende overgangsregel som for børsnoterte aksjer.»
Departementet sluttet seg til Skattedirektoratets vurdering, og ville derfor ikke anbefale en tilsvarende overgangsregel.
Høringsinstansenes synspunkter
Euronext (Oslo Børs og Verdipapirsentralen) har ikke innvendinger til ikke å ha en overgangsordning. De merker seg departementets vurdering av at det kan svekke kvaliteten på grunnlagsdata, og at det ikke anbefales av Skattedirektoratet.
Aksjonærforeningen mener det bør være en overgangsordning. De foreslår at den kan være på 12 måneder og betinget av at kontohaver kan dokumentere anskaffelseskost og relevant verdi.
Også en privatperson som har inngitt høringssvar, mener det bør være en overgangsordning.
De øvrige syv høringsinstansene som avga uttalelse, hadde ikke merknader til forslaget om å ikke ha en overgangsordning.
Vurderinger og forslag
Departementet har i samråd med Skattedirektoratet vurdert overgangsregelen som foreslås av Aksjonærforeningen. Dokumentasjonsplikten for kontohaver som foreningen foreslår, vil kunne bidra til en viss økning i kvaliteten på datagrunnlaget.
Risikoen for feil vil likevel øke. Det er generelt ønskelig med nærhet i tid mellom en transaksjon og verdiregistrering på aksjesparekontoen for å sikre mest mulig korrekte inngangsverdier. Det taler for at det skjer en realisasjonsbeskatning når eksisterende verdipapirer overføres til aksjesparekonto.
Det er tilbyder av aksjesparekonto som beregner og rapporterer til Skatteetaten. En slik overgangsregel vil innebære at tilbyder må forholde seg til verdier fra tiden før verdipapiret ble plassert på aksjesparekonto. Før rapporteringen til Skatteetaten må tilbyder vurdere de opplysningene kontohaver gir om opprinnelig kostpris, eventuelle kapitalendringer og ubenyttet skjerming. For tilbyder vil det være vanskelig å kontrollere disse opplysningene.
Overgangsregelen forutsetter at det tas stilling til hva som skal godtas som tilstrekkelig dokumentasjon, og hvem som har ansvar ved eventuelle feil og mangler. Videre måtte Skatteetaten vurdere behovet for kontroller ved avvik mellom de innsendte opplysningene og opplysningene i Skatteetatens registre.
Ved innføringen av aksjesparekonto delte Skatteetaten sine opplysninger om børsnoterte aksjer med tilbyderne i forbindelse med den daværende overgangsregelen. Skatteetaten har imidlertid ikke like fullstendige og gode opplysninger om aksjer registrert på MHF. Tilsvarende deling av opplysninger ved den utvidelsen av aksjesparekonto som foreslås her, vil ikke sikre gode grunnlagsdata.
Departementet opprettholder vurderingene fra høringsnotatet. En overgangsregel vil gi betydelig risiko for uriktige inngangsverdier. En overgangsregel vil også øke kompleksiteten for tilbyderne av aksjesparekonto og for Skatteetaten. Departementet foreslår derfor ingen overgangsregel som innebærer at eksisterende verdipapirer kan overføres til aksjesparekonto uten realisasjonsbeskatning.
Økonomiske og administrative konsekvenser
Den utvidelsen av ordningen med aksjesparekonto som foreslås i denne proposisjonen, antas ikke å gi provenyvirkninger på verken kort eller lang sikt. Gevinster på aksjer som eies gjennom aksjesparekonto, kan reinvesteres uten å utløse beskatning. Reinvestering av gevinster på aksjesparekonto øker ikke skjermingsgrunnlaget, slik nye innskudd på aksjesparekontoen gjør. Dermed vil nåverdien av skatt på aksjeinntekter ikke bli påvirket av om en skattyter benytter aksjesparekonto eller ikke. Derfor anslås provenyet på lang sikt å forbli uendret. På kort sikt er det heller ikke et klart insentiv til å realisere aksjeinntekter og reinvestere dem gjennom aksjesparekonto. Det antas derfor at forslaget heller ikke har provenyvirkninger på kort sikt.
Utvidelsen som foreslås vil kreve enkelte endringer i rutinene for skatterapportering hos tilbyderne av aksjesparekonto. Det er først og fremst rapporteringsløsningen som er beskrevet i punkt 6.9, som vil kreve noe systemutvikling hos Skatteetaten. Kostnadene til slik systemutvikling antas å bli moderate.
Utvidelsen av ordningen antas å øke antall tilfeller hvor det er behov for å korrigere opplysninger om aksjers formuesverdi etter at aksjonærenes frist for levering av skattemelding er utløpt. Det vises til omtalen av denne problemstillingen for aksjer som verdsettes etter skatteloven § 4-13 i punkt 6.9. Dette vil generelt øke behovet for veiledning og oppfølging fra Skatteetaten.
Ikrafttredelse og overgangsregler
Stortinget anmodet om at siktemålet for den utvidelsen av aksjesparekonto som foreslås her, er innføring 1. januar 2027. Departementet foreslår at endringene skal tre i kraft straks med virkning fra og med inntektsåret 2027.
Under høringen har Verdipapirfondenes forening kommentert ikrafttredelsen. Foreningen minner om at tilbyderne må ha tilstrekkelig tid til å tilpasse egne systemer og rutiner, men foreslår ikke et konkret tidspunkt for innføring.
Departementet legger til grunn at en innføring fra 1. januar 2027 vil gi aktørene nødvendig tid til å tilpasse seg. Departementet legger også vekt på intensjonen i Stortingets anmodning.
I punkt 6.12 drøfter departementet om det skal være adgang til å overføre eksisterende verdipapirer til aksjesparekontoen uten at det utløser beskatning, som en midlertidig overgangsordning. Departementet mener en slik ordning vil svekke kvaliteten på grunnlagsdata og virke kompliserende, og foreslår derfor ikke dette. Etter departementets vurdering vil det heller ikke være behov for andre overgangsregler.

Endringer i suppleringsskattereglene
Innledning og sammendrag
Finansdepartementet foreslår endringer i regelverket om suppleringsskatt.
Suppleringsskatteloven ble vedtatt i januar 2024. Loven gjennomfører et modellregelverk for global minimumsskatt i norsk rett. Reglene er utviklet av samarbeidsorganet Inclusive Framework (IF) og skal sikre at store konsern skattlegges med en minimumssats på 15 pst., uavhengig av hvor de driver sin aktivitet.
Modellregelverket er fortsatt under utvikling. IF utarbeider og publiserer nye administrative veiledninger som inneholder avklaringer og utvidelser mv. De norske suppleringsskattereglene må løpende oppdateres med det nye innholdet for at de skal kunne opprettholde sin status som kvalifiserte regler.
IF publiserte den 5. januar 2026 en administrativ veiledning («januar 2026-veiledningen») som foreløpig ikke er implementert i de norske suppleringskattereglene. Januar 2026-veiledningen er også omtalt som «side-by-side-pakken». Den inneholder i hovedsak en beskrivelse av fire nye Safe Harbour-regler. Safe Harbour-regler er typisk forenklingsregler som kan brukes i tilfeller der det anses å være lav risiko for underbeskatning. De nye Safe Harbour-reglene åpner blant annet for å anerkjenne andre regelverk om global minimumsskatt og for bruk av enkelte typer skatteinsentiver. I tillegg omfatter veiledningen regler om en forenklet beregning av effektiv skattesats.
I det norske suppleringsskatteregelverket har Safe Harbour-regler frem til nå utelukkende vært regulert i forskrift. Loven inneholder kun en generell forskriftshjemmel for Safe Harbour-bestemmelser. I denne proposisjonen foreslås det at hver enkelt Safe Harbour-regel forankres med en egen forskriftshjemmel i suppleringsskatteloven. Forslaget omfatter både Safe Harbour-regler som allerede er implementert, og de nye som er beskrevet i januar 2026-veiledningen. Dette vil synliggjøre Safe Harbour-reglene i loven. Den nåværende forskriftshjemmelen i suppleringsskatteloven foreslås opphevet. Endringene vil medføre at enkelte henvisninger i skatteforvaltningsloven og skattebetalingsloven må endres. Det foreslås derfor også endringer i disse lovene.
I tillegg foreslås det enkelte endringer i suppleringsskatteloven som har karakter av å være opprettinger.
Saken ble sendt på høring 4. juni 2026 med frist 3. august 2026.
Hoveddelen av høringsnotatet gjaldt det materielle innholdet i januar 2026-veiledningen og forslag til forskriftsregulering av dette. Høringsnotatet inneholdt også forslag til implementering av en administrativ veiledning av 18. mai 2026 («mai 2026-veiledningen»). For en nærmere beskrivelse av veiledningene og utkast til forskriftsbestemmelser, vises det til høringsnotatet.
Det har ikke kommet innspill som tilsier endring av lovforslagene som var på høring.
Etter departementets vurdering foreligger det ikke tilstrekkelig tallgrunnlag for å beregne konkrete provenyanslag knyttet til de foreslåtte endringene i suppleringsskatteloven. Endringene krever tilpasninger i Skatteetatens systemer, men for konsernene vil bruk av Safe Harbour-reglene forenkle rapporteringen.
Det vises til forslag til endringer i suppleringsskatteloven §§ 1-1, 4-2, 5-6, 5-7, 6-3, og 8-1 til 8-20. I tillegg vises det til endring i skattebetalingsloven § 10-53 og endringer i skatteforvaltningsloven §§ 5-6 og 12-6.
Endringene i suppleringsskatteloven foreslås å tre i kraft straks med virkning fra og med inntektsåret 2026 for regnskapsår som begynner etter 31. desember 2025. § 5-7 foreslås likevel opphevet med virkning fra 4. januar 2027. Endringene i skattebetalingsloven og skatteforvaltningsloven foreslås å tre i kraft straks.
Bakgrunn for forslaget
Global minimumsskatt
Globalisering og digitalisering av økonomien har gitt nye utfordringer for landenes skattesystemer. Utviklingen har økt problemene knyttet til internasjonale skattetilpasninger og skadelig skattekonkurranse. I oktober 2021 oppnådde medlemslandene i IF politisk enighet om en global minimumsskatt, omtalt som pilar 2. Reglene skal sikre at store konsern skattlegges med en minimumssats på 15 pst., uavhengig av hvor de driver sin aktivitet. Er den effektive skattesatsen beregnet etter disse reglene lavere enn 15 pst., fastsettes suppleringsskatt for å øke den effektive skattesatsen til 15 pst.
Reglene omfatter i utgangspunktet to beskatningsregler som skal virke sammen for å sikre en beskatning med minst 15 pst. Den primære regelen er skatteinkluderingsregelen (Income Inclusion Rule (IIR)). Den innebærer at morselskaper blir skattepliktige for underbeskattet inntekt som beregnes for deres datterselskaper i hvert land de opererer. Som underbeskattet inntekt regnes inntekt som skattlegges med mindre enn 15 pst. Skatten morselskapet ilegges, kalles suppleringsskatt (Top-Up Tax). Den sekundære regelen er skattefordelingsregelen (Undertaxed Profits Rule (UTPR)). Den fungerer som en sikringsmekanisme som fanger opp underbeskattet inntekt i konsernet i tilfeller som ikke dekkes av skatteinkluderingsregelen. Dette kan for eksempel være fordi morselskap i konsernet er lokalisert i et land som ikke har innført en skatteinkluderingsregel. I tillegg til de to nevnte beskatningsreglene kan landene innføre en såkalt kvalifisert nasjonal suppleringsskatt (Qualified Domestic Minimum Top-up Tax (QDMTT)). Det vil si en suppleringsskatt som ilegges konsernenhetene som er lokalisert i det aktuelle landet, på grunnlag av underbeskattet inntekt i disse konsernenhetene.
Regelverket om global minimumsskatt består av modellregler, kommentarer og administrative veiledninger utarbeidet av IF. Departementet omtaler regelverket samlet sett som «modellregelverket».
I Norge er reglene innført i lov 12. januar 2024 nr. 1 om suppleringsskatt på underbeskattet inntekt i konsern (suppleringsskatteloven). Det er gitt utfyllende forskriftsbestemmelser i forskrift 26. mars 2024 nr. 541 (suppleringsskatteforskriften).
I Prop. 29 LS (2023–2024) Lov om suppleringsskatt på underbeskattet inntekt i konsern (suppleringsskatteloven) punkt 3.3 fremgår det at:
«[d]epartementet har som mål at suppleringsskatteloven også fremover skal gi et oppdatert og korrekt bilde av de materielle reglene, slik at det ikke blir motstrid mellom det norske regelverket og modellregelverket. Det må forventes en rettsutvikling på dette området etter hvert som nye avklaringsbehov og problemstillinger kommer til. Det kan også bli aktuelt med nye administrative veiledninger i tiden fremover. Departementet vil følge med på utviklingen og arbeide for at regelverket holdes oppdatert gjennom lov- og forskriftsendringer.»
Arbeidet i IF med å utvikle modellregelverket pågår fortsatt. IF har offentliggjort administrative veiledninger i desember 2022, februar 2023, juli 2023, desember 2023, juni 2024 og januar 2025. Endringer som følge av disse veiledningene er innarbeidet i suppleringsskatteloven og suppleringsskatteforskriften.
I tillegg har IF offentliggjort nye administrative veiledninger 5. januar 2026 og 18. mai 2026. Et forslag til implementering av disse veiledningene i det norske regelverket ble sendt på høring 4. juni 2026.
Safe Harbour-regler
Deler av modellregelverket er utformet som såkalte Safe Harbour-regler. Det er regler som, på visse vilkår, gir konsernet adgang til å velge at suppleringsskatten (eller en angitt del av den) settes til null. Modellreglene har en generell bestemmelse om Safe Harbour-regler i artikkel 8.2. Det fremgår av kommentaren til artikkelen at formålet med Safe Harbour-regler er å begrense unødige administrative byrder for konsern og skattemyndigheter ved at beregning av effektiv skattesats og suppleringsskatt unnlates i tilfeller hvor det er sannsynlig at virksomheten betaler minst 15 pst. skatt. Det er konsernet selv som velger om det vil benytte seg av Safe Harbour-regler. Valget gjøres årlig.
De enkelte Safe Harbour-reglene er beskrevet i ulike administrative veiledninger. Departementet viser til omtale av Safe-Harbour-regler i Prop. 29 LS (2023–2024) punkt 9.4.4 og 12.5.
Safe Harbour-reglene som er implementert i det norske regelverket, er regulert i bestemmelser under suppleringsskatteforskriften § 5-7. Disse beskrives i korte trekk nedenfor. Januar 2026-veiledningen beskriver fire nye Safe Harbour-regler som foreløpig ikke er implementert i de norske reglene. Disse er omtalt i punkt 7.2.3.
Kvalifisert nasjonal suppleringsskatt Safe Harbour (suppleringsskatteforskriften § 5-7-10)
Regelen er aktuell når en konsernenhet er lokalisert i en jurisdiksjon som har en kvalifisert nasjonal suppleringsskatt og denne oppfyller visse tilleggskrav. Tanken bak denne Safe Harbour-regelen er at den kvalifiserte nasjonale suppleringsskatten sikrer at konsernenhetene som er lokalisert i jurisdiksjonen ikke er underbeskattet. Det er da ikke nødvendig å kreve at konsernet foretar beregninger etter skatteinkluderingsregelen eller skattefordelingsregelen på grunnlag av den samme inntekten.
Forenklet beregningsmetode Safe Harbour (suppleringsskatteforskriften §§ 5-7-20 og 5-7-21)
Formålet med regelen er å legge til rette for at konsern kan slippe å gjennomføre enkelte komplekse beregninger i situasjoner der beregningene kan forenkles uten at det går på bekostning av utfallet eller vil underminere reglenes integritet. Dette gjelder når justert overskudd i en jurisdiksjon ikke overstiger det substansbaserte inntektsfradraget, gjennomsnittlig samlet inntekt og resultat ligger under visse terskelbeløp, eller den effektive skattesatsen er minst 15 pst. Det fremgår av administrativ veiledning at regelen er et rammeverk, og at reglene først kan benyttes når det kommer ytterligere veiledning med nærmere regulering. Slik nærmere regulering foreligger for såkalte uvesentlige konsernenheter, se suppleringsskatteforskriften § 5-7-21.
Midlertidige Safe Harbour-regler knyttet til land-for-land-rapportering (suppleringsskatteforskriften §§ 5-7-30 til 5-7-38)
For å sikre en enkel og smidig overgang ved innføringen av en global minimumsskatt gis konsernene en anledning til å gjøre enkle beregninger for en jurisdiksjon basert på nøkkeltall fra konsernets land-for-land-rapportering. Dersom beregningene viser at konsernets inntekt og resultat i jurisdiksjonen er under visse terskler, den effektive skattesatsen er lik eller høyere enn en fastsatt overgangssats, eller resultatet ikke overstiger det substansbaserte inntektsfradraget, kan suppleringsskatten settes til null for jurisdiksjonen.
Safe Harbour-reglene knyttet til land-for-land-rapportering innebærer en vesentlig forenkling for mange konsern i de første årene med suppleringsskatteregler. Reglene er midlertidige. I januar 2026-veiledningen forlenges reglenes varighet med ett år, til å inkludere regnskapsår som begynner senest 31. desember 2027.
Midlertidig skattefordelingsregel Safe Harbour (suppleringsskatteforskriften § 5-7-40)
Regelen gjelder kun en kort periode og kan benyttes når det øverste morselskapet i konsernet er lokalisert i en jurisdiksjon som har en nominell skattesats på minst 20 pst. Det kan da ikke ilegges suppleringsskatt etter skattefordelingsregelen på grunnlag av underbeskattet inntekt i det øverste morselskapets jurisdiksjon.
Administrativ veiledning av 5. januar 2026
Januar 2026-veiledningen består hovedsakelig av nye Safe Harbour-regler. Deler av veiledningen er resultat av forhandlinger om endringer i modellregelverket etter krav fra USA. Trump-administrasjonen kunngjorde i januar 2025 at USA ikke kom til å innføre modellregelverket om global minimumsskatt, og varslet gjengjeldelsestiltak overfor land som har innført skattefordelingsregelen. Etter at G7-landene i juni 2025 kom til en felles forståelse om å sidestille deler av den amerikanske skattelovgivningen og den globale minimumsskatten, ble lovforslaget om gjengjeldelsestiltak trukket tilbake. I etterkant av kunngjøringen fra G7-landene, forhandlet Inclusive Framework frem den omforente løsningen som ble offentliggjort i form av den administrative veiledningen.
Januar 2026-veiledningen introduserer fire nye Safe Harbour-regler. Disse har ingen tidsbegrensing, og det er lagt opp til at det skal gjennomføres en evaluering av reglene innen 2029 for å avdekke eventuell risiko de måtte innebære knyttet til overskuddsflytting og uthuling av skattefundamentet, og for å sikre like konkurransevilkår.
I tillegg følger det av januar 2026-veiledningen at tidsperioden det er mulig å benytte den eksisterende Safe Harbour-regelen knyttet til land-for-land rapportering, forlenges med ett år.
For en nærmere beskrivelse av innholdet i januar 2026-veiledningen vises det til Finansdepartementets høringsnotat av 4. juni 2026. Nedenfor gis en kort beskrivelse av de fire nye Safe Harbour-reglene. Beskrivelsen er av pedagogiske hensyn noe forenklet.
Forenklet effektiv skattesats Safe Harbour
Reglene om en forenklet effektiv skattesats Safe Harbour gir konsernet anledning til å vise, gjennom en test basert på en forenklet beregning av effektiv skattesats, at det er lav risiko for at konsernets virksomhet i den aktuelle jurisdiksjonen er underbeskattet. Testen innebærer at dersom beregningen gir et forenklet underskudd eller en forenklet effektiv skattesats på minst 15 pst., skal suppleringsskatten settes til null.
Forenklingen består særlig i adgang til å unnlate å gjøre justeringer som er obligatoriske under en ordinær beregning. I tillegg kan det innebære en vesentlig forenkling at konsernet gis anledning til å basere beregningen av forenklet effektiv skattesats på aggregerte tall fra konsernregnskapet, i stedet for å beregne og summere tall fra hver enkelt konsernenhets regnskap.
For å hindre uønskede tilpasninger er det, enkelt sagt, et vilkår for å benytte regelen at det ikke har vært beregnet suppleringsskatt de to foregående årene.
Substansbasert skatteinsentiv Safe Harbour
Et skatteinsentiv innebærer en form for skattefordel (herunder inntektsfradrag, skattefradrag, superfradrag, osv.), og bruk av det vil per definisjon kunne medføre lav effektiv beskatning og dermed i utgangspunktet gi grunnlag for suppleringsskatt. Med substansbasert skatteinsentiv menes i denne sammenhengen et skatteinsentiv som er allment tilgjengelig så langt det er beregnet på grunnlag av faktiske pådratte kostnader eller mengden produserte fysiske enheter i jurisdiksjonen. Regelen er begrenset til visse kostnadsbaserte og produksjonsbaserte skatteinsentiver og omfatter ikke inntektsbaserte insentiver.
Substansbasert skatteinsentiv Safe Harbour virker ved at verdien av det substansbaserte skatteinsentivet legges til skatten ved beregningen av effektiv skattesats eller forenklet effektiv skattesats. Økningen av skatten kan ikke overstige et substanstak, som beregnes på grunnlag av konsernets lønnskostnader eller fysiske eiendeler i jurisdiksjonen.
Substansbasert skatteinsentiv Safe Harbour vil bare redusere suppleringsskatten så langt den kan tilskrives bruken av slike insentiver. Dersom suppleringsskatten bare delvis skyldes bruk av substansbaserte skatteinsentiver, vil den reduseres, men ikke settes helt ned til null.
Sidestilt regelverk Safe Harbour
Sidestilt regelverk Safe Harbour går, enkelt sagt, ut på å skjerme konsern som er omfattet av et annet kvalifisert regelverk om global minimumsskatt, fra suppleringsskatt. For å kunne kvalifisere må regelverket ha både et nasjonalt og et globalt skattesystem som tilfredsstiller bestemte kriterier. Det er IF som avgjør om et regelverk skal anses som kvalifisert.
Det nasjonale skattesystemet må ha en lovbestemt nominell selskapsskattesats på minst 20 pst. Videre må det omfatte enten en kvalifisert nasjonal suppleringsskatt, eller en alternativ minimumsskatt for selskaper som er basert på resultatregnskapet, har justeringer som er i samsvar med formålet med minimumsskatt, har en nominell sats på minst 15 pst. og gjelder for en vesentlig del av den samlede inntekten til omfattede konserns virksomhet i jurisdiksjonen.
Det globale skattesystemet må være et helhetlig skatteregime som gjelder for alle hjemmehørende selskaper og deres inntekter fra utenlandsk virksomhet og ilegges på et bredt skattegrunnlag. Det må, noe forenklet, omfatte både aktive og passive inntekter. Det kan bare i begrenset grad, og i samsvar med formålet med minimumsskatt, frita inntekter. Systemet må videre inneholde vesentlige mekanismer for håndtering av risiko for svekkelse av skattegrunnlaget og overskuddsflytting (BEPS-risiko),
Systemene må ikke innebære noen vesentlig risiko for at verken innenlands eller utenlands inntekt skattlegges med en lavere effektiv sats enn 15 pst.
Sidestilt regelverk Safe Harbour gjelder for hele konsernet, men forutsetter at det øverste morselskapet er lokalisert i en jurisdiksjon som har et kvalifisert sidestilt regelverk.
De kvalifiserende nasjonale og globale skattesystemene må være vedtatt før 1. januar 2026, eller på en senere dato i samsvar med en prosedyre fastsatt av IF.
Bakgrunnen for Safe Harbour-regelen om sidestilt regelverk er krav fra USA. Det er per i dag kun USA som har regelverk som er godkjent av IF som sidestilt regelverk.
Under sidestilt regelverk Safe Harbour kan suppleringsskatt etter skatteinkluderingsregelen og skattefordelingsreglen settes til null for konsernet. Sidestilt regelverk Safe Harbour har ingen innvirkning på kvalifisert nasjonal suppleringsskatt.
Øverste morselskap Safe Harbour
Øverste morselskap Safe Harbour gjelder for konsern med øverste morselskap i en jurisdiksjon som har et kvalifiserende nasjonalt skattesystem. I motsetning til det som gjelder for kvalifisert sidestilt regelverk Safe Harbour, stilles det ikke noe krav om at jurisdiksjonen må ha et kvalifiserende globalt skattesystem. Det er IF som avgjør om regelverket i det øverste morselskapets jurisdiksjon skal anses som kvalifisert.
Øverste morselskap Safe Harbour gjelder bare for konsernenheter som er lokalisert i det øverste morselskapets jurisdiksjon, og skjermer bare mot bruk av skattefordelingsregelen. Eventuell underbeskattet inntekt i det øverste morselskapets jurisdiksjon kan dermed fremdeles gi grunnlag for nasjonal suppleringsskatt eller suppleringsskatt etter skatteinkluderingsregelen.
Administrativ veiledning av 18. mai 2026
Veiledningen gjelder anvendelsen av skattefordelingsregel Safe Harbour. I de norske reglene er den nedfelt i suppleringsskatteforskriften § 5-7-40. Veiledningen utvider regelen fra å gjelde regnskapsår som avsluttes før 31. desember 2026 til å gjelde for regnskapsår som avsluttes senest 3. januar 2027. For en nærmere beskrivelse av mai 2026-veiledningen vises det til Finansdepartementets høringsnotat av 4. juni 2026.
Bakgrunnen for endringen er at enkelte jurisdiksjoner bruker et regnskapsår som består av et antall uker, i stedet for 365 dager. Et slikt regnskapsår vil bestå av 52 eller 53 uker. Regnskapsår som består av 53 uker, vil begynne noen få dager før et kalenderår og avsluttes noen få dager etter. Konsernet vil da ikke kunne benytte verken sidestilt regelverk Safe Harbour eller øverste morselskap Safe Harbour for 2026, ettersom disse bare gjelder for regnskapsår som begynner 1. januar 2026 eller senere. Konsern med 53 ukers regnskapsår gis derfor anledning til en noe forlenget bruk av skattefordelingsregel Safe Harbour.
Høring
Forslag om endringer i suppleringsskattereglene ble sendt på høring 4. juni 2026. Høringsfristen var 3. august 2026.
I høringsnotatet foreslås det at de to administrative veiledningene implementeres i norsk rett.
Før januar 2026-veiledningen ble publisert, omfattet modellregelverket fire Safe Harbour-regler, jf. punkt 7.2.2 ovenfor. Disse er beskrevet i ulike administrative veiledninger og er regulert i suppleringsskatteforskriften. Suppleringsskatteloven inneholder kun en forskriftshjemmel for Safe Harbour-bestemmelser, jf. § 5-7. Januar 2026-veiledningen introduserer ytterligere fire Safe Harbour-regler.
Med bakgrunn i at Safe Harbour-regler etter hvert har fått større omfang og betydning, foreslo departementet at Safe Harbour-reglene bør forankres i loven med hver sin forskriftshjemmel og at disse samles i et eget kapittel. Det vil også bidra til at regelverket blir mer oversiktlig og tilgjengelig for brukerne.
Høringsnotatet inneholder videre utkast til forskriftsbestemmelser som skal implementere innholdet i veiledningene. Det inneholder også forslag til noen få opprettinger i suppleringsskatteloven som ikke har tilknytning til de nevnte veiledningene.
Det ble foreslått at endringene hovedsakelig skulle få virkning fra og med inntektsåret 2026.
Departementet har mottatt ti høringssvar. Følgende instanser har inngitt høringssvar med realitetsmerknader:
Finans Norge
Landsorganisasjonen i Norge (LO)
Næringslivets Hovedorganisasjon (NHO)
Norges Rederiforbund
Skattedirektoratet
Tax Justice Norge
Ingen av høringsinstansene uttaler at de er imot forslaget, men Tax Justice Norge og LO har merknader til løsningene i januar 2026-veiledningen. Instansene mener endringene utfordrer sentrale prinsipper for minimumsskatten og innebærer en endring av premissene for vedtakelsen av loven i 2024. De mener spørsmålet om suverenitetsavståelsen bør avgjøres demokratisk og med godt informasjonsgrunnlag. Instansene peker også på at det amerikanske regelverket skiller seg fra GloBE-reglene. Forskjellene kan gi smutthull og favorisere amerikanske selskaper, og svekke insentivene til å innføre minimumsskatten. Videre mener instansene at en Safe Harbour for substansbaserte skatteinsentiver vil svekke minimumsskatten ved å tillate lavere effektiv skattesats og økt skattekonkurranse.
Vurderinger og forslag
Implementering av administrativ veiledning og lovforankring av Safe Harbour-regler
Departementet fastholder forslaget i høringsnotatet om implementering av de administrative veiledningene og lovforankring av Safe Harbour-reglene.
Januar 2026-veiledningen og mai 2026-veiledningen er en del av modellregelverket. For å oppnå ensartede regler i alle land som innfører global minimumsskatt, er landene forpliktet til å gjennomføre eventuelle endringer så snart som mulig, for å bringe sin nasjonale lovgivning i samsvar med etterfølgende administrativ veiledning. Norge må derfor implementere det materielle innholdet i de administrative veiledningene for å kunne fortsette å bruke suppleringsskattereglene.
Ved implementering av innholdet i de administrative veiledningene har landene ikke noe handlingsrom med hensyn til reglenes materielle innhold. Bestemmelsene i de norske reglene skal gjenspeile det materielle innholdet i veiledningene.
Tax Justice Norge og LO uttaler at endringene som fremgår av januar 2026-veiledningen, bryter med grunnleggende prinsipper i den globale minimumsskatten, og at reglene er svekket. Etter departementets oppfatning har reglene ikke blitt vesentlig svekket. Hovedformålet med den globale minimumsskatten er å motvirke overskuddsflytting, og analyser fra OECD viser at den globale minimumsskatten fortsatt vil være et effektivt virkemiddel. Se mer om dette i punkt 7.5.3.
Departementet viser til forslag til et nytt kapittel 8 om Safe Harbour i suppleringsskatteloven. Det foreslås at kapittelet skal inneholde en innledende paragraf om Safe Harbour-regler og en paragraf med forskriftshjemmel for hver Safe Harbour-regel, herunder de fire nye Safe Harbour-reglene.
I samsvar med høringsforslaget er det lagt opp til at reguleringen av Safe Harbour-reglene skal skje i forskrift.
Med opprettelsen av et eget kapittel om Safe Harbour, vil den nåværende forskriftshjemmelen i § 5-7 bli overflødig og foreslås opphevet. På bakgrunn av at mai 2026-veiledningen forlenger skattefordelingsregel Safe Harbour for konsern som benytter regnskapsår som består av 52 eller 53 uker, foreslår departementet at § 5-7 oppheves med virkning fra 4. januar 2027. Det legges opp til at samtlige forskriftsbestemmelser om Safe Harbour vil være gitt med de nye forskriftshjemlene på det tidspunktet, jf. punkt 7.4.1, dersom forslaget om lovforankring blir vedtatt.
De foreslåtte endringene medfører at oversiktbestemmelsen i suppleringsskatteloven § 1-1 må oppdateres, og at henvisninger i flere bestemmelser i suppleringsskatteloven må endres. Det vises til forslag til endringer i suppleringsskatteloven § 5-6 første ledd første punktum, § 5-6 andre ledd første punktum og § 6-3 første ledd første punktum.
Det er særskilte saksbehandlingsregler for bruk av Safe Harbour-regler i modellreglene artikkel 8.2.2. Skattemyndighetene i en jurisdiksjon kan innen 36 måneder bestride konsernets rett til å bruke Safe Harbour-regler. Det gjøres gjennom et forhåndsvarsel, hvor de faktiske forholdene og omstendighetene som ligger til grunn for å bestride retten, angis. Den opplysningspliktige skal innen seks måneder uttale seg om disse forholdene, jf. skatteforvaltningsloven § 5-6 første ledd tredje punktum. Videre regulerer skatteforvaltningsloven § 12-6 første ledd femte punktum fristen for å bestride bruk av Safe Harbour-regler. Bestemmelsene viser til Safe Harbour-regler gitt i medhold av suppleringsskatteloven § 5-7. Departementet foreslår at bestemmelsene i stedet henviser til Safe Harbour-regler gitt i medhold av suppleringsskatteloven kapittel 8.
Det vises til forslag til endring av skatteforvaltningsloven § 5-6 første ledd tredje punktum og § 12-6 første ledd femte punktum. Departementet legger opp til en tilsvarende endring av henvisning i skatteforvaltningsforskriften § 8-14-2 tredje ledd. I tillegg foreslår departementet en tilsvarende endring i skattebetalingsloven § 10-53 fjerde ledd.
Suppleringsskattereglene og tilstøtende regler i skatteloven
Under høringen har Finans Norge, NHO og Norges Rederiforbund bemerket at endringer i reglene om suppleringsskatt ikke kan vurderes isolert fra øvrige regler i skattelovgivningen. De bemerker at forholdet til ulike regler i skatteloven må avklares, herunder reglene om norskkontrollert utenlandsk selskap (NOKUS), kreditfradrag og fritaksmetoden.
Departementet bemerker at det i revidert nasjonalbudsjett for 2025, jf. Prop. 145 LS (2024–2025) punkt 11.5, har uttalt at det vil se nærmere på forholdet mellom NOKUS-reglene og suppleringsskatt. Departementet vil også gjøre oppmerksom på at det i brev av 20. august 2026 har tatt stilling til et tolkningsspørsmål vedrørende nasjonal suppleringsskatt, NOKUS og utflyttingsskatt etter skatteloven § 9-14. I brevet uttaler departementet:
«Selv om opplistingen i skatteloven § 9-14 annet ledd, herunder bokstav c, ikke er uttømmende, legger departementet til grunn at det ikke utløses uttaksskatt etter skatteloven § 9-14 som følge av at et norskkontrollert selskap er etablert i et land som endrer status fra lavskattland til normalskattland.
At et selskap blir underlagt kvalifisert nasjonal suppleringsskatt i et annet land, kan etter omstendighetene medføre at selskapet ikke lenger anses å være etablert i et lavskattland. Dette vil som utgangspunkt bero på en vurdering etter skatteloven § 10-63. …»
Departementet vil fremover vurdere behovet for endringer i øvrige tilstøtende regler i skatteloven.
Andre endringer
Det er et mål at suppleringsskatteloven og suppleringsskatteforskriften skal gi et så oppdatert og korrekt bilde av modellregelverket som mulig. Som ledd i arbeid for å nå dette målet foreslo departementet i høringsnotatet også to mindre opprettinger. Dette gjelder harmonisering av begrepsbruk og omfatter:
å erstatte «fysisk eiendom» i § 4-2 åttende ledd bokstav h med «fysiske eiendeler», og
å erstatte «Øverste morselskaps andel av suppleringsskatten i § 6-3 tredje ledd første punktum med «Det felleskontrollerte konsernets suppleringsskatt» og «medlemmene» med «hvert medlem av det felleskontrollerte konsernet» i § 6-3 tredje ledd første punktum.
Ingen høringsinstanser har hatt merknader på disse punktene. Departementet fastholder forslaget. Det vises til forslag til endring av suppleringsskatteloven §§ 4-2 og 6-3.
Økonomiske og administrative konsekvenser
Formålet med reglene
Regelverket om suppleringsskatt er ikke primært utformet for å øke skatteinntektene, men for å motvirke uthuling av skattegrunnlaget og overskuddsflytting. Selv om økte skatteinntekter er en direkte konsekvens av regelverket, er det først og fremst de langsiktige endringene i adferd og redusert overskuddsflytting som vil styrke skattegrunnlagene i normalskatteland.
Gevinsten ved å flytte overskudd øker med forskjellen i effektiv skattesats mellom jurisdiksjoner. Ved å sikre en effektiv beskatning på minst 15 pst. i hver jurisdiksjon der et konsern har virksomhet, vil gevinsten ved å flytte overskudd reduseres vesentlig. Substansbaserte inntektsfradrag skjermer en sjablongmessig avkastning knyttet til lønnskostnader og fysiske driftsmidler, og innretter reglene mot overskudd som ikke har reell substans.
Administrative konsekvenser
Endringene krever tilpasninger i Skatteetatens systemer for fastsetting og kontroll, blant annet som følge av nye valgadganger og endringer i melding for suppleringsskatt (GloBE Information Return). For konsern innebærer bruk av Safe Harbour-regler forenklinger i rapporteringen. Forenklingene ventes over tid å redusere de administrative kostnadene både for skattepliktige og for skattemyndighetene, ved at ressursene kan rettes mot jurisdiksjoner der suppleringsskatt faktisk kan oppstå.
Virkninger på skattegrunnlag og effektive skattesatser (overskuddsflytting)
OECDs oppdaterte analyse av økonomiske effekter fra juli 2026 inneholder endringene som følge av side-by-side-pakken, og anslår at minimumsskatten i gjennomsnitt hever effektive skattesatser med mellom 2,8 og 3,7 prosentenheter på jurisdiksjonsnivå. I såkalte «Investments Hubs» (jurisdiksjoner med utenlandske direkteinvesteringer som overstiger 1,5 ganger BNP) anslås økningen å være større, fra 5,5 til 6,9 prosentenheter. Reduserte forskjeller i effektive skattesatser kan også bidra til en mer effektiv global kapitalallokering. Globale selskapsskatteinntekter anslås å øke med 3,2 til 5,4 pst., tilsvarende 91 til 155 mrd. USD årlig. Anslagene er preget av usikkerhet og er noe lavere enn tidligere anslag, før side-by-side-pakken.
Empiriske analyser av de første tilgjengelige dataene (2024) finner ingen negativ virkning på investeringer eller sysselsetting i konsernene i det første året etter innføring, og heller ingen tilpasninger i årene før reglene fikk virkning. Det substansbaserte inntektsfradraget skjermer en sjablongmessig avkastning fra suppleringsskatt og demper dermed virkningen på marginale investeringsbeslutninger.
Nærmere om økonomiske konsekvenser av side-by-side-pakken
Sidestilt regelverk Safe Harbour innebærer at suppleringsskatt etter skatteinkluderingsregelen og skattefordelingsregelen settes til null for konsern med øverste morselskap i en jurisdiksjon med kvalifisert regime. Substansbasert skatteinsentiv Safe Harbour reduserer suppleringsskatten der lav effektiv skatt følger av utgifts- eller produksjonsbaserte ordninger innenfor et substanstak. Begge regler trekker i retning av redusert proveny fra suppleringsskatten.
OECDs oppdaterte anslag for skatteinntekter ligger lavere enn i den forrige modellversjonen fra 2024. Reduksjonen kan ikke tilskrives side-by-side-pakken alene, ettersom OECD samtidig har endret datagrunnlag, forutsetninger om det substansbaserte inntektsfradraget og forutsetninger om hvilke land som faktisk har innført reglene. Usikkerheten i anslagene er dessuten større enn tidligere, særlig som følge av substansbasert skatteinsentiv Safe Harbour. Departementet har foreløpig ikke grunnlag for å tallfeste provenyvirkningen for Norge, men isolert sett er det grunn til å tro at side-by-side-pakken vil bidra til reduserte skatteinntekter fra den globale minimumsskatten også for Norge.
På bakgrunn av OECDs analyser kan det på tross av reduserte skatteinntekter legges til grunn at formålet med regelverket er godt ivaretatt. Nasjonal suppleringsskatt berøres ikke av sidestilt regelverk Safe Harbour, og alle konsern innenfor virkeområdet er fortsatt omfattet av nasjonal suppleringsskatt i de landene der de har virksomhet. Adgangen til sidestilt regelverk Safe Harbour er dessuten betinget av at morselskapsjurisdiksjonen har en nominell selskapsskattesats på minst 20 pst., en minimumsskatt på minst 15 pst. beregnet med utgangspunkt i regnskapsmessig resultat, og ingen vesentlig risiko for effektiv skatt under 15 pst. på innenlandsk og utenlandsk inntekt. Inclusive Framework har varslet integritetstiltak og en kunnskapsbasert gjennomgang i 2028 og 2029 av risiko for uthuling av skattegrunnlaget og for ulike konkurransevilkår.
De langsiktige virkningene må i hovedsak forventes å komme gjennom endret atferd hos selskaper og jurisdiksjoner. Også med side-by-side-pakken anslår OECD at overskuddsflyttingen reduseres betraktelig. Konsern med amerikansk morselskap antas å redusere overskuddsflyttingen til jurisdiksjoner som har innført nasjonal suppleringsskatt.
Mindre overskuddsflytting styrker de ordinære selskapsskattegrunnlagene i landene der verdiskapingen faktisk skjer, og vil over tid styrke skatteinntektene i disse landene. Reduserte satsforskjeller kan samtidig bidra til en mer effektiv global kapitalallokering. Virkningene ventes å bli sterkere over tid, etter hvert som det substansbaserte inntektsfradraget trappes ned og reglene får full virkning i flere land. Den kortsiktige direkte effekten fra suppleringsskatt på skatteprovenyet er derfor et lite egnet mål på om regelverket virker etter formålet, siden et velfungerende regelverk over tid nettopp reduserer grunnlaget for slik skatt.
Ikrafttredelse
Endringene i suppleringsskatteloven foreslås i hovedsak å tre i kraft straks med virkning fra og med inntektsåret 2026, for regnskapsår som begynner etter 31. desember 2025.
Det foreslås at opphevelsen av eksisterende forskriftshjemmel for Safe Harbour-bestemmelser, suppleringsskatteloven § 5-7, trer i kraft 4. januar 2027.
Endringene i skattebetalingsloven og skatteforvaltningsloven foreslås å tre i kraft straks.

Næringsbeskatning for øvrig
Avgrensning av fratrekk for avgift på oppdrettsfisk i grunnrenteskatten for havbruk
Innledning og sammendrag
Ekstraordinært overskudd, eller meravkastning, fra utnyttelse av stedbundne naturressurser kalles gjerne grunnrente. Grunnrente i havbruk oppstår delvis som følge av gunstige produksjonsforhold for havbruksvirksomhet, og delvis som følge av miljøbegrunnede begrensninger på hvor mange tillatelser som kan gis.
Formålet med grunnrenteskatt er at en andel av meravkastningen fra stedbundne naturressurser skal tilfalle fellesskapet. Grunnrenteskatten på havbruk legges på overskuddet fra produksjonen av laks, ørret og regnbueørret i sjø fra ordinære matfisktillatelser. Grunnrenteskatten omfatter ikke fisk produsert på tillatelser til særlige formål.
Siden 2021 har det vært en avgift på oppdrettsfisk. Avgiften ilegges per kilo produsert laks, ørret og regnbueørret fra akvakultur i sjø. Avgiften gjelder for både ordinære matfisktillatelser og akvakulturtillatelser til særlige formål.
Etter innføringen av grunnrenteskatt på havbruk i 2023 kan avgift på oppdrettsfisk trekkes fra krone for krone mot fastsatt grunnrenteskatt. Med dagens regelverk går fratrekksretten lenger enn grunnrenteskatteplikten ved at avgift på tillatelser til særlige formål som ikke er grunnrenteskattepliktige, likevel kan trekkes fra i grunnrenteskatten. Fratrekk i grunnrenteskatten for en kostnad som ikke knytter seg til den grunnrenteskattepliktige havbruksvirksomheten er en asymmetri som bryter med virkeområdet for skatten. Det innebærer en uthuling av grunnrenteskatten.
Forslag om endring i skatteloven om at fratrekksretten i grunnrenteskatten skal avgrenses til å gjelde for de samme tillatelsene som inngår i grunnrenteskatten, ble sendt på høring 15. oktober 2025. Departementet mottok tre materielle høringssvar, som alle støttet forslaget.
Regjeringen fastholder forslaget om å avgrense fratrekksretten i grunnrenteskatten for havbruk til å gjelde de samme tillatelsene som er grunnrenteskattepliktige. Avgift på tillatelser til særlige formål vil da isteden komme til fradrag i alminnelig inntekt, etter de alminnelige fradragsreglene.
På svært usikkert grunnlag anslås forslaget samlet sett å øke provenyet med i størrelsesorden 30 mill. kroner i 2027. Departementets forslag vil ikke påvirke provenyet fra selve avgiften og dermed heller ikke inntektene til havbrukskommunene og -fylkeskommunene gjennom Havbruksfondet.
Forslaget baserer seg på opplysninger selskapene allerede plikter å ha, og antas å ha begrensede administrative konsekvenser for både skattemyndighetene og de skattepliktige.
Det vises til forslag til endringer i skatteloven § 19-9. Det foreslås at endringene gis virkning fra og med inntektsåret 2027.
I bestemmelsene om grunnrenteskatt for havbruk i skatteloven kapittel 19 vises det til «produksjonsavgift» for fisk. Denne avgiften endret navn 1. januar 2025 til «avgift på oppdrettsfisk», uten at skatteloven kapittel 19 ble endret tilsvarende. Det foreslås språklige oppdateringer i de aktuelle bestemmelsene.
Det vises til forslag til endringer i skatteloven § 19-4 tredje ledd. Det foreslås at endringene trer i kraft straks. 
Gjeldende rett
Avgift på oppdrettsfisk
Oppdrett av laks, ørret og regnbueørret krever en akvakulturtillatelse. En akvakulturtillatelse gir rett til produksjon av bestemte arter på avgrensede geografiske områder (lokaliteter), med de begrensninger av tillatelsens omfang som følger av lov, forskrift eller enkeltvedtak. Hoveddelen av tillatelsene er ordinære matfisktillatelser. Tillatelser til særlige formål er en samlebetegnelse på akvakulturtillatelser som skal ivareta spesifikke formål – forskning, utvikling, undervisning, visning, fiskepark, slaktemerd og stamfisk. Fisk produsert etter tillatelse til slaktemerd og fiskepark er ikke omfattet av avgiften på oppdrettsfisk.
Flertallet i Havbruksskatteutvalget (NOU 2019: 18 Skattlegging av havbruksvirksomhet) anbefalte å innføre en overskuddsbasert grunnrenteskatt på havbruksvirksomhet kombinert med en produksjonsavgift til vertskommunene. I 2021 ble det innført en avgift på produksjon av fisk på 40 øre per kg, som oppfølging av en anmodning fra Stortinget (Dokument 8:192 S (2017–2018)) og NOU 2019: 18. Fra 1. januar 2026 er avgiftssatsen 98,5 øre per kg. Inntektene fra avgiften går til vertskommuner og -fylker gjennom Havbruksfondet.
Avgiften er hjemlet i forskrift om særavgifter kapittel 3-24. Avgiftsplikten omfatter laks, ørret og regnbueørret produsert (slaktet) av virksomhet som har eller plikter å ha tillatelse til akvakultur av matfisk av laks, ørret og regnbueørret i territorialfarvannet, jf. forskriften § 3-24-1. Avgiftsplikten omfatter også tillatelser gitt til særlige formål, unntatt tillatelser til slaktemerd og fiskeparktillatelser, jf. forskriften § 5-1 bokstav n.
Tabell 8.1 gir en oversikt over de ulike akvakulturtillatelsene i sjø. Som tabellen viser, står tillatelser til særlige formål for 15,1 pst. av total maksimal tillatt biomasse (MTB). Blant tillatelsene som er omfattet av avgiften, står særlige tillatelser for om lag 11,6 pst. av MTB.
Tillatelser til akvakultur av laks, ørret og regnbueørret i sjø, ekskludert settefisk. 
Fra Akvakulturregisteret per 3. september 2026

	Tillatelsestype
	Antall
	MTB (tonn)
	Andel av total MTB. Prosent.

	Ordinære matfisktillatelser (grunnrenteskatteplikt)	
	1 130
	933 834
	84,9

	Tillatelser til særlige formål (ikke grunnrenteskatteplikt)			
	236
	166 609
	15,1

	Utvikling	
	16
	11 418
	1,0

	Forskning	
	53
	39 760
	3,6

	Visning	
	34
	24 560
	2,2

	Undervisning	
	20
	15 370
	1,4

	Stamfisk	
	42
	31 640
	2,9

	Slaktemerd1	
	72
	43 830
	4,0

	Fiskepark1	
	1
	31
	0,0


1	Ikke omfattet av avgiften på oppdrettsfisk.
Kilde: Fiskeridirektoratet.
Avgiften endret navn 1. januar 2025. Ved virkningstidspunktet 1. januar 2021 het den «avgift på produksjon av fisk», mens gjeldende betegnelse er «avgift på oppdrettsfisk».
Grunnrenteskatt på havbruk
Grunnrenteskatt på havbruksvirksomhet gjelder for grunnrenteinntekt fra virksomhet basert på tillatelse som nevnt i akvakulturloven §§ 6 og 7, jf. § 4, jf. laksetildelingsforskriften kapittel 3, jf. skatteloven § 19-1. Det er kun akvakulturtillatelser for produksjon av laks, ørret og regnbueørret i sjø som er omfattet av grunnrenteskatten. Dette er de såkalte ordinære matfisktillatelsene, i motsetning til tillatelser til særlige formål. Det er innehaver av tillatelsene som er skattesubjekt for grunnrenteskatten, jf. skatteloven § 19-2.
Etter skatteloven § 19-9 kan avgift på produksjon av fisk (nåværende avgift på oppdrettsfisk) fastsatt i medhold av særavgiftsloven kreves fratrukket i fastsatt grunnrenteskatt til staten.
Avgift på oppdrettsfisk er i utgangspunktet en kostnad som er fradragsberettiget i alminnelig inntekt etter skatteloven § 6-1, jf. § 6-15. Fradragsretten gjelder imidlertid ikke for selskap mv. som er omfattet av reglene om grunnrenteskatt, jf. skatteloven § 19-9 siste punktum. Denne bestemmelsen forhindrer at avgiften kommer til fradrag i både alminnelig inntekt og fastsatt grunnrenteskatt.
Høringen
Finansdepartementet sendte 15. oktober 2025 på høring forslag om justering i fratrekksretten for avgift på oppdrettsfisk i grunnrenteskatten på havbruk. Departementet foreslo en endring i skatteloven, slik at fratrekksretten følger grunnrenteskatteplikten. Det vil si at fratrekksretten gjelder for de samme tillatelsene som inngår i grunnrenteskatten. Avgift på tillatelser til særlige formål vil da i stedet komme til fradrag i alminnelig inntekt, etter de alminnelige fradragsreglene. På svært usikkert grunnlag ble forslaget anslått å gi en provenyøkning på 30 mill. kroner i 2027. Det ble foreslått at endringen gis virkning fra inntektsåret 2027. Det ble også foreslått mindre språklige rettelser i lovteksten.
Høringsfristen var 15. januar 2026. Departementet mottok fem høringssvar, hvorav to var uten merknader (SSB og Justisdepartementet).
Skattedirektoratet, LO og Fiskeridirektoratet støtter forslaget, og mener det er en fornuftig avgrensning av fratrekksretten, som vil fjerne en asymmetri i regelverket og den utilsiktede uthulingen av grunnrenteskatten, samt motvirke tilpasninger gjennom omstruktureringer.
Det har ikke kommet høringsinnspill som er negative til endringsforslaget.
Vurderinger og forslag
Formålet med grunnrenteskatt er at en andel av meravkastningen fra stedbundne naturressurser skal tilfalle fellesskapet. En velfungerende grunnrenteskatt er avhengig av at den nokså presist treffer avkastningen av den aktiviteten som genererer grunnrente. At fratrekksretten for avgiftsplikten på matfisktillatelser går lenger enn grunnrenteskatteplikten, er en asymmetri som undergraver dette formålet.
Et selskap som for eksempel både er innehaver av forskningstillatelser og ordinære matfisktillatelser, er grunnrenteskattepliktig kun for fisk produsert i tilknytning til selskapets ordinære matfisktillatelser, mens selskapet er avgiftspliktig for all produksjon av fisk. Dermed kan selskapet trekke fra avgift knyttet til tillatelser som ikke er grunnrentskattepliktige, i fastsatt grunnrenteskatt. Også Skatteetaten har lagt til grunn en slik forståelse av regelverket[footnoteRef:11]. [11: Se blant annet upublisert brev fra Skatteetaten til grunnrenteskattepliktige 9. april 2025 og Skatte-ABC 2024/2025 punkt A-11-9.10 Fastsatt grunnrenteskatt og punkt A-11-10.9 Produksjonsavgift på laks, ørret og regnbueørret.] 

Havbruksselskapene kan ha både ordinære matfisktillatelser som omfattes av skatteloven § 19-1, og tillatelser til særlige formål som ikke omfattes av skatteloven § 19-1, tilknyttet samme oppdrettslokalitet. Det varierer om tillatelser til særlige formål og ordinære matfisktillatelser er plassert i samme selskap eller i ulike selskap i konsernet.
Per september 2026 er det 91 selskaper som innehar ordinære matfisktillatelser, og som dermed er omfattet av grunnrenteskatten på havbruk. Av disse er det 16 selskaper som også har tillatelser til særlige formål. 49 selskaper har kun tillatelse til særlige formål, det vil si at de ikke er omfattet av grunnrenteskattereglene.
Gjeldende regler fører til at selskap som driver produksjon av fisk på tillatelser til særlige formål som faller utenfor definisjonen i skatteloven § 19-1, vil bli ulikt behandlet avhengig av om selskapet også driver grunnrenteskattepliktig virksomhet. Selskaper som har både ordinære tillatelser og tillatelser til særlige formål, kan som beskrevet over trekke fra avgift knyttet til alle sine avgiftspliktige tillatelser i fastsatt grunnrenteskatt. Selskaper som bare har tillatelser til særlige formål, kan derimot bare føre avgiften til fradrag i alminnelig inntekt. Videre vil grunnrenteskattepliktige selskaper med overskudd under bunnfradraget i skatteloven § 19-8 verken få fratrekk i alminnelig inntekt eller i grunnrenteinntekt. Denne forskjellen oppstår til tross for at virksomheten i noen tilfeller kan være tilnærmet identisk. For selskap i skatteposisjon har fratrekket krone mot krone i fastsatt grunnrenteskatt en betydelig høyere verdi enn fradrag i alminnelig inntekt.
Departementet mener at det bryter med virkeområdet for grunnrenteskatten på havbruk at de grunnrenteskattepliktige kan få fratrekk i fastsatt grunnrenteskatt for avgift fra tillatelser som ikke er grunnrenteskattepliktige. Rett til fratrekk i grunnrenteskatten for en avgift/kostnad som ikke knytter seg til den grunnrenteskattepliktige havbruksvirksomheten, mangler begrunnelse.
Gjeldende regler gir en utilsiktet asymmetri som uthuler grunnrenteskatten, og dermed svekker grunnrenteskatten som virkemiddel for å gi fellesskapet en andel av avkastningen ved å utnytte fellesskapets naturressurser. Reglene gir selskapene insentiv til å strukturere konsernet slik at fratrekk for avgift på oppdrettsfisk kan utnyttes fullt ut. Konsern i grunnrenteskatteposisjon vil isolert sett ha insentiv til å plassere tillatelser til særlige formål i samme selskap som ordinære matfisktillatelser.
Departementet vurderte i høringsnotatet at en utvidelse av grunnrenteskatten til også å omfatte tillatelser til særlige formål kunne være et alternativ for å oppnå symmetri mellom inntekts- og fradragssiden. Fiskeridirektoratet har i sitt høringsinnspill bemerket at tillatelser til særlige formål i stor grad benyttes til kommersiell matfiskproduksjon, og at slike tillatelser etter direktoratets syn i utgangspunktet burde vært omfattet av grunnrenteskatteplikten. Dette alternativet reiser imidlertid noen krevende spørsmål blant annet om avgrensning av inntekter og kostnader. Det vil være vesentlig mer komplisert enn å avgrense fratrekksretten til de grunnrenteskattepliktige akvakulturtillatelsene. Departementet har derfor valgt å ikke gå videre med dette alternativet.
På denne bakgrunn fastholder departementet forslaget om at fratrekksretten for produksjonsavgiften etter skatteloven § 19-9 avgrenses til å gjelde for de samme tillatelsene som er grunnrenteskattepliktige, jf. skatteloven § 19-1. Med forslaget vil en oppnå samsvar mellom hvilke tillatelser som er grunnrenteskattepliktige, og hvilke tillatelser som gir rett til fratrekk i grunnrenteskatten. Det vises også til at det ikke har kommet innvendinger mot forslaget i høringen.
Den foreslåtte endringen innebærer at avgift på oppdrettsfisk med opphav i andre tillatelser enn de ordinære matfisktillatelsene kan fradras i alminnelig inntekt etter de alminnelige reglene i skatteloven § 6-1, jf. § 6-15.
Det foreslås videre en språklig rettelse i skatteloven. Henvisningen til avgiften i skatteloven § 19-4 og § 19-9 benytter den gamle betegnelsen «avgift på produksjon av fisk», mens avgiften ble gitt nytt navn, «avgift på oppdrettsfisk», med virkning fra 1. januar 2025. Det foreslås derfor at henvisningen til avgiften i skatteloven § 19-4 og § 19-9 rettes for å samsvare med benevnelsen på avgiften etter særavgiftsregelverket. Det foreslås også språklige forenklinger i skatteloven § 19-9, uten at disse er ment å endre det materielle innholdet i bestemmelsen.
Økonomiske og administrative konsekvenser
Forslaget antas å ha begrensede administrative konsekvenser, for både skattemyndighetene og de skattepliktige. Et skille mellom avgift fra ordinære matfisktillatelser og tillatelser til særlige formål kan kreve noe mer detaljert registrering av opplysninger for de skattepliktige. I utgangspunktet plikter selskapene å ha slike opplysninger om tillatelsestype og slakt i driftsjournalen.
Avgiften på oppdrettsfisk anslås å gi et proveny på om lag 1,6 mrd. kroner i 2027. Det er påløpt avgift for inntektsåret som kommer til fratrekk i fastsatt grunnrenteskatt for samme inntektsår. Blant tillatelser som er avgiftspliktige, knytter om lag 3 pst. av MTB seg til tillatelser til særlige formål og holdes av selskaper som også har ordinære matfisktillatelser. For anslag på provenyvirkning legges det beregningsteknisk til grunn at produksjonen fra disse tillatelsene tilsvarer om lag samme andel.
For enkelte grunnrenteskattepliktige selskaper skjermer bunnfradraget i grunnrenteinntekten på 70 mill. kroner en så stor del av overskuddet at grunnrenteskatt ikke fastsettes. Disse grunnrenteskattepliktige får i dag ikke nyttiggjort seg retten til fratrekk i fastsatt grunnrenteskatt for avgift på oppdrettsfisk. De kan heller ikke trekke fra avgiften i alminnelig inntekt, se punkt 8.1.4 over. Selskapene som i dag er i en slik posisjon, og som har både tillatelser til særlige formål og ordinære tillatelser, vil etter forslaget få fradrag i skatt på alminnelig inntekt (selskapsskatten) for avgift på produksjon etter tillatelser til særlige formål. Det vil redusere den samlede skatten for disse selskapene.
På svært usikkert grunnlag anslås det at forslaget isolert sett vil gi en provenyøkning i grunnrenteskatten på om lag 40 mill. kroner i 2027. Samtidig reduseres skatten på alminnelig inntekt med om lag 10 mill. kroner. Samlet sett anslås forslaget derfor å gi en provenyøkning på 30 mill. kroner i 2027.
Som nevnt over går inntektene fra avgiften på oppdrettsfisk til havbrukskommuner og -fylker gjennom Havbruksfondet. Departementets forslag vil ikke påvirke provenyet fra avgiften og dermed heller ikke inntektene til Havbruksfondet.
Produktavgift på førstehåndsomsetning av fisk
Regjeringen foreslår at trygdeavgiftssatsen for næringsinntekt reduseres fra 10,8 pst. til 10,6 pst. i 2027. For fiskere foreslås det å redusere satsen fra 7,6 pst. til 7,4 pst. Produktavgiften i fiskerinæringen skal dekke mellomlegget mellom disse to satsene i trygdeavgiften. Den skal også dekke kollektiv medlemspremie til yrkesskadetrygd, kollektiv forsikring for tilleggssykepenger for manntallsførte fiskere og utgifter ifm. stønad til arbeidsledige i næringen. Det skal svares produktavgift av all fangst fra norskregistrerte fartøy.
Produktavgiften til folketrygden for fiskeri-, hval- og selfangstnæringene har i 2026 vært 1,6 pst. av førstehåndsverdien av fisken. Nærings- og fiskeridepartementet tilrår at produktavgiften reduseres til 1,2 pst. i 2027.
Forslaget er basert på anslag for førstehåndsverdien av fisk og pensjonsgivende inntekt samt forventede utgifter i 2027 for ordningene som produktavgiften er ment å dekke. Anslaget for pensjonsgivende inntekt beregnes som en prosentsats av førstehåndsomsetningen, og oppdateres årlig basert på statistikk fra Fiskeridirektoratet.
Ny beregningsmetode førte til en relativt stor reduksjon i avgiften fra 2025 til 2026. Anslaget for produktavgiften for 2025 ble fastsatt før nye beregningsrutiner ble etablert. Som følge av dette ble det innbetalt mer produktavgift enn nødvendig. I den anbefalte satsen for 2027 fra Nærings- og fiskeridepartementet er det tatt hensyn til dette avviket. Det forventes at produktavgiften vil øke noe i 2028, og deretter ligge på et noe mer stabilt nivå.
Oppdaterte prognoser tilsier for øvrig at utbetalingene til de sosiale ordningene er forventet å holde seg nokså stabile i 2027, og førstehåndsverdien, og dermed nominell pensjonsgivende inntekt, er forventet å øke. I tabell 8.2 angis prognosene som ligger til grunn for fastsettelse av nivået på produktavgiften for 2027.
Det vises til forslag til Stortingets vedtak om produktavgift til folketrygden for fiskeri-, hval- og selfangstnæringene for 2027.
Anslag som ligger til grunn for forslag om produktavgift for 2027 Mill. kroner

	Regnskap 2025
	Anslag 2026
	Anslag 2027

	Førstehåndsverdi som det skal betales produktavgift av	 
	33 969
	30 800
	36 944

	Anslag på pensjonsgivende inntekt1	
	10 972
	9 948
	11 693

	Prognoser for ytelser produktavgiften skal dekke	
	 
	 
	 

	Differanse trygdeavgift (3,2 pst. av inntekt)	
	351
	318
	374

	Yrkesskadetrygd (0,2 pst. av inntekt)	
	22
	20
	23

	Dagpenger ved arbeidsløshet	
	68
	90
	90

	Kollektiv tilleggstrygd for sykepenger	
	119
	131
	119

	Kostnader som skal dekkes av produktavgiften (avrundet)	
	560
	559
	607

	Innbetalt avgift for vedtatte sats	
	664
	495
	438


1	Tallene legger til grunn oppdatert anslag for pensjonsgivende inntekt, basert på gjennomsnittlig beregnet faktor i årene 2022–2024.
Kilder: Nærings- og fiskeridepartementet, Fiskeridirektoratet, Nav og Garantikassen for fiskere.

Merverdiavgift
Innledning
Merverdiavgift er en generell avgift på innenlandsk forbruk av varer og tjenester. Den alminnelige merverdiavgiftssatsen er 25 pst. Det er en redusert sats på 15 pst. for næringsmidler samt vann og avløp, og en lav sats på 12 pst. for enkelte tjenester som persontransport, overnatting, allmennkringkasting samt adgang til kino, museer, fornøyelsesparker og store idrettsarrangementer.
For 2027 foreslås den alminnelige satsen og de reduserte satsene videreført. Beløpsgrensen i merverdiavgiftsfritaket for elbiler foreslås redusert fra 300 000 kroner til 150 000 kroner. Videre foreslår regjeringen å utvide fritaket for transport av postsendinger.
Endring i fritaket for elektriske kjøretøy – oppfølging av Stortingets anmodning nr. 57 (2025–2026)
Innledning og sammendrag
Omsetning og leasing av elektriske personkjøretøy er fritatt for merverdiavgift for vederlag til og med 300 000 kroner. Frem til 2023 var omsetning og leasing av elbiler fritatt fra merverdiavgift. I 2023 ble det innført en beløpsbegrensning på 500 000 kroner, som igjen ble redusert til 300 000 kroner i forbindelse med budsjettet for 2026. Se Prop. 1 LS (2025–2026) Skatter og avgifter 2026, hvor det også ble varslet at regjeringen ville foreslå å avvikle fritaket fra 1. januar 2027. Ved behandlingen av Prop. 1 S (2025–2026) Statsbudsjettet anmodet Stortinget den 5. desember 2026 om følgende, se Innst. 2 S (2025–2026) vedtak nr. 57:
«Stortinget ber regjeringen senke toppmomsgrensen for elbil med 150.000 kroner i statsbudsjettet for 2027 og 150.000 kroner i statsbudsjettet for 2028, forutsatt ESA-godkjenning.»
Regjeringen foreslår på denne bakgrunn å redusere beløpsgrensen i fritaket fra 300 000 kroner til 150 000 kroner. Endringen anslås å øke det årlige provenyet med om lag 4,5 mrd. kroner når de nye reglene er fullt innfaset. Virkningen for 2027 anslås til 3,8 mrd. kroner.
Forslaget krever endringer i merverdiavgiftsloven. Departementet viser til forslag til endringer i merverdiavgiftsloven § 6-8. Departementet foreslår at endringen trer i kraft med virkning fra 1. januar 2027.
Gjeldende rett
Merverdiavgiftsfritaket for omsetning av elektriske personkjøretøy (elbiler) for vederlag opp til 300 000 kroner følger av merverdiavgiftsloven § 6-8.
Gjennom merverdiavgiftsloven § 7-1 er fritaket i § 6-8 første ledd gitt tilsvarende virkning for innførsel av elbiler.
Leasing av elbiler er regulert i merverdiavgiftsloven § 6-8 andre ledd. Leasing er fritatt for merverdiavgift dersom leasingvirksomhetens kostpris for det leasede personkjøretøyet er 300 000 kroner eller lavere. Dersom kostprisen er høyere, skal det beregnes merverdiavgift av leien multiplisert med andelen av kostpris som overstiger 300 000 kroner. Hensikten med regelen er å sikre nøytralitet i valget mellom kjøp og leasing av elektriske personkjøretøy.
Merverdiavgiftsfritaket for omsetning og leasing av elbiler innebærer statsstøtte og forutsetter godkjenning fra ESA. Fritaket ble opprinnelig godkjent av ESA i 2015 og gjaldt ut 2017. Forlengelse av fritaket er senere godkjent i flere omganger, senest i 2024, og gjelder ut 2026.
Vurderinger og forslag
Formålet med merverdiavgiften er å skaffe inntekter til staten. Det gjøres i utgangspunktet mest effektivt ved at merverdiavgiften ilegges alle varer og tjenester med én generell sats. Reduserte satser og fritak fra merverdiavgift reduserer inntektene til staten, øker de administrative kostnadene for både de næringsdrivende og myndighetene, og gir vridninger i økonomien.

Skatteutgift for elbilfritaket i merverdiavgiften. Mrd. 2026-kroner
Kilde: Finansdepartementet.
[image: ]
Antall nyregistrerte biler i 2025.1 Fordelt på husholdningsjusterte inntektsdesiler
1	Inkluderer nyregistrerte personbiler til egentransport med privatperson som registrert eier i kjøretøyregisteret, det vil si at for eksempel drosjer, utleiebiler, leievogner og firmabiler er utelatt. Inkluderer ikke nyregistrerte bruktbiler.
Kilde: Statistisk sentralbyrå og Finansdepartementet.

Kjøpsavgifter for en personbil til 300 000 kroner med ulik fremdriftsteknologi. 2027. Kroner
1	Forutsatt egenvekt på 1 700 kg.
2	Forutsatt egenvekt på 1 300 kg og CO2-utslipp på 100 g/km.
3	Forutsatt egenvekt på 1 300 kg og CO2-utslipp på 140 g/km.
Kilde: Finansdepartementet.
Omfanget av særordninger som fritak og reduserte satser bør derfor begrenses. Generelt er det mer effektivt å gi direkte støtte på budsjettets utgiftsside enn gjennom særordninger i merverdiavgiftssystemet. NOU 2019: 11 Enklere merverdiavgift med én sats og NOU 2022: 20 Et helhetlig skattesystem foreslo å avvikle fritak og reduserte satser i merverdiavgiftssystemet – herunder fritaket for elbiler. Også Skattekommisjonen mente at hovedformålet med merverdiavgiften burde være å skaffe staten inntekter, og ga sin støtte til den utfasingsplanen for elbilfritaket som Stortinget har anmodet om.

Kjøpsavgifter for en personbil til 500 000 kroner med ulik fremdriftsteknologi. 2027. Kroner
1	Forutsatt egenvekt på 2 000 kg.
2	Forutsatt egenvekt på 1 900 kg og CO2-utslipp på 20 g/km.
3	Forutsatt egenvekt på 1 700 kg og CO2-utslipp på 160 g/km.
Kilde: Finansdepartementet.
Merverdiavgiftsfritaket har vært et sentralt virkemiddel for å nå målet om å elektrifisere nybilsalget. Tall fra Statens vegvesen viser at over 95 pst. av nye personbiler elbiler i 2025, og andelen har økt til vel 97 pst. hittil i 2026. Kombinasjonen av fritaket for elbiler og overgangen fra biler med forbrenningsmotor til elbiler har bidratt til et kraftig fall i merverdiavgiftsinntektene fra omsetning av biler. Figur 9.1 viser at verdien av elbilfritaket i merverdiavgiften har økt kraftig siden 2010. Som følge av innstrammingen i fritaket har skatteutgiften falt fra vel 20 mrd. kroner i 2025 til 12,8 mrd. kroner i 2026. Se boks 10.3 i kapittel 10 for en mer utfyllende omtale om innfasingen av nullutslippsbiler og betydningen det har hatt for provenyet.
Nå som tilnærmet alle nye biler er elbiler, er fritaket i praksis en generell støtte til kjøp av personbil. Det innebærer at staten subsidierer kjøp av personbiler fremfor annet forbruk, herunder mer miljøvennlig transport som kollektivtransport og sykkel. Et slikt system er verken økonomisk eller miljømessig bærekraftig. Støtten til kjøp av elbiler bør derfor fases ut. Regjeringen foreslår å følge opp Stortingets anmodning ved å fase ut fritaket i to trinn, der første trinn er å redusere beløpsgrensen i fritaket fra 300 000 til 150 000 kroner i 2027 og andre trinn å avvikle fritaket fra 2028.
Selv om støtten til kjøp av elbiler reduseres, vil det fortsatt være betydelige insentiver til å velge elbil, se figur 9.2 og 9.3. Engangsavgiften er det viktigste virkemiddelet for å få bilkjøpere til å velge elbiler. De sterke insentivene i engangsavgiften foreslås også videreført, se kapittel 10. I tillegg blir elbilene bedre år for år slik at støttebehovet for å opprettholde en høy elbilandel avtar.
Utfasing av merverdiavgiftsfritaket for elbiler vil virke omfordelende. Det er husholdningene med de høyeste inntektene som kjøper flest elbiler, og støtten til kjøp av elbiler tilfaller i overveiende grad husholdningene med høyest inntekt. Om lag 40 pst. av elbilene kjøpes av femtedelen av befolkningen med høyest inntekt, se figur 9.4. 40 pst. av støtten i elbilfritaket utgjorde i 2025 om lag 8 mrd. kroner. Samtidig bidrar trolig fritaket til reduserte priser i bruktmarkedet, noe som kan bidra til å jevne ut noe av fordelen på tvers av desilene.
En videreføring av fritaket utover 2026 krever ny godkjenning fra ESA. Finansdepartementet har vært i dialog med ESA om forlengelse av fritaket med avgiftsplikt for den delen av kjøpsbeløpet som overstiger 150 000 kroner. ESA har meldt tilbake at en forlengelse av tiltaket kan meldes inn under forenklet prosedyre (No 195/04/COL). ESAs avgjørelse forventes i løpet av høsten.
Departementet viser til forslag til endringer i merverdiavgiftsloven § 6-8.
Økonomiske og administrative konsekvenser
En reduksjon av beløpsgrensen i fritaket fra 300 000 kroner til 150 000 kroner anslås å øke provenyet med om lag 4,5 mrd. kroner når ordningen er fullt innfaset. Virkningen for 2027 anslås til 3,8 mrd. kroner.
Tabell 9.1 viser mulig prisøkning ved omleggingen for elbiler i ulike prisklasser. Det er forutsatt full overvelting av avgiften i prisen. Tabellen viser at avgiftsendringen maksimalt gir en prisøkning på i underkant av 12 pst. Om avgiftsøkningen ikke veltes fullt ut over i prisene, kan kostnadsøkningen bli mindre.
Avgiftsøkning ved å redusere beløpsgrense til 150 000 kroner
03J1xt2
	Pris på elbil ekskl. avgift 
	Økt mva. kroner 
	Økt mva. /pris1

	150 000
	–
	–

	200 000
	12 500
	5,7 pst.

	300 000
	37 500
	11,7 pst.

	500 000
	37 500
	6,6 pst.


1	Medregnet 20 000 kroner i engangsavgift og merverdiavgift.
Kilde: Finansdepartementet.
Endringen av merverdiavgiftsfritaket for elbiler antas ikke å medføre administrative konsekvenser eller omkostninger av betydning for Skatteetaten. Etatens systemer og rutiner for innberetning og håndtering av merverdiavgiften antas heller ikke å bli nevneverdig påvirket av at beløpsgrensen i fritaket reduseres til 150 000 kroner. Videre antas det at de næringsdrivende har systemer som vil kunne håndtere en reduksjon av beløpsgrensen uten store omkostninger.
Ikrafttredelse og overgangsordning
Departementet foreslår at endringene trer i kraft 1. januar 2027.
Dette innebærer at det for elektriske personkjøretøy som leveres til kunde etter 31. desember 2026, skal beregnes merverdiavgift av den delen av kjøpesummen som overstiger 150 000 kroner, jf. merverdiavgiftsloven § 22-1. Tilsvarende gjelder beregning av merverdiavgift når bilforhandler registrerer kjøretøy på eget navn i kjøretøyregisteret etter 31. desember. Ved innførsel er fortollingstidspunktet skjæringspunktet. For andre elektriske kjøretøy enn personkjøretøy skal det beregnes merverdiavgift på vanlig måte.
Videre skal det ved leasing beregnes merverdiavgift på leievederlagene med utgangspunkt i at fritaket er beløpsbegrenset til 150 000 kroner for elektriske personkjøretøy som leveres til kunde etter 31. desember 2026.
For løpende tjenester som faktureres periodisk, skal merverdiavgift beregnes ved hver fakturering. Dette gjelder også ved leasing av kjøretøy. Avgiften skal beregnes etter de regler som gjelder på leveringstidspunktet, jf. merverdiavgiftsloven § 22-1. Da beløpsbegrensningen ble innført i 2023, ble det gitt en overgangsordning for eksisterende leasingkontrakter, se Prop. 1 LS (2022–2023) punkt 7.2. Ordningen innebærer at det ikke skal beregnes merverdiavgift for leasingavtaler inngått før 1. januar 2023, for den delen av vederlaget som faktureres etter denne dato.
Tilsvarende overgangsordning ble innført i 2026, da beløpsbegrensningen ble redusert til 300 000 kroner, se Prop. 1 LS (2025–2026) punkt 11.2.5. For leasingkontrakter som er inngått før 1. januar 2026, og ikke omfattes av den tidligere overgangsordningen, skal merverdiavgiften på leievederlagene beregnes med utgangspunkt i at fritaket er beløpsbegrenset til 500 000 kroner, for den delen av vederlaget som faktureres etter denne dato. Overgangsordningene må blant annet ses på bakgrunn av at leasing er et alternativ til kjøp med annen finansiering, og er ment å gi likere avgiftsmessig behandling av disse situasjonene.
Tilsvarende overgangsordning foreslås også nå. For leasingkontrakter som er inngått før 1. januar 2027, skal merverdiavgiften på leievederlagene beregnes med utgangspunkt i en beløpsbegrensning på 300 000 kroner, også for den delen av vederlaget som faktureres etter 1. januar 2027. Forutsetningen er at kjøretøyet ble levert til kunde før dette tidspunkt. Departementet viser til forslag om å endre beløpsbegrensningen i merverdiavgiftsloven § 6-8 og forslag til overgangsregler.
Overgangsordningene som ble innført i forbindelse med innføringen av beløpsbegrensningen i 2023 og reduksjonen til 300 000 kroner i 2026, gjelder uavhengig av endringene som foreslås her.
Utvidelse av fritaket for transport av postsendinger fra merverdiavgiftsområdet
Innledning og sammendrag
Departementet foreslår å utvide fritaket for merverdiavgift for postsendinger fra merverdiavgiftsområdet. Fritaket vil omfatte tilfeller der det ved kjøpet av transporttjenesten dokumenteres at forsendelsen skal til angitt mottaker utenfor merverdiavgiftsområdet. Frimerker og andre frankeringsmidler som omsettes uten at det blir dokumentert hvem som er mottaker, vil fortsatt være merverdiavgiftspliktige.
Forslaget har vært på høring. Ingen av høringsinstansene hadde innsigelser.
Departementet anslår på usikkert grunnlag at endringen innebærer et provenytap på om lag 25 millioner kroner i 2027. Det antas at endringen ikke medfører administrative konsekvenser av betydning.
Departementet viser til forslag om endring av merverdiavgiftsloven § 6-28 sjette ledd. Departementet foreslår at endringen trer i kraft 1. januar 2027.
Gjeldende rett
Varetransport er som hovedregel en avgiftspliktig tjeneste etter merverdiavgiftsloven § 3-1. Brevforsendelser anses som transport av varer.
Merverdiavgiftsloven § 6-28 første ledd fastsetter avgiftsfritak for omsetning av transporttjenester som finner sted i merverdiavgiftsområdet, dersom transporten skal skje direkte til eller fra steder utenfor merverdiavgiftsområdet. Med merverdiavgiftsområdet menes det norske fastlandet og alt område innenfor territorialgrensen, men ikke Svalbard, Jan Mayen eller de norske bilandene, jf. merverdiavgiftsloven § 1-2 andre ledd.
Merverdiavgiftsloven er utformet i tråd med destinasjonsprinsippet. Prinsippet innebærer at beskatningsretten ligger til det landet der forbruket skjer. I tråd med dette er eksport av varer og tjenester avgiftsfritt. Transport ut av merverdiavgiftsområdet er avgiftsfritt på lik linje med eksport, så lenge det foreligger en avtale om at denne transporten er sammenhengende.
Dokumentasjonskravene for avgiftsfri transport av varer følger av merverdiavgiftsforskriften § 6-28-3 første ledd, jf. merverdiavgiftsloven § 6-28 første og syvende ledd. Forskriften oppstiller krav til dokumentasjon i form av skriftlig avtale som gjelder hele strekningen. Avtalen skal inneholde opplysninger om avsender, avsendersted, mottaker og mottakersted, samt om vederlag. Dette kan fremgå av kvittering ved kjøp av porto til forsendelser til utlandet.
Merverdiavgiftsloven § 6-28 sjette ledd fastsetter et unntak fra fritaket i bestemmelsens første ledd, for transport av brev ut av merverdiavgiftsområdet. Unntaket innebærer at enkeltforsendelser av brev til utlandet avgiftsberegnes på linje med innenlands omsetning av posttjenester. Enhver form for porto for enkeltforsendelser må derfor avgiftsberegnes, uavhengig av om forsendelsen skal til utlandet eller er til innenlands post. Dette gjelder kun transport av brev som ytes av Posten Norge AS (i dag Posten Bring AS, heretter omtalt som Posten).
Unntaket ble innført i 2001 på bakgrunn av initiativ fra Posten. Det var den gang ikke mulig å skille mellom frankering til mottakere innenlands og i utlandet, se Ot.prp. nr. 94 (2000–2001) punkt 6.5.1.
I 2003 ble unntaket endret til å kun omfatte enkeltforsendelser, se Ot.prp. nr. 93 (2002–2003) punkt 1. Dette er fremdeles gjeldende rett.
Det hører også med til bakgrunnen for særbestemmelsen at Posten er utpekt som leveringspliktig tilbyder i midlertidig konsesjon med grunnlag i postloven av 2015 § 57. Etter postloven § 7 første ledd nr. 5 skal leveringspliktig tilbyder sikre et landsdekkende tilbud av «innenlands formidling av postsendinger til og fra utlandet». Verdenspostkonvensjonen gir regler om fri og uhindret bevegelse av postsendinger over landegrenser. Postloven § 7 første ledd nr. 5 er ment å reflektere dette.
Høringen
Departementet sendte 17. juni 2026 på høring forslag til endring av merverdiavgiftsloven.
Forslaget innebærer at avgiftsfritaket for transporttjenester direkte til utlandet i større grad skal omfatte enkeltforsendelser av postsendinger, mens avgiftsplikten opprettholdes for postsendinger som er frankert med frimerker eller andre frankeringsmidler påført «Norge» eller «Noreg».
Departementet mottok seks høringssvar. Følgende instanser har inngitt høringssvar med merknader:
Posten Bring AS
Nasjonal kommunikasjonsmyndighet
Høringsinstansene hadde ingen innsigelser mot forslaget som var på høring.
Posten Bring AS støtter forslaget.
Nasjonal kommunikasjonsmyndighet hadde enkelte merknader til forslaget. Merknadene knytter seg til behovet for avklaring av begreper og harmonisering av regelverk. Departementet viser til vurderinger og forslag for oppfølging av merknadene.
Vurderinger og forslag
Ved innføring av Postens særskilte avgiftsplikt uttalte departementet følgende, se Ot.prp. nr. 94 (2000–2001) Om lov om endringer i skatte- og avgiftslovgivningen punkt 6.5.1:
«Dersom Posten på bakgrunn av den tekniske utvikling senere vil kunne skille mellom frankering av brev til mottaker her i landet og mottaker i utlandet, vil departementet vurdere denne bestemmelsen nærmere.»
Den teknologiske utviklingen har ført til at det nå er flere posttjenester som dokumenterer mottakerens adresse ved kjøpet av tjenesten. Departementet mener derfor at unntaket i merverdiavgiftsloven § 6-28 sjette ledd bør endres, slik at flere postsendinger som skal til utlandet fritas.
Forslaget er i tråd med prinsippet om at like varer og tjenester skal få lik avgiftsbehandling. Transport av postsendinger som normalt er fritatt for merverdiavgift etter merverdiavgiftsloven § 6-28 første ledd, bør derfor ikke være avgiftspliktig etter særbestemmelsen når begrunnelsen for dette ikke lenger gjør seg gjeldende i samme grad.
Fritaket for transporttjenester vil fremdeles være betinget av at dokumentasjonskravene i merverdiavgiftsforskriften § 6-28-3 første ledd er oppfylt.
Destinasjon og mottaker blir ikke dokumentert ved omsetning av frimerker og frankering ved bruk av frankeringsmaskin. Disse frankeringsmidlene er påført «Norge» eller «Noreg». Posten har opplyst at enkeltforsendelser som er frankert ved bruk av frimerker eller frankeringsmaskin, vil være de eneste typene forsendelser der destinasjon ikke er kjent ved kjøpet av porto. Det er etter det opplyste ingen utsikter til at dette vil endres.
Omsetning av frimerker eller andre frankeringsmidler påført «Norge» eller «Noreg» vil derfor fortsatt være avgiftspliktig, fordi eventuelle forsendelser til utlandet som er frankert på denne måten, ikke oppfyller dokumentasjonskravene for merverdiavgiftsfritak. Departementet foreslår at dette synliggjøres ved at det reguleres i merverdiavgiftsloven § 6-28 sjette ledd at avgiftsfritaket i første ledd ikke gjelder for enkeltforsendelser fra merverdiavgiftsområdet som er frankert med frimerker eller andre frankeringsmidler påført «Norge» eller «Noreg».
Nasjonal kommunikasjonsmyndighet har i sitt høringsinnspill påpekt at endringen vil utvide kretsen av posttilbydere som omfattes av avgiftsplikten. Departementet viser til at det bare er leveringspliktig tilbyder av post som kan utgi frankeringsmidler som blir omfattet av avgiftsplikten, jf. postloven § 18 jf. § 6. Dette er i tråd med Verdenspostkonvensjonens krav til utforming av frimerker for internasjonale forsendelser. Det er ikke gitt forskrift eller fattet enkeltvedtak om frimerker og andre frankeringsmidler slik det åpnes for i postloven § 18 tredje ledd. Leveringspliktig tilbyder er per tid Posten Bring AS, altså samme aktør som er omfattet av avgiftsplikten i dag.
Meningsinnholdet i begrepet «postsendinger» er ment å harmonere med begrepet etter postloven § 4 nr. 3. Det samme gjelder «frimerker eller andre frankeringsmidler påført ‘Norge’ eller ‘Noreg’», som skal harmonere med postloven § 18 første ledd. Dette er i tråd med Nasjonal kommunikasjonsmyndighet sine merknader om harmonisering mellom regelverk generelt og spesielt med hensyn til begrepet «postsending».
Nasjonal kommunikasjonsmyndighet påpekte i sitt høringsinnspill at forslaget om å endre lovteksten fra «brev» til «postsendinger» innebærer at bestemmelsen omfatter flere typer forsendelser. Departementet viser til at merverdiavgiftsloven § 6-28 sjette ledd er ment å informere om avgiftsplikt for omsetning som uansett ikke ville vært fritatt etter første ledd, på grunn av dokumentasjonskravene i merverdiavgiftsforskriften § 6-28-3. Det har dermed ingen praktisk betydning om kretsen av formidlingsobjekter utvides til «postsendinger» i § 6-28 sjette ledd.
Endringsforslaget skal på den ene siden åpne for avgiftsfritak for forsendelser som dokumentasjonskravene kan oppfylles for. På den annen side er endringsforslaget ment å gi informasjon om hvilke forsendelser som det fortsatt må beregnes merverdiavgift for, selv om forsendelsen går direkte til utlandet.
Nasjonal kommunikasjonsmyndighet har etterspurt en avgrensning av begrepet «masseforsendelser». Departementet viser til at endringsforslaget ikke innebærer endringer for masseforsendelser av brev, som etter gjeldende rett er omfattet av fritaket i merverdiavgiftsloven § 6-28 første ledd. Dette ble også omtalt i Ot.prp. nr. 93 (2002–2003) punkt 1.
Departementet viser til forslag om endring av merverdiavgiftsloven § 6-28 sjette ledd.
Økonomiske og administrative konsekvenser
Departementet anslår på usikkert grunnlag at forslaget gir et provenytap på i størrelsesorden 25 millioner kroner.
Det antas at endringen ikke har administrative konsekvenser av betydning.
Ikrafttredelse
Departementet foreslår at endringen trer i kraft 1. januar 2027.
Særavgifter
Innledning
Særavgifter er avgifter på bestemte varer og tjenester mv., i motsetning til merverdiavgiften, som er en generell avgift på omsetning av alle varer og tjenester. Særavgifter går direkte til statskassen og bidrar til å finansiere offentlige utgifter, uten noen form for øremerking.
Den største gruppen særavgifter er vareavgifter. Vareavgifter beregnes ved innenlandsk produksjon og import, det vil si av produsent og importør. Også for de øvrige særavgiftene er avgiftsplikten lagt på et tidlig ledd i omsetningskjeden. Det bidrar til å holde antall avgiftspliktige nede slik at de administrative kostnadene er lave. Det er rimelig å anta at de avgiftspliktige i stor grad vil velte avgiftene over i prisene ved videre omsetning. Dermed er det kjøperne som bærer de økonomiske kostnadene ved særavgiftene. Graden av overvelting vil avhenge av markedsforholdene.
Enkelte særavgifter har kun som formål å skaffe staten inntekter og omtales gjerne som fiskale avgifter. Særavgifter øker vareprisene mv. og kan derfor i tillegg brukes til å påvirke atferd, for eksempel til å redusere produksjon eller forbruk som er skadelig for helse og miljø.
Avgift på vindkraft og avgift på oppdrettsfisk har som formål å fordele en del av grunnrenten til vertskommuner. Disse avgiftene trekkes fra krone for krone i fastsatt grunnrenteskatt.
Særavgiftene vedtas av Stortinget i plenum for ett år av gangen, jf. Grunnloven § 75 bokstav a. Særavgiftene reguleres nærmere i lov og forskrift. Stortinget har vedtatt en ny lov om særavgifter, jf. lov 19. juni 2026 nr. 41 om særavgifter (særavgiftsloven) og Prop. 55 L (2025–2026) Lov om særavgifter (særavgiftsloven). Loven regulerer alle særavgifter som Finansdepartementet og Skatteetaten har ansvaret for. Loven erstatter lov 19. mai 1933 nr. 11 om særavgifter, lov 19. juni 1959 nr. 2 om avgifter vedrørende motorkjøretøyer og båter og lov 12. desember 1975 nr. 59 om dokumentavgift (dokumentavgiftsloven). Skattedirektoratet sendte forslag til forskrift til loven på høring 2. juli 2026. Den nye særavgiftsloven og forskrift til loven skal tre i kraft 1. januar 2027. Særavgiftsloven og forskrift til loven vil også omfatte CO2-avgiften i petroleumsvirksomheten, se kapittel 11.
Revisjonen av særavgiftsregelverket er i all hovedsak en teknisk revisjon uten materielle endringer, se Prop. 55 L (2025–2026) kapittel 10. Revisjonen innebærer at hovedregler og andre sentrale regler om særavgifter fastsettes i loven. Dette omfatter blant annet regler om hva som omfattes av avgiftsplikten, når avgiften skal beregnes og hvem som skal beregne og betale avgiften. Dette er bestemmelser som i dag stort sett står i forskrift.
Avgiftsfritakene er i dag fastsatt i Stortingets avgiftsvedtak. Dagens avgiftsvedtak har også bestemmelser om dispensasjon og fullmakt til å gi forskrift. Disse bestemmelsene er flyttet til den nye særavgiftsloven. Den nye loven innebærer dermed at stortingsvedtakene kortes ned slik at de kun fastsetter hva som omfattes av avgiftsplikten og avgiftssatser. Dette er i tråd med strukturen i merverdiavgifts- og tollavgiftsregelverket. Forslag til Stortingets avgiftsvedtak for 2027 er utformet i tråd med dette.
Avgift på alkohol
For 2027 foreslås det å prisjustere avgiftssatsene, se forslag til avgiftsvedtak §§ 2 til 5. I vedtaket foreslås det at alkoholholdige drikkevarer som er fremstilt kun ved gjæring – som vin, øl og sider mv. – generelt betegnes som «gjærede drikkevarer», se forslag til avgiftsvedtak § 2 og § 3. Endringen er teknisk og uten materiell betydning. Tabell 1.6 viser avgiftssatsene for alkoholholdige drikkevarer for 2026 og forslag til satser for 2027.
Utvikling i reelt avgiftsnivå og salg av alkoholholdige drikkevarer
Figur 10.1 og 10.2 viser utviklingen i reelt avgiftsnivå for brennevin, vin og øl fra 2000 til 2026. Bortsett fra en økning på 5 pst. utover prisjustering i 2011, har avgiftssatsene i perioden 2000 til 2026 vært stabile eller gått ned. I 2021 ble avgiftssatsene på vin og øl redusert med 10 pst. reelt. Siden 2022 har avgiftene på både brennevin, vin og øl blitt prisjustert årlig. Likevel falt reelt avgiftsnivå i 2022 og 2023. Det skyldes at inflasjonen i disse årene var høyere enn det som ble lagt til grunn i prisjusteringen av avgiftssatsene.
Figur 10.3 viser utviklingen i avgiftsbelagt salg av brennevin, vin og øl i Norge fra 2000 til 2025. I 2020 og 2021 økte salget som følge av smitteverntiltakene under pandemien. Siden har salget falt. I tillegg til salget som er avgiftsbelagt i Norge, kommer alkoholkonsum i Norge fra grensehandel, øvrig handel i utlandet, avgiftsfritt salg på flyplass mv. (tax free), smugling og hjemmeproduksjon. Omfanget av dette er usikkert.

Reelt avgiftsnivå på brennevin, vin og sterkøl. 2000–2026. 2026-kroner per volumprosent per liter
Kilder: Finansdepartementet og Statistisk sentralbyrå.

Reelt avgiftsnivå på øl. 2000–2026. 2026-kroner per liter
Kilder: Finansdepartementet og Statistisk sentralbyrå.

Avgiftsbelagt salg av brennevin, vin og øl i Norge. 2000–2025. Mill. liter
Kilde: Statistisk sentralbyrå.
Rammeslutt
Avgiften øker prisen på alkoholholdige drikkevarer. Det bidrar til redusert forbruk av alkohol, slik at de helsemessige skadene fra bruk av alkohol reduseres. En høy avgift kan imidlertid føre til økt grensehandel, øvrig handel i utlandet, tax free-handel, hjemmeproduksjon og smugling. Slik omsetning svekker myndighetenes oversikt over forbruket og innebærer tap av avgiftsinntekter. Utvikling i avgiftsnivå og avgiftsbelagt salg av alkohol vises i boks 10.1.
Avgiften på alkoholholdige drikkevarer er inndelt i tre grupper, omtalt som henholdsvis brennevin, vin og øl:
Brennevin: Brennevinsbaserte drikkevarer over 0,7 volumprosent alkohol. Avgiften beregnes per volumprosent per liter.
Vin: Gjærede alkoholholdige drikkevarer med alkoholinnhold over 4,7 til og med 22 volumprosent. Avgiften beregnes per volumprosent per liter.
Øl: Gjærede alkoholholdige drikkevarer med alkoholinnhold over 0,7 til og med 4,7 volumprosent. Avgiften beregnes per liter drikkevare. Øl fra små bryggerier ilegges redusert avgift. De reduserte satsene gjelder gjærede alkoholholdige drikkevarer med alkoholinnhold over 3,7 til og med 4,7 volumprosent.
Avgiftssatsen per volumprosent per liter er høyere for brennevin enn for vin. For øl beregnes avgiften per liter drikkevare i tre ulike trinn med økende avgiftssats for øl med høyere alkoholinnhold.
Alkoholholdig drikk med alkoholinnhold til og med 0,7 volumprosent er ikke omfattet av avgiften.
For alkoholholdige drikkevarer som reisende innfører til personlig bruk i tillegg til avgiftsfri kvote, er avgiftssatsene fastsatt i forskrift (såkalt forenklet avgiftsberegning). For 2027 legges det opp til å prisjustere avgiftssatsene.
Utvikling i reelt avgiftsnivå og salg av tobakksvarer
Figur 10.4 viser utviklingen i reelt avgiftsnivå på tobakksvarer fra 2000 til 2026. I løpet av perioden har det reelle avgiftsnivået økt for alle tobakksproduktene. I 2021 ble avgiften på snus redusert med 25 pst. reelt. I 2022 ble avgiftssatsene på alle tobakksvarer økt med 5 pst. utover prisjustering. Siden 2023 har avgiftssatsene blitt prisjustert årlig. Reelt avgiftsnivå forble likevel uendret i 2022 og falt noe i 2023. Det skyldes at inflasjonen i disse årene var høyere enn det som ble lagt til grunn i prisjusteringen av avgiftssatsene.
Figur 10.5 viser utviklingen i avgiftsbelagt salg av tobakksvarer Norge fra 2000 til 2025. Figuren viser en nedgang i salget av sigaretter og røyketobakk. Nedgangen har vært størst for røyketobakk. Salget av snus har økt kraftig siden 2000. I 2020 og 2021 økte salget av alle tobakksvarer markant. Økningen må ses i sammenheng med smitteverntiltakene under pandemien. Siden har salget falt.
I tillegg til salget som er avgiftsbelagt i Norge, kommer tobakkskonsum i Norge fra grensehandel, øvrig handel i utlandet, avgiftsfritt salg på flyplass mv. (tax free) og smugling. Tall fra Helsedirektoratets forsyningsundersøkelse indikerer at i perioden 2022 til 2025 kom rundt 40 pst. av sigaretter og 30 pst. av snusporsjoner brukt i Norge fra grensehandel, øvrig handel i utlandet, tax free og smugling.

Reelt avgiftsnivå på tobakksvarer. 2000–2026. 2026-kroner per 100 gram/stk.
Kilder: Finansdepartementet og Statistisk sentralbyrå.

Avgiftsbelagt salg av sigaretter, røyketobakk og snus og skrå i Norge. 2000–2025. Mill. gram/stk.
Kilde: Skatteetaten.
Rammeslutt
Avgift på tobakk mv.
For 2027 foreslås det å prisjustere avgiftssatsene, se forslag til avgiftsvedtak § 2. Tabell 1.6 viser avgiftssatsene for 2026 og forslag til satser for 2027.
Avgiften øker prisen på tobakksvarer. Dette bidrar til redusert forbruk av tobakk, slik at de helsemessige skadene fra bruk av tobakk reduseres. En høy avgift kan imidlertid føre til økt grensehandel, øvrig handel i utlandet, tax free-handel og smugling. Slik omsetning svekker myndighetenes oversikt over forbruket og innebærer tap av avgiftsinntekter. Utvikling i avgiftsnivå og avgiftsbelagt salg av tobakk vises boks 10.2.
For tobakk som reisende innfører til personlig bruk i tillegg til avgiftsfri kvote, er avgiftssatsene fastsatt i forskrift (såkalt forenklet avgiftsberegning). For 2027 legges det opp til å prisjustere avgiftssatsene.
Engangsavgift på motorvogner mv.
For 2027 foreslås det å prisjustere avgiftssatsene, se forslag til avgiftsvedtak §§ 2 til 9.
Det skal beregnes engangsavgift når et kjøretøy registreres for første gang i Statens vegvesens kjøretøyregister. Avgiften ilegges de fleste typer kjøretøy unntatt store lastebiler og busser på over seks meter med mer enn 17 seteplasser.
Kjøretøy som først og fremst brukes av husholdninger, ilegges høy avgift, mens kjøretøy som først og fremst brukes som innsatsfaktor i næringsvirksomhet, ilegges lavere eller ingen avgift. Engangsavgiften er hovedsakelig fiskalt begrunnet, men har siden 2007 også blitt brukt som virkemiddel til å øke andelen lav- og nullutslippskjøretøy.
Kjøretøy med forbrenningsmotor er delt inn i seks avgiftsgrupper med ulike avgiftssatser og -grunnlag. Personbiler mv. ilegges i tillegg en egen vektgradert avgift. Denne vektgraderte avgiften omfatter også elektriske biler. Avgiftsberegningen skjer på grunnlag av opplysninger fra kjøretøyregisteret, som igjen er hentet fra kjøretøyets typegodkjenning eller samsvarssertifikat.
I Stortingets vedtak om engangsavgift på motorvogner er det fastsatt fritak for enkelte typer kjøretøy og for kjøretøy som skal benyttes av nærmere angitte brukere.
Innfasing av nullutslippsbiler
Transportsektoren står for en stor del av CO2-utslippene under innsatsfordelingen. Å redusere utslippene fra transportsektoren er sentralt for at Norge skal oppfylle sine forpliktelser om å redusere klimagassutslippene. Avgiftene på kjøp av bil har over lang tid blitt brukt til å påvirke sammensetningen av bilparken i retning av lav- og nullutslippsbiler og dermed bidratt til reduserte utslipp fra veitrafikken.
I 2001 ble det innført fritak for merverdiavgift ved kjøp av elbiler. Med en merverdiavgiftssats på 25 pst. har dette gitt et sterkt insentiv til kjøp av elbiler. Regjeringen har begynt å fase ut denne støtten, og fra 2027 foreslås det at elbiler kun er fritatt for merverdiavgift for kjøpsbeløp opp til 150 000 kroner.
Engangsavgiften har fra og med 2007 blitt brukt til å påvirke sammensetningen av nybilparken, først i retning av biler med lave CO2-utslipp, deretter i retning av nullutslippskjøretøy. Med unntak av den nye vektkomponenten som ble innført i 2023, og som omfatter alle personbiler, omfatter ikke engangsavgiften elektriske kjøretøy.
De sterke insentivene til å velge elbiler har virket, se figur 10.6. Tall fra Statens vegvesen viser at førstegangsregistreringen av nye personbiler med forbrenningsmotor har falt betydelig. I 2025 ble det førstegangsregistrert om lag 7 300 personbiler med forbrenningsmotor, en reduksjon på om lag 95 pst. siden toppåret 2011. Så langt i 2026 (per 15. september) utgjør nullutslippskjøretøy vel 97 pst. av alle nye førstegangsregistrerte personbiler.

Førstegangsregistrerte personbiler etter drivstoff. 2005–2025. Antall og prosent
Kilder: Statens vegvesen og Finansdepartementet.

Beholdningen personbiler etter drivstoff. 2005–2025. Antall og prosent
Kilder: Statens vegvesen og Finansdepartementet.

Biler har typisk en levetid på 15–20 år. Utskifting av bilparken tar derfor tid, se figur 10.7. Tall fra Statistisk sentralbyrå viser at beholdningen av personbiler med forbrenningsmotor var på sitt høyeste i 2017. Fra 2017 til 2025 ble beholdningen av personbiler med forbrenningsmotor redusert med nær 600 000, tilsvarende om lag 23 pst. Veksten i beholdningen av elbiler har vært sterkere enn reduksjonen i beholdningen av biler med forbrenningsmotor, slik at den samlede beholdningen har fortsatt å øke. Det er nå om lag 2,9 mill. personbiler i Norge.
Regjeringen har satt et mål om at alle nye varebiler skal være nullutslippskjøretøy i 2029. Målet forutsetter at elektriske varebiler er konkurransedyktige med fossile varebiler. Salgsmålet anses som oppnådd dersom andelen nullutslipp i nybilsalget er over 90 pst. i 2029.
Engangsavgiften omfatter ikke elektriske varebiler. Engangsavgiften på varebiler med forbrenningsmotor gir dermed sterke insentiver til å velge elektriske varebiler. Engangsavgiften har bidratt til en kraftig reduksjon i omsetningen av nye varebiler med forbrenningsmotor, se figur 10.8.

Førstegangsregistrerte nye varebiler etter motorteknologi. 2005–2025. Antall og prosent
Kilder: Statens vegvesen og Finansdepartementet.
I 2025 ble det førstegangsregistrert om lag 16 300 nye varebiler med forbrenningsmotor. Det er en reduksjon på nær 50 pst. sammenlignet med 2019. Det har vært en kraftig vekst i andelen nye elektriske varebiler de siste to årene. Andelen har økt fra 29,7 pst. i 2024 til over 52 pst. hittil i år (per 15. september), og den ventes å øke videre fram mot nyttår som følge av at engangsavgiften ble økt fra 1. september. Med denne utviklingen er det realistisk at andelen nullutslipp i nybilsalget vil være over 90 pst. i 2029.
Kombinasjonen av lave avgifter på elbiler og overgangen fra biler med forbrenningsmotor til elbiler har bidratt til at statens inntekter fra de bilrelaterte avgiftene har blitt kraftig redusert. I 2007 ga de bilrelaterte avgiftene inntekter på nesten 100 mrd. 2027-kroner, se figur 10.9. I budsjettet for 2027 anslås inntektene fra de bilrelaterte avgiftene til knapt 40 mrd. kroner, om lag 60 mrd. kroner lavere enn i 2007. Dette tilsvarer en gjennomsnittlig årlig nedgang på 3 mrd. kroner. I tillegg har merverdiavgiftsinntektene falt som følge av fritaket for elbiler. For 2026 er skatteutgiften for elbilfritaket anslått å utgjøre nær 13 mrd. kroner.

Inntekter fra bilrelaterte særavgifter4. Mrd. 2027-kroner
1	Avgift på kjøp av bil er engangsavgift og omregistreringsavgift.
2	Avgift på eie av bil er trafikkforsikringsavgift (tidligere årsavgift) og vektårsavgift.
3	Inntektene fra elavgiften for biler anslås til 0,2 mrd. kroner i 2027 og er derfor knapt synlige i figuren.
4	Inntektene er deflatert med statsbudsjettets utgiftsdeflator og gir dermed uttrykk for bidraget til statens kjøpekraft.
Kilder: Statistisk sentralbyrå og Finansdepartementet.
Rammeslutt
Vrakpantavgift
Det foreslås ingen endringer i vrakpantavgiften for 2027.
Vrakpantavgiften er en del av engangsavgiften og omfatter alle avgiftspliktige motorvogner unntatt beltebiler. I tillegg skal det betales vrakpantavgift for mopeder, campingvogner og lastebiler. Vrakpantavgiften er henholdsvis 5 000 kroner og 3 000 kroner for lastebiler og campingvogner, og 500 kroner for motorsykler og mopeder. For øvrige motorvogner er vrakpantavgiften 2 400 kroner.
Vrakpantavgiften må ses i sammenheng med vrakpantordningen. Vrakpanten utbetales når kjøretøyet leveres til godkjente behandlingsanlegg. Den gir et økonomisk insentiv til innlevering av kasserte kjøretøy. Vrakpanten fastsettes årlig av Stortinget. Vrakpantavgiften er ikke øremerket vrakpantutbetalingene, men forutsettes om lag å dekke kostnadene. Vrakpantordningen er beskrevet i Prop. 1 S (2026–2027) for Klima- og miljødepartementet.
Avgift på trafikkforsikringer
For 2027 foreslås det å utvide fritaket i trafikkforsikringsavgiften for lette elektriske varebiler til å gjelde alle elektriske varebiler. For øvrig foreslås det å prisjustere avgiftssatsene, se forslag til avgiftsvedtak § 2.
Trafikkforsikringsavgiften skal skaffe staten inntekter. Den legges på ansvarsforsikringer (forsikringsavtaler om lovbestemt trafikktrygd) for innenlandskregistrerte motorvogner med tillatt totalvekt under 7 500 kg. Avgiften er delt inn i følgende avgiftsgrupper (gjeldende satser per forsikringsdøgn i parentes):
a.	personbiler, varebiler mv. (6,52 kroner)
b.	dieseldrevne personbiler, varebiler mv. uten fabrikkmontert partikkelfilter (8,10 kroner)
c.	prøveskilter (6,52 kroner)
d.	motorsykler (5,51 kroner)
e.	traktorer, mopeder, veterankjøretøy mv. (0,39 kroner)
f.	elbiler (9,16 kroner)
g.	lette elektriske varebiler (0 kroner)
Trafikkforsikringsavgiften ble innført i 2018 og erstattet den tidligere årsavgiften. Omleggingen var i første rekke teknisk. Nivået og satsstrukturen i årsavgiften ble videreført. Trafikkforsikringsavgiften betales inn av forsikringsselskapene, som igjen velter avgiften over på forsikringstakerne gjennom premieinnbetalingene.
Stortingets avgiftsvedtak gjelder for ett år av gangen, mens en trafikkforsikring normalt strekker seg over to kalenderår. For å tilpasse avgiften til selskapenes systemer for utsendelse av premiekrav gjelder satser som Stortinget vedtar for neste års budsjett fra 1. mars. Det må derfor vedtas flere sett med avgiftssatser. Det må vedtas satser for forsikringer som tegnes eller fornyes henholdsvis før og etter 1. mars. I tillegg må det vedtas et sett med satser for forsikringer med ikrafttredelsestidspunkt før 1. mars foregående år.
Satsen for elbiler er høyere enn for biler med forbrenningsmotor, noe som må ses i sammenheng med at elbiler ikke er omfattet av veibruksavgiften. Veibruksavgiften skal prise eksterne kostnader ved bruk av kjøretøy – for eksempel ulykker, kø og støy, se boks 10.4. At elbiler ikke er omfattet av veibruksavgiften, innebærer at de eksterne kostnadene ved bruk av elbiler ikke er priset. Den forhøyede satsen for elbiler i trafikkforsikringsavgiften kan bidra til å motvirke noe av skjevheten i veibruksavgiften.
Fritak for alle elektriske varebiler – oppfølging av Stortingets anmodning nr. 1142 (2025–2026)
Ved behandlingen av Meld. St. 2 (2025–2026) Revidert nasjonalbudsjett 2026 anmodet Stortinget den 19. juni 2026 om følgende, se Innst. 450 S (2025–2026) vedtak nr. 1142:
«Stortinget ber regjeringen utrede, med sikte på å innføre, fritak for trafikkforsikringsavgift for alle elektriske varebiler, i statsbudsjettet for 2027.»
I budsjettet for 2026 ble det innført fritak for trafikkforsikringsavgift for lette elektriske varebiler, det vil si varebiler med egenvekt under 1 785 kg. I tråd med anmodningen foreslås det å utvide fritaket til å gjelde alle elektriske varebiler.
Forslaget innebærer en årlig lettelse på vel 3 400 kroner for de aktuelle bilene i 2027. Det anslås å gi et provenytap på 150 mill. kroner når det er fullt innfaset, og et provenytap på 50 mill. kroner i 2027. Endringen antas ikke å medføre administrative kostnader av betydning for Skatteetaten.
Fritaket vil gjelde forsikringer som fornyes eller tegnes etter 1. mars 2027. Forsikringer som er tegnet eller fornyet før dette, vil avgiftslegges med de satser som gjaldt da forsikringene ble tegnet eller fornyet.
Stortingets anmodning anses med dette som fulgt opp.
Avgift på tunge kjøretøy (vektårsavgift)
For 2027 foreslås det å prisjustere avgiftssatsene, se forslag til avgiftsvedtak §§ 2 og 3. I ny særavgiftslov (lov 19. juni 2026 nr. 41 om særavgifter) endres avgiftens tittel fra vektårsavgift til avgift på tunge kjøretøy. Avgiftsvedtaket forslås endret tilsvarende.
Vektårsavgiften ble innført i 1993, sammen med autodieselavgiften. Disse avgiftene erstattet den tidligere kilometeravgiften og skal hovedsakelig skaffe staten inntekter. Avgiften har et veibrukselement som skal reflektere veislitasje, og et miljøelement som skal reflektere miljø- og helsekostnader ved lokale utslipp. Avgiften gjelder alle kjøretøy og kombinasjoner av kjøretøy med tillatt totalvekt på 7 500 kg og over. Avgiften skal betales årlig. Fastsettelsen av avgiften er basert på grunnlagsdata fra kjøretøyregisteret.
Den vektgraderte årsavgiften graderes etter kjøretøyets totalvekt, fjæringssystem og antall akslinger. Strukturen i den vektgraderte årsavgiften følger eurovignettdirektivet (1999/62/EF med senere endringsdirektiv), men har høyere satser enn minstesatsene i direktivet.
Den miljødifferensierte årsavgiften graderes etter kjøretøyets totalvekt og etter hvilke utslippskrav kjøretøyene oppfyller. Utslippskravene følger kjøretøyforskriftens EURO-klassifisering der det stilles krav til maksimalt utslipp av blant annet nitrogendioksider og partikler.
Omregistreringsavgift
For 2027 foreslås det å prisjustere avgiftssatsene, se forslag til avgiftsvedtak § 2.
Det skal ikke betales merverdiavgift ved omsetning av kjøretøy som tidligere har vært registrert i Norge (brukte kjøretøy). I stedet skal det betales omregistreringsavgift. På samme måte som merverdiavgiften, er omregistreringsavgiftens primære formål å skaffe staten inntekter. Avgiften ble innført i 1956.
Omregistreringsavgiften er gradert etter kjøretøyets vekt og alder. Kjøretøyene som omfattes av avgiftsplikten, er delt inn i fire grupper med ulike satser avhengig av registreringsår:
mopeder, motorsykler mv.
personbiler
lastebiler, varebiler, kombinerte biler, campingbiler, busser mv.
biltilhengere, semitrailere mv.
Veibruksavgift på drivstoff
Veitrafikken påfører samfunnet kostnader i form av ulykker, kø, støy, veislitasje og helse- og miljøskadelige utslipp til luft, se boks 10.4. Ved å prise disse eksterne kostnadene skal veibruksavgiften gi brukerne av kjøretøy et økonomisk insentiv til å ta hensyn til ulempene kjøringen påfører andre. Utslipp av CO2 prises ikke gjennom veibruksavgiften, men gjennom CO2-avgiften på mineralske produkter. Veibruksavgiften omfatter bensin, mineralolje (diesel), bioetanol, biodiesel, flytende petroleumsgass (LPG) og naturgass.

Kjørelengde for personbiler etter drivstoff. Mill. km. 2005–2025
Kilde: Statistisk Sentralbyrå.
Elektrisitet, hydrogen og biogass er ikke omfattet av veibruksavgiften. I 2015 sto elbiler for om lag 2,3 pst. av alle kjøretøykilometer med personbil, se figur 10.10. I 2025 er andelen økt til 36,6 pst. Elektrifiseringen av veitransporten fører til redusert omsetning av drivstoff, se boks 10.5, og dermed til at statens inntekter fra veibruksavgiften reduseres, men også til at en stadig større andel av veitrafikken ikke er ilagt en veibruksavgift som priser de eksterne kostnadene bilbruken medfører. Manglende prising av eksterne kostnader ved bruk av elbil kan føre til økt trafikkvolum og økte eksterne kostnader ved veitrafikk.
Tabell 10.1 viser gjeldende satser i veibruksavgiften på drivstoff, energiinnhold, egenvekt og avgiftssats per energienhet. Dagens avgiftsnivå, målt i kroner per energienhet, varierer mellom ulike drivstoff. Veibruksavgiften på diesel (mineralolje og biodiesel) er vesentlig lavere enn veibruksavgiften på øvrige drivstoff. Avgifter og priser på drivstoff i Norge og andre land i Europa er nærmere omtalt i boks 10.6 og boks 10.7.
Veibruksavgift på drivstoff. 2026
05J1xt2
	Drivstoff
	Avgiftsats 2026
Kroner per liter
	Teoretisk energiinnhold1
MJ per kg
	Egenvekt
kg per liter
	Avgiftssats 2026
kroner per MJ

	Bensin
	3,77
	43,9
	0,74
	0,116

	Bioetanol
	2,17
	26,8
	0,79
	0,102

	Naturgass
	3,12
	35,3
	-
	0,088

	LPG
	4,07
	46,1
	-
	0,088

	Biodiesel
	2,28
	36,8
	0,88
	0,070

	Mineralolje
	2,28
	43,1
	0,84
	0,063


1	For naturgass per Sm3 og for LPG per kg.
Kilder: Statistisk sentralbyrå, Miljødirektoratet og Finansdepartementet.

Eksterne marginale kostnader ved veitransport
Veitransport har stor nytteverdi både for husholdninger og næringsliv, men veitransport medfører også ulemper. Trafikkulykker kan føre til død, personskader og materielle skader. Høy trafikktetthet gir kø og redusert fremkommelighet. Støy fra veitransport er en ulempe for de som bor og oppholder seg langs veiene. I tillegg gir veitransporten helse- og miljøskadelige utslipp til luft.
Felles for de negative virkningene av veitransport, er at den enkelte trafikant i utgangspunktet ikke står overfor de kostnadene egen kjøring påfører andre og derfor normalt ikke tar hensyn til dette i sin atferd. Dette omtales som negative eksterne virkninger.
Figur 10.11 viser anslag på gjennomsnittlige eksterne marginale skadekostnader (utenom utslipp av CO2) gjennom et døgn ved bruk av personbiler med ulik motorteknologi i tre forskjellige typer geografiske områder. Kostnadene måles i kroner per kjøretøykilometer.

Marginale skadekostnader (utenom utslipp av CO2) for personbiler, døgnet sett under ett. 2026-kroner per kjøretøykilometer
Kilde: Transportøkonomisk institutt.
Figur 10.11 viser at en nullutslippsbil har om lag de samme marginale skadekostnadene som en konvensjonell bil. Dette skyldes at en svært liten del av kostnadene er knyttet til egenskaper ved motoren. De marginale skadekostnadene varierer imidlertid betydelig med hvor kjøringen finner sted, og er vesentlig høyere i storbyer enn i spredt bebyggelse. I spredt bebyggelse utgjør kostnadene 0,43 kroner per kilometer for nullutslippsbiler og plug-in hybridbiler, 0,44 kroner per kilometer for bensinbiler og 0,45 kroner per kilometer for dieselbiler. Dette tilsvarer om lag 7,70 kroner per liter bensin og om lag 10,00 kroner per liter diesel.
Figuren viser marginale skadekostnader døgnet sett under ett, og skjuler derfor betydelige tidsvariasjoner i skadekostnadene, særlig i storbyer. De marginale skadekostnadene ved kø er for eksempel vesentlig høyere i morgenrushet og i ettermiddagsrushet enn om natten. Figuren viser marginale skadekostnader for personbiler. Andre typer kjøretøy kan ha høyere eller lavere marginale skadekostnader.
Rammeslutt
Omsetning av drivstoff
Statistisk sentralbyrå publiserer statistikk for salg av petroleumsprodukter og biodrivstoff, herunder bensin og autodiesel. Figur 10.12 viser utviklingen i omsetningen av bensin (inkludert bioetanol) og autodiesel (inkludert biodiesel) fra 2000 til 2025.

Omsetning av bensin (inkludert bioetanol) og autodiesel (inkludert biodiesel). Mill. liter. 2000–2025
Kilder: Drivkraft Norge, Statistisk sentralbyrå og Finansdepartementet.
Omsetningen av bensin var på sitt høyeste i 1990 med en årlig omsetning på 2 413 mill. liter. Den årlige omsetningen holdt seg over 2 200 mill. liter frem til 2004 (med unntak av i 2000), men har falt hvert år etter det. I 2025 var omsetningen av bensin om lag 66 pst. lavere enn i toppåret 1990. Reduksjonen skyldes først overgang fra bensin- til dieseldrevne personbiler, og deretter overgang fra bensinbiler til ladbare hybridbiler og elbiler. Fra 2024 til 2025 falt omsetningen av bensin med 7,4 pst.
Omsetningen av autodiesel økte utover 2000-tallet og var på sitt høyeste i 2016, med 3 185 mill. liter. I 2025 var omsetningen av autodiesel om lag 28 pst. lavere enn i 2016. Økningen frem til 2016 skyldes overgang fra bensin- til dieseldrevne personbiler, mens reduksjonen etter 2016 skyldes overgangen fra dieselbiler til ladbare hybridbiler og elbiler. Fra 2024 til 2025 falt omsetningen av autodiesel med 8,7 pst.
Skatteetatens tall for omsetning av drivstoff skiller mellom fossile drivstoff og biodrivstoff. Figur 10.13 viser utviklingen i omsetningen av mineralolje, bensin, biodiesel og bioetanol til veitransport fra 2016 til 2025. Omsetningen av biodrivstoff var på sitt høyeste i 2017, med 667 mill. liter, mens andelen biodrivstoff var på sitt høyeste i 2019, med 16,1 volumprosent. I 2025 ble det omsatt om lag 494 mill. liter biodrivstoff til veitransport. Dette utgjorde om lag 15,7 volumprosent av alt flytende drivstoff til veitransport. Biodrivstoff utgjorde 24,7 volumprosent av bensinsalget og 12,5 volumprosent av dieselsalget. Fra 2024 til 2025 sank omsatt volum biodrivstoff til veitrafikk med 6,4 pst., mens andelen biodrivstoff ble redusert med 0,2 prosentpoeng.

Omsetning av fossilt drivstoff og biodrivstoff til veitransport. Mill. liter. 2016–2025
Kilde: Skatteetaten.
Rammeslutt
Priser på drivstoff i Norge og EU
Bensin og diesel er raffinerte petroleumsprodukter laget av råolje. Råolje handles globalt, og prisen avhenger av det globale tilbudet og etterspørselen etter råolje. Råoljen må raffineres før den kan brukes som drivstoff. Raffinerte petroleumsprodukter handles også globalt, og prisen avhenger av det globale tilbudet og etterspørselen etter raffinerte petroleumsprodukter. Prisene noteres på internasjonale børser, og energiselskapene forhandler innkjøpsprisen ut fra disse.
Bensin og diesel som omsettes i Norge, er normalt blandingsprodukter som dels består av fossilt drivstoff og dels består av biodrivstoff. Biodrivstoff finnes i mange kvaliteter, men er normalt dyrere enn fossilt drivstoff.
Både råolje, raffinerte petroleumsprodukter og biodrivstoff handles i utenlandsk valuta, som regel amerikanske dollar. I Norge omsettes drivstoff i norske kroner. Valutakursen mellom amerikanske dollar og kroner har dermed betydning for drivstoffprisene i norske kroner.
Energiselskapene i forsyningskjeden har kostnader til blant annet transport av drivstoff til tankanleggene, drift av tankanleggene, transport av drivstoff fra tankanleggene til stasjonsnettet og drift av stasjonsnettet. I tillegg har energiselskapene krav til avkastning. Drivstoffprisene påvirkes av energiselskapenes kostnader og avkastningskrav.
Offentlige virkemidler påvirker også drivstoffprisene. Dette gjelder særavgifter, som ilegges med et fast beløp per liter drivstoff, og merverdiavgiften, som utgjør et prosentvis påslag i prisen på omsetning av varer og tjenester. Det gjelder også andre offentlige krav, som omsetningskrav for biodrivstoff. Nivået på særavgifter og merverdiavgift varierer mellom land, og bidrar til deler av prisforskjellene mellom Norge og andre europeiske land, jf. omtalen nedenfor og boks 10.7.
Lokal konkurranse i drivstoffmarkedet har mye å si for kortsiktige svingninger i pumpepriser og for lokale prisforskjeller. Graden av konkurranse i drivstoffmarkedet varierer mellom ulike områder, og avhenger blant annet av hvor mange og hva slags kjeder som er til stede.
Pumpeprisene på bensin og diesel i Norge siden 1995, målt i faste 2026-kroner, fremgår av figur 10.14. I perioden 2013–2021 varierte bensinprisen rundt et gjennomsnitt på om lag 20 kroner per liter, mens dieselprisen varierte rundt et gjennomsnitt på om lag 18,50 kroner per liter. Gjennom 2021 og 2022 økte drivstoffprisene betydelig, særlig etter Russlands invasjon av Ukraina. I juni 2022 var de gjennomsnittlige pumpeprisene 30,36 kroner per liter bensin og 28,53 kroner per liter diesel, målt i faste 2026-kroner. I årene etter 2022 falt drivstoffprisene, men lå fortsatt noe over nivået fra før 2022.
Pumpeprisene på drivstoff økte i mars 2026, etter at USA og Israel angrep Iran. Prisøkningen var likevel vesentlig lavere enn i 2022. I mars 2026 var de gjennomsnittlige pumpeprisene 23,50 kroner per liter bensin og 24,54 kroner per liter diesel. Stortinget vedtok 26. mars 2026 midlertidige reduksjoner i veibruksavgiften og CO2-avgiften. Veibruksavgiften ble redusert fra 1. april, mens CO2-avgiften ble redusert fra 1. mai. Samlet er det anslått at det midlertidige avgiftskuttet reduserte pumpeprisene med om lag 4,41 kroner per liter bensin og 4,26 kroner per liter diesel. Pumpeprisene sommeren 2026 var de laveste siden 2021, målt i faste 2026-kroner. Dersom avgiftene ikke hadde blitt redusert, ville pumpeprisene ligget på om lag samme nivå som i 2023 og 2024.

Priser på bensin og diesel i Norge. Faste 2026-kroner per liter 1995–august 2026
Kilder: Statistisk sentralbyrå og Finansdepartementet.
Pumpeprisene 14. september 2026 for bensin og diesel i de 23 landene i eurosonen samt Danmark, Sverige og Norge fremgår av figur 10.15 og 10.16. For EUs medlemsland er tallene hentet fra Europakommisjonens Weekley Oil Bulletin. 

Priser på bensin i eurosonen, Danmark, Sverige og Norge. 14. september 2026. Kroner per liter
Kilder: Europakommisjonen, Nettavisen/DrivstoffAppen og Finansdepartementet.

Priser på diesel i eurosonen, Danmark, Sverige og Norge. 14. september 2026. Kroner per liter
Kilder: Europakommisjonen, Nettavisen/DrivstoffAppen og Finansdepartementet.
Drivstoffprisene varierer over tid, og kan endre seg raskt. Dette har betydning både for prisnivået og for de relative prisforskjellene mellom land. Prisforskjellene mellom land skyldes ulikt nivå på særavgifter og merverdiavgift, men også forskjeller i annen offentlig virkemiddelbruk, ulikt kostnadsnivå og variasjoner i konkurranse i drivstoffmarkedet, jf. omtale ovenfor, samt ulik grad av konkurranse i drivstoffmarkedet, jf. omtalen ovenfor.
Rammeslutt
Avgifter på drivstoff i Norge og EU
I 10.17 og 10.18 viser hvordan de samlede avgiftene på bensin og mineralolje (fossil diesel) til bruk i veitrafikken har utviklet seg fra 1990 til 2026, målt i faste 2026-kroner.
De siste årene er CO2-avgiften på bensin og mineralolje økt, men økningen er blitt motvirket gjennom reduksjoner i veibruksavgiften. Dette har skjedd både under Solberg-regjeringen og under denne regjeringen. Det har ikke vært politisk flertall på Stortinget for noen vesentlig økning i de samlede avgiftene på bruk av fossile drivstoff i veitrafikken.
Avgiftene på bensin var på sitt høyeste i 1999, mens avgiftene på mineralolje var på sitt høyeste i 2000, målt i faste 2026-kroner. Etter at avgiftene ble redusert i tidlig på 2000-tallet, har de samlede avgiftene på bensin og mineralolje vært om lag uendret.
I 2026 er de samlede avgiftene på ren fossil bensin 7,57 kroner per liter, utenom perioden med midlertidig reduserte avgifter. Dette er det laveste avgiftsnivået siden 1991, målt i faste 2026-kroner. Avgiftene på bensin er siden 2021 redusert med 0,25 kroner per liter og siden 2013 redusert med 0,87 kroner per liter.
I 2026 er de samlede avgiftene på mineralolje (fossil diesel) 6,70 kroner per liter, utenom perioden med midlertidig reduserte avgifter. Dette er det høyeste avgiftsnivået siden 2017, målt i faste 2026-kroner. Avgiftene på mineralolje er siden 2021 økt med 0,37 kroner per liter og siden 2013 økt med 0,22 kroner per liter.

Særavgifter på bensin. Faste 2026-kroner per liter. 1990–2026
Kilder: Statistisk sentralbyrå og Finansdepartementet.

Særavgifter på mineralolje (fossil diesel). Faste 2026-kroner per liter. 1990–2026
Kilder: Statistisk sentralbyrå og Finansdepartementet.
Bensin og diesel som omsettes i Norge, er drivstoffblandinger som dels består av fossilt drivstoff og dels består av biodrivstoff. Avgiften beregnes av de enkelte bestanddelene i blandingen, og biodrivstoffandelen trekker den effektive avgiftssatsen ned sammenlignet med satsen på rent fossilt drivstoff. Fra 1. september 2026 utgjør den effektive særavgiftssatsen 6,76 kroner per liter for en bensinblanding som består av 85 pst. fossil bensin og 15 pst. bioetanol. Fra 1. september 2026 utgjør den effektive særavgiftssatsen 6,04 kroner per liter for en dieselblanding som består av 85 pst. mineralolje og 15 pst. biodiesel.
I EU er drivstoffavgiftene delvis harmonisert gjennom energiskattedirektivet (direktiv 2003/96/EC). Direktivet har som hovedformål å sikre et velfungerende indre marked, blant annet ved å fastsette felles minstesatser for avgifter på ulike energivarer. For bensin er minstesatsen 359 euro per 1000 liter, tilsvarende om lag 3,85 kroner per liter. For diesel er minstesatsen 330 euro per 1000 liter, tilsvarende om lag 3,55 kroner per liter. EUs medlemsland kan fritt sette høyere avgiftssatser enn minstesatsene. I særskilte tilfeller, og etter godkjenning fra Europakommisjonen, kan medlemslandene sette avgiftssatser under minstesatsene i energiskattedirektivet.
Europakommisjonen publiserer Weekly Oil Bulletin, en ukentlig oversikt over forbrukerpriser og avgifter på petroleumsprodukter i alle medlemslandene i EU. I Weekly Oil Bulletin skilles det mellom «Excise duties» og «Other Indirect Taxes». Summen av disse regnes som særavgifter. Figur 10.19 viser gjeldende særavgifter på bensin, mens figur 10.20 viser gjeldende særavgifter på diesel, for både eurosonen, Danmark, Sverige og Norge.

Særavgifter på bensin i eurosonen, Danmark, Sverige og Norge1 per 14. september 2026. Kroner per liter.
1	For Norge gjelder avgiften en drivstoffblanding bestående av 85 pst. fossilt drivstoff og 15 pst. biodrivstoff.
Kilder: Europakommisjonen og Finansdepartementet.

Særavgifter på diesel i eurosonen, Danmark, Sverige og Norge1 per 7. september 2026. Kroner per liter.
1	For Norge gjelder avgiften en drivstoffblanding bestående av 85 pst. fossilt drivstoff og 15 pst. biodrivstoff.
Kilder: Europakommisjonen og Finansdepartementet.
De norske drivstoffavgiftene er noe høyere enn gjennomsnittet i EU, men avviker ikke vesentlig fra det normale avgiftsnivået i EU.
Sverige har fått tillatelse av Europakommisjonen til å sette avgiftssatsene under minstesatsene i energiskattedirektivet, og har for tiden de klart laveste drivstoffavgiftene i EU. Det er imidlertid vedtatt at avgiftssatsene skal økes: fra 1. desember 2026 skal avgiftene på bensin økes til 4,79 svenske kroner (SEK) per liter, og avgiftene på diesel økes til 3,96 SEK/liter.
Rammeslutt
Veibruksavgift på mineralolje
For 2027 foreslås det å redusere veibruksavgift på mineralolje med 0,50 kroner per liter etter prisjustering, se forslag til avgiftsvedtak § 2.
Forslaget må ses i sammenheng med forslaget om økt CO2-avgift på mineralolje og forslaget om redusert veibruksavgift på biodiesel, se omtale i hhv. punkt 10.12.2 og 10.8.2. Samlet vil de tre forslagene gi om lag uendret avgift på diesel til bruk i veitrafikken og dermed heller ikke påvirke pumpeprisen på diesel.
Forslaget om redusert veibruksavgift på mineralolje og biodiesel anslås å gi et provenytap på 925 mill. kroner.
Veibruksavgiften på mineralolje ble innført i 1993. Den avløste, sammen med vektårsavgiften, den tidligere kilometeravgiften. Avgiftsplikten omfatter mineralolje (fossil diesel) som benyttes til fremdrift av motorvogn. For å skille mineralolje som skal benyttes til fremdrift av motorvogn fra annen olje, er det etablert et merkesystem som innebærer at olje som skal benyttes til noe annet, må merkes ved tilsetting av farge og sporstoff. For slik olje skal det ikke beregnes veibruksavgift. Merket olje kan benyttes i enkelte motorvogner, herunder traktorer, anleggsmaskiner og motorredskaper.
Veibruksavgift på biodiesel
For 2027 foreslås det å redusere veibruksavgiften på biodiesel med 0,50 kroner per liter etter prisjustering, se forslag til avgiftsvedtak § 2.
Forslaget må ses i sammenheng med forslaget om økt CO2-avgift på mineralolje og forslaget om redusert veibruksavgift på mineralolje, se omtale i hhv. punkt 10.12.2 og 10.8.1. Samlet vil de tre forslagene gi om lag uendret avgift på diesel til bruk i veitrafikken og dermed heller ikke påvirke pumpeprisen på diesel.
Forslaget om redusert veibruksavgift på mineralolje og biodiesel anslås å gi et provenytap på 925 mill. kroner.
Satsen i veibruksavgiften på biodiesel bør være den samme som satsen i veibruksavgiften på mineralolje. For det første er det ingen vesentlig forskjell i de eksterne kostnadene, utenom utslipp av klimagasser, ved bruk av biodiesel og mineralolje. For det andre muliggjør avgiftsforskjeller tilpasninger som kan påvirke konkurransen i drivstoffmarkedet, se nærmere omtale i Prop. 1 LS (2024–2025) Skatter og avgifter 2025 punkt 10.5.3. Når satsen i veibruksavgiften på mineralolje reduseres, bør derfor satsen i veibruksavgiften på biodiesel reduseres tilsvarende.
Veibruksavgiften på biodiesel ble innført i 2010 og er utformet tilsvarende som avgiften på mineralolje. Avgiftsplikten omfatter biodiesel som skal benyttes til fremdrift av motorvogn, og er underlagt samme merkeordning som mineralolje.
Omsetningen av flytende biodiesel skjer i hovedsak gjennom innblanding i mineralolje. Veibruksavgiften beregnes av de enkelte bestanddelene i blandingen.
Veibruksavgift på bensin
For 2027 foreslås det å redusere veibruksavgiften på bensin med 0,50 kroner per liter etter prisjustering, se forslag til avgiftsvedtak § 2.
Forslaget må ses i sammenheng med forslaget om økt CO2-avgift på bensin, se omtale i punkt 10.12.2. Samlet vil forslagene gi uendret avgift på bensin og dermed heller ikke påvirke pumpeprisen på bensin.
Forslaget om redusert veibruksavgift på bensin anslås å gi et provenytap på 250 mill. kroner.
Veibruksavgiften på bensin ble innført i 1931. Avgiften omfatter i utgangspunktet all bensin, med mindre bruken er fritatt. Fritak gjelder blant annet bensin til bruk i luftfartøy, til tekniske og medisinske formål, i tilknytning til utnyttelse av naturforekomster i havområdene utenfor norsk territorialgrense, samt i båter og snøscootere i veiløse strøk. Bensin benyttes i all hovedsak til veibruk.
Veibruksavgift på bioetanol
For 2027 foreslås det å prisjustere veibruksavgiften på bioetanol, se forslag til avgiftsvedtak § 2.
Veibruksavgiften på bioetanol ble innført 1. oktober 2015. Bioetanol er definert som flytende drivstoff fremstilt av biomasse og som egner seg for bruk i en bensinmotor til fremdrift av motorvogn. Bruksområdene som er fritatt fra avgiften på bensin, gjelder også for bioetanol. Det er også gitt et generelt fritak for bioetanol som benyttes til annet enn fremdrift av motorvogn. Avgiften gjelder ikke bioetanol som omfattes av avgiften på alkohol, herunder alkohol til teknisk bruk.
Omsetningen av flytende bioetanol skjer i hovedsak gjennom innblanding i bensin. Veibruksavgiften beregnes av de enkelte bestanddelene i blandingen.
Veibruksavgift på naturgass
For 2027 foreslås det å prisjustere veibruksavgiften på naturgass, se forslag til avgiftsvedtak § 2.
Veibruksavgiften på naturgass ble innført i 2020. Avgiften omfatter ikke naturgass som benyttes til annet enn fremdrift av motorvogn. Biodrivstoff i gassform omfattes ikke av veibruksavgiften, og det skal ikke beregnes avgift på andelen biobasert gass som blandes inn i naturgass.
Veibruksavgift på LPG
For 2027 foreslås det å prisjustere veibruksavgiften på LPG, se forslag til avgiftsvedtak § 2.
Veibruksavgiften på flytende petroleumsgass (LPG) ble innført i 2016. Avgiften omfatter ikke LPG som benyttes til annet enn fremdrift av motorvogn. Biodrivstoff i gassform omfattes ikke av veibruksavgiften, og det skal ikke beregnes avgift på andelen biobasert gass som blandes inn i LPG.
Avgift på elektrisk kraft
For 2027 foreslås det å prisjustere den alminnelige satsen, se forslag til avgiftsvedtak § 2.
Avgiften på elektrisk kraft ble innført i 1951. Avgiften er først og fremst en fiskal avgift som skal skaffe staten inntekter, men kan også bidra til å redusere energiforbruket. Det skal betales avgift for elektrisk kraft som leveres i Norge enten den er produsert innenlands eller innført.
Kraftintensive industriprosesser er fritatt for avgift. Fritaket gjelder elektrisk kraft til kjemisk reduksjon, elektrolyse og metallurgiske og mineralogiske prosesser. I tillegg er elektrisk kraft som leveres til blant annet veksthusnæringen, tog, bane og trikk, fritatt for avgift. Husholdninger og offentlig forvaltning i innsatssonen er også fritatt for avgift.
Avgift på elektrisk kraft til øvrig industri, bergverksdrift, landanlegg for petroleumsvirksomheten, fjernvarmeproduksjon, skip i næring mv. beregnes med redusert sats for elektrisk kraft til selve produksjonsprosessen. All næringsvirksomhet i innsatssonen betaler avgift med redusert sats. Det innebærer at også primærnæringene og privat tjenesteyting i dette området betaler redusert sats, mens disse næringene i resten av landet betaler alminnelig sats. Den reduserte satsen er i 2026 på 0,6 øre per kWh. Denne satsen foreslås ikke endret for 2027.
Fordeling av elektrisitetsforbruk og priser i elektrisitetsmarkedet
Figur 10.21 viser fordelingen av elektrisitetsforbruket på ulike avgiftssatser. Strømkunder som betaler alminnelig sats, sto i 2025 for om lag 54 pst. av forbruket. Dette gjelder i hovedsak husholdninger, primærnæringer, tjenesteytende næringer og offentlig sektor. Om lag 29 pst. av forbruket er fritatt, i hovedsak kraftintensiv industri. Om lag 17 pst. av forbruket er ilagt redusert sats, i hovedsak øvrig industri.

Forbruk av elektrisitet i TWh, fordelt etter avgiftssats. 2021–2025
Kilder: Skatteetaten og Finansdepartementet.
Figur 10.22 viser prisen på elektrisitet levert til husholdninger, inkludert nettleie og avgifter, og avgiften på elektrisk kraft separat. Strømprisene økte kraftig gjennom både 2021 og 2022, men gikk ned gjennom 2023. Fra og med desember 2021 har husholdningene mottatt strømstøtte som har redusert husholdningenes strømutgifter. Fra og med fjerde kvartal 2021 vises derfor prisen både med og uten strømstøtte.
Elavgiften ble redusert med 1,5 øre per kWh fra 1. januar 2022. Det ble i tillegg innført en særlig lav sats for januar til mars. Fra 1. oktober 2025 ble den alminnelige satsen redusert fra 16,93 til 12,53 øre per kWh, og fra 1. januar 2026 ble elavgiften redusert til 7,13 øre per kWh gjennom hele året.

Pris (inkludert nettleie, avgifter og strømstøtte) og avgift på elektrisk kraft for husholdninger. 1. kvartal 2012 – 2. kvartal 2026
Kilder: Statistisk sentralbyrå og Finansdepartementet.
Rammeslutt
Avgift på vindkraft
For 2027 foreslås det å prisjustere avgiftssatsen på vindkraft, se forslag til avgiftsvedtak § 1. For 2026 er avgiftssatsen 2,42 øre/kWh.
Avgift på vindkraft ble innført i 2022, og var da 1 øre/kWh. Avgiften omfatter kraft produsert i landbaserte vindkraftverk som er konsesjonspliktige etter energilovens § 3-1. Avgiften skal betales av innehaver av konsesjon (konsesjonær) for vindkraftverket. Avgiften er fiskal og går til statskassen, men det er forutsatt at inntektene fra avgiften fordeles til vertskommuner, jf. Prop. 1 LS (2021–2022) Skatter, avgifter og toll 2022 punkt 7.2.5.
Inntektene fra avgiften fordeles til vertskommunene året etter avgiftsåret gjennom utbetaling fra Norges vassdrags- og energidirektorat (NVE), se omtale i Prop. 1 S (2026–2027) for Energidepartementet under kap. 1820, post 62. Avgiften kan trekkes fra krone for krone i fastsatt grunnrenteskatt på landbasert vindkraft, som ble innført fra 2024.
Avgift på smøreolje
For 2027 foreslås det å prisjustere avgiftssatsen, se forslag til avgiftsvedtak § 2. For 2026 er avgiftssatsen 2,68 kroner per liter.
Avgiften på smøreolje ble innført i 1988. Avgiften skal bidra til å redusere uheldig disponering og forbrenning av spillolje.
Avgiften omfatter motor- og girsmøreoljer, industrielle smøreoljer, hydrauliske oljer, mineraloljebaserte smøreoljer samt tilsvarende produkter av annen opprinnelse.
Smøreolje som brukes i utenriksfart, fiske og fangst i fjerne farvann, anlegg på kontinentalsokkelen, forsyningsfartøy mv. og i luftfartøy, er fritatt for avgift.
Det ble tidligere gitt tilskudd ved innlevering av spillolje til godkjent innsamler. Ordningen ble ofte omtalt som refusjon av smøreoljeavgift, selv om det ikke var noen direkte kobling mellom smøreoljeavgiften og tilskuddet. Refusjonsordningen for spillolje ble avviklet 1. januar 2025 etter at en evaluering i 2023 viste at ordningens effekt på mengden spillolje som samles inn var liten. Det var Klima- og miljødepartementet som hadde ansvaret for ordningen, se omtale i Prop. 1 S (2024–2025) for Klima- og miljødepartementet.
Avgifter på utslipp av klimagasser
Avgifter i klimapolitikken
Klimaavgifter og EUs kvotesystem (EU ETS) er hovedvirkemidler i norsk klimapolitikk. Begge setter en pris på utslipp og gir insentiver til utslippsreduksjoner der kostnadene er lavest.
Mesteparten av de avgiftsbelagte klimagassutslippene omfattes av CO2-avgiften på mineralske produkter og CO2-avgiften i petroleumsvirksomheten på kontinentalsokkelen. I tillegg er det avgift på klimagassene HFK/PFK, SF6 og avfallsforbrenning.
Utgangspunktet er at utslippene ilegges enten avgift eller kvoteplikt. Mesteparten av klimagassutslippene fra olje- og gassutvinning på kontinentalsokkelen er omfattet av både kvoteplikt og klimaavgift.
Norske utslipp omfattes av ulike deler av EUs klimaregelverk, og dette har betydning for innretningen av klimaavgiftene. Sammenhengen mellom EUs klimaregelverk og klimaavgiftene er nærmere omtalt i boks 2.5 i kapittel 2.
Klimaavgiftene har gjennomgått betydelige endringer de siste årene, både i nivå og i hvilke utslipp som omfattes. Den generelle avgiftssatsen er økt fra om lag 340 kroner per tonn CO2-ekvivalenter i 2013 (målt i faste 2026-kroner) til 1 639 kroner per tonn CO2-ekvivalenter i 2026. I tillegg er en rekke fritak og reduserte satser avviklet. Endringene har resultert i en jevnere pris på klimagassutslipp fra ulike kilder. Dette har forsterket insentivene til utslippsreduksjoner og bidratt til en mer kostnadseffektiv klimapolitikk.
Tabell 10.2 viser avgiftssatser for 2026 og regjeringens forslag for 2027. I 2026 er den generelle avgiftssatsen 1 639 kroner per tonn CO2-ekvivalenter. For 2027 foreslås det å øke satsen til 1 900 kroner per tonn CO2-ekvivalenter. Forslaget er nærmere omtalt i punkt 10.12.2.
Satser for 2026 og forslag til satser for 2027
05J2xt2
	
	2026
	2027

	
	kr per l/
Sm3/kg/ tonn
	kr per 
tonn CO2
	kr per l/
Sm3/kg/tonn
	kr per 
tonn CO2

	CO2-avgift på mineralske produkter
	
	
	
	

	Bensin		
	3,80
	1 639
	4,40
	1 900

	Mineralolje
	
	
	
	

		generell sats	
	4,42
	-
	5,13
	-

			herav CO2	
	4,36
	1 639
	5,06
	1 900

			herav N2O	
	0,06
	1 639
	0,07
	1 900

		ikke-kvotepliktig innenriks luftfart	
	4,18
	1 639
	4,85
	1 900

		kvotepliktig innenriks sjøfart1	
	2,15
	797
	2,59
	972

	 	fiske og fangst i fjerne farvann	
	1,11
	409
	1,14
	423

		fiske og fangst i nære og fjerne farvann	
	2,76
	1 024
	3,13
	1 162

	Naturgass
	
	
	
	

		generell sats	
	3,26
	1 639
	3,78
	1 900

		kvotepliktig innenriks sjøfart1	
	1,59
	797
	1,93
	972

	 	fiske og fangst i fjerne farvann	
	0,82
	409
	0,84
	423

		fiske og fangst i nære og fjerne farvann	
	2,04
	1 024
	2,32
	1 162

		veksthusnæringen	
	0,95
	478
	2,71
	1 360

		kjemisk reduksjon mv.2	
	-
	-
	0,95
	475

	LPG
	
	
	
	

		generell sats	
	4,92
	1 639
	5,70
	1 900

		kvotepliktig innenriks sjøfart1	
	2,40
	797
	2,92
	972

		fiske og fangst i fjerne farvann	
	1,23
	409
	1,26
	423

		fiske og fangst i nære og fjerne farvann	
	3,08
	1 024
	3,48
	1 162

		veksthusnæringen	
	1,43
	476
	4,08
	1 360

		kjemisk reduksjon mv.2	
	-
	-
	1,43
	475

	Avgift på avfallsforbrenning3		 
	-
	848
	-
	871

	Avgift på HFK og PFK		
	-
	1 639
	-
	1 900

	Avgift på SF6
	 
	
	
	

		ren SF6	
	38 517
	1 639
	44 650
	1 900

		SF6 som inngår i produkter4			
	7 708
	1 639
	8 930
	1 900

	CO2-avgift i petroleumsvirksomheten
	
	
	
	

		mineralolje	
	2,92
	1 097
	3,00
	1 127

		naturgass5	
	2,57
	1 097
	2,64
	1 127

		naturgass som slippes ut til luft	
	23,53
	1 639
	27,28
	1 900


1	Den reduserte satsen utvides til å gjelde kvotepliktige offshorefartøy fra 1. januar 2027, se punkt 10.12.3.
2	Det foreslås å innføre avgift på naturgass og LPG til kjemisk reduksjon mv., se punkt 10.12.3.
3	Fra 1. januar 2026 er det kun ikke-kvotepliktige virksomheter som omfattes av avgiften.
4	Satsen tilsvarer 20 pst. av den ordinære satsen og reflekterer at en andel av gassen vil slippes ut over produktenes levetid.
5	Satsen er lik for CO2 utskilt fra petroleum og sluppet til luft.
Kilde: Finansdepartementet.
Ikke-prisede utslipp
Utslipp på litt over 7 mill. tonn CO2-ekvivalenter er ilagt verken kvoteplikt eller avgift. Dette utgjør om lag 16 pst. av Norges samlede utslipp av klimagasser og om lag 31 pst. av Norges utslipp av klimagasser under innsatsfordelingsforordningen (innsatsfordelingen). Figur 10.23 viser hvordan de ikke-prisede utslippene av klimagasser fordeler seg på ulike utslippskilder og gasser. Tallene inkluderer ikke utslipp eller opptak fra skog- og arealsektoren (LULUCF).

[image: ]
Utslipp av klimagasser som ikke er ilagt kvoteplikt eller avgift i 2026. Utslippstallene er fra 2024
Kilder: Statistisk sentralbyrå, Miljødirektoratet og Finansdepartementet.
Mer enn 60 pst. av de ikke-prisede utslippene, tilsvarende 4,4 mill. tonn CO2-ekvivalenter, kommer fra jordbruket. Metanutslippene (CH4) stammer fra husdyr og husdyrgjødsel, mens lystgassutslippene (N2O) i hovedsak skyldes bruk av mineral- og husdyrgjødsel. Metanutslipp fra avfallsdeponier utgjør om lag 0,8 mill. tonn CO2-ekvivalenter og dannes i all hovedsak når biologisk avfall brytes ned. Etter at deponering av biologisk nedbrytbart avfall ble forbudt i 2009, har disse utslippene avtatt over tid. I tillegg kommer en del mindre utslipp av klimagasser som verken er ilagt kvoteplikt eller avgift.
Ikke-prisede utslipp fra naturgass og LPG brukt i ikke-kvotepliktige virksomheter med kjemiske og metallurgiske prosesser utgjør om lag 70 000 tonn CO2-ekvivalenter. I budsjettet for 2027 foreslår regjeringen å ilegge disse utslippene CO2-avgift, se punkt 10.12.3. Det pågår også utredninger som på sikt kan bidra til bredere prising av utslipp, se punkt 10.12.8.
Rammeslutt
Videre opptrapping av klimaavgiftene
For 2027 foreslås det å øke det generelle avgiftsnivået for CO2-avgiften på mineralske produkter og avgiftene på HFK/PFK og SF6 med 13 pst. utover prisstigning, se tabell 10.2, og forslag til stortingsvedtak om CO2-avgift på mineralske produkter §§ 2 første og andre ledd, § 3, § 4 første ledd og § 5 første ledd, stortingsvedtak om avgift på HFK/PFK § 2 og stortingsvedtak om avgift på SF6 § 2. Forslaget anslås isolert sett å øke provenyet med 2,6 mrd. kroner.
Økningen er i tråd med opptrappingsplanen for klimaavgiftene som ble lagt frem i klimameldingen (Meld. St. 13 (2020–2021)) av regjeringen Solberg i 2021. I Prop. 1 S Tillegg 1 (2021–2022) varslet regjeringen at den vil følge opp planen og trappe opp avgiftene på ikke-kvotepliktige utslipp av klimagasser til om lag 2 000 2020-kroner per tonn CO2 i 2030, tilsvarende om lag 2 400 2025-kroner i 2030. I budsjettet for 2026 varslet regjeringen at den vil videreføre dagens opptrappingstakt etter 2030 til 3 400 2025-kroner i 2035. Forutsigbarhet om fremtidig avgiftsnivå gjør det enklere for husholdninger og bedrifter å planlegge langsiktig og styrker insentivene til klimavennlige valg. Regjeringen tar sikte på at fremtidige merinntekter fra økte klimaavgifter skal tilbakeføres til skatteyterne gjennom lettelser i andre skatter og avgifter. Dette er i tråd med regjeringens skatteløfte.
Opptrappingen av klimaavgiftene til 2 400 2025-kroner i 2030 er anslått å redusere utslippene med om lag 1,0 mill. tonn CO2-ekvivalenter over perioden 2027–2030. Regjeringen foreslår å skjerme veitrafikken for virkningen av økt CO2-avgift i 2027. Veibruksavgiften på mineralolje, biodiesel og bensin foreslås redusert, slik at de samlede avgiftene på bensin og diesel til bruk i veitrafikken holdes reelt uendret, se punkt 10.8. Dette kommer både folk og næringsliv til gode. 
Det er anslått at reduksjoner i veibruksavgiften i 2027 vil øke utslippene med om lag 0,2 mill. tonn CO2-ekvivalenter over perioden 2027–2030.
Det vises til Regjeringens klimastatus og -plan for 2027 for en nærmere redegjørelse av utslippsvirkninger av regjeringens forslag til avgiftsendringer.
CO2-avgift på mineralske produkter
CO2-avgiften på mineralske produkter omfatter de mineralske produktene mineralolje (inkl. fossil diesel), bensin, naturgass og LPG. Avgiften ble innført i 1991.
I 2026 ble det gjort systemendringer i CO2-avgiften. Den er nå utformet etter følgende prinsipper:[footnoteRef:12] [12: EFTAs overvåkningsorgan (ESA) aksepterte i februar 2026 at en slik utforming av avgiften er i tråd med statsstøtteregelverket. Fritak og reduserte satser som avviker fra systemet, kan dermed innebære statsstøtte. Etter EØS-avtalen er statsstøtte i utgangspunktet forbudt.] 

Utslipp som bare er omfattet av innsatsfordelingen, ilegges generell avgiftssats.
Utslipp som bare er kvotepliktige, fritas for avgift.
Utslipp som både er kvotepliktige og omfattet av innsatsfordelingen, ilegges redusert avgiftssats, slik at summen av avgift og kvotepris tilsvarer det generelle nivået.
Prinsippene for CO2-avgiften er nå utformet i tråd med en effektiv oppfyllelse av Norges klimaforpliktelser, se boks 2.5. Systemet innebærer blant annet at kvotepliktige og konkurranseutsatte virksomheter som hovedregel er fritatt for CO2-avgift.
For 2027 foreslås det å
øke avgiftssatsene for bensin, mineralolje, naturgass og LPG med 13 pst. utover prisjustering, se omtale i punkt 10.12.2.
innføre redusert sats på naturgass og LPG til ikke-kvotepliktige virksomheter med kjemiske og metallurgiske prosesser, se omtale nedenfor.
øke den reduserte satsen for mineralolje, naturgass og LPG til innenriks kvotepliktig sjøfart og utvide den reduserte satsen til å gjelde offshorefartøy som blir kvotepliktige, se omtale nedenfor.
reelt videreføre de reduserte satsene for mineralolje, naturgass og LPG til fiske i fjerne farvann, og øke satsene for mineralolje, naturgass og LPG til fiske i både nære og fjerne farvann med 11 pst. utover prisjustering, se omtale nedenfor.
øke den reduserte satsen for naturgass og LPG til veksthusnæringen, se nedenfor.
Forslagene anslås å gi et samlet økt proveny på i underkant av 2,5 mrd. kroner. I provenyanslaget er det tatt hensyn til at transportører som har kontrakter med fylkeskommuner eller staten, kan ha krav på kompensasjon for avgiftsøkningen.
CO2-avgift på naturgass og LPG til kjemisk reduksjon eller elektrolyse, metallurgiske og mineralogiske prosesser
For 2027 foreslås det å innføre redusert sats på naturgass og LPG til ikke-kvotepliktige virksomheter med kjemiske og metallurgiske prosesser, se forslag til avgiftsvedtak § 4 andre ledd og § 5 andre ledd.
Naturgass og LPG til kjemisk reduksjon eller elektrolyse, metallurgiske og mineralogiske prosesser («kjemisk reduksjon mv.») er fritatt for CO2-avgift på mineralske produkter. Som varslet i Meld. St. 2 (2025–2026) Revidert nasjonalbudsjett 2026 foreslår regjeringen nå å innføre avgift på disse utslippene. Det foreslås en redusert avgiftssats tilsvarende 25 pst. av det generelle avgiftsnivået for utslipp under innsatsfordelingen. Det innebærer en sats på 0,95 kroner per Sm3 naturgass og 1,43 kroner per kg LPG. Provenyet anslås til om lag 36 mill. kroner i 2027.
Rundt 99,5 pst. av utslipp fra forbrenning av mineralske produkter er ilagt en utslippspris. Utslipp fra naturgass og LPG til kjemisk reduksjon mv. er nå den største gruppen av forbrenningsutslipp som ikke prises. Andre virksomheter som bruker naturgass og LPG, betaler for sine utslipp enten gjennom avgift eller gjennom kvoteplikt. Det anslås at avgiften vil omfatte om lag 30 ikke-kvotepliktige virksomheter innenfor produksjon, omarbeiding og overflatebehandling av materialer som glass, metall, asfalt og industriprodukter. De samlede utslippene fra bruk av naturgass og LPG i virksomhetene er anslått til om lag 75 000 tonn CO2-ekvivalenter.
De økonomiske konsekvensene for de berørte virksomhetene anslås å være beskjedne med det foreslåtte avgiftsnivået. Avgiftsbelastningen anslås å utgjøre mellom 0 og 1 pst. av virksomhetenes omsetning. Overveltning i priser og overgang til alternative energibærere som biobrensel, hydrogen eller elektrisitet vil kunne redusere virkningene ytterligere.
EUs nye kvotesystem (ETS2) regulerer blant annet utslipp fra naturgass og LPG til kjemisk reduksjon mv., se boks 2.5. Kvoteplikt under ETS2 trer i kraft fra 1. januar 2028. Både norske og konkurrerende virksomheter i andre EU/EØS-land vil da uansett bli ilagt en utslippspris. 
Klimakvotedirektivet gir adgang til å frita brenselsoperatører fra kvoteplikten i perioden 2028–2030. Regjeringen benytter seg ikke av denne unntaksmuligheten, se kapittel 4.3.1 i Regjeringens klimastatus og -plan for 2027.
Hvert år siden 2019 har Stortinget vedtatt å innføre avgift på naturgass og LPG til kjemisk reduksjon mv. forutsatt at de kvotepliktige virksomhetene i sektoren fritas for avgift, jf. Innst. 233 S (2019–2020). EFTAs overvåkningsorgan (ESA) godkjente avgiftsfritak for kvotepliktige virksomheter i februar 2026. Avgiften ble iverksatt med virkning fra 1. mars 2026, men ble etter kort tid utsatt. I forhandlingene om Revidert nasjonalbudsjett 2026 ble det enighet om å utsette innføring av avgiften til 1. januar 2027, se Meld. St. 2 (2025–2026) Revidert nasjonalbudsjett 2026 punkt 9.3.5.
Avgiftsfritak og reduserte satser kan utgjøre statsstøtte, med mindre de er en del av et logisk system. Avgift på naturgass og LPG til kjemisk reduksjon mv. understøtter det systemet ESA nå har akseptert, et system der kvotepliktige utslipp i hovedsak prises gjennom kvotesystemet og ikke-kvotepliktige utslipp gjennom avgift, se omtale over. Dersom de ikke-kvotepliktige virksomhetene innen kjemisk reduksjon mv. ikke ilegges avgift, bryter dette med systemet. Avvik fra systemet kan innebære statsstøtte. Etter EØS-avtalen er statsstøtte i utgangspunktet forbudt. Hovedregelen er at ulovlig støtte skal tilbakebetales. Krav om tilbakebetaling kan få store økonomiske konsekvenser for bedriftene, særlig dersom det er gitt støtte i lang tid.
CO2-avgift på innenriks kvotepliktig sjøfart
For 2027 foreslås det å øke den reduserte satsen for mineralolje, naturgass og LPG til innenriks kvotepliktig sjøfart med 18,8 pst. utover prisstigning og utvide den reduserte satsen til å gjelde offshorefartøy som blir kvotepliktige, se forslag til avgiftsvedtak § 2 tredje ledd, § 4 fjerde ledd og § 5 fjerde ledd. For 2026 er satsene henholdsvis 2,15 kroner per liter, 1,59 kroner per Sm3 og 2,40 kroner per kg.
Utslippene fra innenriks sjøfart er regulert av innsatsfordelingen, se boks 2.5. I 2024 ble kvotesystemet utvidet til å omfatte deler av sjøfarten. Fra 1. januar 2027 utvides kvotesystemet ytterligere til å omfatte offshoreskip på 5 000 bruttotonn eller mer.
For utslipp som både er kvotepliktige og omfattet av innsatsfordelingen, har ESA akseptert at en redusert CO2-avgiftssats ikke innebærer statsstøtte, se fotnote 1. Avgiftssatsen kan dermed fastsettes slik at summen av avgift og anslått kvotepris tilsvarer det generelle avgiftsnivået for utslipp som er omfattet av innsatsfordelingen.
For å oppfylle forpliktelsene under innsatsfordelingen på en effektiv måte, og i tråd med den utformingen av CO2-avgiften som ESA har akseptert, må den reduserte satsen justeres slik at utslippsprisen (kvotepris + avgift) i sektoren blir lik det generelle avgiftsnivået for utslipp under innsatsfordelingen. På denne bakgrunn foreslås det at CO2-avgiftssatsen økes med 18,8 pst. utover prisstigning i 2027, til 2,59 kroner per liter mineralolje. Med departementets anslag på kvoteprisen for neste år blir samlet utslippspris 1 900 kroner per tonn CO2-ekvivalenter.
Drivstoff til offshorefartøy blir i 2026 ilagt den generelle avgiftssatsen på 4,42 kroner per liter mineralolje. Når kvoteplikten innføres for disse fartøyene fra 2027, foreslås det at denne gruppen ilegges den reduserte avgiftssatsen på lik linje med øvrig kvotepliktig innenriks sjøfart. På den måten vil samlet forventet utslippspris for disse aktørene fremdeles tilsvare det generelle avgiftsnivået. Forslag til forskriftsendringer vil bli sendt på høring etter at budsjettet er lagt frem slik at endringen kan tre i kraft 1. januar 2027.
Forslaget om å utvide den reduserte satsen til å gjelde offshorefartøy anslås isolert sett å gi et provenytap på 300 mill. kroner. De samlede utslippskostnadene for aktørene anslås likevel å øke med 105 mill. kroner i 2027, jf. tabell 1.1. Økningen skyldes at avgiftslettelsen er lavere enn forventede kostnader til kvotekjøp, jf. regjeringens opptrappingsbane for klimaavgiftene.
For annen kvotepliktig sjøfart, som allerede er omfattet av den reduserte avgiftssatsen, er det anslått at økningen i CO2-avgiftssatsen vil gi 95 mill. kroner i økt proveny. Når det tas hensyn til høyere kostnader til kvotekjøp som følge av økt forventet kvotepris i 2027, anslås de samlede utslippskostnadene for annen kvotepliktig sjøfart å øke med 150 mill. kroner i 2027, jf. tabell 1.1.
CO2-avgift i fiskeflåten
For 2027 foreslås det å
øke satsen for mineralolje, naturgass og LPG til fiske og fangst i nære farvann (generell avgiftssats) med 13 pst. utover prisstigning, se omtale i punkt 10.12.2.
prisjustere satsen for mineralolje, naturgass og LPG til fiske i fjerne farvann, se forslag til avgiftsvedtak § 2 fjerde ledd, § 4 femte ledd og § 5 femte ledd.
justere satsen for fiske i både nære og fjerne farvann slik at den ligger midt mellom satsen for fiske i nære farvann og satsen for fiske i fjerne farvann, se § 2 femte ledd, § 4 sjette ledd og § 5 sjette ledd.
Mineralolje til bruk i fiske og fangst ilegges CO2-avgift med ulike satser. Fiske og fangst i nære farvann (mindre enn 250 nautiske mil fra norskekysten) ilegges det generelle nivået i CO2-avgiften, som i 2026 er 4,42 kroner per liter. Fartøy som driver fiske i både nære og fjerne farvann, ilegges 2,76 kroner per liter, tilsvarende 62,4 pst. av det generelle nivået. Fiske og fangst i fjerne farvann, det vil si fiske utenfor 250 nautiske mil fra norskekysten, ilegges 1,11 kroner per liter, tilsvarende 25 pst. av det generelle nivået. Mineralolje til bruk i skip som går i utenriks sjøfart, er fritatt for avgift.
Fiskere får kompensasjon for innbetalt CO2-avgift gjennom Garantikassen for fiskere. Ordningen bidrar til å opprettholde aktivitetsnivået og lønnsomheten i næringen, samtidig som CO2-avgiftens insentiver til mer drivstoffeffektiv drift beholdes. I 2026 er kompensasjonsordningen på 640 mill. kroner.[footnoteRef:13] [13: Kompensasjonen betales ut etterskuddsvis. Kompensasjonen som utbetales i 2026, er for kostnader til CO2-avgift i 2025. ] 

De siste to årene har stadig flere fiskefartøy, særlig i den havgående flåten, bunkret i utlandet eller benyttet fritaket for utenriks sjøfart. Dette innebærer at fartøyene seiler via utenlandsk havn, noe som gir en mindre effektiv utnyttelse av fiskeflåten og kan bidra til høyere samlede globale utslipp (karbonlekkasje).
På denne bakgrunn har Finansdepartementet, Nærings- og fiskeridepartementet og Klima- og miljødepartementet i fellesskap gått gjennom virkemiddelbruken for klimaomstilling av fiskeflåten. I gjennomgangen har det kommet frem flere mulige endringer i CO2-avgiften og den tilhørende CO2-kompensasjonsordningen for fiskeflåten for å redusere risikoen for karbonlekkasje.
Fiskeflåten var i perioden 1. april til 31. august i år fritatt for CO2-avgift, se omtale i punkt 10.8. Etter departementets vurdering bør erfaringer fra denne perioden spille inn på utformingen av CO2-avgiften for fiskeflåten. Blant annet kan utviklingen i perioden gi verdifull informasjon om hvordan avgiftsnivået påvirker bunkringsmønsteret og omfanget av seiling via utenlandsk havn, særlig for fiske i fjerne farvann der risikoen for karbonlekkasje er størst.
På denne bakgrunn foreslås det å kun prisjustere avgiften for fiske i fjerne farvann i 2027. For fiske i nære farvann, hvor karbonlekkasjerisikoen er mindre, foreslås det å øke CO2-avgiften med 13 pst. utover prisstigning på lik linje med økningen i det generelle avgiftsnivået. Satsen for fartøy som fisker i både nære og fjerne farvann, foreslås justert slik at den fremdeles ligger midt mellom satsen for nære farvann og satsen for fjerne farvann. Satsene i 2027 blir med forslaget 5,13 kroner per liter for fiske i nære farvann, 3,13 kroner per liter for fiske i både nære og fjerne farvann og 1,14 kroner per liter for fiske i fjerne farvann.
Regjeringen vil komme tilbake til spørsmålet om innretningen av CO2-avgiften for fiskeflåten når en har mer kunnskap om virkningene av det midlertidige avgiftskuttet.
CO2-avgift i veksthusnæringen
For 2027 foreslås det å øke den reduserte satsen for naturgass og LPG til veksthusnæringen til 71,6 pst. av den generelle avgiftssatsen, se forslag til avgiftsvedtak § 4 tredje ledd og § 5 tredje ledd. Satsene i 2026 er henholdsvis kroner 0,95 per Sm3 og 1,43 per kg.
I 2022 ble fritaket for CO2-avgift på mineralske produkter for naturgass og LPG til veksthusnæringen opphevet og erstattet av en redusert avgiftssats som utgjorde 10 pst. av den generelle CO2-avgiftssatsen. I Prop. 1 LS Tillegg 1 (2021–2022) Skatter, avgifter og toll 2022 ble det varslet at «Regjeringen legger opp til at satsene for veksthusnæringen gradvis trappes opp til det generelle nivået i 2026». Dette har ikke blitt fulgt opp, og i dag utgjør den reduserte satsen 29 pst. av det generelle nivået.
I Prop. 1 LS (2025–2026) Skatter og avgifter 2026 foreslo regjeringen at satsen skulle trappes opp til det generelle avgiftsnivået over tre år. I budsjettforliket om 2026-budsjettet ble det enighet om en svakere opptrapping i 2026 enn det som lå i regjeringens forslag. Avgifter er et kostnadseffektivt virkemiddel for å redusere klimagassutslippene, og hensynet til lik prising av utslipp regulert under innsatsfordelingen taler for at avgiftssatsen for 2027 som ble varslet i budsjettet for 2026, bør fastholdes. For 2027 foreslår regjeringen derfor at satsen økes til 71,6 pst. av den generelle avgiftssatsen. Det innebærer at satsen for naturgass til veksthusnæringen økes fra 0,95 kroner per Sm3 i 2026 til 2,71 kroner per Sm3 i 2027, og satsen for LPG fra 1,43 kroner per Sm3 til 4,08 kroner per Sm3.
For 2025 ble det anslått at de samlede kostnadene til oppvarming med naturgass og LPG i veksthusnæringen var 178 mill. kroner.[footnoteRef:14] Forslaget om å øke avgiftssatsen i 2027 gir et proveny på 13 mill. kroner, tilsvarende 7 pst. av disse kostnadene. Økningen vil inngå i kostnadskalkylen i jordbruksoppgjøret og dermed over tid bli kompensert. Konsekvensene for næringen kan også dempes ved at dagens bruk av naturgass og LPG kan erstattes med elektrisitet. Veksthusnæringen er omfattet av strømstøtteordningen for jordbruks- og veksthusnæringen, og er derfor skjermet for høye strømpriser. [14: Kilde: Totalkalkylen for jordbrukssektoren, NIBIO. ] 

CO2-avgift i petroleumsvirksomheten
For 2027 foreslås det at avgiftssatsene på kvotepliktige utslipp prisjusteres, se forslag til avgiftsvedtak § 2.
CO2-avgift i petroleumsvirksomheten på kontinentalsokkelen ble innført i 1991 og dekker utslipp fra petroleumsvirksomhet på sokkelen og på Melkøya. 95 pst. av utslippene fra sektoren er kvotepliktige og ilegges redusert sats. Ikke-kvotepliktige utslipp i petroleumsvirksomheten ilegges generell avgiftssats for utslipp under innsatsfordelingen.
I 2026 er satsene 2,92 kroner per liter mineralolje og 2,57 kroner per Sm3 gass (kvotepliktig naturgass). Satsene for naturgass (kvotepliktig) og mineralolje (kvotepliktig) tilsvarer om lag 1 097 kroner per tonn CO2 i 2026. Satsen for naturgass til luft (ikke-kvotepliktig) er 23,53 kroner per Sm3 gass, som tilsvarer den generelle avgiftssatsen for utslipp under innsatsfordelingen på 1 639 kroner per tonn CO2.
Regjeringen foreslår ingen endringer i avgiftssatsene for mineralolje (kvotepliktig) og naturgass (kvotepliktig) utover prisjustering for 2027. Det gir satser på henholdsvis 3 kroner per liter mineralolje og 2,63 kroner per Sm3 gass. Avgiftssatsen for naturgass til luft (ikke-kvotepliktig) i petroleumsvirksomheten foreslås økt med 13 pst. utover prisjustering, i tråd med opptrappingen av det generelle avgiftsnivået, se punkt 10.12.2.
Regjeringen varslet i Prop. 1 S (2024–2025) for Energidepartementet at det er et mål å øke CO2-avgiften slik at karbonprisen i petroleumssektoren, det vil si summen av avgift og kvotepris, blir 2 400 2025-kroner i 2030. Det forventes at karbonprisen på de kvotepliktige utslippene i petroleumssektoren fortsatt vil ligge over det generelle avgiftsnivået for utslipp under innsatsfordelingen (1 900 kroner per tonn) i 2027, selv uten en økning i CO2-avgiften i petroleumsvirksomheten. I tråd med Stortingets anmodning nr. 50 i behandlingen av Meld. St. 1 (2025–2026), jf. Innst. 2 S (2025–2026), vil regjeringen komme tilbake til Stortinget med et mål for opptrapping av CO2-pris på sokkelen frem til 2035 våren 2027.
Energidepartementet har igangsatt en ekstern utredning av effektene av den doble virkemiddelbruken (CO2-avgift og kvoteplikt) på fremtidig ressursforvaltning og verdiskaping, på leveranser av olje og gass og på produksjonsutslippene på kontinentalsokkelen. Det vises til omtale i Prop. 1 S (2026–2027) for Energidepartementet.
Inntekter fra CO2-avgiften i petroleumsvirksomheten inngår i kontantstrømmen fra petroleumsvirksomheten, som i sin helhet overføres til Statens pensjonsfond utland. Avgiftsøkningen påvirker dermed ikke handlingsrommet i budsjettet for 2027, men vil påvirke handlingsrommet i fremtidige budsjetter gjennom virkningen på fondet.
For øvrig vises det til kapittel 11 om overføring av avgiften til særavgiftsregelverket som følge av at forvaltningsansvaret for avgiften overføres fra energimyndighetene til Skatteetaten.
Avgift på avfallsforbrenning
For 2027 foreslås det at avgiftssatsen prisjusteres, se forslag til avgiftsvedtak § 2.
Avgiften på forbrenning av avfall ble innført i 2022. Formålet med avgiften er å redusere utslippene av klimagasser. Avgiften skal også bidra til å redusere andre miljøskader fra avfall, blant annet gjennom å bidra til en forsvarlig håndtering av farlig avfall. Enkelte anlegg er kvotepliktige og dermed fritatt for avgift.
For å gi forbrenningsanleggene insentiv til å sortere avfall og dermed redusere klimagassutslippene, kan forbrenningsanleggene søke om å benytte en anleggsspesifikk utslippsfaktor ved beregning av avgiften. Utslipp av CO2 ved forbrenning av avfall som fanges og lagres (CCS), er fritatt for avgift.
I 2026 er avgiftssatsen 848 kroner per tonn CO2. Satsen ble redusert i Revidert nasjonalbudsjett 2025 for å oppnå en likere pris på utslipp som svenske og danske avfallsforbrenningsanlegg, som er omfattet av kvotesystemet. Satsen ble heller ikke økt utover prisjustering i 2026-budsjettet. I år har kvoteprisen stort sett ligget mellom 800 og 900 kroner. Ved en reell videreføring av avgiftsnivået i 2027 vil norske ikke-kvotepliktige virksomheter stå overfor om lag den samme prisen på klimagassutslipp som sine konkurrenter i Sverige og Danmark.
EU-kommisjonen har nylig foreslått at utslipp fra avfallsforbrenning innlemmes i EUs kvotesystem, med gradvis innfasing i perioden 2031–2034. Dersom endringene tas inn i EØS-avtalen, vil de også få betydning for norske avfallsforbrenningsanlegg. Det forventes at EU tar stilling til forslaget i 2027.
Avgift på HFK og PFK
For 2027 foreslås det å øke avgiftssatsen med 13 pst. utover prisjustering, se punkt 10.12.2 og forslag til avgiftsvedtak § 2. I 2026 er avgiften 1 639 kroner per tonn CO2-ekvivalenter.
Avgiften på klimagassene hydrofluorkarboner (HFK) og perfluorkarboner (PFK) ble innført i 2003. Avgiftens formål er å redusere utslippene av disse klimagassene. Avgiften omfatter alle blandinger av HFK og PFK, både innbyrdes blandinger og blandinger med andre stoffer, samt HFK og PFK som inngår som bestanddel i andre varer. HFK og PFK som gjenvinnes, er fritatt for avgift.
Avgiften er gradert etter gassenes globale oppvarmingspotensial (GWP). Dette innebærer at avgiftssatsene for de ulike fluorgassene avhenger av hvilken effekt utslippet har på klimaet. Det gis refusjon for HFK og PFK som innleveres til godkjent anlegg for destruksjon. Det er Klima- og miljødepartementet som har ansvaret for ordningen, se Prop. 1 S (2026–2027) for Klima- og miljødepartementet.
En økning av avgiften med 13 pst. utover prisjustering anslås å gi et merproveny på 60 mill. kroner.
Avgift på SF6
For 2027 foreslås det å øke avgiftssatsen med 13 pst. utover prisjustering, se punkt 10.12.2 og forslag til avgiftsvedtak § 2. I 2026 er satsene for ren SF6 og SF6 i produkter på henholdsvis 38 517 kroner og 7 708 kroner per kg SF6.
Avgiften på SF6 ble innført i 2023. Avgiftens formål er å prise utslipp av SF6 til atmosfæren. Avgiften omfatter ren SF6 og SF6 som inngår i produkter. SF6 benyttes først og fremst som isolasjonsmedium i elektriske anlegg mv., enten ved førstegangspåfylling eller etterfylling. SF6 benyttes også i produksjon av elektriske brytere. Utslippene av SF6 er små og skyldes primært uunngåelige lekkasjer eller uhell.
SF6 som benyttes til førstegangspåfylling av nye elektriske anlegg og komponenter, er fritatt for avgift. Det er også fritak for SF6 som renses. For SF6 som inngår i produkter, er det en redusert sats som tar hensyn til at det kun er en begrenset andel av gassen i produktene som vil slippes ut til atmosfæren over produktets levetid. Ved produksjon av SF6-holdige produkter ilegges utslipp av SF6 fra selve produksjonen avgift med full sats, mens gassen som inngår i de ferdige produktene, ilegges redusert sats.
En økning av avgiften med 13 pst. utover prisjustering, anslås å gi et merproveny på 21 mill. kroner.
Utredning av avgift på utslipp av naturgass
Norge er blant landene i verden med bredest prising av sine utslipp. Likevel er om lag 16 pst. av norske klimagassutslipp hverken priset gjennom avgift eller EUs kvotesystem. Å prise flere av disse utslippene vil bidra til mer kostnadseffektiv oppnåelse av våre klimamål.
Når naturgass slippes ut til luft, frigjøres metan og andre gasser (NMVOC).[footnoteRef:15] Metan er en svært potent klimagass, mens NMVOC primært har en miljøeffekt. Utslipp av naturgass til luft fra petroleumsvirksomheten på sokkelen og på Melkøya prises i dag gjennom CO2-avgiften i petroleumsvirksomheten. Tilsvarende utslipp fra petroleums- og industrivirksomhet på land prises ikke. Utslipp av metan ved ufullstendig forbrenning prises både på sokkelen og på land som om det skulle vært utslipp av CO2. Det innebærer at utslippene prises lavere enn deres anslåtte klimaeffekt tilsier.[footnoteRef:16] [15: Naturgass består av ulike typer gasser. Metan utgjør vanligvis om lag 85 pst. av sammensetningen, mens de resterende 15 pst. ofte omtales etter samlebetegnelsen Non-Methane Volatile Organic Compounds (NMVOC). Av NMVOC i naturgass, utgjør etan om lag 30-60 pst., mens resten er propan, normal- og isobutan, pentaner og andre tyngre komponenter. ]  [16: Metan har om lag 28 ganger høyere global oppvarmingseffekt enn CO2 over en 100-årsperiode. Når metanutslipp avgiftslegges som om de var CO2-utslipp, reflekterer ikke avgiften utslippenes faktiske klimaeffekt.] 

I 2018 og 2019 utredet Miljødirektoratet (MDir) og Skattedirektoratet (SKD) en avgift på direkte utslipp av naturgass fra petroleumsanlegg på land, tilsvarende som avgiften på sokkelen. SKD vurderte da at målefrekvens og -metoder var for usikre til å gi et tilstrekkelig avgiftsgrunnlag.
Fra 2027 ventes nye rapporteringsretningslinjer fra MDir for utslipp av metan og NMVOC fra petroleumsanlegg på land å tre i kraft. Tilsvarende retningslinjer finnes for petroleumsvirksomheten til havs i dag, men ikke for annen industri på land. De nye retningslinjene vil trolig muliggjøre prising av flere av utslippene av metan og NMVOC gjennom en avgift.
Finansdepartementet og Klima- og miljødepartementet har derfor bedt MDir og SKD utrede en avgift på uprisede utslipp av metan og NMVOC fra petroleums- og industrivirksomhet videre. Dersom utredningen viser at en avgift er mulig og hensiktsmessig, vil forslaget sendes på høring. En eventuell avgift kan tidligst innføres fra 1. januar 2028.
Svovelavgift
For 2027 foreslås det å prisjustere avgiftssatsen, se forslag til avgiftsvedtak § 2. I 2026 er avgiftssatsen 16,00 øre per liter mineralolje for hver påbegynte 0,1 pst. vektandel svovel i olje som inneholder over 0,05 pst. vektandel svovel. Dette tilsvarer om lag 82 kroner per kg SO2 for tungolje.
Svovelavgiften på mineralolje ble innført i 1970. Avgiften skal bidra til å redusere utslippene av svoveldioksid (SO2).
Avgiften gjelder olje med mineralsk opphav og omfatter blant annet fyringsparafin, lett fyringsolje, diesel og tungolje.
Mineralolje til skip i utenriksfart, fiske og fangst i fjerne farvann og luftfartøy i utenriksfart, er fritatt for avgift. Det refunderes avgift dersom utslippet av svovel til atmosfæren er mindre enn det svovelinnholdet i produktet skulle tilsi.
Svovelavgiften har bidratt til at det alt vesentligste av den mineralolje som omsettes i Norge, har et svovelinnhold under 0,05 pst. vektandel svovel.
Avgift på NOX
For 2027 foreslås det å prisjustere avgiftssatsen for nitrogenoksider (NOX), se forslag til avgiftsvedtak § 2. For 2026 er avgiftssatsen 26,94 kroner per kg NOX.
Avgiften på utslipp av NOX ble innført i 2007. Formålet med avgiften er å oppfylle Norges internasjonale utslippsforpliktelser for NOX etter Göteborgprotokollen og EØS-avtalen.
Avgiften omfatter utslipp av NOX ved energiproduksjon i følgende kilder:
fremdriftsmaskineri med samlet installert motoreffekt på mer enn 750 kW,
motorer, kjeler og turbiner med samlet installert innfyrt effekt på mer enn 10 MW, og
flammetårn på innretninger på norsk kontinentalsokkel og anlegg på land.

Utslipp av NOX fra virksomheter som betaler NOX-avgift og fra virksomheter som er fritatt for NOX-avgift gjennom miljøavtale. Tusen tonn. 2007–2025
Kilde: Skatteetaten.
Utslipp fra fartøy og luftfartøy som går i direkte fart mellom norsk og utenlandsk havn og lufthavn, og utslipp fra fartøy som brukes til fiske og fangst i fjerne farvann, er fritatt for avgift. Utslipp fra enheter som er omfattet av miljøavtale med staten om reduksjon av NOX-utslipp, er også fritatt. Avgiftsfritaket er godkjent av EFTAs overvåkningsorgan (ESA) ut 2027.
Miljøavtalen mellom Klima- og miljødepartementet og 15 næringsorganisasjoner gjelder for perioden 2018–2027. Næringsvirksomheter som har sluttet seg til avtalen, fritas for avgift mot at næringsorganisasjonene kollektivt sørger for at de samlede utslippene som omfattes av avtalen, ikke overskrider fastsatte utslippstak.
Figur 10.24 viser de samlede utslippene av NOX fra virksomheter som betaler NOX-avgift og virksomheter som er fritatt for NOX-avgift gjennom deltagelse i NOX-avtalen. Mesteparten av utslippene som er omfattet av NOX-avgiften, er fritatt for avgift gjennom miljøavtalen.
Avvikling av NOX-avgiften fra 2030
Bakgrunn
Formålet med NOX-avgiften er å oppfylle Norges internasjonale utslippsforpliktelse for NOX etter Göteborgprotokollen og EØS-avtalen.
Etter Göteborgprotokollen er Norge forpliktet til å redusere de årlige utslippene av NOX, slik at de fra og med 2020 ikke overstiger et nivå som svarer til en reduksjon på 23 pst. sammenliknet med 2005. Denne forpliktelsen er oppfylt med god margin. I 2025 var utslippene 45,0 pst. lavere enn i 2005.
Norge har også en utslippsforpliktelse etter EØS-avtalen gjennom direktiv 2001/81/EF om nasjonale utslippstak for visse forurensende stoffer til luft. Forpliktelsen innebærer at Norge skal holde de årlige utslippene av NOX under 156 000 tonn, og ble oppfylt fra og med 2013.
I EU er direktiv 2001/81/EF erstattet av direktiv (EU) 2016/2284 om reduksjon av nasjonale utslipp av visse forurensninger til luft. Direktivet inneholder forsterkede utslippsforpliktelser for medlemslandene fra 2030. Direktivet er foreløpig ikke tatt inn i EØS-avtalen. Norge anser direktivet som EØS-relevant og akseptabelt. Norge har til forhandlingene om en EØS-beslutning foreslått at Norge for årene fra og med 2030 skal forplikte seg til å redusere utslippene av NOX slik at de årlige utslippene ikke overstiger et nivå som tilsvarer en utslippsreduksjon på 53 pst. sammenliknet med nivået i 2005, se figur 10.25. Det er ventet at direktivet innlemmes i EØS-avtalen høsten/vinteren 2026/2027.
Nye utslippsfremskrivinger for Norge legges frem i Meld. St. 1 (2026–2027) Nasjonalbudsjettet 2027. For 2030 anslås Norges NOX-utslipp å være 56,2 pst. lavere enn i 2005, se tabell 10.3 og figur 10.25. Utover 2030-tallet anslås utslippene å falle ytterligere, slik at utslippene vil ligge godt under gjeldende utslippsforpliktelse etter Göteborgprotokollen og forslag til ny utslippsforpliktelse etter EØS-avtalen.
Utslipp av NOX. Tusen tonn
06J1xt2
	
	2005
	2025
	2030
	2035
	2040

	Utslipp av NOX (tusen tonn)
	210,4
	115,7
	92,1
	77,8
	64,9

	Utslippsreduksjon siden 2005 (prosent)
	0,0
	45,0
	56,2
	63,0
	69,2


Kilder: Statistisk sentralbyrå, Miljødirektoratet og Finansdepartementet.

Utslipp av NOX. Tusen tonn. 1990–2040
Kilder: Statistisk sentralbyrå, Miljødirektoratet og Finansdepartementet.
Med utgangspunkt i utslippsfremskrivingene kan det stilles spørsmål om det er nødvendig å videreføre NOX-avgiften for å oppfylle Norges internasjonale utslippsforpliktelse for NOX etter Göteborgprotokollen og EØS-avtalen.
Høring
Departementet sendte 8. april 2026 på høring spørsmålet om NOX-avgiften burde videreføres eller avvikles med frist 10. juli 2026. Departementet mottok 39 høringssvar, hvorav seks uten merknader.
Et flertall av høringsinstansene mener prinsipielt at NOX-avgiften bør avvikles når formålet med avgiften er oppnådd, men det er delte meninger om når avgiften bør avvikles. Et mindretall mener at avgiften inntil videre bør videreføres.
Cruise Lines International Association og European Cruise Service mener at NOX-avgiften bør avvikles så raskt som mulig, det vil si fra 1. januar 2027 (subsidiært fra 1. januar 2028). Dette begrunnes med at formålet med NOX-avgiften er oppnådd, siden Norge oppfyller gjeldende utslippsforpliktelse og med stor sannsynlighet vil oppfylle ny utslippsforpliktelse fra 2030.
Fiskebåt, Norges Fiskarlag, Pelagisk Forening, Kystrederiene, Viking og NHO Luftfart mener at NOX-avgiften bør avvikles når gjeldende NOX-avtale utløper, det vil si fra 1. januar 2028. Begrunnelsen er i hovedsak den samme som nevnt over. Disse høringsinstansene ønsker likevel at NOX-avgiften ikke avvikles før gjeldende NOX-avtale utløper.
LO, NHO, Næringslivets NOX-fond, Norsk Industri, Norges Rederiforbund, NHO Sjøfart, Offshore Norge og Det norske maskinistforbund mener at NOX-avgiften bør avvikles 1. januar 2030, forutsatt at NOX-avtalen forlenges med to år (2028–2029). Disse høringsinstansene peker på det fortsatt er usikkert hvilken utslippsforpliktelse Norge vil få fra 2030 etter EØS-avtalen. De peker også på ut utslippsfremskrivingen fra Meld. St. 1 (2025–2026) Nasjonalbudsjettet 2025 kan ha vært for optimistisk, særlig for skipsfarten. Videre peker de på at dersom NOX-avgiften avvikles slik at også NOX-fondet avvikles, så kan enkelte nåværende tiltak stoppe opp (særlig drift av SCR-anlegg (renseanlegg) for dieselmotorer i skipsfarten) og enkelte planlagte tiltak kan bli stoppet. Høringsinstansene peker på at dersom dagens virkemiddelbruk videreføres i to år, vil det kunne gi en buffer som kan absorbere en eventuell utslippsøkning når avgiften avvikles. Videre peker høringsinstansene på at en videreføring i to år gir bedre forutsigbarhet for næringen og en ryddig avvikling av NOX-fondet.
Kystverket, Jernbanedirektoratet, Hurtigbåtforbundet, Maritimt Forum og Norsk Sjøoffisersforbund mener at avgiften kan avvikles, forutsatt at Norges utslippsforpliktelse oppfylles, men de tar ikke tydelig stilling til når avgiften bør avvikles.
Skatteetaten, Sjøfartsdirektoratet og Sokkeldirektoratet tar ikke direkte stilling til om NOX-avgiften bør videreføres eller avvikles. Skatteetaten peker på at dersom avgiften skal avvikles, vil 1. januar 2028 være et egnet tidspunkt.
Miljødirektoratet, Fiskeridirektoratet og Folkehelseinstituttet anbefaler at NOX-avgiften videreføres inntil videre. Miljødirektoratet viser til at fremskrivingene er usikre, at Norge trolig får en ny utslippsforpliktelse etter Göteborgprotokollen fra 2040 og at flere norske byer allerede har utfordringer med å overholde grenseverdiene for NO2 i EUs luftkvalitetsdirektiv. Folkehelseinstituttet mener at det av hensyn til NO2-nivåer og helseeffekter, kan være fornuftig at avgiften videreføres som virkemiddel for å redusere NOX-utslipp.
Norges Astma- og Allergiforbund mener avgiften ikke bør avvikles før det er godt dokumentert at andre virkemidler vil ivareta samme eller gi bedre effekt på utslipp, lokal luftkvalitet og helse. De viser til at NOX bidrar til lokal luftforurensning og bakkenært ozon, som kan forverre astma og kols hos sårbare grupper.
Miljøstiftelsen ZERO mener avgiften bør videreføres til minst 2030, og at NOX-avtalen bør forlenges i samme periode, blant annet av hensyn til CO2-utslipp.
Vurdering og forslag
Departementet viser til at Norge oppfyller gjeldende utslippsforpliktelser for NOX etter både Göteborgprotokollen og EØS-avtalen. Ingen høringsinstanser mener Norge står i fare for å bryte gjeldende utslippsforpliktelser for NOX dersom NOX-avgiften avvikles. Departementet deler denne vurderingen.
Norge er i ferd med å påta seg en ny utslippsforpliktelse for NOX etter EØS-avtalen. Norge har foreslått at fra 2030 skal de årlige NOX-utslippene ikke overstige et nivå som svarer til en reduksjon på 53 pst. sammenliknet med 2005. Departementet viser til at Norges utslippsforpliktelse ikke er endelig fastsatt inntil direktivet om nye utslippsforpliktelser er innlemmet i EØS-avtalen.
Göteborgprotokollen er under revisjon og ny utslippsforpliktelse for NOX antas å bli gjeldende fra og med 2040. Etter planen skal revisjonen være ferdig i desember 2028.
Finansdepartementet legger annet hvert år frem fremskrivinger av norske utslipp, herunder utslipp av NOX. Departementet viser til at det i Meld. St. 1 (2026–2027) Nasjonalbudsjettet 2027 anslås at utslippene av NOX i 2030 vil være 56,2 pst. lavere enn i 2005. Fremskrivingene baseres blant annet på forutsetninger om økonomisk vekst og utvikling i teknologi. Videre legger fremskrivningene til grunn at dagens klima- og miljøpolitikk videreføres i Norge og internasjonalt. Utslippsfremskrivinger er usikre. Dersom økonomisk vekst eller teknologisk utvikling blir en annen enn forutsatt, eller klima- og miljøpolitikken endres, vil de faktiske utslippene kunne avvike fra utslippsfremskrivingene. Usikkerheten øker jo lengre frem i tid utslippene fremskrives. 
Dersom NOX-avgiften avvikles, svekkes de økonomiske insentivene til å redusere NOX-utslippene. Dette kan isolert sett gi økte utslipp sammenliknet med utslippsfremskrivingene, der det er lagt til grunn at dagens virkemidler videreføres. Viktige utslippskilder til NOX er imidlertid også viktige utslippskilder til CO2. Tiltak som reduserer utslipp av CO2, slik som elektrifisering av transport, industri og petroleumsvirksomhet, vil også redusere utslipp av NOX. Forsterket virkemiddelbruk i klimapolitikken vil dermed, som en tilleggseffekt, redusere utslippene av NOX, sammenliknet med utslippsfremskrivingene. Departementet mener at nettovirkningen på NOX-utslipp av endringer i klima- og miljøpolitikken på kort sikt er usikker, men at forsterket klimapolitikk, som foreslått i Regjeringens klimastatus og -plan, på lang sikt vil kunne redusere NOX-utslippene.
Virkemidler i klima- og miljøpolitikken bør rettes mest mulig direkte mot det klima- og miljøproblemet vi ønsker å løse. NOX-avgiften er rettet inn mot utslipp av NOX. Dersom formålet er å redusere utslipp av CO2, bør virkemidlene rettes direkte mot utslipp av CO2, slik som prising av utslipp av CO2 gjennom CO2-avgiften og kvotesystemet. NOX-avgiften er ikke et målrettet virkemiddel for å redusere utslipp av CO2. I Regjeringens klimastatus og -plan gjøres det rede for arbeidet med å nå de norske klimamålene.
En avvikling av NOX-avgiften vil gi staten et årlig provenytap på i størrelsesorden 45 mill. kroner. Avgiftspliktige virksomheter vil samlet få en tilsvarende kostnadsreduksjon. Ved en avvikling av NOX-fondet vil tilsluttede virksomheter samlet få en årlig kostnadsreduksjon på i størrelsesorden 1 mrd. kroner, fordi de ikke lenger må bidra til å finansiere NOX-fondet. Samtidig vil muligheten til å motta tilskudd fra NOX-fondet til NOX-reduserende tiltak opphøre.
Ved en avvikling av NOX-avgiften vil de avgiftspliktiges administrative kostnader knyttet til NOX-avgiften opphøre. Per 1. januar 2026 var 711 virksomheter registrert som særavgiftspliktige for NOX-avgiften. Disse virksomhetene må etterleve kravene i særavgiftsregelverket, herunder fastsette avgiftsgrunnlag (utslippet av NOX), beregne avgiften og rapportere dette til Skatteetaten hvert kvartal. Dette gjelder også de virksomhetene som er fritatt for NOX-avgift. Dersom næringsorganisasjonene velger å avvikle NOX-fondet, vil også de administrative kostnadene knyttet til NOX-fondet opphøre.
Departementet viser til at blant annet LO, NHO og Næringslivets NOX-fond mener at NOX-avgiften bør avvikles 1. januar 2030, forutsatt at NOX-avtalen forlenges med to år (2028–2029). Det følger av Grunnloven § 75 a at skatter og avgifter vedtas for ett år av gangen. Endelig beslutning om avvikling av NOX-avgiften fra 2030 vil derfor bli tatt høsten 2029, i forbindelse med behandlingen av statsbudsjettet for 2030. Høsten 2029 vil vi med sikkerhet vite hva som er Norges utslippsforpliktelse for NOX fra 2030 og mer om forventet utslippsutvikling for NOX utover 2030-tallet.
Regjeringen tar sikte på å avvikle NOX-avgiften fra 1. januar 2030. En avvikling fra 2030 forutsetter at det er overveiende sannsynlig at Norge vil oppfylle ny utslippsforpliktelse for NOX etter EØS-avtalen gjeldende fra 2030.
Utslipp fra kilder som er omfattet av NOX-avtalen, er fritatt for NOX-avgift. Gjeldende NOX-avtale utløper ved utgangen av 2027 og avgiftsfritaket er godkjent av EFTAs overvåkningsorgan (ESA) ut 2027. Regjeringen tar sikte på å forhandle med næringsorganisasjonene om en ny NOX-avtale for årene 2028–2029. Videreføring av fritak i NOX-avgiften utover 2027 må notifiseres til og godkjennes av ESA.
Miljøavgift på plantevernmidler
For 2027 foreslås det ingen endring i avgiften, se forslag til avgiftsvedtak.
Det ble innført miljø- og kontrollavgift på plantevernmidler i 1998. Avgiften ble lagt om til en differensiert miljøavgift i 1999. Avgiften hører inn under Landbruks- og matdepartementet.
Avgiften skal bidra til å redusere bruken av plantevernmidler samt å stimulere til bruk av plantevernmidler med lavest mulig helse- og miljørisiko.
Miljøavgiften beregnes ut fra en basisavgift som multipliseres med en faktor for avgiftsklasse som deretter divideres på normert arealdose. Basisavgiften er fastsatt i forskrift om plantevernmidler og er 2,50 kroner for den mengde som kan brukes per dekar. Avgiftsklassene avhenger av helse- og miljørisiko.
Vederlag og avgift for mineralvirksomhet
Vederlag og avgift for mineralvirksomhet hører inn under Nærings- og fiskeridepartementet.
Vederlag knyttet til mineraler
Vederlaget skal betales årlig av den som har undersøkelsestillatelse eller utvinningsrett.
Inntektene fra vederlagene utgjorde 22,7 mill. kroner i 2025.
Etter endringer i mineralloven betales vederlag fra og med vederlagsperioden 2027 per 100 m2. Nivået på vederlaget for undersøkelsestillatelser avhenger av alderen på tillatelsen.
Avgift på undersjøisk utnyttelse mv. av kalkstein
Avgiften betales av den som gis adgang til å undersøke eller utnytte andre undersjøiske naturforekomster enn petroleumsforekomster. Det gjenstår én konsesjon, hvor det fremdeles betales avgift i henhold til konsesjonsvilkår. Avgiften avhenger av mengde uttatt masse. Betalingsplikten vil fremgå av avgiftsvedtaket og konsesjonen.
Avgift på oppdrettsfisk
For 2027 foreslås det å prisjustere avgiftssatsen, se forslag til avgiftsvedtak § 1.
Avgift på oppdrettsfisk ble innført i 2021. For 2026 er avgiftssatsen 0,985 kroner per kg produsert laks, ørret og regnbueørret.
I 2023 ble det innført grunnrenteskatt på havbruk. Grunnrenteskatten er utformet som en kontantstrømskatt med en effektiv skattesats på 25 pst. Det gis et bunnfradrag på 70 mill. kroner per konsernselskap. Avgift på oppdrettsfisk kan trekkes fra krone for krone mot fastsatt grunnrenteskatt, og reduserer grunnrenteskatten tilsvarende. Avgiften omfordeler deler av inntektene fra grunnrenteskatten fra staten til kommunesektoren gjennom Havbruksfondet.
Avgiftsinntektene og bevilgningen til Havbruksfondet er både formelt og budsjetteknisk adskilte. Verken Havbruksfondet eller vertskommuner og -fylker som mottar overføringene, har noe rettskrav på overføringen. Overføringen vil hvert år bero på Stortingets bevilgningsvedtak og de beløp som stilles til disposisjon gjennom tildeling til Fiskeridirektoratet/Havbruksfondet.
For 2027 er det foreslått å bevilge 1 552 mill. kroner til Havbruksfondet (kapittel 919, post 60), se Prop. 1 S (2026–2027) for Nærings- og fiskeridepartementet. Det er trukket fra 3 mill. kroner i administrasjonskostnader.
Med produsert fisk menes sløyd fisk. Avgiften skal beregnes når fisken er slaktet. For fisk i annen slaktertilstand enn sløyd, beregnes avgiften etter en omregningsfaktor. Omregningsfaktoren baserer seg i hovedsak på en norsk standard for dokumentasjon av produksjon av laks og regnbueørret (NS 9417:2012) og er utarbeidet i samråd med fiskerimyndighetene.
Avgiften skal betales av innehavere av tillatelser etter akvakulturloven, og gjelder oppdrettere med akvakulturanlegg i norsk territorialfarvann. Det er slaktetallet som tillatelsesinnehaveren rapporterer til Fiskeridirektoratet som er avgiftspliktig, som utgjør avgiftsgrunnlaget.
Avgiften omfatter ikke fisk fra anlegg på land og i ferskvann.
Avgift på viltlevende marine ressurser
For 2027 foreslås det å videreføre avgiftssatsen, se forslag til avgiftsvedtak § 1.
Avgift på viltlevende marine ressurser ble innført 1. juli 2021. Avgiften er fiskal og går til statskassen. Avgiften utgjør 0,42 pst. av brutto salgsbeløp fratrukket lagsavgift (avgiftsgrunnlaget). Lagsavgiften er en særskilt avgift som betales til fiskesalgslaget etter fiskesalslagslova § 9. Med brutto salgsbeløp menes summen av mengde viltlevende marine ressurser (kvantum i kg) multiplisert med pris (per kg), eksklusiv merverdiavgift. Med viltlevende marine ressurser menes fisk, sjøpattedyr med helt eller delvis tilhold i sjøen, andre marine organismer og planter med tilhold i sjøen eller på eller under havbunnen. Eksempler på andre viltlevende marine ressurser enn fisk er sel, hval, krabbe, kråkeboller, sjøstjerner og planter som tang og tare.
Avgift på sukker mv.
For 2027 foreslås det å prisjustere avgiftssatsen, se forslag til avgiftsvedtak § 2. For 2026 er avgiftssatsen 9,67 kroner per kg.
Avgiften på sukker ble innført i 1981. Avgiften skal skaffe staten inntekter, men kan også bidra til å redusere forbruket av disse varene. Avgiften omfatter sukker (roe- og rørsukker) samt sirup og sukkeroppløsninger. Avgiften på sukker skal treffe forbruket av sukker, men ikke sukker som innsatsfaktor i andre varer. Sukker som nyttes til ervervsmessig fremstilling av varer, er fritatt for avgift.
Særavgiftsforskriften forskjellsbehandler i dag virksomheter som driver sammenlignbar aktivitet. Større produsenter som har et produksjonslokale separat fra utsalgsstedet får avgiftsfritak. Mindre håndverksbakerier og kafeer mv. hvor produksjon, salg og servering skjer i samme lokale, betaler avgift.
Forslag til endring som skal sikre likebehandling vil bli sendt på høring ved Skattedirektoratet. Departementet er ikke kjent med forbruket av avgiftslagt sukker blant virksomheter uten avgiftsfritak, herunder mindre håndverksbakerier mv. Det antas imidlertid at provenyet fra avgiften i all hovedsak kommer fra forbruk av sukker i husholdningene. På svært usikkert grunnlag anslås årlig provenytap som følge av avgiftsfritak for mindre håndverksbakerier mv. til i størrelsesorden 10 mill. kroner. Det tas sikte på å gjennomføre endringen fra 1. januar 2027.
Avgifter på drikkevareemballasje
Miljøavgift
For 2027 foreslås det å prisjustere avgiftssatsene, se forslag til avgiftsvedtak § 2. For 2026 er avgiftssatsene for glass/metall, plast og kartong/papp henholdsvis 7,06, 4,27 og 1,74 kroner per emballasjeenhet.
Den tidligere avgiften på drikkevareemballasje ble lagt om til en miljøavgift i 1988. Avgiften skal prise kostnadene ved at drikkevareemballasje havner som søppel i naturen. Emballasje av glass/metall, plast og kartong/papp har ulike avgiftssatser. Differensieringen er begrunnet med at ulik emballasje gir ulik miljøskade. Emballasje som inngår i godkjente retursystemer, får redusert miljøavgift avhengig av returandelen. Ved returandel på 95 pst. eller over faller avgiften bort. Miljødirektoratet godkjenner retursystemer og fastsetter returandelen.
Emballasje som inneholder drikkevarer i pulverform eller morsmelkerstatning, er fritatt for avgift.
Grunnavgift
For 2027 foreslås det å prisjustere avgiftssatsen, se forslag til avgiftsvedtak § 3. For 2026 er avgiftssatsen 1,45 kroner per emballasjeenhet.
Grunnavgiften ble innført i 1994. Avgiften omfatter emballasje som ikke kan brukes om igjen i sin opprinnelige form (engangsemballasje). Emballasje som inneholder melk og melkeprodukter, drikkevarer fremstilt av sjokolade eller kakao, drikkevarer i pulverform, korn- og soyabasert melkeerstatning eller morsmelkerstatning, er fritatt for avgift.
Flypassasjeravgift
For 2027 foreslås det å prisjustere avgiftssatsene, se forslag til avgiftsvedtak § 2.
Flypassasjeravgiften ble innført i 2016. Avgiften skal skaffe staten inntekter, men den kan også ha en klimaeffekt ved at den reduserer etterspørselen etter flyreiser.
Avgiften omfatter all ervervsmessig flyging av passasjerer fra norske lufthavner. Flyging fra kontinentalsokkelen og Svalbard mv. er ikke avgiftspliktig. Transitt- og transferpassasjerer og barn under to år er fritatt for avgift. Avgiften er differensiert etter flygingens lengde ved to ulike satser. Hvilke land og områder som ilegges lav sats, er fastsatt i forskrift.
Dokumentavgift
For 2027 foreslås det å videreføre avgiftssatsene, se forslag til avgiftsvedtak § 2.
Dokumentavgiften skal skaffe staten inntekter. Avgiften er ikke ment å dekke statens kostnader ved tinglysing av fast eiendom, da disse kostnadene dekkes av tinglysingsgebyret. Avgiftsplikten inntrer ved tinglysing av dokument som overfører hjemmel til fast eiendom, herunder bygning på fremmed grunn og tilhørende festerett til tomten. Avgiften utgjør 2,5 pst. av eiendommens salgsverdi på tinglysingstidspunktet. Ved tinglysing av førstegangsoverføring av hjemmel til eierseksjon eller til fysisk del av eiendom ved oppløsning av borettslag og boligaksjeselskap, betales en avgift på 1 000 kroner per hjemmelsoverføring.
Det vises til kapittel 20 med omtale av særregelen i dokumentavgiftsvedtaket § 3[footnoteRef:17] slik det lyder for 2026 og om riving og rehabilitering av eksisterende bygningsmasse. [17: Særregelen vil fra 1. januar 2027 følge av ny særavgiftsforskrift.] 

Frekvens- og nummeravgift
For 2027 foreslås det å prisjustere avgiftssatsene, se forslag til avgiftsvedtak. Avgiftene hører inn under Digitaliserings- og forvaltningsdepartementet.
Frekvensavgift
Satser for 2026 og forslag for 2027 fremgår av tabell 10.4.
Det kreves inn en årlig avgift for tillatelser til bruk av frekvenser i frekvensbåndene 450, 700, 800, 900, 1 800 og 2 100 MHz. Avgiften avhenger av frekvensbånd og tildelt frekvensmengde i båndet.
Frekvensavgift 2026 og forslag 2027. Kroner per MHz (dupleks)
03J1xt2
	
	2026
	Forslag 2027

	450 MHz-båndet	
	1 562 000
	1 605 000

	700, 800, 900 og 1 800 MHz-båndene	
	1 781 000
	1 830 000

	2,1 GHz-båndet	
	1 648 000
	1 692 000


Kilde: Finansdepartementet.
Nummeravgift
Det kreves inn en årlig avgift for tillatelse til å bruke femsifrede telefonnummer. Avgiften avhenger av numrenes antatte markedsverdi. Det betales ikke avgift for numre til ikke-kommersielle formål av samfunnsnyttig karakter. For 2026 varierer avgiften mellom 3 890 kroner og 175 240 kroner.
Inntekter ved tildeling av tillatelser
For 2027 foreslås det at Digitaliserings- og forvaltningsdepartementet og Nærings- og fiskeridepartementet gis fullmakt til å innhente inntekter ved tildeling av tillatelser, se forslag til avgiftsvedtak henholdsvis § 1 og § 2.
Det kan kreves betaling ved tildeling av eksklusive rettigheter til en ressurs. Dette gjøres ved tildeling av frekvenstillatelser og tillatelser til oppdrett av laks og ørret. Betalingen kan være et fastsatt beløp eller bli fastsatt ved auksjon.
Oppdrettstillatelser
Dagens system for regulering av produksjonskapasiteten i oppdrett av laks og regnbueørret trådte i kraft oktober 2017. Systemet innebærer at kapasitetsjusteringen vurderes på bakgrunn av miljøsituasjonen i de ulike produksjonsområdene. En akseptabel miljøsituasjon innebærer at aktørene kan tilbys vekst på inntil 6 pst. av stående kapasitet. Ved moderat miljøpåvirkning forblir produksjonen uendret, mens ved uakseptabel miljøpåvirkning kan kapasiteten reduseres med 6 pst. Veksten har ved de siste rundene blitt tildelt med en kombinasjon av auksjon og fastpris, der hoveddelen har vært tildelt gjennom auksjon.
Kapasiteten ble sist justert sommeren 2024, og det ble totalt tildelt vekst på om lag 23 000 tonn maksimalt tillatt biomasse (MTB). Totalt ga kapasitetsjusteringen (auksjon, vekst på eksisterende tillatelser til fastpris og unntaksvekst) i 2024 inntekter på om lag 6,2 mrd. kroner. Kommuner og fylkeskommuner ble tildelt om lag 4,695 mrd. kroner gjennom Havbruksfondet i 2024. Det inkluderer inntekter fra avgift på oppdrettsfisk, jf. punkt 10.17.
I forbindelse med behandling av Meld. St. 24 (2024–2025) Fremtidens havbruk – Bærekraftig vekst og mat til verden har et bredt stortingsflertall sagt seg enig i en rekke prinsipper for fremtidig havbruksregulering. Det fremkommer videre at trafikklyssystemet med regulering av MTB videreføres inntil nytt regelverk er utviklet og vedtatt, men med insentivmekanismer for å redusere miljøavtrykket i form av en miljøteknologiordning. På bakgrunn av denne enigheten, og basert på miljøvurderingene i 2024 og 2025, blir det gjennomført en tildelingsrunde av ny produksjonskapasitet høsten 2026.

Overføring av CO2-avgiften i petroleumsvirksomheten til særavgiftsloven
Innledning og sammendrag
Forvaltningsansvaret for CO2-avgiften i petroleumsvirksomheten på kontinentalsokkelen ligger i Energidepartementet og Sokkeldirektoratet. I forbindelse med statsbudsjettet for 2024 ble det vedtatt å overføre ansvaret til Finansdepartementet og Skatteetaten, jf. Prop. 1 LS (2023–2024) Skatter og avgifter 2024 punkt 7.10.8. Det ble opprinnelig tatt sikte på overføring i løpet av 2024, men prosessen med å gjennomføre overføringen er forsinket, jf. Prop. 1 LS (2025–2026) Skatter og avgifter 2026 punkt 13.12.4.
CO2-avgiften i petroleumsvirksomhet på kontinentalsokkelen mv. er en særavgift som ble innført i 1991. Den har en uttalt klimabegrunnelse. Avgiften reguleres i dag av lov 21. desember 1990 nr. 72 om avgift på utslipp av CO2 i petroleumsvirksomhet på kontinentalsokkelen (lov om avgift på utslipp av CO2), som er vedtatt opphevet fra den tid Kongen bestemmer. Da overføringen ble vedtatt, ble det lagt opp til at de materielle reglene innlemmes i særavgiftsregelverket og at forvaltning og innkreving som andre særavgifter reguleres av bestemmelser i skatteforvaltningsloven og skattebetalingsloven med forskrifter, jf. Prop. 1 LS (2023–2024) punkt 7.10.8.
Lov 19. juni 2026 nr. 41 om særavgifter (særavgiftsloven) skal tre i kraft fra 1. januar 2027. Departementet foreslår at de materielle bestemmelsene om avgiftsplikt og geografisk virkeområde videreføres i særavgiftsloven ny § 13-1. I bestemmelsens femte ledd foreslås videre en fullmakt for departementet til å gi forskrift om måling og måleplikt mv. Forskriften om måling regulerer grunnlaget for beregning av mengder petroleum mv. underlagt CO2-avgift, og vil bli videreført.
Departementet foreslår i særavgiftsloven ny § 13-2 en bestemmelse om registreringsplikt i Særavgiftsregisteret. Registreringsplikten pålegges den avgiftspliktige. Hvem som er avgiftspliktig, foreslås regulert i særavgiftsloven ny § 13-3. Den avgiftspliktige skal rapportere og betale avgiften i henhold til regler i skatteforvaltningsloven og skattebetalingsloven. Operatøren for den innretning avgiftsplikten er knyttet til, vil være avgiftspliktig og skal registreres. Forvaltning og innkreving i henhold til bestemmelsene i henholdsvis skatteforvaltningsloven og skattebetalingsloven vil innebære visse endringer for de avgiftspliktige. Det er etter departementets vurdering ikke nødvendig med endringer i de to lovene for å gjennomføre overføringen. Det vil likevel være behov for forskriftsendringer i reglene om skattleggingsperiode og leveringsfrist for skattemelding.
Forslagene har vært på høring, se omtalen i punkt 11.3.
Inntekter fra CO2-avgiften på sokkelen utgjør om lag 8 mrd. kroner årlig. De inngår i kontantstrømmen fra petroleumsvirksomheten, som i sin helhet overføres Statens pensjonsfond utland (SPU). Endringene som foreslås, vil dermed ikke påvirke det oljekorrigerte budsjettunderskuddet.
Departementet viser til forslag til nye bestemmelser i kapittel 13 i særavgiftsloven §§ 13-1 til 13-3. Videre viser departementet til nytt andre ledd under romertall II i lov 20. desember 2023 nr. 96 om oppheving av lov om avgift på utslipp av CO2 i petroleumsvirksomhet på kontinentalsokkelen.
Departementet foreslår at endringene trer i kraft 1. januar 2027.
Departementet foreslår en overgangsregel for rapportering, fastsetting og betaling av avgiften for perioden 1. juli til 31. desember 2026. Reglene som gjelder i denne skattleggingsperioden, skal følges ved fastsettingen og betalingen av avgift for denne perioden. Det innebærer at avgiften for denne perioden skal betales til Sokkeldirektoratet innen 1. april 2027.
Gjeldende rett
CO2-avgiften reguleres i dag av lov om avgift på utslipp av CO2, og Stortingets årlige vedtak i henhold til Grunnloven § 75 bokstav a.
Lov om avgift på utslipp av CO2 § 2 har bestemmelser om avgiftsgrunnlaget og om det geografiske virkeområdet for avgiften. CO2-avgift skal etter § 2 første ledd beregnes av petroleum som brennes og naturgass som slippes ut til luft samt av CO2 som utskilles fra petroleum og slippes ut til luft. Avgiftsplikten gjelder etter første ledd bokstav a innretninger som nyttes i forbindelse med utvinning og transport av petroleum i indre norsk farvann, på norsk sjøterritorium og på kontinentalsokkelen. Det samme gjelder etter første ledd bokstav b i tilstøtende havområder utenfor kontinentalsokkelen etter avtale med annen stat.
For norske anlegg for transport av petroleum er det geografiske virkeområdet utvidet til havområder utenfor kontinentalsokkelen. CO2-avgiftsplikten omfatter også anlegg som omfattes av petroleumsskatteloven § 3 b) tredje punktum. Dette gjelder anlegg for produksjon, rørledningstransport og behandling av gass som skal nedkjøles til flytende form i storskala nedkjølingsanlegg i Finnmark fylke mv. I praksis gjelder dette i dag anlegget på Melkøya.
Det er operatøren som har det direkte ansvar for beregning, innrapportering og betaling av avgiften, jf. lov om avgift på utslipp av CO2 § 4 første ledd annet punktum. Samtlige rettighetshavere etter aktuelle tillatelser har også betalingsansvaret, jf. første punktum. Med operatør menes her den som på vegne av rettighetshaverne forestår den daglige ledelsen, jf. petroleumsloven § 1-6 bokstav k.
I lov om avgift på utslipp av CO2 § 4 andre ledd er det gitt regler om skattleggingsperiode, leveringsfrist for dokumentasjon for måling og beregning (rapportering), samt betalingsfrist (forfall).
Skattleggingsperioden er halvårlig, med frist for å sende dokumentasjon for petroleumsmåling og beregning av avgiften til Sokkeldirektoratet senest en måned etter utløpet av hver skattleggingsperiode. I praksis har likevel Sokkeldirektoratet akseptert at denne dokumentasjonen rapporteres innen 12. september og 12. mars. Det innebærer en rapporteringsfrist på nærmere 10 uker. Frist for betaling av avgiften er tre måneder etter skattleggingsperioden, henholdsvis 1. oktober for de seks første månedene og 1. april i det påfølgende år for de seks siste månedene.
Høringen
Skattedirektoratet sendte 23. juni 2026 på høring forslag til endringer i særavgifts-, skatteforvaltnings- og skattebetalingsregelverket som følge av overføring av forvaltningsansvaret for CO2-avgiften i petroleumsvirksomheten på kontinentalsokkelen. Høringsfristen var 18. august 2026.
I høringsforslaget ble de materielle reglene om avgiftspliktens omfang foreslått overført fra lov om avgift på utslipp av CO2 til særavgiftsloven kapittel 13. Forslaget innebar ingen endringer i omfanget av avgiftsplikten eller det geografiske virkeområdet. Det ble imidlertid foreslått en ny bestemmelse i særavgiftsloven § 13-1 fjerde ledd om tidfesting. Den var ment å lovfeste praksis på området. Det ble også foreslått endringer i særavgiftsforskriften med bestemmelser som presiserer avgiftsgrunnlaget og beregningen av avgiften.
Som følge av forslaget om å regulere CO2-avgiften i særavgiftsloven mv. ble det videre foreslått at forvaltnings- og innkrevingsreglene skal følge av henholdsvis skatteforvaltningsloven og skattebetalingsloven. Høringen omfattet også forslag til endringer i skatteforvaltningsforskriften som følge av dette.
Skattleggingsperioden ble foreslått endret fra halvårlig til kvartalsvis, med rapporteringsfrist en måned og 18 dager etter utløpet av skattleggingsperioden, jf. skatteforvaltningsforskriften § 8-4-1 første ledd og § 8-4-2 andre til sjette ledd. Avgiften vil da forfalle til betaling samme dag som skattemeldingen skal leveres, jf. skattebetalingsloven § 10-40 andre ledd.
Avgiftspliktige mengder knyttet til forbruk av diesel og utslipp av naturgass til luft bygger etter måleforskriften på årlige beregninger. Det ble derfor foreslått at disse rapporteres for hele året i skattemeldingen for fjerde kvartal, med rapporteringsfrist 18. februar året etter.
Høringsforslaget innebar videre at den avgiftspliktige selv skal fastsette avgiftsgrunnlaget og beregne avgiften (egenfastsetting), jf. skatteforvaltningsloven § 9-1 og § 9-2.
Det ble også foreslått en overgangsregel for perioden 1. juli til 31. desember 2026. For denne perioden skal avgiften rapporteres og betales til Sokkeldirektoratet etter gjeldende regler, med frist 1. april 2027.
Høringsforslaget ble sendt til 82 instanser. Skattedirektoratet mottok fem høringssvar, hvorav bare Offshore Norge hadde merknader. Deres merknader gjelder lengden på skattleggingsperioden, frist for levering av skattemelding og ansvaret for rapportering og betaling. Merknadene omtales nedenfor under punkt 11.4.3.
Vurderinger og forslag
Innledning
Departementet foreslår at de materielle bestemmelsene om avgiftsplikt og geografisk virkeområde videreføres i særavgiftsloven kapittel 13 om CO2-avgift i petroleumsvirksomheten. Når avgiften reguleres i særavgiftsloven, er utgangspunktet at skatteforvaltningsloven og skattebetalingsloven gjelder for fastsetting og betaling av avgiften.
Avgiftsplikt og geografisk virkeområde
Departementet foreslår at omfanget av plikten til å beregne CO2-avgiften i petroleumsvirksomheten på kontinentalsokkelen reguleres i den nye særavgiftsloven § 13-1 første ledd. Forslaget viderefører uten materielle endringer reguleringen i lov om avgift på utslipp av CO2 § 2 første ledd. Departementet foreslår å presisere at avgiftsplikten også omfatter flyttbare innretninger som er tilkoblet den faste innretningen med gangbro, men ikke andre flyttbare innretninger og boring av letebrønner. Dette viderefører gjeldende rett, som tidligere har vært uttrykt i merknader til måleforskriften.
Særavgiftsloven § 1-2 har en generell bestemmelse om lovens geografiske virkeområde (særavgiftsområdet), som ikke samsvarer med gjeldende virkeområde i lov om avgift på utslipp av CO2 § 2 første og andre ledd. Departementet foreslår derfor å regulere avgiftens geografiske virkeområde i den nye særavgiftsloven § 13-1 andre og tredje ledd. Forslaget viderefører uten materielle endringer § 2 første og andre ledd i lov om avgift på utslipp av CO2.
Det foreslås noen strukturelle endringer i stortingsvedtaket om CO2-avgiften i petroleumsvirksomheten for å tilpasse vedtaket til den nye særavgiftsloven. Det legges opp til endringer i særavgiftsforskriften med bestemmelser som presiserer avgiftsgrunnlaget og beregningen av avgiften.
I høringen ble det foreslått en ny bestemmelse i særavgiftsloven § 13-1 fjerde ledd om at avgift også skulle beregnes når petroleum ble tilført fra en annen innretning. Offshore Norge har i sitt høringsinnspill uttalt at forslaget til denne bestemmelsen er svært vanskelig tilgjengelig. Høringsforslaget var basert på noen konkrete tilfeller der det er gitt tolkningsuttalelse fra departementet og merknader til måleforskriften for å klargjøre når avgiftsplikten oppstår etter gjeldende lov om avgift på utslipp av CO2 § 2. Departementet viderefører ikke forslaget i høringsnotatet, men vil vurdere om dette bør reguleres nærmere i forskrift med hjemmel i særavgiftsloven § 1-6 bokstav c.
For de øvrige særavgiftene i særavgiftsloven er det gitt bestemmelser om når avgiften skal beregnes, det vil si når avgiftsplikten oppstår. Tilsvarende bestemmelse bør også inntas i særavgiftsloven kapittel 13. Avgiften skal beregnes når utslippet skjer, det vil si når petroleum brennes og naturgass slippes ut til luft samt når CO2 utskilles fra petroleum og slippes ut til luft. Bestemmelsen innebærer ingen materielle endringer og foreslås tatt inn i særavgiftsloven § 13-1 fjerde ledd.
Departementet foreslår i særavgiftsloven § 13-1 femte ledd en ny bestemmelse som gir departementet fullmakt til å gi forskrift om måling og måleplikt, utstyr, framgangsmåte, korrigeringer av måleresultat og dokumentasjon. Bestemmelsen viderefører lov om avgift på utslipp av CO2 § 5. Særavgiftsloven § 1-6 om forskriftsfullmakt vil også gjelde for denne særavgiften. Gjeldende forskrift 21. april 2023 nr. 532 om fiskal måling i petroleumsvirksomheten (måleforskriften) er fastsatt av Sokkeldirektoratet. Selv om forvaltningsansvaret for CO2-avgiften er overført til Skatteetaten, vil Sokkeldirektoratet fortsatt ha ansvar for regelverk og tilsyn med målingene. Departementet foreslår at det legges til rette for å delegere denne forskriftskompetansen til Sokkeldirektoratet slik den er i dag, og at dette tilsier en egen bestemmelse om hva det kan gis forskrift om.
I gjeldende regelverk er det ikke bestemmelser om plikt for de avgiftspliktige til å registrere seg hos avgiftsmyndigheten. Særavgiftsloven bygger imidlertid på at produsenter og importører av særavgiftspliktige varer skal registrere seg i Særavgiftsregisteret, jf. særavgiftsloven § 2-3. For andre særavgifter enn avgifter knyttet til varer er plikten til registering særlig regulert for den enkelte avgift. Det samme foreslår departementet for CO2-avgiften, jf. forslaget til § 13-2 om registrering i Særavgiftsregisteret. Etter forslaget er det operatøren for innretningen som skal registrere seg. Det er også operatøren som blir avgiftspliktig og skal beregne avgiften, jf. forslaget til § 13-3. Dette er i samsvar med gjeldende rett etter lov om avgift på CO2 § 4 første ledd annet punktum. Rettighetshaverne som i lov om avgift på CO2 § 4 første ledd i felleskap har plikt til «å svare» avgiften, men ikke beregne, innrapportere og betale avgiften, blir etter forslaget til § 13-3 andre ledd i særavgiftsloven solidarisk ansvarlig for avgiften. Begrepene rettighetshaver og operatør skal som i dag forstås i samsvar med petroleumsloven § 1-6 bokstav j og k.
Offshore Norge har i sin høringsuttalelse angitt et konkret eksempel hvor en operatør på en plattform ikke er rettighetshaver for noen petroleumsressurser på innretningen. I det tilfelle har et annet selskap rapportert og betalt avgiften på vegne av operatøren. Offshore Norge har derfor foreslått et unntak for slike tilfeller. Departementet vil be Skattedirektoratet og Sokkeldirektoratet vurdere om dette tilfellet bør reguleres nærmere i forskrift med hjemmel i særavgiftsloven § 1-6 bokstav d.
Fastsetting og betaling
Overføringen av CO2-avgiften til særavgiftsloven gjør at bestemmelsene om særavgifter i skatteforvaltningsloven og skattebetalingsloven med forskrifter kommer til anvendelse. Det er ikke nødvendig med endringer i skatteforvaltningsloven eller skattebetalingsloven.
Dette innebærer blant annet at operatøren vil være avgiftspliktig og registrert i Særavgiftsregisteret, jf. forslag til særavgiftsloven §§ 13-2 og 13-3. Operatøren vil derfor ha plikt til å levere skattemelding for særavgifter etter skatteforvaltningsloven § 8-4.
Den avgiftspliktige skal fastsette avgiftsgrunnlaget og beregne avgiften som det opplyses om i skattemeldingen for særavgifter, jf. skatteforvaltningsloven § 9-1 og § 9-2.
Et sentralt spørsmål som er tatt opp i høringen, er lengden på skattleggingsperioden og fristen for levering av skattemelding. Etter gjeldende ordning skal dokumentasjon for måling og beregning av avgiften sendes til Sokkeldirektoratet innen 12. september for første halvår og innen 12. mars for annet halvår, om lag ti uker etter utløpet av termin. Offshore Norge viser i sin høringsuttalelse til at i gjeldende ordning er terminene halvårlige, mens de etter høringsforslaget ville være kvartalsvis, med rapportering og betaling syv uker etter avgiftsperiodens slutt. De uttaler videre:
«Offshore Norge vil påpeke at det viktigste for næringen er at fristen for skattemeldingen er lengst mulig etter utløpet av terminen. Dette vil gi bedre tid til innhenting og kvalitetssikring av informasjon, slik at behovet for etterfølgende korrigeringer reduseres. Det er positivt at Skatteetaten foreslår en frist på syv uker, men Offshore Norge vil samtidig understreke at dagens ordning med seks måneders terminer og ti ukers oppgavefrist er å foretrekke da dette vil redusere behovet for korrigeringer».
Regler om skattleggingsperioden og leveringsfrist for skattemelding fastsettes av Skattedirektoratet i forskrift. Departementet vil likevel knytte noen merknader til dette. Formålet med overføringen av forvaltningsansvaret for denne avgiften er en helhetlig og effektiv avgiftsbehandling under Skatteetaten med minst mulig særordninger. For å oppnå dette må denne avgiften tilpasses Skatteetatens systemer for skattemeldingen for særavgifter.
Dette innebærer at skattleggingsperioden for CO2-avgiften i petroleumsvirksomheten på kontinentalsokkelen blir kvartalsvis, med rapporteringsfrist én måned og 18 dager etter utløpet av skattleggingsperioden. Avgiften vil da følge samme system som de andre særavgiftene som har kvartalsvis skattleggingsperiode. Avgiften vil forfalle til betaling samme dag som skattemeldingen skal leveres, jf. skattebetalingsloven § 10-40 andre ledd. I forbindelse med vedtakelsen av særavgiftsloven ble det gjort endringer i skattebetalingsloven. Gjeldende § 10-40 andre ledd videreføres i skattebetalingsloven § 10-31 første ledd.
For avgiftspliktige mengder knyttet til forbruk av diesel og utslipp av naturgass til luft vil det bli lagt opp til forskriftendringer i samsvar med det som ble foreslått i høringsnotatet.
Overgangsregel
Som omtalt i høringen foreslår departementet en overgangsregel for rapportering, fastsetting og betaling av avgiften for perioden 1. juli til 31. desember 2026.
For denne perioden rapporteres og betales avgiften til Sokkeldirektoratet tilsvarende som etter gjeldende rett. Reglene som gjelder i skattleggingsperioden 1. juli til 31. desember 2026 skal følges ved fastsettingen og betalingen for denne perioden. Det innebærer at avgiften for denne perioden betales til Sokkeldirektoratet innen 1. april 2027.
Departementet foreslår at overgangsregelen inntas under romertall II i loven som regulerer oppheving av lov om avgift på utslipp av CO2, lov 20. desember 2023 nr. 96 om oppheving av lov om avgift på utslipp av CO2 i petroleumsvirksomhet på kontinentalsokkelen. Denne loven skal tre i kraft når Kongen bestemmer. Departementet legger opp til at loven trer i kraft samtidig som forslagene til endringer i særavgiftsloven.
Dersom det etter dette oppstår behov for endringer for perioder før overføringen, er det Skatteetaten som vil behandle disse, med bistand fra Sokkeldirektoratet. Forvaltning, betaling og innkreving vil i slike tilfeller reguleres av skatteforvaltningsloven og skattebetalingsloven, mens avgiftspliktens omfang vil reguleres av regelverket som gjaldt før overføringen. I og med at departementet ikke legger opp til materielle endringer i avgiftspliktens omfang, antar departementet at dette ikke vil ha særlig praktisk betydning.
Økonomiske og administrative konsekvenser
I dag foretas korrigeringer som følge av feil i tidligere rapporterte tall på neste rapportering fra operatøren til Sokkeldirektoratet. Etter overføringen av forvaltningsansvaret vil slike korrigeringer måtte gjøres på den korrekte skattleggingsperioden ved å sende endringsmelding etter skatteforvaltningsloven § 9-4, og det vil bli beregnet renter. Dette vil kunne medføre rentekostnader eller -inntekter avhengig av de avgiftsmessige konsekvensene av feilen.
Hyppigere avgiftsrapportering vil i hovedsak kunne basere seg på allerede tilgjengelige data. Det foreslås en særregel om årlig rapportering for forbruk av diesel og utslipp av naturgass til luft som ikke har tilgjengelige data kvartalsvis, se punkt 11.4.3.
Inntekter fra CO2-avgiften på sokkelen utgjør om lag 8 mrd. kroner og inngår i kontantstrømmen fra petroleumsvirksomheten, som i sin helhet overføres Statens pensjonsfond utland (SPU). Endringene som foreslås vil dermed ikke påvirke det oljekorrigerte budsjettunderskuddet.
For Skatteetaten vil overføringen kun medføre mindre økonomiske og administrative konsekvenser som dekkes innenfor gjeldende budsjettrammer. Det antas at de økonomiske konsekvensene vil være ubetydelige for de avgiftspliktige.
De avgiftspliktige for denne avgiften er allerede registrert som avgiftspliktig for en annen særavgift, og dermed kjent med særavgiftsregelverket.
Ikrafttredelse
Det foreslås at lovendringene trer i kraft 1. januar 2027.

Tollavgift
Innledning
Tollavgift fastsettes av Stortinget for ett år av gangen, jf. Grunnloven § 75 bokstav a. Det gis reduserte tollavgiftssatser på varer i samsvar med det generelle preferansesystemet for utviklingsland (Generalized System of Preferences (GSP)) og internasjonale avtaler.
For 2027 foreslås det at gjenværende tollavgift på klær og tekstiler reduseres til én felles sats på 5 pst. Det vises til forslag til vedtak om tollavgift § 1 andre ledd. Forslaget vil redusere den uheldige forskjellsbehandlingen mellom utenlandske selgere og e-handelsplattformer som bruker den forenklede registreringsordningen VOEC (uten tollavgift) og øvrige norske importører (med tollavgift).
Redusert tollavgift på klær og tekstiler styrker norske butikkers konkurransekraft sammenlignet med utenlandske nettbutikker. Med andre ord kan det bli noe billigere å kjøpe klær i norske butikker sammenlignet med utenlandske nettbutikker. Forslaget vil bidra til å bygge ned tollvern som ikke kan begrunnes tilstrekkelig ut fra ønsket om å beskytte norsk produksjon, og vil forenkle satsstrukturen i tolltariffen.
Videre foreslås tollavgift på fisk og utvalgte marine produkter avviklet, se forslag til vedtak om tollavgift § 1 andre ledd. 
De øvrige satsene videreføres uendret, jf. tollavgiftsvedtaket § 1 første ledd. Det foreslås språklig endring i vedtaket § 1 uten materiell betydning. Tolltariffen oppdateres 1. januar hvert år og kunngjøres som forskrift i Norsk Lovtidend.
Ved behandling av Meld. St. 2 (2025–2026) Revidert nasjonalbudsjett 2026 anmodet Stortinget den 19. juni 2026 om følgende, se Innst. 450 S (2025–2026) vedtak nr. 1140:
«Stortinget ber regjeringen utrede med sikte på å innføre hvordan lavverdipakker kan ilegges toll og mulig kontrollgebyr slik at det norske tollsystemet harmonerer bedre med våre naboland.»
Regjeringen vil vurdere hvordan anmodningen skal følges opp og komme tilbake til Stortinget på egnet måte.
Omfang og virkninger av tollavgifter
Tollavgift beskytter innenlandske produsenter mot utenlandsk konkurranse. Tollavgift fører normalt til økte produksjonskostnader for næringslivet og dyrere varer for forbrukerne. På den annen side kan tollavgift bidra til større grad av egenproduksjon av varer. Tollavgift reduserer omfanget av handel og bidrar til at ulike lands relative fortrinn i produksjon av varer og tjenester ikke utnyttes fullt ut. Gjennom handel med industrivarer og tjenester har Norges konkurransemessige fortrinn bidratt til høy verdiskaping og velferd.
For industrivarer er det meste av tollavgifter over tid avviklet. Gjenstående tollavgift på industrivarer omfatter etter gjeldende rett kun enkelte klær og andre tekstilprodukter, i tillegg til noen varenumre for fiskeprodukter som ikke er egnet som menneskeføde.
For landbruksvarer er tollbeskyttelsen mer omfattende. Tollavgift på import bidrar blant annet til at omsetning av norske jordbruksvarer kan skje til priser som er fastsatt i jordbruksavtalen. Ifølge beregninger fra Organisasjonen for økonomisk samarbeid og utvikling (OECD) utgjorde den samlede støtten fra denne skjermingen om lag 6,8 mrd. kroner i 2024.
Inntektene fra tollavgift utgjorde 3 384 mill. kroner i 2025, om lag 0,1 pst. av statens samlede inntekter. Figur 12.1 viser deklarert tollavgift for landbruksvarer og industrivarer i 2025 fordelt mellom EU, utviklingsland og øvrige land. Figuren viser at import fra utviklingsland står for størstedelen av tollavgiftsinntektene fra industrivarer. Det meste av tollavgiftsinntektene fra landbruksvarer er på import fra EU.

Deklarert tollavgift i 2025. Mill. kroner
1	Inkludert råvarer.
Kilder: Statistisk sentralbyrå og Finansdepartementet.
Redusert tollavgift på klær og tekstiler
Det foreslås å redusere gjenværende tollavgift på klær og tekstiler til én felles sats på 5 pst. Det vises til forslag til vedtak om tollavgift § 1 andre ledd.
Tollavgiften omfatter klær og enkelte andre tekstiler som tepper, håndklær og gardiner. Det er seks forskjellige tollavgiftssatser for disse varene, som varierer mellom 5,6 pst. og 10,7 pst. av tollverdien. Tollverdien er som hovedregel prisen på varen ved salg for eksport til Norge, det vil si eksklusive kostnader og fortjeneste i Norge. Tollavgift på klær og enkelte andre tekstilprodukter øker de administrative kostnadene ved innførsel.
Det gjenværende tollvernet for klær og tekstiler antas å ha liten betydning for norsk produksjon. Norge gir tollfrihet for industrivarer i alle våre frihandelsavtaler, samt til en rekke utviklingsland gjennom det norske tollpreferansesystemet for utviklingsland (GSP-ordningen). For å få tollavgiftsfritak etter disse ordningene, er det blant annet krav om at varene må ha opprinnelse i et avtaleland og at denne opprinnelsen må kunne dokumenteres. Både dokumentasjonskravene og mangel på opprinnelse gjør at det i praksis ikke er alle klær og tekstiler som ender med å få tollavgiftsfritak.
I 2020 innførte Norge en forenklet registreringsordning for privatpersoners netthandel fra utenlandske nettbutikker – VOEC-ordningen. Den gjelder for varer med verdi under 3 000 kroner. Ordningen går ut på at den utenlandske selgeren eller e-handelsplattformen det handles på, registrerer seg i ordningen og krever inn merverdiavgiften når kunden betaler i nettbutikken. Dette bidrar til at det blir ilagt merverdiavgift på alle lavverdivarer som importeres fra utlandet, og legger til rette for effektiv vareflyt med lave administrasjonskostnader.
For at ordningen skal være enkel, er varer som håndteres i VOEC-ordningen fritatt for tollavgift. Tollavgiftsfritaket omfatter i praksis kun klær og tekstiler. Det er uheldig med forskjellsbehandling mellom utenlandske selgere og e-handelsplattformer som bruker VOEC-ordningen, og øvrige norske importører. Tollavgiftsfritaket har likevel vært ansett nødvendig for at VOEC-ordningen skal fungere godt. Reduksjon i tollavgiften på klær og tekstiler vil redusere kostnaden ved import til Norge, og med det styrke norske butikkers konkurransekraft overfor utenlandske nettbutikker. Det vil kunne gjøre det noe billigere å kjøpe klær i norske butikker sammenlignet med utenlandske nettbutikker.
Det har vært uttrykt bekymring for at det importeres mer klær enn nødvendig, ofte klær med lav kvalitet som er produsert under dårlige arbeidsforhold og mangelfull miljøregulering. Ekspertgruppen som utredet virkemidler for sirkulær økonomi, pekte i sin rapport Ikke rett fram (2025) på at tollregelverket er et lite treffsikkert virkemiddel for å korrigere for eksterne virkninger. Det skyldes at tolltariffen ikke er utformet ut fra klærs levetid eller produksjonsmetode. Ekspertgruppen viste også til at tollavgiften beregnes i prosent av tollverdien, noe som innebærer at tollavgiften blir lavest for de billigste og potensielt minst slitesterke klærne.
I forliket om Revidert nasjonalbudsjett 2026, jf. Innst. 450 S (2025–2026), ble det enighet om at regjeringen skal vurdere ulike virkemidler for å redusere mengden tekstilavfall i Norge, herunder utrede en tekstilavgift. Eventuelle virkemidler vil også omfatte tekstiler som importeres til Norge.
Den resterende tollavgiften på klær og tekstiler foreslås redusert til én felles lav sats på 5 pst. Forslaget antas å halvere inntektene fra tollavgiften på disse varene. Endringen vil redusere konkurransefordelen for omsetning av klær gjennom VOEC-ordningen, samt bidra til å bygge ned tollvern som ikke kan begrunnes tilstrekkelig ut fra ønsket om å beskytte norsk produksjon. Reduksjon av gjenværende tollavgift på klær og tekstiler til én felles sats på 5 pst. anslås å gi et provenytap på om lag 675 mill. kroner i 2027.
Avvikling av tollavgift på produkter av fisk mv.
Regjeringen foreslår at tollavgiften på sju varenumre for fisk og marine produkter settes til null. Det vises til forslag til vedtak om tollavgift § 1 andre ledd.
Forslaget omfatter produkter av død fisk utjenlig til menneskeføde, fett og oljer av fisk (til dyrefôr) og safter av hvalkjøtt. Endringen innebærer at Norge vil ha tollavgiftsfrihet for alle fisk og fiskeprodukter. Departementet legger til grunn at det som importeres under disse varenumrene, går til fiskefôr. For produkter til fiskefôr kan det i dag søkes om administrativ tollnedsettelse til null. Dette innebærer at tollavgiften på disse varene skaper økte administrative kostnader som ikke kan begrunnes ut fra ønsket om å beskytte norsk produksjon. Avvikling av tollavgiftene for de sju aktuelle varenumrene antas ikke å ha provenyvirkning.
Tollavgift på landbruksvarer
Tollavgiftssatsene på landbruksvarer varierer med behovet for tollbeskyttelse. De høyeste satsene er på landbruksvarer som også produseres i Norge, for eksempel storfekjøtt og melkeprodukter. For bearbeidede landbruksvarer, som for eksempel pizza, bakervarer og sjokolade, er satsene moderate. De fleste landbruksvarer som ikke produseres i Norge, for eksempel sitrusfrukter, bananer, kaffe og ris, er fritatt for tollavgift.
Administrative tollavgiftsnedsettelser
Landbruksdirektoratet kan sette ned tollavgiftssatsene på landbruksvarer. Satsene på landbruksvarer er derfor i praksis ofte lavere enn de satsene som følger av tolltariffen. Hvilke varer som kan gis redusert sats, når satsen kan settes ned og hvordan satsen skal fastsettes, følger av forskrift 22. desember 2005 nr. 1723 om administrative nedsettelser av tollavgiftssatser for landbruksvarer.
Tollavgiftsnedsettelsene kan være generelle eller individuelle. Generelle nedsettelser innebærer at satsen settes ned for bestemte varer for en bestemt periode uten kvantumsbegrensninger. De reduserte satsene gjelder alle aktører og krever ingen søknad.
Individuelle nedsettelser av tollavgiftssatser gis til bedrifter eller personer etter søknad. Dette er nedsettelser som gjelder en bestemt vare for en fastsatt periode og som regel for en ubegrenset mengde. De fleste individuelle nedsettelsene blir gitt for produkter som ikke produseres i Norge.
Landbruksdirektoratet kan etter søknad også sette ned satsen for tollavgift i henhold til forskrift 20. desember 2012 nr. 1424 om fastsettelse av nedsatte tollavgiftssatser ved import av industrielt bearbeidede landbruksvarer. Satsen beregnes ut fra råvareinnholdet i den enkelte varen. Se tabell 3.1 i vedlegg 3 for en oversikt over administrative tollavgiftsnedsettelser gitt i 2024 og 2025.
Fordeling av tollkvoter
Landbruksdirektoratet forvalter en rekke tollkvoter for landbruksvarer. Kvotene som fordeles, kan gi rett til tollavgiftsfritak eller reduserte satser. Kvotene er dels fastsatt i internasjonale avtaler, dels hører de under det generelle preferansesystemet for utviklingsland (GSP) og dels er de ensidig fastsatte kvoter. I tillegg forvalter Tolletaten enkelte tollkvoter for grøntprodukter fra EU og Storbritannia, samt kjøtt fra utviklingsland.
De fleste tollkvotene fordeles ved auksjon. Auksjonsprisen for en kvoterettighet kommer i tillegg til en eventuell tollavgiftssats innenfor kvoten, og vil variere med etterspørselen i markedet. Kvoter som ikke fordeles ved auksjon, fordeles fortløpende ut fra prinsippet om «først til mølla» ved deklarering, etter søknad eller etter historiske rettigheter.
Inntektene fra auksjoner av tollkvoter utgjorde 381 mill. kroner i 2025, en økning på 68 mill. kroner fra 2024. Inntektene fra de forskjellige auksjonene varierer hvert år, avhengig av etterspørselen etter de ulike kvotene. Se tabell 3.2 i vedlegg 3 for en oversikt over tollkvotene.
Økt tollavgift på landbruksvarer og kunstgjødsel mv. fra Russland og Belarus
Fra 1. juli 2026 er det fastsatt økt tollavgift på landbruksvarer og kunstgjødsel fra Russland og Belarus. Endringen var på høring i 2026. Den økte tollavgiften er i tråd med liknende tiltak i EU, men er tilpasset norske forhold. Formålet med tiltaket er å svekke Russlands evne til å videreføre krigen mot Ukraina. Norsk import av de aktuelle varene fra Russland og Belarus har hovedsakelig bestått av fiskefôr og råvarer til fiskefôr.
Økningen i tollavgiften er fastsatt i forskrift om økt tollavgift på landbruksvarer og kunstgjødsel fra Russland og Belarus, med hjemmel i vareførselsloven og tollavgiftsloven. Endringen innebærer at landbruksvarer mv. fra Russland og Belarus som en hovedregel får økt tollavgiften med 50 pst. av varens tollverdi, i tillegg til tollavgift etter tolltariffen.
WTO-saker og multilaterale forhandlinger
Et regelbasert og åpent multilateralt handelssystem bidrar til å gi norsk næringsliv stabile og forutsigbare rammevilkår. For et lite land med en åpen økonomi som Norge, er det viktig at Verdens handelsorganisasjon (WTO) i størst mulig grad opprettholder sin posisjon som globalt rammeverk for multilateralt handelssamarbeid, regelutvikling og håndheving av forpliktelser.
Internasjonale avtaler kan fastsette maksimale satser for tollavgift. Gjennom flere forhandlingsrunder i WTO og gjennom Generalavtalen om toll og handel (GATT) har Norge forpliktet seg til å redusere tollavgiftssatser. Foruten en viss nedtrapping av satsene på industrivarer, førte WTO-avtalen i 1994 blant annet til forpliktelser med hensyn til markedsadgang, internstøtte og eksportstøtte for landbruksvarer. Siden 1994 har det imidlertid vært lite videreutvikling av WTO-regelverket.
Det regelbaserte handelssystemet har vært under press de siste årene, og utfordringene har tiltatt i styrke. Å finne veien fremover for WTO, og særlig WTOs funksjon som global forhandlingsarena, har vært krevende. Det har lenge vært vanskelig å finne en gjensidig akseptabel fordeling av ansvar, rettigheter og plikter mellom tradisjonelle industriland og fremvoksende økonomier. Ny amerikansk handelspolitikk har forverret situasjonen vesentlig. Økt bruk av ensidige tolltiltak, sterkere kobling mellom handel, sikkerhet og industripolitikk og manglende vilje til å gjenopprette en fullt fungerende tvisteløsningsmekanisme bidrar til å svekke forutsigbarheten for handelsregelverket.
Regjeringen støtter arbeidet med å reformere og videreutvikle WTOs handelsavtaler for å skape stabile rammevilkår som legger til rette for økonomisk vekst, åpen handel og bærekraftig utvikling. I en tid med økt bruk av ensidige handelstiltak og skjerpet handelspolitisk motsetningsforhold mellom store økonomier er det særlig viktig å bidra til at WTO fortsatt kan fungere som arena for forhandlinger, regelutvikling, åpenhet og dialog.
En viktig del av det norske engasjementet er deltakelse i såkalte fellesinitiativer, der ikke alle WTOs medlemmer deltar. Å komme til enighet om prosedyrer for kodifisering av slike fellesinitiativer er en viktig oppgave for WTO. I forbindelse med WTOs ministerkonferanse i mars 2026 ble det tatt et betydelig skritt for denne typen samarbeid, da en stor gruppe land – deriblant Norge – kom til enighet om en midlertidig anvendelse av den ferdigforhandlede plurilaterale avtalen om e-handel. Siden det ikke har latt seg gjøre å oppnå konsensus blant alle medlemmer om å innlemme avtalen i WTO-regelverket, inneholder den en egen ordning for tvisteløsning. Avtalen er likevel tett knyttet til WTO som institusjon, og målsetningen på sikt er å oppnå konsensus for en formell innlemmelse av avtalen i WTO-regelverket. Den går nå igjennom deltakerlandenes nasjonale prosedyrer for godkjenning, og vil legges frem som proposisjon til Stortinget for samtykke til ratifikasjon.
Arbeidet med frihandelsavtaler
Frihandelsavtaler sikrer norske bedrifter bedre og mer forutsigbar markedsadgang til avtalelandet og bidrar til forsyningssikkerhet. I tillegg til EØS-avtalen, bilaterale avtaler med EU og EFTA-konvensjonen, har Norge sammen med medlemsstatene i EFTA undertegnet 35 frihandelsavtaler med i alt 50 land og tollområder. Videre har Norge sammen med EØS/EFTA-landene Island og Liechtenstein inngått en frihandelsavtale med Storbritannia. I tillegg til frihandelsavtalene inngått gjennom EFTA-samarbeidet har Norge frihandelsavtaler med Færøyene og med Grønland.
Frihandelsavtalene gir bedre betingelser for norsk eksport enn de generelle vilkårene under WTO-regelverket. Avtalene har blitt viktigere enn tidligere, fordi det hersker betydelig uro og usikkerhet med hensyn til internasjonal handel og WTOs rolle. Norske bedrifter viser økende interesse for forpliktende frihandelsavtaler. EFTA-landene arbeider også med å oppdatere eksisterende frihandelsavtaler for å sikre at eksportører har minst like gode vilkår som våre avtalepartnere har gitt andre land i nyere avtaler.
EFTA-landene og Vietnam ble 2. juli 2026 enige om en frihandelsavtale etter EFTA-ministermøtet i Reykjavik 22. juni. Handelsavtalen skal etter planen signeres i løpet av høsten 2026.
Den 2. juni 2026 samtykket Stortinget til ratifikasjon av frihandelsavtalen mellom EFTA-landene og Malaysia, frihandelsavtalen mellom EFTA-landene og Mercosur (Argentina, Brasil, Paraguay og Uruguay), og den oppdaterte frihandelsavtalen mellom EFTA-landene og Ukraina. Disse nye frihandelsavtalene vil tre i kraft når de respektive ratifikasjonsprosessene er fullført. Frihandelsavtalen med Mercosur vil tre i kraft mellom Norge, Brasil og Uruguay 1. november 2026.
Frihandelsavtalen med India trådte i kraft 1. oktober 2025. Frihandelsavtalen med Kosovo trådte i kraft 1. september 2026. Frihandelsavtalen mellom EFTA-landene og Thailand, samt den oppdaterte frihandelsavtalen med Chile, er ratifisert i Norge, men venter på ratifikasjon i partnerlandet før de kan tre i kraft.
Hvis iverksettingstidspunktet for nye frihandelsavtaler faller i budsjettperioden, følger det av tollavgiftsvedtaket § 2 tredje ledd at departementet kan gi forskrift om reduserte satser og andre tiltak om tollavgift som følge av disse avtalene.
Norge er part i Opprinnelseskonvensjonen (Pan-Euro-Mediterranean Convention (PEM-konvensjonen)). Det er en konvensjon om felles opprinnelsesregler for Europa og statene ved Middelhavet. Som følge av konvensjonen skal norske produsenter og eksportører forholde seg til ett regelsett i PEM-sonen for å oppnå opprinnelsesstatus på sine varer. Opprinnelsesstatus er en forutsetning for å få lav eller ingen tollavgift inn til land i PEM-sonen som Norge har frihandelsavtale med, herunder EU. En revidert konvensjon med enklere og mer liberale regler trådte i kraft 1. januar 2025.
De reviderte PEM-reglene er tatt inn i EFTA-konvensjonen (Island, Liechtenstein og Sveits), EØS-avtalen og Den bilaterale avtalen EF-Norge, samt i avtalene med Albania, Bosnia-Herzegovina, Kosovo, Moldova, Montenegro, Nord-Makedonia, Serbia, Georgia, Tyrkia, Færøyene, Jordan og Tunisia. De gamle PEM-reglene gjelder fortsatt i avtalene med Egypt, Israel, Libanon, Marokko, Palestina (PLO) og Ukraina samt i handelen med EU under fiskebrevet fra 1973. Det arbeides for å sikre full implementering av de reviderte reglene fortløpende.
Andre tollavgiftssaker
Handelssituasjonen med USA og gjeldende tollsatser
Med bakgrunn i den amerikanske administrasjonens aktive tollpolitikk mot handelspartnere, har Norge vært gjenstand for ulike satser for tilleggstoll siden våren 2025. Amerikansk høyesterett har begrenset administrasjonens mulighet til å ilegge tollavgifter, noe som har ført til at tollpolitikken nå i stor grad hjemles i den amerikanske handelsloven.
USA innførte i juli tilleggstoll på 12,5 pst. mot Norge, med grunnlag i den amerikanske handelsloven Section 301. Denne erstatter tidligere tilleggstoll, og er basert på en undersøkelse av Norges regelverk mot import av produkter laget med tvangsarbeid. Også 59 andre økonomier er undersøkt på samme grunnlag. Disse tollsatsene kommer i tillegg til ordinær tollavgift, også kalt MFN-toll. MFN-tollsatsen varierer fra vare til vare. Videre pågår det en undersøkelse mot 16 handelspartnere, inkludert Norge, tilknyttet strukturell overkapasitet, med grunnlag i den amerikanske handelsloven Section 301.
USA anvender også såkalt sektortoll på enkelte varer, blant annet stål og aluminium, biler og bildeler, flyvende droner og deler til disse. USA har også satt i gang undersøkelser som kan resultere i sektortoll for andre varer. Det er ventet flere undersøkelser fremover.
Flere av de nye tollavgiftssatsene har blitt utfordret juridisk.
EUs beskyttelsestiltak for ferrolegering og silisium
I november 2025 innførte EU beskyttelsestiltak på ferrolegeringer, etter en undersøkelse som startet i desember 2024. Norge er gitt tollfrie importkvoter på 75 pst. av gjennomsnittlig eksport i perioden 2022–2024, mens import utover kvoten ilegges tollavgift i form av en minstepris. Salg som skjer under denne minsteprisen, vil bli pålagt tollavgift som er lik differansen til minsteprisen. Tiltakene skal etter planen vare i tre år, til 17. november 2028.
Norge har argumentert for at artikkel 112 i EØS-avtalen ikke er tiltenkt slike produktspesifikke beskyttelsestiltak. Etter artikkel 113 skal saken tas opp i EØS-komiteen hver tredje måned. Siste konsultasjon var 10. juli 2026, uten at tiltakene er endret.
EUs tollavgift på lavverdiforsendelser
Den 1. juli 2026 opphevet EU tollavgiftsfritaket for forsendelser med tollverdi til og med 150 euro (lavverdiforsendelser). Samme dato innførte EU en flat tollavgift på 3 euro per varelinje i lavverdiforsendelser. Den nye tollavgiften er et svar på den økte innførselen av lavverdivarer til EU, som typisk selges via store e-handelsplattformer. EU har avdekket utfordringer med lavverdivarers oppfyllelse av EUs krav til helse, miljø og sikkerhet. Et av formålene med tollavgiften er å begrense importen av varer som ikke oppfyller disse kravene. I tillegg skal tollavgiften utjevne konkurranseulempen for intern varehandel i EU.
EØS-avtalen sikrer at varer med opprinnelse i EØS-området ikke ilegges tollavgift ved innførsel til EU. EUs innføring av tollavgift på lavverdiforsendelser endrer ikke på de rettighetene som følger av EØS-avtalen.
EU har også vedtatt et nytt kontrollgebyr for nærmere bestemte tilfeller av fjernsalg (distance sale) fra tredjeland. Gebyret skal finansiere økte kontrollkostnader og trer i kraft 1. november i år.
Preferansesystemet for utviklingsland – GSP
Preferansesystemet for utviklingsland (Generalized System of Preferences (GSP)) innebærer at det enkelte industriland kan gi utviklingslandene bedre markedsadgang for deres varer. GSP-systemet er ensidig og kan til enhver tid trekkes tilbake eller endres. Det norske GSP-systemet ble etablert i 1971 og har blitt endret flere ganger. At GSP-varer skal ha preferansetollavgiftssats, er fastsatt i tollavgiftsvedtaket § 2 andre ledd.
Hvilke land som er omfattet av GSP-systemet, er fastsatt i tollavgiftsforskriften. Systemet er basert på listen over mottakere av offisiell bistand (Official Development Assistance (ODA)). Listen utarbeides av OECDs komité for utviklingshjelp (Development Assistance Committee (DAC)), og omfatter de minst utviklede landene slik de er definert av FN. Videre omfatter den lav- og mellominntektsland rangert etter brutto nasjonalinntekt per innbygger. GSP-systemet innebærer at fattige land gradvis mister rett til reduserte satser i takt med landenes økonomiske vekst. Land som til slutt når et visst inntektsnivå, utgår fra DAC-listen og også GSP-systemet.
Norge, EU, Sveits og Tyrkia samarbeider om å ha felles opprinnelsesregler og dokumentasjonsregler for GSP-systemet.

Sektoravgifter og gebyrer
Innledning
Statlig tjenesteproduksjon og myndighetsutøvelse finansieres normalt ved bevilgninger over statsbudsjettet. Finansieringen er dermed uavhengig av den enkeltes forbruk av tjenesten. Enkelte statlige tjenester betales imidlertid helt eller delvis av brukerne gjennom gebyrer eller sektoravgifter. Disse betalingsordningene fastsettes av departementet som har ansvaret for tjenesten.
Finansdepartementet utarbeidet i 2006 bestemmelser for statlig gebyr- og avgiftsfinansiering, som stiller krav til innføring og bruk av slike betalingsordninger. Rundskrivet ble i 2015 erstattet av rundskriv R-112/15 Bestemmelser om statlig gebyr- og avgiftsfinansiering. Bestemmelsene gjelder for alle gebyrer og sektoravgifter som inngår i finansieringen av statlig fastsatte tjenester. Typiske eksempler på slike tjenester er tillatelser, registreringer, kontroll, tilsyn og rettsprosesser. Bestemmelsene gjelder ikke sanksjoner eller betaling for å ikke oppfylle en plikt, statlige virksomheters inntekter fra salg av varer og tjenester, egenandeler, for eksempel innen helse- og omsorgssektoren, betaling for kommunale og fylkeskommunale tjenester mv.
Gebyrer kan etter bestemmelsene i rundskrivet kreves for en klart definert tjeneste til betaleren. Gebyrer skal ikke finansiere noe annet eller mer enn kostnaden ved å produsere og levere tjenesten. Gjennom å stille brukeren overfor kostnadsriktig pris, insentiveres brukeren til en samfunnsøkonomisk rasjonell handlemåte. Dersom gebyret overstiger kostnaden (overprising), er dette i realiteten en skattlegging av betaleren.
Sektoravgifter skiller seg fra gebyrer ved at betalingen ikke har en direkte sammenheng med levering av en tjeneste, og ved at det kan være flere som betaler for tjenesten enn det er som mottar den. Sektoravgifter skal avgrenses til den sektoren eller næringen som drar nytte av tjenesten, for eksempel til enhetene innenfor et tilsynsområde. I henhold til bestemmelsene om statlig gebyr- og avgiftsfinansiering (R-112/15) bør det utvises stor tilbakeholdenhet med å innføre sektoravgifter for å finansiere statlige utgifter.
Gjennom sektoravgifter og tilhørende utgiftsbevilgninger kan Stortinget pålegge aktørene i en næring eller sektor å finansiere fellestiltak. Etter bestemmelsene om statlig gebyr- og avgiftsfinansiering bør andre nærings- og sektorspesifikke betalingsordninger som hovedregel unngås. Ved at slike ordninger tas inn på statsbudsjettet som sektoravgift, vil den totale skatte- og avgiftsbelastningen synliggjøres bedre i statsbudsjettet. Videre vil endringer i sektoravgifter inngå i skatte- og avgiftsopplegget.
Statens inntekter fra sektoravgifter og gebyrer
Statens inntekter fra gebyrer og avgifter med sektorformål har ligget relativt stabilt det siste tiåret, og gebyr- og avgiftsfinansiering er fortsatt en betydelig finansieringskilde for statlig tjenesteproduksjon og myndighetsutøvelse. Samlet anslås gebyr- og avgiftsfinansieringen å utgjøre om lag 14 mrd. kroner i 2026. Figur 13.1 viser utviklingen i statens inntekter fra gebyr- og avgiftsfinansiering. Inntektene fra avviklede sektoravgifter fremkommer også av figuren.

Inntekter fra gebyrer, sektoravgifter og avgifter utenfor statsbudsjettet. 2006–2025. Anslag for 2026. Mrd. 2026-kroner.
Kilde: Finansdepartementet.
Gebyrinntektene har sunket noe siden rundskrivet først ble innført i 2006, se figur 13.1. Gebyrfinansieringen anslås å utgjøre om lag 6,3 mrd. kroner i 2026. Oppgaver som i dag finansieres av gebyrer, er blant annet behandling og oppgaver i domstolene, tinglysing i fast eiendom, gjennomføring av førerprøver og utstedelse av førerbevis.
Riksrevisjonen la i 2020 frem en revisjonsrapport om etterlevelse av Stortingets forutsetninger for gebyrfinansiering av offentlige tjenester, jf. bestemmelsene i R-112/15. Riksrevisjonen fant det kritikkverdig at brukerne av gebyrbelagte tjenester betalte mer enn det tjenestene kostet å produsere. I tillegg ble det i rapporten påpekt at omfanget av overprisingen ikke ble omtalt i budsjettet.
For budsjettåret 2025 ble en rekke overprisede gebyrer redusert og all gjenværende overprising ansett for å være fjernet. Departementet er likevel oppmerksom på at overprising kan dukke opp igjen, for eksempel hvis aktivitetsnivå og beregningsgrunnlag endrer seg. Departementet følger opp de statlige gebyrbelagte tjenestene og arbeider sammen med de øvrige departementene for at kostnaden ved å produsere gebyrbelagte tjenester i størst mulig grad skal gjenspeiles i størrelsen på gebyret.
Finansiering med sektoravgifter har økt de siste 20 årene, se figur 13.1. Oppgaver som i dag finansieres helt eller delvis av sektoravgifter, er blant annet sektorrettet tilsyn og kontroll, støtte til energisparing og klimatiltak, sektorrettet forskning og ressursovervåkning, lostjenesten, vilt- og fiskepleie, miljøtiltak på Svalbard og tiltak for å beskytte kulturminner. Tabell 13.1 viser innbetalte sektoravgifter i 2025, og anslag for inntekter i 2026 og 2027. Anslagene for 2027 inkluderer virkninger av regjeringens forslag. Statens samlede inntekter fra sektoravgifter anslås å utgjøre om lag 5,6 mrd. kroner i 2027.
I tillegg til sektoravgifter og gebyrer som inntektsføres over statsbudsjettet, finnes det nærings- og sektorspesifikke betalingsordninger som ikke er synlige på statsbudsjettet. En oversikt over disse er gitt i tabell 13.2. Omfanget av slike betalingsordninger er redusert de siste 20 årene, se figur 13.1. Samlet anslås inntekter fra finansieringsordninger utenfor statsbudsjettet å utgjøre 2,5 mrd. kroner i 2026.
I punktene 13.3 til 13.7 omtales regjeringens forslag til endringer på sektoravgiftsområdet i 2027.
Sektoravgift under Helse- og omsorgsdepartementet
EUs plastdirektiv regulerer blant annet forsøpling fra sigarettstumper med filter mv. Direktivet fastsetter at det skal sørges for informasjon og holdningsskapende arbeid overfor forbrukere, som skal finansieres av industrien. For å følge opp direktivet har Helse- og omsorgsdepartementet fremmet forslag til Stortinget om å igangsette informasjonsarbeid om forsøpling og miljøkonsekvenser av tobakksprodukter mv., jf. Prop. 97 L (2025–2026) Endringer i tobakksskadeloven (endringer i gebyr- og avgiftssystemet og høyere strafferammer). Helsedirektoratet anslår at kostnadene for dette arbeidet vil utgjøre om lag 10,2 mill. kroner i året. Arbeidet foreslås finansiert gjennom en ny sektoravgift. Det forventes at saken behandles av Stortinget innen utgangen av 2026. Dersom Stortinget vedtar forslaget, kan endringen tre i kraft fra 1. januar 2027. Det vises til omtale i Prop. 1 S (2026–2027) for Helse- og omsorgsdepartementet.
Sektoravgift under Justervesenet
Justervesenet er nasjonal måleteknisk myndighet. Den fører tilsyn med virksomheter som eier og bruker måleinstrumenter omfattet av krav til nøyaktighet. Tilsynsvirksomhet finansieres gjennom gebyrer og avgifter som belastes de virksomhetene det føres tilsyn med.
For å kunne finansiere en omlegging fra dagens ressurskrevende stedlige tilsyn til et mer effektivt, digitalt og kompetansebasert tilsyn, foreslås det at sektoravgiften økes med 6,3 mill. kroner. Forslaget omfatter utvikling av digitale løsninger, tiltak for å bedre brukernes internkontroll og veiledningstiltak. Justervesenet anslår at over en fireårsperiode vil omleggingen føre til et vesentlig redusert behov for stedlig tilsyn. Med det vil færre ilegges gebyr, og både Justervesenets ressursbruk og kravet om inntekter fra gebyrer kan reduseres uten at dette går på bekostning av nødvendig tillit til målinger. Det vises til omtale i Prop. 1 S (2026–2027) for Nærings- og fiskeridepartementet.
Sektoravgift under Nasjonal kommunikasjonsmyndighet
Nasjonal kommunikasjonsmyndighet (Nkom) er statens fagmyndighet for elektronisk kommunikasjon og post.
For å håndtere økt sikkerhetsrisiko, markedsendringer og nye oppgaver i postsektoren, foreslås det fem nye årsverk i Nkom. Ressursene skal særlig gå til sikkerhet, markedsoppfølging og styrket tilsynsrolle. Forslaget finansieres gjennom å øke sektoravgiften med 6,5 mill. kroner, betalt av postoperatørene. Det vises til omtale i Prop. 1 S (2026–2027) for Digitaliserings- og forvaltningsdepartementet.
Sektoravgift under Norges vassdrags- og energidirektorat
Norges vassdrags- og energidirektorat (NVE) dekker kostnader til tilsyn og kontroll av vassdrag og energianlegg gjennom sektoravgifter.
Det foreslås å øke sektoravgiften for tilsyns- og kontrollarbeid med 22 mill. kroner. Økningen skal styrke kapasiteten til behandling av detaljplaner for nett og kraftproduksjon (12 mill. kroner) og digitalisering av tilsynsprosessen (10 mill. kroner). Målet er å redusere ledetidene for konsesjon- og detaljplanfasen, i tillegg til å gjøre tilsynsprosessen mer effektiv. Det vises til omtale i Prop. 1 S (2026–2027) for Energidepartementet.
Sektoravgift under Havindustritilsynet
Havindustritilsynet (Havtil) er et statlig tilsyns- og forvaltningsorgan med myndighetsansvar for sikkerhet, arbeidsmiljø og beredskap innen havindustrien, samt sikring i petroleumsvirksomheten. Økt petroleumsaktivitet, levetidsforlengelser og omfattende fjerningsarbeid krever styrket faglig oppfølging og et oppdatert kunnskapsgrunnlag.
Det foreslås å øke sektoravgiften med 6,5 mill. kroner. Økningen skal bidra til at Havtil kan benytte eksterne ressurser for å opprettholde kapasitet og faglig kvalitet i sektoroppgavene. Det vises til omtale i Prop. 1 S (2026–2027) for Energidepartementet.
Bokførte inntekter fra sektoravgifter. Regnskap og anslag. Mill. kroner
06J1xt2
	Kap.
	Post
	
	Regnskap 
2025
	Anslag 
2026
	Anslag 
2027

	5568
	
	Kulturdepartementet
	
	
	

	
	71
	Årsavgift – stiftelser	
	30,6
	31,9
	33,6

	
	73
	Refusjon – Norsk Rikstoto og Norsk Tipping AS	
	47,9
	47,9
	49,7

	
	75
	Kino- og videogramavgift	
	31,7
	29,5
	29,0

	5572
	
	Helse- og omsorgsdepartementet
	
	
	

	
	70
	Legemiddeldetaljistavgift	
	81,4
	76,0
	96,8

	
	72
	Avgift utsalgssteder utenom apotek	
	2,9
	3,0
	3,0

	
	73
	Legemiddelleverandøravgift	
	287,8
	240,0
	301,7

	
	74
	Tilsynsavgift	
	-
	3,8
	3,8

	
	75
	Sektoravgift tobakk	
	10,8
	19,0
	29,2

	5574
	
	Nærings- og fiskeridepartementet
	
	
	

	
	71
	Avgifter immaterielle rettigheter	
	218,3
	225,0
	222,0

	
	72
	Kontroll- og tilsynsavgift akvakultur	
	35,8
	33,1
	33,1

	
	73
	Årsavgift Merkeregisteret	
	3,8
	3,9
	3,9

	
	74
	Fiskeriforskningsavgift	
	449,9
	416,4
	498,8

	
	75
	Tilsynsavgift Justervesenet	
	37,0
	35,7
	42,0

	
	76
	Kontrollavgift fiskeflåten	
	59,2
	54,2
	65,8

	
	77
	Sektoravgifter Kystverket	
	1 244,0
	1 275,1
	1 326,3

	5576
	
	Landbruks- og matdepartementet
	
	
	

	
	70
	Forskningsavgift landbruksprodukter	
	250,9
	245,0
	260,0

	
	72
	Jeger- og fellingsavgifter	
	97,5
	97,5
	102,0

	5578
	
	Klima- og miljødepartementet
	
	
	

	
	70
	Sektoravgifter under Svalbards miljøvernfond	
	21,5
	19,3
	19,3

	
	72
	Fiskeravgifter	
	16,7
	17,1
	17,7

	5579
	
	Digitaliserings- og forvaltningsdepartementet
	
	
	

	
	70
	Sektoravgifter Nasjonal kommunikasjonsmyndighet	
	294,7
	312,4
	334,4

	5580
	
	Finansdepartementet
	
	
	

	
	70
	Finanstilsynet, bidrag fra tilsynsenhetene	
	613,0
	672,1
	699,7

	5582
	
	Energidepartementet
	
	
	

	
	70
	Bidrag til kulturminnevern i regulerte vassdrag	
	4,2
	24,0
	23,0

	
	71
	Konsesjonsavgifter fra vannkraftutbygging	
	208,0
	200,4
	207,0

	
	72
	Sektoravgifter under Norges vassdrags- og energidirektorat	
	160,4
	167,0
	189,0

	
	73
	Påslag på nettariffen til Klima- og energifondet	
	712,9
	690,0
	710,0

	
	74
	Sektoravgifter under Sokkeldirektoratet	
	38,8
	90,0
	98,0

	
	75
	Sektoravgifter under Havindustritilsynet	
	139,3
	145,0
	151,5

	Sum sektoravgifter	
	5 099,0
	5 174,3
	5 550,3


Kilde: Finansdepartementet.
Inntekter fra finansieringsordninger utenfor statsbudsjettet. Regnskap og anslag. Mill. kroner

	Navn på ordningen
	Departement
	Regnskap 2025
	Anslag 
2026

	Semesteravgift
	Kunnskapsdepartementet
	369,3
	387,7

	Kopinoravgift
	Kunnskapsdepartementet
	143,4
	149,0

	Kunstavgift
	Kultur- og likestillingsdepartementet
	53,0
	50,6

	FoU-avgift
	Nærings- og fiskeridepartementet
	545,0
	546,7

	Årsavgift for eksportører
	Nærings- og fiskeridepartementet
	7,4
	7,5

	Markedsavgift
	Nærings- og fiskeridepartementet
	678,4
	640,0

	Omsetningsavgift på landbruksprodukter
	Landbruks- og matdepartementet
	786,9
	734,3

	Sum inntekter fra finansieringsordninger utenfor statsbudsjettet
	2 583,4
	2 515,8


Kilde: Finansdepartementet.

Utvidede frister for å kreve merverdiavgiftskompensasjon for kommuner mv.
Innledning og sammendrag
Finansdepartementet foreslår å utvide fristene for å fremme krav om merverdiavgiftskompensasjon for kommuner, fylkeskommuner og visse private og ideelle virksomheter mv. I dag er fristene for å fremme krav om kompensasjon korte. Etter utløpet av en frist er det ingen mulighet for å endre til gunst for de kompensasjonsberettigede. Det kan i enkelte tilfeller være uheldig.
Departementet foreslår å utvide fristen for å levere skattemelding for merverdiavgiftskompensasjon til tre år etter utløpet av skattleggingsperioden. Den kompensasjonsberettigede skal innenfor samme frist selv kunne endre tidligere kompensasjon ved å levere ny skattemelding. Etter utløpet av treårsfristen må kompensasjonsberettigede som har behov for å endre tidligere kompensasjon, anmode skattemyndighetene om å ta opp saken.
Det foreslås også å utvide adgangen for skattemyndighetene til å endre fastsetting av merverdiavgiftskompensasjon til gunst for den kompensasjonsberettigede. De alminnelige reglene i skatteforvaltningsloven kapittel 12 skal gjelde, slik at fristen for å endre til gunst vil være fem år. Dette inkluderer tilfeller der den kompensasjonsberettigede ikke har levert skattemelding innen fristen.
Forslaget innebærer en betydelig utvidelse av fristene for å fremme og endre krav om merverdiavgiftskompensasjon. Det foreslås å oppheve adgangen til å fremsette krav for et helt kalenderår i skattemeldingen for sjette periode. I tillegg foreslås det enkelte endringer i reglene om forfall og renter.
Departementet ser det som en fordel at forvaltningsreglene for merverdiavgiftskompensasjon samles i skatteforvaltningsloven. Etter at skatteforvaltningsloven trådte i kraft 1. januar 2017, er reglene for de ulike skatteartene fordelt på tre hovedområder: materielle regler, forvaltningsregler og betalingsregler. For merverdiavgiftskompensasjon er denne tredelingen ikke gjennomført konsekvent. Merverdiavgiftskompensasjonsloven har fremdeles enkelte forvaltningsregler som etter sin art hører hjemme i skatteforvaltningsregelverket. Fristene for å fremme krav om merverdiavgiftskompensasjon er et slikt eksempel.
Forslaget vil innebære behov for systemtilpasninger hos skattemyndighetene til en anslått kostnad på i overkant av 2,5 mill. kroner. Totalløsningen med egenendring på systemsiden vil likevel koste mindre å drifte og vedlikeholde enn dagens løsning. Forslaget i sin helhet antas å være ressursbesparende for forvaltningen.
Provenyvirkningene av forslaget antas å være ubetydelige. Departementet viser til forslag til endringer i merverdiavgiftskompensasjonsloven §§ 9 og 10, skattebetalingsloven §§ 10-53, 10-60, 11-2 og 11-4 og skatteforvaltningsloven §§ 8-7, 9-4 og 12-6. Departementet foreslår at endringene trer i kraft 1. januar 2027.
Gjeldende rett
Reglene om merverdiavgiftskompensasjon for kommuner, fylkeskommuner mv. følger i dag av merverdiavgiftskompensasjonsloven og skatteforvaltningsloven. Den som krever å få kompensert merverdiavgift, skal levere skattemelding etter skatteforvaltningsloven § 8-7. Grunnlaget for kompensasjonskravet skal kontrolleres og attesteres av statsautorisert revisor eller kommunerevisor, jf. skatteforvaltningsloven § 8-7 andre punktum og forskrift av 12. desember 2003 nr. 1566 om kompensasjon av merverdiavgift til kommuner, fylkeskommuner mv. (forskrift om mva-kompensasjon) § 4. Fastsettingen av grunnlaget for kompensasjon og beregningen skjer gjennom egenfastsetting ved leveringen av skattemeldingen, jf. skatteforvaltningsloven § 9-1 første ledd og § 9-2 første ledd.
Krav om kompensasjon tas med i skattemeldingen for den perioden beløpet er registrert i regnskapssystemet etter regnskapsbestemmelsene som følger av kommuneloven, eller bokført i regnskapssystemet etter bokføringsregelverket, jf. merverdiavgiftskompensasjonsloven § 6 andre ledd.
Skattemeldingen skal leveres periodevis, og hver skattleggingsperiode omfatter to kalendermåneder, jf. skatteforvaltningsforskriften § 8-7-1. Interkommunale og interfylkeskommunale sammenslutninger, private eller ideelle virksomheter som produserer bestemte tjenester, barnehager, kirkelig fellesråd, borettslag og boligsameier kan likevel fremsette krav som omfatter et helt kalenderår i skattemeldingen for sjette periode. Blant disse aktørene kan det være store forskjeller i størrelsen på kompensasjonsoppgavene.
Leveringsfristen for skattemeldingen er en måned og ti dager etter utløpet av hver skattleggingsperiode, jf. skatteforvaltningsforskriften § 8-7-2. Fristen for tredje periode er likevel 31. august. Krav om kompensasjon for merverdiavgift på anskaffelser gjort i løpet av en periode, kan tidligst fremsettes ved periodens utløp.
Dersom skattemeldingen mottas etter utløpet av leveringsfristen, skal kravet i utgangspunktet avvises, jf. merverdiavgiftskompensasjonsloven § 9. Kravet kan likevel tas med i skattemeldingen for en senere periode innenfor fristene som følger av § 10. For kommuner og fylkeskommuner er foreldelsesfristen sammenfallende med fristen for å sende inn skattemelding for neste periode. Dette innebærer at kommuner og fylkeskommuner må fremsette krav om kompensasjon senest tre måneder og ti dager etter utløpet av den aktuelle perioden. For andre kompensasjonsberettigede er fristen sammenfallende med fristen for å sende inn skattemelding for sjette periode påfølgende år. Fristen avbrytes kun ved levering av skattemelding.
Fastsetting av merverdiavgiftskompensasjon kan ikke tas opp til endring til gunst for den skattepliktige etter utløpet av fristene som nevnt i merverdiavgiftskompensasjonsloven § 10, jf. skatteforvaltningsloven § 12-6 første ledd tredje punktum. For endring til ugunst gjelder de alminnelige fristene etter § 12-6, som hovedregel fem år. Når skattemyndighetene har truffet et endringsvedtak, kan saken ikke tas opp til endring til ugunst senere enn fire måneder etter vedtakstidspunktet, med mindre det foreligger nye opplysninger i saken, jf. § 12-6 fjerde ledd.
Høringen
Finansdepartementet sendte 29. november 2024 på høring et forslag om endring av frister mv. for å kreve merverdiavgiftskompensasjon med frist 3. mars 2025. I høringsnotatet foreslo departementet at fristen for å levere skattemeldingen for merverdiavgiftskompensasjon skal utvides til tre år etter utløpet av skattleggingsperioden. Etter forslaget skal den kompensasjonsberettigede innenfor samme frist kunne egenendre tidligere kompensasjon ved å levere ny skattemelding. Videre foreslo departementet at fristen for at skattemyndighetene kan endre en fastsetting til gunst for den kompensasjonsberettigede, utvides til fem år.
I høringen ble det foreslått å videreføre kravet om revisorbekreftelse ved levering av skattemelding. Det ble også foreslått å oppheve adgangen til å fremsette krav for et helt kalenderår i sjette periode for interkommunale og interfylkeskommunale sammenslutninger, private eller ideelle virksomheter som produserer bestemte tjenester, barnehager, kirkelig fellesråd, borettslag og boligsameier. Forslaget inneholdt også nødvendige justeringer i reglene om forfall og renter.
Departementet mottok 16 høringssvar.
Følgende instanser har merknader til forslaget:
Advokatforeningen
Agder Kommunerevisjon IKS
Buskerud fylkeskommune
Kontrollutvalgssekretariatet for Romsdal KO
NKK
Oslo kommune
Regnskap Norge
Revisorforeningen
Skattedirektoratet
Stavanger kommune
Domstoladministrasjonen, Forsvarsdepartementet, Justis- og beredskapsdepartementet, Klima- og miljødepartementet, KS og Nordreisa kommune hadde ingen merknader.
Høringsinstansene er hovedsakelig positive til forslaget. Samtlige instanser støtter forslaget om å utvide fristene for å be om kompensasjon. Det vises til at gjeldende ordning er svært streng, og at dagens korte frister kan få uheldige konsekvenser for den kompensasjonsberettigede. Det påpekes også at en felles foreldelsesfrist vil bidra til likebehandling mellom de kompensasjonsberettigede og til harmonisering mellom regelverket for merverdiavgift og merverdiavgiftskompensasjon.
Agder Kommunerevisjon IKS mener forslaget vil medvirke til at færre berettigede krav foreldes som følge av korte frister.
Skattedirektoratet viser til at forslaget vil gi kompensasjonssubjektene bedre tid til å avklare og sikre at riktige kompensasjonskrav fremmes. Direktoratet mener dette vil være ressursbesparende, da det reduserer behovet for korrigerende myndighetsfastsettelser.
Flere høringsinstanser, deriblant Agder Kommunerevisjon IKS, Buskerud fylkeskommune, Kontrollutvalgssekretariatet for Romsdal KO og Regnskap Norge går imot forslaget om å oppheve adgangen for enkelte kompensasjonsberettigede til å fremsette krav for hele kalenderåret i skattemeldingen for sjette termin.
Høringsinstansenes konkrete merknader er nærmere omtalt i punktene nedenfor.
Vurderinger og forslag
Innledning
Gjeldende frister for å fremme krav om merverdiavgiftskompensasjon er svært korte. Dersom en kompensasjonsberettiget ikke fremmer krav innenfor fristen, vil kravet bortfalle. Oversittelse av fristene kan derfor få store konsekvenser for den kompensasjonsberettigede. Da kompensasjonsordningen ble innført, var de korte fristene viktige for å sikre forutberegnelighet rundt omfanget av utbetalingene. I dag har man lang erfaring med ordningen, og hensynet til forutberegnelighet er ikke lenger det samme. Departementet opprettholder forslagene fra høringsnotatet.
Lovtekniske spørsmål
Merverdiavgiftskompensasjonsloven inneholdt tidligere både materielle regler, forvaltningsregler og betalingsregler for merverdiavgiftskompensasjon. Med skatteforvaltningsloven ble de fleste forvaltningsreglene samlet i skatteforvaltningsloven. På samme måte har betalingsreglene for kompensasjon blitt samlet i skattebetalingsloven. I utgangspunktet så man ingen grunn til å ha avvikende forvaltnings- og betalingsregler for kompensasjonsordningen, selv om dette er en utbetalingsordning, jf. Prop. 38 L (2015–2016) Lov om skatteforvaltning (skatteforvaltningsloven) kapittel 5. Særreglene om frister for å fremsette krav om kompensasjon ble likevel stående i merverdiavgiftskompensasjonsloven §§ 9 og 10.
Departementet foreslår at fristreglene flyttes over til skatteforvaltningsloven, slik at forvaltningsreglene i størst mulig grad følger av skatteforvaltningsloven.
Leveringsfrist for skattemelding for merverdiavgiftskompensasjon
I høringsnotatet foreslo departementet at fristen for å levere skattemelding for merverdiavgiftskompensasjon skulle utvides til tre år. I den sammenheng ble det foreslått å oppheve særregelen i skatteforvaltningsforskriften som gir enkelte kompensasjonsberettigede adgang til å samle krav for hele kalenderåret i skattemeldingen for sjette termin.
Dagens korte frister kan ha uheldige konsekvenser for de kompensasjonsberettigede. Det følger av særmerknadene til merverdiavgiftskompensasjonsloven § 10 at fristene opprinnelig var begrunnet i myndighetenes behov for forutberegnelighet om kompensasjonskravene som fremmes fra kommunesektoren, jf. Ot.prp. nr. 1 (2003–2004) Skatte- og avgiftsopplegget 2004 – lovendringer punkt 20.10. Det var viktig med forutberegnelighet da ordningen ble innført. Kompensasjonsordningen skulle være provenynøytral og ble finansiert med trekk i rammetilskuddet til kommunene. Siden det var stor usikkerhet om anslaget på kompensasjonsutbetalingene, ble det varslet at en skulle gjøre en ny vurdering av finansieringen. Det var derfor viktig med en kort foreldelsesfrist. Nå som ordningen har fungert en tid, og en har erfaringer med utbetalingene over året, er ikke behovet for forutberegnelighet like stort lenger.
Siden merverdiavgiftskompensasjonsordningen er en ren utbetalingsordning, har den kompensasjonsberettigede insentiver til å levere skattemelding så tidlig som mulig. Av samme årsak har ikke den kompensasjonsberettigede noen plikt til å kreve kompensasjon. Skattemyndighetene har heller ikke grunn til å fremtvinge levering av skattemelding, slik de har for andre skattearter. I høringsnotatet ble det foreslått å utvide leveringsfristen for skattemeldingen for merverdiavgiftskompensasjon.
Samtlige høringsinstanser støtter forslaget om å utvide fristen for å sende inn kompensasjonskrav.
Advokatforeningen mener det er både riktig og viktig at fristene endres. De er enige i departementets vurdering om at de hensynene som begrunnet de korte fristene, ikke lenger gjør seg gjeldende. Foreningen er likevel kritisk til at endringsforslaget vil føre til at leveringsfristen for merverdiavgiftskompensasjon vil avvike fra fristen for å levere skattemelding for merverdiavgift. Etter gjeldende rett er utgangspunktet for begge fristene en måned og ti dager etter utløpet av hver skattleggingsperiode. Advokatforeningen ser det som uheldig og kompliserende å operere med ulike fristregler når målsettingen er å harmonere regelverket.
Buskerud fylkeskommune og Revisorforeningen mener at dagens korte frister har medført tap av berettigede kompensasjonskrav. Det vises til at det kan være utfordrende å påvise tilstrekkelig visshet om kravets berettigelse innenfor de korte fristene. I tillegg fremholdes det at fristene står i misforhold til saksbehandlingstiden for en del krav.
Skattedirektoratet påpeker at en utvidet frist vil være ressursbesparende for forvaltningen, da den kompensasjonsberettigede vil få bedre tid til å påse at fremsatte krav er riktige. Dette vil redusere behovet for etterfølgende myndighetsfastsettelser.
Departementet er enig med Advokatforeningen i at det som utgangspunkt kan være hensiktsmessig at fristregler er like. Departementet kan likevel ikke se at dette i seg selv taler mot å utvide dagens korte frister. Den kompensasjonsberettigede vil med forslaget stilles i en gunstigere stilling enn etter gjeldende rett. Det vil dessuten fremdeles være mulig å levere skattemelding til samme tid som før.
Departementet fastholder forslaget fra høringsnotatet om å utvide leveringsfristen for skattemeldingen til tre år etter utløpet av skattleggingsperioden. Skattemeldingen kan tidligst leveres når skattleggingsperioden er utløpt.
I én spesiell situasjon kan det oppstå en plikt til å innbetale et beløp for en skattleggingsperiode. En kompensasjonsmelding kan bli negativ som følge av justeringsplikt ved omdisponering av bygg eller anlegg til formål utenfor merverdiavgiftskompensasjonsloven, jf. lovens § 16. For slike tilfeller, hvor justeringsbeløpet er større enn kompensasjonsbeløpet ellers, fastholder departementet forslaget fra høringsnotatet om å beholde dagens leveringsfrister.
I dag kan interkommunale og interfylkeskommunale sammenslutninger, private eller ideelle virksomheter som produserer bestemte tjenester, barnehager, kirkelig fellesråd, borettslag og boligsameier fremsette krav som omfatter et helt kalenderår i skattemeldingen for sjette periode, jf. skatteforvaltningsforskriften § 8-7-1 fjerde punktum. Forslaget om å utvide leveringsfristen for meldingen for merverdiavgiftskompensasjon reduserer behov for en slik særregel. I høringsnotatet foreslo departementet å oppheve adgangen til å fremsette krav for et helt kalenderår i skattemeldingen for sjette periode.
Agder Kommunerevisjon IKS, Buskerud fylkeskommune, Kontrollutvalgssekretariatet for Romsdal KO og Regnskap Norge ønsker å beholde adgangen til å fremsette krav som omfatter et helt kalenderår i skattemeldingen for sjette periode. Flere av høringsinstansene trekker frem at regelen er praktisk viktig for mindre virksomheter som ofte har små kompensasjonskrav.
For å skjerme de minste virksomhetene foreslår Agder Kommunerevisjon IKS en terskelverdi på maksimalt 500 000 kroner for å sende inn én melding for hele kalenderåret.
Kontrollutvalgssekretariatet for Romsdal KO mener forslaget vil medføre økte revisorutgifter for små foretak.
Regnskap Norge påpeker at revisor med forslaget vil måtte attestere på flere skattemeldinger, i stedet for én melding.
NKK viser til at kompensasjonsberettigede som til nå har hatt mulighet for å levere én oppgave per år, med forslaget kan samle opp og gjøre innsending én gang per år av seks oppgaver. Etter NKKs vurdering vil dette være gunstig for mange små oppgavegivere utenom primærkommuner, for eksempel små kirkelige fellesråd, som dermed ikke får en vesentlig økt arbeidsbyrde.
Departementet ser at overgangen til å måtte henføre kompensasjonskravene til bestemte terminer, vil kunne medføre noe mer administrasjon for enkelte kompensasjonsberettigede. Etter departementets oppfatning vil ekstrakostnadene være begrensede. Departementet mener også at det er prinsipielt riktig at kravene skal periodiseres til rett skattleggingsperiode. I tillegg vil én felles løsning for alle kompensasjonsberettigede forenkle regelverket og virke ressursbesparende for skattemyndighetene. Kompensasjonsberettigede vil fremdeles ha mulighet å vente til slutten av året med å kreve kompensasjon for hele kalenderåret, men da slik at kravene må henføres til de ulike skattemeldingsperiodene de er pådratt. De kompensasjonsberettigede vil kunne levere flere meldinger samlet, for eksempel årlig. Revisor vil da kunne attestere kostnader for samme periode som tidligere, selv om det vil være noe mer arbeid knyttet til å henføre kostnadene til tomånedersperioder, i stedet for et helt kalenderår. Departementet viser også til at fristene for å fremme krav om merverdiavgiftskompensasjon etter forslaget blir betydelig lempeligere for de kompensasjonsberettigede.
Departementet vil på denne bakgrunn legge opp til forskriftsendringer som innebærer at de kompensasjonsberettigede må levere selvstendige krav for hver periode, i stedet for å samle alle kravene i skattemeldingen for sjette periode.
Egenendring
For de fleste skattearter har den skattepliktige i dag adgang til å endre opplysninger i tidligere leverte skattemeldinger etter skatteforvaltningsloven § 9-4, såkalt egenendring. Grunnlag som er fastsatt av skattemyndighetene, eller områder hvor myndighetene har varslet om at fastsettingen er under kontroll, kan ikke endres. Egenendringsadgangen gjelder ikke for merverdiavgiftskompensasjon.
Kompensasjonsordningen er en ren utbetalingsordning. Derfor kan kontrollhensyn i utgangspunktet tale for en snever adgang for den kompensasjonsberettigede til selv å endre fastsatt kompensasjon. Hensynet til lavest mulig ressursbruk hos skattemyndighetene og den kompensasjonsberettigede taler likevel i motsatt retning. Bakgrunnen for å innføre adgangen til å egenendre var særlig at dette er ressursbesparende både for de skattepliktige og skattemyndighetene. På denne bakgrunn foreslo departementet i høringsnotatet å innføre en adgang for den kompensasjonsberettigede til å egenendre tidligere fastsatt kompensasjon.
Departementet fastholder forslaget fra høringen om å innføre adgang til å egenendre tidligere fastsatt merverdiavgiftskompensasjon. De alminnelige reglene i skatteforvaltningsloven § 9-4 skal gjelde. Dette innebærer at den kompensasjonsberettigede får adgang til å endre opplysninger i tidligere leverte skattemeldinger for merverdiavgiftskompensasjon ved å levere en ny melding. Fristen for å egenendre er tre år. Forslaget innebærer en betydelig utvidelse av adgangen til å endre fastsatt merverdiavgiftskompensasjon.
Advokatforeningen støtter forslaget om å innføre adgang til egenendring, og er enig i at dette er et effektivt og lite ressurskrevende tiltak for å rette opp feil. Foreningen har likevel merknader til fristberegningen. Foreningen viser til den innbyrdes sammenhengen mellom reglene om fradrag og merverdiavgiftskompensasjon, og mener ulike fristberegninger kan medføre feil. Dersom en kommune for eksempel korrigerer et tidligere krav om fradrag etter merverdiavgiftsloven, må det foretas tilsvarende justeringer i tidligere kompensasjonskrav.
Departementet viser til at leveringsfristen for skattemelding for merverdiavgiftskompensasjon foreslås utvidet til tre år etter utløpet av skattleggingsperioden. Det er derfor hensiktsmessig at fristen begynner å løpe fra utløpet av skattleggingsperioden, og ikke fra leveringsfristen for skattemelding.
Departementet viser til forslag til endringer i skatteforvaltningsloven § 9-4.
Etter forslaget kan den kompensasjonsberettigede levere skattemelding inntil tre år etter utløpet av skattleggingsperioden. Innenfor samme frist kan den kompensasjonsberettigede egenendre tidligere kompensasjon ved å levere ny skattemelding. Etter utløpet av treårsfristen må kompensasjonsberettigede som ønsker endring, anmode skattemyndighetene om å ta opp saken etter skatteforvaltningsloven kapittel 12, jf. punkt 14.4.5 nedenfor.
Advokatforeningen har i høringen reist spørsmål om forslaget kan ha en side til reglene om omtvistede krav. Departementet oppfatter innspillet som et spørsmål om tidfesting. Dette ligger utenfor rammene av forslaget som har vært på høring og vil derfor ikke omtales nærmere.
Etter forslaget skal krav som er levert etter utløpet av leveringsfristen for skattemelding, anses som en anmodning om endring. Departementet foreslår derfor å oppheve merverdiavgiftskompensasjonsloven § 9. Bestemmelsen slår fast at krav som er levert for sent, skal avvises. Forslaget innebærer også at merverdiavgiftskompensasjonsloven § 10 om foreldelse, oppheves.
Departementet viser til forslag om å oppheve merverdiavgiftskompensasjonsloven §§ 9 og 10, og forslag til endringer i skatteforvaltningsloven § 9-4.
Endring uten klage
Hvis skattemyndighetene finner at fastsatt kompensasjon er uriktig, kan de treffe endringsvedtak etter skatteforvaltningsloven kapittel 12. I høringsnotatet foreslo departementet å utvide fristen for at skattemyndighetene kan endre en tidligere fastsetting til gunst for den kompensasjonsberettigede, til fem år.
Skattedirektoratet har merknader til de økonomiske konsekvensene av endringen. Disse er nærmere omtalt under punkt 14.5. Ingen av de øvrige høringsinstansene har merknader til denne delen av forslaget.
Departementet fastholder forslaget fra høringen. Den kompensasjonsberettigede kan anmode skattemyndighetene om å ta saken opp til endring. Endringsadgangen gjelder både der det er levert skattemelding for den aktuelle perioden, og der det ikke er levert noen slik skattemelding innen fristen.
Etter forslaget skal endringsfristen følge de alminnelige reglene i skatteforvaltningsloven kapittel 12. Forslaget innebærer blant annet at det i utgangspunktet vil gjelde en femårsfrist for å ta opp en sak til endring også til gunst. Fristen skal regnes fra utgangen av skattleggingsperioden, jf. skatteforvaltningsloven § 12-6 første ledd. Forslaget innebærer at særregelen i skatteforvaltningsloven § 12-6 første ledd tredje punktum oppheves.
Før spørsmål om endring tas opp, skal skattemyndighetene vurdere om det er grunn til det under hensyn til blant annet den skattepliktiges forhold, den tiden som er gått, spørsmålets betydning og sakens opplysning, jf. § 12-1 andre ledd.
Det er ikke klageadgang på en avgjørelse fra skattemyndighetene om å ikke ta saken opp til endring etter skatteforvaltningsloven kapittel 12, jf. Prop. 38 L (2015–2016) punkt 19.3.3 og 19.6.3. Hvis skattemyndighetene tar opp saken og treffer vedtak om å endre fastsettingen av kompensasjon, kan dette vedtaket påklages av den kompensasjonsberettigede etter lovens kapittel 13.
Departementet viser til forslag til endringer i skatteforvaltningsloven § 12-6.
Revisorbekreftelse
Siden kompensasjonsordningen er en ren utbetalingsordning, skal grunnlaget for kompensasjonskravet kontrolleres og attesteres av statsautorisert revisor eller kommunerevisor, jf. skatteforvaltningsloven § 8-7 andre punktum.
I høringsnotatet foreslo departementet å videreføre vilkåret om revisorbekreftelse. Vilkåret skal også gjelde for egenendring og for anmodning om endring.
Agder kommunerevisjon IKS reiser spørsmål om det er nødvendig med revisorbekreftelse når kompensasjonskravet fremsettes av en offentlig aktør. De viser til at det ikke er tilsvarende krav ved tilbakebetaling av ordinær merverdiavgift, for eksempel hos eksportbedrifter som i hovedsak får refundert merverdiavgift. De etterlyser videre en nytte-kostnadsvurdering, der merkostnadene ved revisorbekreftelsen vurderes opp mot risikoreduksjonen man mener en slik attestasjon innebærer. Dersom kravet om attestasjon likevel skal videreføres, støtter Agder kommunerevisjon at revisorbekreftelse skal gjelde for egenendring og anmodning om endring, også i de tilfellene det er en reduksjon i tidligere innsendt krav.
Advokatforeningen er enig i at vilkåret om revisorbekreftelse ikke bør endres.
Departementet mener det har gode grunner for seg å beholde kravet om revisorbekreftelse også der den kompensasjonsberettigede er en offentlig aktør. Revisors kontroll av kompensasjonskravet bidrar til å redusere risikoen for at det skjer feilutbetalinger. Dette gjelder også for offentlige aktører, som ofte kan ha store og omfattende kompensasjonsoppgaver. I tillegg er revisorbekreftelsen ment å avlaste skattemyndighetens kontrollbehov.
Departementet fastholder forslaget fra høringen. Advokatforeningen påpeker at de samme kontrollhensynene som begrunner kravet om revisorattestasjon, gjør seg gjeldende ved endringer i leverte skattemeldinger. Det bør derfor ikke være ulike regler avhengig av når kravet er fremmet. Kravet til revisorbekreftelse skal gjelde selv om egenendringen innebærer en reduksjon av tidligere innsendte krav. En ny melding kan også ta opp i seg beløp som ikke er fremmet tidligere, selv om totalbeløpet er lavere enn det som opprinnelig ble krevet. Etter gjeldende regler er ikke dette en problemstilling, siden uteglemte krav skal tas med på en senere melding etter merverdiavgiftskompensasjonsloven § 9.
Departementet viser til forslag til endringer i skatteforvaltningsloven § 8-7.
Forfall og renter
I høringsnotatet ble det foreslått endringer i reglene om forfall og renter for krav om merverdiavgiftskompensasjon, slik at de alminnelige reglene i skattebetalingsloven i størst mulig utstrekning får anvendelse. I enkelte tilfeller bør det gjelde samme regler om forfall og renter som for merverdiavgiftskrav.
Advokatforeningen støtter forslaget og påpeker at endringene søker å harmonisere rente- og forfallsreglene med det som gjelder for merverdiavgiftskrav.
Skattedirektoratet mener det er fornuftig at reglene tar utgangspunkt i de samme prinsippene som gjelder for forfall og renteberegning for merverdiavgift.
Departementet fastholder forslaget fra høringen. Det foreslås at forfallsfristen i skattebetalingsloven § 10-60 femte ledd for krav på utbetaling av kompensasjon skal regnes fra skattemyndighetene har mottatt skattemeldingen for den aktuelle skattleggingsperioden.
Etter forslaget skal tilgodebeløp utbetales så snart som mulig, og senest tre uker etter at vedtaket ble truffet. Det tas inn et nytt andre punktum i skattebetalingsloven § 10-60 femte ledd om at skattebetalingsloven § 10-60 første ledd skal gjelde tilsvarende for merverdiavgiftskompensasjon.
Departementet opprettholder videre forslaget om at det i § 10-53 tredje ledd nytt andre punktum tas inn en bestemmelse om at krav om tilbakebetaling av utbetalt kompensasjon forfaller tre uker etter at melding om endring er kommet frem til skattemyndighetene. Ved egenendring til gunst for den kompensasjonsberettigede, vil den alminnelige fristen i § 10-60 andre ledd gjelde.
Ved egenendring som innebærer tilbakebetaling av utbetalt kompensasjon, skal det etter forslaget beregnes rente fra beløpet ble utbetalt til ny endret melding kommer frem til skatte- og avgiftsmyndighetene. Det foreslås en tilføyelse om dette i skattebetalingsloven § 11-2 sjette ledd.
Departementet opprettholder også forslaget om at det skal ytes renter ved endringsvedtak eller egenretting som medfører utbetaling av merverdiavgiftskompensasjon. Det foreslås et nytt syvende ledd i skattebetalingsloven § 11-4 om dette. Rentene skal beregnes fra tre uker etter at den opprinnelige skattemeldingen for merverdiavgiftskompensasjon (hovedmeldingen) for den aktuelle skattleggingsperioden er mottatt av skattemyndighetene, og frem til forfallstidspunktet. Ved flere endringer i en sak, kan kompensasjonsbeløpet unntaksvis ha vært innbetalt av den kompensasjonsberettigede. I disse tilfellene foreslår departementet at rentene skal beregnes fra det tidspunktet beløpet ble innbetalt til skattemyndighetene.
Departementet viser til forslag til endringer i skattebetalingsloven §§ 10-53, 10-60, 11-2 og 11-4.
Økonomiske og administrative konsekvenser
For de kompensasjonsberettigede innebærer forslaget at leveringsfristen for skattemelding for merverdiavgiftskompensasjon utvides, og at det innføres adgang for den kompensasjonsberettigede til å egenendre tidligere fastsatt kompensasjon. Videre foreslås det at skattemyndighetenes adgang til å myndighetsfastsette merverdiavgiftskompensasjon til gunst, utvides. Forslaget vil derfor være til gunst for de kompensasjonsberettigede. Forslaget om å oppheve adgangen til å fremsette krav for et helt kalenderår i skattemeldingen for sjette periode, innebærer at de kompensasjonsberettigede må levere selvstendige krav for hver periode. De kompensasjonsberettigede vil kunne levere flere meldinger samlet, for eksempel årlig.
Skattedirektoratet uttaler at en forlenget leveringsfrist vil øke kvaliteten på revisors kontroller. Dette vil medføre lettelser for forvaltningen i form av redusert behov for korrigerende myndighetsfastsettelser. På den annen side vil en utvidet endringsadgang til gunst for den kompensasjonsberettigede innebære at avgiftsmyndighetene vil måtte bruke ressurser som ikke benyttes i dag, på å behandle anmodninger om myndighetsfastsettelser til gunst.
Departementet legger til grunn at de fleste krav vil være riktig fremsatt innenfor egenendringsfristen på tre år. Den kompensasjonsberettigede er tjent med en rask utbetaling av kompensasjonen, og har derfor insentiver til en rask og korrekt fastsetting. Det er departementets vurdering at forslaget i sin helhet vil være ressursbesparende for forvaltningen, ettersom den kompensasjonsberettigede vil få bedre tid til å kvalitetssikre kompensasjonskravene.
For skattemyndighetene vil forslaget innebære behov for systemtilpasninger med en kostnad på i overkant av 2,5 mill. kroner. Dette vil dekkes innenfor etatens eksisterende budsjettrammer. Totalløsningen med egenendring på systemsiden vil likevel koste mindre å drifte og vedlikeholde enn dagens løsning. Muligheten for egenendring vil også gi administrative fordeler for forvaltningen ved at dagens foreldelsesregler faller bort.
Provenyvirkningene av forslaget antas å være ubetydelige.
Forslaget vil ikke innebære personvernkonsekvenser.
Ikrafttredelse
Departementet foreslo i høringsnotatet at endringen bare skal gjelde for nye krav om kompensasjon. Adgangen til å egenendre ble foreslått å gjelde for skattemeldinger som leveres etter at endringene i regelverket trer i kraft.
Advokatforeningen mener forslaget også bør få virkning for allerede foretatte anskaffelser.
Buskerud fylkeskommune og NKK uttaler at de ønsker en raskest mulig ikrafttredelse. Buskerud fylkeskommune mener forslaget kan iverksettes med virkning fra en skattetermin i inneværende år. Fylkeskommunen er innforstått med at lovendringen ikke vil ha tilbakevirkende kraft.
Departementet fastholder forslaget fra høringen om at endringene kun får virkning for fremtidige kompensasjonskrav. Det foreslås at lovendringene trer i kraft 1. januar 2027 med virkning for krav om kompensasjon som tidfestes fra samme dato.

Opprettinger og presiseringer av lovtekst
Skatteloven
Skatteloven § 4-19 fjerde ledd
Skatteloven § 4-19 regulerer gjeldsreduksjon ved fastsetting av formuesskattegrunnlaget når skattyter har eiendeler med verdsettelsesrabatt. I slike tilfeller er hovedregelen at fradraget for gjeld i skattyters formue skal reduseres tilsvarende verdsettelsesrabatten. Dette er gjennomført slik at den delen av skattyters gjeld som svarer til forholdet mellom verdien av den rabatterte eiendelen og verdien av skattyters samlede eiendeler, skal verdsettes med samme prosentsats som eiendelen.
Paragraf 4-19 fjerde ledd omhandler beregningen av gjeldsreduksjon for selskaper som eier akvakulturtillatelser. Bestemmelsen sier at «den delen av selskapets gjeld som svarer til forholdet mellom omsetningsverdien av akvakulturtillatelsen og verdien av selskapets øvrige eiendeler, verdsettes med 25 prosent» (departementets understrekning).
Bestemmelsen ble innført samtidig med verdsettelsesrabatten på akvakulturtillatelser i 2023. Det var forutsatt i forarbeidene at det generelle prinsippet om gjeldsreduksjon tilsvarende verdsettelsesrabatten skulle gjelde for gjeld knyttet til akvakulturtillatelser, se Prop. 78 LS (2022–2023) Grunnrenteskatt på havbruk punkt 9.3.2. Forarbeidene uttaler videre at:
«[d]en delen av selskapets gjeld som svarer til forholdet mellom omsetningsverdien av akvakulturtillatelsen og verdien av selskapets samlede (formuesskattepliktige) eiendeler, skal reduseres [tilsvarende verdsettelsesrabatten] ved beregning av selskapets nettoformue».
På grunn av en inkurie sier ordlyden likevel «øvrige eiendeler», mens det riktige skal være «samlede eiendeler». Bestemmelsen har vært praktisert i tråd med intensjonen, slik at «øvrige eiendeler» har vært forstått som «samlede eiendeler». Denne forståelsen er til gunst for de skattepliktige, ettersom det gir lavere gjeldsreduksjon enn om beregningen knyttet seg til «øvrige eiendeler».
Departementet foreslår at «øvrige eiendeler» endres til «samlede eiendeler». Departementet viser til forslag til endringer i skatteloven § 4-19 fjerde ledd. Departementet foreslår at endringene trer i kraft straks. 
Skatteloven § 9-14 fjerde ledd bokstav b
Skatteloven § 9-14 fjerde ledd bokstav b om skatteplikt ved uttak fra norsk beskatningsområde viser til «gevinster som ville vært fritatt etter § 10-20 annet ledd». Denne henvisningen er ikke blitt oppdatert etter at skatteloven § 10-20 ble endret med virkning fra inntektsåret 2026, se Prop. 1 LS (2025–2026) Skatter og avgifter 2026 kapittel 8. Riktig henvisning skal nå være til «gevinster som ville vært fritatt for beskatning i fondet etter skatteloven § 10-20 første ledd».
Departementet foreslår å endre henvisningen. Departementet viser til forslag til endring i skatteloven § 9-14 fjerde ledd bokstav b. Departementet foreslår at endringene trer i kraft straks.
Skatteloven § 10-12 første ledd
Skatteloven § 10-12 første ledd regulerer fradrag for skjerming under aksjonærmodellen. Bestemmelsen oppstiller en hovedregel om fremføringsrett for ubenyttet skjerming. Av skatteloven § 10-12 første ledd femte punktum følger det at fremføringsretten ikke omfatter skjermingsfradrag som ikke er benyttet som følge av at utbyttet er «fritatt for skatteplikt etter § 10-11 syvende ledd». Etter endringer i skatteloven § 10-11 er henvisningen til syvende ledd ikke lenger korrekt. Riktig henvisning er nå skatteloven § 10-11 tiende ledd.
Departementet foreslår å rette opp henvisningen. Departementet viser til forslag til endring i skatteloven § 10-12 første ledd femte punktum. Departementet foreslår at endringene trer i kraft straks.
Skatteloven § 10-13 første ledd
Skatteloven § 10-20 om skattlegging av verdipapirfond og andelseiere ble endret med virkning fra inntektsåret 2026. Endringene er nærmere omtalt i Prop. 1 LS (2025–2026) kapittel 8. Skatteloven § 10-13 første ledd femte punktum, som henviser til skatteloven § 10-20 første ledd andre punktum, ble imidlertid ikke oppdatert i forbindelse med endringene i skatteloven § 10-20. Riktig henvisning skal nå være til skatteloven § 10-20 andre ledd.
Departementet foreslår å rette opp henvisningen. Departementet viser til forslag til endring i skatteloven § 10-13 første ledd femte punktum. Departementet foreslår at endringene trer i kraft straks.
Skatteloven § 18-3 tredje ledd bokstav a nr. 4
Skatteloven § 18-3 tredje ledd bokstav a nr. 4 regulerer fradragsrett for kostnader pådratt i byggetiden av et kraftverk. Fradragsretten forutsetter at det foreligger kostnader knyttet til kraftverket som skal behandles som en del av kostprisen «etter bokstav b annet punktum». I forbindelse med overgangen til kontantstrømskatt i grunnrenteskatten for vannkraft fra inntektsåret 2021 ble det tatt inn et nytt punktum i skatteloven § 18-3 tredje ledd bokstav b. Daværende andre punktum om kostpris ble flyttet til tredje punktum, se Prop. 1 LS (2020–2021) Skatter, avgifter og toll 2021 punkt 7.5.4. Denne endringen gjør det nødvendig å oppdatere henvisningen i skatteloven § 18-3 tredje ledd bokstav a nr. 4.
Departementet foreslår å rette opp henvisningen fra andre til tredje punktum, og samtidig presisere at det er bokstav b i skatteloven § 18-3 tredje ledd det vises til. Departementet viser til forslag til endring i skatteloven § 18-3 tredje ledd bokstav a nr. 4. Departementet foreslår at endringene trer i kraft straks.
Skatteloven § 18-10 syvende ledd bokstav b
Skatteloven § 18-10 syvende ledd angir beregningsgrunnlaget for grunnrenteinntekt ved realisasjon av vindkraftanlegg. I skatteloven § 18-10 syvende ledd bokstav b fjerde punktum vises det til «fremført produksjonsavgift etter § 18-10 femte ledd». Bestemmelsen om fremføring av produksjonsavgift er imidlertid regulert i skatteloven § 18-11 første ledd tredje punktum, og ikke i skatteloven § 18-10 femte ledd. Årsaken til forvekslingen synes å være at bestemmelsen om fremføring av produksjonsavgift var plassert i skatteloven § 18-10 femte ledd i høringsnotatets forslag til lovtekst. Henvisningen ble ikke oppdatert da regelen i stedet ble inntatt i skatteloven § 18-11 første ledd tredje punktum, se Prop. 2 LS (2023–2024) Grunnrenteskatt på landbasert vindkraft.
Departementet foreslår å rette opp henvisningen slik at det vises til «fremført produksjonsavgift etter § 18-11 første ledd tredje punktum». Departementet viser til forslag til endring i skatteloven § 18-10 syvende ledd bokstav b fjerde punktum. Departementet foreslår at endringene trer i kraft straks.
Skattebetalingsloven
Skattebetalingsloven § 5-13 b om pålegg om revisjon ble endret 20. juni 2025. Begrepet «registrert revisor» ble strøket fra lovteksten og erstattet med «statsautorisert revisor». Det ble videre henvist til revisorloven i stedet for revisorloven § 2-2. Endringene er nærmere omtalt i Prop. 91 L (2024–2025) Endringer i skatteforvaltningsloven og skattebetalingsloven mv. punkt 4.2. Ved vedtakelsen av innkrevingsloven, ble endringene ved en feil reversert tilbake til ordlyden før 20. juni 2025. Departementet foreslår å rette opp dette.
Skattebetalingsloven § 10-11 om lønnstrekk til Svalbard slår fast at § 10-10 gjelder tilsvarende. Bestemmelsen i § 10-10 gir regler om forfall for forskuddstrekk, skattetrekk etter § 5-4 første ledd (kildeskatteordning), arbeidsgiveravgift og finansskatt på lønn. Det er bare reglene om forskuddstrekk og skattetrekk som er relevante for lønnstrekk til Svalbard. Departementet foreslår en presisering i henvisningen fra skattebetalingsloven § 10-11 til § 10-10 som klargjør dette.
Skattebetalingsloven § 12-1 første ledd slår fast at foreldelsesloven gjelder med de unntak som følger av bestemmelsens andre til femte ledd. Femte ledd er opphevet. Rett henvisning skal være andre til fjerde ledd. Departementet foreslår å rette opp dette.
Departementet viser til forslag til endringer i skattebetalingsloven § 5-13 b første ledd, § 10-11 og § 12-1 første ledd. Departementet foreslår at endringene trer i kraft straks.
Innkrevingsloven
Innkrevingsmyndigheten utøver særnamsmyndighet ved behandling av saker om utlegg. I slike saker vil flere bestemmelser i tvangsfullbyrdelsesloven gjelde for Innkrevingsmyndigheten. Hvilke bestemmelser som skal gjelde, fremgår av innkrevingsloven § 23 tredje ledd.
Innkrevingsloven § 23 tredje ledd viser i dag ikke til tvangsfullbyrdelsesloven § 7-26 andre ledd. I høringen av innkrevingsloven var innholdet i dagens § 7-26 andre ledd plassert i tvangsfullbyrdelsesloven § 7-27 første ledd andre punktum. I høringen var det lagt til grunn at bestemmelsen skulle gjelde for Innkrevingsmyndigheten. Etter høringen ble bestemmelsene i tvangsfullbyrdelsesloven omrokert uten at henvisningen i innkrevingsloven ble endret. Det var ikke tilsiktet å endre høringsforslaget. Departementet foreslår derfor en oppretting slik at det følger av innkrevingsloven § 23 tredje ledd at tvangsfullbyrdelsesloven § 7-26 andre ledd skal gjelde ved Innkrevingsmyndighetenes behandling av saker om utlegg.
Departementet foreslår også å endre henvisningen til tvangsfullbyrdelsesloven § 7-27, slik at innkrevingsloven § 23 tredje ledd bare viser til bestemmelsens første punktum. Andre punktum i tvangsfullbyrdelsesloven § 7-27 regulerer forholdet til saksøker. Innkrevingsmyndigheten ivaretar selv denne rollen for krav som den innkrever. Bestemmelsen er derfor ikke praktisk for Innkrevingsmyndigheten.
Departementet viser til forslag til endringer i innkrevingsloven § 23 tredje ledd. Departementet foreslår at endringene trer i kraft straks.
Barnehageloven
Barnehageloven § 7a tredje ledd
Barnehageloven § 7a tredje ledd bokstav b ble endret med virkning fra og med 19. juni 2026, jf. lov 19. juni 2026 nr. 59 (i kraft 19. juni 2026 iflg. res. 19 juni 2026 nr. 1137). Se Prop. 79. L (2025–2026) Endringer i opplæringslova og barnehageloven mv. (samleproposisjon).
Endringen innebar en utvidelse av unntaket fra kravet om at hver private barnehage skal være et selvstendig rettssubjekt for familiebarnehager. I stedet for at unntaket skal gjelde for barnehageeiere som alene, sammen med nærstående eller selskap i samme konsern eier familiebarnehager med til sammen færre enn ti barn, skulle unntaket gjelde der de eier familiebarnehager med til sammen inntil ti barn.
Ved lov 20. juni 2025 nr. 100 (i kraft 1. august 2026 iflg. res. 20 juni 2025 nr. 1100) ble begrepet «barnehageeiere» i barnehageloven § 7a tredje ledd erstattet med begrepet «eiere». Dette var en språklig endring for å presisere at bestemmelsen gjelder eiere av barnehager i selskapsrettslig forstand, se merknaden til § 7a i Prop. 138 L (2024–2025) Endringer i barnehageloven (styring og finansiering av barnehagesektoren).
Endringen i § 7a tredje ledd bokstav b ved lov 19. juni 2026 nr. 59 ble ved en inkurie overskrevet av lov 20. juni 2025 nr. 100 fra 1. august 2026. For at begge disse to lovvedtakene, jf. lov 20. juni 2025 nr. 100 og lov 19. juni 2026 nr. 59, skal bli en del av barnehageloven § 7a tredje ledd, foreslås det å endre bestemmelsen slik at det fremgår at unntaket fra kravet om selvstendig rettssubjekt for familiebarnehager skal gjelde for eiere som alene, sammen med nærstående eller selskap i samme konsern eier familiebarnehager med til sammen inntil ti barn.
Departementet viser til forslag til endring i barnehageloven § 7a tredje ledd bokstav b. Departementet foreslår at endringene trer i kraft straks.
Barnehageloven § 25 tredje ledd
Barnehageloven § 25 tredje ledd tilføyd ved lov 20. juni 2025 nr. 100 ble ved en inkurie overskrevet av nytt tredje ledd ved lov 19. juni 2026 nr. 59, begge i kraft 1. august 2026. Tredje ledd tilføyd ved lov 19. juni 2026 nr. 59 har følgende ordlyd: «Klager på enkeltvedtak om godkjenning av yrkeskvalifikasjoner fra utlandet kan behandles av klagenemnd etter reglene i § 24 fjerde ledd.» Det overskrevne tredje leddet tilføyd ved lov 20. juni 2025 nr. 100 hadde følgende ordlyd: «Kommunen kan gi forskrift om pedagogisk bemanning og annen relevant kompetanse utover det departementet har fastsatt i forskrift etter andre ledd.»
For at begge disse to lovvedtakene, jf. lov 20. juni 2025 nr. 100 og lov 19. juni 2026 nr. 59, skal bli en del av barnehageloven § 25 foreslås det å ta inn et nytt tredje ledd med følgende ordlyd: «Kommunen kan gi forskrift om pedagogisk bemanning og annen relevant kompetanse utover det departementet har fastsatt i forskrift etter andre ledd.» Videre foreslås det at nåværende tredje ledd blir nytt fjerde ledd.
Departementet viser til forslag til endring i barnehageloven § 25 tredje ledd og til nytt fjerde ledd. Departementet foreslår at endringene trer i kraft straks.

Del III
Omtalesaker
Skattemessig innbetalt kapital
Dagens regler om skattemessig innbetalt kapital er ressurskrevende og åpner for uønsket skatteplanlegging. Departementet arbeider derfor med forbedringer i regelverket.
Utgangspunktet etter gjeldende rett er at kapitalen som er skutt inn i selskapet, skal kunne tas ut uten at det utløser utbytte- eller gevinstskatt.
Et hovedproblem med reglene er at skatteposisjonen innbetalt kapital videreføres når en aksje overdras, uavhengig av hvor mye den nye aksjonæren har betalt for aksjen (inngangsverdien). Finansdepartementet sendte 15. oktober 2025 på høring forslag til endringer i reglene om skattemessig innbetalt kapital med frist 15. januar 2026. For å belyse saken best mulig og for å få et bedre kunnskapsgrunnlag, ble det skissert to likestilte løsningsforslag:
Alternativ 1: Skattefrihet for tidligere innbetalt kapital på aksjen (som etter dagens regler), men skattefriheten begrenses oppad til aksjonærens inngangsverdi på aksjen.
Alternativ 2: Skattefrihet inntil aksjonærens inngangsverdi på aksjen, uavhengig av hva som tidligere er innbetalt på aksjen.
Enkelte andre mulige regelverkstiltak ble også omtalt i høringsnotatet, uten at det ble foreslått lovendringer.
Høringen har vist at det er bred støtte for å endre dagens regler, men det er ulik oppfatning blant høringsinstansene om hvilket løsningsforslag som er best. Skattekommisjonen (NOU 2026: 9 Veien mot et bedre og mer forutsigbart skattesystem) støtter at reglene om innbetalt kapital endres, men tar ikke stilling til hvilket alternativ den foretrekker.
Forslag til endringer i reglene om skattemessig innbetalt kapital er fortsatt til vurdering i departementet. Det foreslås derfor ikke endringer med virkning fra 1. januar 2027, slik det ble lagt opp til i høringsnotatet. Det presiseres at den skatterettslige omgåelsesregelen kan anvendes ved skattemotiverte tilpasninger til reglene, jf. også Borgarting lagmannsretts dom 24. november 2025 (LB-2024-93254), som nå er rettskraftig.

Prisrådet for havbruk – oppfølging av Stortingets anmodning nr. 883 (2025–2026)
Innledning og bakgrunn
I Norge er det lang tradisjon for at verdier som er skapt ved bruk av våre felles naturressurser, skal komme fellesskapet til gode. Grunnrenteskatten på havbruk ble innført med virkning fra 2023.
Normpriser for salgsinntekter er hovedregelen i grunnrenteskattene. Formålet med normpriser er å unngå overskuddsflytting samt administrativ forenkling. Den høye skattesatsen for grunnrenteinntekter gir insentiver til å sette kunstig lave priser mellom selskap i interessefellesskap slik at overskudd flyttes ut av grunnrenteskatteregimet.
Normpriser har vært en integrert del av grunnrenteskattene siden særskatten på petroleumsvirksomhet ble innført i 1975. Bakgrunnen var at en vesentlig del av oljesalget skjer mellom integrerte selskaper. I Ot.prp. nr. 26 (1974–75) Om lov om skattlegging av undersjøiske petroleumsforekomster m.v. punkt 4.1 uttalte departementet:
«Innføringen av et normprissystem innebærer som nevnt store administrative fordeler. Spesielt gjelder dette ved skatteligningen, dels fordi ligningsmyndighetene derved unngår den nesten umulige oppgave det ville ha vært å kontrollere om det ved hvert enkelt salg foreligger et interessefellesskap og om prisen er påvirket av et sådant interessefellesskap, og dels fordi de, ved beregningen av bruttoinntekten kan legge til grunn verdier som er fastsatt av myndigheter med særlig kompetanse på dette vanskelige og spesielle område.»
Det ble foreslått hjemmel for administrativ fastsetting av verdier for petroleum, som skulle tilsvare de priser som kunne vært oppnådd ved salg mellom uavhengige parter. Myndigheten til å fastsette normpriser er delegert til Petroleumsprisrådet.
Også i grunnrenteskattene på vann- og vindkraft er normpriser hovedregelen. Kraftproduksjonen selges på kraftbørsen, og normprisen fastsettes til spotmarkedsprisen på kraftbørsen Nord Pool.
En utfordring i grunnrenteskatten på havbruk, er at det er få transaksjoner mellom uavhengige parter på skatteavregningspunktet (ved merdkanten). Salg til uavhengige parter skjer normalt på et senere tidspunkt i verdikjeden, tidligst etter fisken er slaktet, veid og kvalitetsvurdert. Dette innebærer at markedsverdien ved merdkanten i stor grad må beregnes ved at verdien av aktiviteter som tilfører fisken verdi etter at den er tatt opp av merden, trekkes fra salgsprisen. Det gjør fastsettingen av en riktig markedsverdi krevende.
Fra 1. juli 2024 har et prisråd for havbruk kunnet sette normpriser for laks, ørret og regnbueørret, med bindende virkning for grunnrenteskattepliktige og skattemyndighetene.[footnoteRef:18] Normprisene skal svare til markedsverdien av fisken i det den tas opp av sjøen (på merdkanten). [18: Som en overgangsordning satt selskapene markedsverdien av fisken ved merdkanten selv frem til 1. juli 2024.] 

Begrunnelsen for et prisråd er at bindende normpriser legger til rette for en riktig fastsatt grunnrenteskatt samtidig som administrative kostnader holdes nede både for selskapene og skattemyndighetene. Det gir også større forutsigbarhet for selskapene. Endelig fastsatte normpriser legges til grunn ved fastsettingen av brutto inntekt i grunnrenteskatten uten ytterligere kontroll.
Ved behandling av Dokument 8:185 S (2025–2026) anmodet Stortinget den 5. juni 2026 om følgende, se Innst. 337 S (2025–2026) vedtak nr. 883:
«Stortinget ber regjeringen legge frem forslag om å avvikle ordningen med normpris og Prisrådet for havbruk (normprisrådet) med virkning fra og med inntektsåret 2027.»
Anmodningen angir ikke hvordan inntektsfastsettingen i grunnrenteskatten skal være etter avvikling av Prisrådet for havbruk. Finanskomiteen understreket ved behandlingen av forslaget at det er en viktig egenskap i skattesystemet i Norge at verdier skapt fra våre felles naturressurser kommer fellesskapet til gode.[footnoteRef:19] [19: Innst. 377 S (2025–2026).] 

Riktig prising av inntekter og kostnader er en forutsetning for at grunnrenten som oppstår i sjøfasen, kommer til beskatning. Samtidig bør ikke inntektsfastsettingen gi unødig høye administrative kostnader for de skattepliktige og skattemyndighetene. Departementet kartlegger nå alternativer til prisrådet som kan ivareta disse hensynene. Mulige alternativer omtales i punkt 17.4. Departementet understreker at det er behov for videre utredning, og at tiltak må sendes på høring før regjeringen kan legge frem forslag for Stortinget. For å unngå at grunnrenteskatten uthules, etterlevelseskostnadene øker og forutsigbarheten avtar, mener regjeringen det er nødvendig at prisrådet videreføres for inntektsåret 2027. Regjeringen tar sikte på å sende et forslag på høring våren 2027 slik at en nærmere vurdering og forslag kan legges frem i statsbudsjettet for 2028.
Nærmere om havbruksnæringen
Havbruksnæringen er en relativt konsentrert bransje. De fem største konsernselskapene står i dag for over 60 pst. av samlet tillatelseskapasitet[footnoteRef:20], se figur 17.1. Mange havbruksselskap er børsnoterte med et stort innslag av utenlandske eiere. [20: Tillatelseskapasitet angir hvor mye levende fisk innehaveren av en akvakulturtillatelse til enhver tid kan ha i sjøen, målt som maksimalt tillatt biomasse (MTB) i tonn.] 

Anslått fordeling av samlet maksimal tillatt biomasse på konsernnivå
Kilde: Akvakulturregisteret per september 2026.
De fleste store havbruksselskapene er organisert som konsern med integrerte verdikjeder. Mange dekker hele verdikjeden, fra rogn og settefisk til matfiskproduksjon i sjø, slakting, foredling, logistikk og salg, se illustrasjon i figur 17.2.

Illustrasjon av verdikjeden i havbruk
Kilde: Finansdepartementet.
Mange havbruksselskaper har skilt ut deler av virksomheten i egne selskaper, se et eksempel i figur 17.3. Selskapet som eier oppdrettstillatelsen og fisken i merd (biomassen), er grunnrenteskattepliktig. I slike tilfeller vil det grunnrenteskattepliktige selskapet kjøpe varer og tjenester fra andre selskaper i konsernet for å drive virksomheten i sjøfasen. 
Videre er det vanlig at havbruksselskaper selger den ferdig produserte fisken til kunden, typisk en eksportør, etter slakt. Brønnbåttjenester, slakteritjenester og eventuelt andre tjenester som er nødvendig for å levere varen, kjøpes inn fra selskaper i samme konsern. Noen havbrukskonsern forestår også salg og eksport selv.

Eksempel på helintegrert havbrukskonsern med virksomheten utskilt i egne selskaper
Kilde: Finansdepartementet.
Fiskeridirektoratet publiserer hvert år en lønnsomhetsundersøkelse for produksjon av laks og regnbueørret, som blant annet viser utviklingen i lønnsomheten i settefisk- og matfiskproduksjonen.[footnoteRef:21] Undersøkelsen dekker ikke aktivitet etter sjøfasen. De senere årene har det vært lavere lønnsomhet i den grunnrenteskattepliktige delen av produksjonen (matfisk), mens lønnsomheten har økt i settefiskproduksjonen (innsatsfaktor). Lønnsomhet, målt ved driftsmargin, i settefiskproduksjonen var i 2023 og 2024 nesten dobbelt så høy som gjennomsnittet for tiårsperioden før, mens driftsmarginen i matfiskproduksjonen i sjø har falt betydelig etter at grunnrenteskatten ble innført i 2023, se figur 17.4. I Fiskeridirektoratets rapport pekes det blant annet på økte kostnader i matfiskproduksjonen som følge av endringer i selskapsstruktur fra 2022 til 2023. [21: https://www.fiskeridir.no/statistikk-tall-og-analyse/data-og-statistikk-om-akvakultur/statistiske-publikasjon-innen-akvakultur ] 

Utvikling i driftsmargin1 i settefisk- og matfiskproduksjon. Prosent
1 Driftsmarginen er beregnet som driftsresultat delt på driftsinntekter.
Kilde: Fiskeridirektoratet.
Inntektsfastsetting i grunnrenteskatten på havbruk
Rammer for inntektsfastsettingen
Grunnrenten i havbruk skyldes dels at det er et begrenset antall tillatelser til produksjon av fisk i sjø, og dels den naturlige begrensningen i tilgangen til friskt sjøvann i et beskyttet kystområde. Fordi det er aktiviteten i sjøen som gir opphav til grunnrente, er grunnrenteskatten på havbruk avgrenset til sjøfasen. Skatteavregningspunktet, punktet for beregningen av bruttoinntekten i grunnrenteskatten, er derfor ved merdkanten.
Grunnrenteinntekt skattlegges med en samlet effektiv skattesats på 47 pst. (22 pst. skatt på alminnelig inntekt og 25 pst. effektiv grunnrenteskattesats). Høyere skattesats for grunnrenteinntekt gir insentiver til å flytte overskudd fra grunnrentevirksomhet til virksomhet som bare står overfor ordinær selskapsskatt.
Riktig avgrensning av skattegrunnlaget forutsetter at hver transaksjon i verdikjeden verdsettes til markedsverdi. Settes prisen på innsatsfaktorer for høyt, eller verdien av fisken ved merdkanten for lavt, flyttes overskudd fra grunnrenteskattepliktig virksomhet til konsernselskaper som bare ilegges ordinær selskapsskatt.
Prinsipielt kan markedsverdien av fisk på merdkanten fastsettes ved å legge til grunn en pris som er avtalt mellom uavhengige parter, forutsatt at relevante omstendigheter er sammenlignbare. En utfordring i grunnrenteskatten på havbruk er imidlertid at det er få salg av fisk mellom uavhengige parter på merdkanten. I praksis må derfor markedsprisen for fisken på merdkanten bestemmes ved å ta utgangspunkt i salg av fisk til uavhengig part etter merdkanten, med fratrekk for verdiøkning på fisken som stammer fra aktiviteter fra merdkanten til det eksterne salgspunktet.
Prinsippet om at fiskens salgsverdi skal svare til markedsverdien på merdkanten, gjelder både ved prisrådets fastsetting av normpriser og når selskapene fastsetter markedsverdien på fisken selv, jf. skatteloven § 19-5 første ledd bokstav a. Det betyr at også i tilfeller hvor selskapet tar utgangspunkt i fakturert pris til uavhengig part, må det gjøres justeringer for å komme frem til en markedspris ved merdkanten.
Aktiviteter etter merdkant kan utføres av en uavhengig part, den grunnrenteskattepliktige eller av en part i interessefellesskap. Justeringene for å komme frem til markedspris ved merdkanten vil tilsvare prisene betalt for tjenestene. I henhold til skatteloven § 13-1 skal transaksjoner mellom parter i interessefellesskap prises som om interessefellesskapet ikke forelå (armlengdeprinsippet). Der det grunnrenteskattepliktige selskapet selv utfører aktiviteten, skal verdien av denne bestemmes ved tilsvarende vurderinger som gjelder ved fastsetting etter skatteloven § 13-1 og OECDs retningslinjer for internprising.[footnoteRef:22] [22: Prop. 78 LS (2022–2023) Grunnrenteskatt på havbruk punkt 5.6.1 a.] 

Det kan være krevende å fastslå hva som er armlengdes pris i det enkelte tilfellet. Ved en tilbakeregning fra fakturert pris til merdkanten, vil det som regel være en rekke aktiviteter som må verdsettes etter internprisingsreglene (se figurene 17.2 og 17.3), og hvor verdien må bestemmes innenfor et intervall av akseptable verdier. Dette er omtalt nærmere i boks 17.1. Slike beregninger forutsetter skjønn og blir mer krevende jo lengre ut i verdikjeden det eksterne salget skjer. Kontroll av de skattepliktiges prissetting er ressurs- og tidkrevende både for selskapene og for skattemyndighetene.
Skattepliktige som har konserninterne transaksjoner, kan ha plikt til å utarbeide dokumentasjon som gir skattemyndighetene grunnlag for å vurdere om priser og vilkår i transaksjoner og mellomværende med nærstående selskaper samsvarer med priser og vilkår inngått mellom uavhengige parter (internprisingsdokumentasjon). For hver transaksjon med nærstående part, skal dokumentasjonen blant annet inneholde redegjørelse for hva som er partenes bidrag til transaksjonen, hvilken prisingsmetode som er anvendt for å fastslå prisen og sammenligningsgrunnlaget som er brukt for å fastsette prisen.
Prisrådet for havbruk og fastsetting av normpriser
Prisrådet for havbruk kan fastsette bindende skatteavregningspriser (normpriser) til bruk ved skattefastsettingen. Prisrådet er uavhengig og kan ikke instrueres, verken generelt eller i enkeltsaker. Prisrådet har satt normpriser siden 1. juli 2024.
Prisrådet har åtte medlemmer og to varamedlemmer. De har kompetanse innenfor blant annet skatt, ressursøkonomi, internprising, konkurranserett og markedet for laks. Prisrådet bistås av et sekretariat som er underlagt prisrådets instruksjon. Sekretariatet er plassert i Fiskeridirektoratet i Bergen.
De grunnrenteskattepliktige selskapene rapporterer månedlig opplysninger om salg av fisk til prisrådet, herunder pris, solgt volum, kvalitet, vektklasser, geografisk beliggenhet og verdiøkning fra aktiviteter frem til levering. De mindre aktørene har færre salg i løpet av et år, og rapporterer dermed færre prisoppgaver til prisrådet. Næringen er dominert av noen få aktører som normalt vil ha mange salg fordelt på ulike kvaliteter mv.
Flere selskaper har i dialog med prisrådet pekt på at rapporteringen har vært tidkrevende. For å lette rapporteringsbyrden har prisrådet derfor utviklet en løsning for automatisk innrapportering. Løsningen er tatt i bruk av ti grunnrenteskattepliktige selskaper.[footnoteRef:23] Enkelte andre har imidlertid opplyst til prisrådet at de har avventet en avklaring om prisrådets fremtid før de gjør de nødvendige systemtilpasningene. [23: Mowi, som er det største oppdrettsselskapet, har uttalt at det har utviklet en egen løsning for forenklet rapportering.] 

Prisrådet fastsetter normpriser som skal svare til hva fisken ved merdkanten kunne vært omsatt for mellom uavhengige parter i et fritt marked. Retningslinjer for prisrådets skjønn er fastsatt i Finansdepartementets samleforskrift til skatteloven (FSFIN). For å komme frem til markedspris ved merdkanten, tar prisrådet utgangspunkt i oppnådde priser og justerer for verdiøkning ved aktiviteter etter merdkant, som brønnbåttransport, slakting mv. Prisrådet setter først foreløpige normpriser, som de grunnrenteskattepliktige kan uttale seg om skriftlig eller i møter med prisrådet. Deretter fastsetter prisrådet endelige priser.
Normprisene settes som hovedregel for én uke. Ifølge prisrådets vedtak av 26. juni 2026 beregnes normprisene i utgangspunktet som et gjennomsnitt av innrapporterte salgspriser mellom uavhengige parter. Ved fastsetting av normpriser skilles det mellom ulike kvaliteter og vektklasser. Prisrådet har de siste kvartalene satt priser på alle vektklasser av superior laks og regnbueørret solgt i spotmarkedet. Prisrådet anslår at disse prisene omfatter i underkant av 70 pst. av produksjonen av laks og regnbueørret. For annen produksjon, der hoveddelen er salg på fastpriskontrakter, må de grunnrenteskattepliktige selv beregne markedsverdien ved merdkanten.
Prisrådet har over tid observert forskjeller i nettopriser for fisk solgt mellom uavhengige parter og parter i konsern. Prisrådets data for 2025 og første kvartal 2026 viser at priser rapportert av selskap i integrerte konsern var mer enn 5 kroner lavere per kilo enn normprisene.
Normprisene er bindende både for de grunnrenteskattepliktige selskapene og skattemyndighetene. Selskapene har imidlertid anledning til å klage på vedtaket. Klagene behandles av Fiskeridirektoratets klagesaksenhet, som ikke kan instrueres når den behandler klager på prisrådets vedtak. Etter klagebehandling kan de grunnrenteskattepliktige eventuelt få saken prøvd for domstolene.
Normpriser innebærer at grunnrenteskattepliktige ikke selv skal beregne markedsverdien ved merdkanten. Ettersom normprisene er bindende, vil heller ikke Skatteetaten kontrollere markedsverdien av fisken ved merdkanten. Normprisene reduserer dermed behovet for å vurdere hva som er riktig pris, som holder administrative kostnader nede, både for de skattepliktige og for Skatteetaten. Normpriser gir større forutsigbarhet for de grunnrenteskattepliktige fordi de kan legges til grunn for bruttoinntekten uten at de tas opp til endring av Skatteetaten senere. 
Skatteetatens kontroll av egenfastsettingen
Skatteetaten kan kontrollere de grunnrenteskattepliktiges egenfastsetting, herunder den anvendte markedsverdien på merdkanten. Skatteetatens kontrollarbeid er risikobasert. Grunnlaget for utplukk til nærmere oppfølging er en risikoanalyse som bygger på opplysninger i skattemeldingen, offentlig tilgjengelig informasjon og eventuelle tilleggsopplysninger gitt i vedlegg til skattemeldingen, og omfatter både maskinelle og manuelle vurderinger. Ressurshensyn har også betydning for hvor mange saker som blir tatt ut til kontroll. Skatteetatens ressurser er begrenset, og alle forhold blir ikke kontrollert.
For skattepliktige som velges ut til videre oppfølging, gjennomføres kontrollen ved innhenting av tilleggsopplysninger. Skatteetaten kan kreve alle opplysninger som kan ha betydning for skatteplikten. For konsern der virksomheten er delt i flere beslektede selskap, er det særlig internprisingsdokumentasjon etter skatteforvaltningsloven § 8-11 som er relevant. I slike saker vil det imidlertid ofte være behov for omfattende dialog og opplysninger i tillegg til internprisingsdokumentasjonen.
Skatteetatens trinn i en kontrollsak er illustrert i figur 17.5.

Illustrasjon aav trinnene i Skatteetatens kontrollarbeid
Kilde: Skatteetaten.
Frist for skattemyndighetene til å ta opp egenfastsettingen til endring er fem år etter utgangen av skattleggingsperioden. Siden saker som involverer internprisingsspørsmål er ressurskrevende for de skattepliktige og for Skatteetaten, vil det i mange tilfeller ta lang tid før de avsluttes. Ved nemnds- og domstolsbehandlingen av de mer komplekse internprisingssakene er det ikke uvanlig at sakene strekker seg over mange år.
Vurdering etter armlengdeprinsippet
Vurderinger etter armlengdeprinsippet er komplekse og krever betydelige administrative ressurser. Laks og regnbueørret selges sjelden til uavhengige på merdkanten. Det lar seg derfor ikke gjøre å etablere et armlengdeintervall av sammenlignbare salgspriser ved merdkanten som kan brukes direkte ved fastsettelsen av brutto salgsinntekt. I stedet må skatteavregningsprisene beregnes med utgangspunkt i salgspriser til uavhengig kjøper justert for aktiviteter etter merdkant som har påvirket salgsprisen. Verdien av de etterfølgende aktivitetene skal fastsettes i samsvar med armlengdeprinsippet, tilsvarende som for ordinære konserninterne transaksjoner. Det er særlig i dette tilpasningsrommet at risikoen for feil oppstår, blant annet ved at det foretas uberettigede eller for omfattende justeringer.
Normprisen vil over tid ligge nær gjennomsnittet av markedsverdien av fisken ved merdkanten. Forenklet kan dette illustreres i figur 17.6. Ved selskapenes egenfastsettelse vil høyere skatteprosent i sjøfasen, gi insentiv til tilpasninger som resulterer i en lav skatteavregningspris ved merdkanten.

Illustrasjon av intervallet ved egenfastsetting av skatteavregningspriser (de blå punktene illustrerer markedsverdi tilbakeregnet til merdkant)
Kilde: Finansdepartementet.
Rammeslutt
Til nå har Skatteetaten gjennomført kontroller av både de grunnrenteskattepliktiges verdsetting av fisk på merdkanten og konserninterne transaksjoner i sjøfasen. Etatens prioritering av kontroll har hatt som forutsetning at Prisrådet for havbruk setter bindende normpriser for en stadig større del av salgsvolumet.
Skatteetatens erfaring med kontroller så langt viser at mange større havbrukskonsern har organisert virksomheten i sjøfasen slik at de fleste nødvendige innsatsfaktorer leveres til det grunnrenteskattepliktige selskapet fra beslektede selskaper. Dette innebærer at et driftsselskap utfører aktiviteten i sjøfasen og eier driftsmidlene, og at det grunnrenteskattepliktige selskapet, som eier oppdrettstillatelsen og selve fisken (biomassen), betaler for dette. Omfanget av internprisingsspørsmål er derfor stort, og kontrollarbeidet er ressurs- og tidkrevende.
Skatteetatens kontroller av markedsverdi på merdkant har avdekket stor risiko for overskuddsflytting på grunn av interessefellesskap når prisene er fastsatt av skattepliktige selv. Skatteetatens gjennomganger viser at de fleste grunnrenteskattepliktige regner seg tilbake til salgspris på merdkanten fra fakturert pris til ekstern kunde, fratrukket verdiøkning fra aktiviteter etter merdkant, inkludert en antatt armlengdes fortjeneste. Typiske fratrekk er brønnbåt, transport, slakting samt salg og distribusjon. Noen grunnrenteskattepliktige har brukt indekspriser som utgangspunkt for å fastsette en markedsverdi på merdkanten. Også slike priser gjelder salg på et senere punkt i verdikjeden og må tilbakeregnes til markedsverdi på merdkanten.
Skatteetaten erfarer at det er nødvendig å kontrollere både internprisingen for aktiviteter etter merdkanten, og om aktivitetene har ført til økt verdi etter merdkanten. I noen tilfeller involverer transaksjonene immaterielle verdier, noe som kompliserer kontrollarbeidet ytterligere.
Alternativer for inntektsfastsettelsen
Innledning
Som oppfølging av Stortingets anmodning fra juni 2026 er departementet i gang med å vurdere ulike tiltak, som hver for seg eller sammen kan ivareta målet om riktig fastsatt grunnrenteskatt og lave administrative kostnader. Departementet vurderer tiltak langs to hovedspor:
1)	at prisrådet avvikles og de grunnrenteskattepliktige selv fastsetter markedsverdien ved merdkanten (punkt 17.4.2)
2)	at det fortsatt settes bindende skatteavregningspriser, men med justeringer fra dagens modell (punkt 17.4.3).
Flere av tiltakene bør ses i sammenheng, og kan supplere hverandre.
De grunnrenteskattepliktige setter markedsverdien på merdkanten
Lovens utgangspunkt i dag er at de grunnrenteskattepliktige selskapene fastsetter brutto inntekt fra salg av laks, ørret og regnbueørret selv, med mindre Prisrådet for havbruk har fastsatt bindende normpriser. Både for egenfastsetting og bindende normpriser gjelder prinsippet om at fisken skal verdsettes til markedsverdien ved merdkanten. Dersom prisrådet avvikles uten ytterligere tiltak, vil de grunnrenteskattepliktige selv måtte fastsette markedsverdien ved merdkanten.
Det er som nevnt en utfordring ved fastsetting og kontroll av markedsverdi på merdkanten at det er få faktiske transaksjoner mellom uavhengige på merdkanten og at det ved tilbakeregningen til markedsverdi på merdkant er en rekke etterfølgende aktiviteter som må verdsettes etter armlengdeprinsippet. Det er om lag 100 grunnrenteskattepliktige selskaper, og hvert selskap kan ha mange salg av fisk.
Skatteetatens kontroll av egenfastsatte markedspriser på merdkanten kan forenkles dersom etaten får tilgang til sammenlignbare markedspriser. Utvidet rapporteringsplikt for de grunnrenteskattepliktige vil gi Skatteetaten et systematisk datagrunnlag for slike sammenligninger.
En tilsvarende opplysningsplikt finnes i petroleumsbeskatningen. Petroleumsselskapene har en særskilt plikt til å gi opplysninger om avtale- og salgsvilkår for særskattepliktig realisasjon av naturgass etter skatteforvaltningsloven § 8-10. Opplysningsplikten har sammenheng med at Skatteetaten skal kontrollere at prisene ved salg av naturgass mellom nærstående er i samsvar med markedsprisen, jf. skatteloven § 13-1. Et godt datagrunnlag for sammenlignbare priser forenkler kontrollarbeidet og gir Skatteetaten bedre grunnlag ved kontroll av petroleumsselskapenes gassalg. Skatteetaten må vurdere om salgsprisene for gass er i overenstemmelse med armlengdeprinsippet, og om vilkårene for eventuell skjønnsadgang er oppfylt. Internprisingssakene på gass er både ressurs- og tidkrevende.
Departementet vil vurdere nærmere om en tilsvarende opplysningsplikt kan være hensiktsmessig i grunnrenteskatten på havbruk. Trolig vil en slik utvidet opplysningsplikt omfatte mange av de samme opplysningene som i dag rapporteres til prisrådet. Det vil være behov for ny lovhjemmel for opplysningsplikten, og forslaget må sendes på høring.
Et administrativt forenklende tiltak som departementet vil vurdere nærmere, er særregler for inntektsfastsettingen i grunnrenteskatten som ikke er normpriser fastsatt av et prisråd. Dette kunne være en ordning hvor selskapene setter prisen selv, men innenfor nærmere angitte og lovfestede rammer. Dette kan forenkle kontrollarbeidet til Skatteetaten, samtidig som det ville være forenklende for de skattepliktige.
Man kan også se for seg lovfestede standardiserte justeringer for kostnadstyper eller kostnadsnivå ved tilbakeregning til merdkanten. Standardiserte justeringer vil gjøre fastsettingen mer ensartet og forenkle kontrollen, men forutsetter at særlig satsene vurderes og oppdateres jevnlig og at de i rimelig grad gjenspeiler selskapenes kostnader.
Et mulig tiltak kan også være å endre skatteavregningstidspunktet, slik at bruttoinntekten fastsettes til salgsinntekt etter merdkant, for eksempel etter slakt. Skatteavregningspunktet er skjæringspunktet for grunnrenteskatten og er avgjørende for beregningen av grunnrenteinntekten. Skatteavregningspunktet er bestemmende for hvilke inntekter og kostnader som skal inkluderes i den grunnrenteskattepliktige virksomheten.[footnoteRef:24] [24: Se NOU 2019: 18 Skattlegging av havbruksvirksomhet punkt 7.2.5. ] 

Ved merdkanten omsettes fisken sjelden mellom uavhengige parter. Et avregningspunkt etter slakt ligger nærmere leddet der salg til uavhengig part finner sted. Dette kan være administrativt forenklende for fastsettingen av grunnrenteskattepliktig salgsinntekt, fordi det reduserer behovet for tilbakeregning til markedsverdien på skatteavregningspunktet. Fradrag i grunnrenteinntekten for tjenester som er kjøpt fra andre selskap i konsernet, må imidlertid prises riktig, og det vil fortsatt være behov for kontroll av internprising i slike transaksjoner.
Salg skjer imidlertid også lenger ute i verdikjeden, blant annet av bearbeidede produkter og gjennom konserninterne salgsselskap. For disse salgene vil det fortsatt være behov for å regne seg tilbake til markedsverdien etter slakt.
Et senere skatteavregningspunkt reiser samtidig et prinsipielt spørsmål. Grunnrenteskatten vil da omfatte inntekter og kostnader fra ledd som ligger etter sjøfasen og utenfor den delen av verdikjeden der grunnrenten oppstår. Ved en flytting av skatteavregningspunkt vil også nye aktører kunne bli grunnrenteskattepliktige.
Bindende normpriser med justeringer i dagens prisrådsmodell
Det er flere fordeler med å videreføre et system med normpriser. Bindende normpriser fjerner muligheten til å påvirke grunnrenteinntekten gjennom selskapenes prisfastsetting av fisken ved merdkanten. Administrative kostnader holdes lave når både selskapene og skattemyndighetene kan legge normpriser til grunn uten videre kontroll. Det reduserer selskapenes behov for dokumentasjon av internpriser og fremskaffelse av kontrollopplysninger. Et prisråd med løpende prisfastsetting har også gjennom innrapporterte salgspriser tilgang til markedsdata som den enkelte skattepliktige ikke selv kan fremskaffe. Normpriser gir likebehandling av ulike aktører, og bindende priser gir forutberegnelighet. Et alternativ kan være at systemet med bindende normpriser videreføres, men forenkles for å imøtekomme noe av kritikken mot ordningen.
Deler av kritikken mot dagens ordning retter seg mot den administrative byrden ved rapportering til prisrådet. Administrasjon av en grunnrenteskatt medfører nødvendigvis kostnader både for selskapene og for skattemyndighetene. Det er likevel et mål at kostnadene ved å etterleve regelverket skal være så lave som mulig. Rapporteringsløsningen til prisrådet er derfor nå automatisert, slik at opplysningene kan overføres direkte fra de skattepliktiges systemer. Den administrative byrden kan reduseres ytterligere. Rapporteringsplikten kan avgrenses, slik at de minste aktørene unntas rapportering. Videre kan rapporteringsskjemaet forenkles, og en kan redusere rapporteringsfrekvensen. Noen forenklingstiltak vil redusere byrden for de skattepliktige, men samtidig svekke datagrunnlaget for prisfastsettelsen. Slike hensyn må veies opp mot hverandre.
Den andre delen av kritikken gjelder at normprisene ikke treffer «de faktiske inntektene». Ved salg mellom parter i interessefellesskap foreligger det ingen uavhengig pris. Et alternativ kan derfor være å videreføre prisrådet i en avgrenset form, der normpriser bare legges til grunn ved salg av fisk mellom parter i interessefellesskap. Ved eksterne salg kan oppnådd pris benyttes, justert for verdiøkning fra aktiviteter etter merdkanten. Rapporteringsplikten vil da måtte beholdes for alle skattepliktige (ev. over en terskelverdi), slik at prisrådet har et godt grunnlag for prisfastsettelse. Et slikt system forutsetter en klar grense for hvor i verdikjeden et salg må finne sted for å regnes som salg til uavhengig part. Et nærliggende skjæringspunkt er umiddelbart etter slakt. Fisk som selges til uavhengig part senere i verdikjeden, behandles som internt salg, og normprisen anvendes for å fastsette grunnrenteinntekten.
Et annet alternativ er at normprisene ikke fastsettes av et råd, men knyttes til en indekspris. I høringen om grunnrenteskatt på havbruk høsten 2022 foreslo departementet at grunnrenteinntekten skulle fastsettes ved normpriser basert på Nasdaq prisindeks for laks.[footnoteRef:25] Dette var i tråd med forslaget til Havbruksskatteutvalget (NOU 2019: 18 Skattlegging av havbruksvirksomhet). Forslaget har fellestrekk med grunnrenteskattene for vann- og landbasert vindkraft, der spotmarkedsprisen på Nord Pool fungerer som normpris i inntektsfastsettingen. [25: https://www.regjeringen.no/no/dokumenter/horing-grunnrenteskatt-pa-havbruk/id2929159/] 

Forslaget om normpris basert på Nasdaq møtte sterk kritikk fra næringen. Det ble blant annet hevdet at indeksprisene ikke ville tilsvare reelle priser og at det ville hindre langsiktige kontrakter. Det er også en utfordring at indeksene gir mindre opplysninger om ulike kvaliteter/vektklasser/geografi, samt at det er frivillig for selskapene å rapportere. Videre gir ikke dagens indekser opplysninger om regnbueørret. Det må vurderes nærmere om en prisindeks kan fungere tilfredsstillende som normpris.
Oppsummering og videre arbeid
Formålet med grunnrenteskatt er at verdier som er skapt ved bruk av våre felles naturressurser, skal komme fellesskapet til gode. For at en grunnrenteskatt skal virke godt må den treffe grunnrenten rimelig presist. Formålet med normpriser fastsatt av et prisråd er å legge til rette for en riktig fastsatt grunnrenteskatt samtidig som de administrative kostnadene for selskapene og skattemyndighetene holdes lave. Det gir også større forutsigbarhet for selskapene. Normpriser legges bindende til grunn ved fastsettingen av brutto inntekt i grunnrenteskatten. Dermed reduseres behovet for omfattende dokumentasjon av internpriser. Samtidig reduseres omfanget av ressurskrevende endringssaker og eventuelle klage- eller rettssaker om skattefastsettingen i enkeltsaker.
Avvikling av prisrådet vil øke de administrative kostnadene for selskapene og Skatteetaten. Fastsettelse av internpriser forutsetter at skattepliktige gjennomfører omfattende økonomiske analyser og at disse analysene dokumenteres årlig. Videre kan saker om armlengdes internprising ta flere år før endelig vedtak eller dom foreligger.
Erfaring fra grunnrenteskatt på havbruk tilsier at det er behov for omfattende kontroll av transaksjoner mellom parter i interessefellesskap. Etter departementets vurdering vil det være en tilnærmet umulig administrativ oppgave å kontrollere alle relevante transaksjoner ved salg av fisk. Departementet anser det derfor som sannsynlig at avvikling av prisrådet vil medføre reduserte inntekter fra grunnrenteskatten. Prisrådets data viser at priser på merdkanten rapportert av selskap i integrerte konsern, i gjennomsnitt ligger vesentlig under normprisen, se punkt 17.3.2. Dersom disse prisene beregningsteknisk legges til grunn, kan en avvikling av prisrådet anslås å redusere inntektene fra grunnrenteskatten med i størrelsesorden 1,2 mrd. kroner for 2027. Det er usikkert hvor mye av dette Skatteetaten ville kunne hente inn gjennom ordinær kontroll. Videre vil det ta flere år før kontrollsaker fullføres og eventuelt fører til økt innbetalt skatt.
Det er krevende å utforme et regelverk som legger til rette for at skattefastsettingen gir riktig grunnrenteskatt samtidig som de administrative kostnadene for selskapene og skattemyndighetene holdes nede. Dette er spørsmål som departementet vil vurdere videre før saken kan sendes på høring. For å unngå at grunnrenteskatten uthules, etterlevelseskostnadene øker og forutsigbarheten avtar, mener regjeringen det er nødvendig at prisrådet videreføres for inntektsåret 2027.
Regjeringen tar sikte på å sende et forslag på høring våren 2027 slik at en nærmere vurdering og forslag kan legges frem i statsbudsjettet for 2028.

Merverdiavgift ved donering av næringsmidler – oppfølging av Stortingets anmodning nr. 772 (2024–2025)
Ved behandlingen av Prop. 130 L (2024–2025) Lov om forebygging og reduksjon av matsvinn (matsvinnloven) anmodet Stortinget den 20. juni 2025 om følgende, se Innst. 373 L (2024–2025) vedtak nr. 772: 
«Stortinget ber regjeringen gjøre de nødvendige tiltak for å sikre at det ikke lønner seg for virksomheter å destruere mat, fremfor å gi maten bort.»
I innstillingen viste komiteen til en konkret sak om uttaksreglene i merverdiavgiften. Komiteen skrev at det er et grunnleggende problem at det er rimeligere for bedrifter å destruere mat enn å gi bort til dem som trenger det, se Innst. 373 L (2024–2025). Siden komiteens begrunnelse handler om merverdiavgiftsreglene, har departementet valgt å avgrense utredningen til merverdiavgiftsreglene om donasjon av næringsmidler.
Merverdiavgiften er en generell avgift på forbruk av varer og tjenester. Formålet er å skaffe inntekter til staten, blant annet for å finansiere offentlige velferdstjenester. Merverdiavgiften er mest effektiv når den omfatter flest mulig varer og tjenester med en generell sats. Omfanget av særregler og fritak for merverdiavgift bør derfor begrenses.
Merverdiavgiften beregnes i alle omsetningsledd. Avgiftspliktige virksomheter kan fradragsføre inngående merverdiavgift på sine anskaffelser. En side av dette er at varelageret i merverdiavgiftspliktige virksomheter er såkalt «renset» for merverdiavgift.
Merverdiavgiften skal være en generell avgift på forbruk av varer. Det krever regler om avgiftsplikt ved uttak til forbruk. Uten slike regler ville en betydelig del av forbruket vært avgiftsfritt, fordi varene allerede er renset for avgiftskostnader i virksomheten.
Manglende uttaksregler ville også åpnet for flere skattemotiverte tilpasninger. For eksempel kunne forbruk av varer form av svart omsetning, bortforklares som store gaveutdelinger. Det kunne også ført til at bedriftseiere kunne unngått avgiften ved å anskaffe varer og tjenester til privat forbruk gjennom bedriften. Reglene hindrer også at ansatte avlønnes med avgiftsfrie varer og tjenester i stedet for ordinær lønn.
I 2016 ble det innført et merverdiavgiftsfritak for utdeling av næringsmidler på veldedig grunnlag, se Prop. 121 LS (2015–2016) Endringar i skatte-, avgifts- og tollovgivinga og Innst. 385 L (2015–2016). Formålet med fritaket var blant annet å redusere matsvinnet i dagligvarebransjen. For at fritaket skal komme til anvendelse, må mottakeren være registrert i Enhetsregisteret og mottakeren må dele ut varene på veldedig grunnlag.
Ved utformingen av fritaket ble det gjort grundige vurderinger av hvem som kunne motta avgiftsfrie donasjoner. På den ene siden var det viktig at kravene til mottakerleddet ikke ble så strenge at det motvirket formålet med fritaket. På den andre siden tilsa kontrollhensynet en viss avgrensning. Departementet legger til grunn at leveranser av større volum av næringsmidler som regel skjer til et mellomledd for videre utdeling til den endelige forbrukeren. Kravet om at mottaker er registrert i Enhetsregisteret, utgjør dermed ikke noe vesentlig hinder for avgiftsfri donasjon. Det forenkler imidlertid kontrollen for skattemyndighetene og er enkelt å forholde seg til for bransjen.
I merverdiavgiftsregelverket er det også åpnet for at næringsdrivende kan dele ut varer og tjenester av mindre verdi direkte til den endelige mottakeren uten at det utløser plikt til å betale merverdiavgift. Vederlagsfrie utdelinger til forbruker vil i stor grad være omfattet av fritaket for gaver av bagatellmessig verdi, det vil si gaver verdt inntil 200 kroner.
Fritaket for matdonasjoner gjør at virksomhetene enkelt kan gi bort næringsmidler uten å betale avgift. Fritaket for merverdiavgift synes å fungere etter hensikten, og det har vært lite diskusjon om fritakets avgrensning. Departementet mener derfor det ikke er nødvendig å justere gjeldende merverdiavgiftsregler.
Anmodningen anses med dette som fulgt opp.

Sirkulær økonomi – skatter og avgifter
Regjeringen oppnevnte i mars 2024 en ekspertgruppe for virkemidler for å fremme sirkulære aktiviteter. Ekspertgruppen leverte sin rapport Ikke rett fram – Rapport fra Ekspertgruppen for utredning av virkemidler for å fremme sirkulære aktiviteter 26. mai 2025 med totalt 79 anbefalinger.
Klima- og miljødepartementet har hatt rapporten på høring med høringsfrist 7. september 2025. Se Prop. 1 S (2026–2027) for Klima- og miljødepartementet for omtale av arbeidet med å følge opp ekspertgruppens anbefalinger utenom skatte- og avgiftsområdet. Ekspertgruppens forslag på skatte- og avgiftsområdet vurderes her.
Sirkulær økonomi
Økonomisk aktivitet innebærer uttak av naturressurser, både fornybare og ikke-fornybare. Ressursene holdes i omløp i økonomien inntil de blir avfall eller utslipp. Figur 19.1 viser en stilisert skisse til det økonomiske livsløpet til naturressurser.

Stilisert skisse av livsløpet til naturressurser
Fornybare ressurser reproduseres kontinuerlig av naturen, for eksempel ferskvann, skog, marine ressurser og energi i form av vind-, vann- og solkraft. Beholdningen av en fornybar ressurs kan holdes konstant, forutsatt at uttaket ikke overstiger naturens evne til å reprodusere ressursen. Overstiger uttaket reproduksjonen, reduseres beholdningen og kan på sikt forsvinne. Fornybare ressurser bør forvaltes bærekraftig, slik at også fremtidige generasjoner kan høste av dem.
Ikke-fornybare ressurser er lagerressurser som naturen ikke reproduserer, eller som naturen bruker svært lang tid på å reprodusere, for eksempel olje, naturgass, kull, metaller og mineraler. Ethvert uttak av en ikke-fornybar ressurs reduserer den gjenværende beholdningen. Ikke-fornybare ressurser bør forvaltes slik at verdien av ressursen maksimeres, og slik at verdien tilfaller både nåværende og fremtidige generasjoner.
Selve uttaket av naturressurser, både fornybare og ikke-fornybare, kan ha negative konsekvenser. Et eksempel er tap av natur. Naturtap reduserer både verdien av økosystemtjenestene naturen leverer, og verdien naturen har som rekreasjonsområde. Den som tar ut naturressursen, høster den økonomiske verdien av uttaket, men bærer ikke nødvendigvis kostnadene ved naturtapet. Det oppstår da et avvik mellom privatøkonomisk og samfunnsøkonomisk lønnsomhet. Avviket er en markedssvikt og gir grunnlag for offentlig virkemiddelbruk.
Avfall som forbrennes eller deponeres gir utslipp til luft, vann og jordsmonn, som kan være helse- og miljøskadelig. Det samme gjelder utslipp fra andre kilder, for eksempel forbrenning av fossile brensler. Den som kaster avfall eller står bak miljøskadelige utslipp, bærer ikke nødvendigvis de fulle kostnadene. Også da oppstår et avvik mellom privatøkonomisk og samfunnsøkonomisk lønnsomhet, og markedssvikten gir grunnlag for offentlig virkemiddelbruk.
Naturressurser som allerede er tatt ut og er i omløp i økonomien, bør utnyttes så effektivt som mulig slik at de bidrar til høyest mulig verdiskaping. Omløpstiden til en ressurs kan forlenges gjennom vedlikehold, reparasjon, ombruk og materialgjenvinning. Slike «sirkulære aktiviteter» kan bidra til mer effektiv ressursbruk, men kan også i seg selv kreve nye ressurser.
Sirkulære aktiviteter kan indirekte redusere uttaket av nye naturressurser, utslipp og avfallsmengder. Disse virkningene er usikre og kan variere. I klima- og miljøpolitikken bør virkemidlene rettes så direkte som mulig mot det problemet som skal løses.
Ekspertgruppen oppsummerer med at en sirkulær økonomi ikke er et mål i seg selv, men at det «skal bidra til å nå klima-, miljø- og naturmål og bidra til en bærekraftig og effektiv forvaltning av planetens ressurser.»
Særavgifter
Ekspertgruppen foreslo en rekke nye særavgifter. Disse omtales i dette kapitlet.
Ekspertgruppen foreslo også endringer i eksisterende særavgifter. I dokumentavgiften foreslo ekspertgruppen å oppheve særregelen om at det ved førstegangsoverføring av nyoppført bygning bare skal beregnes avgift av tomteverdien, se vurdering av dette forslaget i kapittel 20.
På bilavgiftsområdet foreslo ekspertgruppen å øke vektkomponenten i engangsavgiften for alle personbiler. Formålet er å gi insentiver til å kjøpe færre og lettere kjøretøy. Regjeringen foreslår å prisjustere satsene i engangsavgiften, se omtale i punkt 10.2.
Naturavgift
Ekspertgruppen foreslo å innføre en naturavgift med formål å begrense nedbygging av natur.
I Meld. St. 25 (2024–2025) Klimamelding 2035 – på vei mot lavutslippssamfunnet varslet regjeringen at den ville utrede en avgift på klimagassutslipp fra irreversible arealbruksendringer. Formålet med avgiften er å prise utslipp av klimagasser fra arealbruksendringer på lik linje med ikke-kvotepliktige utslipp av klimagasser.
En naturavgift bør i prinsippet prise alle økosystemtjenester som går tapt ved nedbygging av natur, ikke kun utslipp av klimagasser. En treffsikker naturavgift forutsetter dermed langt mer kunnskap om verdsetting av natur enn en klimaavgift.
Utredningen av en avgift på klimagassutslipp fra irreversible arealbruksendringer er i gang, men har så langt ikke gitt entydige svar på om det vil være mulig å innføre en slik avgift. Utredning av en naturavgift bør derfor ikke settes i gang før avgift på klimagassutslipp fra irreversible arealbruksendringer er ferdig utredet og eventuelt innført. Dette er i tråd med både ekspertgruppens og Skatteutvalgets vurdering i NOU 2022: 20.
Avgift på sand, grus og pukk
Ekspertgruppen foreslo å innføre en avgift på sand, grus og pukk med formål å redusere uttak og øke ombruk av disse ressursene.
Byggeråstoff er en betegnelse på alle mineralske råstoff som i første rekke brukes til bygg- og anleggsformål. Pukk tas ut ved sprengning og knusing av fjell eller grov grus, mens sand og grus tas ut fra løsmasser. Tall fra Direktoratet for mineralforvaltning viser at det i 2024 var 915 aktive uttak av byggeråstoff i Norge. De største forbrukerne av byggeråstoff er bygge- og anleggsbransjen. I tillegg kommer uttak av byggeråstoff som ikke er omfattet av rapporteringsplikt etter mineralloven.
Uttak av byggeråstoff medfører betydelige naturinngrep, men disse skiller seg ikke vesentlig fra naturinngrep ved utbygging av næringsparker, veier og jernbane. Enkelte steder, særlig i byområder, kan byggeråstoff være en knapp ressurs. Dersom det oppstår knapphet på byggeråstoff, vil prisen på råstoffet øke. Det vil i seg selv gi et insentiv til å redusere uttaket av byggeråstoff for eksempel ved å øke bruken av overskuddsmasser.
En avgift på uttak og import av sand, grus og pukk mv. vil øke kostnadene ved uttak og import av byggeråstoff. Det vil kunne gi redusert uttak og redusert import. Økt ombruk vil imidlertid kunne gi økt transport. Det er ikke nødvendigvis geografisk nærhet mellom steder med overskudd av ombruksmasser og steder med behov for masser. Det kan også være nødvendig å behandle og mellomlagre ombruksmasser, noe som kan genererer ytterligere transport og økt arealbruk. En avgift vil øke kostnadene ved alle typer bygg og anlegg. Dette er kostnader som vil veltes over på sluttbruker (det offentlige, næringslivet og husholdninger).
Regjeringen legger ikke opp til å utrede eller innføre avgift på sand, grus og pukk.
Avgift på tekstiler
Ekspertgruppen anbefalte å innføre en avgift på tekstiler. Formålet er å begrense negativ klima- og miljøpåvirkning fra uttak av råvarer og produksjon av tekstiler i andre land og redusere klima- og miljøkonsekvensene i bruks- og avfallsfasen.
Ved behandlingen av Meld. St. 2 (2025–2026) Revidert nasjonalbudsjett 2026 anmodet Stortinget den 19. juni 2026 om følgende, se Innst. 450 S (2025–2026) vedtak nr. 1141:
«Stortinget ber regjeringen vurdere ulike virkemidler for å redusere mengden tekstilavfall i Norge, herunder utrede en tekstilavgift. Utredningen skal belyse virkningen disse virkemidlene har på gjenbruk og produksjon av klær basert på norske råvarer, mengden import av billige klær og miljøforurensning ved produksjon av klær. Det tas sikte på at en ev. avgift og andre virkemidler kan innføres i forbindelse med statsbudsjettet for 2028.»
Regjeringen vil vurdere ulike virkemidler for å redusere mengden tekstilavfall i Norge, blant annet utrede en tekstilavgift, og vil komme tilbake til Stortinget om saken.
Avgift på plastemballasje
Ekspertgruppen anbefalte å innføre en avgift på plastemballasje som differensieres etter andelen materialgjenvunnet plast. Ekspertgruppen begrunnet forslaget med at det var behov for å redusere mengden plastemballasje og gi insentiver til økt bruk av materialgjenvunnet plastemballasje.
Regjeringen utreder en avgift på plastemballasje og vil komme tilbake til Stortinget om saken.
Avgift på mineralgjødsel
Ekspertgruppen anbefalte å innføre en avgift på fosfor- og nitrogeninnholdet i mineralgjødsel. Formålet er å redusere utslipp av klimagassen lystgass (N2O) og avrenning av fosfor og nitrogen.
Ved behandlingen av Meld. St. 1 (2025–2026) Nasjonalbudsjettet 2026 anmodet Stortinget den 5. desember 2025 om følgende, se Innst. 2 S (2025–2026) vedtak nr. 59:
«Stortinget ber regjeringen ikke sende forslag om mineralgjødselavgift på høring, og skal avslutte prosessen med å innføre en slik avgift.»
Regjeringen vil ikke sende forslag til forskrift om klima- og miljøavgift på mineralgjødsel på høring, se Prop. 95 LS (2025–2026) punkt 9.5.
Avgift på utslipp av klimagasser fra husdyr
Ekspertgruppen anbefalte å innføre en avgift på utslipp av klimagasser fra husdyrproduksjon med formål å redusere utslippene av klimagassene metan (CH4) og lystgass (N2O) fra landbruket.
Stortinget har flere ganger presisert at biologiske prosesser ikke skal pålegges avgift, se for eksempel omtale i Innst. 487 S (2022–2023) punkt 2.5.
Regjeringen arbeider ikke med avgift på utslipp av klimagasser fra husdyr.
Avgift på utslipp av fosfor og nitrogen mv. fra havbruk
Ekspertgruppen anbefalte å innføre en avgift på utslipp av fosfor og nitrogen i havbruket, der avgiftsgrunnlaget avkortes mot dokumentert oppsamlet mengde fosfor og nitrogen. Formålet er å redusere utslipp av fiskeslam fra havbruk, blant annet gjennom økt oppsamling av fiskeslam.
Ved behandlingen av Meld. St. 24 (2024–2025) Fremtidens havbruk – Bærekraftig vekst og mat til verden (havbruksmeldingen) anmodet Stortinget regjeringen om å «legge frem en vurdering av hvordan slam og andre avfallsstrømmer fra havbruk kan inngå i en mer sirkulær økonomi, inkludert muligheter for gjenvinning, bruk i jordbruk og energi, samt utvikling av en nasjonal strategi for sirkulærøkonomi i havbruket». Anmodningene følges opp av Nærings- og fiskeridepartementet.
I havbruksmeldingen ble det presentert et nytt og mer helhetlig system for forvaltningen av akvakulturnæringen. Det inkluderte ny regulering av lusepåvirkning med individuelle insentiver (kvotesystem eller avgift), og det ble foreslått å innføre en avgift på tapt fisk for å ivareta hensyn til dyrevelferd.
Ved behandlingen av havbruksmeldingen anmodet Stortinget regjeringen om å «utrede ulike modeller for fremtidig regulering av havbruksnæringen basert på faktisk miljøpåvirkning og innrettet med individuelle insentiver» (vedtak nr. 1039). Videre anmodet Stortinget regjeringen om å «iverksette arbeid med tiltak for å nå målsettingen satt i dyrevelferdsmeldingen om en dødelighet for alle fiskearter i akvakultur ned mot 5 pst.» (vedtak nr. 1052).
Regjeringen prioriterer arbeidet med virkemidler for å begrense lusepåvirkning fra fisk i akvakultur og redusere dødeligheten for fisk i akvakultur og legger ikke opp til å utrede avgift på utslipp av fosfor og nitrogen i havbruket nå.
I Prop. 1 LS (2025–2026) Skatter og avgifter 2026 varslet regjeringen at arbeidet med å utrede en avgift på tapt fisk skulle rettes inn slik at en avgift kunne innføres fra 1. januar 2027. Utredningsarbeidet krever mer tid, og det innføres ikke en avgift på tapt fisk fra 1. januar 2027. Et eventuelt forslag til avgift vil bli sendt på høring.
Avgift på deponering av avfall
Ekspertgruppen anbefalte å innføre en avgift på deponering av avfall med formål om å øke kostnadene ved å deponere avfall og dermed stimulere til ombruk og materialgjenvinning.
Regjeringen utreder en avgift på deponering av avfall og vil komme tilbake til Stortinget om saken.
Merverdiavgift
Merverdiavgift som skatt på forbruk
Ekspertgruppen viste til at merverdiavgiften i utgangspunktet er en generell avgift på forbruk av varer og tjenester som bidrar til å redusere forbruket av varer og tjenester. Ekspertgruppen understreket at merverdiavgiftens primære formål er å skaffe staten inntekter og at merverdiavgiften er mest effektiv når den omfatter flest varer og tjenester med en generell sats. Ekspertgruppen pekte på at det ikke finnes gode sirkulærøkonomiske begrunnelser for å videreføre redusert sats på næringsmidler, elektriske kjøretøy eller elektrisk kraft. Ekspertgruppen anbefalte derfor å avvikle dagens fritak (nullsatser) og reduserte satser i merverdiavgiften.
Ekspertgruppens anbefaling er i tråd med de faglige anbefalingene fra Merverdiavgiftsutvalget (NOU 2019: 11), Skatteutvalget (NOU 2022: 20) og rådgivende utvalg for finanspolitiske analyser. Ekspertgruppens anbefaling er også i hovedsak sammenfallende med skattekommisjonens tilrådning (NOU 2026: 9).
Regjeringen foreslår å redusere innslagspunkt for merverdiavgift ved omsetning av elektriske kjøretøy fra 300 000 kroner til 150 000 kroner, med sikte på full merverdiavgift fra 1. januar 2028, se omtale i punkt 9.2.
Brukte varer
Ekspertgruppen anbefalte å innføre støtte til omsetning av brukte varer. Ekspertgruppen anbefalte at støtten enten gis i form av direkte tilskudd til næringsdrivende som omsetter brukte varer, eller som fritak i merverdiavgiften ved omsetning av brukte varer. Ekspertgruppen viste til at begge tiltak vil ha avgrensingsutfordringer og må utredes nærmere. Ekspertgruppen anbefalte ikke en permanent, men en tidsbegrenset ordning, og at det må evalueres om den virker etter hensikten.
Ekspertgruppen anbefalte videre en teknisk forenkling i avansemetoden for omsetning av brukte varer. Ekspertgruppen foreslo at avansen ikke lenger skulle beregnes per vare, men samlet per termin. Ekspertgruppen pekte på at dette vil redusere de administrative kostnadene for næringsdrivende og gjøre omsetning av brukte varer mer attraktivt.
Ved behandlingen av Meld. St. 2 (2025–2026) Revidert nasjonalbudsjett 2026 anmodet Stortinget den 19. juni 2026 om følgende, se Innst. 450 S (2025–2026) vedtak nr. 1156:
«Stortinget ber regjeringen utrede en konkret og praktisk gjennomførbar modell for hvordan omsetning av brukte varer kan fritas for merverdiavgift innen 1. november 2027.»
Regjeringen vil vurdere merverdiavgiftsreglene ved omsetning av brukte varer og komme tilbake til Stortinget om saken.
Reparasjoner
Ekspertgruppen vurderte, men frarådet, redusert merverdiavgift på reparasjoner. Direkte støtte til reparasjoner ble ansett som mer effektivt enn støtte gjennom merverdiavgiftssystemet. Ekspertgruppen foreslo direkte støtte gjennom to bransjeordninger: én for reparasjon av elektronikk og hvitevarer og én for reparasjon av tekstiler, sko og reiseeffekter.
Ved behandlingen av Revidert nasjonalbudsjett 2026 anmodet Stortinget regjeringen om å «utrede virkemidler som kan stimulere til reparasjon av hvitevarer og elektronikk, herunder en delvis gebyrfinansiert bransjeordning ved salg av nye varer» (vedtak nr. 1157) og «fremme forslag til virkemidler som kan stimulere til mer reparasjon, herunder en tilskuddordning for reparatørbedrifter» (vedtak nr. 1160). Anmodningene følges opp av Klima- og miljødepartementet, se Prop. 1 S (2026–2027) for Klima- og miljødepartementet.
Andre forslag
Ekspertgruppen anbefalte to endringer i gjeldende fritak for merverdiavgift ved utdeling av næringsmidler. For det første anbefalte ekspertgruppen å innskrenke ordningen til kun å omfatte næringsmidler med kort gjenstående holdbarhet. For det andre anbefalte ekspertgruppen å utvide ordningen til også å omfatte næringsmidler til allmennyttige formål. Merverdiavgiftsregler for donering av næringsmidler er nærmere omtalt i kapittel 18.
Ekspertgruppen anbefalte å fjerne særregelen for uttaksmerverdiavgift ved utdeling av varer til gave- og reklameformål med verdi inntil 200 kroner (bagatellmessig verdi) og særregelen om fradragsrett for anskaffelser av varer med bagatellmessig verdi til slike formål. Grensen for bagatellmessig verdi ble økt fra 100 til 200 kroner fra 2025, se Prop. 1 LS (2024–2025) Skatter og avgifter 2025 punkt 9.3. Det vurderes ikke endringer i gjeldende regelverk.
Ekspertgruppen anbefalte at det bør vurderes å innføre fritak for merverdiavgift ved utdeling av ukurante varer, men pekte på at avgrensningen må utredes nærmere. Da fritaket for merverdiavgift ved utdeling av næringsmidler på veldedig grunnlag ble innført i 2016, ble det vist til at «eit fritak for mange ulike varer ville kunne hatt store konsekvensar for mellom anna proveny og konkurransenøytralitet», se Prop. 121 LS (2015–2016) Endringar i skatte-, avgifts- og tollovgivinga punkt 2.5.3. Det vurderes ikke endringer i gjeldende regelverk for utdeling av varer.
Tollavgift
Ekspertgruppen pekte på at tollregelverket er et lite treffsikkert virkemiddel for å korrigere for eksterne virkninger. Det skyldes at tolltariffen ikke er utformet ut fra varers levetid eller produksjonsmetode. Ekspertgruppen viste også til at for klær og tekstiler beregnes tollavgift i prosent av tollverdien, noe som innebærer at tollavgiften blir lavest for de billigste varene.
Merverdiavgift på lavverdivarer som importeres fra utlandet, kreves inn gjennom VOEC-ordningen. Den gjelder for varer med verdi under 3 000 kroner. Ordningen går ut på at den utenlandske selgeren eller e-handelsplattformen det handles på, registrerer seg i VOEC-registeret og krever inn merverdiavgiften når kunden betaler i nettbutikken. VOEC-ordningen bidrar til at det blir ilagt merverdiavgift på alle lavverdivarer som importeres fra utlandet, og legger til rette for effektiv vareflyt med lave administrasjonskostnader. For at ordningen skal være enkel, er varer som håndteres i VOEC-ordningen, fritatt for tollavgift. Tollavgiftsfritaket omfatter i praksis kun klær og tekstiler.
Ekspertgruppen anbefalte at det innføres et forenklet system for oppkreving av tollavgift i VOEC-ordningen. Dette vil bidra til at utenlandske nettbutikker ikke lenger har en konkurransefordel sammenliknet med norske butikker, samtidig som Ekspertgruppen mente at effektiv vareflyt med lave administrasjonskostnader kan opprettholdes.
Ved behandlingen av Meld. St. 2 (2025–2026) Revidert nasjonalbudsjett 2026 anmodet Stortinget den 19. juni 2026 om følgende, se Innst. 450 S (2025–2026) vedtak nr. 1140:
«Stortinget ber regjeringen utrede med sikte på å innføre hvordan lavverdipakker kan ilegges toll og mulig kontrollgebyr slik at det norske tollsystemet harmonerer bedre med våre naboland.»
Regjeringen vil vurdere hvordan vedtaket skal følges opp og komme tilbake til Stortinget på egnet måte.
Regjeringen foreslår å redusere gjenværende tollavgift på klær og tekstiler til én felles sats på 5 pst. Endringen vil redusere konkurransefordelen for omsetning av klær gjennom VOEC-ordningen, og med det styrke konkuranseevnen til norske butikker på bekostning av utenlandske nettbutikker. Se nærmere omtale i kapittel 12.

Dokumentavgift – riving og rehabilitering av eksisterende bygninger
Innledning og bakgrunn
Dokumentavgiften har som formål å skaffe staten inntekter. Avgiften utgjør som hovedregel 2,5 pst. av salgssummen ved overføring av hjemmel til fast eiendom. For nyoppførte bygg og nybygg under arbeid gjelder en særregel om at det kun beregnes dokumentavgift av tomteverdien.
Skattekommisjonen pekte i NOU 2026: 9 Veien mot et bedre og mer forutsigbart skattesystem på at særregelen kan gjøre det avgiftsmessig gunstigere å rive og oppføre nytt bygg enn å rehabilitere eksisterende bygningsmasse. Kommisjonen ba departementet utrede hvordan denne skjevheten kan rettes opp. På tilsvarende grunnlag anbefalte ekspertgruppen for sirkulær økonomi i rapporten Ikke rett fram (2025) at særregelen for dokumentavgift ved oppføring av nybygg oppheves, slik at nybygg og renoverte bygg likestilles avgiftsmessig.
Departementet anser det som usikkert i hvilken grad gjeldende avgiftsregler påvirker beslutningen om å rehabilitere eller å rive og bygge nytt. Departementet ser også at alternative endringer kan ha negative konsekvenser både for bygge- og eiendomsnæringen og avgiftsmyndighetene. Det foreslås derfor ingen endringer i dokumentavgiften.
Gjeldende rett
Dokumentavgift skal betales til statskassen ved tinglysing av dokument som overfører hjemmel til fast eiendom, jf. dokumentavgiftsloven og Stortingets årlige vedtak om dokumentavgift. Den eiendommen overføres til, er sammen med meglere og andre som krever tinglysing på vegne av vedkommende, solidarisk ansvarlig for avgiftsbetalingen.
Etter vedtaket § 3 slik det lyder for 2026[footnoteRef:26], betales det bare avgift av tomtens salgsverdi i to tilfeller: ved førstegangsoverføring av en i sin helhet nyoppført bygning som ikke er tatt i bruk, og ved overføring av bygg under arbeid. [26: Bestemmelsen vil fra 1. januar 2027 følge av særavgiftsforskriften. ] 

Ombygging, rehabilitering, tilbygg og påbygg av eksisterende bygning faller utenfor. Avgiften beregnes da på vanlig måte av full salgsverdi av tomt og bygg mv.
Særregelen for nyoppførte bygg sikrer likebehandling av den som kjøper tomt for deretter å bygge på tomten, med den som kjøper en nyoppført bygning. I begge tilfeller beregnes det i dag kun avgift av tomteverdien.
Særregelen for bygg under arbeid innebærer at tidspunktet for overføring av fast eiendom ikke får betydning for dokumentavgiften. Av forarbeidene fremgår det at begrensningen av avgiftsgrunnlaget til tomteverdien ved førstegangsoverføring av nytt bygg er begrunnet i avgiftstekniske utfordringer, blant annet ved kombinerte kjøpe- og byggekontrakter, se Ot.prp. nr. 11 (1975–76) Om lov om dokumentavgift punkt II D siste avsnitt.
Kartverket er registerfører og førsteinstans i saker om avgiftsplikt og avgiftsgrunnlag, og krever inn avgiften i forbindelse med tinglysingen. Søknader om dispensasjon fra avgiftsplikten behandles av skattekontoret i første instans. Skattedirektoratet er klageinstans for begge typer vedtak. Finansdepartementet har det overordnede ansvaret for regelverket, og kan gi forskrift om gjennomføring, avgrensning av og vilkår for fritak.
Bruk av særregelen for nyoppførte bygg
I 2025 var inntektene fra dokumentavgiften om lag 14,7 mrd. kroner. Inntektene kommer hovedsakelig fra overføringer av fast eiendom der dokumentavgift beregnes etter hovedregelen. Figur 20.1 viser innbetalt dokumentavgift, samlet vederlag og samlet antall eiendomsoverdragelser i 2025, fordelt på overføringer av nyoppførte og andre bygg.

Innbetalt dokumentavgift, samlet vederlag og antall eiendomsoverdragelser fordelt på nyoppførte bygg og andre bygg.1 Prosent. 2025
1	Inkluderer alle tinglyste overdragelser fra grunnboken.
Kilder: Kartverket og Finansdepartementet.
I 2025 ble det tinglyst i underkant av 12 000 salg av nyoppførte bygninger, tilsvarende om lag 5 pst. av alle tinglyste overdragelser av fast eiendom. Nyoppførte bygg sto for om lag 10 pst. av samlede innrapporterte vederlag og om lag 2 pst. av innbetalt dokumentavgift. I gjennomsnitt utgjorde tomteverdien i underkant av en femtedel av salgsvederlaget for nyoppførte bygninger overført i 2025.
Det er betydelig spredning i hvor stor andel tomteverdien utgjør av salgsvederlaget ved overdragelse av nyoppførte bygninger, se figur 20.2. Figuren viser alle tinglyste overdragelser av nyoppførte bygninger i perioden 2023–2025, rangert etter tomteverdiens andel av salgsvederlaget og deretter inndelt i 100 like store grupper (persentiler). Persentilen med lavest andel er plassert lengst til venstre og persentilen med høyest andel lengst til høyre. Søylene viser gjennomsnittlig tomteverdi som andel av salgsvederlaget i hver persentil.

Tomteverdi i prosent av salgsverdi. 2023–2025. Alle overføringer av nyoppførte bygninger delt inn i 100 like store grupper og rangert etter tomteverdiens andel.
Kilder: Kartverket og Finansdepartementet.
Et viktig forbehold ved statistikken er at den ikke skiller mellom bygninger oppført på tidligere ubebygd tomt og bygninger oppført etter riving av eksisterende bygning. Statistikken gir derfor ikke grunnlag for å fastslå hvor ofte særregelen kommer til anvendelse ved riving og nyoppføring.
Særregelen gjør at det kan oppnås lavere dokumentavgift dersom en eksisterende bygning rives og nyoppføres enn om bygningen rehabiliteres. Denne avgiftsforskjellen gir isolert sett et insentiv til å rive og bygge nytt heller enn å rehabilitere en eksisterende bygning. Det kan gi vridninger i atferd og føre til mindre effektiv ressursutnyttelse.
Størrelsen på slike vridninger er usikker og vanskelig å anslå. Det avhenger blant annet av forskjeller i lønnsomhet mellom riving og rehabilitering, tomteverdi som andel av salgsverdi og i hvilken grad dokumentavgiften veltes over på selgeren av en eiendom. Dette er beskrevet nærmere i boks 20.1. I boksen vises et forenklet eksempel på hvordan dokumentavgiften påvirker valget mellom å rehabilitere og rive. Eksempelet illustrerer at forventet avkastning ved å rive og bygge nytt og rehabilitere må være relativt lik for at avgiftsforskjellen skal påvirke dette valget.
Eksempel på konsekvenser av avgiftsforskjellen
Figur 20.3 viser et forenklet eksempel der en eiendomsutvikler skal utvikle en eiendom og står overfor valget mellom å rive eller rehabilitere. I eksempelet antas det at eiendomsutvikleren har perfekt informasjon om kostnader og markedsverdier, at dokumentavgiften ved salg i sin helhet bæres av eiendomsutvikleren, og at utviklerens beslutning utelukkende bestemmes av forventet avkastning i pst.
I figuren er det forutsatt at forventet avkastning ved rehabilitering er 10 pst. (før skatt og avgift). Hvis forventet avkastning ved riving og nyoppføring er høyere enn 10 pst., velges dette alternativet uansett. I figuren er dette illustrert med det lyserøde området. Hvis forventet avkastning ved riving og nyoppføring er lavere enn 10 pst., velges i utgangspunktet rehabilitering. I figuren er dette illustrert med det lyseblå området.
Det mørkeblå området viser spennet der utvikleren velger å rive til tross for at forventet avkastning er høyere ved å rehabilitere. I denne sonen påvirkes dermed utviklerens valg av avgiftsforskjellen.

Illustrasjon av vridning fra rehabilitering til riving og nyoppføring på grunn av avgiftsforskjell1
Kilde: Finansdepartementet.

Figur 20.3 viser at størrelsen på den mørkeblå sonen avhenger av tomteverdiens andel av salgssummen.2 Det skyldes at dokumentavgift kun beregnes av tomteverdien ved riving og nyoppføring av bygning. Jo høyere tomteverdien er som andel av forventet salgssum, desto mindre blir avgiftsforskjellen mellom de to alternativene.
Hvis tomteverdien utgjør 30 pst. av salgsverdien, velges riving selv om forventet avkastning er i underkant av 2 prosentenheter lavere enn ved å rehabilitere, gitt forutsetningene i regneeksempelet. Hvis tomteverdien derimot utgjør 60 pst. av salgsverdien, oppstår vridningen bare om avkastningsforskjellen er 1,1 prosentenhet eller mindre. Er rehabiliteringsalternativets avkastningsfortrinn større enn dette, påvirker ikke dokumentavgiften valget.
Omfanget av slike vridninger er usikkert og vanskelig å tallfeste. Det vil avhenge av den relative lønnsomheten ved ulike prosjekter og tomteverdier som andel av salgsverdi. Regneeksempelet illustrerer samtidig at forventet avkastning ved å rive og bygge nytt og rehabilitere må være relativt lik for at avgiftsforskjellen skal påvirke dette valget.
Dersom det i tillegg legges til grunn at kjøper av eiendommen bærer deler av avgiftsbelastningen, vil det mørkeblå området reduseres. I ytterpunktet bærer kjøper hele avgiftsbyrden. Da vil det mørkeblå feltet forsvinne, og avgiftsforskjellen vil isolert sett ikke lenger påvirke beslutningen om å rive eller rehabilitere. Om dokumentavgiften bæres av kjøper, kan imidlertid dette ha følger for den relative etterspørselen etter de to eiendomstypene. Det kan igjen påvirke utviklerens forventede avkastning. Graden av overvelting er i hovedsak et empirisk spørsmål og avhenger av tilbuds- og etterspørselsforhold i eiendomsmarkedet.
1	I eksempelet er forventet avkastning etter dokumentavgift definert som [image: ], der er salgssum og er samlede kostnader. Nedre grense for den mørkeblå sonen fås ved å finne som løser [image: ], der rN er forventet avkastning ved riving og nyoppføring, rR er forventet avkastning ved rehabilitering (10pst.), t er avgiftssatsen og a er tomteverdien som andel av salgssummen.
2	Tomteverdiens andel av salgssummen er en usikker størrelse. Den er større i de store byene enn i usentrale strøk. Rapporten Utredning om tomteprisfastsettelse og sammenhenger mellom priser og kostnader i boligbygging (Samfunnsøkonomisk analyse, 2022) fant at tomteverdien som andel av salgsverdien til en gjennomsnittlig enebolig kunne variere mellom om lag 10 pst. (Nord-Norge) og om lag 40 pst. (Oslo).
Rammeslutt
Alternative endringer
Departementet har vurdert to alternative endringer i dokumentavgiften som kan bidra til å redusere det avgiftsmessige insentivet til å rive fremfor å rehabilitere bygg. De to alternativene vurderes nedenfor.
Avvikle særregelen for nyoppførte bygg
Dette alternativet innebærer at det ved salg av nybygg skal beregnes full dokumentavgift, det vil si av kjøpesummen for både tomt og bygning. Kjøper av en tomt som selv står som byggherre for eget bygg, vil fortsatt bare betale dokumentavgift av tomteverdien. Kjøper av en tilsvarende tomt med nybygg fra en eiendomsutvikler, må derimot betale avgift av kjøpesummen for både tomt og nybygg.
Økonomiske konsekvenser
En avvikling av særregelen for nyoppførte bygg vil øke dokumentavgiften ved førstegangsoverføring av slike bygninger, uavhengig av om bygningen er oppført på tidligere ubebygd tomt eller etter riving av eksisterende bygning. Departementet anslår at en avvikling av unntaksbestemmelsen ville økt provenyet fra dokumentavgiften med i størrelsesorden 1,5 mrd. kroner årlig. En slik avgiftsøkning vil trolig øke prisen på nyoppførte bygg og isolert sett føre til redusert boligbygging.
Alternativet vil videre gi insentiver til at både personer og næringsaktører selv står som byggherre ved oppføring av nybygg, fremfor å kjøpe et ferdig nybygg fra en eiendomsutvikler. Generelt bør skatter og avgifter innrettes slik at de i minst mulig grad påvirker aktører til å ta andre beslutninger enn de ville tatt i fravær av beskatningen.
Dagens særregel sikrer avgiftsmessig likebehandling mellom å kjøpe en ferdig utbygd tomt fra eiendomsutvikler og å stå for oppføring selv. Det sørger for at eiendomsutviklingen skjer på det mest formålstjenlige viset for både selger og kjøper. En avvikling av særregelen kan vri organiseringen av eiendomsutvikling i en mindre effektiv retning og dermed føre til dårligere ressursutnyttelse.
Administrative konsekvenser
Alternativet kan påvirke byggebransjens beslutninger om tidspunkt for overføring av bygg under arbeid. I dag er tidspunktet for overføring i stor grad avgiftsmessig irrelevant, siden avgiftsgrunnlaget under særregelen er begrenset til tomteverdien uavhengig av hvor langt byggearbeidene er kommet.
Faller særregelen bort, må avgiftsgrunnlaget fastsettes til byggets fulle salgsverdi på det tidspunktet hjemmelsoverføring skjer – og denne verdien vil variere betydelig etter hvilket trinn i byggeprosessen overføringen finner sted på (fra råbygg, tett bygg til ferdig bygg). Det gir utbygger et nytt avgiftsmessig insentiv til å tidfeste tinglysingen strategisk, og reiser i seg selv avgiftstekniske spørsmål om hvordan grunnlaget skal fastsettes på de ulike trinnene – for eksempel om det skal bygges på kontraktsfastsatt verdi, takst, eller en fastsatt fordelingsnøkkel mellom ferdigstillelsesgrad og pris. Det kan gi økte administrative byrder både for byggebransjen (økt behov for verdidokumentasjon per overføringstrinn) og for avgiftsmyndighetene (økt kontrollbehov og flere skjønnsspørsmål enn under dagens ordning, hvor kun tomteverdien skal dokumenteres).
Departementets vurdering
En avvikling av særregelen for nyoppførte bygg kan virke negativt for både aktivitet og effektivitet i bygge- og eiendomsnæringen og kan dessuten medføre negative administrative konsekvenser for avgiftsmyndighetene.
Utvide særregelen for nyoppførte bygg til å gjelde rehabiliterte bygg
Alternativet innebærer at kjøper av et rehabilitert bygg bare skal betale dokumentavgift av tomtens verdi. Salgsverdien for selve det rehabiliterte bygget inngår da ikke i avgiftsgrunnlaget, på tilsvarende måte som ved førstegangsoverføring av nyoppførte bygg.
Økonomiske konsekvenser
En sidestilling av rehabilitering og riving og nyoppføring i dokumentavgiften vil fjerne insentivet til å rive og bygge nytt fremfor å rehabilitere. Samtidig vil en utvidelse av særregelen trolig skape nye tilpasninger og vridninger i atferd. I forkant av et salg vil selger ha et insentiv til å utføre nok rehabilitering til å oppfylle vilkårene for rehabilitering, slik at det bare skal betales dokumentavgift av tomteverdien. Dette er nærmere beskrevet og illustrert i boks 20.2.
Konsekvensene for miljø og effektiv ressursutnyttelse er sammensatte. En utvidelse av særregelen til rehabiliterte bygninger vil trolig føre til mer rehabilitering framfor riving og nyoppføring, ettersom dagens vridning mellom de to alternativene bortfaller. På den andre siden vil en utvidelse gi økte insentiver til å rehabilitere eksisterende bygg også i de tilfeller der dette i utgangspunktet verken vurderes som mest lønnsomt eller nødvendig av utvikleren. Redusert riving og bedre utnyttelse av eksisterende bygningsmasse trekker i retning av lavere ressursbruk og utslipp. Økt grad av rehabilitering i prosjekter som ellers ville ha omfattet mindre oppussing, trekker i motsatt retning.
Alternativet anslås å medføre en betydelig reduksjon i inntektene fra dokumentavgiften. Departementet er ikke kjent med utfyllende statistikk om omfanget av bygninger som rehabiliteres før overføring. Dersom det legges til grunn at samlet omsetnings- og tomteverdi til rehabiliterte bygg er den samme som for nyoppførte bygninger, kan provenytapet anslås til i størrelsesorden 1,5 mrd. kroner.
Administrative konsekvenser
Departementet ser at alternativet vil forutsette vanskelige grensedragninger mellom rehabilitering, ombygging og påkostning, samt fordeling av verdi mellom tomt og bygg. Slike grensedragninger kan åpne for tilpasninger og omgåelsesmuligheter, og kan svekke etterprøvbarheten av avgiftsgrunnlaget. Avgiftsgrunnlaget oppgis av den som ber om tinglysing, og avgiftsmyndigheten vil ha begrenset mulighet til å kontrollere om vilkårene for rehabilitering er oppfylt.
Avgiftsmyndigheten følger i dag bare opp tilfeller der verdien er satt åpenbart for lavt. Departementet legger til grunn at rehabilitering vanskelig kan avgrenses på en måte som gjør det mulig å etterprøve kjøpers egne opplysninger på tinglysingstidspunktet. Et fritak av denne typen vil innebære høy risiko for misbruk. En utvidelse av særregelen til rehabiliterte bygninger antas i tillegg å øke de administrative kostnadene for kjøpere og selgere av slike bygninger. Kravet til dokumentasjon av rehabiliteringen vil trolig øke dersom dette blir nødvendig for å kunne oppgi lavere avgiftsgrunnlag ved tinglysning.
Departementet kan heller ikke se at plan- og bygningsloven inneholder relevante avgrensninger som uten videre kan overføres til avgiftsretten. Plan- og bygningsloven skal ivareta andre hensyn enn dem som gjør seg gjeldende i avgiftssammenheng.
Departementets vurdering
En utvidelse av særregelen til også å gjelde rehabiliterte bygg vil forutsette svært krevende avgrensninger, som det er uvisst om kan kontrolleres på en tilfredsstillende måte. Alternativet antas å medføre administrative konsekvenser for både avgiftsmyndigheten, næringsdrivende og privatpersoner. Alternativet vil redusere insentivet til å rive og nyoppføre, men øke insentivene til å foreta mer omfattende rehabilitering for å kvalifisere for lavere dokumentavgift. De samlede konsekvensene for miljø og effektiv ressursutnyttelse er derfor usikre.
Konsekvenser av en utvidelse av særregelen
Figur 20.4 viser en forenklet illustrasjon av eiendomsutvikleres og -eieres valg og insentiver ved utviklingen av en eiendom. Det legges til grunn at utvikleren kan velge hvor mye som skal gjøres med eiendommen, fra ingenting til full rehabilitering. I eksempelet forutsettes det at de samlede kostnadene stiger jevnt med grad av oppussing. Videre forutsettes det at utvikleren alltid har som alternativ å rive og bygge nytt, og at de samlede kostnadene ved dette er konstante. I eksempelet behandles redusert dokumentavgift som en negativ kostnad som fullt ut tilfaller utvikleren.
For enkelhets skyld antas det at opprinnelig plassering langs x-aksen angir graden av oppussing eller rehabilitering som i utgangspunktet er mest lønnsom for utvikleren av det enkelte prosjekt, før dokumentavgift er hensyntatt. I tillegg antas det at en utvikler som i utgangspunktet befinner seg ved R2 på x-aksen, er likegyldig i valget mellom å rive og rehabilitere.

Tilpasninger som følge av ulike terskler for redusert dokumentavgift. Illustrasjon
Kilde: Finansdepartementet.

Etter gjeldende regler kan man spare avgift ved å velge å rive og bygge nytt. Dette er illustrert i figur a). Avgiftsbesparelsen reduserer de samlede kostnadene ved å rive, som vist ved skiftet i den vannrette kostnadslinjen. Uten avgiftsbesparelsen kan utbyggere være plassert i intervallet mellom R1 og R2 (det lyserøde skraverte området), der de velger å rehabilitere. På grunn av avgiftsforskjellen vil rehabilitering i dette intervallet være mindre lønnsomt enn å rive, og en profittmaksimerende utvikler vil ikke lenger befinne seg her. Det oppstår dermed en tilpasning der bygninger som i utgangspunktet ville blitt rehabilitert, i stedet rives og bygges på nytt fordi avgiftsforskjellen gjør dette mer lønnsomt.
Dersom det innføres en grense for når et bygg er tilstrekkelig rehabilitert til at det kun skal beregnes dokumentavgift av tomteverdien, vil det oppstå nye tilpasninger. Dette er illustrert i figur b). I figuren legges det til grunn at det innføres et gitt punkt på x-aksen (O2) der bygget oppfyller vilkårene for å være rehabilitert.
Til høyre for denne terskelen skifter kostnadslinjen for rehabilitering ned til den stiplede blå linjen. Den nye avgiftsbesparelsen vil gjøre at prosjekter som tidligere omfattet noe oppussing, nå er mindre lønnsomme enn prosjekter som er tilstrekkelig rehabiliterte til å kvalifisere for lavere dokumentavgift. Aktører med prosjekter som i utgangspunktet ligger mellom O1 og O2, vil finne det lønnsomt å øke graden av rehabilitering til de er akkurat over O2. I en slik situasjon påvirker imidlertid ikke dokumentavgiften valget mellom å rehabilitere (så lenge vilkårene for rehabilitering er oppfylt) og å rive.
Det er flere faktorer som påvirker hvor godt eksempelet speiler virkeligheten. Et sentralt spørsmål er hvor mange prosjekter som i utgangspunktet befinner seg i de områdene langs x-aksen som påvirkes av dagens og den hypotetiske avgiftsforskjellen. Hvis det i dag er mange prosjekter som befinner seg i det lyseblå området i figuren, men som ikke rehabiliteres, kan det ventes betydelige tilpasninger dersom særregelen i dokumentavgiften utvides til også å gjelde rehabiliterte bygg.
Rammeslutt
Departementets vurdering
Dokumentavgiften er en ren fiskal avgift som skal være enkel å praktisere med lave administrative kostnader. Skattekommisjonens generelle anbefaling i NOU 2026: 9 om brede skattegrunnlag og færrest mulig unntak er også et relevant hensyn ved vurderingen av eventuelle endringer i dokumentavgiften. Etter departementets vurdering er ikke avgiften egnet som virkemiddel for å ivareta andre hensyn, for eksempel miljøhensyn.
Departementet mener det er grunn til å anta at det er få byggeprosjekter der forskjeller i dokumentavgiften i praksis er avgjørende for om et bygg rehabiliteres, eller rives og erstattes med nybygg. For å oppnå likebehandling av riving og rehabilitering kan dagens særregel enten utvides eller avvikles. Begge alternativene vil imidlertid skape nye vridninger. En avvikling av særregelen vil gi insentiv til å bygge selv fremfor å kjøpe ferdig nybygg fra en eiendomsutvikler. En utvidelse vil gi insentiver til økt investering i rehabilitering, også når dette i utgangspunktet ikke anses som nødvendig.
Et regelverk som legger opp til flere skjønnsmessige vurderinger, vil være krevende å administrere innenfor dagens innretning av dokumentavgiften. Dette gjelder blant annet grensedragningen mellom rehabilitering, ombygging og nyoppføring, og fordelingen av verdi mellom tomt og bygning.
Avgiftsmyndigheten har verken det avgiftsrettslige grunnlaget eller ressursene til å føre reell kontroll med om slike vilkår er oppfylt, og vurderingen av bygningens tilstand og bruksformål vil i stor grad måtte baseres på den avgiftspliktiges egne opplysninger. Det åpner for tilpasninger, omgåelser og forskjellsbehandling mellom ellers likeartede tilfeller. Flere skjønnsmessige vurderinger vil samtidig innebære færre saker der salgsverdien kan legges til grunn uten videre vurdering, noe som vil øke ressursbruken både hos Kartverket, som førsteinstans, og hos Skatteetaten, som klageinstans.
Departementet foreslår på denne bakgrunn ingen endringer i dokumentavgiften.

Bostedsreglene i folkeregisterloven – oppfølging av Stortingets anmodning nr. 836 (2025–2026)
Bakgrunn
Ved behandlingen av Dokument 8:252 S (2025–2026) anmodet Stortinget den 1. juni 2026 om følgende, se Innst. 265 S (2025–2026) vedtak nr. 836:
«Stortinget ber regjeringen fremme forslag til modernisering av bostedsbestemmelsene i folkeregisterloven.»
Anmodningen har sin bakgrunn i representantforslag 8:252 S (2025–2026) fra stortingsrepresentantene Henrik Asheim og Anne Kristine Linnestad. De fremholdt at samfunnsutviklingen gjør det nødvendig med en ny gjennomgang for å sikre et mer tidsriktig og fleksibelt regelverk, og at særlig reglene om bosted for ektefeller, foreldre og pendlere skaper utfordringer.
Finanskomiteens flertall har i innstilling Innst. 265 S (2025–2026) uttalt at registrert bosted bør gjenspeile faktiske boforhold, men at gjeldende regler ikke lenger oppfyller denne intensjonen på en god måte. Reglene er ifølge flertallet komplekse og preget av samfunnsforholdene fra tiden da bestemmelsene ble laget. Flertallet fremholdt at begrensninger som gjelder for ektefeller, ikke gjelder likt for par som er samboere, med mindre de har felles barn. Videre viste flertallet til at bostedsreglene for pendlere er omfattende og kompliserte. Flertallet i komiteen fremholdt at dagens regler har vist seg å skape utfordringer for personer som flytter og har legitim grunn til å skifte eller beholde juridisk bosted, for eksempel for å inneha folkevalgt verv eller stille til valg.
Anmodningen anses fulgt opp gjennom omtalen i denne proposisjonen.
Departementets vurderinger
Bostedsregistrering i Folkeregisteret av ektepar er basert på en hovedregel om at så lenge paret har et felles hjem, anses dette hjemmet som deres registreringsmessige bosted. Det gjelder selv om den ene ektefellen oppholder seg mest i en annen kommune og anser seg for å bo der. Det er lang tradisjon og praksis for at ektefeller som lever sammen og har felles hjem, registreres som bosatt på samme adresse.
Folkeregisterets opplysninger om hvor en person er bosatt, skal i utgangspunktet gjenspeile de reelle forhold, og det er ikke slik at den enkelte selv kan bestemme hvor det er mest hensiktsmessig å være registrert bosatt. Ektefeller som ikke er separert, bor vanligvis sammen. Hvis ekteskapet består og paret har et felles hjem, er det en klar presumsjon for at dette er stedet de faktisk bor.
Ektefeller som ikke ønsker å bo sammen, skal registreres på hver sin adresse hvis deres felles hjem er oppløst og den ene har flyttet ut. Ektefeller kan altså være registrert med forskjellig bosted, hvis de ikke lenger har felles bolig. Ektefeller som aldri har etablert et felles hjem, vil også kunne ha forskjellig bostedsadresse.
Mange andre lover knytter rettsvirkninger til folkeregistrert bosted. En eventuell endring av reglene i folkeregisterloven om bostedsregistrering, vil derfor reise en rekke spørsmål og få betydning på mange rettsområder.
Reglene om skattemessig bosted for ektefeller, foreldre og pendlere er parallelle med bostedsreglene i folkeregisterloven. En eventuell endring av reglene om bostedsregistrering i Folkeregisteret, vil få betydning for blant annet skatteregler som knytter rettsvirkninger til skattemessig bosted. Dette kan gjelde for eksempel reglene om fradrag for utgifter ved pendling, formueskatt av primærbolig og gevinstbeskatning ved salg av bolig. Det er ikke hensiktsmessig med forskjellige regler for bostedsregistrering i Folkeregisteret og bosted i skattemessig betydning.
Også på andre områder knyttes det rettsvirkninger til registrert bosted, for eksempel i forbindelse med lovbestemt boplikt etter konsesjonsloven og boplikt som vilkår for konsesjon ved erverv av fast eiendom. Departementet er kjent med tilfeller der en gift person ønsker å være formelt bostedsregistrert på et annet sted enn der vedkommende faktisk bor sammen med ektefellen, for å kunne oppfylle konsesjonsvilkår om boplikt knyttet til landbrukseiendom. Dersom det åpnes for mer «fleksible» bostedsregler, vil det kunne føre til at dagens regler om boplikt mister sin betydning.
Et annet eksempel er valgloven og kommuneloven, som har regler om valgbarhet til kommunestyret og andre folkevalgte organer i en kommune.
For å kunne velges til kommunestyret må personen blant annet være folkeregistrert som bosatt i den aktuelle kommunen på valgdagen, jf. valgloven § 3-2. For å være valgbar til andre folkevalgte organer i kommunen, inkludert kommuneråd, må personen være innført i Folkeregisteret som bosatt i den aktuelle kommunen på tidspunktet for valget til organet, jf. kommuneloven § 7-2 tredje ledd bokstav b. Det er et grunnleggende prinsipp at personer som skal velges til kommunale folkevalgte organer må være bosatt i kommunen. Bakgrunnen for bostedskravet er at det ikke skal være personer utenfra kommunen som tar beslutninger som gjelder innbyggerne i kommunen, det er innbyggerne selv som skal ta beslutningene som gjelder dem.
En endring av bostedsreglene i folkeregisterloven vil dermed få betydning for reglene om valgbarhet etter valgloven og kommuneloven. Mer fleksible regler om bosted vil kunne føre til at en person som etter dagens regler pendler til en kommune, vil kunne bli bostedsregistrert i kommunen og dermed oppfylle reglene om valgbarhet til kommunestyret og andre folkevalgte organer i kommunen. Kommunal- og distriktsdepartementet har i brev 25. oktober 2024 til Bergen kommune vist til hensynene som begrunner bostedskravet, og uttalt at det ikke er aktuelt å gjøre endringer i valgbarhetsreglene etter valgloven eller kommuneloven.
Finanskomiteens flertall har i sin begrunnelse for anmodningen om endring av bostedsreglene, vist til at dagens regler skaper utfordringer for personer som har «legitim grunn til å skifte eller beholde juridisk bosted, for eksempel for å inneha folkevalgte verv eller stille til valg». Departementet vil fraråde at det vedtas et regelverk som legger til rette for at personer kan være registrert med en bostedsadresse i Folkeregisteret som ikke samsvarer med det reelle bostedet.
Departementet nevner også at endringer som foreslått kan få negative konsekvenser for distriktskommuners økonomi. Dette har sammenheng med at omfanget av pendling er størst i retning av de mest sentrale kommunene. Pendling er størst fra de mellomsentrale kommunene, men det er også vesentlig utpendling fra de minst sentrale kommunene. Dersom det blir mulig for pendlere å bli bostedsregistrert i de mest sentrale kommunene, kan det gå ut over rammetilskuddet til de minst sentrale kommunene.
Når det gjelder pendlere, viser departementet for øvrig til at Stortinget har anmodet om følgende: «Stortinget ber regjeringen gjennomgå de alminnelige skattereglene for pendlere og utrede forslag til forenkling og klargjøring av regelverket» (jf. Innst. 522 L (2024–2025), vedtak 11. juni 2025 nr. 993 (2024–2025). I en slik gjennomgang vil det bli aktuelt å se på reglene om skattemessig bosted for pendlere. Siden reglene om bostedsregistrering i Folkeregisteret og skattemessig bosted henger sammen også for pendlere, er det ikke hensiktsmessig nå å foreta en særskilt vurdering av reglene for bostedsregistrering av pendlere.
I finanskomiteens innstilling er det også vist til at det ikke er like regler for ektefeller og par som er samboere, med mindre de har felles barn. Til dette bemerkes at samboere som flytter fra hverandre ikke lenger er samboere. For samboere med felles barn, gjelder de samme regler om bosted som for ektefeller med barn.
Det er mange rettsvirkninger knyttet til folkeregistrert bosted, og reglene om bostedsregistrering av ektefeller, foreldre og pendlere skal balansere forskjellige hensyn. Reglene har vært stabile i lang tid, og ivaretar etter departementets syn formålet i folkeregisterloven. Endring av bostedsreglene vil medføre konsekvenser på en rekke rettsområder. Det er lite målrettet å endre de generelle bostedsreglene i folkeregisterloven for å løse eventuelle problemer med bostedsregler i andre lover. Departementet fremmer derfor ikke forslag om endring av bostedsbestemmelsene i folkeregisterloven.

Tiltak for å bedre registerkvaliteten – oppfølging av Stortingets anmodning nr. 780 (2024–2025)
Bakgrunn
Ved behandling av Dokument 8: 129 S (2024–2025) anmodet Stortinget den 27. mai 2025 om følgende, se Innst. 364 S (2024–2025) vedtak nr. 780:
«Stortinget ber regjeringen utrede tiltak som kan forbedre registerkvaliteten, herunder om det i større grad skal gjennomføres kontroll av opplysninger som blir endret, og om registerenhetene skal kunne avvise offentliggjorte opplysninger når det er berettiget mistanke om feil.»
Vedtaket ble fattet ved behandlingen av representantforslaget fra stortingsrepresentantene Aleksander Stokkebø, Ingunn Foss, Mahmoud Farahmand og Mari Holm Lønseth om å forsterke arbeidet mot økonomisk kriminalitet. Forslaget pekte på behovet for korrekte og oppdaterte offentlige registre og for tiltak mot registermanipulasjon. Representantene ba videre om fremdrift i arbeidet med å erstatte gjeldende aksjonærregister med et hendelsesbasert aksjeeierregister og med å etablere et hendelsesbasert eierskapsregister over fast eiendom.
Tiltak for å følge opp anmodningen er under gjennomføring i Finansdepartementet og andre berørte departementer.
Departementets vurderinger
Finansdepartementet har, i samarbeid med andre berørte departementer, satt i gang og planlagt flere tiltak for å bedre registerkvaliteten og forhindre misbruk av offentlige ordninger. Enkelte tiltak har sitt utspring i stortingsmeldingen om økonomisk kriminalitet, Meld. St. 15 (2023–2024) Felles verdier – felles ansvar, mens andre er igangsatt etter egne utredninger om sårbarheter i offentlige registre.
Finansdepartementet fremmer forslag om oppstartbevilgning til nytt samordnet aksjeeierregister og modernisert aksjonærbeskatningssystem (SAMOA) i Prop. 1 S (2026–2027) for Finansdepartementet. Tiltaket vil gi et løpende oppdatert register som henter informasjon automatisk fra selskapenes aksjeeierbok. Brønnøysundregistrene får ansvaret for registeret, og tiltaket legger til rette for at andre myndigheter og private aktører med behov vil kunne få tilgang til informasjonen. SAMOA innebærer også modernisering av Skatteetatens aksjonærbeskatningssystem. Oppdatert og etterrettelig informasjon om aksjeeierskap vil begrense mulighetene for å utnytte offentlige ordninger og drive økonomisk kriminalitet. Det arbeides også med et konsept for sentralisert og hendelsesbasert eierskapsregistrering for eiendom i Skatteetaten og Kartverket.
Skatteetaten, Helsedirektoratet, Nav og Brønnøysundregistrene fikk i 2024 i oppdrag å utrede potensialet for misbruk i ordninger som antas å bli utnyttet til økonomisk kriminalitet. Rapporten ble levert til Finansdepartementet, Arbeids- og inkluderingsdepartementet, Helse- og omsorgsdepartementet og Nærings- og fiskeridepartementet våren 2025. Kartleggingen identifiserte sårbarheter ved blant annet tillitsbaserte registre, egenrapportering, begrenset verifikasjon av opplysninger og avhengigheter mellom registre, og pekte på tiltak for å redusere risikoen for misbruk.
Registrene i Brønnøysundregistrene er sentrale datakilder for både offentlige og private virksomheter. Gjennom kontroll med registrering og tilgjengeliggjøring av registerdata besitter Brønnøysundregistrene informasjon som kan bidra til å forebygge og følge opp økonomisk kriminalitet og arbeidslivskriminalitet. Brønnøysundregistrene har igangsatt flere tiltak, blant annet et internt tverrfaglig forebyggingsteam, kartlegging av risiko for registermanipulasjon i sentrale registre og økt bruk av analyser og teknologi for å avdekke avvik. Den løpende oppfølgingen er systematisert gjennom behandling av tips og politianmeldelser, samt samarbeid med andre myndigheter og private aktører.
Ny enhetsregisterlov og foretaksregisterlov gir også et bedre grunnlag for risikobaserte kontroller, etterkontroller og analysearbeid, samtidig som regelverket legger til rette for effektiv registerforvaltning og god registerkvalitet.
Departementene vil følge opp ytterligere tiltak som kan bedre registerkvaliteten. Fra januar 2027 planlegges det opprettet et nasjonalt tverretatlig senter mot økonomisk kriminalitet. Senteret skal gi et bedre utgangspunkt for å identifisere sårbarheter på tvers av offentlige registre og ordninger. Finansdepartementet tar sikte på å komme tilbake til Stortinget med en oppdatering om status for dette arbeidet i statsbudsjettet for 2028.
Finansdepartementet
tilrår:
At Deres Majestet godkjenner og skriver under et fremlagt forslag til proposisjon til Stortinget om
lov om endringer i skatteloven
lov om endringer i merverdiavgiftskompensasjonsloven
lov om endringer i skattebetalingsloven
lov om endringer i merverdiavgiftsloven
lov om endringer i skatteforvaltningsloven
lov om endringer i lov om oppheving av lov om avgift på utslipp av CO2 i petroleumsvirksomhet på 
kontinentalsokkelen
lov om endringer i suppleringsskatteloven
lov om endringer i innkrevingsloven
lov om endring i barnehageloven
lov om endringer i særavgiftsloven
og
stortingsvedtak om skatt av inntekt og formue mv. for inntektsåret 2027 (Stortingets skattevedtak)
stortingsvedtak om fastsetting av avgifter mv. til folketrygden for 2027
stortingsvedtak om fastsetting av finansskatt på lønn for 2027
stortingsvedtak om produktavgift til folketrygden for fiskeri-, hval- og selfangstnæringene for 2027
stortingsvedtak om merverdiavgift for 2027
stortingsvedtak om avgift på tobakk mv. for 2027
stortingsvedtak om avgift på alkohol for 2027
stortingsvedtak om avgifter på drikkevareemballasje for 2027
stortingsvedtak om avgift på sukker mv. for 2027
stortingsvedtak om veibruksavgift på drivstoff for 2027
stortingsvedtak om svovelavgift for 2027
stortingsvedtak om avgift på smøreolje mv. for 2027
stortingsvedtak om avgift på HFK og PKF for 2027
stortingsvedtak om avgift på SF6 for 2027
stortingsvedtak om CO2-avgift på mineralske produkter for 2027
stortingsvedtak om CO2-avgift i petroleumsvirksomheten for 2027
stortingsvedtak om avgift på avfallsforbrenning for 2027
stortingsvedtak om flypassasjeravgift for 2027
stortingsvedtak om avgift på NOx for 2027
stortingsvedtak om avgift på elektrisk kraft for 2027
stortingsvedtak om avgift på vindkraft for 2027
stortingsvedtak om avgift på oppdrettsfisk for 2027
stortingsvedtak om avgift på viltlevende marine ressurser for 2027
stortingsvedtak om dokumentavgift for 2027
stortingsvedtak om engangsavgift på motorvogner mv. for 2027
stortingsvedtak om omregistreringsavgift for 2027
stortingsvedtak om avgift på tunge kjøretøy for 2027
stortingsvedtak om på trafikkforsikringer for 2027
stortingsvedtak om miljøavgift på plantevernmidler for 2027
stortingsvedtak om vederlag knyttet til mineraler for 2027
stortingsvedtak om avgift på undersjøisk utnyttelse mv. av kalkstein for 2027
stortingsvedtak om frekvens- og nummeravgift for 2027
stortingsvedtak om inntekter ved tildeling av tillatelser for 2027
stortingsvedtak om tollavgift for 2027

Vi HAAKON, Norges Konge,
stadfester:
Stortinget blir bedt om å gjøre vedtak til
lov om endringer i skatteloven
lov om endringer i merverdiavgiftskompensasjonsloven
lov om endringer i skattebetalingsloven
lov om endringer i merverdiavgiftsloven
lov om endringer i skatteforvaltningsloven
lov om endringer i lov om oppheving av lov om avgift på utslipp av CO2 i petroleumsvirksomhet på kontinentalsokkelen
lov om endringer i suppleringsskatteloven
lov om endringer i innkrevingsloven
lov om endring i barnehageloven
lov om endringer i særavgiftsloven
og
stortingsvedtak om skatt av inntekt og formue mv. for inntektsåret 2027 (Stortingets skattevedtak)
stortingsvedtak om fastsetting av avgifter mv. til folketrygden for 2027
stortingsvedtak om fastsetting av finansskatt på lønn for 2027
stortingsvedtak om produktavgift til folketrygden for fiskeri-, hval- og selfangstnæringene for 2027
stortingsvedtak om merverdiavgift for 2027
stortingsvedtak om avgift på tobakk mv. for 2027
stortingsvedtak om avgift på alkohol for 2027
stortingsvedtak om avgifter på drikkevareemballasje for 2027
stortingsvedtak om avgift på sukker mv. for 2027
stortingsvedtak om veibruksavgift på drivstoff for 2027
stortingsvedtak om svovelavgift for 2027
stortingsvedtak om avgift på smøreolje mv. for 2027
stortingsvedtak om avgift på HFK og PKF for 2027
stortingsvedtak om avgift på SF6 for 2027
stortingsvedtak om CO2-avgift på mineralske produkter for 2027
stortingsvedtak om CO2-avgift i petroleumsvirksomheten for 2027
stortingsvedtak om avgift på avfallsforbrenning for 2027
stortingsvedtak om flypassasjeravgift for 2027
stortingsvedtak om avgift på NOx for 2027
stortingsvedtak om avgift på elektrisk kraft for 2027
stortingsvedtak om avgift på vindkraft for 2027
stortingsvedtak om avgift på oppdrettsfisk for 2027
stortingsvedtak om avgift på viltlevende marine ressurser for 2027
stortingsvedtak om dokumentavgift for 2027
stortingsvedtak om engangsavgift på motorvogner mv. for 2027
stortingsvedtak om omregistreringsavgift for 2027
stortingsvedtak om avgift på tunge kjøretøy for 2027
stortingsvedtak om på trafikkforsikringer for 2027
stortingsvedtak om miljøavgift på plantevernmidler for 2027
stortingsvedtak om vederlag knyttet til mineraler for 2027
stortingsvedtak om avgift på undersjøisk utnyttelse mv. av kalkstein for 2027
stortingsvedtak om frekvens- og nummeravgift for 2027
stortingsvedtak om inntekter ved tildeling av tillatelser for 2027
stortingsvedtak om tollavgift for 2027
i samsvar med et vedlagt forslag.
A – Forslag til lovvedtak

Forslag
til lov om endringer i skatteloven
I
I lov 26. mars 1999 nr. 14 om skatt av formue og inntekt gjøres følgende endringer:
§ 4-19 fjerde ledd skal lyde:
(4) Ved beregning av verdien av ikke-børsnotert aksje etter § 4-12 annet og tredje ledd og andel i selskap med deltakerfastsetting etter § 4-40, hvor selskapet eier akvakulturtillatelser som verdsettes etter § 4-17 tredje ledd, skal den delen av selskapets gjeld som svarer til forholdet mellom omsetningsverdien av akvakulturtillatelsen og verdien av selskapets samlede eiendeler, verdsettes med 25 prosent.
§ 5-15 første ledd bokstav q skal lyde:
q. vederlag og betalinger som politiet og Politiets sikkerhetstjeneste yter til kilder, kontakter og informanter som ledd i politiets og sikkerhetstjenestens skjermede etterretningsvirksomhet.
§ 9-14 fjerde ledd bokstav b skal lyde:
b. gevinst som på tidspunktet som nevnt i første ledd første punktum ville vært fritatt for skatteplikt etter § 2-38. Det samme gjelder gevinst som ville vært fritatt for beskatning i fondet etter § 10-20 første ledd, når utflyttingen er resultat av skattefri fusjon etter § 11-11 åttende ledd, eller
§ 10-12 første ledd femte punktum skal lyde:
Fremføringsretten omfatter ikke skjermingsfradrag som ikke er benyttet som følge av at utbyttet er fritatt for skatteplikt etter § 10-11 tiende ledd.
§ 10-13 første ledd femte punktum skal lyde:
Reglene i denne paragraf gjelder ikke for den delen av utdeling fra verdipapirfond som behandles som rente etter § 10-20 annet ledd.
§ 18-3 tredje ledd bokstav a nr. 4 skal lyde:
4. 	Kostnader etter denne bokstav som er pådratt i byggetiden fra og med inntektsåret 2008 kan føres til fradrag i inntektsåret forutsatt at det foreligger kostnader knyttet til kraftverket som skal behandles som en del av kostprisen etter § 18-3 tredje ledd bokstav b tredje punktum.
§ 18-10 syvende ledd bokstav b fjerde punktum skal lyde:
Ved slik realisasjon kan negativ grunnrenteinntekt etter fjerde ledd og fremført produksjonsavgift etter § 18-11 første ledd tredje punktum, på overdragelsestidspunktet, overdras til overtaker.
§ 19-4 tredje ledd skal lyde:
(3) I fastsatt grunnrenteskatt etter annet ledd kan avgift på oppdrettsfisk trekkes fra som beskrevet i § 19-9.
II
I lov 26. mars 1999 nr. 14 om skatt av formue og inntekt gjøres følgende endringer:
§ 5-13 første ledd første punktum skal lyde:
Fordel ved privat bruk av arbeidsgivers bil fastsettes til 20 prosent av bilens listepris som ny, tillagt et beløp for kostnader ved bilholdet, som fastsettes av departementet i forskrift.
§ 5-15 første ledd bokstav f skal lyde:
f.	følgende ytelser til tjenestepliktige i Forsvaret og i Sivilforsvaret:
1.	dagpenger, dimisjonsgodtgjørelse, utdanningsbonus av samme størrelse og forsørgertillegg mv. etter offentlig regulativ til tjenestepliktige i Forsvaret som ikke er tilsatt,
2.	tjenestetillegg på 0,2 G til tjenestepliktige i Sivilforsvaret etter sivilforsvarsforskriften § 32 første ledd,
§ 6-19 andre ledd fjerde punktum skal lyde:
Fradrag kan enten gis med inntil 8 950 kroner eller med inntil to promille av samlet utbetalt lønn.
§ 6-20 tredje ledd andre punktum skal lyde:
Fradrag kan samlet gis med inntil 8 950 kroner eller med en forholdsmessig del av dette beløpet når fradragsberettiget kontingent er betalt bare for en del av året.
§ 6-49 første punktum skal lyde:
Det gis særskilt fradrag i barnepensjon fra folketrygden og i barnepensjon fra andre ordninger med inntil 33 900 kroner i året.
§ 9-7 femte ledd nytt femte punktum skal lyde:
Når bolig eller fritidsbolig som nevnt i femte ledd første punktum realiseres innen ett år etter arve- eller gavetidspunktet, er det ikke skatteplikt for gevinst eller fradragsrett for tap.
§ 10-21 andre ledd første og andre punktum skal lyde:
Midler på aksjesparekonto kan bare benyttes til å investere i aksjer og egenkapitalbevis i selskap hjemmehørende i EØS og andeler i aksjefond hjemmehørende i EØS. Aksjer og egenkapitalbevis må være børsnotert eller tatt opp til handel på multilateral handelsfasilitet.
§ 10-21 andre ledd nåværende andre og tredje punktum blir tredje og nytt fjerde punktum.
§ 10-21 sjette ledd skal lyde:
(6) Overføring av aksje, egenkapitalbevis eller andel i aksjefond fra kontohaver til aksjesparekonto anses som innskudd på kontoen. Innskuddet settes til aksjens, egenkapitalbevisets eller aksjefondsandelens siste kjente kursverdi. Overføringen skattlegges som realisasjon hos kontohaveren, jf. § 10-31. Ved beregningen av gevinst og tap settes vederlaget til aksjen, egenkapitalbeviset eller aksjefondsandelens siste kjente kursverdi. Overføring av aksje, egenkapitalbevis eller andel fra aksjesparekonto til kontohaver anses som uttak fra kontoen. Uttaket settes til aksjens, egenkapitalbevisets eller aksjefondsandelens siste kjente kursverdi. For kontohavere bosatt i utlandet, anses gevinst ved realisasjon av aksjer, egenkapitalbevis eller aksjefondsandeler knyttet til kontoen som innskudd på kontoen, og tap reduserer innskuddet.
§ 10-21 syvende ledd fjerde punktum skal lyde:
Siste kjente kursverdi legges til grunn ved fordelingen.
§ 10-21 syvende ledd nåværende fjerde punktum blir nytt femte punktum.
§ 16-40 tredje ledd skal lyde:
(3) Det gis ikke fradrag for kostnader pådratt før godkjenning av prosjektet. Fradragsgrunnlaget i annet ledd reduseres forholdsmessig i oppstarts- og avslutningsåret for prosjektet etter antallet måneder prosjektet har pågått.
§ 16-40 nåværende tredje og fjerde ledd blir fjerde og femte ledd.
§ 16-40 nåværende femte ledd oppheves.
§ 16-40 sjette ledd skal lyde:
(6) I konsern gjelder kostnadsrammen etter annet ledd samlet for alle konsernselskapene.
§ 16-40 nåværende sjette ledd blir syvende ledd.
§ 16-40 nåværende syvende ledd blir åttende ledd og skal lyde:
(8) Det gis ikke fradrag for kostnader til egenutført og innkjøpt forsknings- og utviklingsprosjekt fra land utenfor EØS som Norge ikke har skatteavtale eller informasjonsutvekslingsavtale med. 
§ 16-40 nåværende åttende ledd blir nytt niende ledd og skal lyde:
(9) Departementet kan gi forskrift til gjennomføring og utfylling av denne paragraf, herunder gi regler om godkjennelse av prosjekter og institusjoner, om hvilke selskaper som skal regnes som konsern etter sjette ledd, om hva som regnes som forsknings- og utviklingskostnader og om saksbehandlings- og klageregler for godkjenningsordningen. Departementet kan gi forskrift om utveksling av opplysninger mellom Norges forskningsråd og skattemyndighetene uavhengig av taushetsplikt, og gi forskrift om sanksjoner ved brudd på vilkårene for godkjenning av prosjekt.
§ 19-9 Produksjonsavgift skal lyde:
Særavgift på oppdrettsfisk etter tillatelse som nevnt i § 19-1 kan trekkes fra i fastsatt grunnrenteskatt til staten. Ubenyttet avgift til fratrekk for aksjeselskap samt likestilt selskap og sammenslutning, jf. § 10-1 første ledd, kan trekkes fra i fastsatt grunnrenteskatt etter samme bestemmelser som i § 10-4, i et annet selskap som tilhører samme konsern, ved utgangen av inntektsåret. Fastsatt grunnrenteskatt kan ikke bli negativ som følge av fratrukket avgift. Avgiften kan kun trekkes fra i fastsatt grunnrenteskatt for samme inntektsår. Avgift som nevnt i første punktum kan ikke trekkes fra i alminnelig inntekt.
III
Endringene under I trer i kraft straks.
Endringene under II trer i kraft straks med virkning fra og med inntektsåret 2027.
Ved ikrafttredelse av endringene under II § 16-40 gjelder følgende overgangsregler:
(1) Overgangsreglene gjelder kostnader knyttet til forsknings- og utviklingsprosjekt som er godkjent av Norges forskningsråd før 1. januar 2027.
(2) Skatteloven § 16-40 tredje ledd annet punktum gjelder ikke for kostnader som nevnt i første ledd.
(3) Skatteloven § 16-40 sjette ledd gjelder ikke for kostnader som nevnt i første ledd. I konsern etter aksjeloven § 1-3 og allmennaksjeloven § 1-3 behandles prosjekter som nevnt i første ledd med innbyrdes sammenheng som ett prosjekt. Kostnadsrammen fordeles mellom konsernselskapene etter hvor stor andel av de totale prosjektkostnadene som er pådratt hos det enkelte selskap.
(4) Skattyters samlede fradrag etter skatteloven § 16-40 kan ikke overstige kostnadsrammen på 25 millioner kroner i inntektsåret, uavhengig av om kostnadene er knyttet til prosjekt som nevnt i første ledd eller til prosjekt godkjent fra og med 1. januar 2027. Overstiger kostnadene rammen, foretas avskjæringen i kostnader knyttet til prosjekt godkjent fra og med 1. januar 2027.
(5) Departementet kan gi forskrift til utfylling og gjennomføring av overgangsreglene.

Forslag
til lov om endringer i merverdiavgiftskompensasjonsloven
I
I lov 12. desember 2003 nr. 108 om kompensasjon av merverdiavgift for kommuner, fylkeskommuner mv. gjøres følgende endringer:
§§ 9 og 10 oppheves.
II
Loven trer i kraft 1. januar 2027 med virkning for krav om kompensasjon som tidfestes fra og med dette tidspunktet.

Forslag
til lov om endringer i skattebetalingsloven
I
I lov 17. juni 2005 nr. 67 om betaling og innkreving av skatte- og avgiftskrav gjøres følgende endringer:
§ 10-53 tredje ledd skal lyde:
(3) Treffes det vedtak som innebærer tilbakebetaling av kompensasjon for merverdiavgift, skal beløpet betales tilbake senest tre uker etter at melding om vedtaket er sendt. Ved tilbakebetaling av kompensasjon som følge av endring etter reglene i skatteforvaltningsloven § 9-4, skal beløpet betales tilbake senest tre uker etter at melding om endring er kommet fram til skatte- og avgiftsmyndighetene.
§ 10-60 femte ledd skal lyde:
(5) For krav på utbetaling av kompensasjon for merverdiavgift regnes fristen fra skattemeldingen er mottatt av skatte- og avgiftsmyndighetene. Ved vedtak som medfører utbetaling av kompensasjon, gjelder fristen etter første ledd tilsvarende.
§ 11-2 sjette ledd skal lyde:
(6) Av for mye utbetalt kompensasjon for merverdiavgift beregnes renten fra beløpet ble utbetalt og fram til det treffes vedtak om endring mv., eller ny endret melding kommer fram til skatte- og avgiftsmyndighetene.
§ 11-4 nytt syvende ledd skal lyde:
(7) Ved endringsvedtak eller egenretting som medfører utbetaling av merverdiavgiftskompensasjon, skal det beregnes renter fra tre uker etter opprinnelig skattemelding er mottatt av skatte- og avgiftsmyndighetene og fram til forfallstidspunktet i § 10-60. Dersom beløpet i en periode har vært innbetalt til skatte- og avgiftsmyndighetene, gjelder første ledd tilsvarende.
II
I lov 17. juni 2005 nr. 67 om betaling og innkreving av skatte- og avgiftskrav gjøres følgende endring:
§ 10-53 fjerde ledd skal lyde:
(4) Treffes det vedtak om å nekte bruk av Safe Harbour-regler gitt i medhold av suppleringsskatteloven kapittel 8, skal suppleringsskatt og renter etter § 11-2 betales senest tre uker etter at endret skattemelding for suppleringsskatt er levert.
III
I lov 17. juni 2005 nr. 67 om betaling og innkreving av skatte- og avgiftskrav gjøres følgende endringer:
§ 5-13b første ledd skal lyde:
(1) Når årsregnskapet til en arbeidsgiver som har plikt til å foreta forskuddstrekk, skattetrekk etter § 5-4 første ledd (kildeskatteordning) eller utleggstrekk etter innkrevingsloven eller tvangsfullbyrdelsesloven, er fastsatt i strid med bestemmelser i eller i medhold av regnskapsloven eller bokføringsloven eller god regnskapsskikk eller bokføringsskikk, kan skattekontoret pålegge at ett eller flere årsregnskap revideres av en statsautorisert revisor i samsvar med bestemmelsene i revisorloven for følgende selskap:
a.	aksjeselskap der det er truffet beslutning i medhold av fullmakt etter aksjeloven § 7-6,
b.	selskap som nevnt i regnskapsloven § 1-2 første ledd nr. 13 som er organisert etter en utenlandsk selskapsform som i det vesentligste tilsvarer definisjonen av aksjeselskap i aksjeloven § 1-1 annet ledd, og som ikke har revisjonsplikt etter revisorloven § 2-1.
§ 10-11 skal lyde:
§ 10-11 Lønnstrekk til Svalbard
For betaling av lønnstrekk av inntekt på Svalbard gjelder § 10-10 første og tredje ledd tilsvarende.
§ 12-1 første ledd skal lyde:
(1) Foreldelsesloven gjelder med de unntak som følger av annet til fjerde ledd.
IV
Endringene under I trer i kraft 1. januar 2027 med virkning for krav om kompensasjon som tidfestes fra og med dette tidspunktet.
Endringene under II og III trer i kraft straks.

Forslag
til lov om endringer i merverdiavgiftsloven
I
I lov 19. juni 2009 nr. 58 om merverdiavgift gjøres følgende endringer:
§ 6-8 første og andre ledd skal lyde:
(1) Omsetning av personkjøretøy som bare bruker elektrisitet til framdrift, og hvor elektrisiteten leveres fra batteripakke som kan lades fra ekstern strømkilde, er fritatt for merverdiavgift for vederlag til og med 150 000 kroner.
(2) Leasing av personkjøretøy som bare bruker elektrisitet til framdrift, og hvor elektrisiteten leveres fra batteripakke som kan lades fra ekstern strømkilde, er fritatt for merverdiavgift dersom leasingvirksomhetens kostpris for det leasede personkjøretøyet er 150 000 kroner eller lavere. Dersom kostprisen er høyere, skal det beregnes merverdiavgift av leien multiplisert med kostpris som overstiger 150 000 kroner dividert med kostpris. Med leasing menes utleie av personkjøretøy hvor leieperioden etter skriftlig avtale er minst 30 dager.
§ 6-28 sjette ledd skal lyde:
(6) Fritaket gjelder ikke for transport av postsendinger fra merverdiavgiftsområdet som er frankert med frankeringsmidler påført «Norge» eller «Noreg», med mindre det gjelder masseforsendelser.
II
Loven trer i kraft 1. januar 2027.
For kjøretøy som omfattes av § 6-8 andre ledd og som er levert til leietakeren før 1. januar 2027, gjelder følgende overgangsregel:
Leasing av personkjøretøy er fritatt for merverdiavgift dersom leasingvirksomhetens kostpris for det leasede personkjøretøyet er 300 000 kroner eller lavere. Dersom kostprisen er høyere, skal det beregnes merverdiavgift av leien multiplisert med kostpris som overstiger 300 000 kroner dividert med kostpris. Dette gjelder også dersom leasingavtalen overføres til ny leietaker.

Forslag
til lov om endringer i skatteforvaltningsloven
I
I lov 27. mai 2016 nr. 14 om skatteforvaltning gjøres følgende endringer:
§ 8-7 skal lyde:
§ 8-7 Skattemelding for merverdiavgiftskompensasjon
(1) Den som krever å få kompensert merverdiavgift etter merverdiavgiftskompensasjonsloven, skal levere skattemelding med opplysninger som har betydning for fastsetting av merverdiavgiftskompensasjon.
(2) Grunnlaget for kompensasjonskravet skal kontrolleres og attesteres av statsautorisert revisor eller kommunerevisor. Dette gjelder også når krav om merverdiavgiftskompensasjon blir fremmet som endringsmelding etter § 9-4 eller som anmodning om endring etter kapittel 12.
§ 9-4 første ledd første punktum skal lyde:
Skattepliktige kan endre opplysninger i tidligere leverte skattemeldinger for formues- og inntektsskatt, svalbardskatt, petroleumsskatt, merverdiavgift, arbeidsgiveravgift, finansskatt på lønn, særavgifter og merverdiavgiftskompensasjon ved levering av endringsmelding.
§ 9-4 andre ledd skal lyde:
(2) Endringsmelding som nevnt i første ledd må være kommet fram til skattemyndighetene senest tre år etter leveringsfristen for skattemelding og melding om trekk. For merverdiavgiftskompensasjon må endringsmelding være kommet fram senest tre år etter utløpet av skattleggingsperioden.
§ 12-6 første ledd tredje punktum oppheves. Fjerde, femte og sjette punktum blir tredje, fjerde og femte punktum.
II
I lov 27. mai 2016 nr. 14 om skatteforvaltning gjøres følgende endringer:
§ 5-6 første ledd tredje punktum skal lyde:
Fristen for å uttale seg er seks måneder i saker om Safe Harbour-regler gitt i medhold av suppleringsskatteloven kapittel 8.
§ 12-6 første ledd femte punktum skal lyde:
Fristen for å bestride bruk av Safe Harbour-regler gitt i medhold av suppleringsskatteloven kapittel 8 er likevel tre år etter at melding for suppleringsskatt er mottatt.
III
Endringene under I trer i kraft 1. januar 2027 med virkning for krav om kompensasjon som tidfestes fra og med dette tidspunktet.
Endringene under II trer i kraft straks.

Forslag
til lov om endringer i lov om oppheving av lov om avgift på utslipp av CO2 i petroleumsvirksomhet på kontinentalsokkelen
I
I lov 20. desember 2023 nr. 96 om oppheving av lov om avgift på utslipp av CO2 i petroleumsvirksomhet på kontinentalsokkelen gjøres følgende endringer:
Romertall II nytt andre ledd skal lyde:
Avgiften for perioden fra og med 1. juli 2026 til og med 31. desember 2026 skal rapporteres og betales til Sokkeldirektoratet i samsvar med stortingsvedtak av 18. desember 2025 nr. 2750 om CO2-avgift i petroleumsvirksomheten på kontinentalsokkelen for 2026 og lov om avgift på utslipp av CO2 i petroleumsvirksomheten på kontinentalsokkelen og tilhørende forskrift om renter ved tilbakebetaling av for mye innbetalt CO2-avgift.
II
Loven trer i kraft 1. januar 2027.

Forslag
til lov om endringer i suppleringsskatteloven
I
I lov 12. januar 2024 nr. 1 om suppleringsskatt på underbeskattet inntekt i konsern gjøres følgende endringer:
§ 1-1 åttende ledd skal lyde:
(8) Safe Harbour-regler er gitt i kapittel 8.
Nåværende åttende og niende ledd blir niende og nytt tiende ledd.
§ 4-2 åttende ledd bokstav h skal lyde:
h. gevinst fra salg av fysiske eiendeler som ligger i samme jurisdiksjon som konsernenheten, og som reinvesteres i fysiske eiendeler i jurisdiksjonen, og
§ 5-6 første ledd første punktum skal lyde:
For konsernenheter som er del av et minoritetseid underkonsern, skal den effektive skattesatsen og suppleringsskatten for en jurisdiksjon beregnes som om underkonsernet var et eget konsern i samsvar med reglene i kapittel 3 til 8.
§ 5-6 andre ledd første punktum skal lyde:
For en minoritetseid konsernenhet som ikke er del av et minoritetseid underkonsern og ikke er en investeringsenhet, skal den effektive skattesatsen og suppleringsskatten beregnes isolert for konsernenheten i samsvar med reglene i kapittel 3 til 8.
§ 6-3 første ledd første punktum skal lyde:
Reglene i kapittel 3 til 8 gjelder for felleskontrollert virksomhet og dens underenheter.
§ 6-3 tredje ledd første punktum skal lyde:
Det felleskontrollerte konsernets suppleringsskatt skal reduseres med hvert morselskaps andel av suppleringsskatten fra hvert medlem av det felleskontrollerte konsernet som er skattepliktig etter en kvalifisert regel om skatteinkludering etter andre ledd.
Nytt kapittel 8 skal lyde:
Kapittel 8 Safe Harbour
A Generelle bestemmelser
§ 8-1 Safe Harbour-regler
Dette kapittelet gjelder Safe Harbour-regler. Safe Harbour-regler uten tidsbegrensning er fastsatt i §§ 8-10 til 8-15. En tidsbegrenset Safe Harbour-regel er fastsatt i § 8-20. Med Safe Harbour-regler menes regler som gir rapporterende konsernenhet en valgadgang til å sette suppleringsskatt til null dersom vilkårene for å bruke den aktuelle Safe Harbour-regelen er oppfylt. For § 8-14 settes suppleringsskatten til null så langt suppleringsskatten skyldes kvalifiserte skatteinsentiver for regnskapsåret.
B Safe Harbour-regler uten tidsbegrensning
§ 8-10 Forenklet effektiv skattesats Safe Harbour
Departementet kan gi nærmere regler om at suppleringsskatt kan settes til null ved bruk av forenklet effektiv skattesats Safe Harbour.
§ 8-11 Kvalifisert nasjonal suppleringsskatt Safe Harbour
Departementet kan gi nærmere regler om at suppleringsskatt kan settes til null ved bruk av kvalifisert nasjonal suppleringsskatt Safe Harbour.
§ 8-12 Sidestilt regelverk Safe Harbour
Departementet kan gi nærmere regler om at suppleringsskatt kan settes til null ved bruk av sidestilt regelverk Safe Harbour.
§ 8-13 Øverste morselskap Safe Harbour
Departementet kan gi nærmere regler om at suppleringsskatt etter en kvalifisert regel om skattefordeling kan settes til null ved bruk av øverste morselskap Safe Harbour.
§ 8-14 Substansbasert skatteinsentiv Safe Harbour
Departementet kan gi nærmere regler om at suppleringsskatt kan settes til null ved bruk av substansbasert skatteinsentiv SafeHarbour så langt suppleringsskatten skyldes kvalifiserte skatteinsentiver for regnskapsåret.
§ 8-15 Forenklet beregningsmetode Safe Harbour
Departementet kan gi nærmere regler om at suppleringsskatt kan settes til null ved bruk av forenklet beregningsmetode Safe Harbour.

C Safe Harbour-regler med tidsbegrensning
§ 8-20 Land-for-land-rapportering Safe Harbour
Departementet kan gi nærmere regler om at suppleringsskatt kan settes til null ved bruk av land-for-land-rapportering Safe Harbour.
II
§ 5-7 oppheves.
III
Endringene under I trer i kraft straks med virkning fra og med inntektsåret 2026, for regnskapsår som begynner etter 31. desember 2025.
Endringen under II trer i kraft 4. januar 2027.

Forslag
til lov om endringer i innkrevingsloven
I
I lov 25. april 2025 nr. 12 om innkreving av statlige krav mv. gjøres følgende endringer:
§ 23 tredje ledd første punktum skal lyde:
Tvangsfullbyrdelsesloven §§ 1-5 til 1-10, kapittel 4, § 5-9, § 5-10, § 5-15, § 7-9 fjerde til sjette ledd, §§ 7-11 til 7-19, § 7-23, § 7-25, § 7-26 første og andre ledd, § 7-27 første punktum og § 7-28 gjelder ved Innkrevingsmyndighetens behandling av saker om utlegg.
II
Loven trer i kraft straks.

Forslag
til lov om endringer i barnehageloven
I
I lov 17. juni 2025 nr. 64 om barnehager gjøres følgende endringer:
§ 7 a tredje ledd skal lyde:
Første ledd gjelder ikke for åpne barnehager og ikke for eiere som alene, sammen med nærstående eller selskap i samme konsern eier
a. ordinære barnehager med til sammen færre enn tretti barn, eller
b. familiebarnehager med til sammen inntil ti barn
§ 25 tredje ledd skal lyde:
Kommunen kan gi forskrift om pedagogisk bemanning og annen relevant kompetanse utover det departementet har fastsatt i forskrift etter andre ledd.
Nåværende tredje ledd blir nytt fjerde ledd.
II
Loven trer i kraft straks.

Forslag
til lov om endringer i særavgiftsloven
I
I lov 19. juni 2026 nr. 41 om særavgifter gjøres følgende endringer:
§§ 13-1 til 13-3 skal lyde:
§ 13-1 Avgiftsplikt
Det skal beregnes avgift for petroleum som brennes, og naturgass som slippes til luft, og av CO2 som utskilles fra petroleum og slippes til luft, i tilfeller der utslippet skjer på innretning som brukes i forbindelse med utvinning eller transport av petroleum. Dette omfatter også flyttbare innretninger som er tilkoblet den faste innretningen med gangbro. Andre flyttbare innretninger og boring av letebrønner omfattes ikke av avgiften.
Avgift skal beregnes for innretninger som brukes i
a. 	indre norsk farvann, på norsk sjøterritorium og på kontinentalsokkelen, jf. petroleumsloven § 1-6 bokstav l
b. 	tilstøtende havområder utenfor kontinentalsokkelen i den utstrekning utvinning av petroleum er forbeholdt Norge etter avtale med annen stat
c. 	havområder utenfor kontinentalsokkelen for så vidt gjelder norsk anlegg for transport av petroleum
d. 	riket for så vidt gjelder anlegg som omfattes av petroleumsskatteloven § 3 bokstav b tredje punktum.
Dersom utvinningen skjer fra petroleumsforekomster som strekker seg over midtlinjen mot annen stat, jf. andre ledd bokstav b, skal det beregnes avgift bare av de mengdene som svarer til de norske rettighetshavernes eierandeler i innretningen.
Avgiften skal beregnes når utslippet skjer.
Departementet kan gi forskrift om måling og måleplikt, også om utstyr, framgangsmåte, korrigeringer av måleresultat og dokumentasjon.
§ 13-2 Registrering i Særavgiftsregisteret
Operatører for utvinningstillatelse eller tillatelse til anlegg og drift av innretninger for transport og utnyttelse av petroleum, som gjelder for den innretningen der petroleum brennes eller naturgass slippes ut, skal registreres i Særavgiftsregisteret.
§ 13-3 Avgiftspliktig
Avgiften skal beregnes av den som er eller skal være registret i Særavgiftsregisteret.
Rettighetshaverne etter utvinningstillatelsen eller tillatelsen til anlegg og drift av innretninger for transport og utnyttelse av petroleum som gjelder for den innretningen der petroleum brennes, naturgass slippes til luft og CO2 utskilles fra petroleum og slippes til luft, er solidarisk ansvarlige for avgiften.
II
Loven trer i kraft 1. januar 2027.

B – Forslag til skatte- og avgiftsvedtak

Forslag
til stortingsvedtak om skatt av inntekt og formue mv. 
for inntektsåret 2027 (Stortingets skattevedtak)
Kapittel 1. Generelt
§ 1-1 Vedtakets anvendelsesområde
Dette vedtaket gjelder utskriving av skatt på inntekt og formue for inntektsåret 2027. Vedtaket legges også til grunn for utskriving av forskudd på skatt for inntektsåret 2027 etter reglene i skattebetalingsloven kapittel 4 til 6.
Sammen med bestemmelsene om forskudd på skatt i skattebetalingsloven gjelder dette vedtaket også når skatteplikt utelukkende følger av lov om skattlegging av undersjøiske petroleumsforekomster mv. og skattyteren ikke skal svare terminskatt etter samme lov § 7.
§ 1-2 Forholdet til skattelovgivningen
Så langt dette vedtak ikke bestemmer noe annet, legges lovgivningen om skatt på formue og inntekt til grunn ved anvendelsen av vedtaket.
Kapittel 2. Formuesskatt til staten og kommunene
§ 2-1 Formuesskatt til staten – personlig skattyter og dødsbo
Personlig skattyter og dødsbo svarer formuesskatt til staten av den delen av skattyterens samlede antatte formue som overstiger 1 990 000 kroner. Satsen skal være 0,65 pst. for formue inntil 21 500 000 kroner og 0,75 pst. for den delen av formuen som overstiger 21 500 000 kroner. For personlig skattyter etter skatteloven § 2-3 første ledd bokstav k, l, m og n, skal satsen være 1 pst. for formue over 1 990 000 og inntil 21 500 000 kroner, og 1,1 pst. for den delen av formuen som overstiger 21 500 000 kroner.
Ektefeller som skattlegges under ett for begges formue, jf. skatteloven § 2-10, svarer formuesskatt til staten av den delen av ektefellenes samlede antatte formue som overstiger 3 980 000 kroner. Satsen skal være 0,65 pst. for formue inntil 43 000 000 kroner og 0,75 pst. for den delen av formuen som overstiger 43 000 000 kroner.
§ 2-2 Formuesskatt til staten – upersonlig skattyter
Selskaper og innretninger som nevnt i skatteloven § 2-36 annet ledd, og som ikke er fritatt for formuesskatteplikt etter skatteloven kapittel 2, svarer formuesskatt til staten med 0,3 pst. Formue under 10 000 kroner er skattefri.
§ 2-3 Formuesskatt til kommunene
Det svares formuesskatt til kommunen dersom skattyter ikke er fritatt for slik skatteplikt etter skatteloven kapittel 2. Personlig skattyter og dødsbo skal ha et fradrag i formuen på 1 990 000 kroner. For ektefeller som skattlegges under ett for begges formue, jf. skatteloven § 2-10, skal fradraget være 3 980 000 kroner. Når skattyter har formue i flere kommuner, fordeles fradraget etter reglene i skatteloven § 4-30 første og annet ledd. Satsen for formuesskatt til kommunene må ikke være høyere enn 0,35 pst. Maksimumssatsen gjelder når ikke lavere sats er vedtatt av kommunen.
Kapittel 3. Inntektsskatt til staten, kommunene og fylkeskommunene
§ 3-1 Trinnskatt
Personlig skattyter i klasse 0 og 1 skal av personinntekt fastsatt etter skatteloven kapittel 12, svare trinnskatt til staten med
1,7 pst. for den delen av inntekten som overstiger 235 150 kroner,
4,0 pst. for den delen av inntekten som overstiger 331 050 kroner,
13,7 pst. for den delen av inntekten som overstiger 754 050 kroner,
16,8 pst. for den delen av inntekten som overstiger 1 019 300 kroner, og
17,8 pst. for den delen av inntekten som overstiger 1 525 900 kroner.
Dersom skattyter er bosatt i riket bare en del av året, nedsettes beløpene i første ledd forholdsmessig under hensyn til det antall hele eller påbegynte måneder av året han har vært bosatt her. Tilsvarende gjelder for skattyter som ikke er bosatt i riket, men som plikter å svare skatt etter skatteloven § 2-3 første og annet ledd eller lov om skattlegging av undersjøiske petroleumsforekomster mv.
§ 3-2 Fellesskatt
Enhver som plikter å betale inntektsskatt til kommunen etter skatteloven, skal betale fellesskatt til staten. Fellesskatten skal beregnes på samme grunnlag som inntektsskatten til kommunene.
Satsen for fellesskatt skal være:
For personlig skattepliktig og dødsbo i Finnmark fylke eller kommunene Karlsøy, Kvænangen, Kåfjord, Lyngen, Nordreisa, Skjervøy og Storfjord i Troms fylke: 2,25 pst.
For personlig skattepliktig og dødsbo ellers: 5,75 pst.
Satsene i annet ledd gjelder ikke for eierinntekt som skal oppjusteres etter skatteloven § 5-22 annet ledd tredje punktum, § 10-11 første ledd annet punktum, § 10-21 fjerde ledd tredje punktum, § 10-21 åttende ledd tredje punktum, § 10-31 første ledd fjerde punktum, § 10-31 annet ledd annet punktum, § 10-42 tredje ledd bokstav b og § 10-44 første ledd tredje punktum. For slik inntekt skal satsen for fellesskatt være 18,5 pst. for skattytere som nevnt i annet ledd første strekpunkt, og 22 pst. for skattytere som nevnt i annet ledd annet strekpunkt.
§ 3-3 Skatt til staten
Selskaper og innretninger som nevnt i skatteloven § 2-36 annet ledd, svarer skatt til staten med 22 pst. av inntekten.
Selskap og innretninger som nevnt i første ledd og som svarer finansskatt på lønn, jf. folketrygdloven § 23-2a, svarer skatt til staten med 25 pst. av inntekten.
Enheter som er del av et konsern, svarer suppleringsskatt til staten etter suppleringsskatteloven.
§ 3-4 Skatt på grunnrenteinntekt i vannkraftforetak og vindkraftanlegg
Av grunnrenteinntekt i vannkraftverk fastsatt i medhold av skatteloven § 18-3 svares grunnrenteskatt til staten med 57,7 pst. Av grunnrenteinntekt i vindkraftanlegg fastsatt i medhold av skatteloven § 18-10 svares grunnrenteskatt til staten med 32,1 pst.
§ 3-4 A Skatt på grunnrenteinntekt i havbruk
Av grunnrenteinntekt i havbruk fastsatt i medhold av skatteloven kapittel 19 svares grunnrenteskatt til staten med 32,1 pst. Ved fastsetting av grunnrenteinntekt kan det kreves et bunnfradrag på 70 mill. kroner.
§ 3-5 Skatt til staten for person bosatt og selskap hjemmehørende i utlandet
Skattyter som nevnt i skatteloven § 2-3 første ledd bokstav h, skal i tillegg til å svare skatt etter bestemmelsene foran i dette vedtaket svare skatt til staten med 22 pst. av inntekten.
Person som ikke har bopel i riket, men som mottar lønn av den norske stat, skal av denne inntekt svare fellesskatt til staten etter satsen for personlig skattyter og dødsbo i dette vedtaket § 3-2 annet ledd annet strekpunkt, samt trinnskatt som nevnt i § 3-1 første ledd. Bestemmelsene i skatteloven § 16-20 til § 16-29 gjelder tilsvarende for skattytere som nevnt i dette ledd.
Av aksjeutbytte som utdeles til aksjonær som er hjemmehørende i utlandet, svares skatt til staten med 25 pst. eller i tilfelle den sats som følger av skatteavtale med fremmed stat. Det samme gjelder renter på grunnfondsbevis som utdeles til skattyter hjemmehørende i utlandet.
Person som nevnt i skatteloven § 2-3 fjerde ledd, skal av personinntekt fastsatt etter skatteloven kapittel 12 svare skatt til staten med 15 pst. av inntekten. Dersom vedkommende gis fradrag etter skatteloven § 6-71, svares skatt til staten etter skattesatsene som følger av § 3-1, § 3-2 og § 3-8.
Av inntekt etter bestemmelsene i skatteloven § 10-80 og § 10-81 skal skattyter som nevnt i skatteloven § 2-3 første ledd bokstav i og j, svare skatt til staten med 15 pst. eller i tilfelle den lavere sats som følger av skatteavtale med fremmed stat.
Skattyter som nevnt i skatteloven § 2-3 første ledd bokstav k, l, m og n skal i tillegg til å svare skatt etter bestemmelsene foran i dette vedtaket svare skatt til staten med 22 pst. av inntekten, med mindre det skal svares skatt på inntekten etter dette vedtaket § 3-3.
§ 3-6 Skatt til staten på honorar til utenlandske artister mv.
Skattepliktig etter lov 13. desember 1996 nr. 87 om skatt på honorar til utenlandske artister mv. skal svare skatt til staten med 15 pst. av inntekten.
§ 3-7 Skattesats for utbetalinger fra individuell pensjonsavtale til bo
Skattesatsen for utbetaling fra individuell pensjonsavtale og etter innskuddspensjonsloven til bo, som omhandlet i skatteloven § 5-40 fjerde ledd, skal være 45 pst.
§ 3-8 Inntektsskatt til kommunene og fylkeskommunene
Den fylkeskommunale inntektsskattøren for personlige skattytere og dødsbo skal være maksimum 2,85 pst. Den kommunale inntektsskattøren for personlige skattytere og dødsbo skal være maksimum 13,40 pst.
Maksimumssatsene skal gjelde med mindre fylkestinget eller kommunestyret vedtar lavere satser.
§ 3-9 Skatt til staten for personer bosatt i utlandet
Skattyter som skattlegges etter reglene i skatteloven kapittel 20, svarer skatt til staten med 25 pst. av inntekten. Dersom det følger av lov 28. februar 1997 nr. 19 om folketrygd § 23-3 annet ledd nr. 1 bokstav c, trygdeavtaler med andre land eller forordning (EF) nr. 883/2004 at skattyter ikke skal betale trygdeavgift til Norge eller bare skal betale trygdeavgift med lav sats, skal skattesatsen etter første punktum reduseres tilsvarende.
Kapittel 4. Skatt etter lov om skattlegging av undersjøiske petroleumsforekomster mv.
§ 4-1 Ordinære skatter
Skattyter som har formue knyttet til eller inntekt vunnet ved petroleumsutvinning og rørledningstransport, jf. § 2 annet ledd i lov om skattlegging av undersjøiske petroleumsforekomster mv., skal av slik formue og inntekt, i tillegg til de skatter som følger av bestemmelsene foran, svare skatt til staten etter reglene og satsene nedenfor. Det samme gjelder når skatteplikten utelukkende følger av nevnte lov.
Av formue som tilhører andre skattytere enn selskaper, svares skatt med 0,35 pst.
Av inntekt svares skatt med 22 pst., med mindre det skal svares skatt på inntekten etter dette vedtaket § 3-3. Skatten blir å utligne i samsvar med bestemmelsene i lov om skattlegging av undersjøiske petroleumsforekomster mv.
§ 4-2 Særskatt
Av inntekt vunnet ved petroleumsutvinning, behandling og rørledningstransport som nevnt i lov om skattlegging av undersjøiske petroleumsforekomster mv. § 5, skal det svares særskatt med 71,8 pst.
§ 4-3 Terminskatt
Terminskatt for inntektsåret 2027 skrives ut og betales i samsvar med lov om skattlegging av undersjøiske petroleumsforekomster mv. § 7. Ved utskrivingen av terminskatt benyttes satsene ovenfor.
§ 4-4 Utbytte utdelt til utenlandsk eierselskap
Det svares ikke skatt av aksjeutbytte som utdeles fra i riket hjemmehørende aksjeselskap og allmennaksjeselskap som er skattepliktig etter lov om skattlegging av undersjøiske petroleumsforekomster mv. § 5, til selskap hjemmehørende i utlandet som direkte eier minst 25 pst. av kapitalen i det utdelende selskap. Dersom det i riket hjemmehørende selskap også har inntekt som ikke er skattepliktig etter lov om skattlegging av undersjøiske petroleumsforekomster mv. § 5, svares skatt til staten etter de alminnelige regler for aksjeutbytte som fordeles til slik inntekt. Aksjeutbytte fordeles mellom særskattepliktig inntekt og annen inntekt på grunnlag av alminnelig inntekt fratrukket skatter for henholdsvis særskattepliktig inntekt og annen inntekt.
Kapittel 5. Tonnasjeskatt
§ 5-1 Tonnasjeskatt
Aksjeselskap, allmennaksjeselskap og tilsvarende selskap hjemmehørende i annen EØS-stat som nevnt i skatteloven § 8-10, skal svare tonnasjeskatt, jf. skatteloven § 8-16, etter følgende satser:
90 øre per dag per 100 nettotonn for de første 1 000 nettotonn, deretter
18 kroner per dag per 1 000 nettotonn opp til 10 000 nettotonn, deretter
12 kroner per dag per 1 000 nettotonn opp til 25 000 nettotonn, deretter
6 kroner per dag per 1 000 nettotonn.
Satsene i første ledd kan reduseres etter nærmere bestemmelser fastsatt av departementet, jf. skatteloven § 8-16 første ledd.
Kapittel 6. Særlige bestemmelser om skattegrunnlag, beløpsgrenser og satser mv.
§ 6-1 Minstefradrag
Minstefradrag i lønnsinntekt mv. etter skatteloven § 6-32 første ledd bokstav a skal ikke settes høyere enn 99 550 kroner.
Minstefradrag i pensjonsinntekt etter skatteloven § 6-32 første ledd bokstav b skal ikke settes høyere enn 77 950 kroner.
§ 6-2 Foreldrefradrag
Fradrag beregnet etter skatteloven § 6-48 første ledd skal ikke settes høyere enn 15 000 kroner for ett barn. Fradragsgrensen økes med inntil 10 000 kroner for hvert ytterligere barn.
Fradrag beregnet etter skatteloven § 6-48 annet ledd skal ikke settes høyere enn 25 000 kroner for ett barn. Fradragsgrensen økes med 15 000 kroner for hvert ytterligere barn omfattet av skatteloven § 6-48 annet ledd. For hvert ytterligere barn omfattet av skatteloven § 6-48 første ledd, økes fradragsgrensen med 10 000 kroner.
§ 6-3 Personfradrag
Fradrag etter skatteloven § 15-4 er 120 180 kroner i klasse 1.
§ 6-4 Skattebegrensning ved lav alminnelig inntekt
Beløpsgrensene som nevnt i skatteloven § 17-1 første ledd skal være 170 300 kroner for enslige og 157 400 kroner for hver ektefelle. Beløpsgrensen er 314 800 kroner for ektepar og samboere som ved skattebegrensningen får inntekten fastsatt under ett etter skatteloven § 17-2 annet ledd.
§ 6-5 Skattefradrag for pensjonsinntekt
Fradraget som nevnt i skatteloven § 16-1 første ledd skal være 40 750 kroner.
Beløpsgrensene som nevnt i skatteloven § 16-1 tredje ledd skal være 306 250 kroner i trinn 1 og 457 550 kroner i trinn 2.
§ 6-6 Forsøksordning med arbeidsfradrag
Fradrag etter skatteloven § 6-86 tredje ledd er 130 000 kroner, og trappes ned med 40 pst. av den delen av inntekten det beregnes av som overstiger 358 800 kroner.
Kapittel 7. Forskriftskompetanse mv.
§ 7-1 Forskriftsfullmakt til gjennomføring og utfylling
Departementet kan gi forskrift til gjennomføring og utfylling av bestemmelsene i dette vedtak.
§ 7-2 Adgang til å fravike reglene i vedtaket
Reglene i dette vedtaket kan fravikes på vilkår som nevnt i skattebetalingsloven § 4-8.

Forslag
til stortingsvedtak om fastsetting av avgifter 
mv. til folketrygden for 2027
For inntektsåret 2027 svares folketrygdavgifter etter følgende regler og satser, jf. lov 28. februar 1997 nr. 19 om folketrygd kapittel 23:
Arbeidsgiveravgift
§ 1 Beregning av avgift og regler om soneplassering
(1) Arbeidsgiveravgift beregnes som hovedregel etter satsen som gjelder i den sonen hvor arbeidsgiver anses å drive virksomhet. Det kan likevel ikke benyttes redusert sats for virksomhet innenfor nærmere angitte sektorer eller når arbeidsgiver er i økonomiske vanskeligheter, jf. § 4 og § 3 annet ledd.
(2) Et foretak som er arbeidsgiver, anses å drive virksomhet på det stedet hvor foretaket skal være registrert etter enhetsregisterloven. En privatperson som er arbeidsgiver, anses å drive virksomhet på det stedet hvor vedkommende er bosatt ifølge folkeregisteret.
(3) Dersom arbeidsgiver er et foretak med registrerte underenheter, jf. forskrift 9. februar 1995 nr. 114 om registrering av juridiske personer m.m. i Enhetsregisteret § 10, anses hver underenhet som egen beregningsenhet for arbeidsgiveravgift.
(4) Utføres hoveddelen av arbeidstakerens arbeid i en annen sone enn der virksomheten anses å bli drevet etter annet ledd, og enhetsregisterreglene på grunn av virksomhetens art ikke påbyr at underenhet registreres i sonen hvor arbeidet utføres (ambulerende virksomhet), benyttes satsen i denne andre sonen hvor arbeidet utføres, på den del av lønn mv. som knytter seg til dette arbeidet. Dette gjelder likevel ikke for ambulerende virksomhet som ikke trenger å utføres på et bestemt sted (fjernarbeid), når arbeidet utføres i en sone med lavere sats. Med hoveddelen av arbeidet menes her mer enn halvparten av antall arbeidsdager arbeidstakeren har gjennomført for arbeidsgiveren i løpet av kalendermåneden. Arbeidsgiveravgift av etterbetaling av lønn mv., beregnes forholdsmessig med de satsene som skal benyttes på lønn mv. til den enkelte arbeidstaker, for arbeid utført i inneværende kalendermåned. For etterbetaling som er knyttet til aktiviteter som nevnt i § 4 første ledd, skal likevel arbeidsgiveravgift beregnes med satsen for sone I.
(5) Flytter arbeidsgiveren eller underenheten fra én sone til en annen, legges satsen i tilflyttingssonen til grunn fra og med påfølgende kalendermåned etter registrert flyttedato.
§ 2 Soner for arbeidsgiveravgift
(1) Sone I omfatter de områder som ikke er nevnt nedenfor. Arbeidsgivere beregner avgiften etter satsen som gjelder for sone I, hvis ikke annet følger av dette vedtaket.
(2) Sone Ia omfatter:
kommunene Frosta, Midtre Gauldal og Selbu i Trøndelag fylke,
kommunene Haram, Gjemnes og Aukra i Møre og Romsdal fylke,
området i Hustadvika kommune i Møre og Romsdal fylke som før 1. januar 2020 var kommunen Eide i Møre og Romsdal fylke,
kommunene Etne, Bømlo og Kvam i Vestland fylke,
områdene i henholdsvis Kinn kommune, Sunnfjord kommune og Sogndal kommune i Vestland fylke som før 1. januar 2020 var kommunene Flora, Førde og Sogndal i Sogn og Fjordane fylke,
kommunene Utsira og Kvitsøy i Rogaland fylke,
kommunene Hægebostad, Sirdal og Iveland i Agder fylke,
området i Lyngdal kommune i Agder fylke som før 1. januar 2020 var Audnedal kommune i Vest-Agder fylke,
kommunen Sigdal i Buskerud fylke,
kommunen Gausdal i Innlandet fylke.
(3) Sone II omfatter:
kommunene Meråker, Indre Fosen og Inderøy i Trøndelag fylke,
områdene i henholdsvis Steinkjer kommune, Ørland kommune og Orkland kommune i Trøndelag fylke som før 1. januar 2020 var kommunene Verran, Ørland og Agdenes i Trøndelag fylke,
kommunene Sande, Stranda, Sykkylven, Fjord, Vestnes, Rauma, Tingvoll og Sunndal i Møre og Romsdal fylke,
områdene i henholdsvis Ålesund kommune og Molde kommune i Møre og Romsdal fylke som før 1. januar 2020 var kommunene Sandøy, Midsund og Nesset i Møre og Romsdal fylke,
området i Volda kommune i Møre og Romsdal fylke som før 1. januar 2020 var kommunen Hornindal i Sogn og Fjordane fylke,
kommunene Gulen, Solund, Hyllestad, Høyanger, Vik, Aurland, Lærdal, Årdal, Luster, Askvoll, Fjaler, Bremanger, Stad, Gloppen, Stryn, Tysnes, Kvinnherad, Ullensvang, Eidfjord, Ulvik, Modalen, Fedje og Masfjorden i Vestland fylke,
området i Sunnfjord kommune i Vestland fylke som før 1. januar 2020 var kommunene Gaular, Jølster og Naustdal i Sogn og Fjordane fylke,
området i Sogndal kommune i Vestland fylke som før 1. januar 2020 var kommunene Balestrand og Leikanger i Sogn og Fjordane fylke,
området i Kinn kommune i Vestland fylke som før 1. januar 2020 var kommunen Vågsøy i Sogn og Fjordane fylke,
området i Voss herad i Vestland fylke som før 1. januar 2020 var Granvin kommune i Hordaland fylke,
kommunene Hjelmeland, Suldal og Sauda i Rogaland fylke,
kommunene Risør, Gjerstad, Åmli, Bygland, Valle, Bykle, Åseral og Evje og Hornnes i Agder fylke,
kommunene Drangedal, Nome, Tinn, Hjartdal, Seljord, Kviteseid, Nissedal, Fyresdal, Tokke og Vinje i Telemark fylke,
kommunene Flå, Nesbyen, Gol, Hemsedal, Ål, Hol, Rollag og Nore og Uvdal i Buskerud fylke,
kommunene Nord-Fron, Sør-Fron, Ringebu, Søndre Land, Nordre Land, Kongsvinger, Nord-Odal, Sør-Odal, Eidskog, Grue, Åsnes, Våler, Trysil og Åmot i Innlandet fylke.
(4) Sone III omfatter:
kommunene Heim, Hitra, Frøya, Oppdal, Rennebu, Røros, Holtålen, Tydal og Rindal i Trøndelag fylke,
området i Orkland kommune i Trøndelag fylke som før 1. januar 2020 var del av kommunen Snillfjord i Trøndelag fylke,
området i henholdsvis Orkland kommune og Ørland kommune i Trøndelag fylke som før 1. januar 2020 var kommunene Meldal og Bjugn i Trøndelag fylke,
kommunene Vanylven, Surnadal og Aure i Møre og Romsdal fylke,
kommunene Dovre, Lesja, Skjåk, Lom, Vågå, Sel, Sør-Aurdal, Etnedal, Nord-Aurdal, Vestre Slidre, Øystre Slidre, Vang, Stor-Elvdal, Rendalen, Engerdal, Tolga, Tynset, Alvdal, Folldal og Os i Innlandet fylke.
(5) Sone IV omfatter:
kommunene Balsfjord, Bardu, Dyrøy, Gratangen, Harstad, Ibestad, Kvæfjord, Lavangen, Målselv, Salangen, Senja, Sørreisa og Tjeldsund i Troms fylke,
Nordland fylke, med unntak av kommunen Bodø,
kommunene Namsos, Snåsa, Lierne, Røyrvik, Namsskogan, Grong, Høylandet, Overhalla, Flatanger, Nærøysund, Leka, Åfjord og Osen i Trøndelag fylke,
kommunen Smøla i Møre og Romsdal fylke.
(6) Sone IVa omfatter:
kommunen Tromsø i Troms fylke,
kommunen Bodø i Nordland fylke.
(7) Sone V omfatter:
Finnmark fylke og kommunene Karlsøy, Kvænangen, Kåfjord, Lyngen, Nordreisa, Skjervøy og Storfjord i Troms fylke.
§ 3 Satser for arbeidsgiveravgift etter sone
(1) Satsene for arbeidsgiveravgift for inntektsåret 2027 er:
Sone I: 14,1 pst.
Sone Ia: 14,1 pst., men likevel 10,6 pst. så lenge differansen mellom den avgift som ville følge av satser på henholdsvis 14,1 pst. og 10,6 pst. ikke overstiger grensene for bagatellmessig støtte, jf. § 4 fjerde og femte ledd. Bestemmelsene om redusert avgiftssats i sone Ia gjelder ikke foretak som er omfattet av helseforetaksloven, og statsforvaltningen som omfattes av reglene i folketrygdloven § 24-5 tredje ledd.
Sone II: 10,6 pst.
Sone III: 6,4 pst.
Sone IV: 5,1 pst.
Sone IVa: 7,9 pst.
Sone V: 0 pst. Samme sats gjelder for avgift som svares av arbeidsgivere hjemmehørende på Svalbard for arbeid utført der, og når andre arbeidsgivere utbetaler lønn og annen godtgjørelse som blir skattlagt etter lov 29. november 1996 nr. 68 om skatt til Svalbard.
(2) Arbeidsgivere som er i økonomiske vanskeligheter, jf. ESAs retningslinjer for støtte til foretak i vanskeligheter, må beregne avgift etter satsen som gjelder i sone I. Det samme gjelder arbeidsgivere med utestående krav om tilbakebetaling av ulovlig statsstøtte etter vedtak fattet av ESA, jf. avsnitt III i protokoll 3 til avtale mellom EFTA-statene om opprettelse av et overvåkningsorgan og en domstol (ODA). Bestemmelsen i første og annet punktum gjelder likevel ikke så lenge differansen mellom den avgiften som ville følge av satsen i lokaliseringssonen og satsen i sone I, ikke overstiger grensene for bagatellmessig støtte, jf. § 4 fjerde og femte ledd.
(3) Arbeidsgivere som beregner arbeidsgiveravgift med reduserte satser, plikter å avgi erklæring om hvorvidt foretaket er i økonomiske vanskeligheter eller har utestående krav om tilbakebetaling av ulovlig støtte, jf. annet ledd.
(4) Arbeidsgivere som beregner arbeidsgiveravgift med reduserte satser, plikter å gi opplysninger om eventuell annen støtte til dekning av lønnskostnader som arbeidsgiver har blitt eller blir tildelt for kalendermåneden.
§ 4 Særregler om avgiftssats og avgiftsberegning for arbeidsgivere med aktiviteter innenfor visse sektorer og andre arbeidsgivere som beregner avgift med redusert sats etter reglene om bagatellmessig støtte
(1) Arbeidsgivere i sonene II–V, eller med ambulerende virksomhet i disse sonene, som utfører en eller flere av følgende aktiviteter, skal beregne avgift etter satsen for sone I:
Aktiviteter knyttet til produksjon av stålprodukter som nevnt i Annex VI til ESAs retningslinjer for regionalstøtte 2022–2027
Aktiviteter i kullsektoren, slik dette er definert i ESAs retningslinjer for regionalstøtte
Tilsvarende gjelder for lønn mv. til utleide arbeidstakere som utfører slike aktiviteter.
(2) Arbeidsgivere med blandet virksomhet kan, dersom de har et klart regnskapsmessig skille mellom lønn mv. knyttet til aktiviteter som nevnt i første ledd og andre aktiviteter, uten hinder av første ledd beregne avgiften etter satsene i § 3, eventuelt i § 5, for den del av avgiftsgrunnlaget som ikke er knyttet til aktiviteter som nevnt i første ledd.
(3) Arbeidsgivere med en av følgende aktiviteter som hovedaktivitet, skal beregne avgift etter satsen for sone I for alle ansatte:
Aktiviteter omfattet av Næringshovedområde L – Finansiell tjenesteyting
Aktiviteter omfattet av 70.10 Hovedkontortjenester eller 70.22 Bedriftsrådgivning og annen administrativ rådgivning, når disse ytes innenfor konsern
Arbeidsgivere som leier ut ansatte til en arbeidsgiver som nevnt i første punktum, skal beregne avgift etter satsen som gjelder for sone I for utleieperioden.
(4) Arbeidsgivere kan uten hinder av første ledd beregne arbeidsgiveravgift for aktiviteter som nevnt i første ledd etter satsene for lokaliseringssonen, så lenge differansen mellom den avgift som ville følge av satsen i lokaliseringssonen, og satsen i sone I ikke overstiger 850 000 kroner for arbeidsgiveren i 2027. Dersom arbeidsgiver anses å være en del av et konsern, jf. Europakommisjonens forordning om bagatellmessig støtte, gjelder beløpsgrensen for hele konsernet under ett. Første og annet punktum gjelder tilsvarende for arbeidsgivere som nevnt i tredje ledd.
(5) Når en arbeidsgiver beregner avgift med redusert sats i sone Ia eller etter fjerde ledd, kan den samlede fordelen av bagatellmessig støtte i form av redusert avgift og annen bagatellmessig støtte til arbeidsgiveren ikke overstige 850 000 kroner i 2027, jf. Europakommisjonens forordning om bagatellmessig støtte. Arbeidsgiver som mottar annen støtte til dekning av lønn mv., kan ikke beregne redusert avgift etter bestemmelsene i denne paragraf, dersom det fører til at maksimal tillatt statsstøtte etter disse andre ordningene overskrides.
(6) Arbeidsgivere som beregner avgift med redusert sats etter bestemmelsene i fjerde og femte ledd, plikter å gi opplysninger om eventuell annen bagatellmessig støtte og støtte til dekning av lønnskostnader som arbeidsgiver har blitt eller blir tildelt for kalendermåneden.
§ 5 Særregel om avgiftssats for aktiviteter knyttet til produkter som ikke omfattes av EØS-avtalen
Arbeidsgivere som utfører aktiviteter knyttet til produksjon, foredling og engroshandel av produkter som ikke omfattes av EØS-avtalen, jf. avtalens § 8, beregner arbeidsgiveravgift med 5,1 pst. når virksomheten drives i sone IVa, og med 10,6 pst. når den drives i sone Ia. Dette gjelder aktiviteter som er omfattet av næringskodene i tabellen nedenfor. Dersom arbeidsgiver også utfører andre aktiviteter enn de som er nevnt nedenfor, gjelder § 4 annet ledd om blandet virksomhet tilsvarende.
02N1xx1
	Næringskode, jf. Norsk standard for næringsgruppering (SN2007)

	01.1–01.3
	Dyrking av ettårige vekster, flerårige vekster og planteformering

	01.4
	Husdyrhold

	01.5
	Kombinert husdyrhold og planteproduksjon

	01.6
	Tjenester tilknyttet jordbruk og etterbehandling av vekster etter innhøsting

	01.7
	Jakt, viltstell og tjenester tilknyttet jakt og viltstell

	02.1–02.3
	Skogskjøtsel og andre skogbruksaktiviteter, avvirkning og innsamling av viltvoksende produkter av annet enn tre og del av 16.10 (produksjon av pæler)

	02.40
	Tjenester tilknyttet skogbruk (med unntak av tømmermåling)

	03.11–03.12
	Hav- og kystfiske og fangst og ferskvannsfiske

	03.21–03.22
	Hav- og kystbasert akvakultur og ferskvannsbasert akvakultur

	10.11–10.13
	Bearbeiding og konservering av kjøtt og fjørfekjøtt og produksjon av kjøtt- og fjørfevarer

	10.20
	Bearbeiding og konservering av fisk, skalldyr og bløtdyr

	10.3
	Bearbeiding og konservering av frukt og grønnsaker

	10.4
	Produksjon av vegetabilske og animalske oljer og fettstoffer

	10.5
	Produksjon av meierivarer og iskrem

	10.6
	Produksjon av kornvarer, stivelse og stivelsesprodukter, samt del av 10.89 (produksjon av kunstig honning og karamell)

	10.85
	Produksjon av ferdigmat

	10.9
	Produksjon av fôrvarer

	46.2
	Engroshandel med jordbruksråvarer og levende dyr

	46.31
	Engroshandel med frukt og grønnsaker, samt del av 10.39 
(produksjon av skrellede grønnsaker og blandede salater)

	46.32
	Engroshandel med kjøtt og kjøttvarer

	46.33
	Engroshandel med meierivarer, egg, matolje og -fett

	46.381
	Engroshandel med fisk, skalldyr og bløtdyr

	50.202
	Innenriks sjøtransport med gods, men bare for så vidt gjelder drift av brønnbåter

	52.10
	Lagring, men bare for så vidt gjelder drift av kornsiloer.


Trygdeavgift
§ 6 Trygdeavgift av pensjon mv.
Av pensjon i og utenfor arbeidsforhold, føderåd, livrente som ledd i pensjonsordning i arbeidsforhold, engangsutbetaling fra pensjonsordning etter innskuddspensjonsloven, engangsutbetaling fra individuell pensjonsavtale som er i samsvar med regler gitt av departementet, engangsutbetaling fra pensjonsavtale etter lov om individuell pensjonsordning og personinntekt for skattyter under 17 år og over 69 år, som nevnt i folketrygdloven § 23-3 annet ledd nr. 1, beregnes trygdeavgift med 5,1 pst.
§ 7 Trygdeavgift av lønnsinntekt mv.
Av lønnsinntekt og annen personinntekt som nevnt i folketrygdloven § 23-3 annet ledd nr. 2, beregnes trygdeavgift med 7,4 pst.
§ 8 Trygdeavgift av næringsinntekt mv.
Av næringsinntekt og annen personinntekt som nevnt i folketrygdloven § 23-3 annet ledd nr. 3, beregnes trygdeavgift med 10,6 pst.
Andre bestemmelser
§ 9 Forskriftsfullmakt mv.
Departementet gir regler om grunnlag og satser for avgifter og tilskudd etter folketrygdloven § 23-4 for visse grupper av medlemmer i trygden. Satsen på 14,1 pst. skal legges til grunn for arbeidsgiveravgift fastsatt etter denne bestemmelsen.
Departementet kan gi regler til utfylling og gjennomføring av bestemmelsene i § 1 til § 5.

Forslag
til stortingsvedtak om fastsetting av finansskatt på lønn 
for 2027
For inntektsåret 2027 svares finansskatt på lønn etter følgende regler og satser, jf. lov 28. februar 1997 nr. 19 om folketrygd § 23-2 a:
§ 1 Finansielle aktiviteter
Arbeidsgivere som utøver aktiviteter omfattet av næringshovedområde L «Finansiell tjenesteyting» i Statistisk sentralbyrås standard for næringsgruppering anses å utøve finansielle aktiviteter.
§ 2 Unntak fra plikten til å svare finansskatt på lønn
(1) Arbeidsgivere som utøver finansielle aktiviteter, er unntatt fra skatteplikten etter folketrygdloven § 23-2 a dersom andelen av arbeidsgiverens lønnskostnader mv. knyttet til finansielle aktiviteter utgjør mindre enn 30 pst. av arbeidsgiverens totale lønnskostnader, jf. folketrygdloven § 23-2 a annet ledd.
(2) Beregningen av andelen av arbeidsgiverens samlede lønnskostnader mv. knyttet til finansielle aktiviteter etter første ledd, skal enten basere seg på samlet lønn mv. omfattet av folketrygdloven § 23-2 a annet ledd for foregående inntektsår eller på det tilsvarende beløpet for januar 2027. For arbeidsgivere som etableres etter 31. januar 2027, og virksomheter som av andre årsaker ikke har lønnsgrunnlag som nevnt i forrige punktum, skal samlet lønn mv. for den første hele opplysningspliktige kalendermåneden legges til grunn for beregningen.
(3) Arbeidsgivere med finansielle aktiviteter hvor andelen lønn mv. knyttet til merverdiavgiftspliktig, finansiell aktivitet utgjør mer enn 70 pst. av arbeidsgiverens samlede lønn mv. knyttet til finansielle aktiviteter, er unntatt fra skatteplikten etter folketrygdloven § 23-2 a. Annet ledd gjelder tilsvarende for beregningen av andelen lønn mv. knyttet til merverdiavgiftspliktig, finansiell aktivitet.
(4) Arbeidsgivere som driver ikke-økonomisk aktivitet kan, dersom de har et klart regnskapsmessig skille mellom lønn mv. knyttet til henholdsvis ikke-økonomisk aktivitet og økonomisk aktivitet, beregne finansskatt på lønn etter folketrygdloven § 23-2 a bare for den delen av lønn mv. som knytter seg til virksomhetens økonomiske aktivitet.
§ 3 Sats for finansskatt på lønn
Satsen for finansskatt på lønn for inntektsåret 2027 er 5 pst.
§ 4 Forskriftsfullmakt
Departementet kan gi regler til utfylling og gjennomføring av bestemmelsene i dette vedtaket.

Forslag
til stortingsvedtak om produktavgift til folketrygden 
for fiskeri-, hval- og selfangstnæringene for 2027
For 2027 skal det i henhold til lov 28. februar 1997 nr. 19 om folketrygd § 23-5 annet ledd beregnes produktavgift med 1,2 pst. på omsetning av fisk, hval og sel, og produkter av disse, fra fartøy som har drevet egen fangstvirksomhet innenfor det aktuelle kalenderår. Avgiften skal dekke følgende avgifter til folketrygden:
a.	Trygdeavgift over 7,4 pst. av pensjonsgivende inntekt fra fiske, hval- og selfangst i inntektsåret.
b.	Arbeidsgiveravgift på hyre til mannskapet på fiske-, hvalfangst- og selfangstfartøy.
c.	Premie til kollektiv yrkesskadetrygd for fiskere, hval- og selfangere.
d.	Avgift til dekning av de utgiftene folketrygden har med stønad til arbeidsløse fiskere, hval- og selfangere.
e.	Avgift til dekning av de utgiftene folketrygden har i forbindelse med ordningen med frivillig tilleggstrygd for sykepenger til manntallsførte fiskere, hval- og selfangere.

Forslag
til stortingsvedtak om merverdiavgift for 2027
§ 1 Saklig virkeområde og forholdet til merverdiavgiftsloven
Fra 1. januar 2027 skal det beregnes merverdiavgift etter satsene i dette vedtaket og reglene i merverdiavgiftsloven.
§ 2 Alminnelig sats
Merverdiavgift beregnes med 25 prosent av avgiftspliktig omsetning, uttak og innførsel med mindre annet er fastsatt i bestemmelsene nedenfor.
§ 3 Redusert sats med 15 prosent
Merverdiavgift beregnes med 15 prosent av omsetning, uttak og innførsel av næringsmidler som nevnt i merverdiavgiftsloven § 5-2.
Merverdiavgift beregnes med 15 prosent av omsetning og uttak av vann fra vannverk og avløpstjenester som nevnt i merverdiavgiftsloven § 5-12.
§ 4 Redusert sats med 12 prosent
Merverdiavgift beregnes med 12 prosent av omsetning og uttak av tjenester som gjelder:
a.	persontransport mv. som nevnt i merverdiavgiftsloven § 5-3
b.	transport av kjøretøy på fartøy som nevnt i merverdiavgiftsloven § 5-4
c.	utleie av rom i hotellvirksomhet mv. som nevnt i merverdiavgiftsloven § 5-5
d.	rett til å overvære kinoforestillinger som nevnt i merverdiavgiftsloven § 5-6
e.	kringkastingstjenester som nevnt i merverdiavgiftsloven § 5-7
f.	adgang til utstillinger i museer mv. som nevnt i merverdiavgiftsloven § 5-9
g.	adgang til fornøyelsesparker mv. som nevnt i merverdiavgiftsloven § 5-10
h.	rett til å overvære idrettsarrangementer mv. som nevnt i merverdiavgiftsloven § 5-11.
§ 5 Redusert sats med 11,11 prosent
Merverdiavgift beregnes med 11,11 prosent av omsetning mv. av viltlevende marine ressurser som nevnt i merverdiavgiftsloven § 5-8.

Forslag
til stortingsvedtak om avgift på tobakk mv. for 2027
§ 1 Avgiftsplikt
Fra 1. januar 2027 skal det betales avgift for tobakk mv. etter satsene i dette vedtaket og reglene i særavgiftsloven.
§ 2 Avgiftssats
Det skal betales avgift med følgende satser:
a.	sigarer:	kr 3,40 per gram
b.	sigaretter:	kr 3,40 per stykk
c.	røyke- og råtobakk:	kr 3,40 per gram
d.	skråtobakk:	kr 1,39 per gram
e.	snus:	kr 1,05 per gram
f.	sigarettpapir og -hylser:	kr 0,0521 per stykk
g.	tobakk til oppvarming:	kr 3,40 per gram
h.	e-væske med nikotin:	kr 5,53 per ml
i.	andre varer med nikotin:	kr 0,5216 per gram.

Forslag
til stortingsvedtak om avgift på alkohol for 2027
§ 1 Avgiftsplikt
Fra 1. januar 2027 skal det betales avgift for alkoholholdige drikkevarer og etanol til teknisk bruk etter satsene i dette vedtaket og reglene i særavgiftsloven.
§ 2 Avgiftssats for gjærede drikkevarer
For gjærede alkoholholdige drikkevarer skal det betales avgift med følgende satser per liter:
a.	over 0,7 til og med 2,7 volumprosent:	kr	3,82
b.	over 2,7 til og med 3,7 volumprosent:	kr 14,36
c.	over 3,7 til og med 4,7 volumprosent:	kr 24,85
d.	over 4,7 til og med 22 volumprosent:	kr 5,56 per volumprosent alkohol.
§ 3 Avgiftssats for gjærede drikkevarer fra små bryggerier
For gjærede alkoholholdige drikkevarer som inneholder over 3,7 til og med 4,7 volumprosent alkohol og som er produsert av små bryggerier, skal det betales avgift med følgende satser per liter:
a.	for volum til og med 50 000 liter årlig:	kr 19,88
b.	for volum over 50 000 liter til og 
med 100 000 liter årlig:		kr 21,14
c.	for volum over 100 000 liter til og 
med 150 000 liter årlig:		kr 22,38
d.	for volum over 150 000 liter til og 
med 200 000 liter årlig:		kr 23,62.
§ 4 Avgiftssats for brennevinsbaserte drikkevarer
For brennevinsbaserte drikkevarer som inneholder over 0,7 volumprosent alkohol, skal det betales avgift med kr 9,48 per volumprosent alkohol per liter.
§ 5 Avgiftssats for etanol til teknisk bruk
For etanol til teknisk bruk som inneholder over 0,7 volumprosent alkohol, skal det betales avgift med kr 9,48 per volumprosent alkohol per liter.

Forslag
til stortingsvedtak om avgifter på drikkevareemballasje for 2027
§ 1 Avgiftsplikt
Fra 1. januar 2027 skal det betales miljø- og grunnavgift for emballasje som inneholder drikkevarer etter satsene i dette vedtaket og reglene i særavgiftsloven.
§ 2 Avgiftssats – miljøavgift
Det skal betales miljøavgift for emballasje med følgende satser per emballasjeenhet:
a.	glass og metall:	kr 7,25
b.	plast:	kr 4,39
c.	kartong og papp:	kr 1,79.
§ 3 Avgiftssats – grunnavgift
Det skal betales grunnavgift for emballasje som ikke kan gjenbrukes i sin opprinnelige form med kr 1,49 per emballasjeenhet.

Forslag
til stortingsvedtak om avgift på sukker mv. for 2027
§ 1 Avgiftsplikt
Fra 1. januar 2027 skal det betales avgift for sukker mv. etter satsen i dette vedtaket og reglene i særavgiftsloven.
§ 2 Avgiftssats
Det skal betales avgift med kr 9,93 per kg.

Forslag
til stortingsvedtak om veibruksavgift på drivstoff for 2027
§ 1 Avgiftsplikt
Fra 1. januar 2027 skal det betales veibruksavgift for drivstoff etter satsene i dette vedtaket og reglene i særavgiftsloven.
§ 2 Avgiftssats
Det skal betales avgift med følgende satser:
a.	mineralolje:	kr 1,84 per liter
b.	biodiesel:	kr 1,84 per liter
c.	bensin:	kr 3,37 per liter
d.	bioetanol:	kr 2,23 per liter
e.	naturgass:	kr 3,20 per Sm3
f.	LPG:	kr 4,18 per kg.

Forslag
til stortingsvedtak om svovelavgift for 2027
§ 1 Avgiftsplikt
Fra 1. januar 2027 skal det betales svovelavgift for mineralolje etter satsen i dette vedtaket og reglene i særavgiftsloven.
§ 2 Avgiftssats
Det skal betales avgift med 16,43 øre per liter for hver påbegynt 0,1 prosent vektandel svovel i mineraloljen.

Forslag
til stortingsvedtak om avgift på smøreolje mv. for 2027
§ 1 Avgiftsplikt
Fra 1. januar 2027 skal det betales avgift for smøreolje etter satsen i dette vedtaket og reglene i særavgiftsloven.
§ 2 Avgiftssats
Det skal betales avgift med kr 2,75 per liter.

Forslag
til stortingsvedtak om avgift på HFK og PFK for 2027
§ 1 Avgiftsplikt
Fra 1. januar 2027 skal det betales avgift for hydrofluorkarboner (HFK) og perfluorkarboner (PFK) etter satsen i dette vedtaket og reglene i særavgiftsloven.
§ 2 Avgiftssats
Det skal betales avgift med kr 1,900 per kg multiplisert med gassens GWP-verdi.

Forslag
til stortingsvedtak om avgift på SF6 for 2027
§ 1 Avgiftsplikt
Fra 1. januar 2027 skal det betales avgift for SF6 (svovelheksafluorid) etter satsene i dette vedtaket og reglene i særavgiftsloven.
§ 2 Avgiftssats
Det skal betales avgift for ren SF6 med kr 44 650 per kg. For SF6 som inngår i andre produkter skal det betales avgift med kr 8 930 per kg.

Forslag
til stortingsvedtak om CO2-avgift på mineralske produkter 
for 2027
§ 1 Avgiftsplikt
Fra 1. januar 2027 skal det betales CO2-avgift for mineralske produkter etter satsene i dette vedtaket og reglene i særavgiftsloven.
§ 2 Avgiftssats for mineralolje
Det skal betales avgift for mineralolje med kr 5,13 per liter.
For mineralolje til innenriks ikke-kvotepliktig luftfart, skal det betales avgift med kr 4,85 per liter.
For mineralolje til kvotepliktig sjøfart som er omfattet av innsatsfordelingsforordningen, skal det betales avgift med kr 2,59 per liter.
For mineralolje til fiske og fangst i fjerne farvann, skal det betales avgift med kr 1,14 per liter.
For mineralolje til fiske og fangst i både nære og fjerne farvann, skal det betales avgift med kr 3,13 per liter.
§ 3 Avgiftssats for bensin
Det skal betales avgift for bensin med kr 4,40 per liter.
§ 4 Avgiftssats for naturgass
Det skal betales avgift for naturgass med kr 3,78 per Sm3.
For naturgass til kjemisk reduksjon og til elektrolyse, metallurgiske og mineralogiske prosesser, skal det betales avgift med kr 0,95 per Sm3.
For naturgass til veksthusnæringen, skal det betales avgift med kr 2,71 per Sm3.
For naturgass til kvotepliktig sjøfart som er omfattet av innsatsfordelingsforordningen, skal det betales avgift med kr 1,93 per Sm3.
For naturgass til fiske og fangst i fjerne farvann, skal det betales avgift med kr 0,84 per Sm3.
For naturgass til fiske og fangst i både nære og fjerne farvann, skal det betales avgift med kr 2,32 per Sm3.
§ 5 Avgiftssats for LPG
Det skal betales avgift for LPG med kr 5,70 per kg.
For LPG til kjemisk reduksjon og til elektrolyse, metallurgiske og mineralogiske prosesser, skal det betales avgift med kr 1,43 per kg.
For LPG til veksthusnæringen, skal det betales avgift med kr 4,08 per kg.
For LPG til kvotepliktig sjøfart som er omfattet av innsatsfordelingsforordningen, skal det betales avgift med kr 2,92 per kg.
For LPG til fiske og fangst i fjerne farvann, skal det betales avgift med kr 1,26 per kg.
For LPG til fiske og fangst i både nære og fjerne farvann, skal det betales avgift med kr 3,48 per kg.
§ 6 Refusjonssats for karbonfangst og -lagring
For mineralske produkter som er fritatt for avgift fordi utslippet av CO2 fra produktene er fanget og lagret, refunderes avgift med kr 1 900 per tonn CO2.

Forslag
til stortingsvedtak om CO2-avgift i petroleumsvirksomheten for 2027
§ 1 Avgiftsplikt
Fra 1. januar 2027 skal det betales CO2-avgift i petroleumsvirksomheten på kontinentalsokkelen mv. etter satsene i dette vedtaket og reglene i særavgiftsloven.
§ 2 Avgiftssats
Det skal betales avgift med følgende satser:
a.	naturgass brukt som brensel til kraft- og varmeproduksjon: kr 2,64 per Sm3
b.	diesel og annen petroleum i væskeform brukt som brensel til kraft- og varmeproduksjon: kr 3,00 per liter
c.	faklet petroleum: kr 2,64 per Sm3
d.	naturgass sluppet til luft: kr 27,28 per Sm3
e.	CO2 utskilt fra petroleum og sluppet til luft: kr 2,64 per Sm3.

Forslag
til stortingsvedtak om avgift på avfallsforbrenning for 2027
§ 1 Avgiftsplikt
Fra 1. januar 2027 skal det betales avgift for forbrenning av avfall etter satsen i dette vedtaket og reglene i særavgiftsloven.
§ 2 Avgiftssats
Det skal betales avgift med kr 871 per tonn CO2.

Forslag
til stortingsvedtak om flypassasjeravgift for 2027
§ 1 Avgiftsplikt
Fra 1. januar 2027 skal det betales avgift for flypassasjerer etter satsene i dette vedtaket og reglene i særavgiftsloven.
§ 2 Avgiftssats
Det skal betales avgift med kr 63 per passasjer for flyreiser med sluttdestinasjon i Europa. For andre flyreiser skal det betales avgift med kr 359 per passasjer.

Forslag
til stortingsvedtak om avgift på NOX for 2027
§ 1 Avgiftsplikt
Fra 1. januar 2027 skal det betales avgift etter satsen i dette vedtaket og reglene i særavgiftsloven for utslipp av NOX (nitrogenoksider) ved energiproduksjon i framdriftsmaskineri, motorer, kjeler, turbiner og flammetårn som nevnt i særavgiftsloven § 16-1.
§ 2 Avgiftssats
Det skal betales avgift med kr 27,67 per kg.

Forslag
til stortingsvedtak om avgift på elektrisk kraft for 2027
§ 1 Avgiftsplikt
Fra 1. januar 2027 skal det betales avgift for elektrisk kraft etter satsene i dette vedtaket og reglene i særavgiftsloven.
§ 2 Avgiftssats
Det skal betales avgift med 7,32 øre per kWh.
Det skal betales avgift med 0,6 øre per kWh for elektrisk kraft til
a.	industri
b.	bergverk
c.	fjernvarme
d.	produksjon av energiprodukter
e.	skip i næring
f.	næringsvirksomhet i innsatssonen.

Forslag
til stortingsvedtak om avgift på vindkraft for 2027
§ 1 Avgiftsplikt
Fra 1. januar 2027 skal det betales avgift for elektrisk kraft som produseres i vindkraftverk på land etter satsen i dette vedtaket og reglene i særavgiftsloven.
§ 2 Avgiftssats
Det skal betales avgift med 2,49 øre per kWh.

Forslag
til stortingsvedtak om avgift på oppdrettsfisk for 2027
§ 1 Avgiftsplikt
Fra 1. januar 2027 skal det betales avgift for laks, ørret og regnbueørret etter satsen i dette vedtaket og reglene i særavgiftsloven.
§ 2 Avgiftssats
Det skal betales avgift med kr 1,01 per kg.

Forslag
til stortingsvedtak om avgift på viltlevende marine ressurser for 2027
§ 1 Avgiftsplikt
Fra 1. januar 2027 skal det betales avgift for høsting av viltlevende marine ressurser etter satsen i dette vedtaket og reglene i særavgiftsloven.
§ 2 Avgiftssats
Det skal betales avgift med 0,42 prosent av avgiftsgrunnlaget.

Forslag
til stortingsvedtak om dokumentavgift for 2027
§ 1 Avgiftsplikt
Fra 1. januar 2027 skal det betales avgift ved tinglysing av dokument som overfører hjemmel som eier til fast eiendom etter satsene i dette vedtaket og reglene i særavgiftsloven.
§ 2 Avgiftssats
Det skal betales avgift med 2,5 prosent av avgiftsgrunnlaget. For borettslag og boligaksjeselskaper som oppløses, skal det betales avgift med kr 1 000 per overføring.

Forslag
til stortingsvedtak om engangsavgift på motorvogner mv. for 2027
§ 1 Avgiftsplikt
Fra 1. januar 2027 skal det betales engangsavgift og vrakpantavgift for motorvogner etter satsene i dette vedtaket og reglene i særavgiftsloven.
§ 2 Avgiftssats – engangsavgift for personbiler, varebiler klasse 1 og minibusser klasse 1
For personbiler, varebiler klasse 1 og minibusser klasse 1 skal det beregnes engangsavgift med kr 13,05 per kg for den delen av egenvekten som overstiger 500 kg.
§ 3 Avgiftssats – engangsavgift for personbiler, varebiler klasse 1 og minibusser klasse 1 med stempeldrevet forbrenningsmotor
For personbiler, varebiler klasse 1 og minibusser klasse 1 med stempeldrevet forbrenningsmotor skal det beregnes engangsavgift med følgende satser:
a.	egenvekt, med kr 267 per kg for den delen av vekten som overstiger 1 200 kg
b.	CO2-utslipp
02N0xt2
	per g/km
	kr

	0–100
	822

	101-150
	1 643

	151–225
	3 286

	over 225
	5 135



§ 4 Avgiftssats – engangsavgift for varebiler klasse 2 og lastebiler klasse 1 med stempeldrevet forbrenningsmotor
For motorvogner varebiler klasse 2 og lastebiler klasse 1 med stempeldrevet forbrenningsmotor skal det beregnes engangsavgift med følgende satser:
a.	egenvekt, med kr 31 per kg for den delen av vekten som overstiger 1 200 kg
b.	CO2-utslipp
02N0xt2
	per g/km
	kr

	0–100
	462

	101–150
	616

	over 150
	1 232



§ 5 Avgiftssats – engangsavgift for minibusser klasse 2 med stempeldrevet forbrenningsmotor
For motorvogner minibusser klasse 2 med stempeldrevet forbrenningsmotor skal det beregnes engangsavgift med følgende satser:
a.	egenvekt, med kr 61 per kg for den delen av vekten som overstiger 1 200 kg
b.	CO2-utslipp
02N0xt2
	per g/km
	kr

	0–100
	189

	101-150
	378

	151–225
	756

	over 225
	1 181


§ 6 Avgiftssats – engangsavgift for campingbiler med stempeldrevet forbrenningsmotor
For campingbiler med stempeldrevet forbrenningsmotor skal det beregnes engangsavgift med følgende satser:
a.	egenvekt
02N0xt2
	per kg
	kr

	0–500
	0

	501–1 200
	 6,89 

	1 201–1 400
	 17,17 

	1 401–1 500
	 53,67 

	over 1 500
	 62,42 


b.	slagvolum
02N0xt2
	per cm3
	bensindrevne
	ikke bensindrevne

	
	kr
	kr

	0–700
	4,44
	3,40

	701–1 250
	17,86
	14,57

	1 251–1 650
	41,29
	33,72

	over 1 650
	42,38
	34,67



§ 7 Avgiftssats – engangsavgift for motorsykler med stempeldrevet forbrenningsmotor
For motorsykler med stempeldrevet forbrenningsmotor med plikt til å dokumentere CO2-utslipp skal det beregnes engangsavgift med følgende satser:
a.	CO2-utslipp
02N0xt2
	per g/km
	kr

	0–75
	0

	76–135
	830,18

	over 135
	1 122,52


b.	slagvolum
02N0xt2
	per cm3
	kr

	0–500
	0

	501–900
	37,31

	over 900
	87,19


For motorsykler med stempeldrevet forbrenningsmotor uten plikt til å dokumentere drivstofforbruk og CO2-utslipp skal det beregnes engangsavgift med kr 10 071,35 per enhet (stykkavgift) og
a.	motoreffekt
02N0xt2
	per kW
	kr

	0–11
	0

	over 11
	318,91


b.	slagvolum
02N0xt2
	per cm3
	kr

	0–500
	0

	501–900
	40,99

	over 900
	89,90


§ 8 Avgiftssats – engangsavgift for beltemotorsykler med stempeldrevet forbrenningsmotor
For beltemotorsykler med stempeldrevet forbrenningsmotor skal det beregnes engangsavgift med følgende satser:
a.	egenvekt
02N0xt2
	per kg
	kr

	0–100
	17,52

	101–200
	35,05

	over 200
	70,07


b.	motoreffekt
02N0xt2
	per Kw
	kr

	0–20
	28,14

	21–40
	56,31

	over 40
	112,59


c.	slagvolum
02N0xt2
	per cm3
	kr

	0–500
	0

	over 500
	12,32


§ 9 Avgiftssats – vrakpantavgift
Det skal beregnes vrakpantavgift med følgende satser:
a.	personbiler, varebiler klasse 1 og 2, minibusser klasse 1 og 2, 
campingbiler og beltemotorsykler:		kr 2 400
b.	motorsykler og mopeder:	kr 500
c.	lastebiler som ikke omfattes av engangsavgiften:	kr 5 000
d.	campingvogner:	kr 3 000

Forslag
til stortingsvedtak om omregistreringsavgift for 2027
§ 1 Avgiftsplikt
Fra 1. januar 2027 skal det betales avgift for kjøretøy som omregistreres etter satsene i dette vedtaket og reglene i særavgiftsloven.
§ 2 Avgiftssats
Det skal betales avgift med følgende satser:
04N2tx2
	
	Registreringsår

	
	
	2027 til 
2024 (kr)
	2023 til 
2016 (kr)
	2015 og 
eldre (kr)

	a.
	mopeder, motorsykler og beltemotorsykler
	662
	662
	662

	b.
	personbiler
	
	
	

	
	egenvekt (typegodkjent):
	
	
	

	
	1. t.o.m. 1 200 kg
	 5 051 
	 3 323 
	 1 994 

	
	2. over 1 200 kg
	 7 708 
	 4 654 
	 1 994 

	c.
	lastebiler, trekkbiler, varebiler, kombinerte biler, campingbiler, beltebiler og busser med tillatt totalvekt inntil 7 500 kg
	 2 525 
	 1 595 
	 1 331 

	d.
	biltilhengere, herunder semitrailere og campingtilhengere, med egenvekt (typegodkjent) over 350 kg
	 662 
	 662 
	 662 



Forslag
til stortingsvedtak om avgift på tunge kjøretøy for 2027
§ 1 Avgiftsplikt
Fra 1. januar 2027 skal det for motorvogner og kombinasjoner av kjøretøy (vogntog) med tillatt totalvekt over 7 500 kg betales vektgradert årsavgift og miljødifferensiert årsavgift etter satsene i dette vedtaket og reglene i særavgiftsloven.
§ 2 Avgiftssats – vektgradert årsavgift
Det skal betales vektgradert årsavgift med følgende beløp:
Motorkjøretøy
03N1xt2
	Avgiftsgruppe (kg)
	Luftfjæring (kr)
	Annet fjæringssystem (kr)

	2 eller flere aksler
	
	

	7 500–11 999	
	 489 
	 489 

	2 aksler
	 
	 

	12 000–12 999	
	 489 
	 874 

	13 000–13 999	
	 874 
	 1 562 

	14 000–14 999	
	 1 562
	 1 996 

	15 000 og over	
	 1 996
	 3 903 

	3 aksler
	
	

	12 000–14 999	
	 489 
	 489 

	15 000–16 999	
	 874 
	 1 158 

	17 000–18 999	
	 1 158
	 1 872 

	19 000–20 999	
	 1 872
	 2 281 

	21 000–22 999	
	 2 281
	 3 251 

	23 000 og over	
	 3 251
	 4 785 

	Minst 4 aksler
	 
	 

	12 000–24 999	
	 2 281 
	 2 307 

	25 000–26 999	
	 2 307
	 3 329 

	27 000–28 999	
	 3 329
	 4 995 

	29 000 og over	
	 4 995
	 7 176 


Kombinasjoner av kjøretøy – vogntog
03N1xt2
	Avgiftsgruppe (kg)
	Luftfjæring (kr)
	Annet fjæringssystem (kr)

	2 + 1 aksler
	
	

	7 500–13 999	
	 489 
	 489 

	14 000–15 999	
	 489 
	 489 

	16 000–17 999	
	 489 
	 661 

	18 000–19 999	
	 661 
	 884 

	20 000–21 999	
	 884 
	 1 419 

	22 000–22 999	
	 1 419 
	 1 692 

	23 000–24 999	
	 1 692 
	 2 668 

	25 000–27 999	
	 2 668 
	 4 307 

	28 000 og over	
	 4 307 
	 7 198 

	2 + 2 aksler
	
	

	16 000–24 999	
	 862 
	 1 357 

	25 000–25 999	
	 1 357 
	 1 918 

	26 000–27 999	
	 1 918 
	 2 594 

	28 000–28 999	
	 2 594 
	 3 032 

	29 000–30 999	
	 3 032 
	 4 664 

	31 000–32 999	
	 4 664 
	 6 280 

	33 000 og over	
	 6 280 
	 9 281 

	2 + minst 3 aksler
	
	

	16 000–37 999	
	 5 097 
	 6 906 

	38 000–40 000	
	 6 906 
	 9 208 

	over 40 000	
	 9 208 
	 12 330 

	Minst 3 + 1 aksler
	
	

	16 000–24 999	
	 862 
	 1 357 

	25 000–25 999	
	 1 357 
	 1 918 

	26 000–27 999	
	 1 918 
	 2 594 

	28 000–28 999	
	 2 594 
	 3 032 

	29 000–30 999	
	 3 032 
	 4 664 

	31 000–32 999	
	 4 664 
	 6 280 

	33 000 og over	
	 6 280 
	 9 281 

	Minst 3 + 2 aksler
	
	

	16 000–37 999	
	 4 562 
	 6 146 

	38 000–40 000	
	 6 146 
	 8 312 

	over 40 000	
	 8 312 
	 12 058 

	Minst 3 + minst 
3 aksler
	
	

	16 000–37 999	
	 2 806 
	 3 291 

	38 000–40 000	
	 3 291 
	 4 673 

	over 40 000	
	 4 673 
	 7 152 


§ 3 Avgiftssats – miljødifferensiert årsavgift
For dieseldrevne motorvogner og kombinasjoner av kjøretøy (vogntog) skal det også betales miljødifferensiert årsavgift med følgende beløp:
09N1xt2
	
	Avgasskravnivå (EURO)

	Vektklasser 
(kg)
	Ingen (kr)
	I 
(kr)
	II 
(kr)
	III 
(kr)
	IV 
(kr)
	V 
(kr)
	VI eller 
strengere (kr)
	0-utslipp (kr)

	7 500–11 999
	6 249
	3 473
	2 431
	1 480
	778
	487
	122
	0

	12 000–19 999
	10 252
	5 697
	3 984
	2 431
	1 283
	796
	200
	0

	20 000 og over
	18 229
	10 443
	7 406
	4 452
	2 350
	1 460
	367
	0



Forslag
til stortingsvedtak om avgift på trafikkforsikringer for 2027
§ 1 Avgiftsplikt
Fra 1. januar 2027 skal det betales avgift for trafikkforsikringer og for gebyrer for manglende forsikring etter satsene i dette vedtaket og reglene i særavgiftsloven.
§ 2 Avgiftssats
Det skal betales avgift for trafikkforsikringer og gebyrer for uforsikrede kjøretøyer med følgende beløp per døgn:
04N2xt2
	Avgiftsgrupper
	Trafikkforsikringsavtale som tegnes eller har hovedforfall, og gebyr som er mottatt

	
	før 1. mars 
2026
	fra 1. mars 
2026 t.o.m. 
februar 2027
	fra 1. mars 
2027 eller 
senere

	Avgiftsgruppe a
	
	
	

	personbiler, varebiler, campingbiler, busser, kombinerte biler, lastebiler, samt trekkbiler med tillatt totalvekt fra og med 3 500 kg	
	6,38
	6,52
	6,70

	Avgiftsgruppe b
	
	
	 

	dieseldrevne motorvogner i avgiftsgruppe a som ikke har fabrikkmontert partikkelfilter	
	7,93
	8,10
	8,32

	Avgiftsgruppe c 
	
	
	 

	årsprøvekjennemerker for motorvogner	
	6,38
	6,52
	6,70

	Avgiftsgruppe d
	
	
	 

	motorsykler; trehjuls, lette, mellomtunge og tunge	
	5,39
	5,51
	5,66

	Avgiftsgruppe e
	
	
	 

	andre kjøretøy	
	0,38
	0,39
	0,40

	Avgiftsgruppe f
	
	
	 

	motorvogner i avgiftsgruppe a som bare bruker elektrisitet til fremdrift, herunder motorvogner hvor elektrisiteten er produsert i brenselceller	
	8,96
	9,16
	9,41

	Avgiftsgruppe g
	
	
	 

	varebiler med egenvekt under 1 785 kg som bare bruker elektrisitet til fremdrift, herunder varebiler hvor elektrisiteten er produsert i brenselceller
	8,96
	0
	0

	Avgiftsgruppe h
	
	
	

	varebiler med egenvekt fra og med 1 785 kg som bare bruker elektrisitet til fremdrift, herunder varebiler hvor elektrisiteten er produsert i brenselceller
	8,96
	9,16
	0



Forslag
til stortingsvedtak om miljøavgift på plantevernmidler for 2027
§ 1 Fra 1. januar 2027 skal det i henhold til lov 19. desember 2003 nr. 124 om matproduksjon og mattrygghet mv. § 21 betales miljøavgift til statskassen ved innførsel og innenlandsk produksjon av plantevernmidler.
§ 2 Landbruks- og matdepartementet kan gi forskrift om beregning og betaling av avgiften.

Forslag
til stortingsvedtak om vederlag knyttet til mineraler for 2027
§ 1 Fra 1. januar 2027 kan det med hjemmel i lov 20. juni 2025 nr. 107 om mineralvirksomhet og forvaltning av mineralressurser § 10-2 kreves vederlag til statskassen for undersøkelsestillatelse og utvinningsrett til landbaserte forekomster av statens mineraler.

Forslag
til stortingsvedtak om avgift på undersjøisk utnyttelse mv. 
av kalkstein for 2027
§ 1 Fra 1. januar 2027 skal det betales avgift til statskassen for undersøkelse og utnyttelse av undersjøisk naturforekomst av kalkstein.
Nærings- og fiskeridepartementet kan gi forskrift om beregning og betaling av avgiften.

Forslag
til stortingsvedtak om frekvens- og nummeravgift for 2027
§ 1 Fra 1. januar 2027 skal det i henhold til ekomloven betales avgift til statskassen for bruk av frekvenser til drift av system for mobilkommunikasjon (frekvensavgift) med følgende beløp per MHz (frekvensdupleks) disponert båndbredde:

02N0xt2
	– 450 MHz-båndet
	kr 1 605 000

	– 700 MHz-båndet
	kr 1 830 000

	– 800 MHz-båndet
	kr 1 830 000

	– 900 MHz-båndet
	kr 1 830 000

	– 1800 MHz-båndet
	kr 1 830 000

	– 2,1 GHz-båndet
	kr 1 692 000



§ 2 For 2027 skal det i henhold til ekomloven betales avgift til statskassen for tillatelse til bruk av femsifrede nummer (nummeravgift) med følgende beløp per nummer:
02N0xt2
	Kategori A
	kr 179 970

	Kategori B
	kr 128 230

	Kategori C
	kr 98 640

	Kategori D
	kr 69 080

	Kategori E
	kr 32 090

	Kategori F
	kr 4 000



§ 3 Digitaliserings- og forvaltningsdepartementet kan fatte enkeltvedtak og gi forskrift om beregning og betaling av avgiften.

Forslag
til stortingsvedtak om inntekter ved tildeling av tillatelser for 2027
§ 1 Fra 1. januar 2027 kan det med hjemmel i ekomloven kreves vederlag til statskassen ved tildeling av tillatelser.
Digitaliserings- og forvaltningsdepartementet kan gi forskrift om beregning og betaling av beløpet.
§ 2 Fra 1. januar 2027 kan det med hjemmel i lov 17. juni 2005 nr. 79 om akvakultur § 7 kreves vederlag til statskassen ved tildeling av tillatelser.
Nærings- og fiskeridepartementet kan gi forskrift om beregning og betaling av beløpet.

Forslag
til stortingsvedtak om tollavgift for 2027
§ 1 Plikten til å betale tollavgift
Fra 1. januar 2027 skal det betales tollavgift ved innførsel av varer etter satsene i dette vedtaket og reglene i tollavgiftsloven. De ordinære tollavgiftssatsene for 2026 videreføres for 2027 med mindre annet er fastsatt i dette vedtaket.
For klær og tekstiler og for fisk og marine produkter gjelder de tollavgiftssatser som følger av vedlegg 4.
§ 2 Preferansetollavgiftssatser
Varer som er omfattet av Norges frihandelsavtaler, skal gis preferansetollavgiftssats. 
Det samme gjelder for varer som er omfattet av det generelle preferansesystemet for utviklingsland (Generalized System of Preferences (GSP)). Kvoter og tollavgiftssatser som er omfattet av GSP videreføres for 2027.
Departementet kan gi forskrift om reduserte tollavgiftssatser og andre tiltak om tollavgift som følge av frihandelsavtale med annen stat.
§ 3 Tolltariffen
Departementet kan gi forskrift om nye eller endrede varenumre i tolltariffen dersom endringene ikke har provenymessige, næringsmessige eller handelspolitiske konsekvenser av betydning.

[Vedleggsnummerresett]

Anslag på skatteutgifter
Innledning
I skatte- og avgiftssystemet er det en rekke unntak og særordninger som reduserer skatteinntektene, sammenlignet med skattlegging etter de ordinære reglene eller etter hovedprinsippene for skatte- og avgiftssystemet. Slike skatteutgifter beregnes og publiseres årlig i tråd med lang praksis og OECDs anbefalinger. Der bestemte formål tilgodeses, har skatteutgiftene en parallell til prioriteringer på budsjettets utgiftsside.
Tilsvarende finnes det i skatte- og avgiftssystemet skatter og avgifter som er høyere enn det som følger av et generelt og ensartet sett av regler eller av sentrale prinsipper. I slike tilfeller blir skatteutgiften negativ[footnoteRef:27]. Et eksempel er fiskale avgifter på innsatsfaktorer i næringsvirksomhet. [27: Negative skatteutgifter har tidligere blitt omtalt som skattesanksjoner. ] 

Hensikten med å presentere en oversikt over skatteutgifter er å synliggjøre den økonomiske verdien av unntak fra hovedreglene.
Norge publiserte sin første oversikt over skatteutgifter i Nasjonalbudsjettet 1999. Fra og med 2011 er skatteutgiftene presentert som vedlegg til skatte- og avgiftsproposisjonen. Punkt 2.8 i proposisjonens hoveddel gir en oversikt over skatteutgifter.
I punkt 2 nedenfor redegjøres det for valg av referansesystem og beregningsmetode. I punktene 3 og 4 gis en detaljert oversikt over departementets anslag over skatteutgifter på ulike områder. Tabell 1.1 og 1.2 gir en samlet oversikt over anslag på skatteutgifter ved hhv. skattereglene og avgiftsreglene. I punkt 5 analyseres enkelte sektorer.
Nærmere om referansesystemet og beregningsmetoder
Referansesystemet
For å identifisere de ulike skatteutgiftene vurderes det eksisterende skatte- og avgiftssystemet opp mot et referansesystem. I tråd med tidligere år er det lagt til grunn et referansesystem som er basert på hovedreglene i skattesystemet der like personer, aktiviteter og varer mv. skattlegges etter de samme prinsippene og satsene. Skatteutgifter er redusert skatt for enkelte grupper sammenlignet med referansesystemet. En negativ skatteutgift innebærer at enkelte skattytere eller enkelte typer aktiviteter får høyere skatt enn det som følger av referansesystemet.
På noen områder har departementet valgt en mer prinsipiell tilnærming til å fastsette referansesystemet. Dette gjelder hovedsakelig ved fastsettelse av skattegrunnlag som er definert ut fra prinsippene som ble nedfelt i skattereformene i 1992, 2006 og 2016 og som siden har ligget til grunn for utformingen av skatte- og avgiftsreglene. Dette gjelder særlig definisjonen av faktisk økonomisk overskudd i selskap og faktisk boliginntekt (se punkt 5.1) i referansesystemet. Dette har blant annet betydning for beregning av skatteutgifter ved gunstige avskrivningssatser og gunstig beskatning av bolig og annen fast eiendom. For næringer med grunnrenteskatt er referansesystemet en nøytralt utformet grunnrenteskatt i tillegg til ordinær overskuddsbeskatning etter tilsvarende regler som for øvrige næringer.
I beregningen av skatteutgifter for avgifter er det gjort et prinsipielt skille mellom fiskale avgifter, hvor hovedmålet er å skaffe staten inntekter, og klima-, miljø- og helserelaterte avgifter, hvor hovedmålet er å prise skadelig aktivitet. Referansesystemet for fiskale avgifter er basert på at alt forbruk i prinsippet bør avgiftslegges etter én sats. Unntaket her er dokumentavgiften, som er en skatt på omsetning av eiendom, og som sammenlignes med øvrige skatteregler for bolig og annen fast eiendom. I den sammenhengen betraktes dokumentavgiften som en negativ skatteutgift.
Prinsipper for effektiv skattlegging tilsier at det ikke legges fiskale avgifter på vareinnsats. Fiskale avgifter på vareinnsats regnes dermed som en negativ skatteutgift, og fritak betraktes ikke som en skatteutgift. For klima-, miljø- og helserelaterte avgifter betraktes avvik fra den normerte satsen som en skatteutgift. Her vil det ikke være noen forskjell i beregningene mellom vareinnsats og varer til sluttforbruk. Departementet har beregningsteknisk klassifisert alle avgifter som enten fiskale eller klima-, miljø- og helserelaterte avgifter. I den grad klassifiseringen er særlig usikker, er dette påpekt i teksten.
Beregningsmetoder
I likhet med de fleste andre land benytter departementet inntektstapsmetoden for å beregne skatteutgifter. Det betyr at skatteutgiften settes lik skatteinntektene som det offentlige går glipp av som følge av lempeligere regler enn det referansesystemet tilsier. Skatteutgiftene uttrykker verdien av unntaket i kroner, men vil i mange tilfeller ikke gi et realistisk anslag på provenyet en ville fått ved å fjerne eller redusere skatteutgiften siden metoden ikke fanger opp atferdsendringer. Det er heller ikke tatt hensyn til samspillseffekter som følger av at oppheving eller endring av et unntak kan påvirke andre skattegrunnlag.
I tillegg til inntektstapsmetoden benyttes nåverdimetoden for å beregne enkelte skatteutgifter. Denne metoden tar hensyn til at enkelte ordninger innebærer en utsatt skattlegging eller skattebesparelse fremover i tid. Blant annet er skatteutgiften ved pensjonsordninger i arbeidsforhold beregnet på denne måten. I disse beregningene er det lagt til grunn en nominell diskonteringsrente på om lag 6 pst. Denne er fastsatt med utgangspunkt i kalkulasjonsrenten i Direktoratet for forvaltning og økonomistyrings veileder i samfunnsøkonomiske analyser.
Skatteutgifter ved unntak i skattereglene
Lønn og pensjon
Referansesystemet for lønns- og pensjonsbeskatningen er basert på prinsippet om at enhver fordel vunnet ved arbeid er skattepliktig inntekt. Dersom skattepliktig inntekt avviker fra faktisk inntekt som følge av særskilte fradrags- og unntaksordninger eller ved at inntekter verdsettes lavere enn den faktiske inntekten, betraktes dette som en skatteutgift. Den progressive beskatningen av lønns- og pensjonsinntekt, som etter gjeldende regler ivaretas gjennom minstefradraget og personfradraget samt en progressiv satsstruktur, anses å være en del av referansesystemet.
Skatteutgiftene ved beskatning av lønn og pensjon er i all hovedsak beregnet med Statistisk sentralbyrås skattemodell, LOTTE-Skatt. Skatteutgiftene ved naturalytelser er stort sett beregnet med utgangspunkt i skattestatistikk eller informasjon fra a-meldingen.
Følgende skatteutgifter ved lønns- og pensjonsbeskatning samt enkelte naturalytelser er beregnet for 2025 og 2026:
I inntektsbeskatningen gjelder særskilte skatteregler for skattytere bosatt i innsatssonen i Troms og Finnmark fylke. Skattesatsen på alminnelig inntekt for personlige skattytere i 2026 er her 18,5 pst. mot 22 pst. i resten av landet. Det er også et særskilt inntektsfradrag på 45 000 kroner i 2026 («Finnmarksfradraget»).
Ordningen med skattefavorisert individuell sparing til pensjon gir fradrag i alminnelig inntekt for innskudd inntil 25 000 kroner i 2026. Uttak fra ordningen skattlegges som kapitalinntekt. Innestående midler er fritatt for løpende inntektsbeskatning og formuesskatt.
Mottakere av avtalefestet pensjon i privat sektor som har gammel alderspensjon fra folketrygden, får et kompensasjonstillegg til pensjonen. Dette gjelder årskullene 1944 til 1962. Kompensasjonstillegget er skattefritt for mottakeren.
Det gis et fradrag for dokumenterte utgifter til pass og stell av barn (foreldrefradrag) på inntil 15 000 kroner per år for ett barn i 2025 og 2026. Fradragsgrensen økes med 10 000 kroner for hvert barn utover det første.
Det gis fradrag for beregnede utgifter til daglig reise mellom hjem og arbeidssted og for besøksreiser til hjemmet på 1,90 kroner per km. Den nedre grensen i reisefradraget er 12 000 kroner i 2026. Øvre grense for fradrag er 120 000 kroner, før reduksjon med bunnbeløpet.
Det gis fradrag for merutgifter til kost og losji forbundet med arbeidsopphold som krever at en bor utenfor hjemmet.
Det gis fradrag for innbetalt fagforeningskontingent på inntil 8 250 kroner i 2025 og 8 700 kroner i 2026.
Fra 2022 er det innført en ny ordning for ansatteopsjoner i selskap i oppstarts- og vekstfasen. Fra 13. mars 2025 gjelder ordningen for bedrifter som er 12 år eller yngre, og som ikke har flere enn 150 ansatte, maksimalt 80 mill. kroner i driftsinntekter og maksimalt 200 mill. kroner i balansesum. Opsjonene skattlegges først når aksjene realiseres, og ikke ved innløsning av opsjonen som ved de generelle reglene for opsjonsbeskatning i arbeidsforhold. Skatteutgiften gir uttrykk for en nåverdi.
Det gis fradrag for gaver til visse frivillige organisasjoner på 25 000 kroner i 2025 og 2026.
Det kan etter visse kriterier gis et særfradrag for store sykdomsutgifter når årlige dokumenterte utgifter utgjør minst 9 180 kroner og gjelder varig sykdom eller svakhet hos skattyteren eller noen han eller hun forsørger. Fra og med 2013 gis det fradrag for 67 pst. av fradragsberettigede kostnader.
Etter dagens regler har begrenset skattepliktige fysiske personer fra andre land rett til personfradrag, minstefradrag mv. I tillegg til de ordinære fradragene kan utenlandske sjøfolk og sokkelarbeidere som ikke er omfattet av den særskilte kildeskatten for utenlandske arbeidstakere, kreve et særskilt standardfradrag. Standardfradraget er 10 pst. regnet av arbeidsinntekten som inngår i grunnlaget for minstefradrag, med et øvre tak på 40 000 kroner.
Kjøregodtgjørelse ved bruk av egen bil på tjenestereiser er skattefri inntil 3,50 kroner per kilometer, godtgjørelse utover dette skattlegges som ordinær lønnsinntekt. De gjennomsnittlige variable merkostnadene ved bruk av egen mellomstor bil er med utgangspunkt i tall fra Opplysningskontoret for veitrafikk (OFV) beregningsteknisk anslått til 2,41 kroner per km i 2026. Differansen mellom den skattefrie satsen og de anslåtte variable merkostnadene utgjør en skatteutgift.
Det gis et særskilt fradrag i inntekt fra sjøfart på 86 300 kroner i 2026. Fradraget kan ikke kombineres med fradraget i inntekt fra fiske.
Etter gjeldende regler har sjøfolk, fiskere og ansatte på kontinentalsokkelen et særskilt skattefritak for fri kost (skattefritaket for ansatte på kontinentalsokkelen er imidlertid avgrenset til de som har lavere personinntekt enn 600 000 kroner). For andre arbeidstakergrupper er fri kost som hovedregel skattepliktig.
Arbeidsgiveravgift
Norge har en ordning med regionalt differensiert arbeidsgiveravgift. Gjeldende ordning er notifisert til EFTAs overvåkningsorgan (ESA). Ordningen er godkjent for perioden 2022–2027 på nærmere bestemte vilkår som er fastsatt for perioden. Differensiert arbeidsgiveravgift innebærer at satsene varierer etter hvor virksomheten er lokalisert. Satsene er lavere i distriktene enn i sentrale strøk. Landet er delt inn i syv ulike arbeidsgiveravgiftssoner (sone 1, 1a, 2, 3, 4, 4a og 5). Satsene varierer fra 14,1 pst. i sentrale strøk (sone 1) til 0 pst. i innsatssonen i Troms og Finnmark (sone 5). Avgiftssatsene bestemmes ut fra forhold som blant annet befolkningstetthet, lange avstander, sentralitet, befolkningsvekst, sysselsettingsvekst og ensidig næringsstruktur.
Bedrifts- og kapitalbeskatningen
Referansesystemet for bedrifts- og kapitalbeskatningen er basert på at kapitalavkastning skal skattlegges med en flat sats på 22 pst. Det er videre forutsatt at skjermingsmetoden og fritaksmetoden samt en nøytral grunnrentebeskatning inngår i referansesystemet. Det er lagt til grunn at inntekter og fradrag skal behandles symmetrisk. For næringer med grunnrenteskatt er referansesystemet en nøytralt utformet grunnrenteskatt i tillegg til ordinær overskuddsbeskatning etter tilsvarende regler som for øvrige næringer.
Følgende skatteutgifter ved bedrifts- og kapitalbeskatningen er beregnet for 2025 og 2026:
Det gis et særskilt direktefradrag i utlignet skatt beregnet på grunnlag av kostnader for forsknings- og utviklingsprosjekter som er godkjent av Norges forskningsråd (Skattefunn). Foretak som ikke er i skatteposisjon, får utbetalt fradraget fra Skatteetaten i forbindelse med skatteoppgjøret. Fradraget utgjør 19 pst. av prosjektkostnadene. Maksimalt kostnadsgrunnlag per år er 25 mill. kroner, slik at maksimalt fradrag er 4,75 mill. kroner.
Gjennom BSU-ordningen (boligsparing for ungdom under 34 år) gis det et fradrag i skatt for innskudd på inntil 27 500 kroner per år, maksimalt av innskudd på 300 000 kroner samlet. Fradragssatsen var 10 pst. i 2025 og 2026. Det gis ikke skattefradrag til de som allerede eier bolig.
Det gis fradrag for tilskudd til institutt som driver vitenskapelig forskning og yrkesopplæring. Kreves det fradrag for mer enn 10 000 kroner, er fradraget begrenset til 10 pst. av skattyterens alminnelige inntekt.
Det gis fradrag i alminnelig inntekt for premie og innskudd til pensjonsordninger i arbeidsforhold (tjenestepensjon og avtalefestet pensjon). Pensjonsformuen er fritatt for formuesskatt, og den løpende avkastningen er fritatt for skatt på alminnelig inntekt. Skatteutgiften ved dette er beregnet som om innskuddet alternativt hadde blitt utbetalt som lønn og spart i bank. Den beregnede nåverdien av skattebesparelsen tar hensyn til at utbetalingene fra pensjonsordningen skattlegges som pensjonsinntekt. Det er lagt til grunn at midlene i gjennomsnitt står 15 år i ordningen, og at utbetalingen skjer over 15 år. Beregningen er basert på innbetalinger fra arbeidsgiver og eventuelt fra arbeidstaker.
Foretak med pensjonsordninger etter lov om foretakspensjon gis i dag anledning til å sette av midler i et premiefond. Det kan maksimalt avsettes seks ganger gjennomsnittet av årets premie og de to foregående års premier. Selskapet må betale arbeidsgiveravgift på avsetninger til premiefondet, men kan fradragsføre inntil 50 pst. av gjennomsnittet av årets premie og de to foregående års premier mot alminnelig inntekt.
Fra 1. juli 2017 ble det innført en skatteinsentivordning for langsiktige investeringer i oppstartsselskap som i gjennomsnitt over året har færre enn 25 årsverk og årlige driftsinntekter og/eller balansesum som ikke overstiger 40 mill. kroner. Ordningen ble utvidet i 2020 (Prop. 126 L (2019–2020)) til å omfatte ansatte og deres nærstående for årene 2020 og 2021, i tillegg til at beløpsgrensen for fradrag ble økt permanent fra 500 000 til 1 mill. kroner.
Personlige aksjonærer eller deltakere som mottar utbytte eller utdeling fra selskap, gis skjermingsfradrag i fastsatt alminnelig inntekt. Tilsvarende gis eiere av enkeltpersonforetak fradrag for skjerming i beregning av personinntekt. Fradraget utregnes ved å multiplisere skjermingsgrunnlaget med en skjermingsrente. Formålet med skjermingsfradraget er å forhindre vridninger i investeringer og finansieringsstruktur som følge av den særskilte beskatningen av utbytte mv. Skjermingsrenten skal tilsvare rente etter skatt på en sikker investering, som beregnes med utgangspunkt i observert rente på statskasseveksler med 3 måneders løpetid. Fra 2017 ble det lagt til 0,5 prosentenheter på skjermingsrenten før skatt. Dette påslaget regnes som en skatteutgift.
Skipsfartsvirksomhet og nærmere definert tilknyttet virksomhet innenfor rederiskatteordningen er fritatt for ordinær overskuddsskatt. Skatt på netto finansinntekter og tonnasjeskatt bidrar til at rederiene likevel ikke er fullstendig skattefrie. Anslaget for skatteutgiftene ved de særskilt gunstige skattereglene for rederiselskap er basert på informasjon fra skattemeldinger til selskapene innenfor rederiskattesystemet. Driftsresultat og informasjon om skattepliktige finansinntekter- og kostnader i skattemeldingen benyttes for å anslå hva rederienes skattepliktige inntekter ville ha vært dersom de var underlagt ordinær beskatning. Det gjøres videre fratrekk for faktiske skattepliktige finansinntekter for rederibeskattede selskap og tonnasjeskatt.
En avskrivningssats for skip, fartøyer, rigger mv. (saldogruppe e) på 14 pst. antas å være høyere enn faktisk økonomisk verdifall. Det gir en fordel fordi skatten skyves utover i tid (skattekreditt). Skatteutgiften er beregnet som nåverdien av skatteutsettelsen ved de årlige investeringene. Den er beregnet ut fra et faktisk økonomisk verdifall på skip på 10 pst. Ved beregning av skatteutgifter ved for høye avskrivningssatser tas det hensyn til at en andel av fradragene vil være utenfor skatteposisjon og dermed ikke påvirker utlignet skatt samme år.
I 2017 ble avskrivningssatsen for vogntog, lastebiler, busser, varebiler mv. i saldogruppe c hevet til 24 pst. for alle eiendeler i saldogruppen. Det antas at økonomisk verdifall for eiendeler i saldogruppen ligger nærmere 20 pst. Det beregnes skatteutgift ved at avskrivningssatsen overstiger 20 pst.
Hoteller, bevertningssteder og losjihus i saldogruppe h avskrives med en sats på 4 pst. Det antatte økonomiske verdifallet for disse eiendelene tilsier at satsen burde vært nærmere 2 pst. og det beregnes derfor en skatteutgift.
Investeringstilskudd beskattes normalt ved at tilskuddsdelen av kostprisen for driftsmiddelet ikke kan avskrives. Det gis skattefritak for investeringstilskudd under Kommunal- og distriktsdepartementet ved investeringer i det distriktspolitiske området. Skattefritaket gir mottaker høyere fradrag for avskrivninger enn etter hovedregelen, og for personlig næringsdrivende vil skjermingsgrunnlaget være høyere. Disse fordelene representerer en skatteutgift.
I alminnelig inntekt kan investeringer i rørledning og produksjonsinnretning (§3 b-driftsmidler) avskrives lineært over seks år fra og med året investeringene er pådratt. For mange driftsmidler i petroleumsvirksomheten er dette raskere enn det som kan anslås som økonomisk verdifall.
I de midlertidige reglene i petroleumsskatten utgjør friinntekten i særskattegrunnlaget en skatteutgift.
I grunnrenteskatten for vannkraftverk er det en nedre grense på 10 000 kVA for plikt til å betale grunnrenteskatt. Uavhengig av generatorstørrelse kan alle kraftverk opptjene grunnrente, og nedre grense for grunnrenteskatten utgjør derfor en skattefordel sammenlignet med en nøytral grunnrenteskatt.
I grunnrenteskatten på havbruk utgjør bunnfradraget på 40 mill. kroner per konsernselskap en fordel sammenlignet med en nøytral grunnrenteskatt.
Inntekt fra egen bolig eller fritidsbolig er lavt beskattet. Beregning av skatteutgiftene er nærmere omtalt punkt 5.1 i dette vedlegget.
Formuesverdien av primærbolig (egen bolig) utgjør i 2026 25 pst. for boligverdi opp til 14 mill. kroner og 70 pst. for overskytende, og for sekundærbolig utgjør den 100 pst. av beregnet markedsverdi. Det er beregnet en skatteutgift for rabatten i formuesskatt på bolig og fritidseiendom, jf. omtale i punkt 5.1 i dette vedlegget.
Formuesverdien av aksjer inkludert næringseiendom og tilordnet gjeld utgjør 80 pst. av beregnet formuesskattegrunnlag i 2026, mens direkte eide driftsmidler verdsettes til 70 pst.
Beskatningen av primærnæringene
Primærnæringene har enkelte særregler i skattesystemet grunnet dets spesielle betydning for distrikter, sysselsetting og beredskap.
Følgende unntak ved beskatningen av primærnæringene er beregnet for 2025 og 2026:
Det gis et særskilt fradrag i inntekt fra fiske på inntil 154 000 kroner. Satsen i fiskerfradraget er 30 pst.
Det gis et særskilt fradrag i næringsinntekt fra jordbruk og hagebruk. For 2026 er fradraget er 100 pst. ved overskudd opptil 99 600 kroner, satsen utover dette er 38 pst. opp til øvre grense for fradraget på 208 900 kroner.
Husdyrbygg i landbruket kan avskrives med en forhøyet avskrivningssats på 6 pst. Det legges til grunn at verdifallet på husdyrbygg tilsier en avskrivningssats på 4 pst.
Investeringstilskudd under Landbruks- og matdepartementet (IBU-støtte) trekkes ikke fra i avskrivningsgrunnlaget ved investeringsstøtte i det distriktspolitiske virkeområdet. Skattefritaket gir mottaker høyere fradrag for avskrivninger enn etter hovedregelen, og for personlig næringsdrivende vil det føre til høyere skjermingsgrunnlag.
Skogeierne får fradrag for avsetning til skogfondskonto (inntil 40 pst. av brutto omsetning) ved beregning av alminnelig inntekt. Kun 15 pst. av slike midler inntektsføres ved utbetaling fra skogfondskontoen dersom de brukes til skogkulturformål mv.
Utgifter til bygging og ombygging av skogsveier kan utgiftsføres direkte, selv om slike utgifter etter de ordinære reglene skulle vært aktivert og avskrevet.
Skogeiendommer verdsettes til formuesverdi ved beregning av formuesskatt. Verdsettelse skjer ved at det fastsettes en sjablongbasert tilvekst på hver eiendom. Verdien av den sjablongmessige tilveksten blir så beregnet på bakgrunn av gjennomsnittspriser og sjablongverdier for kostnader. Denne verdien blir så multiplisert med en skogfaktor som i utgangspunktet skal gjenspeile en realrente ved fastsettelse av formuesverdien av skogeiendom. Skogfaktoren er 5. Det innebærer at realrenten som legges til grunn for beregning av skogformuen, er 20 pst. Denne høye realrenten innebærer at inntekter noen år frem i tid får svært lav verdi, og den beregnede skogformuen blir tilsvarende lav.
Det gis et særskilt fradrag i næringsinntekt fra skiferdrift i innsatssonen i Troms og Finnmark fylke. I 2026 er fradraget 100 pst. ved inntekt opptil 54 200 kroner- Satsen utover dette er 32 pst. til øvre grense på 142 000 kroner .
Det gis et særskilt fradrag i næringsinntekt fra reindrift. I 2026 er fradraget 100 pst. ved inntekt opptil 95 800 kroner. Satsen utover dette er 38 pst. opp til øvre grense på 200 850 kroner.
Inntekter fra jordbruket kan føres på en såkalt jordbrukskonto. Inntektene beskattes langt på vei som ved en gevinst- og tapskonto, men med en inntektsføring på 80 pst. i 2026. Dette gir skattekreditt gjennom utsatt beskatning og kan også gi lavere skatter enn ved ordinær skattefastsetting.
Ikke tallfestede skatteutgifter
Det finnes en rekke regler og bestemmelser i beskatningen av lønn, arbeidsgiveravgift, bedrifts- og kapitalbeskatningen og beskatningen av primærnæringene som avviker fra de generelle skattereglene. Disse avvikene kan ha ulike begrunnelser, men representerer like fullt skatteutgifter. Mange av disse skatteutgiftene er krevende å tallfeste fordi departementet ikke har godt nok informasjonsgrunnlag. Følgende ordninger er eksempler på skatteutgifter som ikke er tallfestet:
I utgangspunktet er alle fordeler vunnet ved arbeid skattepliktige, uavhengig av om de mottas som lønn eller i form av naturalytelser mv. Det er imidlertid en rekke unntak eller begrensninger i den generelle skatteplikten. Private fordeler vunnet ved arbeid som ikke beskattes, bør anses som en skatteutgift. Det skyldes at personer som mottar deler av arbeidsgodtgjørelsen i form av naturalytelser, betaler mindre i skatt på sin arbeidsgodtgjørelse enn personer som mottar all godtgjørelse i form av lønn. Eksempelvis bør fordelen ved et kortsiktig rentefritt lån fra arbeidsgiver (på inntil 60 pst. av grunnbeløpet (G) i folketrygden og nedbetaling innen ett år) eller overskudd ved arbeidsgivers godtgjøring av arbeidstakers reiser i tjeneste anses som skatteutgifter. I andre tilfeller kan det også være et tjenstlig behov som er bakgrunnen for at arbeidsgiver dekker en bestemt utgift eller tilbyr en bestemt tjeneste. Da er det mer tvetydig i hvilken grad det er snakk om en privat fordel for den ansatte. Enkelte naturalytelser er krevende å sette verdi på, for eksempel gratis parkering. Det kan også være tilfeller der skattefritak på velferdsgoder som tilgang på bedriftshytte mv. utgjør en stor privat fordel og bør regnes som skatteutgifter.
Aktive idrettsutøvere kan sette inntekter vunnet ved idrett inn i et fond for idrettsutøvere. Mens utøveren er aktiv, kan vedkommende få utbetalt erstatning for tapt arbeidsfortjeneste og dekning av utgifter fra fondet. Når utøveren slutter som aktiv idrettsutøver, skal innestående på fondet utbetales over en periode på inntil seks år. Ordningen innebærer en skatteutsettelse siden utøveren ikke betaler skatt før midlene tas ut av fondet. Utøveren kan dermed oppnå avkastning av midler som ellers ville blitt brukt til å betale skatt.
Skattefrie institusjoner er organisasjoner, foreninger, stiftelser mv. som ikke har erverv som mål. Eksempelvis er frivillige organisasjoner fritatt for skatt på medlemskontingent og innsamlede midler. Slike institusjoner er skattepliktige for eventuell økonomisk virksomhet de måtte drive, men kun dersom den skattepliktige omsetningen er over 70 000 kroner per år. For veldedige organisasjoner er grensen 140 000 kroner per år. Bunnbeløpet er innført av forenklingshensyn, men kan i prinsippet regnes som en særskilt fordel sammenlignet med virksomheter som er skattepliktige uavhengig av omsetningens størrelse.
Etter gjeldende regler kan skatten settes ned for personer med arbeidsopphold i utlandet med varighet over ett år (ettårsregelen). En skattyter som oppfyller vilkårene, får nedsatt skatt på inntekt med et beløp som tilsvarer den delen av skatten (beregnet etter norske regler) som faller på lønnsinntekten. Forutsatt at det ikke foreligger en skatteavtale som gir Norge eksklusiv beskatningsrett, har ettårsregelen betydning ved opphold i alle land. Differansen mellom det slike skattytere betaler i skatt i oppholdslandet, og det de ellers ville ha betalt i Norge, kan ses på som skatteutgift.
Lønnsutbetalinger på inntil 2 000 kroner er skattefrie for mottakeren så lenge de ikke er inntekt i virksomhet. For private arbeidsoppdrag i tilknytning til betalerens eget hjem eller fritidsbolig er beløpsgrensen 6 000 kroner. Utbetalinger fra skattefrie selskaper, foreninger og institusjoner er skattefrie når samlet lønnsutbetaling til en person i løpet av inntektsåret ikke overstiger 10 000 kroner, så lenge det ikke er snakk om virksomhetsinntekt.
Gaver mottatt i arbeidsforhold er skattefrie så lenge verdien av gavene ikke overstiger 5 000 kroner. Ansatte kan få skattefri rabatt på varer og tjenester som omsettes i virksomheten på inntil 8 000 kroner. Er det ikke gitt gaver, kan personalrabatter ytes med inntil 13 000 kroner uten skattlegging. I tillegg er visse typer oppmerksomhetsgaver skattefrie.
Veldedig eller allmennyttig institusjon eller organisasjon er fritatt for arbeidsgiveravgift for lønnet arbeid som ikke er knyttet til ev. skattepliktige næringsvirksomhet. Fritaket gjelder bare når institusjonens eller organisasjonens totale lønnsutgifter i denne delen av virksomheten ikke overstiger 800 000 kroner per år, og bare for lønnsutbetalinger som ikke overstiger 80 000 kroner per år per ansatt.
På visse vilkår er lønnet arbeid i privat hjem og fritidsbolig fritatt for arbeidsgiveravgift dersom lønnsutbetalingen samlet ikke er høyere enn 60 000 kroner per år.
Godtgjørelse for privat pass av barn under 12 år eller som har særskilte omsorgsbehov, er fritatt fra arbeidsgiveravgift. Fritaket gjelder selv om godtgjørelsesbeløpet overskrider 60 000 kroner per år.
Alminnelig gårdsbruk og skogbruk som selges til visse nærstående, og som har vært eid i minst ti år, kan realiseres skattefritt under forutsetning av at pris ikke overstiger tre firedeler av antatt salgsverdi.
Skogeiere kan føre inntekter fra skogen på en såkalt tømmerkonto og få inntektene beskattet langt på vei som ved en gevinst- og tapskonto. Dette gir skattekreditt gjennom utsatt beskatning og kan også gi lavere skatter enn ved ordinær skattefastsetting.
Gevinst som oppstår når skogeier får vederlag fra det offentlige i forbindelse med etablering eller utvidelse av verneområde etter naturmangfoldsloven, er fritatt for skatt.
Eiendommer som drives som gårdsbruk eller skogbruk, herunder gartneri og planteskole tilknyttet slik drift, er unntatt fra eiendomsskatt.
Samlet marginalskattesats på utbytter er 4,3 prosentenheter lavere enn høyeste marginalskattesats på arbeidsinntekter, inkludert arbeidsgiveravgift. Etter at delingsmodellen ble fjernet i 2006 blir ikke lenger en del av overskuddet tilordnet aktive eiere som arbeidsinntekt. Reelle arbeidsinntekter kan dermed omdefineres til utbytte og tas ut til lavere beskatning på det tidspunktet eieren selv ønsker. Denne fordelen ved direkte eie representerer en skatteutgift.
Anslag på skatteutgifter ved skattereglene i 2025 og 2026. Mill. kroner

	2025
	2026

	Inntektsbeskatning av lønn og pensjon	
	9 450
	9 930

	Særskilte skatteregler for skattytere bosatt i innsatssonen i 
Troms og Finnmark fylke	
	1 310
	1 440

	Skattefavorisert individuell sparing til pensjon	
	420
	620

	Skattefritak for kompensasjonstillegg til AFP i privat sektor	
	480
	470

	Foreldrefradrag	
	1 400
	1 000

	Fradrag for daglig arbeidsreise og besøksreise til hjemmet for pendlere	
	1 480
	1 800

	Fradrag for merutgifter til kost og losji for pendlere	
	320
	330

	Fradrag for fagforeningskontingent	
	2 050
	2 160

	Særskilt gunstig beskatning av opsjoner i selskap i oppstarts- og vekstfasen1	
	-50
	-50

	Fradrag for gaver til visse frivillige organisasjoner	
	970 
	1 020

	Særfradrag for store sykdomsutgifter	
	50
	50

	Særskilt standardfradrag for skattepliktige fysiske personer fra andre land2	
	50
	50

	Skattefri kjøregodtgjørelse	
	570
	630

	Særskilt fradrag for sjøfolk	
	300
	310

	Særskilte skatteregler for fri kost for sjøfolk, fiskere og ansatte 
på sokkelen	
	100
	100

	
	
	

	Geografisk differensiert arbeidsgiveravgift	
	21 800
	22 800

	
	
	

	Bedrifts- og kapitalbeskatning	
	169 350
	187 760

	Skattefradrag for forskning og utvikling (Skattefunn)	
	3 500
	4 000

	BSU-ordningen	
	420
	430

	Fradrag for tilskudd til vitenskapelig forskning og yrkesopplæring	
	90
	90

	Skattemessig behandling av pensjonsordninger i arbeidsforhold 
(tjenestepensjon)1	
	14 400
	14 400

	Skattemessig behandling av AFP i privat sektor1	
	810
	850

	Tjenestepensjon, premiefond	
	910
	950

	Skatteinsentivordning for investeringer i oppstartsselskap	
	40
	40

	Skjermingsrente	
	330
	340

	Særskilte skatteregler for rederier	
	9 000
	9 300

	Avskrivningssats på skip, rigger mv.1	
	80
	80

	Avskrivningssats busser, vogntog og varebiler1	
	130
	130

	Avskrivningssats hoteller, losjihus og bevertningssteder1	
	50
	50

	Skattefritak for investeringstilskudd under KDD i
distriktene1	
	150
	170

	Petroleumsskatt – raske avskrivninger i ordinær skatt	
	900 
	920

	Petroleumsskatt – investeringsfradrag i særskatt	
	10 470
	9 290

	Nedre grense for grunnrenteskatt på vannkraftverk3	
	-160
	1 800

	Bunnfradrag i grunnrenteskatten på havbruk	
	700
	700

	Lavere inntektsbeskatning av egen bolig og fritidseiendom4	
	84 000
	97 800

	Lavere verdsettelse i formuesskatt for bolig og fritids-
eiendom	
	38 150
	40 750

	Lavere verdsettelse i formuesskatten for aksjer og driftsmidler, 
inkludert næringseiendom	
	5 380
	5 670

	
	
	

	Beskatning av primærnæringene	
	1 970
	2 070

	Særfradrag for fiskere	
	240
	250

	Særskilt fradrag i jordbruksinntekt	
	860
	900

	Forhøyet avskrivningssats for husdyrbygg1	
	40
	40

	Skattefritak for investering i landbruket (IBU-midler) under LMD1	
	390
	370

	Jordbrukskonto	
	40
	60

	Skogfondsordningen	
	310
	350

	Direkte utgiftsføring av skogsveiinvesteringer1	
	70
	80

	Lav faktor ved verdsettelse av skog i formuesskatten	
	10
	10

	Særskilt fradrag for skiferdrivere i innsatssonen i Troms og Finnmark fylke	
	1
	1

	Særskilt fradrag for reindrift	
	10
	10


1	Skatteutgiften er regnet som nåverdi.
2	For skattytere som omfattes av kildeskatt for utenlandske arbeidstakere (som ble innført fra 2019), ble det særskilte standardfradraget fjernet. Det gjelder imidlertid ikke for utenlandske sjøfolk og sokkelarbeider, som ikke inngår i kildeskatteordningen
3	Anslaget varierer, i hovedsak på grunn av endrede kraftpriser samt nivået på investeringer, som fradragsføres umiddelbart i grunnlaget for grunnrenteskatten. For 2025 er det anslått negativ skatteutgift som følge av høyt investeringsanslag og moderate kraftpriser. Over tid forventes skatteutgiften å være positiv.
4	Anslaget varierer, i hovedsak fordi statsobligasjonsrenten fluktuerer over perioden.
Kilder: Finansdepartementet og Statistisk sentralbyrå.
Skatteutgifter ved avgiftsreglene
Merverdiavgiftssystemet
Merverdiavgiften er en generell forbruksavgift. Statens inntekter fra merverdiavgiften er for 2026 anslått til om lag 420 mrd. kroner. Referansesystemet for merverdiavgiften er basert på at alt forbruk skal skattlegges med den generelle satsen på 25 pst. Noen varer og tjenester er utenfor merverdiavgiftssystemet, enten fordi det er teknisk vanskelig å ilegge merverdiavgift, eller fordi virksomheten ikke driver omsetning i vanlig forstand, slik at virksomheten ville levert negative avgiftsoppgaver. Unntak for virksomheter som ville generere negative inntekter med avgiftsplikt, betraktes vanligvis ikke som skatteutgifter.
Følgende særregler i merverdiavgiftssystemet er de viktigste:
1.	Utenfor merverdiavgiftssystemet.
2.	Innenfor merverdiavgiftssystemet med redusert sats
3.	Innenfor merverdiavgiftssystemet med nullsats.
Utenfor merverdiavgiftssystemet
En lang rekke tjenester er utenfor merverdiavgiftssystemet. Dette innebærer at det ikke er merverdiavgift på omsetningen av tjenestene, og virksomhetene får heller ikke fradrag for merverdiavgift på avgiftspliktige varer og tjenester som de kjøper til bruk i virksomheten. Det vises til tabell 1.2 som viser anslått skatteutgift for enkelte unntak. Tjenesteområdene opplistet i tabellen gir ikke en fullstendig oversikt over tjenester som er utenfor merverdiavgiftssystemet, men gir eksempler på tjenesteområder hvor det kan forventes at avgiftsplikt kan gi positivt proveny. På mange tjenesteområder hvor inntektene i hovedsak ikke består av omsetning ved brukerbetaling, men overføringer, kan avgiftsplikt gi negativt proveny. Dette kan for eksempel gjelde innenfor områder som helsetjenester, sosiale tjenester og undervisning. Slike tjenesteområder er ikke tatt med i tabellen som skatteutgifter.
Finansielle tjenester er unntatt fra merverdiavgiftsplikt. Unntaket for finansielle tjenester er anslått å gi en skatteutgift på 22,4 mrd. kroner i 2026. Som erstatning for merverdiavgift er det fra 2017 innført en finansskatt på overskudd og lønninger som er anslått å gi 6,5 mrd. kroner i påløpte skatteinntekter i 2026. Dermed anslås gjenstående skatteutgift til 15,9 mrd. kroner i 2026.
Innenfor merverdiavgiftssystemet med redusert sats
Enkelte vare- og tjenesteområder har en merverdiavgiftssats som er lavere enn den alminnelige satsen på 25 pst., jf. tabell 1.2. Næringsmidler og vann og avløp har en redusert merverdiavgiftssats på 15 pst. Tjenester som persontransport, overnatting, kino og inngangsbilletter til muséer, fornøyelsesparker, opplevelsessentre og store idrettsarrangementer har en lav merverdiavgiftssats på 12 pst.
Innenfor merverdiavgiftsgrunnlaget med nullsats
Nullsats innebærer at den merverdiavgiftspliktige har fradragsrett for merverdiavgift på varer og tjenester til bruk i virksomheten, uten at det legges merverdiavgift på varer/tjenester som omsettes. I tabell 1.2 vises anslag på skatteutgiften ved nullsats for merverdiavgiften.
Fiskale særavgifter
Fiskale avgifter som legges på produserte innsatsfaktorer i produksjonen, regnes som negative skatteutgifter.
Følgende fiskale skatteutgifter er beregnet for 2025 og 2026:
Grunnavgiften på engangsemballasje for drikkevarer omfatter ikke melk, melkeprodukter, drikkevarer fremstilt av kakao og sjokolade mv. Dette betraktes som en skatteutgift.
I engangsavgiften er det lavere avgift for elbiler, herunder brenselcellebiler. Særreglene for elbiler betraktes som en skatteutgift.
Trafikkforsikringsavgiften, som i 2018 erstattet årsavgiften, er en fiskal avgift som betales hvert år med differensierte satser etter ulike typer kjøretøy. Trafikkforsikringsavgiften ilegges også næringskjøretøy med tillatt totalvekt under 7 500 kg. Trafikkforsikringsavgift på næringskjøretøy (lastebiler og trekkbiler) betraktes som en negativ skatteutgift.
Omregistreringsavgiften er en fiskal avgift som kan betraktes som et alternativ til merverdiavgift ved omsetning av brukte kjøretøy. Avgiften er gradert etter type kjøretøy samt alder og vekt på kjøretøyet. Omregistreringsavgift på typiske næringskjøretøy, som busser, lastebiler og varebiler, betraktes som en negativ skatteutgift.
Flypassasjeravgiften er en fiskal avgift som betales for hver påbegynt flyreise fra norsk lufthavn. Det er ikke unntak for reiser i næringsvirksomhet. Avgiften som betales av næringslivet (arbeidsreiser), betraktes som en negativ skatteutgift.
Dokumentavgiften betales ved tinglysing av omsetning av fast eiendom. Avgiften utgjør 2,5 pst. av omsetningsverdien ved overdragelse av fast eiendom. Avgiften omfatter bolig-, fritids- og næringseiendommer. Det eksisterer andre skatter på fast eiendom, herunder den kommunale eiendomsskatten samt formuesskatt. Dokumentavgiften er fiskalt begrunnet, og kommer i tillegg til nevnte skatter. Det er også en del særregler/fritak for dokumentavgift, blant annet ved arv og overdragelse av fast eiendom mellom ektefeller. Dokumentavgiften er betraktet som en negativ skatteutgift, se også omtale i punkt 5.1.
Toll er en avgift knyttet til vareimport. Toll på norsk import omfatter i dag landbruksprodukter, som matvarer og fôrvarer til landbruket samt noen industrivarer, nærmere bestemt klær og enkelte andre tekstilprodukter. Toll utgjør en handelshindring, og kan dermed bidra til å svekke muligheter for arbeidsdeling mellom land og effektiv produksjon. Tollinntekten kan betraktes som en negativ skatteutgift.
Avgiften på elektrisk kraft er i hovedsak fiskalt begrunnet, men skal også bidra til å begrense energiforbruket. Det gis fritak for bestemte industriprosesser (kjemisk reduksjon, elektrolytiske, metallurgiske og mineralogiske prosesser), veksthusnæringen og skinnegående transportmidler. Industrien ellers, fjernvarme, landanlegg for petroleumsvirksomheten, skip i næring mv. blir ilagt en redusert sats som i 2026 er 0,6 øre per kWh for elektrisk kraft som benyttes i selve produksjonsprosessen. Forbruk i administrasjonsbygg ilegges full avgift på elektrisk kraft også i virksomheter med fritak eller redusert sats. I innsatssonen i Troms og Finnmark fylke ilegges all næringsvirksomhet som ikke har fullt fritak, avgift på elektrisk kraft med redusert sats, mens offentlig forvaltning og husholdninger i innsatssonen er fritatt for avgiften. Siden det ikke er definert hvor mye av avgiften som er innrettet mot energisparing, regnes hele avviket fra ordinær sats som en skatteutgift.
Klima-, miljø- og helserelaterte avgifter
Hovedvirkemidlene i norsk klimapolitikk er avgifter og kvotesystemet. Begge virkemidlene setter en pris på utslipp og gir aktørene et økonomisk insentiv til å redusere utslippene. Kvotesystemet har et samlet tak på utslippene. Utslippsreduksjoner i Norge som følge av avgifter på kvotepliktige utslipp vil derfor i stor grad motsvares av utslippsøkninger et annet sted i kvotesystemet. Kostnadseffektivitet og effektiv måloppnåelse i klimapolitikken tilsier som hovedregel at utslipp er omfattet av enten kvoteplikt eller avgifter, ikke begge deler.
Skatteutgifter knyttet til avgifter på klimagassutslipp under innsatsfordelingsforordningen beregnes med det generelle avgiftsnivået i CO2-avgiften på mineralske produkter som referansesats. Avgifter på kvotepliktige utslipp av klimagasser (utenfor innsatsfordelingsforordningen) regnes i sin helhet som en negativ skatteutgift, siden disse utslippene allerede er priset gjennom kvotesystemet. Tabell 1.2 gir en fremstilling av skatteutgifter ved avgiftene på utslipp av klimagasser. Petroleumsvirksomheten har CO2-avgift i tillegg til kvoteplikt, og dermed utgjør CO2-avgiften i petroleumssektoren en negativ skatteutgift. De fleste skatteutgiftene i CO2-avgiften på mineralske produkter er nå avviklet, men i 2026 gjenstår redusert sats for de som fisker fullt eller delvis i fjerne farvann, redusert sats for naturgass og LPG i veksthusnæringen, og nullsats for naturgass og LPG til ikke-kvotepliktige virksomheter med kjemiske og metallurgiske prosesser. Avgiften på avfallsforbrenning ilegges utslipp fra ikke-kvotepliktige virksomheter. Nivået på avgiften ligger under det generelle avgiftsnivået for klimaavgiftene, og regnes derfor som en skatteutgift.
I mars 2026 vedtok Stortinget midlertidige reduksjoner i veibruksavgiften og CO2-avgiften på mineralolje for perioden 1. april til 31. august 2026. Referansesatsen er det generelle avgiftsnivået for avgiftene som gjaldt i 2026 før og etter det midlertidige avgiftskuttet. Avgiftsreduksjonene regnes derfor som en skatteutgift i 2026.
En del utslipp står utenfor både kvotesystemet og avgiftenes virkeområde. Dette gjelder blant annet utslipp av metan og lystgass fra landbruket. Utslipp utenfor avgiftenes virkeområde regnes, i motsetning til utslipp som er fritatt for avgift, ikke som skatteutgifter. Utslipp utenfor klimaavgiftenes virkeområde utgjør om lag 7,3 mill. tonn CO2-ekvivalenter. Om utslippene hadde vært ilagt avgift tilsvarende det generelle nivået for utslipp under innsatsfordelingen, ville det gitt et merproveny på om lag 12,0 mrd. kroner i året.
Følgende skatteutgifter for miljøavgifter er beregnet for 2025 og 2026:
Avgiften på utslipp av NOX er en miljøavgift som pålegges NOX-utslipp fra motorer, kjeler og turbiner av en viss størrelse og fakling på offshoreinstallasjoner og anlegg på land. Det gis avgiftsfritak for utslippskilder omfattet av en miljøavtale med staten om å gjennomføre tiltak som reduserer NOX-utslippene. Avgiftsfritaket betraktes som en skatteutgift siden fritaket innebærer at utslippskildene ikke står overfor økonomiske virkemidler og staten dermed går glipp av avgiftsinntekter.
Veibruksavgiften skal prise de eksterne kostnadene (utenom utslipp av CO2) knyttet til bruk av vei. Mineralolje (diesel) er det mest brukte drivstoffet i veitrafikken. Referansesystemet tar derfor utgangspunkt i veibruksavgiften på mineralolje, og har som utgangspunkt at alle drivstoff burde vært ilagt samme veibruksavgift som mineralolje, når en korrigerer for ulikt energiinnhold. Høyere avgift for bensin og bioetanol regnes derfor som en negativ skatteutgift.
På samme måte som klima- og miljøavgifter bidrar til å redusere skadelig aktivitet, bidrar avgiftene på alkohol og tobakksvarer til å redusere forbruket av disse varene. Følgende skatteutgifter for helserelaterte avgifter er beregnet for 2025 og 2026:
Om bord på fly og ferger og på flyplasser er det tillatt å selge avgiftsfri alkohol og tobakk. Dette salget regnes som en skatteutgift fordi all annen omsetning på norsk territorium er avgiftslagt og varene alternativt kunne ha vært kjøpt i Norge. Fritaket for teknisk sprit blir ikke regnet som en skatteutgift fordi slik sprit ikke er ment som nytelsesmiddel.
1. januar 2019 ble redusert avgiftssats for øl produsert av bryggerier med årlig produksjon under 500 000 liter iverksatt. 1. juli samme år ble fritaket utvidet til også å gjelde sider, mjød og lignende alkoholholdig drikke. Den reduserte satsen gjelder for gjæret alkoholholdig drikke med alkoholinnhold fra 3,7 volumprosent til 4,7 volumprosent og er gradert etter produsert mengde. Bortfall av inntekter som følge av redusert avgift på denne typen drikke regnes som en skatteutgift.
Ikke tallfestede skatteutgifter
Følgende skatteutgifter ved avgiftsreglene er ikke tallfestet:
Helse- og undervisningstjenester er eksempler på områder som er utenfor merverdiavgiftssystemet. Utenom tannhelsetjenester og kjøreskoler har en ikke beregnet skatteutgifter for disse unntakene. Helse- og undervisningstjenester blir i stor grad finansiert av det offentlige, og i mindre grad av brukerbetalinger. Dersom disse tjenestene hadde blitt omfattet av merverdiavgiften, ville statens inntekter blitt redusert.
Det er redusert engangsavgift for varebiler og lette lastebiler. Varebiler og lette lastebiler brukes både til næringsformål og private formål, og den lave avgiften skal i prinsippet regnes som skatteutgift dersom bilene kjøpes av privatpersoner, og som en negativ skatteutgift dersom de brukes til næringsformål. Departementet har imidlertid ikke grunnlag for å skille mellom kjøp til de to formålene. Det er heller ikke beregnet negativ skatteutgifter ved at varebiler betaler full trafikkforsikringsavgift.
Alkohol og tobakksvarer som omsettes i tax free-utsalg, er fritatt for både særavgifter og merverdiavgift. Fritaket for merverdiavgift innebærer en ytterligere skatteutgift. Skatteutgiften ved tapte merverdiavgiftsinntekter vil også gjelde andre tax free-varer, som eksempelvis sjokolade- og sukkervarer, parfyme og kosmetikk.
Anslag på skatteutgifter ved avgiftsreglene i 2025 og 2026. Mill. kroner påløpt
03J1xt2
	
	2025
	2026

	Merverdiavgiftssystemet	
	75 330
	70 840

	Utenfor merverdiavgiftssystemet	
	19 770
	20 870

	Finansielle tjenester	
	15 000
	15 900

	Kjøreskoler	
	900
	1 000

	Tannhelsetjenester	
	2 800
	2 900

	Musikk og scenekunst	
	70
	70

	Treningssentre	
	1 000
	1 000

	Innenfor merverdiavgiftssystemet med redusert sats	
	30 310
	31 920

	Matvarer	
	19 000
	20 000

	Vann og avløp	
	3 300
	3 500

	Persontransport	
	5 200
	5 500

	Overnatting	
	2 350
	2 450

	Kino	
	160
	170

	Museer	
	80
	80

	Fornøyelsesparker og opplevelsessentre	
	80
	80

	Idrettsarrangement med store billettinntekter	
	140
	140

	Innenfor merverdiavgiftssystemet med nullsats	
	 25 250
	18 050

	Aviser	
	2 000
	2 000

	Tidsskrifter	
	500
	500

	Bøker	
	1 500
	1 500

	Elektrisk kraft mv. i Nord-Norge	
	950
	1 250

	Elbiler mv.	
	20 300
	12 800

	
	
	

	Fiskale særavgifter	
	21 480
	21 750

	Grunnavgift på engangsemballasje	
	600
	600

	Fritak fra engangsavgift for elbiler mv.	
	33 000
	38 000

	Trafikkforsikringsavgift for lastebiler og trekkbiler	
	-30
	-30

	Omregistreringsavgift for typiske næringskjøretøy	
	-150
	-150

	Flypassasjeravgift	
	-550
	-580

	Dokumentavgift i alt	
	-14 650
	-15 650

	Tollinntekter i alt	
	-3 770
	-4 120

	Avgift på elektrisk kraft: fritak og redusert sats for
industri mv.	
	6 670
	3 460

	Avgift på elektrisk kraft: fritak for innsatssonen i Troms og Finnmark	
	360
	220

	
	
	

	Klimaavgifter1	
	-7 890
	-5 660

	CO2-avgift på sokkelen2	
	-7 890
	-8 730

	CO2-avgift for innenriks kvotepliktig luftfart	
	-600
	-

	CO2-avgift på naturgass for kvotepliktig virksomhet	
	-50
	-

	CO2-avgift redusert sats for fiske og fangst i fjerne farvann	
	70
	80

	CO2-avgift – redusert sats for gass og LPG i veksthusnæringen	
	60
	60

	CO2-avgift – fritak for gass til ikke-kvotepliktig kjemisk reduksjon mv.	
	140
	160

	CO2-avgift – midlertidig reduserte satser på mineralolje	 
	-
	2 200

	Avgift på avfallsforbrenning – Redusert sats for ikke-kvotepliktige utslipp	
	410
	570

	Avgift på avfallsforbrenning – Avgift på kvotepliktig utslipp	
	-30
	0

	
	
	

	Miljø- og helserelaterte avgifter	
	2 280
	5 770

	NOX-avgift: fritak for miljøavtale, petroleumssektoren3	
	850
	870

	NOX-avgift: fritak for miljøavtale, øvrige sektorer	
	830
	840

	Veibruksavgift – midlertidig reduserte satser	
	-
	3 450

	Høyere veibruksavgift på bensin enn på mineralolje4	
	-1 100
	-1 100

	Høyere veibruksavgift på bioetanol enn på mineralolje4	
	-160
	-250

	Tax-free kvoter på alkohol og tobakk5	
	1 850
	1 950

	Redusert alkoholavgift for små bryggerier	
	10
	10


1	Grunnlaget for beregningen av skatteutgifter er det generelle avgiftsnivået på ikke-kvotepliktige utslipp av klimagasser. For kvotepliktige utslipp utenfor innsatsfordelingsforordningen regnes hele CO2-avgiften som en negativ skatteutgift.
2	Anslaget i tabellen er et bruttoanslag der hele CO2-avgiften er regnet som negativ skatteutgift siden petroleumsvirksomheten også er kvotepliktig. Netto inntektstap utgjør bare 15-18 pst. av bruttoanslaget siden avgifter er fradragsberettiget i ordinær skatt og særskatt, og SDØE betaler deler av avgiften.
3	Anslaget i tabellen er et bruttoanslag der hele NOX-avgiften er regnet som skatteutgift. Netto inntektstap utgjør bare 15-18 pst. av bruttoanslaget siden avgiften er fradragsberettiget i ordinær skatt og særskatt, og SDØE betaler deler av avgiften.
4	Skatteutgifter er regnet med utgangspunkt i avgiftsforskjellen per energienhet.
5	I tillegg er disse varene fritatt fra merverdiavgift, noe som innebærer en ytterligere skatteutgift.
Kilder: Statistisk sentralbyrå, Norsk Petroleumsinstitutt, Næringslivets NOX-fond, Skattedirektoratet, Toll- og avgiftsdirektoratet og Finansdepartementet.
Analyse av enkelte sektorer
Skatteutgifter for bolig og fritidseiendom
Beregning av skatteutgifter for formuesobjekter gjennomføres ved å sammenligne skattleggingen av det aktuelle objektet med skattleggingen av bankinnskudd. Bankinnskudd er dermed referanseobjektet. Bankinnskudd inntektsbeskattes fullt ut ved at samtlige renteinntekter inngår i alminnelig inntekt. I formuesskatten blir bankinnskudd verdsatt til 100 pst. av innestående beløp.
Sammenlignet med bankinnskudd er bolig og fritidseiendom lavt skattlagt både i inntekts- og formuesbeskatningen. Dokumentavgift og kommunal eiendomsskatt bidrar derimot isolert sett til å skattlegge bolig og fritidseiendom hardere enn bankinnskudd.
Lavere inntektsbeskatning
En vanlig definisjon på en aktørs inntekt over en bestemt periode er verdien av det som kan konsumeres over perioden uten at formuen reduseres. En bolig (eller fritidseiendom) gir eier konsummuligheter, og dermed inntekt, enten boligen brukes av eier selv eller eier mottar kompensasjon (leie) for andres bruk av boligen. I økonomisk forstand er inntekten den samme i begge anvendelser. I et nøytralt system vil boliginntekten skattlegges som annen kapitalinntekt, både ved egen bruk og ved andres bruk.
Inntekten ved egen bruk har vært skattefri siden 2005. Utleieinntekt fra egen bolig er skattefri dersom eieren bruker minst halvparten av boligen selv. Det gjelder også et skattefritak når hele eller en større del av boligen leies ut for inntil 20 000 kroner i inntektsåret. Det er egne regler for korttidsutleie (leieforhold inntil 30 dager) av egen bolig. Inntekter fra slik utleie er skattepliktige dersom de samlet overstiger 15 000 kroner i inntektsåret. Gevinst ved salg av egen bolig er fritatt for skatt dersom boligen har vært eid mer enn ett år og brukt som egen bolig i minst ett av de to siste årene før salget. For fritidseiendom er gevinsten fritatt for skatt dersom fritidseiendommen har vært eid i mer enn fem år og brukt som egen fritidseiendom i minst fem av de siste åtte årene før salget. Tap er fradragsberettiget i den utstrekning eventuell gevinst ville vært skattepliktig.
Samlet er skatteutgiften ved lavere inntektsbeskatning av bolig og fritidseiendom anslått til om lag 97,8 mrd. kroner i 2026. Dette anslaget baserer seg på forutsetningen om at boligene og fritidseiendommene i gjennomsnitt har en årlig netto avkastning tilsvarende årsgjennomsnittet av renten på statsobligasjoner med 10 års løpetid i det aktuelle inntektsåret. Denne avkastningen omfatter fordelen av bruk av egen bolig, eventuelle gevinster ved salg og inntekter fra eventuell utleie av deler av boligen. For fritidseiendommer er markedsverdier anslått ved å multiplisere formuesverdiene med fem.
Rabatt i formuesskatt
Formuesskatt på fast eiendom bygger på beregnede skattemessige verdier. Primærbolig verdsettes i 2026 til 25 pst. av beregnet markedsverdi, mens den delen av boligverdien som overstiger 14 mill. kroner verdsettes til 70 pst. Sekundærbolig verdsettes til 100 pst. av beregnet markedsverdi. Fritidseiendommer og bolig i utlandet verdsettes etter egne regler.
Dokumentavgift
Ved tinglyste hjemmelsoverføringer av fast eiendom ilegges dokumentavgift med 2,5 pst. av eiendommens salgsverdi. Avgiftsplikten gjelder for selveide eneboliger, tomannsboliger, eierseksjoner og sameieandeler, men ikke for eiendommer organisert som borettslag. Dokumentavgift på bolig og fritidseiendom regnes som en negativ skatteutgift.
Eiendomsskatt
Innenfor rammene av eigedomsskattelova bestemmer kommunene utstrekning og omfang av eiendomsskatten. I 2026 har 249 av 357 kommuner eiendomsskatt på bolig i hele eller deler av kommunen. Eiendomsskattetaksten skal ta utgangspunkt i anslått omsetningsverdi, men kommunene kan velge å legge seg på et lavere nivå og/eller innføre bunnfradrag for boliger og fritidsboliger. Kommunene skal bruke en reduksjonsfaktor på minst 30 pst. ved verdsettelse av eiendommene. Skattesatsen skal være mellom 1 og 7 promille av takstgrunnlaget og kan maksimalt økes med én promille i året. Fra 2021 er maksimal skattesats for bolig og fritidseiendom 4 promille. Eiendomsskatt på bolig og fritidseiendom regnes som en negativ skatteutgift.
Samlede skatteutgifter for bolig og fritidseiendom
c til bolig og fritidseiendom i 2025 og 2026. Tabellen viser at bolig og fritidseiendom samlet sett er kraftig favorisert i det norske skattesystemet. Skatteutgiften ved lavere inntektsbeskatning er basert på statsobligasjonsrenten og vil derfor variere med endringer i denne rentesatsen.
Skatteutgifter for bolig og fritidseiendom. Mrd. Kroner
03J1xt2
	
	2025
	2026

	Lavere inntektsbeskatning1	
	84,0
	97,8

	Rabatt i formuesskatt	
	38,2
	40,7

	Dokumentavgift, bolig/fritidseiendom	
	-13,4
	-14,3

	Eiendomsskatt, bolig/fritidseiendom	
	-8,6
	-8,6

	Netto skatteutgifter	
	100,1
	115,6


1	Anslaget varierer fra et år til det neste, i hovedsak fordi statsobligasjonsrenten fluktuerer.
Kilder: Statistisk sentralbyrå og Finansdepartementet.
Skattefrie og skattefavoriserte overføringsordninger
I referansesystemet legges det til grunn at alle trygdeytelser er skattepliktige på linje med lønnsinntekter. I dette avsnittet gis det en oversikt over endringen i skatteinntekt og nivået på bruttoytelsene ved å gjøre enkelte offentlige stønader skattepliktig som lønn. Utgangspunktet er at inntekter som erstatter lønn, i størst mulig grad bør behandles som lønnsinntekt i skattesystemet. For enkelte skattefrie ytelser er det likevel et spørsmål i hvilken grad de kommer til erstatning for arbeidsinntekt. Det kan videre være hensyn som taler for at nivået på nettoytelsen ikke bør avhenge direkte av inntektsnivå og skatteposisjonen til den enkelte mottaker og derfor ikke bør skattlegges. En skattlegging av dagens universelle barnetrygd vil for eksempel øke den effektive skattesatsen for enkelte av mottakerne.
Tabell 1.4 gir en oversikt over skattefrie overføringsordninger og skattefordelen ved særskilte skatteregler knyttet til pensjonister m.m.
Anslag på skattefritak ved offentlige overføringer 2026. Mill. kroner

	Anslått økning i overføringer for å opprettholde nettoytelsen ved -innføring av skatteplikt
	Økte skatteinntekter ved å innføre skatteplikt (uten å øke overføringene)

	Barnetrygd	
	17 270
	10 920

	Kontantstøtte	
	420
	290

	Økonomisk sosialhjelp	
	3450
	2 510

	Bostøtte	
	910
	730

	Engangsstønad ved fødsel	
	140
	110

	Grunn- og hjelpestønad	
	770
	650

	Stønad til barnetilsyn	
	50
	30

	Særskilte skatteregler for pensjonister mv.	
	45 690
	29 670


Kilder: Statistisk sentralbyrå og Finansdepartementet.
Utgangspunktet for beregningene i første tallkolonne i tabell 1.4 er at stønadsmottakerne i en situasjon med skatteplikt samlet skal sitte igjen med det samme beløpet etter skatt som i en situasjon uten skatteplikt. Når skatteplikten innføres, må derfor også overføringene økes slik at mottakerne samlet får uendret nettoytelse (overføring etter skatt). Eksempelvis er barnetrygden økt så mye at nettoutgiftene til det offentlige og nettoytelsen til mottakerne samlet er uendret selv om barnetrygden er gjort skattepliktig (skattlegges som lønnsinntekt). Nivået på nettoytelsen til den enkelte vil være avhengig av personens samlede inntekt og marginalskatt. I tillegg vises anslag på økte skatteinntekter ved å innføre skatteplikt uten noen kompensasjon i kolonnen til høyre i tabell 1.4.
Beregningene er basert på Statistisk sentralbyrås skattemodell, LOTTE-Skatt. Datagrunnlaget for modellen er Statistisk sentralbyrås inntektsstatistikk for husholdninger for 2024. Denne statistikken gir informasjon om sammensetningen av inntekt og formue for hele befolkningen. Datagrunnlaget er fremskrevet til 2026. Beregningene kan være usikre blant annet fordi datagrunnlaget ikke omfatter alle skattyterne og er sjablongmessig fremskrevet. Analysen tar heller ikke hensyn til eventuelle atferdsendringer.
Følgende overføringsordninger er skattefrie:
Barnetrygd gis for hvert barn under 18 år uavhengig av foreldrenes inntekt. Fra 1. september 2020 til 1. september 2024 har barnetrygden for barn under 6 år vært høyere enn for barn 6–18 år. Fra 1.september 2024 har barnetrygden vært like stor for barn over og under 6 år. Enslige forsørgere får i tillegg en utvidet barnetrygd og kan få et småbarnstillegg for barn mellom null og tre år dersom de også mottar full overgangsstønad.
Kontantstøtte for barn mellom ett og to år som ikke går i offentlig subsidiert barnehage. Kontantstøtten gis uavhengig av foreldrenes inntekt.
Økonomisk sosialhjelp ytes av kommunene og er ment å være en midlertidig ytelse som kan gis etter en individuell og skjønnsmessig vurdering for å sikre at ingen står uten midler til å dekke kostnader til et forsvarlig livsopphold. Ved utmåling av sosialhjelp tas det hensyn til andre inntekter mottakeren har fra arbeid, andre offentlige overføringer mv., slik at sosialhjelpen skal dekke forskjellen mellom mottakerens andre inntekter og nødvendige utgifter til livsopphold.
Bostøtte er en støtteordning for personer som har lav inntekt og høye boutgifter. Formålet er å gi disse personene bedre mulighet til å skaffe seg en nøktern, men god, bolig. Ordningen er behovsprøvd mot inntekt og formue.
Kvinner som føder barn, men som ikke har rett til foreldrepenger, kan få engangsstønad ved fødsel for hvert barn. Far med foreldreansvar alene kan i visse tilfeller også få engangsstønad. I motsetning til foreldrepenger er engangsstønaden en skattefri ytelse.
Grunnstønad skal gi økonomisk kompensasjon for nødvendige ekstrautgifter til tekniske hjelpemidler, transport mv. som følge av varig sykdom, skade eller lyte.
Hjelpestønad skal gi økonomisk kompensasjon for nødvendige ekstrautgifter til særskilt tilsyn og pleie som følge av varig sykdom, skade eller lyte.
Det kan gis stønad til barnetilsyn til enslig mor eller far som betaler for tilsyn av barnet fordi personen har arbeid utenfor hjemmet eller etablerer egen virksomhet. Ordningen er behovsprøvd mot inntekt, og støtte kan som hovedregel gis inntil barnet har fullført fjerde skoleår.
Det finnes i tillegg enkelte andre skattefrie ytelser fra folketrygden som det ikke er gitt anslag for her. Det gjelder blant annet engangsstønad ved adopsjon, tilleggsstønader og stønad til skolepenger mv., gravferdsstønad og stønad ved visse helsetjenester.
Særskilte skatteregler for pensjonister mv. fører til at pensjonister betaler lavere skatt enn lønnstakere med tilsvarende inntekt. Dette gjelder på alle inntektsnivåer, men forskjellen er relativt størst for personer med lave inntekter. De viktigste reglene er knyttet til lavere trygdeavgift på pensjonsinntekt (5,1 pst.) og et særskilt skattefradrag på inntil 39 100 kroner for pensjonsinntekt i 2026. Forskjellen i minstefradrag mellom pensjon og lønn/trygd er holdt utenfor beregningen. Fordelen ved de særskilte skattereglene for pensjonister mv. i tabell 1.4 er anslått på tilsvarende måte som de skattefrie overføringene.
[Vedleggsnummerresett]

Skattestatistikk for 2024
Skattestatistikk for personer
Tabell 2.1 gir en oversikt over skatteoppgjøret for alle personer med et skatteforhold og for alle bosatte personer 17 år og eldre. Alminnelig inntekt etter særfradrag utgjorde i alt 2 241 mrd. kroner for personer i 2024. Dette var en oppgang på 8,1 pst. fra året før. Sammenlignet med 2023 økte fastsatte skatter for personer med 46,9 mrd. kroner.
Tabell 2.2 viser oversikt over skatteoppgjøret for bosatte personer 17 år og eldre, fordelt etter fylke.
Tabell 2.3 viser gjennomsnittstall for alle bosatte personer 17 år og eldre, fordelt etter fylke. Tallene har brudd med tidligere år der populasjonen ikke ble avgrenset på alder. Det gir derfor ikke mening å sammenligne med fjoråret. Gjennomsnittlig fastsatt skatt i hele landet var 157 400 kroner i 2024. Oslo hadde høyest gjennomsnittlig fastsatt skatt med 204 000 kroner, og Finnmark fylkeskommune – Finnmárkku fylkkagielda – Finmarkun fylkinkomuuni hadde lavest gjennomsnittlig fastsatt skatt med 117 600 kroner.
Tabell 2.4 viser fordelingen av antall bosatte personer 17 år og eldre etter størrelsen på skattepliktig nettoformue og alminnelig inntekt etter særfradrag. Det var 309 725 personer som hadde alminnelig inntekt over 1 000 000 kroner, en vekst på 15,0 prosent fra 2023.
Tabell 2.5 gjengir en del hovedtall for bosatte 17 år og eldre fordelt i de sosioøkonomiske gruppene lønnstakere, trygdede og pensjonister og selvstendig næringsdrivende. Tabellen viser at lønnstakere utgjorde den største gruppen med 2,40 mill. personer. Trygdede og pensjonister utgjorde 1,46 mill. personer, mens selvstendig næringsdrivende utgjorde 91 393 personer.
Tabell 2.6 viser sammensetning av gjennomsnittlige inntekter og inntektsfradrag for bosatte 17 år og eldre etter ulike bruttoinntektsnivåer. For personer med bruttoinntekt i intervallet 300 000-399 999 kroner utgjorde ytelser fra folketrygden den største delen av den gjennomsnittlige inntektssammensetningen.
Tabell 2.7 viser sammensetningen av gjennomsnittlige inntekter og inntektsfradrag for bosatte personer 17 år og eldre etter størrelse på skattepliktig nettoformue. Tabellen viser at personer med skattepliktig nettoformue over 3 mill. kroner hadde i gjennomsnitt kapitalinntekter på 399 500 kroner. Dette er en oppgang fra 366 900 kroner i 2023.
Tabell 2.8 viser sammensetningen av gjennomsnittlige inntekter og inntektsfradrag for bosatte personer 17 år og eldre, etter alder. Tabellen viser at gjennomsnittlig bruttoinntekt øker med alderen opp til aldersgruppen 45–54 år, for så å falle for de neste aldersgruppene.
Skatt for selskaper
Tabell 2.9 viser at den skattbare inntekten ved statsfastsetting for selskaper utgjorde 1 048 mrd. kroner i 2024. Samlet fastsatt skatt ble redusert med 170 mrd. kroner fra 2023 til 2024.
I 2024 utgjorde samlet fastsatt skatt til staten, eksklusive selskaper skattlagt etter petroleumsskatteloven, 133,4 mrd. kroner. Av dette utgjorde inntektsskatt 89 mrd. kroner og formuesskatt 1,1 mrd. kroner. Grunnrenteskatt for vannkraft, landbasert vindkraft og havbruk beløp seg til 17,5 mrd. kroner, tonnasjeskatten til 67 mill. kroner, inntektsskatt for finansselskaper til 23,2 mrd. kroner og finansskatt på lønn til 2,8 mrd. kroner.
Fastsatt skatt til staten er beregnet etter fradrag for naturressursskatt, kreditfradrag (for skatt betalt i utlandet) og fradrag for kostnader til forsknings- og utviklingsprosjekter. I 2024 utgjorde fradraget for naturressursskatt 1 586 mill. kroner, kreditfradraget 2 243 mill. kroner og FoU-fradraget 3,5 mrd. kroner.
Tabell 2.10 viser fordelingen av selskaper etter størrelsen på skattbar inntekt. Av en samlet positiv alminnelig inntekt på 497 mrd. kroner sto selskaper med en skattbar inntekt på 100 mill. kroner eller mer for 54 prosent (268 mrd. kroner), selv om disse kun utgjorde 0,4 prosent av selskapene.
Ifølge tabell 2.11 ble 59,3 prosent av den fastsatte skatten (eksklusiv petroleumsselskaper) på 75 mrd. kroner ilagt selskaper med ordinær beskatning. Selskaper hjemmehørende på Svalbard sto for 0,08 prosent, mens rederier skattlagt etter skatteloven §§ 8-10 til 8-20 utgjorde 0,27 prosent. Vannkraftselskaper og landbaserte vindkraftselskaper sto for 18,2 prosent av den fastsatte skatten, havbruksselskaper for 1,3 prosent og finansselskaper for 20,9 prosent.
Tabell 2.12 viser at statsskatten fra petroleumsselskaper utgjorde 382 mrd. kroner i 2024. Beløpet er fratrukket utbetalt særskatteverdi av årets underskudd, som utgjorde 1 573 mill. kroner.
Skatteoppgjøret for alle med et skatteforhold og for personer 17 år og eldre. 2024. Mill. kroner og antall personer med beløp

	Alle med et skatteforhold
	Bosatte personer 17 år og eldre

	
	Antall personer 
med beløp
	Mill. 
kroner
	Antall personer
med beløp
	Mill. 
kroner

	Trinnskattegrunnlag	
	4 634 610
	2 639 926
	4 362 053
	2 572 880

	Alminnelig inntekt etter særfradrag	
	4 719 976
	2 240 547
	4 392 267
	2 171 108

	 
	
	 
	
	 

	Personinntekt lønn	
	3 514 734
	1 986 561
	3 277 097
	1 929 458

	Personinntekt pensjoner	
	1 181 306
	430 055
	1 128 129
	419 833

	Personinntekt uføretrygd	
	442 423
	134 307
	433 351
	132 165

	Personinntekt fiske/fangst/ familiebarnehage	
	11 536
	8 843
	10 903
	8 554

	Personinntekt annen næring	
	235 534
	82 463
	231 849
	81 657

	 
	
	 
	
	 

	Skatt formue kommune	
	718 980
	21 534
	701 473
	21 080

	Skatt inntekt kommune og fylke	
	4 124 286
	246 764
	3 970 982
	239 956

	 
	
	 
	
	 

	Skatt formue stat	
	718 606
	10 262
	701 187
	10 044

	Trinnskatt	
	4 020 819
	117 569
	3 892 109
	115 170

	Fellesskatt	
	4 123 914
	161 406
	3 970 820
	156 953

	 
	
	 
	
	 

	Medlemsavgift til folketrygden	
	4 387 549
	195 505
	4 196 044
	190 500

	 
	
	 
	
	 

	Finnmarksfradrag	
	72 359
	1 312
	69 115
	1 276

	Fradrag for boligsparing	
	211 789
	390
	210 012
	389

	Skattebegrensning	
	3 714
	71
	3 386
	66

	Skattefradrag for alderspensjonister	
	954 930
	15 164
	917 013
	14 754

	Fradrag for utenlandsskatt	
	27 497
	3 119
	24 896
	2 384

	 
	
	 
	 
	 

	Fastsatt skatt1	
	4 401 225
	735 648
	4 122 079
	715 038


1	Sum skatter og avgifter fratrukket sum fradrag og nedsettelser. De enkelte delskatter er derimot oppgitt med bruttobeløp, dvs. før fradrag og nedsettelser er trukket fra.
Kilde: Statistisk sentralbyrå, skatt for personer.
Skatteoppgjøret for bosatte personer, 17 år og eldre, fordelt på fylker. 2024. Mill. kroner

	Hele landet
	Agder fylkeskommune
	Akershus fylkes-kommune
	Buskerud fylkeskommune
	Finnmark fylkeskommune – Finnmárkku fylkkagielda – Finmarkun fylkinkomuuni
	Innlandet fylkes-kommune

	Trinnskattegrunnlag	
	2 572 880
	134 461
	358 632
	120 810
	33 887
	160 028

	Alminnelig inntekt etter særfradrag	
	2 171 108
	 109 174 
	 311 535 
	101 132
	 26 174 
	 129 101 

	 
	
	 
	 
	 
	 
	 

	Personinntekt
lønn	
	1 929 458
	96 390
	278 642
	88 544
	24 529
	107 948

	Personinntekt pensjoner	
	419 833
	23 798
	54 248
	21 289
	 5 739 
	33 560

	Personinntekt uføretrygd	
	132 165
	10 176
	13 347
	6 710
	2 126
	11 791

	Personinntekt fiske/fangst/familiebarnehage	
	8 554
	 220 
	 59 
	25
	855
	 21 

	Personinntekt annen 
næring	
	81 657
	3 838
	12 056
	4 224
	662
	6 724

	 
	 
	 
	 
	 
	 
	 

	Skatt formue kommune	
	21 080
	749
	3 277
	864
	119
	818

	Skatt inntekt kommune 
og fylke	
	239 956
	11 739
	35 229
	11 068
	2 802
	13 748

	 
	 
	 
	 
	 
	 
	 

	Skatt formue stat	
	10 044
	347
	1 535
	399
	53
	371

	Trinnskatt	
	115 170
	5 159
	18 366
	4 972
	1 309
	5 625

	Fellesskatt	
	156 953
	7 679
	23 039
	7 240
	1 833
	8 993

	 
	 
	 
	 
	 
	 
	 

	Medlemsavgift til 
folketrygden	
	190 500
	9 892
	26 689
	8 915
	2 493
	11 701

	 
	 
	 
	 
	 
	 
	 

	Finnmarks-
fradrag	
	1 276
	0
	0
	0
	1042
	0

	Fradrag for boligsparing1	
	389
	26
	42
	14
	5
	21

	Skatte-
begrensning	
	66
	 4 
	 8 
	 3 
	 1 
	 5 

	Skattefradrag for alderspensjonister	
	14 754
	 913 
	1 473
	 797 
	 218 
	1 466

	Fradrag for utenlandsskatt	
	2 384
	100
	340
	75
	10
	67

	 
	 
	 
	 
	 
	 
	 

	Fastsatt skatt2	
	715 038
	34 525
	106 288
	32 571
	7 333
	39 696


Tabell 2.2 fortsettelse

	Innlandet fylkeskommune
	Møre og Romsdal fylkes-kommune
	Nordland fylkeskommune – Nordlánda fylhkentjïelte
	Oslo kommune
	Rogaland fylkes-kommune
	Telemark fylkeskommune

	Trinnskattegrunnlag	
	 160 028 
	 121 664 
	 109 277 
	 374 641 
	 240 411 
	 76 748 

	Alminnelig inntekt etter særfradrag	
	 129 101 
	 99 650 
	 87 978 
	347 763
	 206 781 
	 61 618 

	 
	 
	 
	 
	 
	 
	 

	Personinntekt lønn	
	107 948
	88 076
	76 905
	305 894
	187 929
	53 377

	Personinntekt pensjoner	
	33 560
	22 265
	21 187
	41 583
	34 474
	15 715

	Personinntekt uføretrygd	
	11 791
	5 909
	7 319
	11 552
	10 541
	5 488

	Personinntekt fiske/fangst/familiebarnehage	
	 21 
	 2 167 
	 1 604 
	 77 
	360
	 24 

	Personinntekt annen næring²
	6 724
	3 230
	2 299
	15 029
	6 617
	2 133

	 
	 
	 
	 
	 
	 
	 

	Skatt formue kommune	
	818
	 722 
	 590 
	 5 973 
	1 923
	380

	Skatt inntekt kommune 
og fylke	
	13 748
	10 855
	9 489
	39 927
	23 230
	6 617

	 
	 
	 
	 
	 
	 
	 

	Skatt formue stat	
	371
	339
	296
	2 939
	906
	173

	Trinnskatt	
	5 625
	5 069
	4 178
	20 470
	12 139
	2 954

	Fellesskatt	
	8 993
	7 101
	6 206
	26 117
	15 196
	4 328

	 
	 
	 
	 
	 
	 
	 

	Medlemsavgift til 
folketrygden	
	11 701
	8 923
	7 973
	28 347
	17 872
	5 587

	 
	 
	 
	 
	 
	 
	 

	Finnmarksfradrag	
	0
	0
	0
	0
	0
	0

	Fradrag for boligsparing1	
	 21 
	 20 
	 15 
	 53 
	 43 
	 10 

	Skatte-
begrensning	
	5
	2
	3
	15
	4
	3

	Skattefradrag for alderspensjonister	
	1 466
	911
	833
	 979 
	1 153
	592

	Fradrag for utenlandsskatt	
	 67 
	 91 
	 49 
	 655 
	 380 
	 37 

	 
	 
	 
	 
	 
	 
	 

	Fastsatt skatt2	
	39 696
	31 992
	27 843
	122 161
	69 702
	19 399


Tabell 2.2 fortsettelse

	Troms fylkeskommune – Romssa fylkkasuoh-kan – Tromssan fylkinkomuuni
	Trøndelag fylkeskommune – Trööndelagen fylhkentjïelte
	Vestfold fylkeskommune
	Vestland fylkeskommune
	Østfold fylkeskommune

	Trinnskattegrunnlag	
	78 121
	217 999
	113 278
	301 215
	131 706

	Alminnelig inntekt etter særfradrag	
	 62 156 
	 176 632 
	93 605
	 252 290 
	 105 518 

	 
	 
	 
	 
	 
	 

	Personinntekt lønn	
	57 735
	162 307
	80 273
	228 085
	92 826

	Personinntekt
pensjoner	
	13 431
	36 410
	21 809
	49 764
	24 562

	Personinntekt uføretrygd	
	4 408
	12 358
	7 323
	13 334
	9 784

	Personinntekt fiske/fangst/
familiebarnehage	
	 855 
	 453 
	 51 
	1 697
	 84 

	Personinntekt annen næring	
	1 801
	6 660
	3 718
	8 271
	4 396

	 
	 
	 
	 
	 
	 

	Skatt formue kommune	
	398
	1 552
	753
	2 201
	759

	Skatt inntekt kommune 
og fylke	
	6 728
	19 221
	10 180
	27 840
	11 282

	 
	 
	 
	 
	 
	 

	Skatt formue stat	
	182
	756
	350
	1 045
	353

	Trinnskatt	
	3 132
	9 010
	4 605
	13 292
	4 889

	Fellesskatt	
	4 401
	12 573
	6 659
	18 211
	7 380

	 
	 
	 
	 
	 
	 

	Medlemsavgift til 
folketrygden	
	5 755
	16 135
	8 288
	22 252
	9 678

	 
	 
	 
	 
	 
	 

	Finnmarksfradrag	
	234
	0
	0
	0
	0

	Fradrag for boligsparing1	
	15
	38
	13
	59
	14

	Skattebegrensning	
	2
	4
	4
	5
	5

	Skattefradrag for alderspensjonister	
	495
	1 378
	 793 
	1 760
	994

	Fradrag for utenlandsskatt	
	32
	117
	117
	243
	70

	 
	 
	 
	 
	 
	 

	Fastsatt skatt2	
	19 835
	57 738
	29 906
	82 795
	33 255


1	Inkludert skattetillegg for brutt sparekontrakt BSU.
2	Sum skatter og avgifter fratrukket sum fradrag og nedsettelser. De enkelte delskatter er derimot oppgitt med bruttobeløp, dvs. før fradrag og nedsettelser er trukket fra.
Kilde: Statistisk sentralbyrå, skatt for personer.
Gjennomsnittstall for bosatte 17 år og over1, etter fylke. 2024
05J2xt2
	
	Bruttoinntekt
	Alminnelig
inntekt etter
særfradrag
	Skattepliktig
nettoformue
	Fastsatt
skatt

	
	Gjennomsnitt
	Gjennomsnitt
	Gjennomsnitt
	Gjennomsnitt

	Hele landet	
	622 400
	478 100
	791 300
	157 400

	Agder fylkeskommune	
	563 700
	421 800
	538 600
	133 400

	Akershus fylkeskommune	
	 680 500 
	533 100
	933 100
	181 900

	Buskerud fylkeskommune	
	 598 400 
	456 300
	716 300
	147 000

	Finnmark fylkeskommune – 
Finnmárkku fylkkagiel	
	 569 900 
	419 700
	386 600
	117 600

	Innlandet fylkeskommune	
	 554 100 
	411 300
	565 400
	126 500

	Møre og Romsdal fylkeskommune	
	 595 800 
	451 200
	615 500
	144 900

	Nordland fylkeskommune – 
Nordlánda fylhkentjïelte	
	 582 300 
	436 300
	574 500
	138 100

	Oslo kommune	
	717 400
	580 800
	1 517 600
	204 000

	Rogaland fylkeskommune	
	 665 400 
	520 100
	836 100
	175 300

	Telemark fylkeskommune	
	 562 900 
	420 700
	509 700
	132 500

	Troms fylkeskommune – Romssa fylkkasuohkan …	
	 589 800 
	439 600
	527 800
	140 300

	Trøndelag fylkeskommune – 
Trööndelagen fylhken	
	 596 500 
	445 500
	628 700
	145 600

	Vestfold fylkeskommune	
	 587 900 
	443 600
	628 100
	141 700

	Vestland fylkeskommune	
	 621 100 
	476 100
	731 200
	156 200

	Østfold fylkeskommune	
	555 400
	411 700
	535 600
	129 700


1	Fra og med 2024 avgrenser vi populasjonen til å gjelde bosatte som er 17 år og over. Dette er brudd med tidligere år der populasjonen ikke ble avgrenset på alder.
Kilde: Statistisk sentralbyrå, skatt for personer.
Antall bosatte personer over 17 år og eldre, etter størrelse på skattepliktig nettoformue og alminnelig inntekt etter særfradrag. 2024. Kroner
07J2xt2
	
	Skattepliktig nettoformue

	Alminnelig inntekt etter særfradrag
	0 kr eller negativ
	1 – 499 999 kr
	500 000 – 999 999 kr
	1 000 000 – 
2 999 999 kr
	3 mill. kr og over
	I alt

	0 kr eller negativ	
	84 813
	48 660
	3 809
	6 230
	5 788
	149 300

	1 – 24 999 kr	
	44 746
	111 223
	2 903
	2 304
	837
	162 013

	25 000 – 49 999 kr	
	39 710
	64 457
	2 594
	2 139
	755
	109 655

	50 000 – 74 999 kr	
	42 242
	50 335
	2 671
	2 447
	905
	98 600

	75 000 – 99 999 kr	
	46 960
	49 534
	3 550
	3 242
	1 294
	104 580

	100 000 – 149 999 kr	
	94 152
	92 451
	16 797
	12 499
	3 124
	219 023

	150 000 – 199 999 kr	
	113 275
	93 842
	29 480
	28 719
	4 805
	270 121

	200 000 – 249 999 kr	
	129 167
	96 263
	37 952
	47 367
	7 633
	318 382

	250 000 – 299 999 kr	
	143 002
	97 169
	44 225
	62 947
	11 352
	358 695

	300 000 – 349 999 kr	
	159 331
	75 899
	37 938
	68 918
	15 421
	357 507

	350 000 – 399 999 kr	
	169 337
	69 657
	33 947
	65 514
	18 845
	357 300

	400 000 – 449 999 kr	
	161 183
	59 538
	29 343
	58 126
	21 227
	329 417

	450 000 – 499 999 kr	
	141 063
	50 447
	24 805
	47 984
	21 559
	285 858

	500 000 – 999 999 kr	
	498 824
	159 307
	101 470
	212 410
	139 380
	1 111 391

	1 000 000 og over kr	
	87 482
	21 755
	20 125
	64 236
	116 127
	309 725

	I alt	
	1 955 287
	1 140 537
	391 609
	685 082
	369 052
	4 541 567


Kilde: Statistisk sentralbyrå, skatt for personer.
Hovedposter fra skatteoppgjøret for bosatte personer 17 år og eldre, etter sosioøkonomisk status1. 2023. Gjennomsnitt i kroner
04J1xt2
	
	Selvstendig
næringsdrivende
	Lønnstakere
	Pensjonister og trygdede

	Bruttoinntekt	
	1 261 800
	827 800
	454 600

	Av dette
	 
	 
	 

		Personinntekt lønn	
	90 800
	750 100
	51 300

		Ytelser fra folketrygden	
	32 800
	10 100
	275 600

		Tjenestepensjon	
	6 500
	3 200
	62 400

		Næringsinntekter i alt	
	1 028 700
	4 600
	2 900

		Kapitalinntekt	
	101 600
	56 600
	48 200

		Av dette
	
	
	

			Renteinntekter	
	23 800
	10 500
	20 800

			Skattepliktig og skattefritt aksjeutbytte	
	37 100
	27 200
	11 000

			Gevinst ved salg av verdipapirer	
	15 600
	9 100
	7 800

	 
	
	
	

	Inntektsfradrag		
	270 100
	214 900
	130 200

	Av dette
	
	
	

		Minstefradrag	
	35 500
	104 200
	91 600

		Reisefradrag	
	600
	2 600
	-

		Pensjonspremie	
	1 600
	5 300
	100

		Foreldrefradrag	
	2 500
	2 900
	300

		Fagforeningskontingent	
	800
	3 600
	100

		Årets underskudd i næring	
	22 400
	1 200
	800

		Tidligere års underskudd	
	21 200
	3 300
	5 500

		Renteutgifter	
	132 900
	82 600
	25 900

		Tap ved salg av verdipapirer	
	6 900
	3 900
	2 200

	 
	
	
	

	Alminnelig inntekt etter særfradrag, alle kommuner	
	1 181 800
	636 600
	339 300

	 
	
	
	

	Bruttoskatt	
	429 800
	228 200
	94 400

	Fradrag i skatt	
	3 800
	1 800
	9 700

	Fastsatt skatt	
	426 000
	226 400
	84 500

	 
	
	
	

	Antall bosatte 17 år og eldre	
	91 393
	2 403 640
	1 455 731


1	I grupperingen av sosioøkonomisk status er arbeidsavklaringspenger regnet som folketrygd.
2	Tilsvarer det som tidligere år er kategorisert som «Netto reiseutgifter».
Kilde: Statistisk sentralbyrå, skatt for personer og inntekt og formue for husholdninger.
Hovedposter fra ligningen for bosatte personer 17 år og eldre, etter størrelsen på bruttoinntekt. 2024. Gjennomsnitt i kroner
10J2xt2
	
	
	Bruttoinntekt

	 
	I alt
	0 – 
99 999 kr
	100 000 – 199 999 kr
	200 000 – 299 999 kr
	300 000 – 399 999 kr
	400 000 – 499 999 kr
	500 000 – 749 999 kr
	750 000 – 999 999 kr
	1 mill. kr og over

	Bruttoinntekt¹	
	622 400
	29 700
	152 000
	256 900
	351 500
	450 300
	616 800
	855 900
	1 651 100

	Av dette
	
	
	
	
	
	
	
	
	

		Personinntekt lønn	
	424 800
	23 900
	113 600
	121 600
	106 100
	203 100
	468 600
	718 900
	1 139 000

		Ytelser fra folketrygden	
	94 400
	700
	20 200
	109 900
	205 000
	183 300
	84 100
	47 300
	49 100

		Tjenestepensjon	
	21 800
	100
	800
	5 300
	17 600
	32 000
	27 800
	26 000
	31 100

		Næringsinntekter i alt	
	24 500
	700
	3 700
	4 300
	4 600
	6 500
	10 700
	24 600
	132 300

		Kapitalinntekt	
	50 600
	3 200
	8 100
	8 500
	11 600
	16 700
	20 500
	34 600
	288 600

		Av dette
	
	
	
	
	
	
	
	
	

			Renteinntekter	
	13 300
	2 300
	4 300
	5 600
	8 600
	12 200
	12 800
	15 600
	34 100

			Skattepliktig og 
		skattefritt aksjeutbytte	
	20 000
	100
	300
	300
	400
	700
	1 500
	4 500
	153 600

			Gevinst ved salg av 
		verdipapirer	
	8 400
	400
	1 000
	600
	600
	1 000
	1 900
	4 800
	56 500

	 
	
	
	
	
	
	
	
	
	

	Inntektsfradrag	
	167 600
	24 800
	77 100
	114 500
	127 100
	142 800
	182 600
	223 600
	305 000

	Av dette
	
	
	
	
	
	
	
	
	

		Minstefradrag	
	89 600
	11 700
	62 600
	92 900
	95 700
	96 800
	100 600
	101 500
	99 500

		Reisefradrag	
	1 400
	0
	100
	200
	300
	700
	1 900
	2 800
	2 900

		Pensjonspremie	
	2 900
	100
	500
	500
	600
	1 400
	4 300
	5 700
	4 900

		Foreldrefradrag	
	1 800
	400
	500
	700
	700
	1 300
	2 300
	2 800
	2 900

		Fagforeningskontingent	
	2 000
	0
	100
	200
	300
	1 100
	3 200
	3 800
	3 000

		Årets underskudd 
	i næring	
	1 300
	500
	500
	600
	1 300
	900
	1 100
	1 600
	3 500

		Tidligere års 
	underskudd	
	4 800
	7 300
	3 500
	3 200
	2 600
	2 700
	2 600
	3 300
	15 600

		Renteutgifter	
	55 600
	4 100
	7 500
	14 200
	22 900
	34 300
	61 200
	91 500
	138 800

		Tap ved salg av 
	verdipapirer	
	3 200
	300
	500
	500
	500
	900
	1 400
	3 000
	17 500

	 
	
	
	
	
	
	
	
	
	

	Alminnelig inntekt 
	etter særfradrag, alle 
	kommuner	
	478 100
	16 400
	79 900
	145 600
	227 200
	309 900
	436 800
	638 500
	1 506 300

	 
	
	
	
	
	
	
	
	
	

	Bruttoskatt	
	161 700
	1 100
	13 100
	31 900
	58 400
	87 900
	138 300
	226 400
	574 900

	Fradrag i skatt	
	4 200
	100
	1 700
	10 800
	9 600
	5 100
	1 800
	1 700
	5 500

	Fastsatt skatt	
	157 400
	1 100
	11 400
	21 100
	48 800
	82 700
	136 400
	224 600
	569 300

	 
	
	
	
	
	
	
	
	
	

	Antall bosatte 17 år 
og eldre	
	4 541 567
	388 091
	205 439
	356 200
	569 047
	569 503
	1 276 015
	622 221
	555 051


1 	Renteinntekter som ekstrabeskattes og uttak fra deltakerlignet selskap er fratrukket bruttoinntekten.
2	Tilsvarer det som tidligere år er kategorisert som «Netto reiseutgifter»«.
Kilde: Statistisk sentralbyrå, skatt for personer.
Hovedposter fra skatteoppgjøret for bosatte personer 17 år og eldre, etter størrelse på skattepliktig nettoformue. 2024. Gjennomsnitt i kroner
07J2xt2
	
	
	Skattepliktig nettoformue

	 
	I alt
	0 kr eller negativ
	1 – 499 999 kr
	500 000 – 999 999 kr
	1 000 000 –
2 999 999 kr
	3 mill. kr og over

	Bruttoinntekt¹	
	622 400
	617 400
	385 900
	585 600
	682 100
	1 307 800

	Av dette
	 
	 
	 
	 
	 
	 

		Personinntekt lønn	
	424 800
	525 300
	272 900
	354 100
	360 800
	556 300

		Ytelser fra folketrygden	
	 94 400 
	 47 100 
	 76 700 
	 149 800 
	 181 400 
	 179 000 

		Tjenestepensjon	
	21 800
	7 800
	11 400
	31 400
	49 200
	67 800

		Næringsinntekter i alt	
	24 500
	22 000
	9 600
	18 400
	25 800
	88 000

		Kapitalinntekt	
	50 600
	13 200
	9 300
	24 400
	53 100
	399 500

		Av dette
	 
	 
	 
	 
	 
	 

			Renteinntekter	
	13 300
	3 100
	3 800
	10 100
	23 900
	80 900

			Skattepliktig og skattefritt 
		aksjeutbytte	
	 20 000 
	 3 000 
	 1 300 
	 3 800 
	 9 800 
	 204 200 

			Gevinst ved salg av verdipapirer	
	 8 400 
	 2 900 
	 1 700 
	 4 300 
	 8 300 
	 63 100 

	 
	 
	 
	 
	 
	 
	 

	Inntektsfradrag	
	167 600
	204 400
	107 200
	144 000
	147 200
	222 300

	Av dette
	 
	 
	 
	 
	 
	 

		Minstefradrag	
	89 600
	93 300
	78 100
	94 000
	93 600
	93 400

		Reisefradrag	
	1 400
	1 900
	1 100
	1 100
	900
	900

		Pensjonspremie	
	2 900
	3 900
	1 800
	2 700
	2 500
	2 300

		Foreldrefradrag	
	1 800
	2 900
	900
	1 000
	800
	900

		Fagforeningskontingent	
	2 000
	2 700
	1 200
	1 800
	1 700
	1 500

		Årets underskudd i næring	
	1 300
	1 100
	500
	1 200
	1 600
	4 900

		Tidligere års underskudd	
	4 800
	3 600
	1 800
	2 200
	3 400
	25 400

		Renteutgifter	
	55 600
	89 100
	18 300
	33 100
	32 700
	60 400

		Tap ved salg av verdipapirer	
	3 200
	2 200
	900
	2 100
	3 300
	16 900

	 
	 
	 
	 
	 
	 
	 

	Alminnelig inntekt etter særfradrag, 
alle kommuner	
	478 100
	420 000
	281 800
	447 600
	548 100
	1 294 600

	 
	
	
	
	
	
	

	Bruttoskatt	
	161 700
	147 400
	84 600
	140 800
	175 800
	471 100

	Fradrag i skatt	
	4 200
	1 700
	3 700
	7 400
	8 000
	8 400

	Fastsatt skatt	
	157 400
	145 700
	80 800
	133 400
	167 800
	462 700

	 
	 
	 
	 
	 
	 
	 

	Antall bosatte 17 år og eldre	
	4 541 567
	1 955 287
	1 140 537
	391 609
	685 082
	369 052


1	Renteinntekter som ekstrabeskattes og uttak fra deltakerlignet selskap er fratrukket bruttoinntekten.
2	Tilsvarer det som i tidligere år er kategorisert som «Netto reiseutgifter».
Kilde: Statistisk sentralbyrå, skatt for personer.
Hovedposter fra skatteoppgjøret for bosatte personer 17 år og eldre, etter alder. 2024. Gjennomsnitt i kroner
09J1xt2
	
	I alt
	17-24
	25-34
	35-44
	45-54
	55-66
	67-79
	80-

	Bruttoinntekt 	
	622 400
	203 600
	563 000
	718 700
	817 200
	794 200
	553 000
	468 000

	Av dette
	
	
	
	
	
	
	
	

		Personinntekt lønn	
	424 800
	184 200
	505 800
	620 200
	665 800
	543 100
	63 600
	3 200

		Ytelser fra folketrygden	
	94 400
	6 200
	14 400
	22 800
	39 800
	95 900
	303 400
	321 700

		Tjenestepensjon	
	21 800
	500
	300
	1 600
	3 900
	22 300
	81 800
	81 000

		Næringsinntekter i alt	
	24 500
	3 700
	17 200
	32 000
	43 100
	37 100
	13 900
	2 600

		Kapitalinntekt	
	50 600
	9 800
	22 900
	39 200
	62 700
	80 400
	75 500
	56 700

	Av dette
	
	
	
	
	
	
	
	

			Renteinntekter	
	13 300
	4 200
	6 700
	6 100
	9 200
	18 500
	28 100
	29 400

			Skattepliktig og skattefritt 
		aksjeutbytte	
	20 000
	1 200
	5 500
	16 000
	32 700
	37 200
	24 800
	10 300

			Gevinst ved salg av verdipapirer	
	8 400
	1 700
	5 200
	8 000
	9 600
	11 900
	11 600
	10 500

	 
	
	
	
	
	
	
	
	

	Inntektsfradrag	
	167 600
	69 200
	177 100
	212 400
	212 800
	186 200
	133 500
	115 000

	Av dette
	
	
	
	
	
	
	
	

		Minstefradrag	
	89 600
	57 000
	92 700
	95 700
	97 500
	97 400
	88 400
	85 400

		Reisefradrag	
	1 400
	600
	1 600
	2 100
	2 400
	1 800
	100
	0

		Pensjonspremie	
	2 900
	1 000
	3 300
	4 200
	4 800
	4 000
	300
	0

		Foreldrefradrag	
	1 800
	100
	3 300
	5 900
	1 200
	100
	0
	0

		Fagforeningskontingent	
	2 000
	500
	2 500
	2 900
	3 100
	2 700
	200
	0

		Årets underskudd i næring	
	1 300
	200
	900
	1 300
	1 700
	2 400
	1 400
	500

		Tidligere års underskudd	
	4 800
	400
	2 000
	3 700
	7 100
	6 400
	6 400
	9 100

		Renteutgifter	
	55 600
	6 900
	64 600
	87 400
	84 600
	59 700
	28 200
	14 500

		Tap ved salg av verdipapirer	
	3 200
	700
	2 700
	4 200
	3 900
	4 100
	3 300
	1 900

	 
	
	
	
	
	
	
	
	

	Alminnelig inntekt etter særfradrag, 
alle kommuner	
	478 100
	135 800
	392 500
	524 500
	644 300
	649 100
	446 800
	372 100

	 
	
	
	
	
	
	
	
	

	Bruttoskatt	
	161 700
	35 400
	132 900
	187 200
	232 000
	229 100
	131 300
	99 800

	Fradrag i skatt	
	4 200
	600
	800
	800
	1 300
	3 000
	14 600
	15 500

	Fastsatt skatt	
	157 400
	34 800
	132 000
	186 400
	230 600
	226 000
	116 600
	84 300

	 
	
	
	
	
	
	
	
	

	Antall bosatte 17 år og eldre	
	4 541 567
	532 854
	762 467
	756 863
	732 493
	819 942
	666 492
	270 456


1	Renteinntekter som ekstrabeskattes og uttak fra deltakerlignet selskap er fratrukket bruttoinntekten.
2	Tilsvarer det som i tidligere år er kategorisert som «Netto reiseutgifter».
Kilde: Statistisk sentralbyrå, skatt for personer.
Oversikt over skatt for selskaper1. 2024. Mill. kroner
02J1xt2
	Kommuneskatteligningen
	

	Antall2	
	785

	Naturressursskatt	
	1 369

	
	

	Fylkesskatteligningen
	

	Naturressursskatt	
	249

	
	

	Statsskatteligningen
	

	Antall med inntektsskatt	
	137 147

	Skattbar inntekt	
	1 048 432

	Nettoformue	
	368 940

	Nettoinntekt sokkel	
	551 579

	Grunnlag særskatt	
	365 206

	Inntektsskatt	
	88 858

	Formuesskatt	
	1 107

	Inntektsskatt sokkel, inkl. særskatt	
	383 566

	Grunnrenteskatt3		
	17 450

	Tonnasjeskatt	
	67

	Inntektsskatt finans	
	23 187

	Finansskatt på lønn	
	2 773

	
	

	Utlignet skatt	
	509 680

	
	

	Fradrag i skatt
	

	I alt	
	8 946

	Kreditfradrag4	
	2 243

	Fradrag for naturressursskatt4	
	1 586

	Forsknings- og utviklingsfradrag4	
	3 543

	Utbetalt særskatteverdi av årets underskudd	
	1 573


¹ 	Omfatter også utenlandske selskap på kontinentalsokkelen.
² 	Antall kraftverk med utlignet skatt til kommune.
3	Omfatter grunnrenteskatt for vannkraft, landbasert vindkraft og havbruk.
4 	Beløpet er belastet inntektsskatt.
Kilde: Statistisk sentralbyrås Skatt for selskaper 2024.
Selskap etter skattbar inntekt¹. Inntektsskatt² på skattbar inntekt ved statsskatteligningen. Eksklusiv petroleumsselskaper³. 2024
09J2xt2
	Skattbar inntekt
	Selskap
	
	Skattbar inntekt ¹
	
	Inntektsskatt ²

	Kroner
	Antall
	Prosent
	 
	Mill. kr.
	Prosent
	 
	Mill. kr.
	Prosent

	I alt	
	 137 135 
	 100 
	
	496 853
	 100 
	
	 112 043 
	 100 

	
	
	
	
	
	
	
	
	

	1 – 4 999	
	4 265
	 3 
	
	11
	 0 
	
	 2 
	 0 

	5 000 – 9 999	
	3 381
	 2 
	
	25
	 0 
	
	 5 
	 0 

	10 000 – 19 999	
	5 652
	 4 
	
	83
	 0 
	
	 18 
	 0 

	20 000 – 49 999	
	12 198
	 9 
	
	415
	 0 
	
	 91 
	 0 

	50 000 – 99 999	
	13 641
	 10 
	
	1 000
	 0 
	
	 220 
	 0 

	100 000 – 199 999	
	17 341
	 13 
	
	2 530
	 1 
	
	 557 
	 0 

	200 000 – 499 999	
	25 886
	 19 
	
	8 492
	 2 
	
	 1 868 
	 2 

	500 000 – 999 999	
	18 471
	 13 
	
	13 235
	 3 
	
	 2 912 
	 3 

	1 000 000 – 1 999 999	
	15 095
	 11 
	
	21 307
	 4 
	
	 4 688 
	 4 

	2 000 000 – 4 999 999	
	12 046
	 9 
	
	37 222
	 7 
	
	 8 196 
	 7 

	5 000 000 – 9 999 999	
	4 309
	 3 
	
	29 994
	 6 
	
	 6 605 
	 6 

	10 000 000 – 19 999 999	
	2 244
	 2 
	
	31 061
	 6 
	
	 6 853 
	 6 

	20 000 000 – 49 999 999	
	1 419
	 1 
	
	43 791
	 9 
	
	 9 696 
	 9 

	50 000 000 – 99 999 999	
	583
	 0 
	
	40 072
	 8 
	
	 8 944 
	 8 

	100 000 000 og over	
	604
	 0 
	 
	267 615
	 54 
	 
	 61 388 
	 55 


¹ 	Skattbar inntekt omfatter positiv alminnelig inntekt.
² 	Omfatter skatt på inntekt før fradrag.
³ 	Selskaper skattlagt med hjemmel i petroleumsskatteloven.
Kilde: Statistisk sentralbyrås Skatt for selskaper 2024
Antall selskap med fastsatt skatt og skatter ved statsskatteligningen etter skattytergruppe¹, eksklusive petroleumsselskaper². 2024. Mill. kroner

	Skatter og fradrag
	
	

	
	Antall selskap i skatte-posisjon4
	Netto-formue
	Skattbar inntekt4
	Formues-skatt
	Inntekts-skatt 
	Tonnasjeskatt
	Grunn-rente-skatt
	Finans-skatt på lønn
	Fradrag i skatt
	Sum skatt til staten

	I alt	
	139 787
	368 940
	496 852
	1 107
	112 044
	67
	17 450
	2 773
	7 363
	126 078

	
	
	
	
	
	
	
	
	
	
	

	Skipsaksjeselskaper	
	677
	0
	1 256
	0
	276
	67
	0
	0
	1
	342

	Vannkraftselskaper og landbaserte vindkraftselskaper	
	351
	1 330
	34 701
	4
	7 634
	0
	16 9446
	0
	1 590
	22 992

	Havbruksselskaper	
	60
	0
	5 230
	0
	1 151
	0
	506
	0
	16
	1 641

	Finansselskaper	
	1 405
	154 636
	92 774
	464
	23 187
	0
	0
	2 773
	43
	26 381

	Selskap hjemmehørende på Svalbard	
	179
	17
	3 937
	0
	105
	0
	0
	0
	0
	105

	Selskaper med 
ordinær beskatning5	
	137 294
	212 974
	362 891
	639
	79 797
	0
	0
	0
	5 714
	74 722


¹	Skattytergruppe refererer til skatteregel som selskapene skattlegges etter.
²	Selskaper skattlagt med hjemmel i petroleumsskatteloven.
³ 	Selskap som har fått beregnet skatt.
4	Omfatter positiv alminnelig inntekt.
5	Svalbard er inkludert i ordinær beskatning.
6	Hvorav 10 mill. kroner er fra landbasert vindkraft
Kilde: Statistisk sentralbyrås Skatt for selskaper 2024
Selskap skattlagt med hjemmel i petroleumsskatteloven. Antall og skatter. 2024. Mill. kroner

	Antall
	Petroleumsselskaper

	Positiv alminnelig inntekt	
	21
	551 579

	Inntektsskatt sokkel	
	21
	121 347

	
	
	

	Grunnlag særskatt	
	20
	365 206

	Særskatt	
	20
	262 218

	
	
	

	Sum utlignet skatt¹	
	20
	381 983


¹ Etter fradrag for utbetalt særskatteverdi av årets underskudd (1 573 mill. kroner).
Kilde: Statistisk sentralbyrås Skatt for selskaper 2024.
[Vedleggsnummerresett]

Toll
Antall registrerte søknader om administrative tollnedsettelser for landbruksvarer 2024 og 2025

	Administrativ tollnedsettelse
	Forskrift
	2024 
	2025 

	Individuelle tollnedsettelser
	Forskrift om administrative tollnedsettelser 
for landbruksvarer (FAT)	
	2 948
	3 210

	
	Forskrift om fastsettelse av nedsatte tollsatser ved import av industrielt bearbeidede landbruksvarer (RÅK)1	
	19 200
	20 400

	Generelle tollnedsettelser
	Forskrift om administrative tollnedsettelser for landbruksvarer (FAT)	
	305
	324

	Kvoteuttak
	Forskrift om fordeling av tollkvoter for landbruksvarer	
	2 665
	2 665

	Utenlands bearbeiding
	Forskrift om tollnedsettelse for landbruksvarer som gjeninnføres etter bearbeiding i utlandet	
	181
	265

	Innenlands bearbeiding
	Forskrift til lov om toll og vareførsel	
	26
	62


1	Antall søknader som er behandlet. Tilbaketrukne søknader er ikke inkludert.
Kilde: Landbruks- og matdepartementet.
Oversikt over tollkvoter, kvotenes størrelse, utnyttelse og auksjonsbeløp. 2025

	Kvotestørrelse 20251
	Kvoteimport 20251
	Kvoteutnyttelse 20251
	Auksjons-beløp2

	Varenummer
	Produkt
	Opprinnelse
	Tonn
	Tonn
	Pst.
	Kr/kg

	01.01.2100/2902/2908
	Islandshest
	Island
	200 stk.
	43 stk.
	22
	-

	02.01,02.02
	Storfekjøtt
	Namibia/Botswana
	 500 
	 406 
	81
	11,00

	02.01.1000/2001/2002/2003/2004,02.02.1000/2001/2002/2003/2004
	Storfekjøtt
	EU
	 2 500 
	 2 293 
	92
	2,52

	02.01.3001/3009, 02.02.3001/3009
	Storfekjøtt3
	Namibia/Botswana
	 2 700 
	 2 602 
	96
	-

	02.01.3001/3009, 02.02.3001/3009
	Storfekjøtt3
	Eswatini
	 500 
	 107 
	21
	-

	02.01.3001,02.02.3001
	Biffer og fileter 
av storfe3
	GSP
	 500 
	 500 
	100
	-

	02.02
	Storfekjøtt
	WTO
	 1 084 
	 1 070 
	99
	70,25

	02.03.1101/2101
	Kjøtt av tamsvin
	EU
	 600 
	 600 
	100
	10,02

	02.03.1101/2101
	Kjøtt av tamsvin
	GB
	 100 
	 – 
	0
	0,01

	02.03.1109/1209/1909/2109/2209/2909,02.08.1000/9030/9094/ ex. 9099
	Annet vilt
	WTO/alle land
	 250 
	 228 
	91
	9,61

	02.03.1904
	Ribbe av svin
	EU
	 300 
	 219 
	73
	0,03

	02.03.1904
	Ribbe av svin
	GB
	 50 
	 – 
	0
	0,01

	02.03.2101
	Svinekjøtt
	WTO
	 1 381 
	 7 
	1
	0,01

	02.04
	Sauekjøtt
	WTO/Island
	 600 
	 515 
	86
	-

	02.04.1000/2100/2200/2300/3000/4100/4200/4300
	Småfekjøtt
	Botswana, Namibia og Eswatini
	 400 
	 197 
	49
	-

	02.04.1000/2100/2200/3000/4100/4200/4300/5000
	Småfekjøtt
	WTO
	 206 
	 204 
	99
	34,42

	02.06.4100
	Lever av svin
	EU
	 350 
	 – 
	0
	0,01

	02.06.4100
	Lever av svin
	GB
	 60 
	 – 
	0
	0,01

	02.07.1100/1200/2400/2500
	Kjøtt av fjærfe
	EU
	 950 
	 920 
	97
	9,21

	02.07.1100/1200/2400/2500
	Kjøtt av fjærfe
	GB
	 158 
	 – 
	0
	0,01

	02.07.1200
	Hønsekjøtt
	WTO
	 221 
	 131 
	59
	1,02

	02.07.2500
	Kalkunkjøtt
	WTO
	 221 
	 2 
	1
	0,01

	02.07.4200/5200/6010
	Ender, gjess mm.
	WTO
	 221 
	 202 
	91
	1,10

	02.07.4401
	Andebryst
	EU
	 200 
	 6 
	3
	0,01

	02.08.9043/9044/9045
	Elgkjøtt
	WTO/alle land
	 100 
	 100 
	100
	0,33

	02.08.9046/9047/9048
	Hjortekjøtt
	WTO/alle land
	 200 
	 199 
	99
	8,80

	02.10.1101/1109/1900
	Skinke av svin
	EU
	 600 
	 586 
	98
	83,01

	02.10.1101/1109/1900
	Skinke av svin
	GB
	 100 
	 – 
	0
	0,01

	02.10.2000
	Tørket storfekjøtt
	EFTA
	 10 
	 – 
	0
	0,01

	kap. 2 og kap. 16
	Halalkjøtt
	Alle land
	 150 
	 44 
	29
	-

	kap. 2 og kap. 16
	Kjøtt til messer
	WTO
	 35 
	 – 
	0
	-

	kap. 2 og kap. 16
	Kosherkjøtt
	Alle land
	 15 
	 7 
	48
	-

	04.05.1000
	Smør
	WTO
	 575 
	 95 
	16
	0,02

	04.06
	Ost
	WTO/EFTA
	 200 
	 142 
	71
	1,21

	04.06
	Ost og ostemasse
	WTO/EU
	 3 400 
	 3 387 
	100
	26,05

	04.06
	Ost fordelt etter import
	WTO/EU
	 4 701 
	 4 689 
	100
	-

	04.06
	Ost fordelt etter import
	WTO/GB
	 299 
	 181 
	60
	-

	04.07.1100/2100/9000
	Hønseegg
	EU
	 290 
	 98 
	34
	1,03

	04.07.1100/2100/9000
	Hønseegg
	GB
	 48 
	 – 
	0
	0,02

	04.07.2100
	Hønseegg 
	WTO
	 1 295 
	 – 
	0
	0,02

	04.09.0000
	Honning
	GSP
	 192 
	 192 
	100
	7,50

	04.09.0000
	Honning
	Moldova
	 23 
	 21 
	92
	0,01

	06.02.1021/1024
	Stiklinger til gartnerier3
	EU
	2 mill.kr
	0 mill.kr
	0
	-

	06.02.9031
	Grønne potteplanter3
	EU
	7 mill.kr
	7 mill.kr
	100
	-

	06.02.9031
	Grønne potteplanter3
	GB
	1,4 mill.kr
	0 mill.kr
	0
	-

	ex. 06.02.9043/9044
	Potteplanter 
m/blomst3
	EU
	20 mill.kr
	20 mill.kr
	100
	-

	ex. 06.02.9043/9044
	Potteplanter 
m/blomst3
	GB
	2 mill.kr
	0 mill.kr
	0
	-

	06.02.9091
	Gras i ruller3
	EU
	4 mill.kr
	0,4 mill.kr
	9
	-

	07.01.9022
	Nypoteter 
01.04-14.05
	EU
	 2 500 
	 1 498 
	60
	0,01

	07.01.9022
	Nypoteter 
01.04-14.05
	GB
	 1 000 
	 – 
	0
	0,00

	ex. 07.01.9028
	Poteter
	Egypt
	 1 310 
	 – 
	0
	0,01

	07.04.9013/9020
	Hvitkål
	WTO
	 134 
	 – 
	0
	0,01

	07.04.9040
	Rødkål
	WTO
	 134 
	 – 
	0
	0,01

	07.05.1112/1122
	Issalat industri 
01.03 – 30.11
	EU
	 600 
	 389 
	65
	2,87

	07.05.1112/1119
	Issalat industri 
01.03 – 31.05
	EU
	 500 
	 190 
	38
	0,03

	07.05.1112/1119/1122
	Issalat industri 
01.03 – 30.11
	GB
	 220 
	 – 
	0
	0,01

	07.08.1000
	Erter
	Egypt
	 60 
	 – 
	0
	0,01

	07.12.9011
	Tørkede poteter
	EU
	 300 
	 49 
	16
	0,01

	07.12.9011
	Tørkede poteter
	GB
	 100 
	 – 
	0
	0,00

	ex.08.08.1011
	Epler i perioden 01.05-31.07
	EU
	 2 000 
	 1 888 
	94
	0,16

	ex.08.08.1012
	Epler i perioden 01.05-31.07
	GB
	 400 
	 – 
	0
	0,00

	ex.08.08.1013
	Epler i perioden 01.05-31.07
	WTO
	 7 000 
	 5 829 
	83
	0,03

	ex.08.08.1014
	Epler i perioden 01.08-30.11
	WTO
	 750 
	 732 
	98
	1,00

	ex.08.08.1015
	Epler i perioden 01.11-30.11
	WTO
	 250 
	 105 
	42
	3,90

	08.08.3020
	Pærer
	WTO
	 250 
	 227 
	91
	3,51

	08.10.1023/1024
	Jordbær
	EU
	 300 
	 183 
	61
	5,33

	08.10.1023/1024
	Jordbær
	GB
	 60 
	 – 
	0
	0,01

	08.11.1000
	Jordbær konserves
	EU
	 2 200 
	 2 150 
	98
	-

	08.11.1000
	Jordbær konserves 
	Alle land
	 2 050 
	 1 969 
	96
	-

	08.11.1000
	Jordbær konserves 
	GB
	 440 
	 – 
	0
	-

	ex. 08.11.2019/08.11.2091
	Bringebær konserves 
	EU
	 950 
	 945 
	99
	-

	ex. 08.11.2019/ 08.11.2091
	Bringebær konserves 
	GB
	 190 
	 – 
	0
	-

	ex. 08.11.2019/ 08.11.2091
	Bringebær konserves 
	Alle land
	 1 310 
	 948 
	72
	-

	ex. 08.11.2019/2093/9003,20.09.8911/8919/8993
	Solbær-/kirsebærkonsentrat
	Alle land
	 190 
	 171 
	90
	-

	07.13.1001, 10.01.9909, 10.02.9000, 10.03.9000, 10.04.9000. 10.05.9010, 10.07.9010, 11.03.1310, 12.14.1000, 15.20.0010, 17.03.1010/9010, 23.02.1010/3000/4090, 23.03.2010
	Kraftfôrråvarer
	Alle land
	 274 000 
	 274 000 
	100
	0,02

	10.01.1900/9909, 10.02.9000, 10.08.4000/5000/6000/9000
	Matkorn
	Alle land
	 224 000 
	 218 604 
	98
	0,01

	10.01.1900
	Durumhvete
	Canada/Ukraina
	 10 000 
	 – 
	0
	0,00

	10.01.1900
	Durumhvete
	GB
	 1 000 
	 – 
	0
	0,00

	10.01.1900
	Durumhvete til pasta
	EU
	 5 000 
	 2 000 
	40
	0,01

	10.02.1000
	Høstrug til såing
	EU
	 1 000 
	 545 
	55
	0,01

	10.02.1000
	Høstrug til såing
	GB
	 200 
	 – 
	0
	0,00

	10.05.9010
	Mais til dyrefôr
	EU
	 15 000 
	 14 998 
	100
	0,01

	10.05.9010
	Mais til dyrefôr
	GB
	 3 000 
	 – 
	0
	0,01

	11.03.1310
	Maisgrits til dyrefôr
	EU
	 10 000 
	 6 186 
	62
	0,01

	11.03.1310
	Maisgrits til dyrefôr
	GB
	 2 000 
	 – 
	0
	0,00

	12.01.9010, 
12.05.1010/9010
	Oljefrø
	Alle land
	 15 000 
	 9 567 
	64
	0,01

	12.09.2300
	Svingelfrø
	EU
	 75 
	 52 
	69
	0,24

	12.09.2300
	Svingelfrø til plen
	EU
	 400 
	 376 
	94
	0,20

	12.09.2400
	Engrappfrø
	EU
	 50 
	 25 
	50
	0,02

	12.09.2400
	Engrappfrø til plen
	EU
	 200 
	 127 
	64
	0,01

	12.09.2400
	Engrappfrø til plen
	GB
	 40 
	 – 
	0
	0,00

	12.09.2500
	Raigrasfrø
	EU
	 700 
	 692 
	99
	0,18

	12.14.9091
	Høy
	WTO/EU
	 35 000 
	 17 469 
	50
	0,02

	12.14.9091
	Høy
	GB
	 7 000 
	 – 
	0
	0,01

	12.14.9091
	Høy (andre land)
	WTO/Utenfor EU
	 500 
	 – 
	0
	0,01

	16.01.0000
	Pølser
	EFTA
	 10 
	 – 
	0
	0,22

	16.01.0000
	Pølser
	EU
	 600 
	 554 
	92
	46,18

	16.01.0000
	Pølser
	GB
	 120 
	 – 
	0
	0,01

	16.02.3101
	Kalkunrull
	Israel
	 20 
	 – 
	0
	0,00

	16.02.3101
	Kalkunrull
	WTO
	 20 
	 13 
	64
	0,02

	ex. 16.02.4100/5009
	Herm. Skinke og tunge 
	GSP
	 150 
	 – 
	0
	0,00

	16.02.5001
	Kjøttboller
	EU
	 200 
	 134 
	67
	0,10

	16.02.4910
	Bacon crisp
	EU
	 350 
	 240 
	69
	0,02

	16.02.4910
	Bacon crisp
	GB
	 40 
	 – 
	0
	0,01

	ex. 16.02.5009
	Corned beef
	WTO/GSP
	 200 
	 1 
	0
	0,01

	17.03.1010/9010
	Melasse
	GSP
	 40 000 
	 – 
	0
	0,01

	20.05.2091
	Poteter, halvfabrikata til snacks
	EU
	 3 000 
	 1 235 
	41
	0,02

	20.05.2091
	Poteter, halvfabrikata til snacks
	GB
	 650 
	 554 
	85
	0,02

	20.05.4003/4009, 
ex. 20.05.5901
	Herm. erter, snittebønner, brekkbønner4
	GSP
	 350 
	 37 
	11
	0,01

	ex. 20.05.9908
	Hermetiske grønn-
saksblandinger4
	GSP
	 150 
	 30 
	20
	0,01

	20.09.7100/7900
	Eplesaft, også kons. til industriformål
	EU
	 3 300 
	 3 292 
	100
	3,68

	20.09.7100/7900
	Eplesaft, også kons. til industriformål
	GB
	 100 
	 82 
	82
	0,02

	20.09.7900
	Eplekonsentrat industriformål
	EFTA
	 400 
	 – 
	0
	0,01

	20.09.8911/.8919
	Solbærsaftkonsentrat
	EU
	 150 
	 137 
	91
	-


1	Kvotestørrelse og registrert kvoteimport er oppgitt i tonn. For levende dyr er kvoten oppgitt i antall dyr og for planter er kvoten oppgitt i verdi (mill. kroner).
2	Auksjonsbeløpet er gjennomsnittet for den aktuelle kvoten. For kvoter som fordeles på annen måte enn auksjon er det ikke oppgitt auksjonsbeløp. Der auksjonsbeløp er 0,00 er kvoten ikke fordelt ved ordinær auksjon på grunn av manglende interesse i markedet.
3	Administreres av Tolletaten.
4	Auksjoneres for to år av gangen, sist auksjonert i 2023 for perioden 2024-2025. Auksjonsbeløp er fra året kvoten ble auksjonert.
[Vedleggsnummerresett]

Forslag til endringer i tolltariffen
Posisjoner for klær og tekstiler i tolltariffen der tollavgiften reduseres til 5 prosent. Prosent.

	Nr.
	Vareslag
	Tollavgiftssatser 
i 2026
	Forslag 
2027

	Kapittel 61 Klær og tilbehør til klær, av trikotasje

	61.01
	Ytterfrakker, kjørefrakker, kapper, anorakker (herunder skijakker), vindjakker og liknende varer av trikotasje, for herrer eller gutter, unntatt varer som hører under posisjon 61.03.	
	10,7 
	5 

	61.02
	Ytterfrakker, kjørefrakker, kåper, kapper, anorakker (herunder skijakker), vindjakker og liknende varer av trikotasje, for damer eller piker, unntatt varer som hører under posisjon 61.04.	
	10,7 
	5 

	61.03
	Dresser, ensembler, jakker, blazere, bukser, også med frontstykke og seler, knebukser og shorts (unntatt badebukser), av trikotasje, for herrer eller gutter.	
	10,7 
	5 

	61.04
	Drakter, ensembler, jakker, blazere, kjoler, skjørt, bukseskjørt, bukser, også med frontstykke og seler, knebukser og shorts (unntatt badedrakter), av trikotasje, for damer eller piker.	
	10,7 
	5 

	61.05
	Skjorter av trikotasje, for herrer eller gutter.	
	10,7 
	5 

	61.06
	Bluser, skjorter og skjortebluser av trikotasje, for damer 
eller piker.	
	10,7 
	5 

	61.09
	T-skjorter, singleter og andre undertrøyer, av trikotasje.	
	10,7 
	5 

	61.10
	Gensere, jumpere, pullovere, cardigans, vester og liknende varer, av trikotasje.	
	10,7 
	5 

	61.11
	Babyklær og tilbehør dertil, av trikotasje.	
	5,6 
	5 

	61.12
	Treningsdrakter, skidresser, badedrakter og badebukser, 
av trikotasje.	
	5,6 
	5 

	61.13
	Klær framstilt av trikotasje som hører under posisjon 59.03, 59.06 eller 59.07.	
	5,9/10,7 
	5 

	61.14
	Andre klær av trikotasje.	
	10,7 
	5 

	61.15
(unntatt 61.15.1000)1
	Strømpebukser, strømper, sokker og liknende, herunder graderte kompresjonsstrømper og – strømpebukser (f.eks. strømper som brukes av personer med åreknuter), og fottøy uten påsatt såle, av trikotasje.	
	5,9/10,7 
	5 

	61.16
(unntatt 61.16.9200)1
	Hansker, vanter og votter av trikotasje.	
	5,6 
	5 

	61.17
	Annet ferdig tilbehør til klær, av trikotasje; deler til klær eller deler til tilbehør til klær, av trikotasje.	
	5,9/10,7 
	5

	Kapittel 62 Klær og tilbehør til klær, unntatt trikotasje

	62.01
	Ytterfrakker, kjørefrakker, kapper, anorakker (herunder skijakker), vindjakker og liknende varer for herrer eller gutter, unntatt varer som hører under posisjon 62.03.	
	10,7 
	5 

	62.02
	Ytterfrakker, kjørefrakker, kåper, kapper, anorakker (herunder skijakker), vindjakker og liknende varer for damer eller piker, unntatt varer som hører under posisjon 62.04.	
	10,7 
	5 

	62.03
	Dresser, ensembler, jakker, blazere, bukser, også med frontstykke og seler, knebukser og shorts (unntatt badebukser), 
for herrer eller gutter.	
	10,7 
	5 

	62.04
	Drakter, ensembler, jakker, blazere, kjoler, skjørt, bukseskjørt, bukser, også med frontstykke og seler, knebukser og shorts (unntatt badedrakter), for damer eller piker.	
	10,7 
	5 

	62.05
	Skjorter for herrer eller gutter.	
	10,7 
	5 

	62.06
	Bluser, skjorter og skjortebluser, for damer eller piker.	
	10,7 
	5 

	62.09
	Babyklær og tilbehør dertil.	
	5,6 
	5 

	62.10
	Klær framstilt av tekstilstoff som hører under posisjon 56.02, 56.03, 59.03, 59.06 eller 59.07.	
	6,9/10,7 
	5 

	62.11
	Treningsdrakter, skidresser, badedrakter og badebukser; 
andre klær.	
	5,6 
	5 

	62.12
	Bysteholdere, hofteholdere, korsetter, seler, sokkeholdere 
og liknende varer samt deler dertil, også av trikotasje.	
	5,6 
	5 

	62.13
	Lommetørklær.	
	5,6 
	5 

	62.14
	Sjal, skjerf, halstørklær, mantiljer, slør og liknende varer.	
	5,6 
	5 

	62.15
	Slips og liknende varer.	
	5,6 
	5 

	62.16
	Hansker, vanter og votter.	
	5,6 
	5 

	62.17
	Annet ferdig tilbehør til klær; deler til klær eller deler til tilbehør til klær, unntatt deler som hører under posisjon 62.12.	
	6,4/10,7 
	5 

	Kapittel 63 Andre ferdige tekstilvarer; sett; brukte tekstilvarer; filler

	63.01
	Tepper og pledd.	
	10,7 
	5 

	63.02
	Sengelinnet, dekketøy, toalett- og kjøkkenhåndklær og liknende.	
	7/10,7 
	5 

	63.03
	Gardiner (herunder draperier) og rullegardiner; gardinkapper og sengeforheng.	
	5,6/10,7
	5 


1 Tollavgiftssatsen for varenumrene 61.15.1000 og 61.16.9200 er null
Varenummer for fisk og marine produkter der tollavgiftsatsen settes til null. Kroner per kg
06J1xt2
	Nr.
	
	Vareslag
	Tollavgiftssatser 
i 2026
	Forslag 
2027

	05.11
	
	Animalske produkter, ikke nevnt eller innbefattet annet sted; døde dyr av de slag som hører under kapittel 1 eller 3, utjenlige til menneskeføde.
	
	

	
	
	- - produkter av fisk eller krepsdyr, bløtdyr eller andre virvelløse
 dyr som lever i vann; døde dyr av de slag som hører under
 kapittel 3:	
	
	

	
	
	- - - til dyrefôr:	
	
	

	.9111
	
	- - - - industrifisk		
	3,53
	null

	.9112
	
	- - - - fiskehoder og avskjær, tørkede, også revne («cuts»)	
	3,53
	null

	.9113
	
	- - - - annet fiskeavfall	
	3,53
	null

	.9119
	
	- - - - ellers	
	3,53
	null 

	
	
	

	15.04
	
	Fett og oljer samt deres fraksjoner, av fisk eller sjøpattedyr, også raffinerte, men ikke kjemisk omdannede.
	
	

	
	
	- tran (fiskeleverolje) og dens fraksjoner:
	
	

	.1011
	
	- - til dyrefôr, herunder veterinærtran	
	3,91
	null

	
	
	- fett og oljer av fisk samt deres fraksjoner, unntatt tran:
	
	

	.2011
	
	- - til dyrefôr	
	3,91
	null

	
	
	

	16.03
	
	Ekstrakter og safter av kjøtt, flesk, fisk, krepsdyr, bløtdyr og andre virvelløse dyr som lever i vann.
	
	

	.0092
	
	- - - safter av hvalkjøtt	
	137,96
	null

